
Maloniam skaitytojui 


Rašyti savo atsiminimus nėra jokio motyvo. Pats prisimenu daugiau, 
negu galima parašyti. Rašau tiems, kam dėl ko nors gali būti įdomu juos 
skaityti. Vadinu tai atsiminimais, nes ką buvau užrasęs iki 1940 metų, 
rusams okupavus Lietuvą, viską sunaikinau. 

Užsimenu, nors ir trumpai, apie gimtinę ypač dėl to, kad mano 
gimtinės apylinkėse buvo senų istorinių vietų, kurių ne viena šiandien yra 
sunaikinta ir jos gali būti užmirštos. Jau dabar Lietuvoje rašantys, 
pavyzdžiui, apie piliakalnius, kai kurių visai nepamini, kitus mini netiks- 
liai, pvz., nurodydami jų vietas. 

Kalbėdamas apie savo gyvenimą, kreipiu dėmesį ne tiek į savo 
autobiografiją, išgyvenimus, kiek į vietas, asmenis, kur ir su kuo teko. 
susitikti, kartu gyventi, ypač kai tai liečia kitus žmones, jų ar mūsų 
visuomenės reikalus. O ir tų asmenų ir reikalų mano gyvenime buvo tiek, 
kad skirti daug dėmesio sau ir asmeniniams reikalams nebuvo nei laiko, 
nejaučiau nei polinkio. Lieku nuoširdžiai dėkingas tiems, kurie manimi 
daugiau rūpinosi negu aš pats. 


MANO GIMTINĖ 


Mano protėvių, tėvuko, tėvelio ir mano gimtinė yra Plynių kaime, 
Daukšių parapijoje, tada Padovinio valsčiuje, Kalvarijos apskrityje, 
Suvalkų gubernijoje. Laisvoje Lietuvoje Kalvarijos apskrities nebuvo, o 
buvo Marijampolės apskritis (po 1944 metų okupacijos rusų pavadinta 
Kapsuko rajonu), Padovinio, vėliau Gudelių, o dar vėliau Liudvinavo 
valsčiai. Ši vieta yra mano ir nežinau kelių kartų (generacijų) mano 
protėvių gimtinė. Plynių kaimas tarp Daukšių ir Varnupių buvo neplatus 
aukštų laukų ruožas, įsiterpęs į Žuvinto ir Amalvo palias. O ties mano 
gimtinetas ruožas buvo bene siauriausias. Į vakarus nuo tėviškės trobesių 
= palios tik už gerų varsnų, gal už poros šimtų metrų. Į rytus nuo vieškelio, 
ant kalnelio stovėjo mūsų sodyba. Ta kalvelė tokia aukšta, kad nuo 
tėviškės kiemo atsiverdavo tikrai įdomi ir plati panorama. Liudvinavo 
pietvakariuose ir Marijampolės vakaruose nesimatė. Abu tie miesteliai 
yra Šešupės vagos dauboje. Į Liudvinavą tiesiai buvo apie 10 kilometrų, 
oį Marijampolę apie 14, bet vieškeliu skaičiuojama 18 kilometrų. Ramią 
tyrą dieną regėdavome dviejų Marijampolės lentpjūvių, cukraus fabriko 
dūmus, bet iš daubos nesimatė net cukraus fabriko kamino. O virš 
Liudvinavo kilo Liubavo, Gražiškių, Vištyčio apylinkių aukštumos, ypač 
Kačiargų kalnelis. Į vakarus virš palių gerai matėsi Padovinio, Vyšnia- 
laukio, Putriškių, dalis Panausupio kaimų. Šiaurės link, taip pat virš 
Amalvo palių ir ežero, - Igliškėliai, Patilčiai, virš jų - Sasnavos apylinkių 
miškai. Virš Amalvo ežero kilo Igliaukos bažnyčia ir aplinkiniai kaimai, 
oužjų Prienų šilų vakarinė dalis. Į šiaurės rytus pro Daukšių plaių kaimą 
galėjai matyti Gudelių bažnyčią, o rytų-pietų kryptimi, virš Žuvinto palių 
17 Daukšių raistų, - Riečių dvarą ir koplyčią, vėliau parapiją, Dzūkijos 
širdį - Krokialaukio, Simno parapijų kaimus. Į pietus už palių, Alytiškės, 
Buktos, Žaliosios girių matei Šeštokus ir apylinkes, Rudaminos ir Kros- 
nos bažnytkaimius su Kalniškės ir kitais aplinkiniais miškais. O patį 

Plynių kaimą iš pietų supo Liūliškio dvaras, Kumečių 17 Varnupių 
kaimai, iš vakarų Amalvo palios, Varnupių ir Plynių ganyklos, papaliais 
ir abiem Dovinės upės pusėm ne tik šių kaimų, bet ir Geležinių, Gyviškių 
kaimams priklausiusios pievos, per kurias tekėjo Dovinė su dviem 
giliomis ir žolėmis apžėlusiomis kilpomis - Senaupe ir Bagdžiške. Šios 
kilpos atsirado apie 1903 metus, kai prakasė tiesų kanalą nuo Daukšių 
laukų iki Amalvės upės, kuri įtekėjo į Dovinę iš Amalvo ežero. Kanalas 
nebuvo pakankamai gilus, tad iš perkastų kilpų vandens nenutraukė, nes 
tos buvo už kanalą gilesnės. Palių ir pievų skaičiuodavo apie 3000 
hektarų. Iš šiaurės buvo didelis Daukšių kaimas - net keturių linijų. Iš rytų 
tęsėsi Daukšių ir Launičių mažažemių - vadinamųjų daržininkų - kaimai 
ir Liūliškio dvaro laukai. 


GIMTOJO KAIMO - PLYNIŲ - GYVENTOJAI 


Mūsų kaimas buvo nedidelis - tik 10 kolonijų: apie 1000 margų, arba 
apie 800 hektarų. Senobinė kaimo sodyba buvo netoli. Liūliškio dvaro 
centro, kur liko gyventi Kavaliauskas. Kaimas į viensėdžius išsiskirstė 
apie 1850 metus, tuo metu tėviškėje šeimininkaujant mano protėviui, 
tėvuko,t. y. senelio tėvukui Juozui. Ta proga Liūliškio dvaro savininkas, 
caro generolas Launicas, atėmė iš kaimo pusę sodybų, o kaimui atidavė 
plotą, įsiterpusį tarp Plynių ir Daukšių kaimų. Išsiskirstę į viensėdžius, 
įsikūrė tokia tvarka. Toliausiai į pietus, kaimo laukų kampe, prie Kume- 
čių ir Varnupių kaimo, apsigyveno Aleksyna. Pradedant nuo Varnupių, 
abipusiai vieškelio apsigyveno iš eilės Žukauskas, Dzinga (šią koloniją 
paskui pasidalijo pusiau du sūnūs), Žiugžda (bolševikų laikais pagarsė- 
jusio Juozo Žiugždos tėviškė), suskaldyta kolonija tarp Šeštakausko, 
Kreivėno ir Senkaus (iš Šeštakausko vėliau nupirko imigrantas vokietis 
Ulrichas, o Senkiškę nupirko Kirtiklis), Kirtiklis, toliau nuo kelio senoję 
sodyboje pasiliko Kavaliauskas, mano tėviškė - Brizgys, Gumauskas 
(vėliau pasidalyta dviejų brolių) ir Žukauskas Liūliškio dvaro žemėje 
(vėliau pasidalyta dviejų brolių). Iš kiekvienos kolonijos buvo paskirta 
po vieną margą žemės kaimo daržininkams. Kituose sklypuose iš pradžių 

nieks neįsikūrė - juos išpirko atitinkamų kolonijų savininkai. Liko tik trys 
daržai. Kavaliausko kolonijos darže gyveno Kubertavičius, pravarde 
Gudas, mano tėviškės kolonijos darže liko Simanas Mališauskas, pravar- 
de Paulius, o Gumausko kolonijos daržas paskirtas karčemai-smuklei, 
tačiau ten smuklė niekad neįsikūrė, o mano atmintyje tas margas priklau- 
sė Daukšių parapijos klebonui. Man gimus Kubertavičių-Gudų jau 
nebuvo. Tėvai mirė, o visi jų vaikai išvyko į Ameriką. Vieną iš jų, mano 
tėvo pradžios mokyklos draugą, labai šviesų irtada turtingą žmogų, radau 
dar gyvą 1949 metais Amerikoje, kuris atvyko su manim susitikti į 
Šenandorą Pensilvanijoje. Mano tėviškės kolonijos darže mano laikais ir 
iki 1930 metų dar gyveno senukas Simas Mališauskas-Paulius su dukra, 
jauna našle Kristina Aranskiene, kuri turėjo vieną sūnų Juozą - jauną 
siuvėją. Motinai mirus, Juozas kurį laiką ten dar gyveno, o vėliau išsikėlė 
į savo žmonos tėviškę už Marijampolės, daržą pardavęs geram mūsų 
kaimynui, Liūliškio mažažemiui naujakuriui V. Markeliui. Buvo įprasta, 
kad tą vieno margo daržą mano tėvas dirbdavo, o jo savininkai už tai 
patalkininkaudavo ūkio darbuose. Su ta maža Mališauskų-Aranskų šei- 
ma mūsų santykiai buvo tokie, kad jie pas mus valgydavo ne tik tada, kai 
kuris talkininkaudavo, bet beveik visais šventadieniais, ypač per skerstu- 
ves, ar kai turėdavome kokį ypatingesnį skanėstą. 

Į vakarus nuo mano tėviškės ir Gumauskų laukų buvo mūsų kaimo 
ganyklos, kurios visu plotu ribojosi su valdiškomis paliomis. Tarp 
Žukauskų kolonijos ir ganyklų buvo paskirtas plotas, bene 6 margų, 
girininkui pasoda. Laisvoje Lietuvoje, parceliuojant Liūliškio dvarą, 
girininkui pasoda buvo paskirta dvaro žemėj, o buvusioji atiduota Dauk- 
šių parapijos klebonui. Klebono naudoias margas sugrąžintas Gumau- 
skui. Kadangi mano tėviškės laukai ribojosi iš vienos pusės su Liūliškio 
dvaro laukais, o iš vakarų su kaimo ganyklomis ir valdiškomis paliomis, 
tai mes visada laikėme arklių, galvijų, avių, žąsų kiekį, neproporcingą 
žemės kiekiui. Būdavo 6-8 arkliai, bent 8 karvės, be prieauglio, užaugda- 
vo apie 50-60 avių, apie 100 žąsų, kiaulių visada būdavo bent keliolika, 
0 su augančiais paršeliais kartais ir 20 ar daugiau. Tas skaičius būdavo 
palaikomas, dalį kasmet parduodant, suvartojant šeimos reikalams. 


GIMTINĖS VIETA IR SITUACIJA 


Nuo Daukšių einant pietų link, vieškelio rytinėje pusėje tęsėsi 
šaltiniuotų pievų ruoželis, vadinamas Beržbalėmis. Vakariniu galų jos 
siekdavo vieškelį mano tėviškės lauke. Nuo jų į pietus kalnelis ant 
vieškelio vadinosi Vilkinyčiomis, o į pietryčius, už kelių metrų nuo 
vieškelio esantis kalnelis ir buvo mano tėviškės sodybos vieta. Trobos 
stovėjo ant pačios viršūnės taip, kad senas sodnas į vakarų pusę ir jauni 
sodnai į šiaurės pusę leidosi žemyn ir trobesių neslėpė. Sodne į vakarus 
buvo dar 15 vaismedžių, parvęžtų ir persodintų iš senojo kaimo apie 1850 
metus. Keli buvo pasodinti vėliau manotėvuko. Taip pat išanų 1850 laikų 
buvo kelios gražios liepos, milžiniškas gražus klevas, uosis, kaštonas, kai 
kur alyvų, putinų, keli agrastų, serbentų krūmai, patvoriais vyšnios, 
slyvos, avietės. Nuo trobų į šiaurę, už klėties, buvo jaunas sodnas, 
pasodintas mano tėvo bene 1910 metais. Čia pat į rytų pusę tęsėsi daržas, 
kuris buvo toks didelis, kad apie 1937 metus jo dalį užsodino jaunais 
vaismedžiais. Pakraščiais nuo šiaurės pusės augo eilė jaunų klevų ir 
beržų. 


PLYNIŲ KAIMO GYVENTOJAI, PANORAMA, 
YPATINGOS VIETOVĖS 


Mūsų kaimas buvo nedidelis. Santykiai irgi ne tik kaimyniški. Simas 
Aleksynas buvo vedęs Žemaičiūtę iš Gyviškių. Jos tėviškėje trys broliai 
liko nevedę, o jauniausias, Vincas, vedė mano motinos seserį, Magdaleną 
Vilkelytę. Vilkelis Miknonyse - mano motinos brolis - vedė Aleksyniūtę. 
Žukauskas buvo mano tėvuko svainis, žmonos Žukauskaitės brolis. 
Dzingai, du broliai, kurį laiką ginčijęsi dėl ežių, kaimo vyrų sprendimų 
susitaikė. Senis Žiugžda ir mano tėvukas buvo pusbroliai. Kavaliauskas 
- mano tėvuko antros eilės pusbrolis. Gumauskas ir Žukauskas, kurių 
kolonijas man dar negimus pasidalijo sūnūs; du Gumauskai irdu | Žu- 


kauskai, - nors kaime giminių Ir neturėjo (beje, prieš 1914 m. karą 
Simanas Žukauskas vedė Mariją Kavaliauskaitę), buvo tarsi tos pačios 
šeimos žmonės, ikrai geri kaimynai. Jeigu koks nesusipratimas tr atsiras- 
davo, tai visi stengdavosi jį kuo greičiausiai išsiaiškinti. Ne tik laidotu- 
vės, vestuvės, krikštynos, bet iratlaidų dienos būdavo viso kaimo bendra 
šventė, Irbe jokio ypatingo reikalo, ypač šventadienių popiečiais, rudens, 
žiemos vakarais pas kurį nors kaimyną susirinkdavo visi kaimo vyrai, 
sekmadieniais ir moterys. Mano šeimoje, nes čia visada buvo daugiau 
negu kitur laikraščių, knygų, taigt ir naujienų, - toki susirinkimai buvo 
įprastas dalykas. Pakalbėję vyrai sėsdavo pakortuoti, pajuokauti. Tik 
Jaunimas linksmindavosi beveik iš eilės šeimose, kurbuvo jaunų žmonių, 
kur būdavo kas pakviečia. 

Kaimo laukai buvo neaukštos kalvelės, paįvairintos daubų ir pievų. 
Tik vakariniu kraštu, tarp dirvų ir palių, išilgai viso kaimo driekėsi 
žemuma, pievos-papaliai. Tėvų atmintyje ten būta miško. Išilgai šių 
papalių ėjo platokas ir pakeltas kelias tarp Padovinio, Varnupių ir 
Šakališkių piliakalnių. Kelias buvo grįstas dideliais akmenimis, o ant jų 
užpilta storas žvyro sluoksnis, kurio apstu Žiugždos ir Žukausko papalių 
pakraščiuose kalvose. Nežinau, kaip ten dabar kas atrodo, o iki pat 1944 
metų tas kelias per Plynių kaimo papalius buvo ryškus. Mano tėviškei 
tekusiame lauke jis ėjo dirvos pakraščiu. Kai iš kaimo išsiskirstė į 
viensėdžius, mano protėvis, statydamas trobas, joms pamatus dėjo iš to 
kelio akmenų, senas šulinys klėties gale nuo dugno iki viršaus taip pat, 
kaip sakydavo, buvo grįstas to kelio akmenimis, kurių daugumą teko 
suskaldyti. Dovinės upėje, kur kelias priėjo iki kranto, ta vieta iki dabar 
vadinosi senatilčiu. Ten vandenyje buvo akmenų ir žemėje stori ąžuoli- 
niai poliai-stulpai. Toliau kelias ėjo Amalvo ežero rytiniu galu. Ir mano 
laikais ežere buvo didelių akmenų grindinys. Papalys mano tėviškės 
lauke vadinosi Raganiškiu. Kodėl jis taip vadintas, nei mano tėvukas, nei 
kiti ano laiko senukai nemokėjo paaiškinti. Gal tikėta, kad ten raganų 
gyventa. Ties Raganiškiu kalvelė ant vieškelio vadinosi Vilkinyčiomis. 
Čia, keli metrai į vakarus nuo kelio, dar buvo plačios duobės žymė. 
Senovėje čia gaudę vilkus. Buvusi plati gili duobė, jos viduje įkastas 
stulpas, kurio viršūnė siekusi duobės viršų, ant stulpo buvusi prikalta 
gulsčiai neilga lentelė. Nakčiai duobę apdengdavę plonais žagarais, žole. 


10 


Ant lentelės pririšdavę gyvą paršą, žąsį ar vištą. Vilkai ateidavę gyvio 
pasigrobti ir įkrisdavę į duobę. Pasakoja, buvę atvejų, kad rasdavę 
daugiau negu vieną vilką. O vilkų paliose buvę daug iki 1900 pabaigos. 
Pietų ruožas į rytus nuo vieškelio, einantis nuo Daukšių, per Žukauskų, 
Gumauskų laukus, mano tėviškės laukuose siekė vieškelį ir jungėsi su 
papaliais. Jis vadinosi Beržbalėmis. Tos pievos visada buvę šaltiniuotos, 
drėgnokos, senovėje čia augęs beržynas. Prie mano tėviškės trobų rytinė- 
je pusėje buvo nedidelė pievelė, kurios vakariniame gale iškastas tvenki- 
nys. Ši pieva vadinosi Dielinė-lentpjūvė, nes kadaise čia kaimo vyrai 
pjaudavę dieles-lentas. Tvenkinyje visada būdavę karosų, o kartais 
užaugdavę ir lydekų, kurių mažų prinešdavome iš papalių ar ganyklų 

" durpinyčių - iškastų durpių griovių. Nuo trobų į pietus klonelis, einąs 
pietvakarių link, vadinosi Kreivakeliu. Senovėje čia buvęs kelelis. O už 
jo pieva vadinosi Raisteliu. Kaimo laikais čia buvęs liepų, uosių, ąžuolų 
parkelis raistas. Tai buvęs kaimo parkas. Čia šventadieniais ar ir šiaip 
laisvalaikiais vykdavę kaimo pramogos, pievoje ir ant Kreivakelio vyrai 
žaisdavę ritinį. Mano laikais čia nebuvo jau nė vieno medžio, tik pjauda- 
mišieną dar matėme čia esant kelių ąžuolų kelmus, vienoje vietoje kyšant 
iš žemės nepajudinamą ąžuolo rąstą. Tėviškės laukų pačiame pietryčių 
kampe, tarp Gumausko ir Liūliškio dvaro laukų, stovėjo mūsų vėjinis 
malūnas, įrengtas mano tėvuko. Taigi mano tėviškėje nebuvo rankinių 
girnų, kurias turėjo ano meto visos šeimos. Atsimenu, kad tėvukas visą 
laiką praleisdavo malūne, klientų turėdavo ne tik kaimynus, bet ir iš 
aplinkinių kaimų. Kiek vėliau tokį malūną pasistatė ir Kirtiklis. Pirmojo 
karo metu, 1915 metų vasarą, pasitraukdami rusai nuvertė mūsų malūną, 
vokiečiai neleido atstatyti; 1915 metais ir mūsų namuose atsirado ranki- 
nės girnos, 

Kaimyno Kavaliausko laukų vakarinis šlaitas prie papalių vadinosi 
Kirvelkalniu. Šio vardo kilmės nežinau. Mano gimtajam kaime liko su 
tuo vardu susijusi tokia istorija. Laukdami atžygiuojančios Napoelono 
kariuomenės, pirma kurios ėjo žiaurus gandas, kaimo žmonės su manta 
ir gyvuliais pasitraukė į Liūliškio raistus - klampias Žuvinto palias, į 
aukštumą, vadintą Skabytų salaite. Mano laikais ta Skabytų salaitė buvo 
Jau dvaro pievose raisto pakraštyje. Prancūzų žvalgai nežinia kaip tą vietą 
surado, nors ji buvo apie du kilometrus į rytus nuo vieškelio. Ją pasiekę 

tik du kareiviai ir pradėję plėšikauti. Kaimo vyrai juos sugriebę, nugink: 
lavę, įkirtę į užpakalį ir paleidę. Tuodu beginkliai nubėgę atgal dalinio 
link. Žiugžda ir Kreivėnas paėmę atimtus ginklus, nunešę ir įsmeigę 
kitoje kelio pusėje ant Kavaliausko Kirvelkalnio, kitų - Amalvo palių - 
pakraštyje, o patys, pasislėpę miške, laukė, kas bus. Po kiek laiko pamatė 
atžygiuojantį kariuomenės dalinį, kurio priekyje ėjo anuodu, praradę 
ginklus. Radęs pakelėje susmeigtus ginklus, dalinys sustojęs. Ką jie 
kalbėję, slapukai vyrai negirdėję ir nesupratę. Po kelių asmenų pasitari- 
mo aniems beginkliams įkirtę po keletą bizūnų, atidavę rastus ginklus ir 
visi nužygiavę, kaimo nelietę, kaltininkų neieškoję. 

Įdomesnės vietos kaimynystėje. Mūsų kaimas į pietus ribojosi su 
Varnupiais. Varnupių kaimo buvo dvi linijos. Viena nuo  Plynių, 
Naujadvario ir Padovinio link, o kita, pietų pusėje, tarp Plynių ir Geleži- 
nių kaimo. Pirmoje linijojebuvo garsaus Sibiro tremtinio ir misionieriaus 
kunigo marijono Švirmicko tėviškė, Švirmicko kaimynas Giedraitis 
buvo vedęs mano motinos seserį Vilkelytę. Priešais Giedraitį skersai 
kelio gyvenęs Tomas Stanynas buvo vedęs kitą mano motinos seserį, 
baltaplaukę gražuolę Barborą Vilkelytę, kuri visada švytėjo linksma 
šypsena, buvo labai svetinga ir kartu rimtai tvarkinga. Šalia Stanyno ir 
Burdulio buvo valdiška degtinės parduotuvė monopolis. Burdulio ūkis 
ten taip ir sutirpo, Stanyną atlaikė žmona, o Giedraičio žmona mirė jauna, 
paliko tik vieną mažą dukrelę Katriutę, kurią tėvas šiaip taip, Stanynų 
talkinamas, užaugino, išleido už Jurgio Mikelevičiaus, ūkį pardavė 
kaimynui Švirmickui, o pats gyvenimą baigė pas dukrelę. 

Šio kaimo vardas gamtiškos kilmės. Kaimo pietiniam gale čiurleno 
iš šaltinių mažas upeliukas, pavasariais pavirsdamas gerai matomu 
upeliu, kurio krantai buvo apaugę alksniais, gluosniais ir kitokiais van- 
denį mėgstančiais medžiais. Čia medžių šakose perėdavę (dar ir aš tai 
gerai atmenu) tūkstančiai baltasnapių varnų, čia vadinamų kovarniais, 
gauronais. Upelis ir vadinosi Varnupeliu. Ir kaimas iš Varnupelio pavirto 
Varnupiais. 

Varnupių piliakalnis. Didžiausia įžymybė Varnupių kaime buvo 
piliakalnis. Supiltas jis rytiniu galu ant aukštų dirvų briaunos, o pietų, 
vakarų, šiaurės pusės jau žemose pievose. Aukštas, status, aplinkui dar ir 
dabar yra plataus, gilaus griovio vaga. Išsilaikęs labai gerai. Bet jis ne 

Varnupių-Plynių kaimų ribos, kaip parašyta 1969-1970 metais Lietuvoje 
viename leidinyje, o Varnupių kaimo ūkininko Simo Bubnio lauke, 
penktame nuo Plynių kaimo. Piliakalnis mano laikais buvo toks status, 
kad vasarą vaikai mėgo nuo jo važinėtis ant šiaudinių kūlelių kaip 
rogelėmis nuo snieguotos kalvos. Žiemą rogelėmis nebandydavo leistis, 
nes buvo per status. Apie šį piliakalnį buvę pasakų, o kai kas ir tikra. Yra 
likusi senukų pasaka, kad rusų invazijos (gal 18-e šimtmetyje) laikais ant 
šiopiliakalnio ir kaime gyvenę iš Vilniaus atbėgę žmonės. Jie lyg ir palikę 
užkastą skrynią su sidabriniais indais toje vietoje, „kur vidurdienyje 
puolęs didžiojo uosio atsikišusios šakos šešėlis“. Deja, mano laikais, o 
jau ir mano tėvuko laikais niekas neatsiminė, kur to uosio augta ir į kurią 
pusę kritęs jo šakos šešėlis. Seni žmonės ta pasaka tikėję, bet neatrodo, 
kadjiturėjusi rimtą pagrindą. Ant piliakalnio tikrai buvo rasta senoviškų 
pinigų, molinių daiktelių. Bene 1912 metais savininkas Simas Bubnys - 
mano tėvo politinės veiklos, kalėjimo ir visą gyvenimą medžioklių 
draugas - rado natūralaus dydžio sidabrinę arklio pasagą, kurią bene už 
30 rublių pardavė vienam Marijampolės husarų pulko karininkui. 1915 
metų vasarą čia laikėsi frontas. Paliose buvo vokiečiai, o pilis rusams 
buvo geras sekimo punktas. Piliakalnio viršuje slėpėsi žvalgai, o rytinia- 
me gale buvo išsikasę slėptuvę. Frontams nuslinkus į Rusiją, matydavo- 
me piliakalnio apardytame gale suguldytą eilę ąžuolinių rąstų, kurie 
primindavo įėjimo angą. Medžiai buvo taip sutrešę, kad žemės kregždės 
lengvai išsikasdavo urvelius savo lizdams, o mes, vaikai, išsitraukdavo- 
me atplaišų ir jas pirštais sutrindavome į dulkes. Piliakalnio viršus ar taip 
buvęs supiltas, ar nuo laiko gerokai įdubęs. 

Už Dovinės upės į vakarus paliose, vadinamose Beržynu, buvo dvi 
keistos aukštumos. Viena aukštuma arčiau Dovinės vadinosi Mažaisiais 
Kaukais, kita, toliau į šiaurės vakarus, Panausupių kaimo link, - vadinosi 
Didžiaisiais Kaukais. Šie pavadinimai likę iš senovės padavimų: ten 
gyvenę balų dievai kaukai. Dar minima, kad ten senovėje buvusi ir 
šventykla aukuras. Pelkėtų miškų glūdumoje tie kalneliai lankantiems 
darydavo savotišką įspūdį. Palaidų žemių kauburiai, olos tarytum saky- 
davo, kad žemėje kažkas gyvena. Be miško paukščių, stirnų dieną čia 
nieko kito nematydavai, tačiau visi žinojome, kad tose olose yra barsukų, 
lapių. 

Nuo Daukšių kaimo paraistės linijos į rytus, Žuvinto ežero palių 
pakraštyje, buvo aukštų medžių raistai. Tuose raistuose vienoje vietoje 
yra požemiai, vienur kitur į juos veda barsuko ar lapės ola, kai kur matosi 
plytų. Pagal padavimus, senovėje čia buvusi Lietuvos kunigaikščių 
medžioklių stotis. Gal ten ir buvo kokie nors požemiai ar rūsiai, bet iki 
mano laikų niekas jų netyrinėjo. Ilgus laikus tų vietų ir raistų užvaizda 
buvusi Daukšų šeima. Aplink tą vietą susikūrusiam kaimui ir tekęs 
Daukšų vardas. Mūsų laikais ne tik tame dideliame keturių linijų kaime, 
bet ir apylinkėje nebuvo šeimos Daukšų pavarde. 

Mano gimtinės gamta. Nuo mano tėviškės į abi pusi buvo dideli, po 
kelis tūkstančius hektarų palių, pievų plotai. Iki 1913 metų ir į vakarų 
pusę, Amalvo paliose, augo tankių nedidelių pušelių, beržynų. Tik 
rytiniame krašte, ties Kirtiklio, Kavaliausko laukais ir Plynių ganyklų 
vakariniame krašte buvo gražių pušų raistai - „Šileliai“. O aplink Amalvo 
ežerą augo gražių beržų miškas, kuris ir vadinosi Amalvu, Amalviškių 
beržynu. Išilgai Varnupių ir Plynių kaimų laukų, palių pakraščiuos, buvo 
pievos-papaliai. Dovinės, Amalvės krantų paliose buvo pievų, priklau- 
siusių net ir toliau gyvenantiems savininkams. 1912 metų vasaros pabai- 
goje visą šį vakarinių palių plotą ištiko didelė katastrofa. 

Putriškių kaimo stambus ūkininkas Bulota turėjo samanotą pievą 
palių pusėje. Kažkoks išminčius patarė, ar Bulota pats sugalvojo samanas 
išdeginti. Tik nepagalvojo, kad po samanomis yra gilus durpių sluoksnis. 
Bulota pievą padegė. Vasara buvo sausa, degė žolė ir samanos, bet 
įsidegė ir durpės visame jo plote. Pats Bulota nepajėgė ugnies kontroliuo- 
ti, talkos nesišaukė. Ugnies kontrolę teko palikti lietaus malonei, o to tiek 
nebuvo, kad užgesintų ir giliai įsidegusius durpynus. Atsimenu, vakarais 
eidavome pažiūrėti iš mūsų kiemo Bulotos „miesto“ - jūros žiburėlių jo 
degančioje pievoje. Apie Mykolines, kaip paprastai apie tą laiką, buvo 
tokios vėjuotos dienos, kad purtė nuo medžių vaisius, draskė šiaudinius 
stogus. Gerai įpūtė ir degančią Bulotos pievą. Vieną dieną iš Bulotos 
pievos kibirkštis vėjas nunešė į palias. Tankūs pušynai staigiai užsilieps- 
nojo ir akimirka išsiplėtė baisus gaisras. Ugnis didžiulėmis bangomis 
ritosi virš pušynų, po valandos visos palios pavirto liepsnų jūra, juodų, 
tirštų dūmų debesimis. Pušelių skujos - kankorėžiai degdami lėkė pavėjui 
tarsi ugnies paukščiai. Žuvo liepsnose stirnos, kiškiai, lapės, tetervai ir 

kiti paukšteliai, gyvatės ir kas tik buvo tuose plotuose gyva. Mano tėvai 
tą dieną buvo išvažiavę į Kalvariją. Tėvukas, teta Elenutė, mes, maži 
vaikai, nedaug ką galėjome padaryti. Neleidome gyvulių namo, nors tuos 
daiktus, kuriuos galėjome pakelti, išnešėme į laukus. Pavakare parvažia- 
vo ir tėvai. Jie pasakojo, kad dūmai matėsi net iš Kalvarijos, o artėdami 
savo kaimo link jautėsi lendą į pragarą. Nudžiugo pamatę, kad dar stovi 
trobesiai ir mes visi gyvi. Laimei, vėjas visą laiką pūtė viena kryptim - 
vakarų. Ugnies jūras ir nepermatomus juodų dūmų debesis nešė per 
tuščius laukus, žinoma, ir Daukšių kaimą. Vėjas buvo toks stiprus, kad iki 
vakaro ugnis buvo jau nusiaubusi visas palias iki pai mūsų lauko. Dabar 
visas plotas liepsnojo, bet jau neskrido oru ugnies bangos. Naktį nėjome 
poilsio, nes pavojus nebuvo praėjęs. Sekančiomis dienomis, aprimus 
vėjui, degantys plotai liepsnojo, rūko, o apačioje įsidegė gilūs durpių 
plotai. Valdžia suvarė vyrus ne tik iš Kalvarijos apskrities, bet ir iš toliau 
ugnies gesinti, tačiau greitai įsitikino, kad visos pastangos nieko nepadės 
- tokio ploto neužgesinsi. Neužgesino šio gaisro nei rudens lietūs, nei 
žiemos sniegas. Būdavo įdomu matyti, kaip iš pusnyno rūksta dūmai, nes 
dažniausiai ugnis ruseno giliai, po viršutiniu nedegančiu sluoksniu. Tik 
pavasarį paleidus sniegą, pakartotinai palijus, gaisrai galutinai užgeso. 
Vietoje tankių pušynų liko pliki plotai. Kurbuvo sausesnės vietos, durpės 
išdegė iki pat dugno - po keliolika pėdų gilumo. Atsivėrė vandens pilni 
gilūs liūnai, vadinami išdagais. Iš po nudegusios žemės išlindo senovėje 
buvusio milžiniško miško liekanos. Daugiausiai vis pušų, eglių platūs 
kelmai, išvirtusios apipuvusios medžių šiekštos net iki 20 metrų ilgumo. 
Visą laiką, nuo 1918 iki 1920 metų, ir mes, ir kaimynai, ir net iš toliau 
žmonės turėjome kuro iki valiai. Kai kurios šiekštos buvo tokios sveikos, 
kad, apvalę puvėsius, pjaustėme sieksniniais gabalais ir iš jų skaldėme 
balanas - skalas vakarais pasišviesti, nes po 1915 vasaros bent iki 1917 
metų beveik neįmanoma buvo gauti žibalo lempai. Kitą pavasarį šie 
plotai sužaliavo tankiai sudygusiais berželiais, kurių sėklų tik vienas 
vėjas žino iš kur atnešė. Medeliai taip sparčiai augo, kad po 4 ar 5 metų 
Juose slėpėsi netik gyvuliai, bet ir degtindariai. Apie 1944 metus čia buvo 
Jau labai gražūs beržynai, kai kur įsimaišę eglių ar pušų. Tačiau juos 
aplinkiniai gyventojai 1944 - 46 metais gerokai apnaikino kurui, o dar 
vėliau išnaikino okupanto valdžia, ir dabar jų nėra nė pėdsakų. 

Seniau, prieš 1900 metus, Amalvo ir Žuvinto paliose buvo daug 
vilkų. Po dviejų išdaigų, kai vieną rudens dieną Liūliškio dvaro laukuose 
užpuolė avių kaimenę, o kitą kartą Daukšių kaimo galvijų bandą, Liūliš- 
kio, Plynių, Daukšių vyrai, ginkluoti kas vienašūviu šautuvu, kas lazda, 
grandine perėjo palias, išmušė rastus vilkiukus, nušovė kelis užaugusius 
vilkus, vilkai iš čia išsidangino ir negrįžo iki 1933 metų. Nuo tada jie vėl 
pradėjo rodytis aplinkinėse giriose, o 1935 metų vasarą naktį mano 
tėviškės pievoje papjovė darbinę kumelę. 

Mūsų apylinkėse retas svečias būdavo stumbras, briedis, elnias. 
Vienas kitas tačiau pasitaikė atklydęs iš kažkur. Stirnų, lapių visada buvo 
gana daug. Iki 1915 metų buvo daug tetervų, bet vokiečių okupacijos 
metais, kai neleido medžioti, priviso daug lapių ir jos tetervus labai 
išnaikino. 

Vadinamojoje Žuvinto palių rudėję - užakusiame ežere - iš senovės 
ir mano laikais perėdavosi daug gervių. Ten gerai augo spalgenos, bet 
žmogus neįeidavo. Gulbės ir žąsys sustodavo tik pralėkdamos į šiaurę ir 
grįždamos. Tik padarius Žuvinto ežerą draustiniu, ten pradėjo perėtis 
gulbės, žąsys. Žuvinto, Amalvo ežeruos ir aplinkiniuos plotuos visada 
buvo labai gausiai ančių, bene 16 skirtingų rūšių, vandens vištelių, 
mažesnių ir didesnių, vienų vadinamų kragais, o mūsų apylinkėje jas 
vadino cinoriais. Lietuvoje yra neseniai išleista knygelė: „Žuvinto paukš- 
čiai“, Tie patys gyveno visame plote nuo Kirsnos iki Igliškėlių ir nuo 
igliškėlių iki Žuvinto ežero ir toliau. Jų visokių - pievų, laukų, vandenų 
paukščių paukštelių - buvo labai daug ir įvairių. Kas nors gal užrašė jų 
visų vardus ir gyvenimo būdą, bet niekas neatkurs tų paukščių rytinių ir 
vakarinių koncertų. O tie koncertai būdavo sezoniniai: vienoki pavasarį, 
kitoki vasaros vakarais, dar kitoki madenį. Būdamas Marijampolės moks- 


leivis, pavasario, rudens savaitgaliais ne kartą pėsčias parbėgdavau 


teviškėn pasiklausyti vakarais ir rytais paukščių koncertų. Net žiemą, 
jeigu miške negilu sniego, į mūsų sodnus ir kiemus atskrisdavo ieškoti 
maisto labai gražių, įvairių paukštelių. Gaila, kad tada nebuvo galima tų 
koncertų užrašyti į juosteles, o dabar ana gamta jau sunaikinta, ir niekas 
daugiau jos neatkurs. Europoje nėra tokio bado, kad būtų anų plotų 
prireikę žmonių gyvybėms gelbėti; užtat tų apylinkių gamtos sunaikini- 
mą aš laikau dideliu nusikaltimu. Tai padaryta, norint gauti keletą tonų 
šieno... Tai nemokšų darbas. Ir šieno buvo galima turėti ne mažiau, negu 
dabar gauna, ir nesunaikinti anos gamtos. 

MANO GIMINĖ 


Iš kur atsirado Plynių kaime šeima Brizgių pavardę, nei mano' 
tėvukas Antanas, nei kiti negalėjo mums pasakyti. Čia tos šeimos gyventa 
iš senovės. Apie Ukmergę buvo Brizgių kaimas, bet ten nebuvo tokia 
pavarde nė vienos šeimos. Daukšių kaime, kur už bažnyčios gyveno 
Galinis, seniau gyventa Brizgio, tačiau jau nuo keturių zentkarčių neži- 
nojome niekur kitos šeimos tokia pavarde. Nepriklausomos Lietuvos 
laikais suradome Tilžėje nevedusius brolį ir seserį Joną ir Oną Brizgius. 
Jiebuvo susipratę lietuviai ir redagavo „Lietuvišką Zeitungą“. Prasidėjus 
1939 metų karui, Vokietijos naciai juodu, sako, nužudę. Kiek dabar 
Lietuvos Suvalkijoje ar Amerikoje yra šeimų Brizgių pavarde, jos visos 
tiesiogiai ar netiesiogiai yra iš Plynių Brizgių šeimos. 

Mano protėvis Juozas neturėjo brolių. Jo sūnus - mano tėvukas 
Antanas - turėjo vieną už save jaunesnį brolį Simoną, kuris nuėjo žentų 
į Daukšių kaimą pas Kasparavičius-Naujalius. Mano močiutė buvo 
Žukauskaitė iš Petraučiznos. Tėvuko dvi seserys buvo ištekėjusios: viena 
už Karolio Žukausko Petraučiznon - už jos brolienės brolio, ir antra už 
Cegelskio Rudaminos parapijoje, Kirsnos kaime. Pirma žmona Žukau- 
skaitė mano tėvukui pagimdė tris sūnus: Motiejų, Simoną ir Juozą ir 
keturias dukteris: Mariją, Veroniką, Magdaleną ir Eleną. Pirmai žmonai 
mirus, tėvukas vedė antrą kartą Magdaleną Beržinytę, kuri, pagimdžiusi 
Elzbietą ir Joną, mirė jauna. Tėvo brolis Simas, būdamas tik 18 metų, 
išvyko į Ameriką ir grįžo Lietuvon 1912 metais. Po metų jis vedė, nuėjo 
žentu į Sasnavos parapiją, Smilgių kaimą, vesdamas Magdaleną Katiliū- 
te. Abu su žmona 1946 -1956 metus praleido vergijoje rusų deportuoti, 
bet liko gyvi ir grįžo Lietuvon, gyveno Marijampolėje. Juodu turėjo tris 
sūnus: Justiną-Bernardą, Albiną ir Vytautą ir tris dukteris: Adelę, Sale- 
mutę ir Anelę. Tėvo brolis Juozas mirė jaunas, apie 20 metų, - jį 
pagavusios audros auka. Jauniausias tėvo brolis Jonas, [918 metais 
įsigijęs mokytojo pažymėjimą, mokytojavo tik kelis mėnesius. Pradėjus 
1919 metais organizuotis Lietuvos kariuomenei, jis išėjo savanoriu. 
Baigęs Karo Mokyklos III laidą, tarnavo 10-e, 7-e, 9-ę pulkuose. Pasiekė 

majoro laipsnį, buvo bataliono vadas, o rusams užėmus Lietuvą, 1940 
metais Jis ėjo pulko vado pareigas. Už bandymą išvesti pulką į Vokietiją 
buvo rusų suimtas, kelis mėnesius palaikytas Kauno kalėjime ir 1941 m. 
išvežtas iš Lietuvos. Jis paliko žmoną Mariją Baltrukonytę ir vieną 
dukrelę Vitą (Žiūraitienę). 

Tėvuko Antano brolis Simonas Daukšiuose turėjo keturis sūnus ir 
tris dukteris. Sūnūs Juozas ir Jonas ir jų šeimos liko Lietuvoje. Vincas 
1916 metais ir Antanas 1912 metais išvyko į Ameriką. Dukterys viena 
ištekėjo už Arnastausko, kita už Narijausko, trečia už Motiejaus Vitkaus- 
ko Daukšiuose. Vincas gyveno Magnolijoje, Ilinojaus valstijoje, priklau- 
sė Spring Valio lietuvių parapijai ir ten aš jį palaidojau. Jis paliko tris 
sūnus: William, Charles ir Henry, ūkininkus, vedusius ne lietuvaites. 
Antanas gyveno Čikagoje, o senatvėn apsigyveno Momence, Ilinojaus 
valstijoje, vedė išsilavinusią ligonių slaugę, prancūzų kilmės amerikietę. 
Mirė 1979 m. lapkr. 5 d. vakare. 

Mano protėvio Juozapo žmona - mano pramotė - buvo Lapinskaitė. 
Per tą šeimą giminiavomės su Norais-Naruševičiais Navinykų kaime, su 
Vanagiriais Vidgirėlių kaime, su Misiurevičiais, su Jukneliais Padovinio 
kaime, su Žiugždomis ir Kavaliauskais Plynių kaime. 

Manotėvo seserys Brizgytės: Marija ištekėjo už Juozo Janulevičiaus 
Daukšiuose, Veronika išvyko į Ameriką ir ten ištekėjo už Juozo Kreivė- 
no, grįžo į Lietuvą 1897 metais, gyveno ūkyje Raišupio kaime, Sasnavos 
parapijoje. Magdalena išvyko į Ameriką, ten ištekėjo už Jono Žukausko, 
grįžo į Lietuvą bene 1910 metais ir gyveno prie Marijampolės, Degučių 
kaime, iš notaro Narijausko pirktame ūkyje, kur dabar stovi kažkokia 
dirbtuvė. Elena, išmokusi siuvėjos amato, ištekėjo už S. Brazaičio ir 
gyveno Marijampolėje, kur ją labai jauną palaidojau 1940 metų vasarą. 
Elzbieta jauna išvyko į Ameriką, ten ištekėjo už šundaktario Stapulionio. 
Apie 1924 metus juodu grįžo į Lietuvą, nusipirko ūkį netoli Biržų. Ten 
jo kilmės vieta, bet vyras ją prikalbėjo grįžti į Ameriką „užsidirbti 
pensijos“, žadėdamas ir pats tuoj atvykti, kai tik ūkį išnuomos. Jis į 
Ameriką negrįžo, o Elzbietą palaidojau Majamyje, Floridoje, 1954 
metais. 

Mano motina buvo Marija Vilkelytė iš Miknonių kaimo, Daukšių 
parapijos, nors visai arti Gudelių bažnyčios. Mano motinos tėvas - mano 
tėvukas - Vincas Vilkelis buvo atėjęs į žentus bene nuo Lazdijų. Vienas 
ar keli jo broliai buvo išvykę į Ameriką, bet beraščiai. Pirmojo pasaulinio 
karo metu tėvukas mirė Rusijoje, jo broliai Amerikoje, tad su jo gimine 
mūsų ryšiai nutrūko. Man pirmą kartą lankantis Amerikoje 1948 metais 
Elizabete, Niu Džersio valstijoje, prisistatė jauni žmonės - brolis ir sesuo 
Vilkeliai, - kurie sakėsi žiną iš savo tėvo, kad mes esame girninės. Mano 
motinos motina buvo Stadaliūtė. Jos ištekėjusios seserys buvo Slavickie- 
nė Gudelių parapijoje, Žukauskienė Daukšių kaime ir Alaburdienė, 
Mano motina sakydavo, kad jos tėvukai, nežinau, iš motinos ar tėvo 
pusės, atsikėlę iš Prūsų. Motinos motina mirė man esant dar vaikui, tėvas 
mirė evakuotas į Rusiją 1915 metais, tad neturėjau progos su jais 
išsikalbėti apie jų kilmę. 

Motina turėjo tik vieną brolį Anataną Vilkelį, kuris buvo vedęs 
Aleksyniūtę iš Plynių. Mirė jaunas. Jo vienas sūnus ir dvi dukrelės išmirė 
maži, 1915 metais evakuoti į Rusiją. Liko gyvas tik vienas sūnus Antanas, 
kuris vedė Matulaitytę, buvo ištremtas į Rusiją, po 10 metų sugrįžęs 
apsigyveno Marijampolėje, šeimos neturėjo. 

Gyvendamas Amerikoje susiradau Bradoke, Pensilvanijoje prie 
Pitsburgo, mano tėvo pusbrolių, Juozo ir Motiejaus Žukauskų, vaikus. Jie 
visi kalbėjo lietuviškai, priklausė Lietuvos Vyčiams. Maskigane, Miči- 
gano valstijoje, mane susirado motinos pusseserė Alaburdaitė-Kamin- 
skienė ir jos trys dukros. Su jais visais mūsų pažintis tęsiasi ir dabar, nors 
susitikti tenka labai retai. 

Mano šeimos likimas štai toks. Jau minėjau, kad mano močiutė 
Brizgienė-Žukauskaitė mirė jauna, nežinau, keletą metų prieš mano tėvui 
vedant. Tėvuką Antaną, mirusį 1928 m. kovo 4 dieną, išgyvenusį bene 84 
metus, aš, jau kunigas, palaidojau Daukšių kapinėse. Mano tėvas Motie- 
jus, gimęs 1876 metais, mirė 1941 metų vasario 24 dieną kepenų liga. 
Motina Marija, gimusi 1871 metais, mirė 1943 metų rugsėjo 3 dieną naktį 
prieš išeidama iš prof. Mažylio ligoninės po nedidelės trombozės ope:a- 
cijos. 

Brolis Antanas, likęs tėviškėje, vedė Moniką Mockevičiūtę iš Mik- 
niškių, Rudaminos parapijos. Kartu su žmona ir dviem mažom dukrelėm 
1946 metais jį rusai išvežė į Sibirą, į Kostiną Irkutsko srities Alzamajaus 
rajone, kur 10 metų išvargo miško darbų koncentracijos stovykloje, 
Viena dukrelė mirė maža. Po 10 metų grįžo su žmona ir dukrele Angele 
į Lietuvą invalidas. Apsigyveno Kaune, Šančiuose. Tėviškę radęs sunai- 
kirtą, stovinčią tik mūrinę klėtį, kurioje gyveno buvęs Liūliškio nauja- 
kurys kaimynas. Nesistengė sodybos atgauti. Sesuo Magdalena ištekėjo 
už Adomo Pečiulio Šilavoto kaime, Liudvinavo parapijoje, užaugino tris 
sūnus ir tris dukteris. Brolis Simas, lankęs Kauno universitetą, bet nieko 
nebaigęs, valdininkavo Kaune savivaldybėje. Vedė Mariją Laurusevi- 
čiūtę iš Aukštosios Panemunės, užaugino du sūnu: Eugenijų ir Rimą. 
1944 m. pabėgęs nuo rusų iš Lietuvos, gyvena Čikagoje. Sesuo Marija 
ištekėjo už Vinco Akelio Jurgežerių kaime, Kalvarijos parapijoje. Užau- 
gino keturis sūnus ir tris dukteris. Ši visus vaikus stūmė mokytis. Visus 
išleidusi į gyvenimą, senatvėn kartu su vyru persikėlė į Vilnių, kur jau 
buvo apsigyvenę jų vaikai. Albina įstojo į vienuolyną Marijampolėje, į N. 
P. Švč. Marijos seserų kongregaciją. 1944 metais pasitraukė iš Lietuvos 
ir priklauso kongregacijai su centro atstovybę Putname Konektikuto 
valstijoje. Ji - ligonių slaugė. Juozas, po gimnazijos atitarnavęs kariuo- 
menėje, baigė Prekybos institutą, 1944 m. pabėgo nuo rusų iš Lietuvos, 
1949 metais jau Amerikoje vedė Aldoną Pupytę ir gyvena Čikagoje. 
Jurgis dar 1932 m. jaunas įstojo į Don Bosco saleziečių vienuoliją, bet 
kunigu netapo, o likęs broliu, mokėsi meno, litografijos technikos ir kt. 
Apie 1938 metus išvyko į Italiją, paskui 1951 metais į Argentiną ir ten, 
Rosarijaus mieste, ir dabar yra spaustuvių bei sū jomis susijusių mokyklų 
šakų vedėjas. Petras - jauniausias - studijuodamas Kauno universitete, 
įtartas veikiąs lietuvių pogrindyje, 1941 metų vasario 28 dieną buvo 
areštuotas, labai kankintas, bet po kelių mėnesių paleistas. Baigęs chemi- 
ją, inžinierius, 1944 m. pabėgo nuo rusų iš Lietuvos, 1948 m. Vokietijoje 
vedė Emiliją Beniukaitytę, M. D. ir gyvena Čikagoje. Simas užaugino du 
sūnus - Eugenijų ir Rimantą, Juozas užaugino du sūnu - Raymondą ir 
Vytenį Marijų, ir Petras užaugino tris sūnus - Antaną, Romualdą, Vincen- 
tą ir dukrelę Vidą. 

TĖVŲ PAVEIKSLAI 


Mano gimtinėje visada buvo didelė šeima. Kai tėvai vedė, namie dar 
buvo tėvukas, trys tėvo broliai ir trys seserys. Mano tėvui teko išmokėti 
dalis dviem broliams ir penkioms seserims. Paskui gimėme mes vienas 
po kito devyni vaikai. Kiek mano atmintis siekia, kol paaugo jauniausias 
tėvo brolis Jonas ir aš, šeimoje visada buvo samdinių: vyras, mergina ir 
piemenukas. Galima lengvai suprasti, kaip mano tėvai turėjo verstis, kad 
pragyventų. Gerai žinau, kad 1914 metų karas tėvą užklupo toli gražu ne 
skoloje; Vailokaičio įkurtam banke ir „Žagrės“ kooperatyve jo turėta keli 
šimtai rublių. Nebuvo nereikalingų išteklių, puošniai nedėvėjome, bet ir 
po karo tėvas vertėsi gerai: ūkio ir laukai, irtrobesiai darė pažangą. Tiesa, 
ir tėvai, ir visa šeima daug dirbdavome. 

Mano tėvas. Gimęs 1876 metais, buvo vidutinio ūgio, apie 1,65 m, 
proporcingai sudėtas, niekad nebuvo pilnas, galva daugiau linktelėjusi į 
priekį, negu pakelta aukštyn. Veidas truputį pailgas, mėlynos kiek 
įdubusios akys. Kiek mano atmintis siekia, visada buvo jau praplikęs 
brunetas. Augino tokios pat spalvos netrumpus ūsus, kuriuos visada 
prižiūrėdavo. Vėliau, pradėjus ūsams žilti, juos pakirpo trumpiau. Visą 
veidą skusdavosi. Karštoko būdo, toks pat buvo ir darbe: nors ir pailsė- 
damas, bet kai dirbdavo, tai dirbdavo. Nebuvo atletiškai nuaugęs, bet 
fiziškai stiprus. Jau sakiau, kai dirbdavo, tai dirbdavo nesiterliodamas, 
bet mokėdavo rasti tarp darbo ne tik valandų, bet kartais ir visą dieną 
medžioklei, žuvavimui. Kartais jo tėvas ir mano motina jį net bardavo, 
kam meta darbą dėl medžioklės ar žuvavimo. Tėvas tačiau jų per daug 
nepaisydavo, ir darbai jo ūkyje sekdavosi geriau negu ne vieno kaimyno. 
Turėjo gerą medžioklinį šautuvą, apie kurį vėliau. Mūsų namuose buvo 
keletas varžų, bučių, geras tribradis. Tinklus paprastai megzdavo tėvų- 
kas, bet mokėjo ir tėvas, o vėliau išmokome ir jauniausias mano dėdė 
Jonas, ir aš. 

Nežinau, kiek metų mano tėvas išbuvo mokykloje, bet jo labai graži, 
tiesiog meniška rašysena. Rašė be klaidų lietuviškai ir rusiškai. Kitiems 
parašydavo ne tik laiškus, bet ir įvairius prašymus, kitokius raštus. Jau jo 
vaikystėje Daukšiuose buvusi mokykla, kur dirbęs labai drausmingas ir 

geras tūokytojas Kriaučeliiūūinas. Paaugęs į pusbernį, kunigų, o gal ir to 
paties mokytojo buvo įtrauktas į knygrišių darbą. Už tai artimai pažino 
daugėti kunigų. Galiodėl painėgo sKarlyti, 1r mūsų tėviškėje visada buvo 
nemažai knygelių, o atgavus spaudai laisvę, ir laikraščių. Nuo pat mano 
kūdikysiės tėviškė buvo naujienų „centrinė“. Čia sekmadieniais ir šiaip 
vakarais nnkdavosi kaimynai pasiklausyti skaitomų laikraščių. Tėvas iš 
jaunystės buvo ne tik susipratęs, bet karštas lietuvis, Kai 1903 metais kilo 
bruzdesys prieš caro valdžią, čia irjo aktyviai dalyvauta, Mūsų apylinkė- 
je buvo pasiekta tiek, kad įsteigė sukilėlių Valsčiaus savivaldybę, Viršai- 
tis buvo Simas Bubnys iš Varnupių, jo pavaduotojas - mano tėvas. 
Sukilimą malšinant, 1905 m. vieną rudens sekmadienio vakarą atjojo 
Kalvarijos dragūnai ir suėmė jį ir Varnupių Simą Bubnį. Šeima tik tada 
sužinojusi, kad Bubnys buvęs naujos lietuviškos valdžios viršaičiu, o 
mano tėvas jo padėjėju. Uždarytas Kalvarijos kalėjime, susipažino su 
Pijumi Grigaičių, Gabriu iš Garliavos, su ūkininkais Gaveliais iš Gulbi- 
niškių, Pankais nuo Alytaus ir kt. Apie tai vėliau. 

Perėmęs iš tevo ūkį, ne tik dalis mokėjo, bet vieną po kito perstatė 
ūkio trobesius, juos vis padidindamas, pagerindamas. Pamažu išnyko 
šiaudiniai stogai ir atsirado skardiniai ant gyvenamojo namo ir klėties, 
skiedrų ant klojimų ir tvartų. Klėtis buvo pastatyta erdvi iš plytų. 
Gyvenamasis namas - tėvuko statytas, nukrėstas iš žvyro ir kalkių tinko, 
išbuvo iki 1939 m. Tada nuspręsta statyti naują plytinį. Pradetus darbus 
nutraukė 1940 metų nelaimė. Suvežtas plytas vėliau visas panaudojo 
Daukšių mokyklos statybai. 

Kokių tik organizacijų jo jaunystėje buvo, tokiose ir dalyvavo. Nuo 
jaunystės būdavo ir klebono „dešinioji ranka“. Laisvoje Lietuvoje buvo 
aktyvus ne tik ūkio organizacijų, bet ir Krikščionių demokratų bei 
Ūkininkų partijų karštas vietinis veikėjas. To nepaisydamas, prezidentas 
Antanas Smetona jam, kaip knygnešiui ir lietuviui veikėjui, buvo pasky- 
ręs nors irsimbolišką pensiją, bene 30 liftų per mėnesį. Mano tėvui ne tiek 
svarbūs buvo tie 30 litų, bet pats pripažinimas. 

Iki 1937 metų beveik smarkiai rūkė, bet, dr. Petriko patartas, tą pačią 
dieną metė. Nebuvo abstinentas, bet nei iš kitų negirdėjau, nei pats 
neatsimenu, kad būčiau kada matęs savo tėvą išgėrusį. Eidamas į bažny- 
čią ar kitur į žinonės, rengdavosi padoriai. Mano vaikystėje, kol negrįžo 
iš Amerikos dėdė Simas ir Simas Žukauskas, visame kaime iš ūkininkų 
tik vienas mano tėvas kur nors eidamas rišdavosi kaklaraištį. 

Jau minėjau, kad 1905 metais jis pateko į kalėjimą. Prisimenu tokį 
tėvo pasakojimą. Tai buvo rudens sekmadienį. Ryte lynojo. Eidamas į 
bažnyčią, apsivilko storą ilgą juodą milinę burką nuo vėjo ir lietaus. 
Kišenėje turėjo pluoštą sukilėlių atsišaukimų prieš carą ir maskolius. Prie 
bažnyčios jų kiek padalijęs žmonėms, likusius įsidėjo atgal į kišenę, Kai 
naktį jau areštuotas rengėsi, pasiėmė tą pačią burką, nes šaltą naktį ar 
pėsčius varys ar veš atvirame vežime į Kalvarijos kalėjimą. Kalėjimą 
pasiekė pirmadienį. Įleidžiamą kiekvieną apieškojo. Eilėje stovėjo ne 
pirmas, tai dėl visko pabandė pasitikrinti kišenes, kad ten ko negero 
nebūtų, ir apstulbo radęs atsišaukimus. Susivokė, kišenėje juos susuko 
vamzdeliu ir įsistūmė į rankovę. Kai atėjo jo eilė, iškėlė rankas, sargai 
patikrinę kišenes, liemenį, įleido per grotas į kalėjimą. Seniau suimtų ir 
tomis dienomis privarytų kalinių buvę gana daug, vieni su kitais sveiki- 
nęsi, susipažinę. Įleistas padalijo iš kišenės ištrauktus atsišaukimus. Iš 
pirmos dienos draugų tarpe liko už tai savotišku didvyriu. Kalėjimo 
pirmame aukšte sėdėję kriminaliniai ir turėję daugiau laisvės, o antrame 
aukšte buvę politiniai kaliniai. Kriminalinių buvę daugiau, be to, buvusi 
jau tradicija, kad senesnieji kriminaliniai reikalaudavę iš naujų „žąsino“ 
- pinigų. Tokį pat reikalavimą gavę ir mano tėvo draugai. Jie atsisakę ką 
nors duoti. Kriminaliniai būriu pradėję veržtis aukštyn. Politiniai išsiardę 
metalinę kalėjimo lovą ir ant laiptų susigrūdusius kriminalinius gerai 
apkūlę, kad keliems net reikėję gydytojo pagalbos. Administracija i tai 
nereagavusi, o kriminaliniai daugiau nedrįsę lįsti. Kalvarijos dekapo kun. 
Maciukevičiaus dėka mano tėvą ir Bubnį gana greitai išleido maždaug 
po metų, bet abu gavo po „vilko bilietą“: negalėjo balsuoti net renkant 
seniūną, viršaitį, patys negalėjo būti renkami, negalėjo gauti leidimo nė 
medžiokliniam šautuvui laikyti. Iki pat 1914 metų pas mus nuolat 
lankydavosi zemskiai vis tikrindami, ką tėvas veikia. Bet tėvas mokėda- 
vo juos taip priimti, kad ne tik šautuvą turėjo, bet ne kartą su tais pačiais 
zemskiais ir medžiojo. 

Kai po penkerių nebuvimo metų, 1935-ais, grįžau iš Romos, su 
liūdesiu pamačiau, kaip per tą laiką mano tėvelis sulinko, pražilo. Paskui 
patyriau, kad ir širdis jo buvo negaluojanti, skundėsi skausmais, kurių 
ano meto gydytojai be rentgeno nesugebėjo nustatyti ir išgydyti. O būta 
tulžies pūslės akmenų. Laiku nepagelbėta, ir tai buvo jo kančios ir 
pernelyg ankstyvos mirties priežastis. Tėvas mirė 1941 metų vasario 24 
dieną. 

Mano motina. Gimus: 1871 metais. Ji buvo 2 ar 3 centimetrais 
žemesne už tėvą, vidutinio ūgio moteris. Niekad nebuvo nei per liesa, nei 
per dikta. Apvalaus veido, mėlynų akių, brunetė. Buvo tiesi, nesulinko iki 
mirties. Labai ramaus būdo. Namuose, savųjų tarpe kilus kokiai karštes- 
nei kaibai, ji niekadnesikišdavo į ginčus. Jeigu kas karščiuodavosi, ji arba 
ramia: pasakydavo žodį, aiba visai tylėdavo. Drausdavo ir tėvą, kad 
nesikait čiuotų kalboje ar prie darbo. Kaip dabar galvoju, ji buvo labai 
darbšti, bei darbas, nors ir varginantis, nesutrikdydavo jos pusiausvyros. 

Prisš ištekedama ir ji gedojusi sopranu parapijos chore, kur dalvva- 
vo tr mano tėvas, ir jo sesuo Elena, Tada nebuvo įprasta, kad ištekėjusios 
moterys giedotų chore. Bet namie mėgo dainuoti, giedoti dirbdama ar 
laisvalaikiu. Jos apylinkėje tada nebuvo mokyklos, mokėsi tik pas namų 
„daraktorių“ spaudos draudimo laikais. Lietuviškai skaitė, bet rašyti 
nemokėjo. Kalbėjo tik lietuviškai, nebuvo pramokusi nė rusų kalbos. 

Nežinau, ar buvo taip pasižadėjusi, ar ne, bet negerdavo jokių 
sva'ginamyių gėrimų. Atsimenu, kad ir kitos jos seserys nė viena neger- 
davo svaigalų. Man būnant jau klieriku, vieną žiemą prieš Kalėdas ji 
atkrito plaučių uždegimu (pneumonija). Parvežtas iš Marijampolės gy- 
dytojas Pautienius patarė jai vartoti po truputį konjako ar vyno. Teko man 
paaiškinti, jog reikia gerti kaip vaistą. Tada ji paklausė, bet, žinoma, gėrė 
neilgai, kol sustiprėjo. . 

Buvo labai pamaldi. Jeigu viena, tai melsdavosi ir namų ruošą 
eidama, ir virdama valgius, ir kur nors dirbdama. Žinau, kad iš jaunystės 
priklausė Gyvajam rožančiui, šv. Pranciškaus tretininkėms (vėliau ir 
tėvas). Laisvoje Lietuvoje dalyvavo katalikių moterų Daukšių skyriuje, 
bet aktyvi nebuvo. 

Mielai priimdavo nakvynėn, pavalgydindavo elgetas, po kaimus 
važinėjančius pirklius žyaelius. Buvo keletas tokių elgetų žydelių, kurie, 
nors ir ankstyvai pasiekę mano tėviškę, toliau jau nekeliaudavo. Jeigu 
žydelis norėdavo pasigaminti košer valgį atskirame puode, pageidavimas 
visada būdavo-gerbiamas. Ryte ar vakare žydeliui kalbant savas maldas, 
mes, vaikai, turėdavome ramiai laikytis, taip laikydavosi ir suaugusieji. 
Kaip dabar prisimenu, tai motina dirbdavo be atvangos. Kiek likdavo 
laiko nuo valgio gaminimo, namų ruošos, skalbimo ir kitų šeimos darbų, 
per darbymetes eidavo į laukus, ar javų kulti į klojimą, vienaip ar kitaip 
padėti prie mašinos. Rudens, žiemos, pavasario laisvesnėm valandom 
verpdavo, siūdavo, ausdavo ir panašiai. Kai dabar pergalvoju, be viso to, 

jai reikėjo rūpintis viso mūsų būrio ir rūbu, ir maistu, kai vienas po kito 
ėjom į mokyklas. Jos gyvenimas buvo tikrai sunkus. Kai jau visi vaikai 
iškriko, o patys jauniausi studentai - Juozas ir Petras - parvažiuodavo tik 
atostogų, kai visus reikalus jau perėmė sūnus Antanas su žmona, ji galėjo 
atsikvėpti. Nors namie ir dirbo, bet jau kiekvieną rytą apie pusantro 
kilometro eidavo į bažnyčią. Jeigu lydavo, Antanas ar pats tėvas pavėžy- 
davo. Gaila, kad tokią ramybę turėjo nedaugelį metų. Pavyko nuo jos 
nuslėpti sūnaus Petro areštą. Sužinojo apie tai tik šiam grįžus iš kalėjimo, 
Jau minėjau, jog mirė staiga prof. Mažylio ligoninėje 1943 metų rugsėjo 
3 dieną. Nematė vaikų iškrikimo po pasaulį, sūnaus Antano ir šeimos 
ištrėmimo į Sibirą, tėviškės visiško sunaikinimo. Palaidojome ją tėvo 
kape, padėdami karstus šalia vienas kito. Buvome su ja taręsi ant kapo 
pastatyti koplytėlę, bei kapas liko be jokio ženklo. Tik grįžęs iš Sibiro, 
sūnus Antanas pastatė cementinį kryžių. 

Turbūt iš seno mūsų šeimoje buvo įprasta, kad ryte, vakare ir 
suaugusieji, ir vaikai kiekvienas atskirai, bet viešai melsdavomės. Gegu- 
žės, birželio, spalio mėnesiais, Sekminių novenos maldas kalbėdavome 
visi kartu, vadovaujant tėvui, o kai jo nebūdavo - tėvukui, jaunam dėdei 
Jonui ar tetai Elenutei. Katras sekmadienį būdavo namie, o su vaikais vis 
likdavo ir vienas suaugęs, tai tuo metu, kai bažnyčioje būdavo suma, visi, 
pasilikę namie, kartu kalbėdavome Mišių maldas. 

Mus, penkis sūnus, tėvai ne tik leido, bet, baigusius Daukšių mokyk- 
lą, net mūsų nesiklausę veždavo į Marijampolės gimnaziją. Kol nebuvo 
marijonų gimnazijos, ieido į Rygiškių Jono, o Juozą, Jurgį, Petą - į 
marijonų gimnaziją. Brolis Antanas ir trys seserys lankė tik pradžios 
mokyklą ir įvairius kursus. Kol aš baigiau kunigų seminariją, mergaitės 
buvo jau peraugusios pradėti gimnaziją. Tik jauniausioji, Albina, jau 
vienuolyne įgijo darželių vedėjos, vėliau ligonių sesers pažymėjimus. 
Visi broliai dalyvavo jaunimo veikloje. Antanas taip gynė savo apylinkę, 
kad ten neįsikurtų kairiųjų organizacijos, kad nei gavo kan A. Steponai- 
čio - Vilkaviškio diecezijos Katalikų akcijos direktoriaus - pagyrimo 
laišką. Laikraščių ir knygų tėviškėje pakako. Mano tėviškėje iki pat jos 
sunaikinimo buvo šviesi, jauki nuotaika. 

MANO ATMENAMI TĖVIŠKĖS APYLINKIŲ 


ŠVIESUOLIAI: 


Mano tėvuko laikų: 
Kunigas Švirmickas + marijonas iš Varnupių 
Misiurevičius = mokytojas iš Daukšių 
Laurynas Tercijonas - gydytojas iš Amalviškių 


Mano tėvo laikų: 

Kunigas Antanas Varnagiris iš Vidgirėlių 
Kunigas Vincas Varnagiris iš Vidgirėlių 
Kunigas Juozas Aleksa iš Daukšių 
Kunigas Grinkevičius iš Amalviškių 
Inžinierius Grinkevičius iš Amalviškių 
Kunigas Šeimys iš Daukšių 
Mokytojas Jz. Misiurevičius iš Daukšių 
Teisininkas Andrius Bulota iš Putriškių 
Vaistininkas Karolis Žiugžda iš Plynių 
Mokytojas Juozas Žiugžda iš Plynių 
Mokytojas Jonas Stanynas iš Varnupių 
Mokytojas Bočys iš Varnupių 
Mokytojas Antanas Vokietaitis iš Bavardiškių 
Mokytojas Juozas Vokietaitis iš Bavardiškių 
Kunigas Markelis iš Kumečių 
Mokytojas Juozas Grabauskas iš Daukšių 
Gydytojas Vincas Tercijonas iš Amalviškių 


Mano laikų: 
Mokytojas Adolfas Lastauskas iš Kumečių 
Kunigas Juozas Gumauskas iš Daukšių 
Mokytojas Adomas Vencius iš Daukšių 


Mokytoja Marija Karaliūtė iš Daukšių 
Mokytoja Marija Ambraziejūtė iš Daukšių 
Mokytoja Albina Ambraziejūtė iš Daukšių 
Mokytojas Vytautas Urnevičius iš Daukšių 

Mokytoja Konstancija Urnevičiūtė iš Daukšių 
Mokytoja Aldona Urnevičiūtė iš Daukšių 
Mokytojas Petras Urnevičius iš Daukšių 
Mokytoja Elena Urnevičiūtė iš Daukšių 
Mokytojas Andrius Galinis iš Daukšių 

Mokytojas Jonas Vitkauskas iš Daukšių 
Mokytoja Elzbieta Grinkevičiūtė iš Amalviškių 
Mokytoja Zuzana Tevrijonaitė iš Amalviškių 
Mokytojas Andrius Kirtiklis iš Plynių 
Ekonomistas Vincas Stanynas iš Varnupių 
Karininkas Staniškis iš Geležinių 
Inžinierius Staniškis iš Geležinių 
Karininkas Kaminskas iš Panausupių 
Karininkas pulkininkas Ambraziejus* iš Panausupių 
Mokytoja veikėja Ambraziejūtė* iš Panausupių 


* Šių Ambraziejų nereikėtų painioti su plk. Ambraziejum (iš tikrųjų Ambrazevičium) 

ASMENINIŲ PRISIMINIMŲ METMENYS 


Kiekvienas žmogus turi malonių ir skaudžių išgyvenimų, prisimini- 
mų, kurie jam pačiam yra nepalyginti brangesni už vadinamuosius 
didžiuosius gyvenimo įvykius. Ne apie vieną galėtum parašyti tarsi 
apysaką, tokią įdomią, pamokomą, kad ne visi tikėtų, jog tai ne prama- 
nyta. O kitus kad ir kaip beaprašytum, vis tiek niekas nesupras, ką esi 
patyręs. Daugelis tų išgyvenimų liečia tik mane, kiti - savus ar svetimus. 
Prisiminimai tesibaigia su manimi. Iš savo gyvenimo paminėsiu tik 
faktus, o apie išgyvenimus tiek, kiek tai būtina vaizdui sukurti. Ir iš faktų 
reikėtų minėti tik tokius, kurie liečia ne mane vieną, o ir kitus. Daugeliu 
atvejų man neleistina nieko minėti, net jeigu tie asmenys ir pritartų tam. 
Manau, kad joks žmogus nėra parašęs pilnų savų prisiminimų. Nebus 
išimtis ir manieji. 

Iš mano gyvenimo tegul niekas nekuria legendų. Jis natūraliai 
paprastas, nors faktai, išgyvenimai gal ir įvairesni už daugelio. Esu tėvų 
pirmagimis, gimęs 1903 metų lapkričio 10 dieną. Kad nebūtų nereikalin- 
gzų spėliojimų, primenu, jog Suvalkijoje tada laikėsi Grigaliaus kalendo- 
riaus. Gaila, kad niekad nepatikrinau Daukšių parapijos krikšto knygų, 
kuris gi kunigas mane krikštijo. Pagal tėvus, tai kunigas Jonas Totoraitis, 
tada ten buvęs vikaru, paskui išvykęs į Šveicariją studijuoti ir po kelerių 
metų grįžęs iš Fribūro su daktaro titulu. Atsimenu ir dabar, kaip tėvukas 
ir kiti kaimynai aiškindavosi, koks jis daktaras, nes tada daktarais 
vadindavo tik gydytojus. Mano tėvas sakydavo, kad jis esąs Bažnyčios 
mokslų daktaras. Po tokio atsakymo, ar kuris suprasdavo, ar ne, visi 
pagarbiai nutildavo. Per pamokslus jie buvo ne kartą girdėję apie Bažny- 
čios daktarus. Vadinasi, ir jų buvęs vikaras pasiekė šitokių aukštybių. 
Vėliau paaiškėjo, kad jis yra slaptas marijonas, o dar vėliau Marijampolės 
gimnazijoje jis buvo ir mano mokytojas, ne kartą manęs teiravosi apie 
mano giminę, šeimą. O dar vėliau jis buvo Kauno universiteto profeso- 
riumi. Man gimstant, Daukšiuose klebonavo Maciukevičius, netrukus 
iškeltas į Kalvariją ir tapęs dekanu. Mano krikšto tėvai buvo tetėnas 

Tomas Stanynas iš Varnupių irtėvo sesuo Magdalena, vėliau Žukauskie- 
nė. Nors buvau ir pirmagimis, bet mano kūdikystė nebuvo vieniša, 
nuobodi. Tada tėviškėje augo tėvo seserys: Elena - apie 16 metų, Elzbieta 
- 12 metų ir brolis Jonas bene 3 metų. Mano jaunos tetos buvo mano 
nešiotojos, o vėliau draugės. Ar toli siekia vaiko dienų atmintis, negalė- 
čiau pasakyti. Tėvai ir teta Elena sakydavo, kad kai kurie mano atsime- 
nami šeimos faktai siekią antrus mano amžiaus metus. Tačiau neatmenų 
tos nakties, kai caro dragūnai areštavo ir išsivežė mano tėvą, nors jis 
pasakodavo, kad aš nemiegojęs ir dar jį kalbinęs. Keli žodžiai apie tai, kas 
liko mano atmintyje apie 1903-1905 metų sukilimą. Mūsų valsčiuje buvo 
susikūrusi prieš carą nukreipta savivaldybė. Jau minėjau, kad viršaičiu 
vaitu buvo Simas Bubnys iš Varnupių, jo padėjėju - mano tėvas. Miliciją 
sudarė Antanas Kavaliauskas, mūsų kaimynas, Andrius Matukas, kaimy- 
nas statybininkas, Jonas Kaminskas iš Panausupių kaimo. Apylinkės 
vyrai sunaikino Varnupiuose degtinės monopolį, Padovinio valsčiaus 
raštinėje ir Daukšių mokykloje caro portretus. Neatmenu, kokių atlaidų 
dieną, kai žmonės po pamaldų išėjo į Krokialaukio gatves, atvažiavo trys 
nusigrimavę vyrai ir suėmę išsivežė Krokialaukio valsčiaus raštininką, 
kaltinamą pranešinėjus caro žandarams apie sukilėlių veiklą. Miestelyje 
buvę zemskiai sulandžioję į trobas ir „nematę“, kas įvyko. Sekretorių 
nuvežę ties Riečių dvaru ant Žuvinto ežero kranto. Vyrai išsipjovę ploną 
berželį, juomi įkirtę sekretoriui į užpakalį, paskui berželį perpjovę, surišę 
kaip kryžių, įsmeigę į žemę, prieš jį paklupdę ir prisaikdinę sekretorių, 
kad daugiau maskoliams nepranešinėsiąs. Pagrasinę vėl surasią, jeigu 
reikėsią, ir vieną palikę paežerėje. Tas pavakarę parėjęs namo. Niekas 
„nematęs“, kas buvę tie trys, bet augdamas sužinojau, kad ten buvę 
A. Kavaliauskas, A. Matukas ir J. Kaminskas. 

Visas ano meto sukilimas baigėsi be didesnių represijų, kruvinų 
susirėmimų. Vienur kazokai, kitur dragūnai ar ulonai sugaudė sukilėlių 
vadus, ir viskas nutilo. Mano tėvo ir S. Bubnio laimei, Kalvarijoje tada 
klebonavo Maciukevičius, prieš tai klebonavęs Daukšiuosę. Jis mano 
motinai ir Bubnienei-Brusokaitei išgavo audiencijas pas Suvalkų zuber- 
natorių, padėjo jiedviem išsilaisvinti dar prieš spaudos draudimo panai- 
kinimą ir amnestijos paskelbimą. 

Atsimenu, tėvas minėjo kelias pavardes iš kalėjimo laikų. Kalėjimo 

sargas Jankauskas, būdavo, ateina į kalėjimą, pasako tą ar kitą pavardę, 
išbara už tinginiaviną ir varo į malkų sandėlį malkų pjauti ar skaldyti. 
Vadinasi, to kalinio žmona ar kas iš namiškių laukia sandėlyje su 
lauktuvėmis. Minėdavo vaistininko Niziolomskio žmoną, kuri politinius 
kalinius dažnai lankydavusi ir jiems visokiais būdais padedavusi. Kai 
1927 metais nuvykau į Kalvariją vikarauti, radau tą ponią dar gyvą. 
Vaistinę valdė jos sūnus Romanas Niziolomskis, ji buvo senukė ligonė ir 
netrukus mirė. Ją garbingai palaidojome. Gyvą radau ir Jankauską, kuris 
gyveno prie pai buvusio dabar jau nugriauto kalėjimo. Tada Jankauskas 
buvo dar geros sveikatos, Jis atsiminė mano tėvą iš anų kalėjimo dienų. 

Sunku atspėti, kiek žmogaus charakteriui, polinkiams, skoniui pėd- 
sakų palieka aplinka, kurioje jis auga. Man atrodo, kad manyje tų pėdsakų 
liko. Aš ir dabar, Amerikos ir Kanados prerijose, miškuose, vandenyse, 
ar gamtoje prie okeano, nors būčiau ir vienų vienas, jaučiuosi daug 
maloniau negu didmiesčio žmonių minioje. Viena aplinkybė mane iš 
mažens pripratino prie visokių žmonių ir manau, kad tai jaučiau studijų 
metais, kelionėsę, būdamas tarp svetimtaučių, kitakalbių žmonių. O 
aplinkybė buvo tokia. Minėjau, kad mano tėviškės laukai ribojosi su 
Liūliškio dvaru, kuris priklausė generolui Launicui. Dvarą nuomodavo 
paprastai koks nors žydas, o vasarą jame būdavo trijų kavalerijos pulkų: 
Vilkaviškio ulonų, Marijampolės husarų ir Kalvarijos dragūnų vasaros 
pratybos: šaudymas, jojimas ir t.t. Tėvas gražiai kaimynavo ne tik su 
dvaro tvarkytojais, darbininkais. Dvare tilpdavo tik tų pulkų štabai, koks 
eskadronas kareivių, o kiti per vasarą gyvendavo pas aplinkinius ūkinin- 
kus. Kadangi mano tėviškė prie pat dvaro lauko, be to, nebuvo apšepusi, 
tai pas mus per vasarą dažniausiai gyvendavo karininkai, jų pasiuntiniai, 
o kartais net ir žmonos. Ypačatsimenu Vilkaviškio ulonų eskadrono vado 
Nazarovo žmoną. Ji buvo dar visai jauna ir net valkata. Viena palikta, 
maišydavosi mūsų šeimoje, o dažniausiai ateidavo pas vaikus, laukuose 
ganančius gyvulius, ir per dienas su ja lošdavome kortomis, dresiruoda- 
vome jos du šuniukus taksius. Mums, vaikams, tos vasaros būdavo 
nemaža pramoga. Eidavom pasižiūrėti šaudymų, pavakarėmis arba kai 
kareivių šaudyklose nebūdavo, rinkdavome tuščias žalvarinės gilzes, 
kurias paskui svarais parduodavome pirkliams žydeliams. Kareiviai 
naudos duodavo ir ūkininkams: pirkdavo pieną, karves, užmokėdavo 


30 


nuomą už tvartus ir klojimus, kur laikydavo kareivių arklius. Jeigu kuris 
pasiskųsdavo, kad laukuose ar trobose padaryta nuostolių, mišri kaimo ir 
kareivių komisija patikrindavo, įvertindavo ir atlygindavo. O mums, 
vaikams, buvo dar irta nauda, kad, pradėjęs eiti į mokyklą, aš jau neblogai 
kalbėjau rusiškai. Tai nei manęs, nei kitų nesurusino, o mokytis buvo 
lengviau irbuvom pripratę prie visokių žmonių. Visada tėviškeję būdavo 
2ar3 nuolatiniai samdiniai, o darbymetėmis kartais iriki 10. Su jais mano 
tėvai elgdavosi kaip su visais savaisiais: kartu valgydavome, kartu 
dirbdavome, vakarodavome ir t.t. Samdiniai visada būdavo iš kaimyni- 
nių mažažemių. Tėvas ne vienam iš jų paskolino pinigų išvykti į Ameri- 
ką. Vyrai paprastai bėgdavo nuo tarnybos caro kariuomenėje. |949 
metais Amerikoje iš tokių susitikau dar gyvus Juozą Kazoką bene Niu 
Heivene Konektikuto valstijoje ir Mariją Arauskiūtę Vusteryje, Masaču- 
setso valstijoje. Tik 1916-1918 metais buvo vargo atvarytas darbininkas 
iš Smurgainių - Andrius Pečiukonis su žmona ir mažu kūdikiu. 

Keli vaikystės įvykiai man tada padarė tokį įspūdį, kad juos ir dabar 
atsimenu. Kalvarijos dekanas, mūsų žmonių vadintas „dziakonu“, klebo- 
naudanmias Daukšiuose artimai draugavo su kaimų ūkininkais, kaip ir kiti 
čia dirbę kunigai. Buvo jau įprasta, kad rudenį mano tėvas, Kavaliauskas, 
kartais dar Daukšių Bagdonas ar Kazys Vitkauskas, prisišaudę ančių, ar 
kiškių, ar kokią stimą, važiuodavo lankyti „dziakono“. Grįždavo visada 
vėlai naktį, patenkinti... Nuvykti į Kalvariją būdavo reikalų. Ten tada 
buvo apskrities centras, Marijampolė pasidarė vėliau. Ten buvo vilnų 
karšykla, milo vėlykla. Nežinau, kokiu reikalu vykdamas, tėvas vieną 
kartą pasiėmė ir mane. Tiksliai nežinau, bet spėju, kad tada mano būta 
kokių 5 ar 6 metų. Atsimenu, kad klebonijoje buvo du maži šunyčiai, 
kurie mane aplojo, bet, kai eidavau artyn, nuo manęs bėgo. Man tai patiko 
ir aš juos taip įlodžiau, kad, nebeatmenu, ar tėvas, ar šeimininkė mane 
sudraudė. Prieš pietus dziakonas su tėvu kažką gėrė. Dziakonas įpylė 
truputį vyno ir man. Paragavau, man labai nepatiko ir duodu tėvui 
sakydamas: „Labai neskanus“. Įpylė kitokio, bet mano įvertinimas buvo 
tas pats. 

Gerai prisimena pralaimėta kova su žąsinu. Turbūt buvau dar nekas 
vyras, kad žąsis ganė mano dėdė Jonas. Aš sekiodavau paskui. Žąsys 
ganėsi už klojimo, Jonas ant klojimo sienos kreida piešė šyvį, ir žąsys 

patraukė javų link. Jis pasiuntė mane jų paversti. Varant žąsinas lindo prie 
manęs, tai aš rykštele pradėjau vanoti jam per nugarą. Jis staigiai šoko 
prie manęs, parmetė ant žemės ir pradėjo sparnais kulti. Spėjau dar 
suklikti, bet, matyt, pataikė į smilkinį, kad netekau sąmonės ir pabudau 
seklyčioje, paguldytas lovoje, visų baimingai apstotas ir visaip ligina- 
mas: šaltu vandeniu ir kt. 

Dviem prisiminimais pavaizduosiu, kad santykiai su caro zemskiais, 
o vasarą ir su kareiviais, ne visada praeidavo be įvykių. Nors tėvas 
neturėjo teisės laikyti šautuvą, bet Marijampolėje visi zemskiai ir kari- 
ninkai bei kai kurie valdininkai žinojo, kad jis šautuvą turi ir medžioja. 
Tėviškėje visada buvo veislinis skalikas, o Bubnys visada laikė pointerį - 
ar skaliką. Kiekvieną rudenį ir ne po kartą iš Marijampolės atvykdavo 
zemskių, karininkų ar valdininkų būreliai ir prašydavo tėvą vadovauti 
tetervų, lapių, stimų medžioklei. Tėvas paprastai neatsisakydavo, dar 
pavaišindavo, ir viskas būdavo gerai. Jų tarpe buvo jau tikrų tėvo draugų, 
tai husarų pulko irečiojo eskadrono vachmistras Viržikovskij, zemskis 
Bieliavskis. Vieną kartą atvažiavo Marijampolės žandarų viršininkas, 
dar keli, ne tokie patikimi, ir reikalavo, kad tėvas vestų tetervų medžioti. 
Tėvas teisinosi neturįs nei leidimo, nei šautuvo. Viršininkas atsakė žinąs, 
kad jis šautuvą turįs, ir pagrasino. Tėvas sutiko, jeigu viršininkas imtų jo 
šautuvą, o jis viršininko. Po medžioklės jau išgėręs viršininkas klausia, ' 
kodėl tėvas norėjęs pasikeisti šautuvais. Tėvas atsako, kad jeigu kaltintų 
jį medžiojus be leidimo, L BE kad medžiojęs viršininko šautuvu. 
Visi pasijuokė. 

Gal kas paskundė,rir vieną ankstyvą rytą būvo kratos, ieškojo 
šautuvų ne tik pas mus. Ir pas mus įgriuvo dvejos rogės, pilnos zemskių, 
bene 12, ir pareikalavo atiduoti šautuvą. Tada buvo grįžęs iš Amerikos ir 
tėvo brolis Simas, juodu turėjo po šautuvą be leidimo. Tėvas atsakė 
. neturįs šautuvo. Zemskiai įniko ieškoti. Motina atsigulė seklyčioje į lovą, 
pasisakė serganti, o tokios ligonės lovos liesti jie ar negalėjo, ar nedrįso. 
Pareikalavo atidaryti klėtį. Tėvas be kaimo seniūno nesutiko. Tada 
atvedė Joną Kirtiklį. Įsakė atidaryti skrynias, bet teta Elena pareikalavo 
30 rublių kaucijos, kad niekas nebus pavogta. Zemskiai dėl įžeidimų 
baisiai įdūko ir ieškojo tikrai įniršę. Tada tarnas Jonas Rudis-Rudzinskas 
sako: „Dėde, aš juos jau varysiu“. Pasiėmė jis gryčios kampe stovėjusį 

nebaigtą apdailinti rangą, apvyniojo rankšluosčiu ir pro zemskius per 
kiemą pasileido bėgti palių link. Visi zemskiai šoko vytis: kas pėsčias, 
kas rogėmis. O tėvas su broliu Simu stovi vartuose įr šaukia: „Jonai, mesk 
į šulinį, mesk į šulinį!“ Papaliuose buvo šulinys, kur vasarą girdydavo 
gyvulius. Pribėgęs iki pušynėlio, Jonas nudavė jau pavargusį, zemskiai 
jį pasivijo. Tada jis Išvyniojo rungą, duoda vienam sakydamas: „Te, šį 
parneški, o rankšluostį aš pats parsinešių.“ Zemskiai parsivarė berniuką 
į kiemą, bet paleido. Bandė dar ieškoti, bet kai pro šalį eidama tarnaitė 
nugriebė iš rogių ir „areštuotą“ rungą, zermskiai susisėdo į rogės ir 
išvažiavo. Vėliau tėvas Marijampolėje juos nusivedė į alinę, pavaišino, 
tuo viskas ir baigėsi. 

Liūliškio dvaro tvenkinyje buvo daug gražių karosų. Vasarą karei- 
viai kartais skolindavosi mūsų tribradį pažuvauti. Vieną kitą kartą tinklą 
gerokai apdraskė užkabindami tvenkinio dugne susmegusias sausas 
medžių šakas. Bene 1912 metais prieš užsiėmimų pabaigą atėjo skolintis 
tribradžio nepažįstami kareiviai. Negavo. Naktį, prieš pulkui išvykstant, 
atėję keli kareiviai išlaužė gryčios duris. Tėvas su jais susigrūmė, o jo 
rankos buvo tvirtos. Jis susiorientavo nugrieodamas kepures, antpečius 
išsvaidyti į kampus. išgirdę triukšmą, pabudę atbėgo šienę miegoję dėdė 
Šimas su tarnu Jonu Rudžiu-Rudzinsku. Kareiviai leidosi bėgti, vienas 
dar išmušė akmeniu langą, vieną pasivijęs jau už vartų, kviečių lauke, 
dėdė Simas lazda primušė ir paliko gulėti, bet ryte jo neradome - atsigauta 
ir nueita. Kareivių kepurėse būdavo jų adresas: vardas, pavardė, dalinys. 

Tėvas mato, kad visi tie kareiviai buvo iš vachmistro Viržikovskio 
eskadrono. Anksti rytą tėvas pasiuntė tarnaitę M? ukų Magdaleną nuneš- 

ti į dvarą raštelį vachmistrui. Apie 9 valandą viena aukštų rugių puse ėjo 
pas mus anie trys kareiviai, kurių kepurės ir antpečiai liko gryčioje, o kita 
puse - vachmistras, bet vieni kitų nematydami. Įeidami į kiemą vieni pro 
vienus, kiti pro kitus vartus susitiko, ir kareiviams nebuvo kaip pabėgti. 
Tėvas papasakojo įvykį, atidavė užpuolimo įrodymus - kepures ir antpe- 
čius, - ir vachmistras juos išsivarė į dvarą. Apie vidurdienį dvaro laukuose 
buvo pulko paradas, į kurį paprastai atvykdavo ir koks nors generolas: 
divizijos ar brigados vadas. Kelias valandas truko pratybų pararias, o anie 
trys kareiviai, vienas su aprišta galva, stovėjo laukuose ant kalvelės su 
šautuvų. 

191) metų +asarą motina vieną rytą nuvede mane į bažnyčią Ir 
įrašydino pirmajai išpažinčiai ir komunijai pasirengti. Mūsų parapijoje 
tokio amžiaus vaikų niekad nebūdavo didesnio būrio, tik apie 30 ar 40. 
Aš nebuvau nei mažiausias, nei didžiausias, skaityti dar nemokėjau. 
Rengė pats klebonas Vincentas Baltrušaitis, nes vikaro tada jis neturėjo. 
Anais laikais Lietuvoje iš viso vaikų sakramentams pasauliečiai nereng- 
davo, o vienuolių, bent vienuolynuose, tada nebuvo. Poterius, įsakymus, 
sakramentus, septynias didžiąsias nuodėmes ir kitus pagrindinius kate- 
kizmo dalykus beveik visi anų laikų vaikai išmokdavome namie. Tų 
dalykų, kiek atsimenu, mane pradėjo mokyti nuo penkerių metų. Kiek- 
vieną rytą ir vakarą turėdavau kartoti paskui kurį nors vyresnį: motiną, 
tėvą, tetą Elenutę, - Tėve mūsų, Sveika Marija, Tikiu į Dievą irt.t., kol 
išmokdavau atmintinai. Ką jau išmokdavau, tai kiekvieną rytą ir vakarą 
garsiai kalbėdavau klūpodamas. Tik po pirmųjų sakramentų ryto, vakaro 
maldas kalbėti galėjau vienas sau tyliai. 

Atsimenu, kad pirmoji komunija buvo šiokiadienį, be jokių ypatingų 
Iškilmių, viso būrio kartu. Tiesa, beveik visus tą dieną palydėjo į 
bažnyčią, - ką motina, ką suaugusi sesuo. Nebuvo net bendrų pusryčių, 
šventoriuje užkandome kiekvienas, ką buvo atnešusi kurio motina ar 
sesuo, ir iškrikome namo. Neaisimenu, artą pačią dieną ar netrukus po to 
buvome „įrašyti“ į karmelitų škaplierių ir į rožančių. 

Apie tą laiką teko pradėti reguliarią piemenuko tarnybą: pirmiau 
žąsys, paskui gyvuliai. Tėviškės kolonija buvo taip suskirstyta, kad iš 
penkių laukų „palietkų“ du išeidavo į kaimo ganyklas, trys į dvaro laukus. 
Arklius ir karves iki vasaros pabaigos ganydavome ne savuos laukuos. 
Kaimynystė su dvaru, ganyklomis, paliomis leido laikyti daug gyvulių, 
palengvindavo ir jų priežiūrą. Tai davė laisvės ir vaikams. Pasiėmę kokį 
duonos gabalą ir dar ko nors prie jos, o kada ir ne, mes išeidavome 
paprastai visai dienai. Meškeriodavome, žaisdavome kiaulelę ar sviedinį, 
susikurdavome durpių ir kelmų ugnį ir joje kepdavome bulves, grybus. 
Kaip mes atrodydavome? Kad rūbai buvo ir nevalyti, ir apiplyšę, nereikia 
nė aiškinti. Saule įdegę veidai, rankos. Nugairinta vėjo, nuo saulės, 
vandens, purvo sutrūkinėjusi kojų oda. Iki kraujo nudaužyti kojų pirštai, 
dažnai žaizdoti padai. Vasarą niekas nepagalvodavo apie tokių vaikėzų 
plaukų kirpimą ar jų šukavimą, nebent kokiais ypatingais atvejais. Tai 

"nebuvo per daug ištaiginga laisvė, bet tai prisiminus, dabartiniai švarūs 
miestų vaikai man atrodo niekuo nenusikaltę kaliniai, kuriems beveik 
viskas draudžiama, išskyrus išeiti į automobilių perkimštą gatvę. Mums 
"buvo nevalia keiktis, meluoti, vogti ir leisti gyvulius į savo ar kaimyno 
javus. Žinoma, tabakas, narkotikai, svaigalai, nepadorus elgesys mums 
buvo ne tik draudžiami, bet visai nežinomi, ir niekas jų nepasigedo. 
1911 metų vasaros pabaigoje tėvas nuvedė mane į Daukšių mokyklą 
ir įrašydino į pirmą skyrių. Mokytojavo tada mokytojas Juozas Misiure- 
vičius - rimtas lietuvis, geras mokytojas. Tikybos mokyti ateidavo pats 
klebonas Vincentas Baltrušaitis. Jau atsimenu, kad dar prieš man pradė- 
jus eiti mokyklon čia mokytojavo to paties J. Misiurevičiaus tėvas 
Misiurevičius, kurio žmona buvo Varmnagirytė iš Vidgirėlių - mano 
tėvuko giminaitė. Jis susirgo, išvežė gydyti į Karaliaučių ir ten mirė. 
Mano mokytojas buvo visiems pažįstamas, nes Daukšiuose užaugęs, 
aukštas, gražus ir rimtas vyras, neišdidus, draugiškas žmonėms. Sekma- 
dieniais jis visada būdavo su žmonėmis ant šventoriaus akmeninių laiptų. 
Jo jauna žmona iš Lapių, pavardės nežinau, kalbėjo lietuviškai, bet sų 
lenkišku akcentu, buvo gana puošni ir tikra gražuolė. Ir ji buvo visų 
gerbiama. Nežinau, kiek ji buvo išsimokslinusi, bet atsimenu gerai, kad 
mokykloje niekad nėra pavadavusi savo vyro. Kartais pas juos viešėdavo 
jos jaunesnioji sesuo, ta kartais pavaduodavo mūsų mokytoją, jam 
išvykus į Marijampolę ar rudenį išėjus pamedžioti. Tačiau tai pasitaiky- 
davo retai. Vaikams tada būdavo rojus, o jai pragaras - sunku mus valdyti. 
Mokė rusų kalba, o lietuvių kalba buvo atskiras dalykas. Pramokau 
skaityti be vargo, nors namuose nebuvau išmokytas nei skaityti, nei 
rašyti. Suprasti rusų kalbą mokykloje vargo jau nebuvo, nes jos nemažai 
pramokau iš kareivių. Blogiau buvo su rašymu. Gal buvo ir mokytojo 
kaltės, bet niekad neprilygau rašysena savo tėvui ar dėdei Jonui, kuriuodų 
rašydavo tikrai gražiai. Mano mokytojas niekad nesiimdavo fizinių 
bausmių. Didžiausia bausmė būdavo keliolika minučių paklupdyti į 
kampą aruž apsileidimą moksle pasilikti po pamokų mokykloje mokytis. 
Tačiau dažniausiai šitaip nubaustus pasibaigus pamokoms „amnestuoda- 
vo“. Visi kaimo vaikai, tad ir berniukai, nebuvo išdykę, o jau mergaitės 
tai tikros šventuolėlės, kokios nors padaužos tikrai nebuvo nė vienos. 
1914 metų pavasarį pradėjau pas tą patį mokytoją papildomas privačias 

pamokas. Tai man sugadino ir dalį vasaros, nes !r pasibaigus pamokoms 
mokykloje, kelias savaites kiekvieną rytą eidavau pas mokytoją. Liepos 
mėnesį man pasakė, kad važiuosiu į Marijampolę laikyti egzaminų į 
gimnazijos paruošiamąją klasę. Egzaminus išlaikiau. Tačiau prasidėjo 
karas, mobilizavo ir mūsų mokytoją Juozą Misiurevičių. Buvo paskelbta, 
kad ims ir arklius. Vedė, kad ir ne visus, ir iš mano tėviškės. Atsimenu, 
įspūdis buvo labai didelis: verkė ir vyrai, ir moterys. Išvykdamas atėjo 
atsisveikinti su mūsų šeima ir mokytojas, išleidome jį visi ašarodami. Jo 
Jauna žmona liko su trimis mažais vaikais: dviem berniukais ir mergyte. 
Mobilizavo 1r kaimyną, jauną Padovinio mokytoją Skučą. Tai tas pats, 
kuris laisvoje Lietuvoje buvo karininkas, generolas, vidaus reikalų mi- 
nisteris, o 1940 metais okupantų rusų suimtas, išvežtas į Rusiją ir 
nužudytas. Rusai, įsiveržę į Prūsus, jau rugsėjo mėnesį chaotiškai bego. 
Iš pradžių -dar traukėsi apytvarkiais daliniais, o vėliau - jau palaidos 
masės. Jie skleidė gandus, kad vokiečiai žudą užimtos Lietuvos žmones. 
Tą gandą kartojo žmonės vieni kitiems ir taip skleidė teroro nuotaikas. 
Vis tiek žmonės masiškai nebėgo, nes nebuvo nei kur, nei kaip bėgti. 
Pasirodysi su vežimu ir arkliais, pavargę kareiviai viską atims, ir bėk kad 
nori. Bet vieną rytą tėvas sukrovė į vežimą vaikus, patalų ir nuvežė bene 
už trijų kilometrų į Miknonis, motinos tėviškę. Ten prabuvome naktį. 
Rytą vieškeliu traukė rusų kariuomenė tai tvarkinga, tai pakrikusi kaip 
avys. Stovėjo mano tėvas prie kelio ir aš, vaikas, šalia jo. Vieno dalinio 
priešakyje jojo senyvas išvargęs generolas. Tėvas išdrįso jį užkalbinti ir 
paklausė, artiesa, kad vokiečiai žudą civilius gyventojus. Generolas labai 
maloniai ir teviškai atsakė: „Netikėki. Vokiečiai žmonės kaip ir mes. 
Ramiems gyventojams jie nieko blogo nedarysią“. Patarė niekur neva- 
žiuoti, likti namuose. Tėvas paklausė, susikrovė vaikus į vežimą ir 
patraukė namų link. Šiame trumpame kelyje buvo du nepamirštami 
momentai. Viename dalinyje pėsčias žygiavo išvargęs mokytojas Juozas 
Misiurevičius. Su juo trumpai pasikalbėjome. Ir jis patarė likti ir niekur 
nebėgti. Netrukus susitikome arklio traukiamą dviratį ambuliansą, kuria- 
me gulėjo Adolfas Žukauskas, mūsų kaimyno Simano Žukausko brolis. 
Jis buvo Daukšiuose zakristijonu, mobilizuotas kaip pirmos eilės atsar- 
ginis. Prūsuose šrapnelio skeveldra sužeidė į nugarą, jo dalinys besitrauk- 
damas vežėsi ir jį. Jis nakvojo žmonos Pūkiūtės tėviškėje, matėsi su 

žmona, dviem mažom dukrytem. Tai ir buvo paskutinis pasimatymas su 
juo. Karui pasibaigus, jis iš niekur neatsiliepė, o po revoliucijos chaoso 
nebuvo įmanoma surasti nei jo buvusio dalinio, nei gauti žinių, kas su juo 
nutiko. Dar po dienos liko tik šiukšlių primėtyti laukai, rusų kareivių jau 
nesimatė. Sekančią dieną pasirodė raitų rusų žvalgų. Jų būrys kloneliais 
skubiai jojo atgal. Priešpiečiais pasirodė būrys raitų vokiečių žvalgų. Visi 
apmirėme iš baimės. Jie per laukus atjojo iki mūsų sodybos ir sustojo už 
trobų. Nė vienas iš jų nėjo nei į kiemą, nei į trobas. Po valandėlės 
pasirodėme mes. Pirmiausia tėvukas kaip seniausias, o paskui ir mes, 
vaikai, iš smalsumo pamatyti tą legendinį vokietį. Jie mus draugiškai 
užkalbino. Tėvukas turėjo pypkę. Vienas paprašė ją parūkyti, tėvukas 
davė. Tuo tarpu moterys mus pašaukė pietų. Po pietų išėję, vokiečių jau 
neradome, bet pypkę radome pakabintą ant vartų. 

Tai vienų, tai kitų žvalgai pasirodydavo, bet tą kartą frontas taip ir 
liko nežinia kur. Vasaros pabaigon rusai išstūmė vokiečius vėl į Prūsus. 
Marijampolėje pradėjo mokslo metus gimnazija, iraš lankiau vadinamąjį 
prieklasį. Iš to meto mano mokytojų geriausiai atsimenu Petrą Kriaučiū- 
ną ilga balta barzda. Jis mūsų klasėje mokė aritmetikos ir lietuvių kalbos. 
Dar prieš mokslo metus ir aš buvau įsigijęs ano meto gimnazisto unifor- 
mą. Ji buvo gan puošni, visiems mokiniams privaloma. Ją vilkdavausi 
eidamas į bažnyčią ir vokiečių okupacijos laikais, kol susidėvėjo, išau- 
gau. 

Po kelių mėnesių, penktadienį prieš Užgavėnes, iš pat ryto plentu 
nuo Vilkaviškio Kauno ir Prienų link traukė virtinės gurguolių, Marijam- 
polėje nestodamos. Klausiami kareiviai atsakydavo, kad traukiasi. Ryto- 
jaus dieną ir mums pranešė, kad nutraukiamos pamokos iki kito praneši- 
mo. Otas pranešimas buvo toks, kad gimnazija išsikelia. Jeigu vadovybė 
ir mokytojai būtų lietuviai, gal gimnazija būtų pasilikusi ir veikusi, bet, 
išskyrus Petrą Kriaučiūną, gal dar kokį man nežinomą, vadovybė ir 
mokytojai buvo rusai iš Rusijos, tad jie ir iškeliavo paskui besitraukiančią 
rusųarmiją. Palaukęs pirmadienio, ruošiausi pėsčias eiti įtėviškę. O buvo 
šlapia, purvina diena. Ryte atjojo tėvas, atsivedė antrą arklį, ir abu 
išjojome į tėviškę. Netrukus vokiečiai užėmė Marijampolę. Frontas nuo 
Suvalkų ėjo pro Kalvariją, kurią sunaikino, ties Liudvinavu kiek į rytus 
per Gyviškių, Padovinio kaimą šiaurės link. Palios liko vokiečių, o rusų 

apkasai ėjo per mūsų kaimo ir mano tėviškės laukus, Daukšių, Amalviš- 
kių kaimus į šiaurę. Gyviškių kaime fronto zonoje liko ir mano giminės 
Žemaičio ūkis. Vieną naktį mūšio metu sudegė dalis trobesių, klojimai ir 
tvartai, žuvo beveik visi gyvuliai. Žemaitis liko gyventi pas kaimyną 
Janulevičių, o žmona su dviem mažomis mergaitėmis atvyko pas mus, 
paskui persikėlė į savo teviškę Miknonyse. Jinai buvo drąsi moteris. 
Vieną vakarą užsigeidė pasiekti savo namus, aplankyti vyrą, gal parsi- 
vežti dar kokį daiktelį. Tai buvo gavėnios pradžioje. Ji nemokėjo rusiškai, 
tad kalbinosi mane. Tėvai nebuvo linkę mane leisti, bet aš sutikau, ir 
temstant mudu išvažiavome. Jau žinojau, kad be leidimo neįleidžia į 
fronto zoną, žinojau, kad to ruožo dalinio štabas buvo Varnupiuose pas 
Bočiį, tad vakare ten užsukome ir aš paprašiau leidimo mudviem pasiekti 
tam tikrą vietą niekieno žemėje. Karininkas be niekur nieko parašė 
mudviem „propuską“ ir pagrasino: jeigu bandysime važiuoti į vokiečių 
pusę, nušaus. Aš atsakiau, kad suprantu, padėkojome ir išvažiavome. 
Paskutinis rusų žvalgų postas, patikrinęs mūsų popierėlį, leido važiuoti. 
Trobesiai buvo už kelių metrų. Stovėjo išlikęs gyvenamasis namas, klėtis 
ir rūsys - kalno šlaite iškastas urvas, grįstas akmenimis, ant viršaus kelių 
eilių rąstų rentinys, šiaudinis stogas. Pasistatę vežimą ir arklius gale 
seklyčios į rytų pusę, suėjome į vidų. Gyvenamajame name ant aukšto po 
stogu radome du kareivius žvalgus, kurie turėjo ne tik žiūronus, bet ir 
telefoną. Seklyčioje, užsidangstę langus, užžiebėme žvakę. Namo vidus 
neatrodė išplėštas, stovėjo kaip paliktas. Užkandę, išsivirę arbatos, per 
naktį rinkome reikalingiausius ar vertingiausius daiktelius ir per langą 
krovėme į vežimą. Pradėjus švisti, išėjome paklajoti po tvartų, klojimo 
degėsius. Vaizdas buvo klaikus. Gulėjo negyvi apdegę arkliai, karvės, 
avys. Tik kelios kiaulės, išsiveržusios iš degančio tvarto, kuri daugiau, 
kuri mažiau apdegusios, slankiojo žviegdamos apie trobesius. Juodas 
šunelis iš kažkur atsiradęs niekur nesitraukė nuo mudviejų. Prašvitus 
tūnojome viduje. Kiek numigę, vėl krovėme daiktus per langą į vežimą. 
Buvau užlipęs ant aukšto pas žvalgus. Jie davė man pasižvalgyti per 
žiūroną. Visai netoli pakelėje, ant kaimyno lauko kalvelės, aiškiai matėsi 
vokiečių žvalgų apkasai, kartais pasirodydavo žmogaus galva ar net 
pečiai. Paklausiau rusus, kodėl jie nešauna. Jie man paaiškino, kad viena 
kulka karo nenulems, jų uždavinys yra sekti, o ne šaudyti. Sutemus 


38 


išvykome atgal į mano tėviškę. Tokias naktines keliones kartojome dar 
daug kartų. Parsivežėme ir Žemaitį, bet jis niekad nevažiavo atgal su 
mumis. Viena, jis buvo vyras, taigi įtartinesnis, antra, turėjo didelį kalbos 
trūkumą. Saugiau buvo keliauti moteriai su vaiku. Velykų sekmadienį 
rusai pakorė tos apylinkės gyventoją ūkininką evangeliką Nagražį. Vieną 
kartą jau po Velykų vakare vėl važiuojant į Žemaičių gyvenvietę, 
Žemaitienė, visą kelią buvusi nepaprastai kalbi, vienu tarpu nutilo. Po 
kiek laiko klausia mane: „Ar tu nieko nebijai?“ Aš, vaidindamas labai 
drąsų, atsakiau: „O ko aš turėčiau bijoti?“ Ji sako: „Po tuo gluosniu, kurį 
dabar pravažiavome, griovyje yra pakastas Nagražis“. - „Tai kas, - 
atsakiau, - jis jau negyvas“. 

Pavasariop frontas pasislinko, mano tėviškė liko apie 6 kilometrus 
rusų pusėje. Tai buvo kareivių poilsio zona, kai juos apkasuose dienai 
kitai pakeisdavo. Po to šie vėl eidavo į apkasus, o grįždavo kiti. Fronto 
ruože ties mumis, tarp Buktos girių ir mūsų palių, stovėjo carienės 
gvardijos raitininkų pulkas. Jie visi buvo rinktiniai vyrai, švariai aprengti 
ir viskuo aprūpinti. Ypač atėjus Velykų šventėms, - tiesiog mėtėsi 
saldainiai, pyragaičiai, cigaretės, tabakas. Vaikai galėjome jų turėti, kiek 
norėjome, žinoma, ir turėjome. Beje, aš ir mano jaunesnis brolis Antanas 
turėjome po mažą gražią pypkelę, cigarečių, tabako, kiek tik norėjome. 
Žinoma, to nedemonstruodavome tėvų akyse. Velykų antra diena buvo 
saulėta, šilta. Po gerų pietų išėjome paklajoti į dvaro laukus, eidami vis 
rūkėme vieną cigaretę po kitos. Staiga man pažaliavo ne tik laukai, bet ir 
dangus, pajutau tokį nemalonų skonį, kad ir dabar jį atsimenu. Pasakiau 
tai broliui, o jis sako, kad ir jam tas pats. Jautėme, kad tai nuo tabako. 
Pasidarė tiesiog pikta, kad tokią gražią Velykų dieną reikia taip šlykščiai 
Jaustis. Išbarstėme į visas puses turėtas cigaretes, tabaką, padėję ant 
akmens, sudaužėme kitų akmeniu pypkes, ir visam gyvenimui man 
baigėsi pagunda rūkyti. Brolis Antanas gal kada „dėl kompanijos“ ir 
bandė, bet rūkalium ir jis netapo. 

Įpavasarėjus buvo aišku, kad rusai mūsų apylinkėse laikysis. Per 
Varnupių, Plynių, Daukšių, Amalviškių kaimų laukus buvo prikasta 
daugybė eilių apkasų, tarp kiekvienos eilės buvo plačios spygliuotų vielų 
tvoros. Apkasai buvo uždengti ūkininkų išardytų trobų rąstais, lentomis 
ir užpilti storu žemės sluoksniu. Mano tėviškės ne tik laukus, bet ir sod- 

aus, ir kiemą sujaukė apkasai. Šiaip taip pavyko pasėti vasarinius javus, 
bulvių pasodino daugiau negu paprastai, bet jos liko neravėtos, nekaup- 
tos. Pavasario pabaigon paskelbė atsarginių mobilizaciją, kuri palietė ir 
mano tėvą. Gal tokios suirutės zonoje jo niekas nebūtų ir ieškojęs, bet visa 
šeima nutarė, kad būsią saugiau, jeigu jis kur nors pasislėps. Išėjo netoli 
Alytaus pas kaiėjimo draugą Panką. Kas kelinta diena vis pasižvalgyda- 
vo, kas dedasi tėviškėje. Vieną birželio dieną vokiečiai staigiai puolė kaip 
tik mūsų ruože. Rusai atsilaikė, bet tą dieną žuvo liepsnose Amalviškių, 
dalis Varnupių ir Padovinių kaimų. Nuo savo kiemo aiškiai matėme, kaip 
vokiečių granatos šluote nušlavė gražius Padovinių Strolio, Juknelio 
ūkius, Varnupiai liepsnojo už pusantro kilometro. Visi buvome apimti 
panikos. Tą dieną man teko patirti neužmirštamą įspūdį. Pasišaukė mane 
vieną nuošaliai rnotina, parodė vietą, kur esą paslėpta pinigų, ir kad juos 
pavartočiau savo ir mažesnių broliukų bei sesučių reikalams, jeigu ji žūtų, 
o tėvas negrįžtų. O už mane mažesnių tada buvo penki. Pergyvenau tokį 
atsakomybės jausmą, kurio ir dabar neužmirštu. Kaip iš dangaus atsirado 
namie tėvas. Tėvukas ir tėvai nutarė būsią geriau laikinai pasitraukti iš 
fronto zonos. Ir kaimynai buvo kas pabėgę į aplinkinius raistus, kas 
pavažiavę kur nors toliau pas gimines ar pažįstamus. Prisikrovę du ilgus 
vežimus skrynių, patalų, virtuvės reikmenų ir vaikų, varydamiesi užau- 
gusius arklius ir kai vęs, sutemus išvykome Krokialaukio link. Bet ne per 
Daukšius, Vidgirėlius, nes tą kelią vokiečių artilerija apšaudė, o per 
Buktos girią ir aplinkui per Dzūkiją. Namie liko tėvukas ir Elenutė 
prižiūrėti trobas ir likusius gyvulius. Keliaudami naktį per girią, sutikome 
pulką irrusų raitininkų, šuoliais lekiančių fronto link. Sekančią dieną apie 
pietus pasiekėms Krokialaukį, kur vieno totoriaus gryčioje mums su 
Bukotų šeimą iš Kirsnos kaimo leido pasidalyti erdvų kambarį. Jų buvo 
keturi: tėvai ir dvi dukrelės, o mūsų dešimt. Pradėjome vargingą pabėgė- 
lio gyvenimą. Dvaro klojimuose suradom daug tokių kaip mes, ten buvo 
ir Varnupių Stanyno šeima. Ganyti gyvulius leido dvaro laukuose. 
Sekančią dieną tarnas Jonas Kupstas ir dėdė Jonas, tada jau 15 metų 
berniukas, pėsti išėjo atgal į tėviškę. Nuo tada tėvnko vieno nepalikdavo- 
me, su juo būdavo vienas kuris ar abu iš jųdviejų, o kartais ir aš. Tokiem 
kaip aš aranuodu būti tėviškėje, kai nesigirdėdavo patrankų ar kulkosvai- 
džių, nebuvo blogai: nealkome, dirbti nereikėjo, tad prasimanydavome 

visokių pokštų ir vieni sau, ir sų kareiviais. Kareiviai būdavo mums 
draugiški. Nežinau, kas tai sugalvojo, bet mėgome pavakarėmis vieną 
pokštą. Nežinau kodėl, gal kad buvo žmonių, pas mus susirinko viso 
kaimo irapylinkių šunys. Būdavo, suveriame ant vielos ilgą virtinę tuščių 
konservų dėželių, pririšam šuneliui orie uodegos, dar užkertame botagu, 
kad pradėtų bėgti. Pradėjus dėžėms barškėti, šunelis staugaūamas eidavo 
per laukus. Mes stengdavomės pakreipti vokiečių pusėn, bet nežinau, ar 
koks pasiekė jų pozicijas. 73 vasarą teko matyti keletą rusų susidūrimų 
su vokiečiais. Vienas pašautas vokiečių žvalgas liko gulėti ant Dovinės 
kranto. Kurį laiką dar girdėjome jį dėjuojant, bet jo paimti vokiečiai 
neleido rusams, o rusai vokiečiams. Frontams nuėjus į rytus, radome jo 
griaučius. 

Krokialaukyje, vieno totoriaus gryčios prieangyje priešais mokyklą, 
tėvas prasimanė krautuvėlę. Parsivežti prekių važiuodavo į Alytų. Kelis 
kartus vykau sutėvuiraš. Tekdavo pabūti pardavėju tėvui išvykus į Alytų 
ar kur nors išėjus. Tėvas išsirūpino karinį leidimą vežti prekes, išskyrus 
alkoholinius gėrimus, kareiviams į frontą, austrų ir vokiečių karo belais- 
viams, kasantiems apkasus apie Riečius, Miknonis. Teko kelis kartus 
važiuoti ir man, nes tėvas visada pasiimdavo mane ar jaunesnį mano brolį 
Antaną. 

"Krokialaukio mokykloje valdžia įrengė pabėgėliams arbatinę ir 
šiokią tokią pagalbą. Jai vadovavo mokytojas Kazlauskas, j0 žmona, 
padėdavo dukrelės. Ten gaučavome puodelį arbatos, riekelę duonos. 
Kiek vėliau pradėjo dalyti šeimoms kiek miltų, kruopų. Pagalba buvo 
menka, bet dar visi pabėgėliai turėjo paltį kitą lašinių savo vežime, kokią 
karvę dvaro laukuose, tad badzujanšių nebuvo. Mokytojas Kazlauskas, 
jo žmona, sūnus, bene mokytojų seminarijos studentas, keturios mokyk- 
linio amžiaus mergaitės buvo tikrai kantrūs žmonės, ypač su mumis, 
pabėgėlių vaikais. Mes, o ne jų mergaitės, nuvalgėme mokyklos sodnelio 
vyšnias, kitaip įkyrėdavome, o jie beveik nereaguodavo. Ir dabar atsime- 
nu, kokiais žodžiais jis mus kartais įspėdavo, tai skamba kaip diploma- 
tiški posakiai. Taip, to mokytojo Kazlausko šeimynėlė verta gražiausių 
prisiminimų. Tos šeimos kitų mergaičių likimo nežinau, tik viena buvo 
ištekėjusi už K.Barzduko. 

Iš mano prisiminimų Krokialaukyje vertas paminėti vienas atsitiki- 

mas su rusų kareiviais. Dvaro laukuose prižiūrėdavau mūsų, o kartais ir 
kitų karves. Girdejau tėvus kalbantis, kad vieną iš jų vertėtų parduoti kaip 
mažai tinkančią pienui, girdėjau, kiek jie tikėjosi už ją gauti. Vieną dieną 
tėvas išvažiavo į Alytų, aš saugau karves, irateina per laukus du kareiviai, 
klausia, ar kas neparduoda karvių. Atsakau, kad aš galįs vieną parduoti 
ir parodžiau kurią. Būta padorių vyrų. Jie mane išklausinėja, kaip aš, 
vaikėzas, galiu ryžtis parduoti karvę. Paaiškinu, tėvas grįš tik vakare, 
motina čia pat, miestelyje, bet nemoka rusiškai. Paklaustas apie kainą, 
pasakiau keliais rubliais daugiau, negu tėvas kalbėdavo. Sutarėme, bet jie 
man pinigų nedavė, ir visi trys nuejome ieškoti motinos. Kai parėjęs su 
dviem kareiviais pasakiau motinai, kad pardaviau karvę, motina apstulbo 
ir sako: „Vaike, aš tau kailį nulupčiau“. Paaiškinau, tada ji paklausė kur 
pinigai. Kareiviai čia pat sumokėjo bene penkiais rubliais daugiau, negu 
tėvaitikėjosi. Motina beveik apsidžiaugė. Šie, rašydami sąskaitą, kurią aš 
pasirašiau tėvo vardu, įrašė penkiais rubliais daugiau, negu mums sumo- 
kėjo. Aš, nuduodamas išminčių, paklausiau, kodėl jie tiek įrašė. Vienas 
atsakė: „Argi tu nesupranti?“ - „Suprantu“, - atsakiau kaip senis ir 
sąskaitą pasirašiau. Nusivedžiau kareivius atgal į laukus ir atidaviau 
jiems žalmargę. 

Nors Krokialaukyje išbuvome tik kelias savaites, bet laikas prailgo, 
įkyrėjo. Kai liepos mėnesį įsakė visiems pabėgėliams vykti į Mergalau- 
kio gelžkelio stotį ir evakuotis į Rusiją, tėvas suprato, kad rusai nesirengia 
stumti vokiečių atgal, gal net patys trauksis. Rusijos jis nemėgo. Pasikal- 
binę Stanynus, kurie dvaro klojime numarino savo jauniausią dukrelę 
Barbutę, vakare pasikrovėme vežimus ir naktį patraukėme ne į Mergalau- 
kį, o papaliais pro Riečius, Daukšius į Liūliškio raistą. Liūliškio dvaras 
buvo pilnas pabėgėlių iš Geležinių, Varnupių, mūsų pačių Plynių kaimo. 
Liūliškio raiste gyvenome neilgai. Simo Bubnio septynių žmonių šeima 
buvo užėmusi dvaro rūmuose du kambariu. Jie mielai vieną užleido 
mums. Čia jautėmės jau geriau negu Liūliškio raiste ar Krokialaukyje su 
Bukotais, nors ir labai gero žodžio vertais. Iš čia bent vaikai kasdien 
pareidavome aplankyti tuščių tėviškės trobesių, lakstydavome ant arklių 
po dvaro laukus ir pievas. Kai dabar prisimenu mūsų „sportą“ - lakstymą 
ant arklių per griovius, be pakinktų, be balnų, tik su rykšte rankoje ir 
abiem rankom įsikibus arkliui į karčius, tai mūsų būta neprastų jojikų. 

Sulaukėme rugpjūčio 20 dienos. Ryte vyrai kalbėjo, kad naktį rusai 
pasitraukę, bet ar toli - niekas nežinojo. Vaikai parėjome namo. Visur 
tuščia, ir vokiečių niekur nesimato. Popiečiu mudu su dėde Jonu patrau- 
kėme per apkasus Daukšių link. Visur tušti apkasai, vienur kitur paliktas 
šautuvas. Mudu pasirinkome vieną trumpesnį už kitus ir pradėjome eiti 
namų link. Buvo jau pavakarė. Pamatėme kloniais nuo Kumečių per 
Liūliškio laukus atžygiuojančią vokiečių koloną. Vokiečiams artėjant, 
šautuvą vilkome žeme ir ant Vilkinyčių kalnelio paslėpėme žolėje kelio 
griovyje. Paliose esantys vokiečiai nepajuto, kad rusų jau nėra. Kai tik 
vokiečių kolona pasiekė Daukšių laukus ir grupavosi ties Daukšių 
kapinynu, iš anapus palių vokiečių artilerija pradėjo kanonadą. Matėmę, 
kaip lakstė į orą gurguolių vežimų ratai, krito arkliai. Ar žuvo žmonių, 
nesužinojome, bet tai truko gerą valandą, kol iš čia pasiuntiniai pasiekė 
palias ir pranešė ten vokiečiams, kad jie šaudą į savus. Tą patį vakarą 
grįžome iš dvaro į namus. Vokiečių kariuomenė žygiavo kelias dienas. 
Tada visas gurguoles, artileriją vežė arkliais. Saviems pailsus ar kritus, 
vokiečiai rinko pakeliui ūkininkų arklius. Ir mes likome tik su dviem 
darbiniais pačiais prasčiausiais arkliais, kuriuos tarnukas Jonas Kupstas 
buvo paslėpęs Buktos girioje šalia savo tėviškės. Išsaugojome tik kelias 
karves. Smulkesni gyvuliai buvo sunaikinti, javų laukai nutrypti. Mums, 
vaikams, nebuvo kas veikti, nebuvo ką žmoniškai ir pavalgyti, tad 
paaugliai klajojome po apkasus. Vyrai pradėjo ardyti apkasus ir rinkti ten 
suneštus savo trobesių sienojus, lentas. Kaimo gale pas Žukauską, prie 
Varnupių kaimo, tada Vasiliauską, kuris buvo išvykęs į Rusiją, klojime 
radome suverstus į krūvą kelis šimtus kariškų šautuvų, krūvas šovinių, 
rankinių granatų. Kodėl rusai visa tai paliko, neaišku. Vieną karišką 
šautuvą jau turėjau po pirmos dienos apsilankymo apkasuose Daukšių 
laukuose. Čia pasirinkau antrą trumpą raitininkų ir parsinešiau namo. 
Namie laikyti buvo nesaugu, galėjo ir tėvas į balą įmesti, tad paliose 
pasidariau iš berželių ir velėnų būdą, padėjau ten šautuvą, prinešiau 
šovinių. Mokėjome apsieiti ir su rankinėmis granatomis. Jų pačių nemė- 
tėme, bet išsukdavome kotus, kuriuose likdavo padegimo kapsulė, ir juos 
mėtydavome. Jie sprogdavo, tik menkas efektas. Vieną kartą dėdė Jonas 
išsitraukė iš koto kapsulę su knatu ir su vielele prie galo, kuri patraukiama 
metant granatą. Jis, nieko negalvodamas, pabandė tą vielelę nusukti, 

norėjo nuimti kapsules galvutę 1r ištirti, kas joje yra. Vielą pasukinėjus, 
kapsulė sprogo ir nukirto kairės rankos trijų pirštų po pusę. Tai įvyko 
rugpjūčio 24 d. Daukšių mokykloje tada dar buvo vokiečių karo lauko 
ligoninė. Jis ir sesuo Elenutė, abu verkdami, nubėgo į mokyklą, ten jo 
žaizdas apkarpė, aprišo ir pamokę, kaip toliau gydytis, paleido. Žaizdos 
užgyti ilgai netruko, bet pirštai neataugo. Tada visi vaikėzai pasimokėme 
būti atsargesni. Mūsų sodne ir kieme apkasuose buvo likę gana daug 
didelių keturkampių minų. Jas surinkę, sudėjome eilėn apkase ir pamažu 
užkasėme. Laimei, bekasanit jos nesprogo. Nesprogo ir iki šiol. 

Frontams nuslinkus už Nemuno, sumažėjus vokiečių karių judėji- 
mui, tėvas leidosi į karo neliestą Dzūkiją ieškoti arklių, karvių, javų. 
Vokiškų markių dzūkai neimdavo, už viską reikalaudavo caro rublių. 
Arklius, karves tėvas su šiokiu tokiu pelnu parduodavo iš paprūsės 
atvykstantiems ūkininkams, Marijampolės žydeliams. Gana greitai turė- 
jome vėl neblogų arklių, karvių, kiaulių, keletą avių. Atsimenu, kad bent 
pora pasitaikė ir tokių arklių, kurie nesidavė nei pakinkomi, nei pabalno- 
jami. Ypač viena graži kumelė, jeigu kitaip neapsigindavo, tai krisdavo 
ant žemės ir net botagu užgauta nesikeldavo. Ką su ja darė nusipirkę 
žydeliai, nežinau. Greičiausiai pardavė kur nors į Prūsus, o ten, jeigu 
netiko darbui, tai suvalgė. Mes, lietuviai, kaip bealkome, bet arklienos 
niekas nelietė. Mes tai laikėme šunų ir vilkų maistu. Dėl to turėjome 
savotišką pažiūrą į vokiečius ir prancūzus, kurie, ėjo kalbos, atseit valgą 
varles irarklieną. Net ir vyskupu tapęs, savo tėvams niekad neprasitariau, 
kad Prancūzijoje ir aš išmokau valgyti varlių kojas, sraiges, austres ir kt. 
vandens lukštinius gyvius. 

Perkamų grūdų užteko gintis nuo bado, nors ir kasdienė duona buvo 
beveik normuojamas maistas. Taip buvo iki ateinančio rudens, kol 
užaugo savas naujas derlius. 

Galima sakyti, kad iki rudens nebuvo jokios: nei karinės, nei civili- 
nės valdžios. Nebuvo tačiau ir netvarkos ar kokių nors sauvalių, išskyrus 
mus, piemenis. Ne tik aš, bet dar keli toki turėjome paliose šautuvus. Apie 
mūsų „manevrus“ prisimenu tokią istoriją. Vieną sekmadienio pavakarę, 
nusinešę šautuvus į Dovinės paupius ties paliomis, pasistatę taikinį, 
sugulę ant žemės, ilgokai šaudėme. Nustoję išgirdome rėkiantį žmogų. 
Jis pakilo nuo žemės kitapus upės, pagrūmojo mums lazda ir nuėjo 

Daukšių link. Tėvas pataikė tą pavakarę grįžti iš Dzūkijos, vedėsi porą 
arklių. Priėjęs Daukšius ir girdėdamas mūsų tėviškės pusėj gana intensy- 
vų šaudymą, paliko arklius pas svainį Janulevičių, o pats pakluonėmis, 
pakrūmėmis slinko namų link. Girdėjo, kad šaudoma paliose, tai paupiu 
drąsiau parėjo ir teiraujasi, kas čia darosi. Atsakė jam, kad piemenys. Kai 
vakare grįžau, gavau vėjo. Ir kiti kaimynai mus apibarė, kad galime 
užtraukti-kokią vokiečių nemalonę visam kaimui. Nuo tada nešaudyda- 
vome, bet laikas nuo laiko šautuvus išvalydavome, patepdavome ir 
palikdavome „būdoje“. 

Rudens pradžioje Liūliškio dvare apsigyveno vokiečių karo žanda- 
ras, klaipėdietis Petras Butkus, gražus aukštas vyras, ilgais geltonais 
ūsais. Vieną dieną jis atjojo į mano tėviškę ir pasiuntė per kaimą kortelę, 
kad greitai susirinktų visų kaimo šeimų galvos. Jų buvo nedaug, nes 
Kreivėnas, Vasiliauskas, Ulrichas evakuoti į Rusiją, taigi likę tik 12. 
Vėliau prie mūsų kaimo seniūnijos prijungė nežinia kodėl Launičius. 
Susirinkusiems P.Butkus lietuviškai paaiškino, kad laikas normaliai 
gyventi, ir kaimas turįs išsirinkti seniūną. Jis pasiūlė į seniūnus mano 
tėvą. Žinoma, niekas neprieštaravo, ir mano tėvas tapo Plynių, Launičių 
ir Liūliškio seniūnu. Visi spėliojo, kad žandaras žinojęs apie tėvo nelo- 
jalumą Rusijos caro valdžiai, jo prarastas teises, ir gal todėl jį pasiūlęs 
kandidatu į seniūnus. Motina ir tėvukas nebuvo patenkinti, sakydami, 
kad, ruskiams sugrįžus, tai gali užtraukti nelaimę visai mūsų šeimai. Čia 
paminėsiu vėliau sužinotą vieną dalyką. Vėliau paaiškėjo, kad vokiečių 
karo valdžia žinojo daugiau negu mes. Jie turėjo smulkią informaciją apie 
visos paprūsės vokiečius gyventojus Lietuvoje, visus rusams nelojalius 
lietuvius. Paprūsės vokiečių trobesiai Lietuvoje paprastai buvo mūriniai, 
o tai už vokiečių karo ministerijos pinigus, kad turėtų karinius atsparos 
punktus įžengę į Lietuvą karo atvėju. 

Tą patį rudenį atjojo nežinau kokio laipsnio karininkas. Jis pasakė 
turįs informacijos, kad pas mus esąs kariškas šautuvas. Trobose jo tikrai 
nebuvo, jis gulėjo paliose mano vieno žinioje. Tėvas jam nemelavo 
sakydamas, kad tokio šautuvo pas mus tikrai nėra. Karininkas buvo labai 
santūrus, elgėsi labai kultūringai, perėjo per kambarius, pasižvalgė, tėvas 
siūlė apžiūrėti kitus trobesius, bet tas atsiprašė ir išjojo. 

1916 metų vasaros viduryje beuogaudami paliose vaikai užėjome . 

ant dviejų krūmuosę ir žolėse pasislėpusių iš Vokretijos bėgančių rusų 
karo belaisvių. Juodu buvo tokie išvargę, sunykę ir labai išsigando. 
Rusiškai nuraminau, parsivedžiau į tėviškę. Motina tuoj pavalgydino, 
paaiškino jiems, kuria kryptimi saugiai pereitų Nemuną, irišleidome juos 
vėl į palias. Tą dieną tėvo nebuvo namie. Jis, kaip seniūnas, išvažiavo 
savaitinio pranešimo į Podbuchtės dvarą, kur buvo mūsų srities centras, 
vadovaujamas kariškio empforsteherio. Gyvenome tokioje vietoje, kad 
naktį iš palių dažnai ateidavo po kelis bėglius belaisvius. Galima sakyti, 
kad 1916 metų vasaros antroje pusėje, rudenį, per visą žiemą pas mus jų 
būdavo nuolatos. Vasarą jie padėdavo mums vežti javus: mes tik lauke 
grėbdavome, kraudavome į vežimus, o jau klojimuose iškraudavo, krau- 
davo į „pruntą“ tokie bėgliai rusai. Ilgai pas mus jie neužtrukdavo, vieną 
dvi dienas, ir eidavo toliau. Rudenį atšalus, žiemą iš nakties rasdavome 
jų pasislėpusių trobose. Būdami išalkę, naktį tyliai pasibelsdavo į langą 
irprašydavo valgyti ar leisti sušilti. Mano tėvai mokėjo skirti caro valdžią 
nuo tokių nelaimingų bėglių belaisvių, kurie mus sugraudindavo pasako- 
dami, kaip juos marino badu, kaip juos naikino ligos karo belaisvių 
stovyklose. Nors tai buvo pavojinga, bet pagalbos, patarimo, kaip keliauti 
toliau, niekad neatsakydavome. 

1916 metų rudeniop Daukšiuose, Misiurevičių namuose, apsigyve- 
no iš pradžių 6, o paskui 12 vokiečių kareivių. Jų uždavinys buvo ne tik 
sekti bėgančius belaisvius, bet daryti pas žmones kratas, prižiūrėti 
rekvizicijų išreikalavimą, gaudyti lietuvius vyrus darbams į Vokietiją. 
Apsimetę rusais belaisviais, rusiškai kalbą provokatoriai eidavo naktimis 
pas žmones prašydami valgyti, o apgautus areštuodavo ir veždavo 
darbams į Vokietiją. Nebuvo per daug sunku atskirti tokį provokatorių 
nuo belaisvio, bet vieną dieną atėjo pas pernai atkeltą iš Simno į Daukšius 
kleboną jauną kunigą Juozą Danielių rusiškai kalbantis tipas ir pasisakė 
esąs iš vokiečių nelaisvės bėgąs rusas karininkas. Klebonas, mažai 
nusimanąs apie kariškius, lengvai juo patikėjo, davė pinigų ir paprašė 
Daukšių Garbų (Vinco Mykolaičio-Putino motinos brolį) bėglį pavėžinti 
iki Prienų. Kiek tai kainavo pačiam klebonui, nesužinojome, o Garbų 
išvežė darbams į Vokietiją, grįžo vargšas vos gyvas karo pabaigoje. 
Tokie provokatoriai ne kartą lankėsi ir mano tėviškėje, vieną šeštadienio 
vakarą tokį atlydėjo keli ginkluoti vokiečių kareiviai ir, užsislėpę už 

seklyčios kampo, laukė, kada provokatorių įsileis į vidų. Tačiau mes 
turėjome pakankamai patirties, kad lengvai atpažintume net iš to, kaip ir 
kur jie naktį belsdavosi, kaip kalbindavo. Belaisvis pirma po langais 
pasiklausydavo, kur žmogus miega, tyliai pasibelsdavo į langą ir, kam 
nors atsiliepus, tyliai pasisakydavo, kas esąs. Provokatoriai belsdavo į 
duris ir garsiai šaukdavo. Skirtingi atrodė iš veidų, iš rūbų. 

1916 metų Kalėdų pirmą dieną per pamaldas vokiečių kareivių būrys 
apsupo bažnyčią ir sugaudė būrį jaunų vyrų. Kiti spėjo užbėgti į bažny- 
čios pastogę, užsirakino zakristijoje. Tokiu elgesiu vokiečiai prarado 
reputaciją. Kol vokiečiai surado pastotes, kol susiruošė kelionei, atejo ir 
žiemos pavakarė. Bevažiuojant Buktos dvaro link, kur vežė suimtuosius, 
visai sutemo. O sniego nebuvo, nors šiek tiek pašalę. Naktį vyrai, esantys 
viename vežime, susikuždėję išstūmė iš vežimų su jais sėdėjusius gink- 
luotus vokiečius, patys šoko bėgt. Kol vokiečiai susigraibė, vežimuose 
beliko tik keli vyrai. Nuo tada prasidėjo nuolatinis tų bėglių ieškojimas, 
kratos dienomis ir naktimis. Vieną pavakarę kažkas smarkiai apšaudė 
Misiurevičių namus, kur tie vokiečiai buvo apsigyvenę. Kaimų seniūnai 
visą kaltę suvertė rusams belaisviams, kurių esą pilnos palios. Nuo to 
vakaro kareiviai vaikščiodavo tik būreliais ir tik dieną. Naktį užsibarika- 
duodavo ir tūnodavo namie. Taip tęsėsi iki 1917 metų pabaigos, kai tuos 
kareivius turbūt išsiuntė į frontą. 

Jau minėjome, kad 1915 metų pabaigoj Daukšiai vietoj į Rusiją 
pasitraukusio klebono Vincento Baltrušaičio ir vikaro Jono Sakalausko 
gavo jauną kunigą Juozą Danielių. Jis buvo labai energingas ir visuome- 
niškas. Greitai susipažino su parapijos žmonėmis, pradėjo juos burti. Pats 
grojo smuiku, turėjo gan gražų tenorą. Iš pagyvenusių ir jaunimo tuoj 
suorganizavo ir pats mokė chorą. Iš Dzūkijos parsivežė jauną, kad ir 
nelabai išsilavinusį vargonininką Ambrazą, po jo vargoninkavo jau labai 
kvalifikuotas J.Kamaitis, kurį laiką Bendorius, tie du laisvoje Lietuvoje 
pasiekė konservatorijos profesūrą. Tais pačiais, 1916 metais, rūpinosi ir 
mokykla. Iš Obelinės kaimo parsivežė jauną Mykolą Lelešių, kuris prieš 
karą ruošėsi į mokytojus. Pradžioje jį ir apgyvendino klebonijoje. Klebo- 
nas su mokytoju rengė vaidinimus ne su kokiais vaidilomis, o su kaimie- 
čiais iš savo parapijos. Pirmame iš tokių vaidinimų „Betliejaus naktis“ ir 
man teko mano pirmoji - mažiausio piemens - rolė. Lankiau ir aš Daukšių 

mokyklą pas Mykolą Lelešių, privačiai pas kleboną mokiausi vokiečių 
kalbos, patarnaudavau Mišioms - buvau klapčiukas. Apskritai kultūrinis 
ir religinis gyvenimas buvo judresnis ir platesnis negu prieš iai caro 
laikais. 

Nors ūkininkai labai stengėsi, gyvenimas atsigavo pamažu. O oku- 
pacinės vokiečių valdžios reikalavimai vis didėjo. Tik vyrų nešaukė 
kariuomenčn, o arklių mobilizacijos, mėsos, sviesto, grūdų, kiaušinių 
rekvizicijos vis dažrėjo, didėjo. Jau buvo sunku jas tesėti. Ne iš vieno 
ūkininko paėmė paskutinį arklį. Galiu paminėti Varnupių Žemaitį, kuris, 
likęs tik su dviem arkliais, juos gerai prižiūrėdavo, o vieną kartą Marijam- 
polėje mobilizacijos metu neteko ir šių paskutinių. Mano tėvo prašomas 
Podbuchtės e<mpforsteheris vieną išprašė atgal. Ta šeima, nepaprastai 
geri, švelnūs žmonės, labai vargo. Nežinau, ar dėl te, ar dėl kitų priežas- 
čių, jie visi - tėvai, suaugęs sūnus, suaugę dvi dukrelės išmirė džiova. 

Žmonės griebdavosi visokių gudrybių. Kai arklių mobilizacijos 
vykdavo Podbuchtėje, mūsų apylinkės gyveniojai geresnius arklius 
suvesdavo į mūsų tvartus ir klojimus. Į mobilizacijos punktą su mano tėvu 
seniūnų vykdavo arba dėdė Jonas, arba tarnas Kupstų Jonas. Kai tik tėvas 
pagaudavo, koki ženklą ten įspaudžia netinkantiems ar dėl kokių nors 
priežasčių atleidžiamiems arkliams, skubėdavo s4 ženklu namo. Čia 
Daukšių daržininkų Vincas Vitkauskas tuoj išpjaudavo iš skardos atitin- 
kamą ženklą, privirindavo jį prie vielos, kad būtų paranku paimti replė- 
mis, kurdavo puode ugnį ir įkaitintu skardiniu ženklu įspausdavo arklio 
šlaunyje ar kakle - priklausydavo, kur kada spaudė mobilizacijos punkte, 
- ir toks arklys buvo saugus nuo vokiečių priekabių. Žmonės taip pat 
greitai pastebėjo, kad vokiečiai net į arklių suvedimo punktus neįteisdavo 
parkuotų arklių. Nežinau, kas išgalvojo, bet žmonės greitai išmoko savus 
arklius staiga „apsargdinti parkomis“. Tai jie darydavo ne tik per mobi- 
lizacijas, bet ir kur nors važiuodami ir bijodami, kad gali prisikabinti 
vokiečiai ir atumti arklius. Paimdavo raugintų kopūstų skystimo, išmasa- 
žuodavo arklio kaklą, šlaunis. Oda susitraukdavo, plaukai pasišiaušdavo, 
panašiai kaip parkuoto arklio, Kiti ir tyčia apsargdindavo arklius parko- 
mis, kad išsaugotų nuo vokiečių. Rekvizicijas vokiečiai ne visiems 
Lietuvos gyventojaras skirdavo vienodas. Kuriai nors sričiai paskirdavo 
ir specialias. Atsimėtiu, vieną vasarą Amralviškiams ir Daukšiams buvo 

paskirta pristatyti daug ančių. Mat gyvendami prie ežero, upių, balų 
galėjo jų užauginti daugiau negu kiti. Gal ir ne tiek, kiek reikalavo, 
Amalviškių vyrai kilpomis prigaudė laukinių ančių ir nuvežė į Podbuch- 
tę. Žinoma, surištais sparnais, surištomis kojomis. Atraišiotas antis leido 
čia pat į didelį tvenkinį. [leistos tuoj panerdavo, iškildavo ir vėl panerda- 
vo, o atsigavę pakilo ir išlėkė. Seniūnai vokiečiams paaiškino, kad jų 
visos antys, žąsys esančios pusiau laukinės. Į rekvizicijoms atiduodamą 
sviestą moterys primaišydavo bulvinės košės. Atvežtą sviestą krėsdavo 
į ten stovinčias statines. Žiemą kiek geriau, bet vasarą, jeigu greitai 
neišveždavo,toks sviestas prarūgdavo, pradėdavo putoti. Seniūnai paaiš- 
kindavo, kad kaimo žmonės neturį priemonių gerai atskirti grietinę, 
išvalyti sviestą, kad panašiai atsitinką ir namie. Vieną vasarą mūsų 
apylinkėje nepaprastai gerai užderėjo kviečiai. Vieną pavakarę užva- 
žiuoja Podbuchtės empforsteheris. Jo pirmas įspūdis - šiemet galėsią būti 
geros kviečių rekvizicijos. O prie vartų kviečių lauke, kur moterys 
berdavo sąšlavas, buvo plotelis, užkrėstas kūlėmis. Tėvas aiškina emp- 
forsteheriui, kad atrodą gražiai, bet kviečius šiemet užpuolusi epidemija 
ir derliaus galį visai nebūti. Pasiuntė mane, aš parinkęs atnešiau saują 
kūlėtų varpų. Jos dar nebuvo pajuodusios, tik tamsiai žalios, bet vietoj 
grūdo lukšte buvo jau dvokiančios juodos dulkės. Tėvas, paėmęs varpą, 
tarp pirštų sutrynė ir davė svečiui pauostyti. Tas nustebo. Jis, miestietis 
iš Berlyno, apie tokius dalykus neturėjo supratimo. Varpas išsivežė. Po 
kiek laiko seniūnų susivažiavimeę aiškino gavęs Berlyno laboratorijos 
patarimą, kad prieš sėjant kviečius reikią plauti akmenėlio merkurijaus 
skiediniu. Visi tai seniai žinojo, bet seniūnai padėkojo ir pažadėjo 
informuoti ūkininkus. Kai rudenį surašė, koks kieno derlius, mūsų ir 
Daukšių kaimų seniūnai, nežinau kaip kiti, pranešė, kad švarių grūdų 
prikūlę labai mažai, sunaikinusi kūlių epidemija. Seniūnai: Amalviškių 
- Brusokas, Daukšių - Rėklys, Varnupių - Jurgis Mikelevičius ir mano 
tėvas, - buvo geri patikimi draugai. Jie paprastai kartu pasitardavo, kaip 
gelbėti žmones, apmulkinti vokiečius. 

Daukšių klebonas kun. Juozas Danielius (mirė 1968 metais Londo- 
ne, Ontarijo provincijoje (Kanada), sulaukęs bene 84 metų amžiaus) 
buvo veiklus žmogus, jam dažnokai reikėjo važiuoti į kaimus pas 
ligonius, tad iš privačių pamokų pas ji didelės naudos man nebuvo. 

Pramokau skaityti vokiškai ir torymiškai = nors tiek. 1917 metų pavasarį 
tevas suieškojo man korepetitorių Leoną Jurkšą - baigusį Marijampolės 
gimnaziją, nepriklausomos Lietuvos laikais artilerijos karininką. Mane 
apgyvendino Degučiuose pas krikštamotę Magdaleną Žukauskienę, ku- 
ros vyras Jonas, mano tetėnas, buvo mobilizuotas, rusams traukiantis 
fronte sužeistas ir išvežtas į Rusiją. Kasdien lankiau mokytoją iki rudens. 
Rudenį buvo paskelbta, kad Marijampolėje steigiama „Žiburio“ gimna- 
zija, ir nustatytą dieną laikiau egzaminus į antrą klasę 1r aš. Mane 
egzaminavę pats kunigas Vincentas Vizgirda - steigėjas, labai maloni 
panelė Katarina Guogaitė, Vincas Kasaitis siūlė pradėti trečia klase, bet, 
savo mokytojo patartas laikyti į antrą klasę, pabijojau, kad trečioje galiu 
netesėti ir pasilikau antroje klasėje. Po egzaminų grįžau į tėviškę, kol 
prasidės gimnazijoje mokslas. O jis kaip neprasidėjo, taip neprasidėjo - 
net po Kalėdų. Paskui sužinojome, kad užtrukę, kol gavę vokiečių 
valdžios leidimą. Rudenį ir žiemos pradžią praleidau daugiausia medžio- 
damas, dirbdamas ūkyje ir panašiai. Prieš metus Marijampolėje buvo 
įsteigti mokytojų kursai, kuriuos lankė ir mokytojo pažymėjimą gavo 
mano dėdė Jonas. Po Kalėdų, 1918 metų pradžioje, prasidėjo mokslas 
Marijampolės „Žiburio“ gimnazijoje, ir aš išvykau į antrą klasę. Kad irnę 
vienu kartu, Marijampolėje „Žiburio“, vėliau Rygiškių Jono gimnazijoje 
mano mokytojais buvo pirmas direktorius kun. V.Vizgirda, antras direk- 
torius dr. J.Jokantas, vicedirektoriai kun. A.Šmulkštys ir Juozas Gustai- 
tis, K.Guogaitė, E.Grašytė, Muraškaitė, Radušis, Barniškis, plk. Uogin- 
tas, V.Kasakaitis, A.Arminas, Šolcas, Aleksandravičius, vokiečių armi- 
Jos karininkas prūsų lietuvis Kairys, puskarininkis prūsų lietuvis Rimkus. 
Kapelionais buvo kun. Justinas Novickas, Jonas Totoraitis ir kun. Vincas 
Borisevičius (vėliau Telšių vyskupas, rusų okupantų nužudytas). 
1918-1920 metais mokyklos rimčiai ir tvarkingam mokymuisi turė- 
jo įtakos ano meto politinės audros. Dar prieš kariuomenės kūrimo 
pradžią organizavosi vietinės savivaldybės. Manau, kaip visur, taip ir 
Marijampolėje vyravo dvi grupės: patriotinė krikščioniška ir antroji - 
radikaliai kairi, - vadovaujama advokato Andriaus Bulotos, veiklios jo 
žmonos Kerenskaitės, kelių žydų ir palaikoma tokių, kuriuos lengviau 
patraukti demagogija negu rimtomis kalbomis. Paprastai tokias pirmas 
savivaldybes rinkdavo masiniuose mitinguose. Kai mitingas vykdavo 

vakare, kur tamsoje rankų nesuskaičiuosi, laimėdavo ar šaukdami pasi- 
skelbdavo laimėję Bulotos šalininkai. Kai rytojaus dieną Staugaitis, kun. 
V.Borisevičius sušaukdavo mitingą dieną, kur būdavo lengva rankas 
suskaičiuoti, tada laimėdavo dešinieji. Niekad tačiau nebuvo prieita prie 
kokių nors peštynių. Tik vieną trečiadienį - turgaus dieną - Bulotienei 
bekalbant ir vis nepabaigiant kalbėti, žmonės pradėjo šaukti, kad nutiltų 
ir liptų žemyn. Ji nuo vežimo-tribūnos nelipo, tai būrys davatkų apvertė 
vežimą ir Bulotienę nuvertė žemėn. Tuose mitinguose dalyvaudavo ir 
moksleiviai. Kartais likdavo tuščios klasės. Beje, už tai mūsų niekas 
nebaudė. Vokiečiai laikėsi gana nuošaliai. Kreisamto ir kreiskomendan- 
to vardu dažniausiai dalyvaudavo lietuviškai kalbąs karininkas, gimna- 
zijoje mokytojaująs Kairys. Jo vaidmuo būdavo daugiau stebėtojo, jo 
tariamas žodis visada būdavo šaltas, raminantis, raginantis išlaikyti rimtį. 
Provincijoje prasidėjo plėšikavimai net ir su žudynėmis. Tuo pačiu metu 
buvo paskelbta savanorių mobilizacija, Marijampolėje steigiama polici- 
jos mokykla. Išėjo savanoriais nemažai paauglių jaunuolių iš gimnazijos, 
išėjo ir mano dėdė Jonas. Mes juos išleisdavome ne tik su gėlėmis, bet ir 
su ašaromis. Į policijos mokyklą įstojo savanoriu pusbrolis Jonas Kreivė- 
nas. Kaimai patys organizavo savisaugą, bet jos ne visur pakako apsiginti 
nuo atvykstančių iš kažkur ginkluotų banditų gaujų. Netrukus į Marijam- 
polę atsiuntė karininką Motiejų Valevičių ir savanorių karių dalinį. Jie ir 
policijos mokykla ėmėsi žygių prieš banditizmą. Vienu tarpu Marijam- 
polės kalėjime buvo uždarytų apie trisdešimt vyrų, kuriuos ar išaiškino, 
ar įtarė dalyvavus plėšikavime. Vieną dieną ant sienų išlipinti šapirografo 
lapeliai paskelbė, kad karo lauko teismas nuteisė šešis mirties bausme už 
plėšikavimą ir žudynes, pavardytos jų ir pavardės. Egzekuciją paskyrė 
jomarko dienos vidury Marcinkose, lėkštoje Šešupės pakrantėje už 
kareivinių. Tą dieną Marijampolėje buvo daug žmonių. Visa tai pats 
mačiau. Ant aukšto kranto nuo kareivinių pusės susirinko didelė minia 
žmonių. Atvesta visa to meto policijos mokykla buvo išrikiuota tarp 
minios ir duobės. Duobė buvo tik viena, ant jos kranto įbesti į žemę šeši 
mietai. Tai buvo apie kovo vidurį, pavasario polaidžio purvų sezonas. Aš 
stovėjau gatvėje prie kalėjimo, kol išvedė šešis vyrus. Juos apsupo čia pat 
stovėjęs kareivių dalinys su šautuvais rankose. Varomus sekiau netoliese 
iš paskos. Man ir šiandien matosi skaudus vaizdas: vieno iš pasmerktųjų, 


Si 


Jauniaus iš Degučių, sesuo, jauna mergina, einanti šalia savo brolio kitoje 
kareivių grandinės pusėje, blaškosi desperatiškai šaukdama. Taip ji atėjo 
iki minios. Čia būriui vadovaująs ištarė tik vieną žodį: „Kelią!“ ir pamojo 
kardu. Tylėdama minia prasiskyrė, pasmerktuosius nuvarė duobės link, 
sesers toliau neleido. Ji čia suklupusi, iškėlusi rankas šaukė savo brolį... 
Minia buvo kaip užhipnotizuota. Raišiojant pasmerktuosius prie mietų 
minioje vienas moteriškas balsas sušuko: ,„Neduokime“. Policininkų 
grandinė su šautuvais rankose atsisuko į minios pusę. Visi nutilo. Ko- 
mardos žodis, šūvių salvė, vyrai prie mietų nukrito... Neišreiškiamo 
jausmo apimti tylėdami skirstėmės. Man tai padarė stiprų įspūdį. Gaila 
nušautų, tačiau gaila irnekaltų ūkininkų, banditizmo aukų. Tokia bausme 
besiorganizuojanti policija grąžino rimtį, padrąsino pačius žmones būti 
drąsesnius. 1919 metų rudens naktį į Daukšių kaimą atsibrovė keli 
vežimai su keliolika ginkluotų vyrų, kurie paėmė dviejų ūkininkų arklius, 
būtų gal ir daugiau žalos padarę, bet jiems kelią pastojo kaimo seniūnas 
Staniulis ir Daukšiuos jau einąs savo pareigas policininkas Jonas Kreivė- 
nas. Susišaudyme peršovė Staniuliui ranką. Būta sprogstamosios kulkos. 
Jis ne tik nukraujavo, bet turbūt buvo ir užnuodytas, nes nuvežtas į 
Marijampolės ligoninę greitai mirė. Rytojaus dieną Jonas Kreivėnas ir 
keli Daukšių kaimo ūkininkai, apsiginklavę kuo turėjo, pasibalnoję 
arklius išsekė paskui plėšikus. Žmonių informuojami pasiekė Augustavo 
miškus. Naktį surado miške didoką namą, pririštus pagrobtus arklius ir 
sargybas. Užpulti sargybiniai nušovė arklius, o patys subėgo į namo vidų. 
Daukšiniai namą apsupo ir pareikalavo visus išeiti lauk. Kai pradėjo 
plėšikai iš namo šaudyti pro langus, namą padegė ir pradėjo šaudyti į 
duris, į langus. Plėšikai pareiškė pasiduodą ir po vieną išėjo iš namo 
iškeltomis rankomis. Ten būta ir vienos moters iš Marijampolės, ir 
daukšiniams iš seno žinomo vagies Jablonskio, kuriam šį kartą peršovė 
koją. Daukšiniai namui leido sudegti, plėšikus paėmė savo žinion, atvežė 
visus į Marijampolę ir atidavė teisingumui. Panašios akcijos grąžino 
krašte rimtį ir saugumą. Tik baimino bolševikų veržimasis iš Rusijos. 
Visi labai gyvai domėjomės įvykių eiga, labai jautriai reaguodavome į 
įvykius frontuose. Kai raudonieji partizanai Buktos miškų kelyje nušovė 
karininką Ramanauską, kai į Marijampolę parvežė palaidotities Giedrai- 
čiais žuvusius karininkus Kasakaitį, du Matulaičius - Seimo narį Antaną 

ir Stulginskienės brolį Kazimierą, - ar kas juos gyvus pažinojome, ar ne 
-visi dalyvavome laidotuvėse jausdami širdies pareigą, kad tai mūsų visų 
bendro reikalo aukos. 

1920 metų rudenį prasidėjus vadinamajai Želigovskio avantiūrai, 
Marijampolės gimnazijos ketvirtos ir aukštesnių klasių mokiniai susirin- 
kę vienbalsiai nutarė visi eiti savanoriais kariuomenėn. Tada ketvirtoje 
klasėje aš buvau vienas iš mažiausių. Dartokikaip aš, per menki šautuvui, 
buvo Vincas Ramanauskas, Vytautas Lazdauskas, Vytautas Staugaitis. 
Visi kiti ir mūsų klasėje tada buvo jau pakankamai užaugę berneliai. 
Nieks negali pasakyti, kokiais keliais būtų pasukusi kurio ateitis, bet 
Lietuvai buvo primestos paliaubos, ir tas mūsų nutarimas liko neįgyven- 
dintas. 

Iš anų laikų mano, kaip moksleivio, gyvenimo reikėtų paminėti, kad 
skersai gatvės viena prieš kitą buvo „Žiburio“ - vėliau Rygiškių Jono ir 
realinė gimnazijos. Ir pirmoje buvo visokių pažiūrų jaunuolių, o antroji 
buvo viešai antireliginė ir raudona. Kitokių ten buvo mažai. Antroje 
dažnai šaukdavo susirinkimus neva paskaitoms, o teisingiau tai būdavo 
antireliginiai ir kartais antilietuviški mitingai. Iš tų mitingų gerai atsimę- 
nu Serbentą, Lukoševičių, Renkę, Kirielių, Kundrotą, kitus jaunesnius. 
Kai kurie iš jų buvo atviri komunistai, o kiti, bent vaikai, A.Bulotos 
dvasios antilietuviški raudonieji. Tiesa, Lukoševičius mobilizuojamas 
išėjo kariuomenėn ir mirė bene šiltine, buvo palaidotas Marijampolėje su 
karine pagarba, Kundrotas vėliau taip pat tarnavo Lietuvos kariuomenėje 
ir buvo baigęs karo mokyklą, karininkas. Ar jis buvo pakeitęs savo 
pirmines nuotaikas, nežinau. Į tokius mitingus eidavome ir kitos gimna- 
zijos moksleiviai. Kai kuriems mūsų paaugliams kaip Jurgiui Krasnickui, 
Juozui Leimonui, Bernardui Žukauskui mitingų rengėjai nelabai galėda- 
vo atsispirti išmintimi, tad ne kartą svečiai buvo tapę situacijos viešpa- 
čiais. 

Vieną pavasario vidurdienį, dar slūgsant geram sluoksniui šlapio 
sniego, tarp abiejų mokyklų berniukų įvyko tikrai masinės sniego muš- 
tynės. Dalyvavome visi, maži ir dideli, tik mokytojai nesimaišė. Galop 
išėję mūsų mokyto jai suvarė į klases pamokoms. Oponentai tuo pasinau- 
dodami išmušė sniegu keletą langų. Bet savo mokykloje padarė rinkliavą, 
atnešė pilną kepurę visokių ano laiko „valiutų“, atsiprašė gimnazijos 
vadovybę, ir tuo viskas baigėsi. 

Moksleiviai gyvai sekėme ne tik karo, bet ir Lietuvos vidaus politi: 

kos eigą. Komentuodavome valdžios pasikeitimus, asmenis. Kai paskel- 
bė Steigiamojo Seimo rinkimus, moksleiviai labai aktyviai dalyvavo 
priešrinkiminėje veikloje. 

Dabar orėč' m parodų) 5 ano g mtos apylinkės praeities ir dabar- 
ties skiltunią. Buvo laikai, kai mano gimtoji parapija davė keletą inteli- 
gentų kunigų ir pasauliečių, kuriuos esu jau minėjęs. (Tai kunigai 
Švirmickas, du Varnagiriai, Šeimys, Grinkevičius, Markelis, iš pasaulie- 
čių - broliai Vokietaičiai, Bočys, Stanynas, Žiugžda, Grinkevičius.) 
Mano vaikystės laikais studentavo Juozas Žiugžda ir Tercijonas. Kitaip 
prasidėjo nepriklausoma Lietuva 1918 metais. Mano apylinkėse buvome 
gražus būrys moksleivių, bet visi dar tik vaikai. Paaugę buvo tik Andrius 
Galinis ir Jonas Vitkauskas, bet abu dar tik pradžiamoksliai, tik pradėję 
mokytojų kursus, paskui seminariją. Sąmoningiausias buvo Andrius 
Galinis. Jo skatinamas, ir aš su juo pradėjau pirmas mūsų apylinkėje 
platinti politinius atsišaukimus, perrašinėdavome ranka. Abu iš pat 
pradžių įsijungėme į krikščionių demokratų grupės veiklą. Ne tik Dauk- 
šiuose, bet ir aplinkui mudu pirmieji rengėme pirmuosius Steigiamojo 
Seimo rinkimų mitingus. Reikėjo surasti, kas juos žmonėms plačiau 
paskelbtų, kas priimtų atvykstantį svečią, kokį nors kalbėtoją. Su vietos 
klebonu, jau grįžusiu iš Rusijos kunigu V. Baltrušaičiu, lengvai susitarė 
čia pat po klebonijos langu gyvenąs, tamaująs Mišioms Andrius Galinis. 
1920 m. prieš Velykas penktadienį aš vykau į Gudelius pas kunigą 
Uogintą ir į Igliauką pas kun. Pavilianį. Nors buvau menkas vyras, jiems 
mažai pažįstamas, bet ir vienas, ir antras priėmė mane palankiai, abu 
pažadėjo ką nors padaryti, bent paskelbti, kada bus mitingas, ir priimti iš 
kur nors atvykstančius kalbėtojus katalikus. Į šias dvi vietas mane 
pavėžino mano tėvas, matyt, patenkintas tokiu mano žygiu. Pačioje 
gimnazijoje priklausiau tik ateitininkų organizacijai, bet joje niekuo 
nepasižymėjau. Per atostogas traukdami paskui save Ambraziejų dukre- 
les, Grinkevičiūtę, kurios buvo pradėjusios lankyti mokytojų seminariją, 
vasaromis, Kalėdų, Velykų atostogomis stengdavomės burti vietos jau- 
nimą į šaulių, pavasarininkų organizacijas. 

1919 metų pavasarį persišaldžiau ir taip susirgau, kad teko grįžti į 
tėviškę šiek tiek prieš mokslo metų pabaigą. Mokiausi neblogai, turėjau 
pažymių jau ir paskutiniame ketvirtyje, tad toje pat klasėje nepaliko, 

nedavė nė pataisų, o perkėlė į kitą. 1919-1920 mokslo metus gyvenau 
Marijampolėje pas Sasnavos vargonininko žmoną Kavaliauskienę, jų 
namuose, kur ji pati šeimininkavo besimokantiems jos trims vaikams. 
Turėjau atskirą kambarį. Tame pat name gyveno serganti inteligentė 
moteris Grudininienė. Jos miręs pirmas vyras gydytojas paliko jai gausiai 
knygų, jos dabartinis vyras tarnavo Lietuvos policijoje bene Veiveriuose 
ir pasirodydavo tik retkarčiais, dukrelė buvo dar priešmokyklinio am- 
žiaus. Paprašyta ši ponia leido man naudotis jos knygomis su sąlyga, kad 
jų neskolinsiu kitiems. Pažadėjau, to laikiausi ir tais mokslo metais 
nepaisiau nei organizacijų, nei gerų pažymių, o labai daug skaičiau. 1920- 
1922 mokslo metais gyvenau Blaivybės namuose pas Lukšienę-Bruso- 
kaitę. Tada mokėsi dvi jos dukrelės, trečia, mokytoja, parvažiuodavo per 
šventes, o viena jauna mirė mokytojaudama Kudirkos Naumiestyje. Pas 
ją gyvenome aštuoni berniukai, lanką Rygiškių Jono gimnaziją. Iš 
aštuonių keturi susitarėme 1922 metų vasarą vykti į kunigų seminariją 
laikyti egzaminų. Tai Jonas Mockevičius iš Mikniškių, Rudaminos 
parapijos, Vincas Petručionis iš Kalvarijos parapijos, Klemensas Rusec- 
kas iš Plutiškių ir aš. Susitarėme, kad visi susirinksime pas Rusecką, o jo 
tėvas mus pavėžys į Zyplius, kur tada buvo lenkų iš Seinų išvyta kunigų 
seminarija. 1922 metų pavasarį pasibaigus mokslo metams, mano tėvas 
atvežė jaunesnį brolį Simą laikyti egzaminų į gimnaziją. Aš pasilikau su 
juo. Egzaminai turėjo baigtis penktadienį. Pasakiau tėvui, kad atvyktų 
šeštadienį parsivežti Simuko, o aš vyksiu ten ir ten. Mačiau, kad tėvas 
susijaudino, turbūt buvo patenkintas. Atsakė, kad jo arkliai ne prastesni 
nei Rusecko, jis pats mane nuveš į Zyplius. Šeštadienį grįžome visi į 
tėviškę, antradienį anksti rytą, saulei dar netekėjus, išvykome. Kelias 
buvo gana tolimas, bet vakare pasiekėmę Zyplius. Atvykome 25 nauji 
kandidatai. Iš jų tik mes keturi, Petras Žilinskas nuo Punsko, Albinas 
Drazdys iš Pajevonio ir Justinas Dabrila iš Vilkaviškio apylinkių, AIk- 
snėnų parapijos, buvome ne zanavykai, o visi kiti - zanavykai. Ne dėl 
mokslo, o dėl kitų motyvų dviejų nepriėmė, Iš 23 priimtų Juozas Stanke- 
vičius įstojo pas pranciškonus, tad likome 22. 

Tą vasarą seminarija kėlėsi iš Zyplių į Gižus, todėl beveik mėnesiu 
pavėlavo mokslo metų pradžia. Šį faktą aš skaudžiai išgyvenau. Kai 
išvyko visi moksleiviai, aš pasijutau tarsi iš mokyklos išmestas. Jeigu 

būčiau iš anksto žincięs, kad taip bus, būčiau nesuabejodamas grįžęs 
atgal į gimnaziją. Tačiau seminarija vis nepaskelbdavo tikslios mokslo 
pradžios datos, o pasakė tik, kad šiek tiek pavėluos. Vasarą, kol buvo 
namuose visi moksleiviai, dirbome kartu organizacijose, aš, kaip ir 
seniau, patalkininkaudavau Daukšių ūkininkų kooperatyvėliui tvarkyti 
pajamų ir apskritai kasos knygas. Dirbau visus ūkio darbus ir gana daug 
medžiciau. Gerai tas, kad tėviškėje buvo jau paaugęs brolis Antanas, 
sesuo Magdalena. Kiti buvo pradžios mokyklos amžiaus, o Petras dar net 
iki to nepriaugęs, tad šeimoje nebuvo nuobodu. 

Taigi 1922 metų vėloką rudenį išvykau į Gižus, į kunigų seminariją. 
Kiek buvo rūpesčio tėvams sutvarkyti man rūbus, maistą ir kt., galėtų 
parašyti tik jie patys, tačiau nedaug yra tokių tėvų, kurie būtų aprašę savų 
vaikų auginimo, mokymo naštą. Jie tai pakelia tylėdami ir visus savo 
išgyvenimus išsineša, nepalikdami vaikams nei priekaištų, nei sąskaitų. 

Seinų seminariją yra aprašę savo atsiminimuose Vincas Mykolaitis- 
Putinas, prel. Feliksas Bartkus, prei. Mykolas Krupavičius. Atkelta į 
Gižus, Ji turėjo kai ką seno, bet labai ir skyrėsi. Gižų dvaro centre prieš 
1914 metus buvo įsteigta žemės ūkio mokykla, čia pastatytas pusantro 
aukšto didelis namas. Jame dabar sutilpome: rektorius, vicerektorius, 
dvasios tėvas, durininkas ir 64 klierikai. Miegojome viename kambaryje: 
kur šeši, kur dvylika, o kur net ir dvidešimt. Nors mano kaimynas kunigas 
Juozapas Aleksa buvo neblogas ūkvedys, bet klierikų maitinimo tradici- 
jos išliko iš Seinų, kur nebuvo nei logikos, nei higienos. Taip atrodė 
mums klierikams tada, taip man atrodo ir dabar. Vis tiek kunigui 
Vincentui Vizgirdai vadovaujant seminarija turėjo daug ko teigiamo. 
Daugeliu atžvilgių ji buvo pranašesnė už Kauno tarpdiecezinę seminari- 
ją, prie kurios vėliau atsirado ir teologijos-filosofijos fakultetas. Gižuose 
mes turėjome ne tik kelis saviveiklos būrelius, literatų metinį konkursą ir 
almanachą, seminarijos klierikų laikraštėlį, paveldėtą dar iš Seinų, „Mi- 
rų aidus“, bet buvo ir ateitininkų kuopa. Pats rektorius ragindavo mus 
dalyvauti, o kartais mokslo metų sekmadieniais net pasiųsdavo auges- 
nius, gudresnius klierikus į politinius mitingus, įvairius susirinkimus ne 
tik Gižuose, bet ir į aplinkines parapijas. Bent Marijampolėje, Vilkaviš- 
kyje po kelis klierikus dalyvaudavome ateitininkų ir kitokiose šventėse, 
Po vasaros atostogų turėdavome užpildyti anketas su klausimais, liečian- 

čiais mūsų vasaros veiklą: ne tik kiek ir kur vaikus ruošei Sakramentams, 
bet kiek suorganizavai susirinkimų, keliuose dalyvavai kitų organizuo- 
tuose, kiek aktyviai - su referatu, diskusijose, - kiek pasyviai. Pirmajame 
ateitininkų sąjungos kongrese ir prieš tai vykusioje konferencijoje Kaunę 
kaip ateitininkų kuopos nariai organizuotai dalyvavome 24 klierikai, 
Eisenoje prie mūsų prisijungė ir du kauniškiai: įie tos organizacijos savo 
seminarijoje neturėjo. Ir dabar man atrodo, kad tada Gižų, buvusios 
Seinų, vėliau Vilkaviškio seminarijoje, mokslas buvo gero lygio. Buvo 
gerų profesorių, jie visi turėjo magistrų ar doktoratų laipsnius, būdavo 
labai sąžiningi, nevėluodavo į pamokas, ne tik jų nepraleidinėdavo. 
Nepunktualus buvo tik pats rektorius kun. V.Vizgirda, neretai pamokas 
visai apleisdavo. Visi žinojome jo veiklą „Žiburio“ draugijoje su gimna- 
zijomis, kitur, tad tuomi nesipiktindavom. Sakydavome juokais, kad 
rektorius išvyko į turgų pažiūrėti arklių, nes mėgo gražius arklius. 

Pirmus dvejus metus savo elgesiu ir dvasia neatitikau seminarijos 
vadovybės minčių ir skonio. Galėjo seminariją pasiekti koks nors neigia- 
mas atsiliepimas iš mano vasarų, kai šeštadienio, sekmadienio vėlyvus 
vakarus ar net iki nakties praleisdavau su jaunimu, pasitaikančiomis 
progomis parodydavau, kad pasilikau kartu su apylinkės bendraamžiais 
moksleiviais. Antrais metais vykstant Kalėdų, o paskui vasaros atostogų, 
rektorius man tai priminė ir net patarė persigalvoti, ar nebūčiau tinkames- 
nis kitur. Kadangi „popierių neatidavė“, tai šių jo pastabų nelaikiau 
pašalinimu. Tą vasarą tikrai ilgai ir rimtai svarsčiau, ar negrįžti atgal 
baigti paskutinių gimnazijos metų. Kol vasara baigėsi, nusprendžiau 
grįžti į seminariją. Kai atvykęs nuėjau įprastinio vizito pas rektorių, jis 
atrodė nustebęs ir man pasakė: „Tai ką, sugrįžai? Tai žiūrėk, daugiau aš 
Tau nieko nesakysiu“. Nežinau, ar aš pasistengiau, ar kaip nors kitaip tai 
galima paaiškinti, bet tikrai jis man daugiau niekad nepadarė jokios 
pastabos, tapau vienu iš mėgstamiausių jo auklėtinių. Man jau kunigau- 
jant, nors mudviejų amžiaus didelis skirtumas, tapome konfidencialūs, 
širdies draugai ir tokie išlikome iki jo mirties. Niekad nedėjau pastangų 
su intencija kam nors itikti, bet nusprendęs būti kunigu, stengiausi tam 
gyvenimui pasirengti. Moksle jeigu ne visada buvau pats pirmutinis, tai 
beveik. 

Mano klierikavimo metais įdomesnės būdavo atostogos. Jos labai 

skyrėsi nuo prieškarinių laikų klierikų. Kai tik sugrįžau atostogų po 
pirmųjų mokslo metų, klebonas man pareiškė, kad vaikų parengimas 
pirmajai išpažinčiai, Komunijai - mano darbas. Tos dienos su vaikais man 
patiko, bet tai buvo tik menkas darbas per visą vasarą. Per savaitę 
dirbdavau ūkyje su tėvu, broliais, seserimis. Jau minėjau, kad mano 
santykiai su parapijos moksleiviais ir kitu jaunimu išliko, kokie buvę 
prieš tai. Kartu su jais organizavome ne tik susirinkimus, bet ir kursus, 
konkursus. Daukšių chorą užregistravau dalyvauti pirmajame pavasari- 
ninkų kongrese Kaune. Laikas nebuvo patogus - pati vasaros darbymetė. 
Teko padėti ne tik chorą parengti, bet eiti per namus ir prašyti tėvus, kad 
leistų choristus važiuoti į Kauną. Vykau pats su jais ir kartu dainavau 
Valstybės teatre ir konkurso, ir bendrojoje kongreso dainų programoje. 
Daukšių parapijoje pavasarininkai, šauliai, Lietuvių katalikės moterys 
taip veikė, kad nors ir būdavo pakartotinių pastangų iš šalies įkurti čia 
kokią nors kairiųjų ar tautininkų organizaciją, visos pastangos nueidavo 
niekais. Su ano meto moksleiviais mes draugiškai pabendraudavome, 
kada išvykdami prie Žuvinto ežero, kada šiaip kartu pabūdami. Aš 
neskyriau berniukų nuo mergaičių. Ar tai buvo jų visų nuomonė, ar 
vienos, bet kartą sekmadienio pavakarę einant būreliu iš Amalviškių į 
Varnupius jaunimo susirinkiman, viena iš mokytojų seminarijos mergai- 
čių man sako: „Tu, Vincai, turi pašaukimą į kunigus. Seminarijoje 
nepasikeitei, Antai N.N. nuo tos dienos, kai įstojo į seminariją, užsidarė, 
nutilo. O buvo toks gyvas, draugiškas. Manau, kad jis ten gerai nesijau- 
čia“. Apie save ne man spręsti, bet dėl antrojo ji buvo teisi. Šis bendra- 
vimas su jaunimu man, kaip klierikui, neturėjo jokios negeros įtakos. 
Priešingai, įpratau veikti, kas paskui kunigaujant man buvo labai naudin- 
ga. Dėl tokio maišymosi su jaunimu dienomis, o ne kartą ir iki vėlyvos 
nakties, man niekad nėra padarę jokios užuominos nei klebonas, nei 
tėvai. 

Seminarijoje aktyviai dalyvavau literatų, visuomenininkų, kalbos 
lavinimo būreliuose, ateitininkų sąjungoje, blaivininkų būrelyje. Teko 
būti ne vieną kartą valdybose, net ir pirmininkauti. Rašinėti į laikraščius, 
pirmiausia į „Pavasarį“, „Tėvynės sargą“, pradėjau 1922 m. Bandžiau 
būti bendradarbiu Kaziui Būgai, surinkdamas mano apylinkėje per 
tūkstantį būdingų ūkio apyvokos, žvejų, gamtos žodžių. Gavau gražų jo 

padėkos laišką ir kortelės pavyzdį, kaip žodžius įrašyti, kad paskui 
nereikėtų jų perrašinėti. . 

Seminarijoje klierikai tikrai yra tarsi vienos šeimos nariai. Žinoma, 
asmeniniai santykiai ne su visais yra visiškai vienodi: tai priklauso nuo 
charakterių ir kitokių nepakeičiamų priežasčių. Sava, ne vadovybės 
iniciatyva, sudarydavome savotiškus trejetukus, kad geriau lavinturne 
būdą, apskritai elgesį. Bent kartą per savaitę toks trejetukas vienas kitam 
padarydavome pastabų dėl elgesio, kalbėjimo būdo ir t.t. Viename iš 
tokių trejetukų išgirdę draugo intencijas, kaip jis įsivaizduojąs kunigystę 
ir ko manąs joje siekti, kiti du draugai prikalbinome jį išstoti iš semira- 
rijos, Jis tapo mokytoju, pasirodė toks savanaudis, koks mums ir išsidavė, 
neilgai mokytojavęs baigė kalėjimu už labai didelį kriminalą - žmonos 
nunuodijima savanaudiškais sumetimais. O šiaip seminarijoje jis buvo 
toks tvarkingas, 1 vadovybė labai nustebo, kai pareiškė išstojąs, dar 
labiau nustebo dvasios tėvas ir rektorius, kai mudu pasisakėme jį įtikinę 
taip pasielgti - išstoti iš seminarijos. 

Iratskirų kursų, ir manojo klierikai būdavo tokie solidarūs, kad kartu 
rengdavo sunkesnes pamokas, stipresni padėdavome silpnesniems. Su- 
prantama, ne visi jaunuoliai buvo ir yra vienodai gabūs, nevienodai ir 
pasiruošę. O tada filosofiją, teologiją, Bažnyčios teisę nuo pat pirmųjų 
pamokų aiškino lotyniškai, lotyniški buvo vadovėliai, atsakinėdavome ir 
egzaminus laikydavome lotyniškai. Mūsų kursas solidarumu padėti vieni 
kitiems, ypač peregzaminus, užsitarnavo tiek, kad 1926 metais vadovybė 
atleido nuo visų antrojo pusmečio egzaminų. Taigi ir atostogų išvykome 
visų mėnesiu anksčiau už kitus. Gal toks įvykis Seinų seminarijoje ir 
buvo kada nors anksčiau, bet bent jau mūsų laikais - pirmas. Vėliau, kiek 
žinau, buvę panašių atvejų, bet vis tiek niekad tai nevirto kasmetinių 
reiškiniu. Tiesa, tą mėnesį neturėjome atostogų savo asmenine nuožiūra. 
Tą vasarą kaip tik formavosi nauja Lietuvos Bažnytinė provincija, buvo 
įsteigta nauja Vilkaviškio diecezija. Šventė ingresus Vilkaviškio vysku- 
pai, atskirai Apaštalinis Vizitatorius, arkivyskupas Jurgis Matulaitis- 
Matulevičius. Mūsų kurso klierikams teko dalyvauti tų iškilmių asistose, 
dalyvavau ir aš. 

Įvairius šventimus man ir kitiems to laiko klierikams suteikė vyskų- 
pai. Dokumentų neišsivežiau iš Lietuvos, o atmintis visų smulkmenų 

nepasako, bet atsimenu, kad patį pirmąjį - tonzūrą - suteikė vyskupas 
A. Karosas Gižuose, seminarijos koplyčioje. Paskui, regis, du kitus 
šventimus - Apaštalinis Vizitatorius arkiv. Zechini, neatmenu, kuriuos 
du arkiv. Jurgis Matulaitis. 

Kunigo šventimus mūsų kurso daliai, septyniems, suteikė vyskupas 
Antanas Karosas Gižuose, seminarijos koplyčioje, Sekminių rytą, birže- 
lio 5 dieną 1927 metais. Iš mūsų kurso kunigais tapome 12. Vieną - Petrą 
Matusevičių - pašventino truputį pagreitintai ir paleido be egzaminų. 
Tada ir jis pats, ir kiti per mažai kreipė dėmesio į jo negalavimus, o jis, 
neilgai kunigavęs, mirė gerklės džiova Pajevonyje. Klemensas Ruseckas 
silpniau mokėsi, ir jam teko pakartoti vienus teologijos metus - vieneriais 
metais nuo mūsų atsiliko. Trys: Vaclovas Balsys, Justinas Dabrila ir 
Jonas Grigaitis buvo keliais mėnesiais per jauni, ir juos pašventino 
kiekvieną atskirai, suėjus tinkamam amžiui. Ir man trūko šešių mėnesių, 
bet vyskupas turėjo galią tiek dispensuoti. 

Dar prieš šventimus kurso draugai išsikalbėdavome, kuris ką svajo- 
jame ateičiai. Balsys svajojo baigti Kauno teologijos- filosofijos fakulte- 
tą, Dabrila svajojo vykti į Romą. Aš svajojau apie socialines studijas 
Paryžiuje ar Levene. Negavusieji šventimų - per jauni Balsys, Dabrila ir 
Grigaitis - buvo paraginti tęsti studijas Kaune, o mes kiti gavome 
paskyrimus į parapijas. Aš buvau paskirtas į Kalvarijos parapiją. Nesijau- 
čiau per daug laimingas, nes buvau prašęs per rektorių, tada prel. Joną 
Naujoką, leidimo vykti studijų į užsienį. Kol kas įtai nieko man neatsakė. 

Tą pačią Kunigystės šventimų dieną beveik visi iškrikome. Beje, 
Kunigystės šventimai buvo suteikti taip ramiai, kad nepakvietė net mūsų 
tėvų ir kitų namiškių. Tėviškėje mane savieji sutiko ramiai, šiltai, 
svetingai. Kitą rytą nuėjau į bažnyčią ir klebono stebimas laikiau skaity- 
tines Mišias. Beje, sakyti pamokslus mums buvo leista dar prieš subdia- 
kono šventimus, bene po ketvirtųjų metų, o tapę subdiakonais bažnyčioje 
celebruodavome vadinamuosius Mišparus-Vesperae. Po pirmųjų mano 
Mišių parėjome į kleboniją. O ten buvo man neįprasta atmosfera. Iki šiol 
klebonas buvo palankus, bet be konfidencialumo, elgėsi kaip su nesuau- 
gusiu ir ne visai savu. Tądien klebono ūpas geras, jis atviras, tarsi būtume 
ilgai nesimatę seni draugai. Turėjau pasilikti pietų, vaišinomės, kalbėjo- 
mės. Tą pat dieną jis man pasakė, ką anksčiau minėjau, jog jis visą laiką 

stebėjęs mane klieriką, kad jam svetimas toks elgesys - darbas ūkyje, 
bendravimas su jaunimu, net politinių susirinkimų organizavimas ir t.t., 
ir galvojęs, kas iš manęs išeis. Čia pat jis mane pritrenkė. Žinai, sako, 
devynerius metus nebuvau išvykęs jokių atostogų nė vienos dienos, per 
tąlaiką net savo tėviškės, giminių neaplankiau. Štai tau Kurijos popieriai, 
rytoj dviem savaitėm išvažiuoju, o tu lieki klebonauti. Man paaiškino, 
kad dieną galiu valandai kitai išeiti į tėviškę, bet šiaip, o ypač naktį, turiu 
būti klebonijoje, nes pasitaiką visai nenumatytų reikalų, dažniausiai 
ligonių. Nors aš ne itin puikiai pasijutau ir to nuo klebono neslėpiau, bet 
nebuvo jokių derybų, jis įsakė nuo ryt ryto būti Daukšių „klebonu“. 
Rytojaus priešpietį po Mišių išvyko. 

Pačią pirmąją naktį atvažiavo kunigo ligoniui ir ne čia pai, o beveik 
parapijos pakraštin, į Padovinių kaimą. Vieno ūkininko darbininkai 
nebuvo atsargūs, šiltą dieną dirbdami lauke, bene kratydami mėšlą, sušilę 
atsigulė ant drėgnos pievos, žemė dar nebuvo įšilusi, ir jauną merginą 
tarnaitę iki vakaro visiškai paraližavo, kankino raumenų ir sąnarių 
skausmai. Patarnavęs dvasiškai, patariau, ką mokėjau iš pastoracinės 
medicinos ir liepiau nedelsti, o kuo greičiau vežti į ligoninę. Nors 
šeimininkai buvo susirūpinę, bet nenorėjau, kad „niekais nuleistų“, užtai 
pabuvau, kol pasiruošė merginą vežti į Marijampolę. Tai buvo pirmas 
ligonis mano kunigystėje, kuris, ačiū Dievui, pasveiko. Kitomis inano 
„klebonavimo“ dienornis nebuvo jokių svarbesnių atsitikimų. Sekmadie- 
nį stebėjausi, ir dabar tai atsimenu, kad parapijiečiai iš pirmos dienos 
mane priėmė ne kaip Plynių Brizgio sūnų, o kaip kunigą. Tai buvo puikus 
tikėjimo pavyzdys, kai rimti vyrai, moterys, kuriems buvau savas, ėjo 
išpažinties, kaip klausė pamokslo. Po pamaldų nuėjau pasimatyti su 
žmonėmis. Taip kartais darydavo kun. J. Danielius, bet to beveik neprak- 
tikavo dabartinis klebonas. Pradėjau kunigauti savo parapijoje. Sugrįžus 
klebonui, tarėmės dėl mano primicijų. Klebonas pageidavo, kad tai būtų 
kurį nors paprastą sekmadienį, bet tėvai norėjo Švč. Marijos Škaplierinės 
sekmadienio, kuris tais metais buvo liepos 17 dieną. Pagaliau klebonas 
sutiko sų mūsų šeimos pageidavimų. 

Netrukus gavau formalų raštą, mane skiriantį vikaru į Kalvariją. 
Atmintinai to rašto nepakartosiu, bet jis buvo toks dvasingas ir rimtas, 
kad man padarė didelį įspūdį: skaičiau jį kelis kartus ir su kiekvienu kartu 

vis labiau užsidegdavau laukiamo darbo svarbumu. Gavęs raštą, po kelių 
dienų vykau į Kalvariją susipažinti ir pasirodyti tos parapijos klebonui 
dekanui Simanui Adomui Povilaičiu. Radau ten vikaraujantį kunigą 
Antaną Šilingą, prieš trejus metus įšventintą į kunigus, metus ar dvejus 
studijavusį Kaune. Man teko užimti prieš ketverius metus įšventinto 
kunigo Salemono Kauno vietą, kurį tą vasarą paskyrė klebonu į Sangrū- 
dą. Paskui vieną po kito aplankiau gimines, kaimyninius klebonus, 
pakviesdamas visus į primicijas. Pats asmeniškai pakviečiau ir tėviškės 
kaimynus. Primicijų dieną pasakyti pamokslą pakviečiau seminarijos 
dvasios tėvą kun. Feliksą Bartkų. 

Suprantama, kad didžiausias vargas su mano primicijomis teko 
tėvams, broliui Antanui, paaugusioms dviem sesutėm, Magdutei ir 
Marytei. O svečių - kunigų, klierikų, giminių, kaimynų, - buvo daug, 
daugiau negu per vestuves. iš 

Praėjus savaitei po primicijų, išvykau į Kalvariją. Man atvykus, 
parapijos reikalai atrodė prastai. Per karą sudegė klebonija ir jos vietoje 
būsimos dviaukštės iš plytų stovėjo dar tik sienos, pirmame aukšte 
įrengtas kambarys klebonui, virtuvė, valgomasis, kambarys tamnaitei. 
Vos baigtas tinkuoti dar vienas kambarys, kuris laikinai teko man. 
Klebonas jau gyveno klebonijoje, o vikaras kun. A. Šilingas apsistojo 
drėgname, menkame namelyje prie buvusios rusų įgulos bažnyčios, 
kurioje dabar vykdavo pamaldos keturklasės moksleiviams. Įrengus 
klebonijoje dar du kambarius, kun. A. Šilingas apsigyveno juose, o aš 
aname namelyje. Bažnyčia dar kentė negydytas karo žaizdas: sušaudytas 
stogas, apgriauti bokštai, šrapnelių ir kulkų gerokai sužalotos sienos. 
Sprogta granatos bažnyčios viduje. Stoge ir lubose skylė laikinai užtai- 
syta. Šventoriaus buvusi akmeninė tvora sugriauta. Buvo sugriuvusi ir 
akmeninė kapų tvora. Parapijos tarnai ankštai gyveno nedideliame me- 
diniame namelyje. Buvo šiokia tokia lentinė parapijos salė, toli gražu 
nepakankama. 

Parapijiečių buvo apie 14 000, aplinkinėse Sangrūdos, Liubavo, 
Alksninės, Keturvalakių, Liudvinavo, Šeštokų parapijose visur buvo tik 
po vieną kunigą. Turgų irsekmadienių dienomis iš tų parapijų labai daug 
kas eidavo išpažinties, o kartais tekdavo ir pas ligonį nuvykti. Priemies- 
čio dvare buvo kita pradžios mokykla ir dar apie 10 kituose parapijos 

kaimuose. O kur visokis veikimas, ligoniai ir t.t. Kas turi nuovoką apie 
parapijos reikalus ir darbą, gali suprasti, kas tai buvo trims kunigams. 
Pats klebonas nebuvo karštuolis, bet labai uolus klausykloje, plačių 
užmojų ir tikrai retos energijos ir planingo veikimo žmogus. Man teko 
tikybos pamokos pradžios mokyklose, kiekviename skyriuje po dvi 
savaitines pamokas, vaikų parengimas pirmajai išpažinčiai ir Komunijai, 
Katalikų akcijos reikalai, pavasarininkai, choro globa. Kitus darbus - 
išpažintis, ligonius, - buvome pasiskirstę dienomis, bet kad beveik visada 
visi būdavome namie, tad prireikus lengvai susikeisdavome. Iš pat 
pradžių mūsų bendradarbiavimas buvo nuoširdus ir sklandus. 
Prasidėjus mokslo metams, kitas mokyklas aplankydavau radęs 
progą, tų mokyklų mokytojams gavome vyskupo patvirtinimą - missio- 
nem canonicam mokyti irtikybos. Lenkų mokyklėlę aptarnavo klebonas, 
vidurinę - kun. Antanas Šilingas, o miesto pradžios mokykloje kiekvię- 
nam skyriui po dvi pamokas per savaitę teko man ir stengiausi jas 
sąžiningai atidirbti. Ir mieste, ir visoje parapijoje nebuvo nė vieno 
peiktino mokytojo, visi buvo verti gero žodžio. Pačioje Kalvarijoje buvo 
du mokytojai evangelikai: Valnerytė, kurios tėvas buvo kantorius Mari- 
jampolėje, ir Bliumas, aptamnavęs Kalvarijos ir apylinkių evangelikus. Ir 
Juodu buvo labai pozityvūs asmenys, mano santykiai su jais buvo labai 
geri. Bliumas ateidavo į parapijos bažnyčią per mokinių Mišias ir vieną 
kartą man pasipasakojo, kaip jis, pasislėpęs už kolonos, išsiverkia vai- 
kams giedant „Pulkim ant kelių“ - taip jį veikusi ši vaikų giedama giesmė. 
Nors buvo tautininkų laikai, bet, regis, nė vienas nepriklausė Basanavi- 
čiaus sąjungai. Du iš jų nebuvo dažnų Sakramentų praktikuotojai, bet 
rimti vyrai, mūsų santykiai nebuvo familiarūs, bet geri. Mokykloje 
nebuvo jokių ribų ar neprielankumo mano iniciatyvai burti vaikus Ange- 
lo sargo organizacijon. Jai priklausė beveik visi mokyklos vaikai, keli 
šimtai prenumeravo „Žvaigždutę“, o tėvai užmokėdavo. Vasaros šešta- 
dieniais su vaikais eidavome į gamtą, o kitais metų laikais parapijos salėje 
mokydavomės dainų, giesmių, žaidimų. Man tekdavo parengti Sakra- 
mentams visos parapijos vaikus, 0 jų susirinkdavo daugiau kaip 400. 
Nesakyčiau, kad buvo sunku tokį būrį bažnyčioje valdyti. Ne visi 
vienodai būdavo parengti namie. Tokiems padėdavo daugiau žiną, buvo 
būrelis moksleivių, kurie prižiūrėdavo ne tik savo jaunesnius broliukus 

ar sesutes, bet pamokydavo ir svetimus. Tuo metu keli Kalvarijos 
parapijos berniukai ir mergaitės mokėsi Marijampolės mokytojų semina- 
rijoje, gimnazijose, buvo pora studentų Kauno universitete. Kunigų ir jų 
santykiai buvo labai geri. Keliems iš jų visi trys kunigai, niekam nežinant, 
padėdavome pinigais. Per šventes, vasaros atostogas jie pas mus lanky- 
davosi, atsivesdavo savo draugų, iš kitur juos aplankančių. Kai kurie 
nemažai mums padėjo dirbti su organizacijomis. Labai gerai veikė 
Lietuvių katalikių moterų skyrius. Inteligenčių, mokytojų tarp jų nebuvo, 
tai paprastos prasilavinę miestelio ir kaimų moterys, bet nebijančios ir 
nevengiančios aukotis geriems tikslams. Parapijoje turėjome bene ketu- 
rias Pavasario kuopas. Geriausiai veikė Kalvarijos ir Jurgežerių kuopos. 
Ten buvo gražus būrelis vyrų ir mergaičių, kurie nuoširdžiai ir aktyviai 
padėdavo kiekviename gerame darbe. Gausi ir aktyvi buvo paties klebo- 
no vadovaujama šv. Vincento Pauliečio labdaros draugija. Katalikų 
akciją sutvarkėme taip, kad parapija buvo suskirstyta bene į 30 sekcijų, 
kiekvienai paskirtas vadinamasis Katalikų akcijos įgaliotinis, kur vyras, 
kur moteris, vis parenkant tos apylinkės įtakingiausią ir veikliausią 
žmogų. Abu su kunigu A. Šilingu buvome vietinės šaulių kuopos ne 
rikiuotės nariai. Tautininkų laikais šis mudviejų gestas padėjo turėti 
lojalių šaulių bei kitų tautininkų. Aišku, parapijoje buvo ir skirtingų 
religijų, ir skirtingų pažiūrų, ir skirtingų politinių partijų žmonių. Klebo- 
nas mokėjo išlaikyti gerus santykius su visais, nesiangažavo jokioj 
politinėj partijoj. Dar tolerantiškesnis buvo kunigas A. Šilingas. Aš 
taikiausi jų linijos. Rezultatas - mes, kaip kunigai, neturėjome parapijoje 
jokios opozicijos, su nekatalikais mokytojais ir kitų profesijų kitatikiais 
žmonėmis mūsų santykiai buvo draugiški. Dažnai užeidavo pas kunigus 
be kokio ypatingo reikalo, tik pasikalbėti, ir nekatalikai mokytojai bei 
tautininkai ir kairieji. Kalvarijoje tada inteligentų daug nebuvo: teisėjas, 
du vaistininkai, banko direktorius, keliolika mokytojų. Iš jų visų aktyvūs, 
mums padedą katalikai buvo vaistininkas Romanas Niziolomskis ir jo 
ponia, tautininkų nubaustas buvęs Utenos gimnazijos direktorius, čia į 
keturklasę mokytoju atkeltas Pranas Gineitis. Šiuodu buvo mūsų pagal- 
bininkai. Kai palanki situacija, joje gali būti naudingas ir ne genijus. Be 
kelių šiek tiek prasilavinusių mergaičių, jaunų ūkininkaičių, kurie buvo 
nepakeičiami ir surikiai įvertinami talkininkai daugelyje darbų, prisime- 

nu dar vieną žmogų. Turtinga, įtakinga, apyliberalė jauna pora augino 
vienintelį sūnų, bet per nelaimę ir to neteko. Daugiau vaikų neturėjo. 
Vyro pareigos buvo tokios, kad beveik kasdien turėdavo išeiti iš namų, 
tad jam buvo lengviau užsimiršti. Žmona visada namie tik su tarnaite, 
kuri padarydavo visus namų darbus. Taigi, be patvarkymų darbininkams, 
daugiau jokio darbo. O dažniausiai ir tai sutvarkydavo vyras. Ji nebuvo 
tokia išsilavinusi, kad domėtųsi knyga ar kokiais visuomeniniais reika- 
lais. Vieną kartą atėjusi pas mane su graudžiausiomis ašaromis išsipasa- 
kojo: koks tuščias, beprasmis ir nepakeliamai nuobodus jos gyvenimas. 
Ji pati nežinanti, kaip toliau begyvensianti. Kantriai jos klausydamas 
galvojau, ką jai galėčiau patarti. Ilgokai jai kalbėjau apie gyvenimo 
prasmę, religinių praktikų vertę ir pasiūliau laisvą laiką skirti mūsų 
parapijos reikalams, pasiimti savo apylinkės Katalikų akcijos įgaliotinės 
darbą. Jos nesužavėjo mano pasiūlymas, teisinosi, kad vyras nepnitarsiąs, 
ypač veiklai Katalikų akcijoje. Atsakiau, kad jeigu reikės, su vyru 
pasikalbėsiu aš. Įsirašė į Katalikių moterų kuopą, pabandė pasiūlyti 
užsisakyti vieną ar kitą katalikišką laikraštį, pamažu pradėjo dalyvauti 
katalikų veikloje. Netrukus išvykau į Romą ir penkerius metus apie ją 
nieko negirdėjau. Man grįžus iš Romos, Kaune vyko sukaktuvinis 
Katalikių moterų suvažiavimas, kur buvau pakviestas pakalbėti apie 
Katalikių moterų veiklą Italijoje, Prancūzijoje. Mano nemažam ir malo- 
niam nustebimui, tai sęsijai ar visai tai dienai pirmininkavo ana moteris. 
Ta garbė buvo jai suteikta už tai, kad visoję Lietuvoje ji išplatino 
daugiausiai laikraščių. Po mano kalbos, po paklausimų ji paskelbė 15 
minučių pertrauką. Palydėjo mane už scenos, verkdama parpuolė man 
prie kojų ir sako: „Atsimeni mane, kur būčiau nuėjusi, jeigu ne tada 
mudviejų pasikalbėjimas. Esu gerbiama ne tik parapijoje, mano vardą 
paskelbė laikraščiai visai Lietuvai.“ 

Klebonas dekanas Simonas Adomas Povilaitis mokėjo taip vado- 
vauti ir įtraukti parapiją į gyvenimą, kad per tuos trejus metus buvo 
gražiai sutvarkyta bažnyčia: naujas stogas, aptaisytos bokštų, sienų, 
bažnyčios viduje praėjusio karo žaizdos. Šventorius aptvertas cementine 
tvora, kapai sutvarkyti ir aptverti akmenine tvora, nupirktas naujas plotas 
kapams ir jis aptvertas vielų tvora. Tuo pačiu metu buvo užsimota ir 
beveik pabaigta dveji namai seneliams ir vieni seserims vienuolėms. 

Neatmenu, kiek senelių buvo ten jau apgyvendintų dar man ėsani 
Kalvarijoje. Šv. Vincento draugijos vyrai surengdavo parapijoje rinklia- 
vas ir išlaikydavo ir tuos namus, ir ten apgyvendintus senelius. 

Paminesiu ir du nesklandumus Kalvarijoje. Pavasarininkams pagei- 
daujant, nors klebonas ir nepritarė, 1929 metų vasaros pradžioje buvo 
paskelbtas pavasarininkų kongresėlis, į kurį pakvietėm Suvalkijos pava- 
sarininkus. Visi formalumai buvo sutvarkyti, gautas karo komendanto 
leidimas (valdant tautininkams toki leidimai buvo reikalingi net eili- 
niams susirinkimams). Kongresėlis turėjo įvykti sekmadienį. Šeštadie- 
nio popiečiu jau atsirado svečių iš toliau. Šeštadienio pavakare policija 
pranešė, kad komendanto leidimas negalioja, kongresėlis atšaukiamas. 
Aš pareiškiau, kad dabar ne laikas tokius sprendimus daryti ir kad mes to 
nepaisysime. Nors ir sutrumpinome programą, šventė įvyko, išsiskirstė- 
me tik vakare. Po šventės parašiau Krašto apsaugos ministerijai skundą 
apie Marijampolės komendantą. Prašiau atlyginti nuostolį. Gavau minis- 
terio Variakojo asmenišką laišką, kuriame patarė visą reikalą užmiršti. 
Tuo pasitenkinau. Skirtumas buvo tas, kad tada daugelį kunigų patrauk- 
davo į teismą ar bausdavo administracinėmis baudomis už pamokslus ir 
kitokius nusikaltimus, o aš reikalavau bausti komendantą, nors pats 
nebuvau baustas už jo nepaklausymą. Žinoma, į visa tai žiūrint iš laiko 
perspektyvos, buvo kvailas ir tautininkų režimas, ir kai kurių kunigų 
elgesys, Ir vieni, ir kiti buvo nesubrendę suprasti, ko tautai iš tikrųjų 
reikia. 

Aišku, kad anas nesusipratimas su komendantu buvo Kalvarijos 
tautininkų ir policijos intriga. Užtat netrukus ir mudu su kun. A. Šilingu, 
tr pavasarininkai savotiškai pasidžiaugėmę, kai prezidentas A. Smetona, 
lankydamasis Kalvarijoje, patyrė fiasko. Kalvarijos irapylinkės tautinin- 
kai įsigeidė vasaros pabaigoje pasikviesti Kalvarijon prezidentą A. Sme- 
toną. Ypatingos progos nebuvo, kaip ir tam pavasarininkų kongresėliui, 
tad buvo nelengva prezidentą prikalbinti, bet pagaliau kažkas parvežė 
žinią, kad tokį ir tokį sekmadienį atvyks Prezidentas. Buvo sudarytas 
šventės komitetas, į kurį sutiko eiti ir kun. A. Šilingas. Aptarta programa, 
ceremonijos, kaip Prezidentas bus priimtas bažnyčioje, sinagogoje, pa- 
ruoštos vaišės, susirinkimui paimta didesnioji iš dviejų kino salių Kalė- 
jimo gatvėje, pastatyti bene treji vartai, pripinta vainikų, užrašų. Šiame 

darbe dalyvavo ir pavasarininkai, ir Katalikės moterys: kunigai paragino- 
me visus žmones Prezidentą priimti pagarbiai. Šeštadienio pvakare 
kažkuris Marijampolės apylinkių šaulių būrys užsimanė karinių manev- 
rų. Matyt,tarp Kauno ir Kalvarijos sukelta aliarmui žvalgyba nesusivokė, 
kas darosi, ir Kaune gavo pranešimą, kad apie Marijampolę pagelžkeliais 
slankioją ginkluoti tipai. O tada buvo gyva nebuvėlio „Baltojo žirgo“ - 
antitautininkų ginkluotos organizacijos - legenda. Nežinia, ar del tų 
manevrų, ar dėl kitokios priežasties Prezidentas į Kalvariją neatvyko: 
vietoj jo atvažiavo tik du ministeriai - Aleksa ir Žilinskas. Jie jokių 
civilinių iškilmių nepriėmė, po pamaldų pietavo klebonijoje, buvo nuėję 
į susirinkimą, bet ten prasidėjus visokiems „sveikinimams“, juodu, 
pasakę po trumpą kalbelę, atsiprašė turį išvykti ir sėdę į auto prapuolė. 
Susirinkusieji manė, kad juodu išskubėjo į Kauną. Koks buvo nustebi- 
svečiai - pas kunigus. 

Iš prisimintinų Kalvarijos įvykių man ten gyvenant, norėčiau pami- 
nėti klebono Simano Adomo Povilaičio pakėlimą į Popiežiškuosius 
Prelatus. Aišku, kad jis ir intelektu, ir darbštumu, ir sugebėjimais buvo 
pranašesnis už kitus kaimyninius klebonus, tačiau jokių ambicijų neturė- 
jo. Šis pagerbimas jam buvo maloni staigmena, bet ją priėmė be tuštybės, 
be pasididžiavimo. Mes trise net pajuokavome. Vis tiek jo įvilktuvių 
šventę bendromis jėgomis padarėme tokią, kokios Kalvarija nebuvo 
mačiusi. Jis pats pakvietė ne tik abu Vilkaviškio vyskupus ir kapitulą, bet 
ir Apaštalinį Nuncijų, tada arkiv. Bartoloni, kartu su juo pakeltais tokiais 
pat Prelatais profesorių Blažiejų Čėsnį, profesorių Praną Kuraitį, Prienų 
kleboną Valaitį, keletą valdžios atstovų, gana daug kunigų. Nors tik 
vienos dienos šventė, bet buvo iškilminga ir nuotaikinga. 

Su malonumu miniu 1929 metais į Kalvariją atvykusį kunigą emeritą 
Urbanavičių. Dėl amžiaus jis paprašė vyskupą A. Karosą paleisti jį iš 
Kapčiamiesčio klebonų, o Kalvarijos kleboną paprašė, kad leistų jam 
reziduoti Kalvarijoje. Tada klebonijoje buvo jau įrengti butai dviem 
Vikaram. Aš persikėliau į kleboniją, o kun. Urbanavičius apsigyveno 
namelyje prie vadinamosios mokinių bažnyčios. Jis buvo labai puikaus 
charakterio, ypač uolus bažnyčioje, klausykloje, mums, parapijos kuni- 
gams, jis buvo labai didelė pagalba, nes darbų turėjome tikrai per akis. 

Atmintyje liko daugybė vardų žmonių, kurie parapijai buvo tikrai 
naudingi ir mieli talkininkai kunigams. Derėtų atskirai paminėti Nizio- 
lomskius. Jis buvo gimęs Lietuvoje, Kalvarijoje, lenkų kilmės, baigęs 
farmaciją, tvarkė tėvo paliktą vaistinę. Žmona buvo iš Bartninkų kilusių 
Benadaravičių dukra, maža likusi be tėvų, mokėsi Varšuvoje, silpnokai 
kalbėjo lietuviškai. Abu buvo labai kultūringi, pamaldūs ir veiklūs. Jis 
vadovavo miesto ugniagesiams. Buvo aktyvus lenkų organizacijų narys, 
bet ir veikla, ir pinigais paremdavo ir lietuvių organizacijas. Tai buvo 
tipiški žmonės: karšti lenkai, nuoširdžiai lojalūs gyvenamam kraštui - 
Lietuvai. Kiek mano patirtis sako, tokių kitataučių Lietuvoje buvo 
nedaug. Per šią šeimą ir aš susipažinau su daugeliu Lietuvos lenkų. Juodų 
galima pavadinti nuoširdžiais ir labai diskretiškais kunigų draugais. Jie 
prie keturių akių pasakydavo kunigui ir nemalonią tiesą, ir visur jį 
gindavo, viskuo padėdavo. 

Iš kitų kunigų bendradarbių, be minėto mokytojo Prano Gineičio, 
reikėtų paminėti Jurgį Dovydaitį. Kalvarija buvo jo pirmoji darbo vieta. 
Iš pat pradžių jis daug laiko skyrė tautosakos rinkimui, bet buvo labai 
mielas ir naudingas bendradarbis su jaunimu. Iš paprastų žmonių verti 
visada paminėti Zdebskiai, Bernotai, Karaliai, Kudlinskai. Iš jaunimo 
buvusi mokytoja Julija Česnulytė, Marija Maziliauskaitė, trys, bet iš jų 
ypač dvi, Kučinskaitės, Jurgis, Agutė, Verutė Matusevičiai, dvi Neverau- 
skaitės, Juozas Grabauskas, Jurgežerių kaimo Kurantavičius, Pauliuko- 
nis, Akelis. Buvo tokių ir daugiau, bet tie prašomi aukodavosi labai 
nuoširdžiai. J. Česnulytė ir M. Maziliauskaitė įstojo į vienuolyną. Ne 
viskas joms pasisekė, apie ką jos svajojo, bet irčia jos lengvai nepasidavė: 
vienur nepritapę, bendė kitur. J. Česnulytė liko Marijampolėje pas N. P. 
Švč. Marijos seseris, o M. Maziliauskaitė išvyko pati, o paskui ją ir kitos 
dvi jos seserys, į Paryžių pas Švč. Širdžių - Picpus seseris. Baigusi 
noviciatą, pasiprašė siunčiama į misijas. Keliaudamas 1959 ir 1964, 1973 
metais susitikau su ja Havajuose. 

Kai atvykau į Kalvariją, kaimynas kun. S. Kaunas man rekomenda- 
vo vieną našlaitę, besimokančią mokytojų seminarijoje Marijampolėje, 
kaip labai gerą, reikalingą paramos mergaitę. Jai šiek tiek padėjau. 
Baigusi seminariją kiek pamokytojavo, nes to reikalavo kurį laiką imta 
stipendija. Paskui išėjo į vienuolyną, baigė universitete matematiką. Visą 

gyvenimą buvo labai kilni, vienuolyne tokia pat aktyvi ir pasiaukojanti, 
kokia buvo talkininkaudama parapijos jaunimo veiklai. 

Iš to meto mokyklos berniukų trys yra Don Bosco saleziečiai 
kunigai: A. Naujokas, V. Dubinskas ir Gavėnas. 

Kalvarijos kunigai didesnių išlaidų neturėjome, nebuvom turtingi. 
Tačiau 1928 metais kun. A. Šilingas ir aš susigundėme vykti su kun. 
A. Mieleškos organizuojama ekskursija į Romą ir kitur. Savaime supran- 
tama, kad klebonas nenorėjo abiejų išleisti, bet sutiko, jeigu surasime sau 
po pavaduotoją. Suradome ir išvykome. Žinoma, kad pirma išvyka į 
užsienį buvo labai įdomi, tik jeigu būčiau žinojęs, kad po poros metų 
vyskupas leis man išvažiuoti studijuoti, dabar nebūčiau vykęs. 

1930 metų pavasarį mūsų kunigų trejukė iširo. Kun. A. Šilingą 
perkėlė į Vilkaviškį vikaru pas generalvikarą ir katedros kleboną prel. 
Dabrilą. Jo vieton atsiuntė teologijos licenciatą kun. Feliksą Sruoginį. 
Vidurvasaryje seminarijos rektorius, prel. J. Naujokas, pranešė, kad 
vyskupas man leidžia vykti į užsienį studijuoti. Laiške rektorius rašė, kad 
nereikia prašyti vyskupo, o jam tik padėkoti. Nuvykau į Vilkaviškį 
asmeniškai padėkoti Ir rektoriui už tarpininkavimą, ir vyskupui už 
leidimą. Vyskupas pareiškė norą, kad vykčiau į Romą. Žinoma, su jo 
valia sutikau nesiderėdamas. Kalbėdamas apie lėšas, leido suprasti, kad 
tuo pats pasirūpinčiau. Man vikaraujant Kalvarijoje, valdžia nemokėjo 
už tikybos pamokas, kasdieninių išlaidų netaupiau, tad beveik nieko 
neturėjau. Nelauktai vėl buvo patvarkyta mokėti už tikybos pamokas ir 
net nuo 1929 metų pradžios. Gavau apie 1500 litų. Mano biudžetui tai 
buvo kaip sapnas. Susitvarkęs visus reikalus, sumokėjęs už traukinio 
bilietą iki Romos, dar turėjau apie 800 litų: ano laiko Romos kainomis 
beveik pusės metų pensionas. Rudenį važiavau į Romą nelengva širdimi, 
nes jau buvo prasidėjusi ekonominė krizė, augo būrys brolių ir seserų, 
buvo neaiški jų mokslo ateitis. Vis tiek vykau... 

Išvykau spalio pradžioje tiesiai į Romą per Berlyną, Miuncheną 
niekur pakelėje nesustodamas. Romoje daugiausiai padėjo patarimais 
marijonas tėvas Kazimieras Reklaitis. Susitvarkiau Romos kurijoje vika- 
riate savo, kaip kunigo, teises. Kadangi Vilkaviškio seminarijoje dėstė 
pakankamai platų filosofijos kursą, tai Grigaliaus universitete, žodžiu 
šiek tiek mane patikrinę, leido užsirašyti filosofijos dvimečiui. Kelias 

dienas nakvojau pas tėvus marijonus, kurie patys buvo nuomininkai 
vienam bazilijonų vienuolyne, o pertą laiką susiradau, vis tėvo Kazimie- 
ro patariamas, kambarį pas krikščionių mokyklų prancūzus brolius San 
Gabrielės viloje, Via Ie Parioli 16. Ten išgyvenau be jokių nemalonumų 
visus penkerius metus. Tada ši miesto dalis buvo visai nauja, statėsi, 
gyveno daugiausia turtingesnės šeimos, valdininkai. Mano pasirinkta 
vieta buvo viena iš pačių geriausių: nei pigiausia, nei brangiausia, - 
maistas, šildymas buvo geresni už visas kitas, kur gyveno kiti studijuoją 
ar reziduoją kunigai. 

Be pagrindinių filosofijos paskaitų, užsirašiau dar į pastoralinės 
teologijos, sociologijos kursus pas tėvą Veermersh. Į paskaitas prieš 
pietus ir po pietų važinėdavau autobusu. Tada Romoje gyeno daug 
studijuojančių lietuvių kunigų: Just. Dabrila, Jonas Grigaitis, Jonas 
Baikauskas, Juozas Stasiulis, Kazimieras Steponavičius, Justinas Juo- 
daitis, Jonas Mockus, Juozas Liutkevičius. Kiti: Vincas Padolskis, Petras 
Insoda, - gyveno pas marijonus. Pirmą metą Mišias laikydavau pas 
klauzūrines karmelites Via Tre Madonne, kur oficialus kapelionas buvo 
Švč. Marijos didžiosios bazilikos kanauninkas Bertini, bet dėl pareigų 
kapituloje dažnai negalėdavo atvykti čia laikyti Mišių. Tai man buvo 
šiokia tokia pagalba, nes gaudavau kelias liras Mišių intencijomis ir kt. 

1931 m. pavasarį grįžau į Lietuvą. Kelyje savaitei sustojau Paryžiu- 
je, kur tada vyko pasaulinė paroda, kelioms dienoms sustojau Berlyne. 
Tėviškėje neilgai buvau, nes netrukus kurija pasiuntė pavaduoti susirgusį 
Gudelių kleboną. Jis turėjo važiuoti į Kauną pasitikrinti sveikatos. Kle- 
bonu tada ten buvo kun. J. Uogintas, mane pažinojęs jau nuo 1919 metų. 
Kelios savaitės čia, Gudeliuose, tėviškėje - ir vasara bėgte prabėgo. Mano 
kurso draugas kun. Justinas Dabrila buvo įstojęs pas jėzuitus ir nepilnus 
metus praleidęs pas juos Valkenburge Olandijoje. Vasaros pabaigoje jis 
sugrįžo į Lietuvą, atsitiktinai mudu susitikome Kaune ir plačiau išsikal- 
bėjome. Jis pas jėzuitus nepasiliekąs, vyskupas Karosas jau davęs jam 
leidimą vykti studijų į Romą, pareiškė norįs keliauti kartu. Aš pasakiau, 
kad nemanau keliauti tuo pačiu keliu antrą kartą, dabar bandysiu važiuoti 
per Lenkiją. Tada Lietuva ir Lenkija visai neturėjo diplomatinių ryšių. 
Lietuvos piliečiams neleido įvažiuoti į Lenkiją. Net užsienio pase būdavo 
išspausdinta, kad galioja visur, išskyrus Lenkiją. Susitarėme ir spalio 

antroje pusėje vieną pavakarę traukiniu išvykome į Daugpilį, nes šis 
kelias į Vilnių tada buvo arčiausias. Per naktį keliavę, ryte pasiekėme 
Daugpilį. Susiradome Lenkijos konsulatą, pasisakėme, kas esą, kad 
vykstam į Romą studijuoti, norime važiuoti per Lenkiją, kad su ja 
susipažintume. Priėmė mus labai šiltai, gavome ne tik vizas, bet ir 
literatūros, kur ir ką pamatyti. Tos pat dienos, penktadienio, vakare 
traukiniu pasiekėme Vilnių. Gelžkelio stotyje mus apspito lietuviškai 
kalbą žydeliai, siūlydami gerą kainą už litus. Tada ne tik kitur, bet ir 
Lenkijoje Lietuvos litas buvo labai pageidaujama valiuta. Žydeliai mums 
rekomendavo ir viešbutį, kur galėsime lietuviškai susikalbėti. Mudu 
keliavome trumpais kunigų drabužiais, o Lenkijoje, kaip ir Lietuvoje, 
visi kunigai dar dėvėjo sutanas, tad kiekvienas lengvai atpažino, kad 
nesame vietiniai. Vilniuje praleidome šeštadienį, Kristaus Karaliaus 
sekmadienį ir pirmadienį iki vakaro. Kaip Lietuvos lietuvius visur 
svetingai priimdavo. Lengvai galėjome laikyti Mišias Aušros Vartuose, 
prie Šventojo Kazimiero karsto. Katedroje apžiūrėjome tada vykstančius 
kasinėjimus. Viduryje katedros stovėjo aukštas apdengtas postovis, ant 
jo buvo padėta aukso karūna, šalia jos degė dvi žvakės. Mums aiškino, 
kad karūna rasta katedros požemiuose, bene Barboros Radvilaitės. Tas 
tris dienas vaikščiojome po miestą, istorines vietas pakraščiuose. Pirma- 
dienio vakare išvykome Gardino link. Sustojome Varšuvoje. Keliavome 
pirmos klasės vagonu. Iš mudviejų rūbo lenkai lengvai atpažino svetim- 
šalį. Mudu niekur neslėpėme, kas esame. Tada Lenkijoje žmogus iš 
Lietuvos buvo tikrai retas svečias. Mano draugas lenkiškai visai nemo- 
kėjo, aš mažai. Tačiau pirmos klasės keleiviai beveik visi kalbėjo kas 
vokiškai, kas prancūziškai, tad susikalbėti sunkumo nebuvo. Kelyje 
Vilnius-Varšuva turėjome gana karštą politinį pokalbį dėl Vilniaus, 
Suvalkų trikampio ir Lenkijos-Lietuvos konflikto. Mudu pokalbyje 
nenuolaidžiavome, gynėme savo tezes ir teises, bet dėl to jokio nemalo- 
numo nepajutome. Varšuvoje lankėme muziejus, įvairias Žymesnės 
vietas. Eidami Lazenkų link vienu momentu suabejojome, ar tikrai gera 
kryptimi pasukome. Čia pat ėjo būrelis studentų, matyt, iš paskaitų. 
Vieną iš jų prancūziškai paklausiau. Jis pasidomėjo, kas esame. Jam 
pasakiau. Jis su didžiausiu susidomėjimu pašaukė būrelį - kelis berniu- 
kus, kelias mergaites, - ir jie visi pasisiūlė mus palydėti. Jie buvo tikrai 

malonūs ir labai susidomėję klausėsi paskojimų apie Lietuvos gyvenimą. 
Po poros dienų popiečiu išvykome traukiniu iš Varšuvos į Krokuvą. Toje 
pačioje kupė keliavo dar du ponai ir trys studentės. Jos bandė mudu 
kalbinti, bet nudavėme lenkiškai nieko nesuprantą. Pradėjus joms perne- 
lyg laisvai juokauti, reikšti įspūdžius apie mudu, aš išsiėmiau iš portfelio 
lenkišką knygą ir savo draugui neva aiškinau, o knygą taip laikiau, kad 
mergiotės matytų, jog ji lenkiška. Jos nutilo, bet netrukus išlipo. Likome 
tik su anais dviem ponais. Susipažinome. Vienas buvo advokatas, antras 
laivyno karininkas iš Gdynės. Pokalbyje palietėme ir Lietuvos ir Lenki- 
jos santykius. Mudu ir šį kartą atvirai „laikėmės Suvalkų sutarties“. 
Kariškis buvo santūresnis, o advokatas atsakė: „Kai išmirs ta senių grupė, 
kuri šią košę išvirė, tada lengvai susitarsime“. Krokuvą pasiekėme 
vakare, Jie mums ne tik rekomendavo tinkamą hotelį, bet abu palydėjo, 
pasikeitėme kortelėmis, advokatas kvietė jį aplankyti, bet to nepadarėme: 
neturėjome laiko ir nenorėjome, kad mudviejų vardai pasirodytų kur 
laikraštyje, kad neturėtume nemalonumų su Lietuvos valdžia. Pirmą rytą 
netoli hotelio pamatėme seną bažnyčią ir nuėjome pažiūrėti, ar negalėtu- 
me čia Mišių laikyti. Zakristijoje radome tik seną zakristijoną, o prie 
didžiojo altoriaus senyvas kunigas laikė Mišias. Paklaustas zakristijonas 
tuoj viską paruošė, išeidami pasirašėme zakristijoje svečių kunigų kny- 
goje, nurodydami savo dieceziją. Klebonas - prelatas ar kanauninkas, - 
neatmenų, Mišias pabaigė pirma už mudu ir atėjęs zakristijon tuoj 
patikrino, kokie tie lankytojai. Jis laukė, kol mudu pabaigsime Mišias. 
Zakristijoje jis mudu pasveikino apsikabindamas ir sakydamas, kad nuo 
1914 metų pirmą kartą susitinka kunigus iš Lietuvos. Užėjome pas jį į 
kleboniją trumpo vizito, o likusį laiką praleidome lankydami istorines 
vietas, muziejus, meno galeriją. 

Iš Krokuvos iki Vienos važiavome viename kupė su dviem jaunais 
studentais žydais: bernelis iš Šveicarijos ir mergaitė iš Krokuvos. Abu 
studijavo filosofiją Vienoje. Labai nustebo, kai išsikalbėjome, kad ir 
mudu studijuojame filosofiją. Mat juodu iki šiol girdėjo tik ateistinę 
filosofiją ir negalėjo suprasti, kokią filosofiją galį studijuoti kunigai. 
Kun. J. Dabrila gana gerai kalbėjo vokiškai, tai prasidėjo gana gyvas ir 
draugiškas pokalbis. Juodu atsidūrė tarsi svetimame pasaulyje, išgirdę, 
kad mudu žinome ir jų studijuojamus filosofus ne blogiau už juos, 

pasakome savą kritiką ir minime sistemas, filosofus, kurių jie nėra net 
girdėję. Mergaitė, iš pradžių pasisakiusi esanti netikinti ir nesuprantanti, 
kaip kunigai galį studijuoti filosofiją ir tikėti į Dievą, dabar suprato, kad 
ir tikintis gali būti filosofu, tik platesniu negu jie. Ji net pasakė, kad 
Lenkijoje tokių kunigų kaip mudu nesą. Aš jai atsakiau, kad ji Lenkijos 
kunigų nepažįstanti, o jų yra labai didelių intelektualų. 

Trumpai sustoję Vienoje, Venecijoje, Florencijoje, pasiekėm Romą. 
Kun. J. Dabrila apsigyveno kur ir aš - San Gabrielės viloje. Jis buvo jau 
gavęs filosofijos licenciatą Valkenburge, tad šiais metais abu ruošėmės 
doktoratui. Nusprendžiau visus doktoraio egzaminus išlaikyti prieš vasa- 
ros atostogas, tad dirbau labai daug. Diplominiam darbui temą pasirinkau 
Spinozos Dievo buvimo įrodymo kritiką. 

1932 metų pradžioje parašiau vyskupui A. Karosui prašymą, kad 
baigus filosofiją leistų pastudijuoti sociologiją Paryžiuje ar Levene. 
Vasaros pradžioje Lietuvos katalikų universiteto reikalais į Romą atvyko 
Vilkaviškio vyskupas koadjutorius M. Reinys. J is man pasakė, kad vysk. 
A. Karosas norėtų, kad pasilikčiau Romoje ir imčiau studijuoti Kanonų 
teisę, o šalia studijuočiau, kas man patinka. Aš nuolankiai priėmiau 
vyskupų valią ir toliau pasilikau Romoje. 

Kai 1931 m. rudenį sugrįžau į Romą, mane pakvietė kapelionu pas 
seseris pranciškietes netoli mano gyvenamos vietos Pitagoro aikštėje. 
Sutikau. Seserys įsteigė mokyklą, kurią lankė kaimyninių, kelių tada 
žymių - grafo Ciano, advokato Romanini, pulkininko Bachelet šeimų - 
vaikai. Tada šioje apylinkėje nebuvo jokios bažnyčios, tad seserų koply- 
čia tarnavo ir parapijos reikalams, tekdavo pasirūpinti sekmadieniams ir 
šventėms kunigų laikyti žmonėms Mišias. Aš turėjau Mišių intencijų, kad 
ir negausiai, bet kiekvieną mėnesį šiek tiek mokėdavo už patarnavimus. 
Tai buvo geras priedas prie mano labai menkų išteklių. Tų pačių metų 
Kalėdų proga parašė man iš Amerikos teta Elzbieta, kurios Lietuvoje 
paliktu sūnumi rūpinausi per kun. V. Balčiūną, klausdama, ar nesu 
reikalingas pagalbos. Atsakiau, kad ji rūpintųsi savo sūneliu, padėkojau. 


. Atsakydama ji man atsiuntė dviejų šimtų dolerių čekį kaip dovaną. Man 


tai buvo Dievo Apvaizdos dovana besiruošiant dar trejų metų studijoms 
Romoje. Paminėsiu dar vieną įvykį, tik neatmenu, ar 1931, ar vėlesniais 
metais. Velykų sekmadienio rytą eidamas laikyti Mišių; sutikau jauną 

moterį su kūdikiu ant rankų. Ji labai vargingai atrodė ir paprašė pagalbos. 
Tuo metu turėjau iš viso tik kelias liras - ištekliai buvo pasibaigę. 
Pagalvojau, jeigu tokį rytą elgetauji, tai esi varge, ir atidaviau paskutines 
turėtas liras. Rytojaus ar kitą dieną nei iš šio, nei iš to, kaip niekad ir iš 
nieko iki šiol, gavau kan. V. Vizgirdos laišką ir jame šimto litų čekį. O 
tada tai buvo pusantro mėnesio viso pensiono išlaidų. 

San Gabrielės vila buvo tarptautinė. Atsimenu, kad vieną metą čia 
gyvenome šešiolikos skirtingų tautybių žmonės, ne tik kunigai, bet ir keli 
pasauliečiai. Gyveno du Vatikane dirbą italai monsinjorai - Ciarcone ir 
Corte, du kunigai studentai - J. Olivotti, vėliau Venecijos vysk. augzilia- 
ras ir A. Gotardi, vėliau Trento arkivyskupas, trys prancūzai: kan. Pacheu 
- Šv. Marijos didžiosios bazilikos substitutas, Paryžiaus oratorijų gene- 
ralinis prokuratorius Sabatier ir studijuojąs kunigas Ouvrey, Orientalis- 
tikos instituto profesorius rumunas kan. J. Balan, Prancūzijos Garbės 
Legiono vytis, vėliau Lugožo vyskupas, miręs kankiniu komunistų 
kalėjime, kitas jaunas kunigas studentas, šveicaras kunigas Baschelette, 
kanadietis klierikas Blanchette, du Amerikos lenkai kunigai Ropella ir 
Grabowski, du kunigai Wachaparambil ir Rodriguez iš Indijos - vienas 
dirbo Orientalistikos institute, kitas ten studijavo, pasauliečiai studentai: 
vienas maltietis, vienas suomis - ambasadoriaus Lenkijoje sūnus, vienas 
siamietis, vienas egiptietis. 

Gerai sutariau su prancūzais, kurie žinojo mano norą susipažinti su 
Paryžiaus ir Prancūzijos gyvenimų. Jie mane rekomendavo Paryžiaus 
kardinolui Verdier, kuris ateinančioms vasaroms man surasdavo Pary- 
žiuje kleboną, kurį galėdavau vasarą pavaduoti. 

1932 metų vasarą išlaikiau visus egzaminus filosofijos doktoratui ir, 
nors labai išvargęs, išvykau vasarai į Paryžių. Pakeliui sustojau kelioms 
dienoms Nicoje, čia gerai pailsėjau. Paryžiuje šiai vasarai mano vieta 
buvo Venvė Dievo Motinos bažnyčioje pas kan. Boireau, kur buvo dar 
kiti keturi vikarai. Jie po vieną eidavo atostogų, o aš likdavau jų vietoje. 
Tačiau bene po mėnesio gavau kurijos laišką, kad užimčiau susirgusio 
kapeliono vietą didelėje institucijoje seserų šaričių mergaičių mokykloje 
ir Eugene Napolleon prieglaudoje netoli Nacijų aikštės. Ten kapelianijo- 
je ir apsigyvenau. Netrukus visa institucija vyko į savo vasarvietę Taši, 
ir aš kartu. Gamtoje, ne per daug užimtas, gerai pailsėjau. Buvau 

išklausęs pas tėvą Veermersh dviejų metų sociologijos kursą tr prieš 
vasarą buvo paskelbtas laisvas konkursinis darbas tema „Mūsų laiko 
ekonominės krizės priežastys“. Užsimojau rašyti ir aš. Darbą parašiau ir 
skirtu laiku nusiunčiau į Romą. Rezultatas arba įvertinimas buvo toks: 
aukso medalį laimėjo vienas ispanas kapucinas, o aš proxim accessi - 
buvau antrasis. Man atrodo, kad mano trūkumas galėjo būti tik visai 
techninis: rašomos mašinėlės neturėjau ir ja rašyti nemokėjau, tad pa- 
siunčiau rankraštį, ir tą patį nelabai švarų. 

Taigi 1932 - 1933 mokslo metams įsirašiau į Kanonų teisių fakultetą. 
Priedo pasiėmiau bendrą civilinę teisę, administracinę teisę, politinę 
ekonomiją. Ir toliau kapelionavau ir pusiau klebonavau pas seseris 
pranciškietes Pitagoro aikštėje. Ir dabar nesutikau imtis pas jas kitokių 
pareigų, išskyrus pamaldas, nes turėjau pakankamai savo studijų darbo. 
Aplinkui pradėjo statyti bažnyčias: netoli Glorio vilos - Švč. Marijos 
Nekalčiausios Širdies, kitoje pusėje - Panfilo šv. Teresės ir čia, Vengrijos 
aikštėje, Bellarmino šv. Roberto. Šie mokslo metai Romoje praėjo be 
ypatingesnių įvykių. Artimai susidraugavau su nauju Lietuvos atstovu 
prie Vatikano Stasiu Lozoraičiu, vėliau su Graužiniais. Jiems kartais 
patardavau ką nors iš Bažnyčios teisės ar procedūros sričių. Prie Kviri- 
nalo ministeriu buvo p. Valdemaras Čarneckis. Jo ponia - Amerikos 
lietuvaitė. Abu buvo gražaus takto, nuoširdūs, mėgiami ne tik lietuvių. 
Pas juos sekretorium dirbo dr. Petras Vileišis. Visi jie ir savo tarpe gražiai 
bendravo, irsu mumis - studijuojančiais kunigais. Tų metų vasarą galėjau 
pradėti anksčiau, nes po pirmų metų studijų Kanonų teisės egzaminų 
kitokių neturėjau. Išvykau vėl į Paryžių. Pakeliui sustojau Turine pas Don 
Bosco saleziečius, kur buvo įstojęs į misijų skyrių kunigas Albinas 
Drazdys, o su juo seminarijoje buvome artimi draugai. 

Paryžiuje tą vasarą patekau į Didžiųjų Karjerų šv. Genovaitės 
parapiją miesto šiauriniame pakraštyje, į tos parapijos teritoriją įėjo 
vadinamoji militarinė zona. Visas tas platus pakraštys buvo žinomas 
papildomu vardų Banlė Ružas - Raudonasis priemiestis, nes ten buvo 
bene proletariškiausia Paryžiaus dalis ir manoma, kad komunistiškiau- 
sia. Parapijos klebonas buvo kan. Alix ir su juo septyni vikarai, visi 
Pasaulinio karo veteranai karininkai, vyrai, vienas už kitą įdomesni. Iš tos 
parapijos gyvenimo būtų galima parašyti didelį veikalą. Ji buvo būdinga 

daugeliui ano meto Paryžiaus parapijų, bet turėjo tai, ko kitos negalėjo. 
Tos parapijos vaikų - berniukų ir mergaičių atskirai, - patronages kiekvie- 
nas turėjo apie septynis ar aštuonis šimtus jaunimo per vasarą, o mokslo 
metu būdavo ir daugiau. Daugiausia jaunimo buvo proletarų šeimų 
vaikai. Apie tokios institucijos auklėjamąją reikšmę būtų įdomi tema, bet 
per ilga aprašyti prabėgomis daromiems užrašams. Man teko pačiam 
aktyviai dalyvauti berniukų patronage darbuose. Tai nebuvo lengvas, bet 
be galo įdomios patirties darbas. Tos parapijos vienas vikaras, pavarde 
Bernard, buvo suorganizavęs visai ne parapijos masto pagalbą neturtin- 
giems darbininkams. Prie Megėvė - Šveicarijos pasienyje - buvo du 
namai vyrams ir vienas moterims džiovininkams. Netoli Paryžiaus, 
Šatinji miške, buvo didžiulė įstaiga - poilsio namai norintiems pailsėti per 
atostogas. Bretanės pajūryje buvo kiti du namai. Pats kunigas organizuo- 
davo lėšas šioms įstaigoms išlaikyti, nes neturtingieji, o jiems būdavo 
teikiama pirmenybė, jais naudodavosi veltui. Kiek vėliau kun. Bernard 
gavo Paryžiaus arkidiecezijos garbės kanauninko titulą, bet pasiliko čia 
vikaru iki gyvas ir vadovavo šiam darbui. Kitas šios parapijos vikaras, 
kun. Caillet, buvo neturtingų vaikų metinės kelionės į Lurdą sumanytojas 
ir vykdytojas. Jis kasmet veždavo pilną traukinį, kelis šimtus vaikų, 
kelioms dienoms į Lurdą. Lėšas pats susiorganizuodavo, tiksliau - 
susielgetaudavo. 

Tą vasarą Paryžiuje patyriau ir kitokių atmintinų išgyvenimų. Žino- 
jau, kad Paryžiuje pas Švč. Širdžių - Picpus vienuoles yra lietuvaičių, bet 
nei pernai, nors gyvenau visai šalia jų centro, nei šįmet nesiruošiau pas 
jas lankytis, ypač dėl vienos istorijos, kurią patyrė mano mokslo draugas 
lietuvis per savo neišmanymą. Viena iš tų lietuvaičių laišku jį pakvietė 
atvykti ir lietuvaitėms atlaikyti rekolekcijas. Su viršininkėmis ji nebuvo 
susitarusi. Tas nuvyko, o viršininkės jo nepriėmė. Nors tai buvo ne 
Paryžiuje, bet Lione pas pranciškietes, bet aštai prisiminiau. Vieną dieną 
man sėdint bažnyčios budinčio kunigo kambaryje (čia interesantai į 
kleboniją neateina) atvyko pas mane dvi prancūzės vienuolės, Picpus 
seserų kongregacijos generolė ir jos sekretorė, ir atvežė Paryžiaus kardi- 
nolo Verdier, mano globėjo, laišką. Laiške rašė, kad aplankyčiau tą 
vienuolyną, susitarčiau pagelbėti lietuvaitėms. Nuvykau. Generolė su- 
kvietė visas lietuvaites - jų buvo apie 40. Susitarėme, kad ketvirtadienio 

pavakare kas savaitę atvyksiu išklausyti išpažinčių ir sekmadienių pava- 
karėmis rengsiu religines konferencijas. Vasaros pabaigai buvo savaitės 
rekolekcijos. Čia tada buvo M. Maziliauskaitė iš Kalvarijos, Anelė 
Gurskytė iš Vilkaviškio, iš kitų vietų, daugiausia žemaitės nuo Švėkšnos, 
prel. Maciejausko atsiųstos. Taip pat tos vasaros pradžioje atvyko ir dvi 
Liono pranciškietės - Paryžiaus provincijos vyresnioji ir dar viena su ja. 
Jodvi taip pat prašė patarnauti pas jas esančioms dviem lietuvaitėm. 
Sutarėme, kad tos dvi ateidinės pas Picpus seseris į aną vienuolyną. 
Išsikalbėjus paaiškėjo, kad tą provinciolė ir yra ta pati generolė, Lione 
nepriėmusi nuvykusio mano draugo. Aš pasistengiau neužsiminti apie 
aną kunigą ir jo kelionę. Vasaros pabaigon ta pati provinciolė atvykusi 
prašė, kad grįždamas į Romą sustočiau Lione ir atlaikyčiau pas jas 
esančioms lietuvaitėms rekolekcijas. Sakiau, kad reikėtų turėti generolės 
kvietimą. Ji atsakė, kad su manim kalbanti generolės vardu ir parodė anos 
rašytą laišką. Sutikau. Atvykusį į Lioną gelžkelio stotyje sutiko būrelis 
seserų, parvežė į vienuolyną, kur buvo suvažiavusios iš visos Prancūzijos 
apie 60 lietuvaičių. Pernykštis patarnavimas pas šaritės, šios vasaros 
susipažinimas su šiomis dviem kongregacijom ir ateityje ne kartą man 
buvo ir pravartus, ir malonus. 

Bendraudamas ir kartais sekmadienių popiečiais prižiūrėdamas pa- 
tronage vaikus, pasikalbėjau su jais, koki jie vargšai: beveik nė vienas 
nematęs Paryžiaus. Vieną šiokiadienį, kai buvo mano eilė juos prižiūrėti, 
pasirinkau iš tvarkingų paauglių talkininkus „būrininkus“ ir išsivedžiau 
visus, apie 500, į požeminio traukinėlio stotį. Išlipome miesto centre. 
Aplankėme Katedrą, Santarvės aikštę, kitas miesto centro vietas, o 
paskui sėdome Senos upėje į laivą ir išplaukėmę į Bua Sen Klu, kur 
paleidau juos visus žaisti ragą: vienas, paleistas į mišką, slapstydamasis 
laikas nuo laiko sutrimituodavo, o kiti jį gaudė. Kas sugaus, tas paims 
ragą, 0 jį gaudys kiti. Pavakare tuo pačiu ragu vėl visus sušaukiau, 
suskaičiavau, ar visi, ir vėl laivu, požeminiu traukinėliu grįžome namo. 
Vakare klebonas ir kiti kunigai klausė, kur su visais vaikais buvau dingęs. 
Kai papasakojau, jie tiesiog nusigando, stebėjosi, kad nė vieno nepraga- 
niau, kad vaikai neiškriko, nepaklydo. 

Tą vasarą bendravau ir su Paryžiaus lietuviais. Vos atvykęs aplan- 
kiau mūsų Lietuvos atstovybę. Tada Paryžiuje tarnavęs S. Blaviesčiūnas 

pasiūlė susipažinti su Paryžiaus lietuviais. Jis tiesiai pasakė, kad jie čia 
esą komunistuojančių įtakoje, sekmadienių vakarais susirenką į čekų 
komunistų klubą senoje Paryžiaus dalyje, netoli Sen Lazaro gelžkelio 
stoties. Susitarėme, kad ten susitiksime, jis mane su jais supažindins. 
Nuvykau, kaip Paryžiuje tada buvo įprasta, apsivilkęs sutana, su prancū- 
ziška kunigiška skrybėle. Man vakare pasirodžius bare, kur vieni prie 
baro, kiti prie stalelių girkšnojo, visi nustebo, kai kurie nuostabą išreiškė 
net garsiai. Tą vakarą įdomesnių kalbų nebuvo, pasiūlytas išgėriau alaus, 
po geros valandos išvykau. Beeidamas apytamse gatve, išgirdau, kad 
mane kažkas atsiveja ir tylomis šaukia, Pribėgo to lietuvių būrio vadovas 
Varnas, pasitraukė mane už kampo ir tyliai sako: „Kad tave galas, manę 
taip suintrigavai. Norėčiau plačiau pasikalbėti, bet su sąlyga, kad to 
niekas nesužinos“. Jam paaiškinau, kokiomis dienomis budžiu kambary- 
je prie bažnyčios, kad galima įeiti iš mokyklos kiemo, nebūtinai per 
bažnyčią. Sutartą dieną, trečiadienį, jis atėjo ir prakalbėjome kelias 
valandas. Jis seniai, 1904 metais, labai jaunas išvyko iš Lietuvos, aš gan 
daug žinojau apie jo gimtinę, o jis labai domėjosi, daug kalbėjomės apie 
dabartinę Lietuvą. Vėliau mudu visai susibroliavome, ir tai turėjo įtakos 
ir jam, ir kitiems lietuviams, 

Pasiekė žinia apie tragišką Dariaus ir Girėno mirtį. Sekantį sekma- 
dienį, pirma pasitaręs su klebonu, nuvykau vėl į tą patį barą, pasiūliau 
lietuviams susirinkti pamaldų už tuos du didvyriu. Nė vienas nepasakė 
tiesiai ne, bet ėmė visi mane įtikinėti, kad tai neįmanoma, kad prancūzai 
kunigai esą tokie fanatikai, kad su tokiomis pamaldomis niekas mūsų 
neįsileis į bažnyčią ir panašiai. Aš nusileidau, bet prižadėjau visiems 
pranešti, ar bus gauta bažnyčia ir mūsų pamaldų laiką. O mano klebonas 
jaubuvo pritaręs, dabar tik sutarėme, kad ateinantį sekmadienį aš laikysiu 
Mišias vidurdienį 12 valandą, kad pirmos kėdžių eilės bus rezervuotos 
lietuviams. Antradienį pranešiau p. Blaviesčiūnui, o jis kitiems. Sekma- 
dienį laukiu, kas bus. Atvyko ministeris P. Klimas, p. Blaviesčiūnas, 
žiūriu, ir Varnas, ir taip pat gražus būrelis lietuvių. Per Mišias, po 
Evangelijos, prancūziškai keliais žodžiais paaiškinau Mišių intenciją, 
perskaičiau Evangeliją lietuviškai, pasakiau lietuviškai pamokslą, kaip 
ten įprasta, po Mišių išėjau prie bažnyčios pasisveikinti su lietuviais. Visi 
buvo patenkinti, patenkinti buvo.ir vakare, kai nuėjau į jų susirinkimą. 

Vėliau, kai pasiūliau sekmadienių vakarais rimtesnius pokalbius, radau 
pritarimo pakalbėti ir religiniais klausimais. Jų tarpe buvo du jaunuoliai 
lietuviai, atsiųsti iš Maskvos čia esantiems lietuviams vadovauti. Juodų 
pasipasakojo, kad našlaičiai, užauginti be tėvų bolševikų našlaitynuoseę 
ir prieglaudose, specialiai parengti ir čia atsiųsti. Su jais gana karštai 
ginčijausi ir kitų lietuvių tarpe, ir be kitų. Juodu buvo įsitikinę komunis- 
tai, tačiau protas ir bendras išsilavinimas - tik siauras partinis, o buvo 
geros valios, tad juos nuginčyti, sumaišyti ir palikti pačius bent abejojan- 
čius man nebūdavo sunku. 

Vieną sekmadienio vakarą tokiame susirinkime taip karštai įsikalbė- 
jome apie ateizmą, religiją, kad atėjo ir 11 valanda, o kalbų vis nebaigia- 
me. Pusiau juokais sakau: „Klausykite, manęs vis tiek nenuginčysite, 
man jau laikas namo, pasikalbėsime kitą kartą“. Išeinant pasisiūlė anuodų 
jaunuoliai iš Maskvos palydėti mane iki Sen Lazaro stoties, kur aš 
požeminiu traukinėliu grįždavau į kleboniją. Beeinant vienas karštai man 
kalba: „„Kunige, tu dar jaunas, ne viską žinai apie religiją. Kai Maskvoję 
viešose diskusijose ginčijasi popas, rabinas ir mūsiškių atstovai, tai iš 
popo, rabino argumentų apie religiją nelieka nieko“. 

Klausiu juodu, kada jie tokias diskusijas matė ar girdėjo. Atsakė, kad 
iki 1931 metų, kai išvyko iš Maskvos į Paryžių, buvę daugelio tokių 
diskusijų liudininkai, juos nuvesdavę pasiklausyti. Jiems papasakojau, 
kad paskutinės viešos religinės diskusijos Maskvoje įvyko Didžiajame 
Maskvos teatre 1923 metais, diskutavo patriarchas Tichonas ir Švietimo 
komisaras Lunačiarskis. Patriarchas Lunačiarskį taip sudirbo, kad pilną 
teatro salė sukėlė jam didžiausias ovacijas, o Lunačiarskį paprašė nutilti. 
Po to Rusijoje nebuvo leistos ir dabar neleidžiamos viešos religinės 
diskusijos. 

„Tai kaipgi? - sako vienas. - Nugi kiek kartų mudu buvome tokiose 
diskusijose“. 

„Judu kvailiukai, - pasakiau tiesiai. - Vienas komisaras vaidindavo 
ateistą, kitas popą, trečias rabiną. Kalbėdavo iš anksto susirežisavę, kaip 
ir kuris kurį nukalbės, o jūs ir kiti imdavote tai už gerą pinigą“. 

Juodu sustojo prieš mane, žiūri tylėdami man įakis, aš beveik laukiu, 
kuris duos man antausį. Pasižiūrėjo vienas į kitą ir sako: „O ką tu su tais 
tupūžėm, ar jie negalėjo taip padaryti“. 

„Būkite tikri, - atsakiau. - Kitaip ir nebuvo“. 

Pasiekėme Sen Lazaro stotį, juodu pasiūlė išgerti alaus, bet atsisa- 
kiau, kad jau vėlu, man netinka. Juodu pritarė, atsisveikinome ir išsisky- 
rėme. Gyvai ir įdomiai kalbėjausi dar ne kartą, jie mane mėgo, bet 
nežinau, kas nutiko su jais vėliau. Su kitais teko dar susitikti 1947 metais 
ir vėliau. Kurie dar buvo gyvi iš ano meto, kaip irpats Varnas, susitikome 
kaip geri draugai. 

Laisvas savaitės dienas, 0 jų turėdavau dvi, paprastai praleisdavau 
Nacionalinėje bibliotekoje. Buvau jau nusprendęs, kokia tema rašysiu 
kanonų doktoratui disertaciją, tad pamažu rinkau medžiagą. Apie šią, 
1933 metų vasarą, Paryžiuje tiek galiu pasakyti, kad man, jaunam 
kunigui, mano akiračiui, mentalitetui, pastoraciniam patyrimui tos dvi 
vasaros, praleistos Paryžiuje, buvo naudingesnės, negu galima tai nusa- 
kyti keliais sakiniais. Derėtų paminėti ir ano meto Paryžiaus žmonių 
pažiūrą į kunigą, vienuolę. Jie buvo visur gerbiami. Dieną ir naktį su 
sutana vaikščiodamas po vadinamąją raudonąją zoną niekad nesu patyręs 
nemalonumo ar nepagarbos kunigui. Paryžiaus kunigas: inteligentas, 
vyriškai išauklėtas, atsidavęs, neturtingas - tai bendras ano meto Pary- 
žiaus kunigo tipas. 

1934 metų vasarą praleidau Italijoje. Pirmą atostogų mėnesį gyve- 
nau netoli nuo P. Pijaus X tėviškės Riesės Kastel di Godego bažnytkai- 
myje, Veneto provincijoje. Su klebonu buvo dar trys vikarai, kuriems 
vasarą išvykstant atostogų, aš pavadavau. Tuo metu šioje parapijoje bene 
12 berniukų mokėsi vadinamojoje mažojoje seminarijoje ir vienas klie- 
rikas aukštesnėje kunigų seminarijoje. Kai būdavau laisvas, nebudėda- 
vau parapijos raštinėje, sutais berniukais dviračiais lankydavomežymes- 
nes, įdomesnes vietas. Beje, pirmiausia, vieno iš vikarų palydėtas, 
aplankiau to dekanato dekaną Kastelfranko di Veneto kleboną, kuris man 
labai priminė Vilkaviškio prelatą Juozą Laukaitį: žemo ūgio, apvalus, 
labai kalbus 17 svetingas. Sekmadieniais kunigai aplankydavome visus 
parapijos ligonius jų namuose ar ligoninėse. Klebonas paskirdavo, kuris 
kurį lankome, ir po pietų išvykdavome: klebonas lengvu vežimėliu, 
vikarai dviračiais. Mane paprastai palydėdavo vienas iš tų dvylikos 
berniukų, kad lengviau surasčiau lankomą asmenį. Pavakare visi kunigai 
būdavome vėl namie valandai katekizmo ir vakaro maldoms - Mišpa- 

rams, kuriuos giedodavo lotyniškai vieną posmą kunigas su patarnaujan- 
čiais prie altoriaus, antrą - visi esantys bažnyčioje, pritardavo vargonai. 
Iš to, ką čia mačiau ir patyriau, mano įspūdis toks, kad šio krašto kunigus 
ir pasauliečius gali pralenkti tik Prancūzijos didmiesčių kunigai ir tikin- 
tys pasauliečiai. O šios visuomenės katalikiškai dvasiai, pamaldumui, 
gyvenimui, manau, neprilygsta jokio krašto katalikai, neišskiriant ir 
Lietuvos. 

1934 metų vasaros antrą pusę praleidau Emilijos provincijoje, Fi- 
dencos diecezijoje, kalnuose, Salco Minorės parapijoje. Iš šiaurės važia- 
vau Dolomitų keliu - pasidžiaugiau Alpių grožiu. Salco Minorė yra tik 
kitoje Salco Madžorės pusėje: tai karštų mineralinių vandenų gydyklos, 
gana gražus švarus miestelis. Salco Minorės klebonu tada buvo kunigas 
Lorenzo Guareschi. Jis tada buvo diecezijos katalikų vyrų direktorius, 
uolus ir išmintingas ir itališkai kalbus. Nelabai didelė parapija, išmėtyta 
tarp kalnų, turėjo keturias mažas bažnytėles koplyčias. Tiesiai jos viena 
nuo kitos buvo netoli, bet per kalvas, aplink kalną, pėstiem per sunkiai 
pasiekiamos, jeigu visai parapijai tarnautų tik kuri viena. Sekmadieniais 
tr kitų švenčių dienomis abu laikydavome dvejas Mišias: dviejose bažny- 
tėlėse klebonas ir dviejose aš. Po Mišių būdavo katekizmo pamoka 
vaikams, kurios klausydavosi ir suaugusieji, nes Italijoje neįprasta, kad 
vaikus kur nors paliktų ar jie vieni eitų be tėvų ar vyresnio globos. 
Bažnytėlėje ant kalnelio, kur buvo ir klebonija, katekizmo pamoka 
būdavo pavakare po Mišparų. Aš aptarnavau tą ir Šv. Roko bažnytėlę, o 
klebonas kitas dvi, prie kurių vienos buvo ir vaikų darželis su ten 
gyvenančia mokytoja. Šeštadienių pavakarėm per kalnelį eidavome į 
Salco Madžorę, vienoje kavinėje išgerdavome po stiklelį konjako, trum- 
pai valandėlei užeidavome pas vietos kleboną dekaną. Šiokiadieniais, 
jeigu klebono nesutrukdydavo ypatingesni reikalai, vienarklių dviračių 
lengvu vežimėliu, pasikinkę gražią sartąją Stelą, važiuodavome per 
dieceziją: jis kaip katalikų vyrų direktorius, aš - kaip jo svečias. Paprastai 
užeidavome valandėlei pas vietos kunigą ar kunigus pasiteirauti apie jų 
veiklą, kartais jis turėdavo jiems ką pasakyti. Vykstant į kurią nors vietą, 
Don Lorenzo man pasakodavo apie ją, kleboną ar kitus kunigus tik 
teigiamus dalykus. Išvykstant klausdavo mano įspūdžio, aš stengdavausi 
pasakyti, ką pastebėjau teigiamo. Tada jis pradėdavo pasakoti „kitą 

pusę“. O pasakoti mokėdavo ir mėgdavo. Prisiklausydavau visokių 
istorijų. 

Įdomus buvo Fidencos diecezijos vyskupas, neseniai ten paskirtas 
bene iš Venecijos, dar jaunas Vianello. Apie jį papasakosiu du atsitiki- 
mus. Netoli Salco Madžorės, vienoje kaimo parapijoje, buvo paskirta 
Konfirmacija. Valandą prieš paskirtą laiką visiškai tuščioje bažnytėlėje 
klebonijos šeimininkė tvarkė bažnyčią. Jai bestovint ant altoriaus, be- 
šluostant dulkes, tvarkant gėles, priėjo prie altoriaus nepažįstamas kuni- 
gas ir klausia, kam ji ruošianti bažnyčią, ar čia turi kas nors vykti. Ta 
nepažįstamam aiškina, kad netrukus turi atvykti vyskupas konfirmuoti. 
Tada šis karščiuodamasis sako: „Tai aš esu vyskupas. Jūs šitaip manęs 
laukiate? O kur jūsų žmonės?“ Moteris ramiai jam atsakė: „Esi vyskupas 
ar ne, vis tiek manęs netrukdyki, eiki sau į kleboniją. Čia bažnyčioje tau 
dar per anksti, kai ateis laikas, bus paskambinta, žmonės susirinks, o tuo 
tarpu leisk man dirbti savo darbą.“ Ten ir būta vyskupo Vianello. Taip 
pamokytas nuėjo į kleboniją ir palaukė paskelbto laiko. Iki tol atsirado ir 
kaimynai kunigai, susirinko ir parapijiečiai, kurie čia gyvena šalia 
bažnyčios, o ne kur nors toli, ir viskas buvo kaip ir reikia, tik vyskupas, 
per anksti atvykęs, be reikalo bandė mokyti klebonijos šeimininkę. 

Don Lorenzo Guareschi, kai baigdavosi vaikų vasaros darželio 
mokykliniai metai, surengdavo didelę šventę. Ir 1934 metų vasarą 
užsimojo padaryti gal daugiau negu kitais metais. Surengė gana turiningą 
loteriją, pakvietė visą „grietinėlę“, atostogaujančią Salco Madžorėje. O 
čia buvo Mussolini duktė, grafienė Ciano, keli ministeriai, daug kitokių 
svečių. Pakvietė ir savo vyskupą Vianello, šis pažadėjo atvykti. Visa 
šventė turėjo įvykti pavakare. Tuoj po pietų nuvykau ir aš ko nors 
pagelbėti. Dar gerą valandą prieš paskelbtą pradžią susirinko nemaža 
vaikučių su tėvais, kitų. Taip pat gera valanda prieš pradžią atvyko ir 
vyskupas. Kunigas Lorenzo bėgiojo su visokiais reikalais, tad man 
pavedė pagloboti vyskupą. Jaunas, svetimas studentas kunigas nebuvau 
jam labai įdomus. Jį kalbinti, sudominti man talkon atėjo kelios ponios, 
jau atvykusios iš Salco Madžorės. Likus kokiai penkiolikai minučių iki 
paskelbtos pradžios, nepastebimai vyskupas dingo. Per ilgai jam nepasi- 
rodant, pradėjome jo pasigesti. Atėjo laikas pradėti programą, visi 
puolėme teirautis kur jis. Susirinkusieji atsakė matę, kad jis jau išvažia- 

vęs. Klebonas puolė į paniką, įsižeidė. Tačiau buvo daug aukštų svečių, 
reikėjo parodyti dėmesio ir jiems, tad laiku pradėjo programą, po jos - 
loterija, pasivaišinimas. Atrodė, kad žmonės buvo patenkinti šventę. 
Klebonas, mokytoja, vaikų tėvai jautėsi kaip danguje turėdami tiek 
didelių svečių, tik vyskupo išvykimas visus apkartino. Per šventę surin- 
kom daug aukų darželio paramai. Klebonas viskuo buvo sužavėtas, 
išskyrus tą nelemtą vyskupo pabėgimą. Tai buvo šeštadienio pavakare. 
Trečiadieniais Don Lorenzo vykdavo į kuriją su savaitiniu pranešimu 
apie savo, kaip katalikų vyrų direktoriaus, veiklą, parsiveždavo visokių 
instrukcijų. Artėjant trečiadieniui, klebonas nerimavo. Antradienį po 
vakarienės pavadino mane pasivaikščioti ir pradėjo nuogąstauti, kaip 
reikės rytoj susitikti su vyskupu. Pasakiau, ką aš anam atsakyčiau. 
Sakyčiau, kad viskas buvo numatyta punktualiai, laukėme vyskupo 
atvykstant keliomis minutėmis vėliau ar bent jau ne per anksti, buvome 
pasirengę jį pasveikinti ir čia pat pradėti programą. Kad vyskupas 
atvykote anksčiau, tai nieko, žmonėms buvo malonu pasikalbėti, bet visi 
įsižeidė, kad, nieko nepaaiškinęs, išvykote ne laiku. Trečiadienį klebonas 
išvyko, o pavakare sugrįžęs papasakojo apie susitikimą su vyskupu. Po 
ramaus pranešimo, pasikalbėjimų, per kuriuos klebonas nieko neužsimi- 
nė apie praėjusį šeštadienį, vyskupas paklausė, kaip pavyko šventė. 
Klebonas sako: „Ekscelencija, puikiausiai: susirinko labai daug žmonių, 
nemažai aukštų asmenybių, pelno buvo tiek ir tiek“. - „Tai ir viskas? - 
piktai paklausė vyskupas. - O kadaš išvykau, tai tu nepastebėjai?“ - „Visi 
pastebėjome, visi pasigedome, ir žmonės dėl to labai įsižeidė, ypač 
nesmagiai jautėsi aukštieji svečiai, nes jietai suprato kaip jų boikotavimą 
- kad Jūsų Ekscelencija pabėgote dėl to, kad jie ten apsilankė“. Vyskupas 
nutilo, neatsakė nė žodžio. Su baime laikė Don Lorenzo, artai neatsilieps 
vėliau, bet vyskupas „užmiršo“. 

Vakarais kalvose maloniai atvėsdavo. Klebonas, jo sena mama, 
pagyvenusi sesuo, - jie visi trys gyveno klebonijoje, - ir aš, atsidarę 
bažnyčios duris, sėdėdami ties jomis lauke, sukalbėdavome rožančių, 
kitas vakaro maldas, taip pabaigdavome dieną. Ir ta vasara Italijos 
kaimuose man buvo turininga pamoka daugeliu atžvilgių. Per anas dvi 
vasaras Paryžiuje, tą Italijos kaimuose pastoracijos, praktikos ir teorijos 
patyriau ir įvairesnės, ir naudingesnės, negu girdėjau universitete per 
pastoracinės teologijos paskaitas. 

Grįžau; Romą paskutinių studijų metų. Nesakyčiau, kad buvau labai 
pailsęs. Užsimojau ne daugelio bandomą dalyką: šiais metais baigti rašyti 
disertaciją, išlaikyti visus kitus egzaminus ir disertaciją apginti priėš 
vasaros atostogas ir grįžti į Romą. Disertacijos tema ir planas - Moterystė 
pagal civilinę teisę - buvo priimta ir patvirtinta dar prieš vasaros atosto- 
gas. Disertacijos moderatorium sutiko būti tėvas Felice Capello. Visus 
šituos mokslo metus dirbau nėžmoniškai daug. Fiziškai taip sunykau, 
persitempau, kad jau beveik negalėdavau miegoti. Disertaciją pabaigiau 
ir įteikiau laiku, ji buvo priimta. Nors vos gyvas, kad mano draugai jau 
net bardavosi, o seserys, kurioms kapelionavau, žiūrėdavo į mane tylėda- 
mos, bet iki 1935 metų liepos pabaigos išlaikiau visus egzaminus ir 
apgyniau disertaciją magna cum laude. Atsisveikinau Lietuvos atstovy- 
bių darbuotojus, kitus pažįstamus, brolius, pas kuriuos išgyvenau penke- 
rius mokslo metus, seseris. 

Grįžęs paskutiniais metais į Romą, neturėjau išteklių tiek, kad 
ištesėčiau metus iki galo. Parašiau savo geram draugui kun. Antanui 
Šilingui, prašydamas jį man paskolinti kelis šimtus litų. Bet jis visada 
buvo vienas iš tų kunigų, kurie niekad nieko neturėjo: išdalydavo 
studentams, kitiems, jų reikalingiems. Jis kreipėsi į savo, Vilkaviškio 
katedros kleboną, generalvikarą prelatą Dabrilą, prašydamas jam pasko- 
linti tūkstantį litų. Paklaustas, kam jų reikia, tas neslėpdamas pasakė, kad 
ne sau, 0 jis siųsiąs man. Tuo momentu prelatas jam nieko neatsakęs. Tą 
pat dieną po vakarienės pasišaukęs kun. A. Šilingą į kambarį ir padavęs 
jam voką sakydamas: „Nusiųsk jam nuo manęs kaip pagalbą, atiduoti 
nereikės, tegul tik gerai mokosi. Man ir Ponia yra apie jį gerai kalbėjusi“ 
(ponia - Kalvarijos Niziolomskienė, kurią visi pažinoję kunigai vadinda- 
vo tik šitaip, bet ne pajuokdami, o su pagarba). Kun. A. Šilingas paleng- 
vino mano didelį rūpestį. Laiške patarė parašyti prelatui labai trumpai ir 
didelėmis raidėmis, nes prelatas ilgų laiškų nemėgstąs ir silpnokai matąs. 
Parašiau abiem. Prelatui padėkojau ir pažadėjau jo neapvilti. (Jis mirda- 
mas paliko man kelis šimtus litų Mišioms už jo sielą ir dar tūkstantį litų 
pagalbai.) Neturėjau nei laiko, nei noro suteikta parama kaip nors 
peiktinai naudotis. Sumokėjau už visus egzaminus, disertacijos perrašy- 
mą - reikėjo keliolikos egzempliorių, išlyginau visokias skoleles, jeigu 
kur kokia buvo, nusipirkau gelžkelio bilietą iki Kybartų ir dar liko šiek 

tiek lirų iki išvykstant Lietuvon. Už ias likusias liras nusipirkau reichse- 
markių čekį ir rugpjūčio pradžioje išvykau Lietuvon. Kad išleisčiau 
reichsemarkes, kurių kasdien buvo galima keisti tik nustatytą kiekį, 
savaitę patogiai pagyvenau Miunchene, kelias dienas Berlyne ir pasie- 
kiau išsiilgtą Lietuvą. Kybartuose, ko visai nelaukiau, manė pasitiko kun. 
A. Šilingas, dar keli kunigai. Jie, matyt, buvo pasakę ir muitinės tarnau- 
tojams apie mane, kad visi mandagiai pasitiko, mano valizas atidavė be 
jokio tikrinimo. Atsimenu tačiau, kad tada čia susierzinau. Tuo pačiu 
traukiniu į Lietuvą ar per Lietuvą tolyn važiavo vokiečių mergaičių grupė 
su viena mokytoja. Kaip vokiečiams įprasta, kiekviena vežėsi po kuprinę, 
kurioje tilpo jos daiktai. Lietuvos muitinės tarnautojai jas tikrino, viską 
išversdavo iš kuprinių ant stalų. Aš neiškenčiau ir muitininkams pasa- 
kiau, jog keleivius panašiai tikrina tik belgai ir lietuviai. Pastaba pagel- 
bėjo, mergaites paleido susirinkti daiktus ir eiti į traukinį. 

Kunigai parsivežė man į Vilkaviškio kleboniją. Buvo jau pavakarė, 
tad čia likau nakvoti. Maloniai prabėgo vakaras tarp senų draugų kunigų. 
Radau čia klebonaujantį buvusį Kalvarijos kleboną, prelatą S. A. Povilai- 
tį, tad jaučiausi vėl kaip Kalvarijoje. 

Buvau pranešęs tėviškėn, kada būsiu Marijampolėje. Vilkaviškyje 
pernakvojęs, rytojaus dieną autobusu išvykau į Marijampolę. Žinojau, 
kad mano tėvelis Marijampolėje paprastai sustodavo marijonų vienuoly- 
no kieme. Iš autobusų stoties ėjau vienuolyno link žvalgydamasis, ar 
nepamatysiu tėvelio ar brolio Antano. Netoli bažnyčios susitikau praži- 
lusį, linkterėjusį, sunykusį tėvelį. Po ekonominės krizės radau tėviškę 
gana varganą. Trobos, laukai atrodė gražūs ir tvarkingi kaip visada, visi 
keturi jaunesni broliai mokėsi. Tik brolis Antanas, visos trys seserys liko 
augti tėviškėje. Magdalena buvo jau ištekėjusi dar prieš išvykstant man 
į Romą. Jauniausioji sesuo Albina į Marijampolės N. P. Švč. Marijos 
vienuoliją įstojo man esant Romoje. Didelių skolų tėviškė neturėjo. Bene 
100 litų Daukšių klebonui, apie tiek pat kunigui A. Šilingui, kelias 
dešimtis litų Šešupės knygyne už brolių moksleivių knygas bei rašymo 
reikmenis. Nuo kelionės likusias parsivežtas DM pakeitęs gavau apie 
aštuonis šimtus litų. Nieko nesakęs, sumokėjau rastas menkas skolas, 
tėvams, broliams, sesutei Marijai nupirkau nors po paprastą rūbą. Visi 
labai nudžiugo ir su gražia nuotaika praleidome vasaros dalį. Parvykau 

fiziškai labai sunykęs, tikrai man reikėjo poilsio, kurį tėviškėje radau. 
Kaimo klėtyje vasaros oras, laisvė be paskaitų ir egzaminų, galima sakyti, 
iš pirmos diėnos mane taip pataisė, kad grįžo ir miegas, ir apetitas, ir gera 
nuotaika. 

Iš Romos parsivežiau intenciją ir pasiryžimą stoti į vienuolyną pas 
L.ietuvos jėzuitus, Pasisakiau pirmiausia vyskupui A. Karosui. Jis reaga- 
vo gana neutraliai, nedraudė, neatkalbinėjo, neskatino. Skolų diecezijai 
už mokslą neturėjau, tad niekas manęs nevaržė. Daukšių klebonas, 
namiškiai tylėjo: nežinau, ar jiems tai patiko, ar ne, Man atrodė, kad esu 
Jau pakankamai atsigavęs, tad spalio pradžioj išvykau į Pagryžuvį - į 
[Lietuvos jėzuitų naujokyną. Tėvulis ir sesutė Marytė palydėjo mane į 
Marijampolę. Atsisveikinęs palikau tėviškėje mamytę ir brolį Antaną. 
Kai iš tėviškės lauko kelelio sukome į vieškelį, kol sodno medžiai 
neužstojo, pažvelgiau į pasilikusius kiemo vartuose mamytę ir brolį. Abu 
verkė, ir šis vaizdas liko neišdildomas man akyse. Marijampolėje auto- 
busų stotyje atsisveikinau tėvelį ir sesutę Marytę, visi apsiašarojome, ir 
išvykau Kauno link. Kaune vienuolyne pernakvojęs rytojaus dieną 
pasiekiau Pagryžuvį. Čia aplinka ir bendruomenė buvo labai maloni. 
Gyvenimo ritmas, galima sakyti, toks, prie kokio buvau įpratęs per 
penkerius metus Romoje, Čia tada buvo bene trys vokiečiai tėvai jėzuitai, 
du lietuviai, keli klierikai noviciatai, visi gerokai jaunesni už mane. Man, 
kaip kunigui, tekdavo patarnauti kaimynams parapijose. Atsimenu Kri- 
staus Karaliaus sekmadienį Tytuvėnuose pas kleboną Radvilą-Jančevs- 
kį. Vikaru čia buvo kun, Alfonsas Lapė, bet jis rimtai sirgo kažkokia 
influensa ir gulėjo lovoje. Turėjau pasakyti pamokslą, gana daug išpažin- 
čių šeštadienio vakarą, o sekmadienį teko tikrai smarkiai padirbėti: 
Mišios, išpažintys, du pamokslai. Kol viską pabaigiau, jaučiausi gana 
pavargęs. Kun. Jančevskis, turėdamas tokį talkininką, kalbantį net pran- 
cūziškai... buvo toks svetingas, kad traukė iš slaptų bufeto kampų 
rinktinius dalykus, jo giminaitė buvo pagaminusi labai ištaigingus pietus. 
Temstant išvažiavau atgal į vienuolyną, o nuo kavos ir kitą naktį neužsi- 
merkė akys nė minutei. Matyt, dėl to, kad pagyvenau drausmėje, kur pati 
tvarka reikalauja šiokio tokio įsitempimo ar nors nuolatinio dėmesio, 
mano nervai vėl pairo. Šiaip nebuvau nei erzlus, nei nepakantrus, bet 
grįžo nemigos naktys, kaip buvo per egzaminus Romoje. Taip sunykau, 

kad vyresnieji mane klausė, kas yra. Jiems atvirai pasakiau. Tėvas 
Andriuška palydėjo mane į Šiaulius pas gydytoją pagyvenusį žydelį. Tas, 
manę patikrinęs, nustatė per didelį fizinį išvargimą, nevirškinimą, per 
mažą svorį ir pareiškė pats neišrašysiąs jokių vaistų, atėmė kažkieno 
duotą liuminalį, kurį nusivežiau parodyti, kad vartoju, patarė negerti 
jokių vaistų kol nepriaugsiu normalaus svorio. Pasiuntė mane į Kauną. 
Čia tėvas Kipas, tuo metu provinciolas, nusiuntė mane pas jo patikimą 
gydytoją. Po to tėvas Kipas pasakė: „Kai negali daryti ką nori, reikia 
tenkintis tuo, ką gali“ ir pareiškė, kad turiu noviciatą nutraukti iratsigauti. 
Tarėmės, kur man važiuoti. Grįžti į tėviškę netraukė, nes norėjau gyventi 
tarp kunigų, nors kiek dalyvauti gyvenime. Čia pat buvo jau ir šaltas 
ruduo, žiema, nepatogus sezonas gyventi kaime. Kur nors išvažiuoti 
savarankiškai neturėjau lėšų. Mano mokslo draugai kunigai dar per jauni 
būti klebonais, kad galėčiau apsigyventi pas kurį nors iš jų. Neprašiau 
vyskupo mane kur nors siųsti, nes reguliariam darbui buvau per silpnas, 
taip pat norėjau likti nepriklausomas, kad atsigavęs galėčiau grįžti į 
vienuolyną. Ilgai svarstęs ir tas kelias dienas praleidęs Kaune pas 
jėzuitus, nutariau kreiptis į buvusį mano rektorių, kanauninką V. Vizgir- 
dą, kuris dabar Vilkaviškio kurijoje buvo kancleris ir kartu Kudirkos 
Naumiesčio klebonas. Čia vikaravo mano kurso draugas kun. Petras 
Žilinskas ir jaunesnis už mane kun. Antanas Bakys. Žinojau, kad nepa- 
sitaręs su vyskupu jis man neatsakys, bet parašiau jam laišką. Atsakymo 
sulaukiau greitai ir labai šilto - kviečiąs mane atvykti į Kudirkos Nau- 
miestį, į jo kleboniją. Mane labai slėgė tai, kad nesu naudingas, kad prasta 
savijauta. Nors K. Naumiestyje ir kunigų draugų nuotaikos, ir visos 
sąlygos buvo labai geros, bet ilgokai ne retą naktį neužmigdavau, 
nesinorėdavo nei skaityti, nei rašyti. Laimei, buvo labai draugiški kuni- 
gai. Kun. Petras Žilinskas prižiūrėjo senelių namų statybą, sekmadieniais 
irturgų dienomis būdavo ypač daug darbo bažnyčioje. Kiek pajėgiau, tiek 
talkinau, ir tai man labai padėdavo psichologiškai. Aš vis prisimindavau 
vieno Romos universiteto medicinos fakulteto daktaro posakį, sutapusį 
su ano Šiaulių gydytojo žodžiais, kad geriau nemiegoti be vaistų, šiaip 
ramiai pailsėti, negu užmigti nuo raminamųjų. Laikas man slinko labai 
lėtai. Tačiau pamažu atsigavau fiziškai, kartu gerėjo ir nuotaika. Vis 
daugiau padėdavau parapijoje. Artėjo 1936 metų gavėnia. Jau minėjau, 

kad Vilkaviškyje klebonavo buvęs Kalvarijos klebonas prel. S. A. 
Povilaitis, vikaravo kun. A. Šilingas. Gimnazijoje kapelionavo mano 
kurso ir Romos studijų draugas kun. Justinas Dabrila. Jie mane pakvietė 
gavėnios rekolekcijų: vienas parapijoj, kitas - moksleiviams. To paties 
kvietė ir Kybartų klebonas Čepulis bei gimnazijos kapelionas kun. Jurgis 
Gurinskas. Nors draugai Naumiestyje manęs neskatino važiuoti, bet aš 
sutikau. Pasirengiau, kaip sugebėjau, ir išvykau. Nors teko ne tik kalbėti, 
bet ir ilgas valandas išsėdėti klausyklose, tačiau tesėjau. Tada atsigavo 
nuotaika, vis daugiau įsitraukdavau į darbą Naumiestyje. 

Artėjo vasara. Negalėjau tverti be pareigų, bet kartu rimtai bijojau, 
kad noviciate vėl nesusmukčiau. Gerokai pagalvojęs, išklausęs ir tėvo 
Kipo, ir daugelio kunigų nuomonės, nutariau kreiptis į vyskupą Karosą, 
kad jis nors laikinai mane kur nors paskirtų. Jis ir šį kartą atsakė trumpai 
ir šaltai: „Dievo Bažnyčia visur ta pati, tik vieni joje tarnauja vienaip, kiti 
“ kitaip. Tamsta bandei vienaip - nepavyksta, bandykime kitaip. Tamstai 
ką nors pranešiu vėliau“. 

Nežinau, ar vyskupo sugestionuotas, ar savo iniciatyva, kan. V. 
Vizgirda, vieną savaitgalį kaip paprastai parvykęs į Naumiestį, paklausė, 
koks darbas mane domintų. Atsakiau jokio ypatingo pasirinkimo neturįs, 
kur paskirsią, kaip mokėsiu taip dirbsiu; manau palaikyti ryšius su 
kunigais, su jaunimo organizacijomis, dalyvauti spaudoje. 

Birželio mėnesį gavau paskyrimą į Vilkaviškio kunigų seminariją. 
Kai nuvykau vyskupams padėkoti, man buvo pasakyta, kad turiu susitarti 
su seminarijos rektorium dėl dėstomų dalykų ir kitų reikalų. Kaip 
paprastai būna, naujam tenka tai, kas lieka nuo kitų. Tiesa, gavau šį tą iš 
filosofijos, vadinamąjį katalikų akcijos kursą ir patristiką. Visa kita buvo 
gerai, bet apie patristiką tiek žinojau, kiek buvau girdėjęs klierikas, pats 
jos klausydamas. Visa kartu sudėjus, susidarė bene 20 savaitinių valandų, 
ir visas reikėjo naujai parengti. Vėliau patristiką iš manęs paėmė kažkuris 
po manęs atvykęs kunigas - dr. P. Manelis ar kun. Milius, o man teko kai 
kuriuose kursuose Kanonų teisė. Nereikėjo daug laiko, kad prisidėtų ir 
kiti darbai. Buvau paskirtas Katalikų akcijos diecezinio centro nariu, 
prikalbėtas būti „Žiburio“ draugijos valdybos nariu ir prisiimti Vilkaviš- 
kio našlaityno bent dvasinę globą, kur dirbo marijampoliškės N. P. Švč. 
Marijos seselės. Iš pradžių teko būti gynėju trijų kunigų bylose, o paskui 

buvau paskirtas teisėju. Jėzuitų siūlymu sutikau vadovauti Vilkaviškio 
sodaliečių būriui, kuriam priklausė kelios dešimtys vietinių inteligenčių 
ponių, panelių mokytojų ir kitokių. Pradėjau Vilkaviškio kunigus kalbin- 
ti burtis į dvasinio lavinimosi būrelį. Paaiškėjo, kad jauni Kauno ir kitų 
diecezijų kunigai turi panašų ratelį, vadinamą Tomistų sąjūdžio vardu. 
Vilkaviškio vyskupai reikalavo, kad seminarijos profesoriai iš eilės 
laikytume Sumą - šventadienio vidurdienio iškilmingas Mišias, - sakytu- 
me pamokslus katedroje ir per gavėnią nors dviejose parapijose sureng- 
tume rekolekcijas. Ir man teko būti ne vienoje parapijoje. Vieną kartą 
vedžiau trumpas rekolekcijas Kauno sodalietėms Pažaislyje, vieną kartą 
Kauno kalėjime. 1937 metų vasarą tėvas Jonas Paukštys prikalbėjo 
pabūti vadovu jų suorganizuotai maldininkų grupei, vykstančiai į Pran- 
cūziją į JOC-istų 40 metų sukakties kongresą Paryžiuje. Buvo apie 40 
keleivių: keli kunigai, o kiti pasauliečiai - mokytojai ir kiti. Tą pat vasarą 
Paryžiuje vyko ir tarptautinė paroda. Atvykome iš vakaro prieš kongreso 
iškilmingąsias pamaldas ir jose dalyvavome, kaip Lietuvos katalikiško 
jaunimo atstovai, kelias dienas praleidome Paryžiuje, iš čia lankėme 
Tulūzą, Lurdą, paskui Lioną, Pare le Monialį, Strasbūrą ir kitas vietas. 
Seminarijoje darbo buvo tiek, kad ką nors rašyti nebuvo laiko, nors 
marijampoliškių vienuolių prašomas išverčiau iš italų kalbos Vienuolių 
katekizmą, šį tą parašydavau „Tiesos keliui“. Visada man malonu prisi- 
minti Vilkaviškio kunigų seminarijos nuotaiką, ypač profesorių bendra- 
vimą. Čia visi kartu gyvenome, visi kartu valgydavome, visi kartu 
žaisdavome- žiemą čiuoždavome ant ledo, vasarą žaisdavome tenisą. Jau 
buvo tradicija, kad kiekvieną trečiadienį vienas profesorius iš eilės 
kviesdavosi visus seminarijos, kurijos, katedros klebonijos, dar kaimyni- 
nių parapijų, kaip Alvito, Virbalio, Kybartų, kunigus vakarienės. Ką 
galėjai gauti iš seminarijos ūkio, už tai mokėti nereikėdavo, o kita 
kvietėjas apmokėdavo užsakydamas savo nuožiūra. Nors stengdavomės 
vienas kitam nenusileisti, bet tos mūsų vaišės visada būdavo labai 
tvarkingos, nors ir užtrukdavo iki vėlyvo vakaro. Tokie mūsų santykiai 
sukūrė ir palaikė tikrai šeimynišką ir visada malonią prisiminti nuotaiką. 
Vilkaviškio kunigų seminarijoje mano dėstymo laikais, 1936 - 1940 
metais, dirbo šie kunigai: prel. Jonas Naujokas - rektorius, kan. Antanas 
Dailidė - vicerektorius, kan, Feliksas Bartkus - dvasios tėvas, prof. kun. 

Pijus Karalius - prokuratorius, profesoriai: kan. Vincentas Vizgirda, kan. 
Pijus Aleksa, kunigai: Mykolas Ražaitis, Pijus Dambrauskas, Justinas 
Grigaitis, Antanas Sidaravičius, kun. Justinas Dabrila, perėmęs dvasios 
tėvo pareigas iš kan. F. Bartkaus, Vincentas Padolskis, Vladas Tulaba, 
Pranas Manelis, Antanas Milius ir aš. Mano laikais pasikeitė tik tai, kad 
kun. Eijus Dambrauskas vėl grįžo mokytojauti mokytojų seminarijoje. 

1937 metais atvyko Apaštalinis Vizitatorius seminarijoms, jaunas 
prancūzas dominikonas Peletier, prieš tai dirbęs Lenkijoje. Apsistojo 
Kaune, girdėjome, kad jau lankėsi Telšiuose. Pirmieji gandai iš Kauno 
nebuvo guodžiantys. Lūkuriavome ir Vilkaviškyje. Iš Kauno pasiekė 
žinios, kad jis jau susipykęs su Kauno tarpdiecezinės seminarijos redak- 
toriumi kan. Pranu Penkausku, kad išėjęs iš seminarijos ir apsigyvenęs 
čia pat, prie vartų, pas kunigus saleziečius prie Švč. Trejybės bažnyčios. 
Seminarijos kunigai, klierikai, tarnai turį eiti pas jį į šią kleboniją, o į 
seminariją jis daugiau neateinąs. Plačiai bendraująs su vienuoliais, pa- 
sauliečiais katalikais, bet ne su seminarija. Vos pasibaigus mokslo 
metams, 1938 m. birželį, tik išvykus klierikams atostogų, 0 profesoriams 
dar visiems esant seminarijoje, gavome iš Kauno pranešimą, kad tokią ir 
tokią dieną atvyksta pas mus Apaštalinis Vizitatorius. Vyskupas A. Ka- 
rosas paprašė mus neišsiskirstyti, palaukti vizitatoriaus. Rektorius prel. 
J. Naujokas sukvietė mus visus pasitarti, kaip mes jį sutiksime ir kaip 
traktuosime. Po įvairių samprotavimų aš išdrįsau pasakyti savo nuomo- 
nę, siūlydamas pasitikti su visais ritualiniais formalumais kaip Šventojo 
Tėvo atstovą, paskui jį pavaišinti kaip garbingą ir mielą svečią, o toliau 
tęsti mūsų įprastinį gyvenimą, kad jis įsigytų irseminarijos, ir mūsų pačių 
ne iškreiptą, o tikrą vaizdą. Pasigirsiu, kad šiai mano minčiai pritarė. 
Taigi studijavome ritualą, rektorius tarėsi su vyskupais, kokiomis cere- 
monijomis svečią sutiksime. Vieną priešpietį pranešė iš kurijos, kad 
svečias, Apaštalinis Vizitatorius, jau atvykęs ir kad po pusvalandžio bus 
pas mus. Visi apsivilkome kamžomis, neatsimenu kas, bet vienas iš mūsų 
nešė kryžių, du nešė žvakes abipus kryžiaus, vienas švęstą vandenį, 
rektorius duonos ir druskos ant lėkštelės. Tokia procesija laukė svečio 
prie seminarijos paradinių durų. Netrukus jis atvyko, lydimas abiejų 
vyskupų ir kurijos kunigų. Atlikę reikiamas apeigas prie durų, visa 
procesija nuėjome į koplyčią. Sukalbėjus tokiai progai skirtas ritualines 

maldas, svečias pasakė mums žodį, rektorius pasveikino mūsų vardu ir 
įteikė raktą kaip simbolį, kad nuo dabar jis esąs mūsų įstaigos šeiminin- 
kas. Po to buvo eiliniai kuklūs pietūs, kurių metu rektorius paklausė 
svečią, ar jis galėtų susitikti su mumis visais per šeimynišką vakarienę. 
Svečias sutiko, Vakarienės pakvietė vyskupus, kurijos ir katedros kuni- 
gus. Per kokteilį jis atrodė nesivaržąs ir mūsų nevaržąs, tad nesivaržeme 
nė mes. Atrodė, kad jam patiko, jog su mumis visais galėjo susikalbėti 
prancūziškai. Tačiau jis nepriėmė pasiūlymo užimti rektoriaus butą, o 
paprašė jam duoti paprastą klierikų kambarį. Iš pirmos dienos jo nesivar- 
žėme, gyvenome įprastą gyvenimą: po pietų, kurie tik sutanas nusivilkę, 
kurie su sportiniais drabužiais žaisdavome tenisą, įprastai švęsdavom 
trečiadienius, kai jau susirinkome visi po vasaros. Atrodė, kad mūsų 
pastogės svečias nesibaidė: sugrįždavo dažnai, pabūdavo ir po kelias 
savaites, kvietėsi įsavo kambarį ar pasivaikščioti ne tik mus, kunigus, bet 
ir klierikus, ir tarnus bei tarnaites, nepamiršdamas nė vieno. Nugirsdavo- 
me, kad ir čia, kaip Kaune ar Telšiuose, mėgsta klausytis gandų iš šalies. 

Man: teko patirti du kiek ypatingesnius nuotykius. Vizitatorius 
mėgdavo ateiti į pamokas, ypač kai lankėsi pirmųjų metų pradžioje. Apie 
spalio vidurį gavau žinią, kad Daukšiuose mirė mano tetėnas Janulevi- 
čius. Laidojamas trečiadienį, man laisvą dieną. Pasisakiau rektoriui, kad 
antradienį po pamokų išvyksiu ir trečiadienio vakare grįšiu, tad pamokų 
nepraleisiu. Jis patarė pranešti apie tai vizitatoriui, bet aš atsakiau, kad 
informuoju savo rektorių, o ką jis darys, tai jo reikalas. Nors pamokoms 
visada ruošdavausi kruopščiai, bet tam ketvirtadieniui šiek tiek pasiruo- 
šiau dar prieš išvykdamas, o grįžęs trečiadienį dirbau iki vėlyvos nakties, 
net visoms penkioms pamokoms pasirašiau smulkų planą. Ketvirtadienį, 
dar neįpusėjus pirmai pamokai, įeina vizitatorius. Atsimenu, buvo teodi- 
cijos pamoka, kalbėjau apie Tomo Akviniečio Dievo buvimo įrodymus, 
Pasiūliau svečiui savo vietą, bet jis atsisėdo tarp klierikų ir liepė man tęsti 
pamoką. Per pertrauką jis nuėjo su manim į mano kambarį, visą pertrauką 
prakalbėjo, paskui nusekė mane į antrą pamoką, - ir taip į visas penkias 
iš eilės, sų manim praleisdamas ir pertraukas. Kaip ir visada, kalbėdamas 
laikiausi klierikų turimo teksto, bet aiškindavau ką nors ir daugiau, negu 
yra jų knygoje ar mano parengtuose tekstuose. Pamokos pabaigoje vis 
palikdavau kelias minutes klierikams paklausinėti. Nežinau, kokį įspūdį 

padariau vizitatoriui, jis man apię tai nieko nesakė, bet po to „ištyrimo“ 
daugiau niekad neatėjo į mano pamokas. 

Antras įvykis buvo visai kitoks. Svečias mėgdavo po pietų, po 
vakarienės vaikščioti lauke, bet nę vienas, o vis pasivadindavo kurį nors 
iš mūsų. Vieną 1939 metų šiltą pavasario dieną pavalgęs pietus ir sugrįžęs 
į kambarį, radau sėdinčią vieną Marijampolės N. P. Švč. Marijos kong- 
regacijos vienuolę, gerai pažįstamą iš jos moksleiviškų dienų. Ji atvežė 
man pinigus už statulą, kurią buvau užsakęs ir sumokėjęs jų noviciato 
koplyčiai Italijoje. Pasiūliau jai papietauti, bet atsakė valgiusi pas seselės 
Vilkaviškyje, tad kalbėjomės. Buvo apsirengusi kukliai pasaulietiškai. 
Vizitatorius užėjo pas kun. V. Padolskį jį vadinti pasivaikščioti. Tas be 
gero niumigimo po pusryčių ir po pietų negalėdavo ištesėti iki vakaro. 
Atsakė svečiui, kad esąs užimtas, o labai mėgstąs vaikščioti aš. Atvedė, 
įstūmė pas mane pro duris, o pats pabėgo. Svečiui paaiškinau, kas yra 
mano viešnia, jos tikslą. Jis atsisėdo, ir kalbėjomės apie viską, ir apie 
nieką. Viešnia prancūziškai aemokėdama sėdėjo irtylėjo, bet neišėjo, nes 
turėjo su manim dar pakalbėti ir manė, kad svečias išeis. Tas prasėdėjo 
pusvalandį, valandą. O vakar aš buvau buvęs Kybartuose Katalikių 
moterų susirinkime. Ta proga p. Prapuolenienė ir kitos įkišo man į 
portfelį porą butelių prancūziško Sautern. Pasiūliau svečiui išgerti. Mes 
seminarijoje su kasdieniniais valgiais nevartodavome jokių svaigių gėri- 
mų - nei alaus, nei vyno. Prancūzui tai buvo baisu. Mano pasiūlymą jis 
mielai priėmė, mudu išgėrėme visą butelį, viešniai net nesiūliau, nes 
žinojau, kad jos visos, o ši ypač, niekad tokių dalykų neragauna. Prakal- 
bėjęs iki ketvirtos valandos išėjo, o viešnią dar paliko. Su vizitatorium 
buvome jau apsipratę, taigi vakarieniaudamas, jam girdint, papasakojau 
visiems profesoriams apie tai, juokais pridėdamas, kad dabar arba būsiu 
pašalintas iš seminarijos, arba tapsiu vyskupu. Visi ir svečias nusijuokė. 
Vėliau sužinojau, kad viena proga jis teiravosi kongregacijos viršininkę 
ses. Novickaitę apie mano ryšius su kongregacija, ar turįs giminių, 
draugių, papasakojo ir apie susitikimą pas mane, o vienuolė patvirtino, 
kad anoji buvo atvežusi man skolą. 

Labai galimas dalykas, kad vizitatoriaus sprendimus galėtum rasti 
tik Vatikano archyvuose, nes iš Kauno ir kitų kurijų jie gal yra dingę. Kad 
nereikėtų prie to grįžti, paminėsiu, ką patyriau gyvendamas Kaune. 

Vilkaviškio seminarijoje iki tol rektoriavęs prel. J. Naujokas pasi- 
traukė, jo vieton rektoriumi skiriamas vicerektorius kan. Antanas Daili- 
dė. Kitokių pakeitimų Vilkaviškiui nepasiūlyta. 

Daugiau paliestas Kaunas. Kunigai profesoriai Malakauskas, Mor- 
kelis ir Venckus atleidžiami iš seminarijos ir teologijos-filosofijos fakui- 
teto. Kaip atleistinus iš seminarijos vadovybės rektorių kan. P. Penkaus- 
ką ir vicerektorių kan. S. Jokubauską siūloma pakeisti - rektoriumi kun. 
V. Padolskį iš Vilkaviškio ir vicerektoriumi kun. prof. Stasį Ylą - 
kauniškį. Nežinau, kaip su Vilkaviškiu, o Kauno pakeitimus Roma 
patvirtino ir pranešė arkivyskupui J. Skvireckui, su kuo jis mane ir 
supažindino. 1940 metais rusų okupacija sugriovė visą gyvenimą, liko 
viešai nepaskelbti irtie sprendimai. Bet organizuojant visai Lietuvai rusų 
leistą vieną seminariją Kaune, paisyta anų patvarkymų. 

Paminėsiu dar vieną nesvarbų dalyką Vilkaviškio seminarijoje, 
kuris pelnė man kunigų tarpe titulą: refugium peccatorum. Į diecezijos 
teismą pakliuvo kun. Petras Bagdonas. Kadangi pats nepasirinko gynėjo, 
vyskupas A. Karosas paskyrė mane gynėju ex officio. Nebuvo kaip jį 
išteisinti, gyniau, kiek sugebėjau, kelis kartus jam pačiam daviau vėjo už 
neišmintingą elgesį. Po to sekė kaltinimai kun. J. Mačiulaičiui. Gyniau jo 
prašomas. Ne tiek profesionaliai jį išteisinau, kiek įkalbėjau ir teismą, ir 
kuriją duoti progą jam psichologiškai ir kitaip atsigauti. Tai padėjo irišėjo 
visiems į gera. Kebliausia buvo kun. J. Liutkevičiaus byla. Jį kaltino 
Kalvarijos klebonas, kur kun. J. Liutkevičius keturklasėje kapelionavo ir 
klebonijoje gyveno. Jokio įrodomo sunkaus kaltinimo nebuvo, bet į kun. 
J. Liutkevičių iš seno nepalankiai žiūrėjo kai kurie teisėjai. Mano prašo- 
mi bylą baigti geruoju, teisėjai nesutiko, tada aš jiems atsikeršijau. 
Nagrinėjant bylą, buvo nusikalsta vienam teisminiam formalumui, dėl 
kurio kaltinamasis įgijo teisę dvidešimties metų apeliacijai. Teisėjai tai 
pražiopsojo - buvo pamiršę. Kai per paskutinę teismo sesiją nepaklausė 
mano prašymo bylą baigti kun. J. Liutkevičiaus iškėlimu iš Kalvarijos ne 
teismo sprendimu, o tik privačiai tai rekomenduojant vyskupui (su tokia 
sąlyga J. Liutkevičius buvo sutikęs), aš pateikiau pareiškimą raštu, kad 
apeliuoju ir apeliacijai turiu laiko 20 metų. Teisėjai sumišo ir rytojaus 
dieną prašė mane pareiškimą atsiimti, bet aš atsakiau, kad esu prisiekęs 
sąžiningai atlikti gynėjo pareigas irtai darau. Taip ta byla ir liko nebaigta. 

Kitą vasarą po metinių rekolekcijų kunigai atėjo į mano kambarį (tie, 
kurie laikomi buvo kuo nors blogesniais už geruosius), atsinešė butelį 
konjako, išgėrėm po vieną į mano sveikatą, ir davė man pravardę 
refugium peccatorum. 

Bedirbdamas Vilkaviškio kunigų seminarijoje patyriau ir nemalonių 
momentų, nieko bendro neturinčių su seminarija. Paminėsiu du. Vienas 
- 1938 metų Katalikų akcijos suvažiavimas. Katalikai pasauliečiai aštriai 
užsipuolė Lietuvos katalikų bažnyčias ir hierarchiją, kad jie bažnyčių 
„aukso ir brangenybių“ (tai jie pabrėžė) neatiduodą visuomenės reika- 
lams. Prasidėjo užgaulios kalbos, vyskupai išėjo, paskutinis išėjo vysk. 
J. Staugaitis, gana šiurkščiai jiems replikavęs. Man, nesenai mačiusiam 
Vakarų Europos šventoves, ten saugojamus liturginius vertingus reikme- 
nis, Lietuvos bažnyčios atrodė gana elgetiškos, išskyrus tai, kad vienoje 
kitoje yra meniškų altorių, sakyklų. Tame pat posėdyje neiškenčiau ir 
pasakiau savo nuomonę, o vėliau parašiau „Tiesos keliui“ straipsnį. Prof. 
prel. P. Kuraitis buvo žadėjęs jį spausdinti, bet vėliau grąžino su prierašu, 
kad dėl jo įsižeistų man žinoma grupė, todėl straipsnio nespausdinsiąs. 
Tada Kaune daugelis ano sambūrio asmenų viešai žavėjosi Belgijos 
vadinamaisiais rexistais. Jie man nepatiko kaip ekstremistai, neigią bet 
kokį Bažnyčios autoritetą. Nuoto laiko mano santykiai su vadinamaisiais 
frontininkais niekad nesusiderino. 

Antras konfliktas, nors buvo pramanytas, bet be intencijos ką nors 
užgauti. Suaktyvėjus krikščionių demokratų ir kairiųjų grupių koalicijai 
prieš tautininkus, vyko mitingai. Vienas toks buvo sekmadienį ir Mari- 
jampolėje. Kairiųjų kalbėjo Justas Paleckis, gindamas katalikų tezes, o 
krikščionių demokratų - kun. M. Krupavičius, tada Kalvarijos klebonas, 
gindamas kairiųjų tezes, be kitų, reikalaudamas civilinės metrikacijos. 
Prieš šį reikalavimą parašiau trumpą straipsnelį „XX amžiui“, kalbėtojo 
pavardės neminėdamas, bet skaitantiems buvo aišku, kam taikiau repliką. 
Nežinau, kieno paveiktas, vyskupas A. Karosas įsakė kun. M. Krupavi- 
čiui aną pareiškimą pataisyti. Bent man atrodė, kad šis įvykis dar labiau 
atšaldė ir taip jau nešiltas nuotaikas tarp kun. M. Krupavičiaus ir manęs, 
ypač po kun. J. Liutkevičiaus bylos. Laikas visa tai išlygino, ir mudviejų 
vėlesnio laiko santykiai buvo net konfidencialūs. 

Tačiau tai keletas man nepalankių ir nemalonių įvykių. Apskritai 

1936-1940 metai Vilkaviškyje buvo malonūs. Vėliau sužinojau, kad iš 
pradžių seminarijos rektorius prel. J. Naujokas vienam kitam buvo 
pareiškęs nuomonę, jog su manim geriau būsią būti atsargiems, jis mane 
laikąs per dideliu rigoristu, tačiau netrukus mūsų santykiai sušilo, viso- 
kiam bendradarbiavimui ir bendravimui turėdavau net per mažai laiko. 
Pasitaręs su kun. J. Adomaičiu, tada Katalikų akcijos dieceziniu direkto- 
rium, iškėliau mintį įsteigti katechetų kursus suaugusiems. Iš pradžių net 
vysk. M. Reiniui atrodė, kad vardas nepatrauklus, bet pradėję pamatėme, 
kaip žmonės domisi religiniais klausimais ir kad jie mažai paiso, kokiu 
vardu tai vadinsis. Vilkaviškyje, Pilviškiuose ir kitur žmonių dalyvavi- 
mas pralenkė net mano viltis. Kaip artimai susigyvenau ir su seminarijos, 
ir su parapijų net vyresnio amžiaus kunigais, pailiustruosiu vienu nę- 
reikšmingu fakteliu ne iš savo srities. Lietuvos kunigų seminarijose 
būdavo iškilmingai švenčiama šv. Juozapato šventė, palaikanti klierikų 
tarpe Rytų ir Vakarų Bažnyčių susijungimo mintį. Rektorius prel. Jonas 
Naujokas norėjo vienais metais pasikviesti bizantiškosioms Mišioms 
vyskupą Pranciškų Bučį, tada gyvenusį Kaune. Vyskupas sutiko su 
sąlyga, kad bus kam giedoti per Mišias, nes tada jis dar neturėjo teisės 
laikyti skaitytines (bizantiškąsias) Mišias. Studijuodamas Romoje, sek- 
madieniais nuvykdamas mišių į Russicum, susipažinau su slavų bizanti- 
nę liturgija, kokia buvo ir vysk. P. Bučio. Pasikalbėjęs su kun. prof. 
Mykolu Ražaičiu, buvusiu mano mokytoju, pasisiūliau rektoriui suorga- 
nizuoti „chorą“. Su kun. M. Ražaičiu pakalbinome kun. Igną Starkų, 
Virbalio kleboną, kun. Joną Vebeliūną, Sintautų kleboną. Tie trys buvo 
susipažinę su minima liturgija studijuodami Petrapilyje. 

Dieną prieš šventę susitikome vakare visi keturi Virbalio klebonijo- 
je. Buvau jau gavęs iš vysk. P. Bučio reikiamų giesmių gaidas. Pasikar- 
tojome. Kun. J. Vebeliūnas buvo stiprus bosas, kun. M. Ražaitis barito- 
nas, kun. I. Starkus pirmas tenoras, aš antras tenoras. Sekantį vakarą dar 
pasikartojome jau seminarijoj. Per Mišias pagiedojome be nesklandumų, 
mūsų kvartetą net pagyrė ne tik vyskupas P. Bučys, bet ir vyskupas 
A. Karosas. O tarnas Juozas Gumauskas susijaudinęs sakė: „Nežinia, nei 
kaip susirinkote, nei kaip jūs ruošėtės, o kad pagiedojote, tai nors verk 
klausydamas. Vargonininkas visą savaitę klierikus rikdo rikdo, o kai 
nueina į katedrą, tai viskas pabyra“. 

Iš Vilkaviškio seminarijos laikų paminėsiu dar vieną faktą. 1939 
metų vasarą Lietuvos katalikų Mokslo Akademijos suvažiavimo metu 
buvau pakviestas vieną dieną pietų Vatikano nuncijaus charge d'affaires 
mons. Burzio. Pietavome tik trys: šeimininkas, Apaštalinis Vizitatorius 
T. Peletier, OPD 1r aš. Kalbėjomės apie tautininkų valdžios pastangas 
nuslopinti ateitininkų federaciją. Pasakiau savo nuomonę, kad ateitinin- 
kija yra svarbesnė, negu už ją siūloma kaina - kiek švelnesni diplomati- 
niai santykiai su liberalia, negausia ir neamžina dabar valdžioje esančia 
tautininkų partija. Kai valdžioje „režimas“ toks, kaip dabar tautininkų, 
nelaikau svarbiu dalyku, kad neturime nuncijaus, o tik charge d'affaires, 
ir gauti nuncijų ateitininkų uždarymo kaina būtų didelė klaida lietuvių 
katalikų akyse. Be to, ateitininkai niekad nėra prašę leidimo veiklai 
Apaštalų Sostą ir todėl nuolaida tautininkams, sutinkant uždaryti ateiti- 
ninkus, niekad nebūtų nuoširdžiai priimta, ją ignoruotų, o ateitininkai 
veiktų slaptai, kaip dabar yra gimnazijose, ir tik be reikalo laikytų 
Vatikaną savo priešu. Mano nustebimui, po pietų išsiskirstant mons. 
Burzio man padavė storą bylą, nesakydamas, kas ten yra, tik pasakyda- 
mas, kad tai sub secreto Officii, ir kad po savaitės su parašyta mano 
nuomone atvežčiau asmeniškai, nesiųsčiau paštu. Maniau, kad bus kokia 
nors moterystės byla iš Rota Romana. O radau visą bylą: valdžios, 
Apaštalų Sosto ir Lietuvos vyskupų susirašinėjimą Ateitininkų federaci- 
jos klausimu. Su pasigėrėjimu perskaičiau, kad gandai, jog arkivyskupas 
Juozapas Skvireckas esąs tos nuomonės, kad verta daryti nuolaidų 
tautininkams ateitininkijos sąskaita, neatitinką jo tikrosios nuomonės. 
Visi vyskupai gynė ateitininkus prieš valdžią. Gana plačiai išdėsčiau 
savo nuomonę ir laisvą dieną nuvežiau bylą į nunciatūrą. 

1940 metų vasarį, neatsimenu, kurią dieną, pašaukė mane į nuncia- 
tūrą ir pasakė stulbinančią naujieną: ar sutikčiau būti vyskupu pagalbi- 
ninku Kauno arkivyskupui metropolitui Juozapui Skvireckui. Spontaniš- 
kai vardijau įvairias priežastis, dėl kurių nelaikyčiau tokio žingsnio 
tinkamu. Pasakiau manąs, kad ir pats arkivyskupas, ir Kauno kunigai 
manęs beveik nepažįsta ir nebūsiu palankiai priimtas. Mons. Burzio 
atsakė, kad arkivyskupo atsiklausta ir jis pritaręs, o kitų nebūsią paisyta, 
nes visi niekad nebus vienos nuomonės. Paprašiau laiko pasvarstyti. 
Davė vieną savaitę, tačiau liepė saugoti pareigos paslaptį, taigi su niekuo 
negalėjau pasitarti. Pasitariau išpažintyje su 

(Autoriaus praleistas sakinys) 

bus daug nepalankumo, bet nenujausdamas, kas netrukus ištiks visą 
Lietuvą ir ką tai atneš man, kaip vyskupui Kaune. Šia proga prisimenu, 
jog į Lietuvos to meto padėtį žiūrėjau labai pesimistiškai. Savo požiūrį 
išreiškiau, kai 1939 metų rudenį, Lietuvai grąžinus Vilnių, visur šventė 
džiaugsmo šventę. Kai Vilkaviškyje ta proga sušaukė viešą mitingą, aš 
seminarijos kunigams pasakiau, kad nematau pagrindo džiaugtis, nes ne 
Vilnius jungiamas prie Lietuvos, o Lietuva prie maskolių užimto Vil- 
niaus. Kai kurių pasipiktinimui, tame mitinge nedalyvavau. 

1940 m. kovo 29 dieną pašaukė į nunciatūrą, kur man įteikė prane- 
šimą iš Vatikano, kad esu paskirtas Kauno arkivyskupo pagalbininkų 
vyskupu. Neprasitariau niekam, kol balandžio 1 dieną žinios nepaskelbė 
Romoje ir Kaune. Kadangi tokia diena, tai naujieną beveik visi palaikė 
balandžio pirmosios juoku. Vis tiek Kauno kurijos ir kapitulos kunigai 
paklausė arkivyskupą, nunciatūrą. Abu šaltiniai žinią patvirtino. Tą dieną 
į Kauną buvo nuvykęs Vilkaviškio seminarijos kun. Pijus Karalius, 
seminarijos ūkvedys, ir parvežė žinią. Balandžio 2-0s ankstų rytą, man 
vos apsirengus eiti į koplyčią, seminarijos kunigai beldėsi šaukdami į 
mano duris. Jie sveikino mane rimtai ir patenkinti. Netrukus atėjo 
vyskupas M. Reinys, kurijos ir katedros kunigai, pradėjo skambinti iš 
Kauno ir kitur. Pas vyskup4 A. Karosą nuėjau pats ir jam pasakiau, kas 
įvyko. Seminarijos darbą tęsiau kaip iki šiol. Po kelių dienų pakvietė prie 
telefono mons. Burzio ir paklausė, kodėl nesirodau Kaune. Atsakiau, kad 
mano laisva diena yra rytoj, trečiadienį, tada ir atvyksiu. Nuvykęs į 
Kauną, tiesiai ėjau į nunciatūrą. Iš čia mons. Burzio telefonu pakvietė 
arkivyskupą metropolitą Juozapą Skvirecką, pasakė, kad aš esu atvykęs, 
ir klausė, kada galėčiau jį aplankyti. Arkivyskupas liepė atvykti dabar 
pat, mane pasitiko ir priėmė labai nuoširdžiai. Jis pats mane supažindino 
su savo kurijos kunigais, kvietė pasilikti pietų, bet padėkojęs atsiprašiau, 
nes norėjau šį kartą atlikti tik būtiniausius formalumus. Mons. Burzio 
man patarė, kokia tvarka aplankyti valstybės valdžios asmenis. Po 
savaitės, trečiadienį, vėl atvykau į Kauną ir visą dieną lankiau kapitulos, 
seminarijos kunigus, valdžios asmenis: valstybės prezidentą, kelis minis- 
terius, Kauno miesto burmistrą. Pietavau pas arkivyskupą su keliais 

kurijos kunigais. Dėl visų vizitų buvau iš anksto susitaręs telefonu iš 
Vilkaviškio. Prezidentas susirūpinęs klausė, kodėl mane paskiriant ne- 
buvo atsiklausta valdžia. Jam paaiškinau, kad konkordatas kalba tik apie 
kandidatus į vyskupus ordinarus - diecezijų valdytojus, o ne apie pagal- 
bininkus, paaiškinau Vatikano praktiką. Toliau teiravosi, kokia bus mano 
kompetencija, ar tikrai aš užimsiu prel. K. Šaulio, kaip generalvikaro, 
pareigas. Paaiškinau vyskupo pagalbininko kompetenciją, pasakiau, kad 
tikrai prel. K. Šaulys pasiliks generalvikaru. Prezidentas, matyt, buvo 
patenkintas, pažadėjo dalyvauti mano konsekracijoje. Šia pačia proga 
sutarėme su arkivyskupu ir konsekracijos dieną - gegužės 19-ąją, pasiū- 
lius pačiam arkivyskupui, Jis taip pat pareiškė, kad konsekracija turėtų 
būti jo katedroje, sutarėme, kad konsekruos jis pats, konsekratorius 
pasikviesiu aš pats. Jais buvo vyskupai M. Reinys ir V. Borisevičius. 
Vyskupas M. Reinys, kuris Kaune profesoriavo, ten lankėsi kelis kartus 
per savaitę ir gerai žinojo visokias nuotaikas, mane informavo, kad mano 
paskyrimas esanti Kaune didelė sensacija, apskritai pritariama, bet esą ir 
nepatenkintų. Man tai pasakė, kai antrą kartą apsilankiau Kaune, ypač 
perspėjo arkivyskupo sekretorius kanauninkas J. Usorius. 

Jis paminėjo net pavardes, patarė nepirkti insignijų, nurodė asmenį, 
kuris visas insignijas jau turįs, nes buvęs tikras, kad jis tikrai būsiąs 
vyskupu. Lankiau Katalikų akcijos, ateitininkų ir kitus katalikų vadovau- 
jančius asmenis. Labai šaltai priėmė „XX-tas amžius“, nors aš pats tuos 
žmones visada gerbiau ir vertinau. Labai daug man padėjo ne tik 
patarimais, bet ir darbu kanauninkas J. Usorius, kai ruošiantis konsekra- 
cijos šventei buvo visokių reikalų bazilikoje bei pasiruošimo svečių 
priėmimui. Asistą, giedojimą ir kt. bazilikoje sutiko sutvarkyti bazilikos 
rektorius kanauninkas J. Dogelis ir Kauno seminarijos vadovybė. Pietus 
seminarijos didžiojoje vadinamojoje naujoje salėje sutiko paruošti Kari- 
ninkų ramovės šeimininkė. Kviestinų žmonių buvo daug tiek iš Kauno, 
tiek iš Vilkaviškio kunigų, dar pagrindinių organizacijų vadovai, asme- 
nys, kurių negalėjau nekviesti, bet dėl vietos stokos teko apsiriboti tik 
valdžios asmenų ir giminių svarbiausiais žmonėmis. 

Dar prieš konsekraciją, 1940 m. balandžio 22 dieną, atvyko Lietuvon 
naujas Apaštalinis Nuncijus arkivyskupas Aloizius Centoz. Arkivysku- 
po pavedimu su keliais kurijos ir kapitulos nariais - prelatu Šauliu, 


98 


kanauninkais Jokubauskiu ir Usorium, pasitikom nuncijų prie Lietuvos 
sienos Kybartuose ir palydėjome į Kauną. Kaune gelžkelio stotyje laukė 
arkivyskupas J. Skvireckas, visi kiti Lietuvos vyskupai, valdžios žmo- 
nės. Su nuncijum visi vyskupai vykome pas arkivyskupą ir čia visi 
pietavome. Paskui nuncijų palydėjome į jam skirtą naują rezidenciją, į 
Lietuvos banko rūmus Donelaičio gatvėje. 

Nuncijus man atvežė iš Romos vyskupišką kryžių, Vilkaviškio 
diecezijos kunigų dovaną, kurį Romoje nupirko vyskupas P. Bučys. Tą 
kryžių nešioju ir dabar (1974 m.) Šios dienos daugelio vyskupų nusitei- 
kimu jis per daug puošnus, tačiau dienos nuotaikų nepaisau, o kryžių 
branginu kaip draugų dovaną. 

Tą pat dieną grįžau į Vilkaviškį, nors turėjau visokių lankytojų, bet 
tęsiau pamokas seminarijoje. Prieš konsekraciją savaitei užsidariau reko- 
lekcijoms Kaune pas tėvus jėzuitus. Konsekracijos šventė buvo gana 
didinga. Katedroje giedojo jungtinis Kauno seminarijos klierikų ir Kau- 
no operos chorai, dalyvavo nuncijus, visi vyskupai, išskyrus A. Karosą, 
valstybės prezidentas su ponia, kviesti vidaus, užsienio, švietimo reikalų 
ministeriai, keli nekviesti generolai, visokių žmonių, kiek tik tilpo 
erdvioje Kauno katedroje bazilikoje. Vienas vokietis, atvykęs iš Berlyno 
kiek vėliau, sakė atvažiavęs pamatyti paskutinės laisvos Lietuvos šven- 
tės. Kitiems buvo aiškus mūsų krašto netolimos ateities likimas, tik mes 
patys raminomės pasitikėjimu, sutartimis su Maskva. Jeigu panašią 
šventę dar kada ruoščiau, padaryčiau daug ką kitaip, pasakyčiau ir 
geresnę kalbą, nors iš kitos pusės, turint galvoj visą Lietuvos ir Kauno 
atmosferą, gal geriau tiko ta bendra padėkos, pažado aukotis kalba, kokią 
ir pasakiau. Ano berlyniečio posakis nebuvo visai teisingas, nes dar po 
mano konsekracijos tradiciškai Kaune buvo švenčiama Dievo Kūno 
šventė, apie kurią nuncijus pasakė, kad panašios procesijos jis nėra matęs. 
Jubiliejinių 1933 metų vasarą Dievo Kūno procesija Romoje, Švento 
Petro aikštėje, vadovaujama P. Pijaus XI, kurioje ir aš dalyvavau, tikrai 
buvo menkesnė už Kauno procesiją. 

Po konsekracijos vėl grįžau į Vilkaviškį baigti klierikų egzaminų. 
Kaip prieš konsekraciją, taip ir dabar, gaudavau iš Kauno vieną kitą 
anoniminį su plūdimais laišką. Vienas iš tų „konspiratorių“, pasipiktinęs 
kitų elgesiu, mane telefonu painformavo, kas buvo kalbėta, kokį gausiu 
laišką, tad neėmiau į galvą. 

Baigęs Vilkaviškio seminarijoje klierikų egzaminus, birželio 12 
dieną išvykau į Kauną čia gyventi. Buvo paskutinės politinės įtampos 
dienos. Ne vien Vilkaviškio kunigai žinojo mano pesimistiškas nuotaikas 
dar nuo tada, kai Maskva įkurdino Lietuvoje savo militarines bazes- 
įgulas. Tokių nuotaikų apimtas priėmiau mano paskyrimą vyskupu, su 
tokiomis nuotaikomis vykau į Kauną. Atsimenu, kad atėjusiems mane 
pasveikinti mano prieteliams, Gražiškių mokyklos vedėjui ir žmonai 
Liutkevičiams, sakiau, jog nėra kuo džiaugtis, gyvename tokius laikus, 
kad man gali tekti pačiam išsikasti duobę prieš sušaudymą. Ačiū Dievui, 
taip neįvyko, bet parodau nuotaikas tampant vyskupu. Vėliau Romoje 
sužinojau, kad vyskupą V. Padolskį ir mane skyrė tokius jaunus vysku- 
pais tik dėl numatomos sunkios Lietuvos ateities. 

Birželio 15 dieną rusai viešai užėmė Lietuvą. Visi Kaune man 
rengiami priėmimai - valdžios žmonių, organizacijų ir kt., - savaime 
atkrito. Birželio 16 d. pasiūliau arkivyskupui sukviesti kurijos, kapitulos, 
seminarijos kunigus pasitarimui. Arkivyskupas ramiai išklausė įvairių 
pasisakymų, kurių tarpe buvo ir labai naivių, įtakotų SSSR kultūrai 
pažinti draugijos. Arkivyskupo žodis buvo trumpas ir šaltas. Jis patarė 
neturėti optimistiškų iliuzijų. „Bolševizmas yra toks pat, kurį pažinote 
1918-1920 metais, - kalbėjo arkivyskupas. - Kai jis bus kitoks, apie kokį 
kai kurie čia kalbate, jis tada net nesivadins bolševizmu. Atėjo sunkaus 
išbandymo laikai ir tokiems būkime pasiruošę“. 

Pačiomis pirmomis dienomis pasikviečiau kunigus Stasį Ylą, Juozą 
Prunskį, Kazimierą Barauską, pasakiau savo nuomonę, kad bolševikai 
ilgai nedelsę juos likviduos, ir patariau pasitraukti iš Lietuvos. Jie 
pasiklausčarkiv. J. Skvirecką, kiti du - vyskupą K. Paltaroką. Kiek žinau, 
tiedu mano minčiai pritarė, ir visi trys kunigai dar laiku ir be didesnių 
kliūčių, kad ir nelegaliai, perėjo Lietuvos-Vokietijos sieną. Taip pat 
pačiomis pirmomis dienomis po vidurnakčio atbėgo pas mane išsigandu- 
si dr. Agota Šidlauskaitė. Ji papasakojo, kad tik dabar išleista iš NKVD, 
kad jai įsakyta padaryti nuorašus jos rašomų raštų Italijos ambasadoje, 
kur ji tarnavo, ir apie tai niekam neprasitarti. Pagrasino net mirties 
bausme. Jai patariau viską pasakyti Italijos ministeriui. Ji paklausė, anas 
jai padėkojo, paliko pareigose, patarė daryti, kaip jai NKVD įsakyta, ir 
pasakė, kad jos sąžinės ramybei jis neduosiąs jai jokių svarbių raštų. 

Buvo suplanuotas jos legalus išvykimas į užsienį, bet kai atėjo į gelžkelio 
stotį, sulaikė, atėmė užsienio pasą ir liepė ramiai sėdėti namie ir dirbti 
savo darbą. Prie namo, Bazilikos namuos Valančiaus gatvėje, kur jinai 
gyveno, buvo pastatyta NKVD sargyba. Antrą ar trečią naktį po to ji 
gudriai paspruko ir nubėgusi į Italijos ambasadą gavo Italijos pasą ir ten 
prieglaudą, kol išvykdama atstovybė ją išsivežė, kad ir su didelėmis 
kliūtimis (Tikiuosi, pati dr. A. Šidlauskaitė bus tai tiksliau aprašiusi). 
Netrukus užėjo pasikalbėti ir generolas S. Raštikis. Jam pasakiau, 
kad reikėjo pasitraukti į laisvą pasaulį visiems valdžios žmonėms, beni 
dalį kariuomenės pervesti į Vokietiją nors po simboliško pasipriešinimo 
Maskvos kariuomenei. Mano dėdei, majorui Jonui, kuris nesėkmingai 
bandė išvesti į Vokietiją Marijampolėje stovėjusį pėstininkų devintąjį 
pulką, taip pat patariau bėgti iš Lietuvos su šeima. Žinojau jo prisirišimą 
prie Lietuvos ir jo patriotizmą, tad per daug nesistebėjau, kad patarimo 
nepaklausė ir žuvo. Tačiau daugelis, kaip sakė gen. S. Raštikis, buvo 
romantikai, tikėjosi išlaikyti, nors ir Maskvos kontroliuojami, šiokią 
tokią autonomiją. Pasirodo, kad ir rusai turėjo savo nuomonę apie manę, 
Tos pat 1940 metų vasaros pabaigon vieną kartą iš Kalvarijos atvykęs 
kun. Mykolas Krupavičius papasakojo tokią istoriją. Atvykę pas jį du 
parodė dokumentus esą aukšti NKVD pareigūnai iš Maskvos, kalbino jį 
patį būti lojaliu (nereikalavo pažado šnipinėti), teiravosi, kas iš Lietuvos 
katalikų kunigijos esą pažangūs. Jis paminėjęs kelis ir mane. Apie mane 
atsakę, kad asmeniškai manęs dar nematę, bet nemaną, kad būčiau 
Maskvai lojalus. Jie pasakę turį apie mane žinių, kad aš į visą rusų tautą 
žiūrįs kaip į všyvij mštod* utėlėtą tautą. Savo asmeninius kontaktus su 
bolševikų valdžios Asmenimis ir įstaigomis esu aprašęs straipsnyje: 
„Mano santykiai su NKVD“, Čia tik pridėsiu, kad lietuvių tarpe yra 
ASMENYBIŲ, kūrios viršija gražiausias viltis. Ir man teko surasti 
žmogų, kuris taikėsi patekti į Kauno kalėjimą ir parnešti žinių apie mano 
dėdę majorą Joną, apie ten esančius kelis kunigus. Tas pats žmogus 
parvežė man žinią iš IX forto, kad birželio 16 dieną dėdę Joną ir dar 
keliolika iš IX forto išvežė. Net jų kalėjimo draugai ir sargai manė, kad 
juos išvežė tremti, tačiau po tos dienos jie iš niekur niekada neatsiliepė. 
Ar jie nužudyti kur nors Kauno apylinkėse, ar išvežti ir žuvę kur nors 
toliau, iki šiol nepavyko sužinoti nei šeimai, nei kitiems. Turiu pridurti, 

kad gautomis iš gyvų išlikusių lietuvių žiniomis, majoras dėdė Jonas mirė 
Šiaures Sibire - Solikamske, 1942 m. V. 5. | 

Apie mano asmeninius santykius su rusų okupacinėmis įstaigomis, 
apie Lietuvos Bažnyčią, seminarijas, teologijos-filosofijos reikalus ir 
likimą yra mano atskiri rašiniai ir knygelė „Katalikų Bažnyčia Lietuvoje 
1940-1944“, tad čia jų nekartosiu. 

Dar prieš gerą mėnesį, didėjant politinei įtampai, sutarėme su 
arkivyskupu irtai paskelbėme kunigams, kad 1941 metų vasarą aplanky- 
sių visą arkidieceziją, tik ne kiekvieną parapiją, o dekanatų centrus ar 
kitas žmonėms patogesnes vietas, kad norintys galėtų priimti Sutvirtini- 
mo sakramentą. Jonava buvo pirmoji. Birželio 22 d., sekmadienio rytą, 
mano dėmesį patraukė garsus orlaivių ūžimas. Pažvelgęs pro langą iš 
vadinamųjų Bazilikos namų Valančiaus gatvėje, pamačiau būrį skren- 
dančių orlaivių, iš jų krentančias bombas ant Aleksoto aerouosto. Po 
trumpo bombardavimo vėl buvo tylu. Laikas vykti į Jonavą. Nors 
supratome, kad jau turbūt karas, bet su kun. Jonu Aviža, kuris turėjo manę 
lydėti, nuėjome į autobusų stotį, pasiryžę, jeigu eis autobusas, važiuoti į 
Jonavą. Ką patyriau Jonavoje ir kaip grįžau į Kauną, yra straipsnyje apie 
santykius su NKVD. 

Iš Jonavos Kauną pasiekėme sekmadienį, birželio 28 popiečiu. 
Parėjęs radau manęs laukiančius du vokiečius. Kunigai sakė, kad jie atėjo 
manęs ieškodami jau trečią kartą. Abu man nematyti, nepažįstami. Juodu 
pasisakė esą iš Berlyno ir paklausė mane, ar aš sutikčiau kokiu nors būdu 
dalyvauti Lietuvos civilinės valdžios sudaryme. Aš labai nustebau. Jiems 
paaiškinau, kad tai ne mano sritis, jeigu ir sutikčiau, tai pirma turėčiau 
gauti Vatikano leidimą ir kad žinaų iš radijo, jog Kaune jau esanti 
Lietuvos laikinoji vyriausybė, su kuria aš dar nesusisiekiau, o jiems 
patariau kalbėtis su tos vyriausybės žmonėmis. Ją sudarančius asmenis 
visus pažįstu ir jais pasitikiu. Jie man savo pažiūrų neatskleidė, tik 
pasakė, kad Berlyno planai esantys kitokie, kad tokia vyriausybė, apie 
kokią aš kalbu, iki karo pabaigos negalėsianti veikti. Nesileidau į ginčus, 
tr jie netrukę išėjo. Supratau, kad Berlynas nori tik marionetinės vyriau- 
sybės, kuri gal net neturėtų vyriausybės vardo, tik padėtų vokiečiams 
administruoti užimtus kraštus. Pasiunčiau kunigą informuoti Laikinąją 
vyriausybę apie šį pokalbį. 

Dar tą pačią dieną teiravausi apie likimą prof. Garmaus, kuris 
bolševikų okupacijos metu buvo paskirtas Kauno miesto burmistru, apie 
komisarus Glovacką - planavimo komisijos pirmininką, Gedvilą - vidaus 
reikalų komisarą ir J. Žiugždą - švietimo reikalų komisarą. Rusų okupa- 
cijos metu mūsų santykiai buvo tokie ir jie taip paisė lietuviškų reikalų, 
kad būčiau daręs žygių jiems gelbėti. Paaiškėjo, kad prof. Garmaus 
nelietė, o anie trys pabėgę. Vėliau sužinojau, kad Glovackas žuvęs kelyje 
netoli Panevėžio. 

Kai nuotaikos šiek tiek aprimo ir pasiekė nors dalis žinių apie 
išžudytus rusams atsitraukiant kalinius, apie žuvusius vokiečių frontų 
zonosebeikritusius partizanus, pasitarėme su arkivyskupu irpaskelbėmeę 
pamaldas už visus, žuvusius Lietuvoje. Apie tai pranešėme ir vokiečių 
karinei vadovybei. Bazilikoje Mišias laikiau aš, atėjo mūsų Laikinosios 
vyriausybės atstovai, vokiečių karo komendantas generolas, bene pavar- 
de Bauer, ir daugiau vokiečių kariškių. Pasakiau kelis žodžius lietuviškai 
ir vokiškai paminėdamas Mišių intenciją. 

Grįžus į Kauną, po kelių dienų mane aplankė iš Berlyno atvežtas 
generolas Stasys Raštikis, teiraudamasis mano nuomonės apie vokiečių 
siūlymą sudaryti jam Kaune, prie okupacinės valdžios, Tarėjų tarybą. 
Jam pasiūlyta tarybą pasirinkti ir pačiam pirmininkauti. Nepatariau to 
daryti, bet supratau, kad ir jo nuomonė tokia pati. 

Neatsimenu tikslios datos, bet netrukus po frontų audros gavome iš 
Berlyno nunciatūros raštą, pasirašytą Vatikano Valstybės Sekretoriaus 
kardinolo Rossi, data 1941 m. kovo 12 d., kad, šalia arkivyskupo 
metropolito, jeigu jis būtų sukliudytas, man suteikiamos ordinaro teisės. 
Man adresuotame voke tokie pat raštai buvo arkivyskupui M. Reiniui ir 
vysk. V. Borisevičiui, kuriuos jiems perdaviau. Savo raštą parodžiau 
arkivyskupui ir kapitulai. Su arkivyskupu susitarėme, kad vienas be antro 
žinios nieko nedarysime, ir kas vieno padaryta, antras nekeisime. 

Greitai iškilo Lietuvos žydų likimo klausimas. Apie tai parašyta 
atskirai. 

Taip pat netrukus iš Berlyno gavome kunigo St. Ylos laišką, prašantį 
pagalbos sugrįžti į Lietuvą. Jis buvo pageidaujamas ir mūsų seminarijoje. 
Berlyno valdžia vis neigiamai atsakydavo jo prašymams, negelbėjo nė 
manasis. Galutinai sutarėm su Kauno gestapu, kad jis gautų leidimą 

kelioms savaitėms aplankyti Lietuvą, o paskui Kauno gestapas uždraus 
jam, kaip nedraugingam vokiečiams, grįžti į Vokietiją. Taip ir buvo: jis 
gavo leidimą apribotam laikui lankytis Lietuvoje. Kai laikas pasibaigė, 
gestapas atšaukė jo leidimą grįžti į Berlyną. Žinoma, dėl to jo reikalai 
Berlyne nepagerėjo. Kaune jį priėmė dirbti seminarijoje, bet tokiomis 
aplinkybėmis jis per drąsiai elgėsi už seminarijos sienų. Suorganizavo 
rašytojų ir menininkų klubą, kurio nariai reguliariai rinkdavosi Maironio 
namuose. Vieną dieną tėvas Fulstas, S. J. mane painformavo, kad narys 
N. N. yra gestapo pasiųstas sekti tą jų veiklą. Neminėdamas pavardės 
perspėjau kun. St. Ylą, patardamas būti atsargiems, kad nepakenktų 
daugeliui. Gal kun. St. Yla apie tai plačiau pats parašys, o aš žinau tiek, 
kad susirinkime kun. St. Yla gana karštu tonu apie tai viešai pranešęs 
visai auditorijai ir paprašęs tą anoniminį asmenį išeiti. Ne kuris kitas, o 
anas, man minėtas, pakilęs ir išėjęs. Negalėčiau pasakyti, ar tai prisidėjo 
ar ne, kad kun. St. Yla buvo parinktas deportacijoms į Štuthofą. 

1943 m. buvo gausu visokių nemalonių įvykių. Vasaros pabaigoje 
vizituodamas parapijas, vieną rytą gavau nelauktą žinią, kad naktį į 
rugsėjo trečią Kaune, Mažylio ligoninėje, staiga mirė mano motina. Ji 
turėjo tą dieną išvykti namo po mažos operacijos. Parapijas vizituoti, kol 
sugrįšiu, telefonu iškviečiau vysk. T. Matulionį, o aš išvykau į laidotu- 
ves. 

Tą pačią vasarą du mūsų rezistencijos vadovai, atėję pas mane, 
išreiškė nepasitenkinimą, kad kunigai Fulstas, P. Petraitis ir M. Sandana- 
vičius per artimai draugauja su gestapo žmonėmis. Jiems nušviečiau 
tikrovę. Netrukus du faktai sugriovė jų nuomonę. 

Rezistencijos prikalbėti, buvęs prezidentas K. Grinius, kun. M. Kru- 
pavičius ir buvęs ministeris J. Aleksa pasirašė nežinau kieno parengtą 
memorandumą Vokiečių okupacinei vyriausybei. 

Netrukus visiems trims buvo įsakyta vykti į Eitkūnus ir prisistatyti 
ten gestapui. Kadangi tai buvo Tilžės gestapo sritis, tai visi nusigandome, 
nes jis buvo pagarsėjęs žiauriais sprendimais. Rezistentai kreipėsi mano 
pagalbos. Atsakiau, kad aš kitų kelių neturiu, tik tuos, jiems žinomus, 
kuriuos neseniai buvo pasmerkę. Kun. Fulsto lydimas į gestapą vykau 
pats. Aiškinau, kaip mokėjau, kad griežtai bausdami tuos asmenis nieko 
nelaimėtų patys vokiečiai. Išklausiau visų jų priekaištų, kiek jie visko 

„nematę“, kiek kartų rizikavę mūsų labui savo galvomis Berlyno akyse 
ir t. t. Galutinai sutarėme, kad Kauno gestapas bandys pasmerktuosius 
užtarti, bet perspėjo, kad tai nebus lengva, nes prieš juos veikia Zivilver- 
waltungas, tad patarė daryti žygių ten. Buvau ir ten. Šaltai priėmė ir nieko 
gero neišgirdau, tik generalkomisaro von Renteln pasakymą, kad protes- 
tuoti galima, bet keiktis ne, ir kad tas jų raštas negalįs likti be pasekmių, 
nes jame įžeisti vokiečiai. Kitas smulkmenas gal kiti parašys, o galutinis 
rezultatas buvo toks, kad K. Grinius, kadangi aklas, paliktas neliestas, 
J. Aleksa ištremtas į Berlyną (kur turėjo nuosavą namą), o kun. M. Kru- 
pavičius - į Rėgensburgą, į basųjų karmelitų vienuolyną. Vokiečių 
valdžia karmelitų paklausė, ar jie tokį tremtinį priims. Kol tai buvo 
suderinta, kun. M. Krupavičius gyveno Tilžės gestapo priežiūroje. 
Lietuviams boikotavus mobilizaciją į legioną, Berlynas ir Lietuvos 
Zivilverwaltungas padūko. Ypač įtūžo Lietuvos Zivilverwaltungas, nes 
boikotas buvo įrodymas Berlynui, kad blogas Lietuvos tvarkymas ir 
prasti santykiai su tauta. Per represijas daug mums brangių žmonių 
pateko į Štuthofo kacetą. Mūsų laimei, visą laiką konfliktavo vokiečių 
civilinė valdžia ir gestapas su kariuomene. Karo komendantas generolas 
Justas tai panaudojo savo prestižui. Jis pasiūlė lietuviams mobilizuoti 
nors vieną darbo batalioną ir tuo įrodyti, kad lietuviai nėra prorusiški, o 
tik nepritaria Zivilverwaltungo politikai ir taktikai. Buvau ir aš prikalbė- 
tas pasakyti per Kauno radiją žodį lietuviams. Vieną vakarą pašaukė 
atvykti į Zivilverwaltungą. Ten buvo kelios dešimtys žymesnių lietuvių: 
kariškių, profesorių ir kt. Susirinkime vokiečiai nedalyvavo, pradėjo 
generolas Kubiliūnas, pirmasis tarėjas, o daugiausia kalbėjo pulkininkas 
Birontas. Kubiliūno buvo tik paaiškinamasis žodis, kad esame sušaukti 
apsvarstyti įtemptos padėties ir padaryti žygių jai apraminti. Piktai 
kalbėjo plk. Birontas, visur kaltindamas lietuvius. Aš, kaip dvasiškis, 
jaučiausi drąsesnis tokioje situacijoje ir protestavau prieš plk. Bironto 
lietuvių niekinimą ir kaltinimą, pakartojau lietuvių bandymus pozityviai 
dalyvauti kovoje su Maskva, vokiečių padarytas klaidas, kurios atšaldė 
Žmonių nuotaikas, kėlė nepasitikėjimą Vokietijos politika. Mano kalba 
plk. Birontą aptildė, dalyviai man pritarė. Pasirašėme atsišaukimą į tautą, 
kurį paskui vokiečiai paskelbė ir kuris liko ateityje dokumentu, kurį rusai 
ne kartą citavo prieš mane. Po to susirinkimo buvo daugybė nuotykių. 

kelioms savaitėms aplankyti Lietuvą, o paskui Kauno gestapas uždraus 
jam, kaip nedraugingam vokiečiams, grįžti į Vokietiją. Taip ir buvo: jis 
gavo leidimą apribotam laikui lankytis Lietuvoje. Kai laikas pasibaigė, 
gestapas atšaukė jo leidimą grįžti į Berlyną. Žinoma, dėl to jo reikalai 
Berlyne nepagerėjo. Kaune jį priėmė dirbti seminarijoje, bet tokiomis 
aplinkybėmis jis per drąsiai elgėsi už seminarijos sienų. Suorganizavo 
rašytojų ir menininkų klubą, kurio nariai reguliariai rinkdavosi Maironio 
namuose. Vieną dieną tėvas Fulstas, S. J. mane painformavo, kad narys 
N. N. yra gestapo pasiųstas sekti tą jų veiklą. Neminėdamas pavardės 
perspėjau kun. St. Ylą, patardamas būti atsargiems, kad nepakenktų 
daugeliui. Gal kun. St. Yla apie tai plačiau pats parašys, o aš žinau tiek, 
kad susirinkime kun. St. Yla gana karštu tonu apie tai viešai pranešęs 
visai auditorijai ir paprašęs tą anoniminį asmenį išeiti. Ne kuris kitas, o 
anas, man minėtas, pakilęs ir išėjęs. Negalėčiau pasakyti, ar tai prisidėjo 
ar ne, kad kun. St. Yla buvo parinktas deportacijoms į Štuthofą. 

1943 m. buvo gausu visokių nemalonių įvykių. Vasaros pabaigoje 
vizituodamas parapijas, vieną rytą gavau nelauktą žinią, kad naktį į 
rugsėjo trečią Kaune, Mažylio ligoninėje, staiga mirė mano motina. Jį 
turėjo tą dieną išvykti namo po mažos operacijos. Parapijas vizituoti, kol 
sugrįšiu, telefonu iškviečiau vysk. T. Matulionį, o aš išvykau į laidotu- 
ves. 

Tą pačią vasarą du mūsų rezistencijos vadovai, atėję pas mane, 
išreiškė nepasitenkinimą, kad kunigai Fulstas, P. Petraitis ir M. Sandana- 
vičius per artimai draugauja su gestapo žmonėmis. Jiems nušviečiau 
tikrovę. Netrukus du faktai sugriovė jų nuomonę. 

Rezistencijos prikalbėti, buvęs prezidentas K. Grinius, kun. M. Kru- 
pavičius ir buvęs ministeris J. Aleksa pasirašė nežinau kieno parengtą 
memorandumą Vokiečių okupacinei vyriausybei. 

Netrukus visiems trims buvo įsakyta vykti į Eitkūnus ir prisistatyti 
ten gestapui. Kadangi tai buvo Tilžės gestapo sritis, tai visi nusigandome, 
nes jis buvo pagarsėjęs žiauriais sprendimais. Rezistentai kreipėsi mano 
pagalbos. Atsakiau, kad aš kitų kelių neturiu, tik tuos, jiems žinomus, 
kuriuos neseniai buvo pasmerkę. Kun. Fulsto lydimas į gestapą vykau 
pats. Aiškinau, kaip mokėjau, kad griežtai bausdami tuos asmenis nieko 
nelaimėtų patys vokiečiai. Išklausiau visų jų priekaištų, kiek jie visko 

„nematę“, kiek kartų rizikavę mūsų labui savo galvomis Berlyno akyse 
ir t. t. Galutinai sutarėme, kad Kauno gestapas bandys pasmerktuosius 
užtarti, bet perspėjo, kad tai nebus lengva, nes prieš juos veikia Zivilver- 
waltungas, tad patarė daryti žygių ten. Buvau ir ten. Šaltai priėmė ir nieko 
gero neišgirdau, tik generalkomisaro von Renteln pasakymą, kad protes- 
tuoti galima, bet keiktis ne, ir kad tas jų raštas negalįs likti be pasekmių, 
nes jame įžeisti vokiečiai. Kitas smulkmenas gal kiti parašys, o galutinis 
rezultatas buvo toks, kad K. Grinius, kadangi aklas, paliktas neliestas, 
J. Aleksa ištremtas į Berlyną (kur turėjo nuosavą namą), o kun. M. Kru- 
pavičius - į Rėgensburgą, į basųjų karmelitų vienuolyną. Vokiečių 
valdžia karmelitų paklausė, ar jie tokį tremtinį priims. Kol tai buvo 
suderinta, kun. M. Krupavičius gyveno Tilžės gestapo priežiūroje. 
Lietuviams boikotavus mobilizaciją į legioną, Berlynas ir Lietuvos 
Zivilverwaltungas padūko. Ypač įtūžo Lietuvos Zivilverwaltungas, nes 
boikotas buvo įrodymas Berlynui, kad blogas Lietuvos tvarkymas ir 
prasti santykiai su tauta. Per represijas daug mums brangių žmonių 
pateko į Štuthofo kacetą. Mūsų laimei, visą laiką konfliktavo vokiečių 
civilinė valdžia ir gestapas su kariuomene. Karo komendantas generolas 
Justas tai panaudojo savo prestižui. Jis pasiūlė lietuviams mobilizuoti 
nors vieną darbo batalioną ir tuo įrodyti, kad lietuviai nėra prorusiški, o 
tik nepritaria Zivilverwaltungo politikai ir taktikai. Buvau ir aš prikalbė- 
tas pasakyti per Kauno radiją žodį lietuviams. Vieną vakarą pašaukė 
atvykti į Zivilverwaltungą. Ten buvo kelios dešimtys žymesnių lietuvių: 
kariškių, profesorių ir kt. Susirinkime vokiečiai nedalyvavo, pradėjo 
generolas Kubiliūnas, pirmasis tarėjas, o daugiausia kalbėjo pulkininkas 
Birontas. Kubiliūno buvo tik paaiškinamasis žodis, kad esame sušaukti 
apsvarstyti įtemptos padėties ir padaryti žygių jai apraminti. Piktai 
kalbėjo plk. Birontas, visur kaltindamas lietuvius. Aš, kaip dvasiškis, 
jaučiausi drąsesnis tokioje situacijoje ir protestavau prieš plk. Bironto 
lietuvių niekinimą ir kaltinimą, pakartojau lietuvių bandymus pozityviai 
dalyvauti kovoje su Maskva, vokiečių padarytas klaidas, kurios atšaldė 
žmonių nuotaikas, kėlė nepasitikėjimą Vokietijos politika. Mano kalba 
plk. Birontą aptildė, dalyviai man pritarė. Pasirašėme atsišaukimą į tautą, 
kurį paskui vokiečiai paskelbė ir kuris liko ateityje dokumentu, kurį rasai 
ne kartą citavo prieš mane. Po to susirinkimo buvo daugybė nuotykių. 


105 


Vos tik pasklidus atsišaukimo gandui, vieną vakarą skambina telefonu 
Lazdijų gimnazijos kapelionas ir sako, kad jie dabar esą susirinkime ir 
norį iš manęs išgirsti, kaip tą atsišaukimą suprasti: jo klausyti ar ne. 
Atsakiau: „Kunige Antanai, tu nemoki telefonu kalbėti“, - ir padėjau 
telefoną. Rytą vėl telefonas, iš tono irstiliaus supratau, kad kalba kažkoks 
mažlietuvis iš gestapo ir klausia to paties. Paprašiau pasisakyti pavardę. 
Tas pradėjo karščiuotis mane bardamas, kad neatsakau tiesiai. Atsakiau, 
kad mano pareigos man neleidžia skaityti anoniminių laiškų ir klausytis 
anoniminių kalbėtojų. Jis pradėjo šaukti: „A, tai tu šitokis, mes tave 
rasimę“. Padėjau telefoną. Manau, jeigu ne mūsų pasinaudojimas Zivil- 
verwaltungo, gestapo ir kariuomenės trintimi, būtume nukentėję dau- 
giau. 

Netrukus vėl ateina pas mane tie patys, kurie aną kartą piktai kalbėjo 
apie trijų kunigų bendravimą su gestapu ir kariškiais. Gelžkelių valdybos 
direktoriui inžinieriui Augustaičiui gestapas raštų įsakė tą ir tą dieną 
prisistatyti Bitkūnų gestapui. Žinojome iš patirties, kad tai reiškia kelionę 
į Štuthofą. Atsakiau, kad aš neturiu jokio kito kontakto su vokiečių 
įstaigomis, tik per tuos kunigus. „Ot kaip tik todėl mes ir atėjome, kad tą 
žmogų gelbėtum“. O jis buvo vienas iš mūsų pogrindžio žmonių. Kun. 
Petraitis kviečia vakarienės jau įprastus asmenis: prokurorą, gen. Justą, 
gestapo viršininką Jalger, jo pagalbininką Schnic ir privaišinęs pradeda 
maldauti, ginti inž. Augustaitį, kaip niekuo nekaltą pozityvų, vokiečiams 
draugišką žmogų. Žinoma, vokiečiai nepatenkinti, bet liepė rytojaus 
dieną Augustaičiui būti gestape. Nuėjęs gauna tik ilgesnį laiką pasilikti 
laisvėje, o laikui pasibaigus turėjo vėl pasirodyti gestapui. Laikui praėjus, 
jis vėl nueina. Neatsimenu kuris iš tarnautojų jį piktai išbarė, kad dar 
Kaune, paėmęs raštą sudraskė ir išvarė jį lauk šaukdamas, kad daugiau 
nepasipainiotų jiems akyse. Tas išsigandęs ateina pas mane, papasakoja 
visą pokalbį ir klausia, ką dabar daryti, kad jis likęs be jokio rašto. „Argi 
nesupranti? - sakau jam. - Važiuoki į tėviškę ar kitur ir daugiau jų akyse 
nesirodyki, o jie tavęs neieškos“. 

Vieną dieną priešpiečiais įpuola kun. P. Baltrumas, Telšių kunig 
seminarijos ūkvedys (prokuratorius). Tilžės gestapas, už kažką keršyda- 
mas vyskupui J. Staugaičiui, padarė seminarijoje kratą, rado daug maisto 
atsargų, areštavo ūkvedį kun. Baltrumą ir atvežę uždarė Kauno kalėjime. 

Rytojaus dieną prisiprašė kalėjimo sargą, kad tas jam leistų ateiti pas 
mane informuoti, ir jis grįšiąs į kalėjimą. Jo neišleidau, o vėl kreipiausi 
į kun. P. Petraitį. Šis vėl susikviečia jau įprastus asmenis vakarienės. Po 
gerų vaišių kun. P. Petraitis tik su jam įmanomu naivumu (o būdamas 
labai gudrus ir išsilavinęs, mokėdavo gerai suvaidinti naivuolį) kone 
verkdamas pradeda pasakoti vokiečiams, kaip niekuo dėtas kunigas turįs 
kentėti kalėjime vien dėl nesusipratimo. Gestapas nedrįsta judinti vysku- 
po, 0 suima nekaltą kunigą. Prokuroras susierzino. Pakilęs piktai sako, 
kad tai būsiąs jo paskutinis vizitas pas kun. Petraitį, kad kiekvieną kartą 
jis pakiša vis kokią nors nemalonią istoriją, klausia, kur dabartas kunigas. 
Kun. Petraitis atidaro savo miegamojo duris, o ten stovi nusigandęs kun. 
Baltrumas. Vokiečiai paliko jį „namų arešte“ kun. P. Petraičio žinioje ir 
nelabai gerai nusiteikę išėjo. Jeigu apie tuos tris kunigus: Petraitį, Fulstą 
ir Sandanavičių, - kas nors ir kitaip parašytų, aš trumpai pasakysiu, kad 
jų veiklą visada aptardavome kartu, vieni savo nuožiūra jie beveik nieko. 
nedarė. Savo tarpininkavimais jie yra išgelbėję daug žmonių. Vokiečiai 
pasitikėjo Fulstu kaip vokiečiu, o Petraitį šis rekomendavo kaip išlikusią 
Červenės žudynių auką, rusų kalėjimo kankinį ir todėl ne prorusišką, 
Sandanavičius gerai kalbėjo vokiškai, draugavo su šiais abiem, ir susida- 
rė jų trejetukas. 

Turėčiau ką papasakoti ir apie ryšius su Jonu Matulioniu, finansų 
reikalų tarėju, ir Pr. Germantu-Meškausku, švietimo tarėju. Trumpai juos 
paminiu straipsnelyje, tilpusiame Lietuvos universiteto istorijoje (dau- 
giau bus parašęs Jonas Matulionis, nes žinau, kad jis rašė atsiminimus). 
Abu buvo drąsūs ir praktiškų sprendimų vyrai. Okupacijos pradžioje 
sklido gandai, kad Germantas-Meškauskas visiškai parsidavęs vokie- 
čiams, bet jo veikla atliekant pareigas, jo mirtis Štuthofe parodė jį esant 
ne tokį. Ypač Jonas Matulionis visada buvo atviras ir drąsus lietuvis 
patriotas. 

Aprimus teroro bangai, ieškojome kontakto su ištremtais į Štuthofą. 
Vienas po kito pradėjo atsiliepti savo šeimoms, kunigai kurijai. Laiškeliai 
buvo labai trumpi, iš jų neįmanoma atspėti visos žiaurios jų tikrovės. 
Kiek vokiečiai leido, stengėmės jiems padėti, gelbėjome ir jų šeimas, nes 
ir jų kai kurioms trūko net paprasčiausio maisto. 

Bent Kaune vokiečiai vėl pradėjo ieškoti geresnių santykių su 

lietuviais, ypač prasidėjus nesėkmėms rytų fronte. Datos neatsimenu, bet 
1943 metų vėlyvą rudenį vieną dieną pašaukia Mueller iš gestapo 
telefonu ir sako, kad gestapo viršininkas nori sų manim kalbėtis, šeštą 
valandą vakaro jis atvyksiąs manęs paimti, Kad šaukiamą į gestapą ar į 
Zivilverwaltungą vokiečiai būtų pasisiūlę ir pavėžinti, tokio atvejo 
nebuvo, užtat šį kartą kilo visokių minčių. Pasakiau arkivyskupui, kurijos 
žmonėms ir pasiruošiau areštui. Sakytą valandą atvyko Mueller ne 
Feldwagenu o privačių auto, išeigine uniforma. Aš apsivilkau juodą 
sutaną su violetine juosta, užsimoviau dar bolševikų laikais pasirūpintą 
pigų misinginį žiedą, kryžiaus neėmiau, ir išvykome. Nustebau, kad 
mane vežė ne į gestapo būstinę, o į Kauno šiaurę, Ąžuolyno link. Atvežė 
į Jalger privačią rezidenciją. Čia radau tris jau minėtus kunigus ir Jalger 
visus tris patarėjus. Buvo paruoštos vaišės. Pabaigoje sekė kalbos. 
Pradedant žemiausiu, kalbėjo visi keturi, ne sėdėdami, bet atsistoję. Jų 
visų kalbos turinys buvo tas pats: kad lietuviai turi būti draugiški 
vokiečiams, kad po karo nuo Viduržemio iki Uralo bus Vokietijos 
valstybė, kad lietuvių tautai išlikti esąs tik šis kelias - įsilieti į vokiečių 
tautą. Palikta nepriklausoma Lietuva, apsupta civilizuotos Vokietijos, 
net ūkiškai negalėtų išsilaikyti, jeigu jos neparemtų Vokietija. Visi keturi 
pakalbėję paprašė tarti žodį mane. Aš to nesitikėjęs, kalbėti tokia tema 
nepasiruošęs, atsakiau maždaug taip, jog kalbu nepagalvojęs ir ne man 
derančia tema. Tai esanti politikų ir valstybininkų tema, reikalaujanti 
gero apmąstymo. Aš trumpai galėčiau pasakyti lietuvių nuotaikas. Vo- 
kiečiai turi atsiminti, kad jiems žygiuojant per Lietuvą lietuvio ranka 
neiššovė nė vieno šūvio į vokiečius. Jeigu vokiečiai būtų pritarę, tai 
Lietuvos laikinoji vyriausybė siūlė skelbti Lietuvoje mobilizaciją ir 
kariauti prieš rusus. Kad tai neįvyko, kad mūsų santykiai atšalo, tai ne 
lietuvių kaltė ir ne visų vokiečių kaltė, o stoka takto ir kontakto su 
lietuviais kai kurių dabar Lietuvos reikalus tvarkančių asmenų. Vokie- 
čius aš užtikrinau, kad ir tokiu atveju, jeigu Vokietijos armijas ištiktų 
Napoleono likimas, vokiečiai gali būti ramūs, jog lietuvio ranka nepasi- 
kėsins nė į vieną vokietį. O dėl mūsų nepriklausomybės, - tai mes esame 
senesnė valstybė negu Vokietija, ir istoriją turėtų gerbti pati Vokietija. 
Jeigu Vokietijos valstybe taptų žemės nuo Viduržemio jūros iki Uralo ir 
šio milžino pašonėje mes liktume ant Baltijos krantų, tai Lietuvai 

ekonominiu atžvilgiu būtų aukso gadynė. Tam kolosui reikės tokių 
dalykų, kokių nei industrija, nei kombainai negalės pagaminti. Mes tada 
susikoncentruotume į tokias ūkio šakas, į tokią gamybą, kuri įmanoma tik 
žmogaus rankoms, ne mašinoms, pvz., bičių, kailinių žvėrelių ir panašūs 
ūkiai, visokia kita gamyba, neįmanoma sunkiajai industrijai. Mes jums 
duosime tokios produkcijos, o jūs mums savosios, ir galėsime gražiai 
sugyventi. Žinoma, jų kalba nebuvo jų mintys. Jiems buvo pasakyta ką 
kalbėti. Ar ką nors pasiekė mano kalba, nežinau. Tik tiek Jalger pasakė, 
kad jis Vokietijoje nepažįstąs nė vieno panašaus vyskupo. O aš į tą 
komplimentą atsakiau, kad esu tikras, jog jie nepažįsta nė vieno Vokie- 
tijos vyskupo, prieš kuriuos, jau nekalbant apie kardinolą Fau!haber, aš 
esu tik mažas niekas. Pasakojo paskui kunigai, kad man išvykus Jalger 
per vėlai susipratęs, jog liko negertas Sektas - vokiškas „šampanas“, 
Liepęs Mueller atnešti, ir gėrę į mano sveikatą jau be manęs. 

Tačiau Jalger Kaune neilgai pasiliko, čia atkėlė iš Vilniaus Wulf, ten 
jau pagarsėjusį žiaurumais. Pasikeitė nuotaikos ir Kaune, pajutome 
daugiau teroro. 

Dar nepabirus komunikacijoms ir tvarkai, gavome Berlyno nunci- 
jaus Lietuvos ir Latvijos vyskupams skirtą P. Pijaus laišką su 1944 metų 
gegužės 15 dienos data, kuriame jis pagiria Lietuvos ir Latvijos vyskupus 
užjų laikymąsi bolševikų okupacijos metu. Manau, kad tai atsakas į mūsų 
pakartotinus pranešimus per Berlyną Vatikanui. 

Nuo pat 1944 metų įvykiai fronte kėlė visokių minčių. Ypač sujau- 
dino visus, ne tik vokiečius, aliantų iškėlimas Prancūzijoje. Norėjome 
tikėti, kad vokiečiai turės tiek proto, kad neleis kraštą sunaikinti bombar- 
davimais ir frontais, tikėjome, kad vokiečiai laiku kapituliuos. 

Baigiantis mokslo metams, frontai buvo jau netoli Lietuvos. Vos tik 
pasibaigė darbas seminarijoje, išvykau lankyti Šiaulių ir Joniškio deka- 
natų. Kolbaigiau, Vilnius buvo jau rusų rankose. Iš Joniškio į Šiaulius dar 
grįžau autobusu, bet iš Šiaulių į Kauną teko ieškoti arklio. Buvo sunku 
surasti tokį drąsuolį, nes, vokiečiams traukiantis, galėjai netekti ir arklių, 
ir vežimo. Pagaliau, vežėjus keisdami, liepos 10 dieną pasiekėme Kauną. 
Mane lydėjo kun. Jonas Avižis. Kauną radome jau sujudusį, tuštėjantį. Ir 
seminarijoje buvo likę tik keli kunigai. Frontas kasdien artėjo. Sutarėme 
su arkivyskupu, kad jeigu frontas padalytų dieceziją, vienas liktume 

vienoje pusėje, antras kitoje. Arkivyskupas pareiškė pasiliksiąs Kaune. 
„Mano amžius, - sakė ji, - man yra šiokia tokia garantija, kad manęs gal 
nelies“, Aš, laikydamasis kiek įmanoma savo arkidiecezijos ribose, 
traukčiausi pagal reikalą Jurbarko link. Šiek tiek rūbų pasiunčiau į 
Kulautuvą, o pats pasirūpinau dviratį. Iš seminarijos kunigų buvo likę jau 
tik kan. S. Jokubauskas ir kun. V. Balčiūnas. Pirmasis buvo pasiryžęs iš 
Kauno nesitraukti, o antrasis pasirūpino taip pat dviratį ir buvome sutarę 
laikytis kartu. Šiomis dienomis ir arkivyskupas laikėsi Kaune, nes 
Linkuvėlėje nesijautė saugiai: ir mieste, ir kitur pasitaikė apiplėšimų, net 
nužudymų. Niekas tuo jau nesidomėjo, niekas piktadarių neieškojo. 

23 d. liepos, sekmadienį, ryte pranešė telefonu ses. Genovaitė iš 
Pažaislio, kad vokietis karininkas atnešė į vienuolyną iš Rumšiškių 
bažnyčios liturginių indų: kielikų ir kt. ir manąs, kad altoriuje likusi 
Eucharistija, nes tabernakulis užrakintas, jis neradęs raktelio, nedrįsęs 
kitaip tabernakulį atidaryti. Žinojau, kad Rumšiškių miestelis buvo 
sunaikintas rusų orlaivių antpuolių, nežinojau, kieno rankose jis yra 
dabar, susisiekimo priemonės neturėjau, nesugalvojau, ką daryti. Apie 
vidurdienį, man bestovint namo gale į seminarijos sodną, kaip iš žemės 
išdygo prieš mane kapitonas V. V. ir kitas karininkas G. Pirmasis buvo 
visagalis visame rytų fronte, antrasis jį lydėjo. Tuo metu Prienų pusėje 
girdėjosi labai stipri artilerijos kanonada. Juodu sakėsi vykstą pažiūrėti, 
kas dedasi fronte. Pasiūliau jiems vykti ne rytiniu-pietiniu Suvalkijos 
Nemuno krantu, o už kanonados į Rumšiškes. Pasakiau savo reikalą ir 
siūliausi vykti kartu. Iš pradžių juodu manė, kad aš juokauju, bet įsitikinę, 
kad kalbu rimtai, pavadino mane avantiūristu ir nenorėjo ten vykti. Dar 
pagundžiau, ir juodu nusprendė, kad fronte bus kokia nors sargyba, kuri 
neleis vykti į pavojingą zoną. Išvažiavome jų kariškų auto Feldwagenu 
pro Petrašiūnus ir tolyn. Vienoje kitoje vietoje radome užmaskuotą 
prieštankinę patranką Pack, tankų išraižytus javų laukus, bet didesnės 
jėgos, vientiso fronto žymių neradome niekur, niekas mūsų nekliudė, ir 
pamažu pasiekėme Rumšiškes. Iš miestelio buvo likę tik bombų duobės, 
- namų griuvėsiai, baldai - viskas sujaukta į vieną didelį šiukšlyną. 
Miestelyje nesimatė jokio gyvo daikto - nei žmogaus, nei gyvulio. 
Stovėjo tik bažnyčia ir netoli ses. kazimieriečių namelis. Bažnyčios 
langai oro bangų išnešti net su rėmais, plačios durys, uždaromos iš vidaus 


110 


pertiesta metaline štanga, šiek tiek praviros, štanga oro bangų traukimo 
kiek sulenkta. Privažiavę prie pat bažnyčios, apsižvalgėme, už varsnų 
matėsi pakelėje šakų krūvelės - rusų slapukų žymės. Atsukę auto atgal, 
palikę dirbantį motorą, bandėme įeiti į bažnyčią. Nors ir visi trys 
bandėme štangą daugiau sulenkti, plačiau praverti duris, bet mūsų pečiai 
buvo persilpni. Šonais šiaip taip sulindome į vidų. Langų stiklai, palubių 
šviestuvai, vėliavos - viskas oro bangų suvelta į krūvą, kai kur kiauros 
lubos. Zakristijoje aiškiai ieškota - visi liturginiai rūbai suversti, sujaukti. 
Visur išieškojau tabernakulio raktelio, bet neradau. Ant kranto atstų nuo 
bažnyčios stovėjo nesugriauta klebonija, bet nesiruošėme ten eiti, būda- 
mi tikri, kad ir ten žmogaus nerasime. Paėmęs vieno karininko durtuvą, 
atplėšiau tabernakulio užraktą ir atidaręs radau du dideliu indu, pilnų 
komunikantų. Susiradęs zakristijoje švarų rankšluostį, suvyniojau indus, 
kad būtų saugu nešti ir išlįsti atgal pro durų plyšį; ant altoriaus vidurinės 
lentelės-kanono antroje pusėje užrašiau, kas ir kada tabernakulį atidarė ir 
kad Eucharistiją išvežiau į Petrašiūnų bažnyčią, pasirašiau ir laimingai 
išvykome atgal. Nepakliuvome į rusų nagus, bet niekur neradome ir 
vokiečių fronto. Hitlerio vyriausiosios būstinės specialūs įgaliotiniai 
patyrė, koks tvirtas yra rytų frontas. Mane parvežę į Kauną, karininkai 
išvyko savu keliu. 

Rytojaus dieną atvykę pas mane du gestapininkai parodė Rytų 
generalkomisaro Lohsė telegramą, kuria įsakoma evakuoti Lietuvos 
vyskupus. Vilnius jau rusų pusėje, su Panevėžiu jau nebuvo ryšio ir 
nežinau, kieno jis buvo, Vilkaviškis ir Telšiai galį dar palaukti, o mudu 
su arkivyskupu Skvirecku turime išvykti nedelsdami, nes Kaunas kiek- 
vieną valandą galįs atitekti rusams. 

Atsakiau jiems, kad aš esu pasiruošęs išvykti į Kulautuvą ar irtoliau, 
kad mano rūbai nuvežti į Kulautuvą, o arkivyskupas nevažiuosiąs niekur. 
Jie man atsakė turį įsakymą mudu nuvežti į Eitkūnus irten perduoti vietos 
(Tilžės) gestapui. Patys parvežė iš Kulautuvos mano valizas, paliko 
Kaune iki ryt ryto. Antradienį, liepos 25 d., priešpiečiais atėję liepė tuojau 
ruoštis ir vykti su jais. Arkivyskupas užsirakino kambaryje ir atsisakė 
juos įsileisti. Aš patariau vokiečiams nevartoti fizinės jėgos, nes tai tik 
pakenks jiems patiems, o kaip nors susisiekti su savo viršininkais ir 
pranešti, kad arkivyskupas atsisakąs klausyti be fizinės jėgos. Tuo tarpu 

jį paliko, o mane ir mano pasiimtus daiktus sukrovė į atvirą nedidelį 
sunkvežimį, davė du ginkluotu Volkssturmo vyru ir išvežė. Prašomi leido 
man pasiimti kartu kun. Vytautą Balčiūną ir vieną vienuolę - ses. Kleofą. 
Aš tikėjau, kad vokiečiai rusų į Vokietiją neleis ir kad po dienos kitos 
galėsime grįžti į Kauną. Arkivyskupą tuo tarpu paliko, bet atvykę kitą 
dieną jį išvežė ne į Eitkūnus, o jo prašymu į Jurbarką. Tą dieną kelio į 
Marijampolę, taigi ir Eitkūnus, jau ir nebuvo, nes rusai nuo Alytaus ir 
Prienų jau buvo arti Kauno-Marijampolės plento, jį apšaudė. 
Kelyjetarp Marijampolės ir Vilkaviškio susitikau vėltą patį karinin- 
ką V. V., vykstantį į frontą. Jo klausiamas, kur važiuoju, atsakiau, kad 
klaustų mano palydovus. Tie parodė popierių ir pasakė, kad vežą mane 
į Eitkūnų gestapą. Jis parodė savo dokumentą ir liepė mane nuvežti į jo 
buveinę Kybartuose, į Jono Prapuolenio ūkį. Prapuolenių šeimą bolševi- 
kai išvežė į Rusiją, sūnų Leoną naciai ištrėmė į Vokietiją, namai buvo 
tušti. Čia anas karininkas buvo įsikūręs. Ir gyvenamajame name, ir kitur 
buvo gana daug lengvų ginklų. Volkssturmeriai paliko čia mane, kun. 
V. Balčiūną ir ses. Kleofą. Pavakare grįžo ir karininkas. Mums paskyrė 
du kambariu ir sakė tvarkytis, kaip išmanome. Gerai, kad atsivežėme 
vienuolę, kuri ėmėsi mums šeimininkauti. Suprantama, kad ten buvo ir 
daugiau vokiečių karių, bet jie sa mumis nesimaišė. Karininkas papasa- 
kojo, kad rusų tankai jau kontroliuoja Kauno-Marijampolės plentą ir 
Kauno jis jau nepasiekęs, kad iš Kauno paskutiniai gestapo vokiečiai 
pasitraukė šiauriniu Nemuno krantu. Tai ir buvo aišku, kodėl arkivysku- 
pą nuvežė į Jurbarką, o ne į Kybartus. Trečiadienį praleidau Kybartuose. 
Ketvirtadienį tas pats karininkas mane pavėžino į Vilkaviškį pasimatyti 
su Vilkaviškio vyskupais. Kai kurių kunigų jau nebuvo, išvykę į kaimus. 
Vyskupą V. Padolskį ir kan. P. Aleksą radau pasiruošusius trauktis į 
Vokietiją, o vysk. A. Karosas ir kan. V. Vizgirda buvo pasiryžę pasilikti. 
Buvo čia ir kus. L. Tulaba iš Vilniaus. Karininkas patarė ir jiems atvykti 
į Kybartus irtrauktis toliau. Penktadienio rytą jietrys: vysk. V. Padolskis, 
kan. P. Aleksa ir kun. L. Tulaba atvyko į Kybartus. Rusai jau buvo tarp 
Marijampolės ir Vilkaviškio. Tarėmės, ką daryti toliau. Beje, atsisveikin- 
damas vysk. Karosas mane palydėjo iki gatvės ir pasakė: „Tai Tamsta, jau 
kad tenka išvykti, tai būk nusiteikęs nesugrįžti ilgesnį laiką. Po tokio 
kataklizmo pasaulis greitai nesusitvarkys“, Kybartuose prie mūsų prisi- 

jungė ir gen. S. Raštikis su žmona, Sutarėme visi kartu vykti į Rėgensbur- 
gą. Ne vien todėl, kad ten buvo internuotas kun. M. Krupavičius, bet 
sekdami įvykius pastebėjome, kad Rėgensburgo aliantai nebombarduo- 
ja, kad ten, mūsų manymu, nesą industrijos, tai ir nebombarduos. O 
nežinojome, kad kaip tik Rėgensburge buvo naujai pastatyti milžiniški 
Messerschmittų lėktuvų fabrikai, kad arti buvo nemažos chemikalų 
naujos dirbtuvės, kad Rėgensburge buvo sukoncentruota Rumunijos 
nafta, To paties karininko rūpesčiu gavome iš atitinkamų įstaigų leidimą 
keliauti laisvai, kaip evakuojami, o ne kaip gestapo išvežami. Rugpjūčio 
2 d. nuvykome į gelžkelio stotį, šiaip taip gavome vietos traukinyje, 
pavakare išeinančiameę Berlyno link. Mūsų traukiniui dar nepajudėjus, 
užskrido rusų orlaiviai ir iš kulkosvaidžių apšaudė miestą, gelžkelio stotį. 
Bet į vagoną, kuriame buvome, nepataikė, bombų nemėtė. Nurimus 
traukinys pajudėjo. Važiavo lėtai, kiek buvo laisvų bėgių, nes karinio 
transporto buvo gana nemažai. Teko persėsti į kitus traukinius Karaliau- 
čiuje, Berlyne. Rėgensburgą pasiekėme ketvirtadienį, rugpjūčio 5 d., apie 
vidurdienį. Nebuvome niekam pranešę, kad atvykstame į Rėgensburgą, 
tad neturėjome jokios nuovokos, kur galėsime čia apsigyventi. Kunigai 
L. Tulaba ir V. Balčiūnas nuėjo ieškoti basųjų karmelitų vienuolyno, kar 
buvo internuotas kun. M. Krupavičius. Tikėjomės ten gauti kokių nors 
patarimų. Kiti pasilikome stotyje. Netrukus sugrįžo ne tik juodu, o kartu 
ir pagyvenęs, ilgais baltais ūsais vyras, stumdamas pirma savęs vežimą 
ant dviejų didelių ratų. Tokį galima tada buvo matyti daugelyje Europos 
miestų prekėms vežioti. Į jį sukrovėme daiktus, vyras vienas vežimą 
nustūmė savo keliu, o mes prieš stotį esančia tiesia gatve žygiavome 
vienuolyno link. Už gerų varsnų radome Senąją javų aikštę, jos krašte, 
Nr. 7 Šv. Juozapo karmelitų vienuolyną, šalia vienuolyno didelė bažny- 
čia. Čia pat, aikštėje, buvo vyskupo rezidencija ir kurija, už Tiberijaus 
senoviško bokšto ir sienos stovėjo didingoji ir graži gotikos katedra, 
priešais vienuolyną, skersai gatvės, Karolio Didžiojo laikų meniškoji 
Senoji koplyčia. Vienuolyne labai nuoširdžiai priėmė. Jaunesni vienuo- 
liai buvo mobilizuoti karo tarnybai, tad vienuolynas turėjo laisvų celių. 
Namų prioras tėvas Pijus ir aukšto ūgio inteligentiškas tėvas Teodoras 
(Pirmojo pasaulinio karo haubicų baterijos vadas) mus priėmė tikrai 
broliškai, su jautria užuojauta. Vyskupams ir kunigams davė po atskirą 

celę trečiame aukšte, kur gyveno ir kun. M. Krupavičius. Tėvas Teodoras 
pašaukė pranciškietę seserį Gaudenzią, kuri dirbo diecezijos carite, Ši 
priėmė į carito namus p. p. Raštikius ir seserį Kleofą. Vėliau Raštikiams 
surado kambarį kitur, o sesuo Kleofa ir liko gyventi carito namuose, dirbo 
to pat vienuolyno virtuvėje, kur gyvenome ir mes. Ten jau triūsė virtuvėje 
dvi Schuhlschwestern: seselės Adela ir Wiralda. Mes čia buvome pirmie- 
ji bėgliai. 

Iršiandien nežinau, kas paskleidė Prūsuose iš Lietuvos besitraukian- 
tiems žmonėms mašinėle rašytą, šapirografu padaugintą klaidingą infor- 
maciją, kad Rėgensburge esąs komitetas gelbėti nuo bolševikų pabėgu- 
sius lietuvius. Adresas - karmelitų vienuolynas, kur mes buvome pri- 
glausti. Tiesa, nemažas lietuvių skaičius buvo iš anksto numatęs, kur 
keliaus, kiti sustojo, kur aplinkybės nubloškė, bet vis tiek nemažai 
traukėsi į Rėgensburgą. Atvyko bent keliolika kunigų, kurių dalis (kan. 
P. Aleksa, A. Neverauskas, P. Karalius, J. Tautkus, kan. M. Vaitkus, 
P. Patlaba, P. Vaseris, A. Baltinis, M. Ražaitis ir kt.) čia ir pasiliko, kiti 
išvyko, kur nugirdę, kad susirinko lietuvių, o dar nėra lietuvio kunigo. 
Žinoma, ir kunigų dauguma vyko ne per Rėgensburgą. Pasauliečių 
atvykdavo kartais net ir kelios dešimtys per dieną. Nors patys buvome 
tokie pat, bet reikėjo anuos kaip nors gelbėti. Komitetų tam reikalui 
nesteigėme, bet ypač kun. V. Balčiūnas ir kun. L. Tulaba eidavo, galima 
sakyti, ištisas dienas nuo durų prie durų, ieškodami atvykstantiems 
pastogės, darbo. Negalima nepaminėti bavarų geraširdiškumo. Kun. 
M. Krupavičius vokiečiams sentimentų neturėjo, pats labai daug padėjo 
1939 metais iš Lenkijos į Lietuvą atbėgusiems lenkams, bet ir jis vieną 
kartą prasitarė, kad mes turbūt nepajėgtume parodyti tiek užuojautos, 
kiek kasdien patirdavome iš bavarų. Žinoma, pirmiausia reikėjo su jais 
susipažinti. Mudu su vysk. V. Padolskiu, kada lydimi kun. V. Balčiūno, 
kada kun. L. Tulabos, kada abiejų, lankėme dvasinius ir civilius autori- 
tetus. Pirmiausia teko įsiregistruoti gestape, policijoje 17 mieste. Arkivys- 
kupas M. Buchberger gyveno už Rėgensburgo Malersdorfe, jis buvo 
gana ligotas. Prioro tėvo Pijaus palydėti, aplankėme jį, jau prieš tai 
buvome aplankę jo kuriją ir vyskupą augziliarą čia pat, Rėgensburge. 
Ramiame sename Eichštete, netoli Ingolštato, veikė ir vienintelė visoje 
Vokietijoje kunigų seminarija, nes visi jaunuoliai buvo mobilizuoti, čia 

buvo tik kelios dešimtys jaunamečių, keli invalidai, paleisti iš karo 
tarnybos. Už miestelio buvo britų karininkų karo belaisvių stovykla, tad 
buvo beveik garantuota, kad šio miestelio aliantai nebombarduos. Abu su 
vysk. V. Padolskiu nuvykome į Eichštetą pasikalbėti su arkivyskupu 
Mykolu Rachl, ar negalėtų ten tęsti studijų Lietuvos klierikai, kiek jų čia 
atsirastų. Nuncijus mudu priėmė gana prielankiai ir nuo tada per jį 
užsimezgė mūsų ryšiai su Roma, trukę iki karo pabaigos ir paskui, 
amerikiečių karo valdžiai esant, kol atsikūrė normalus paštas. Arkivys- 
kupas M. Rachl mudu priėmė svetingai ir labai nuoširdžiai. Pas jį 
papietavę irsutarę, kad bus priimti visi mūsų klierikai, kiek jų beatsirastų, 
išeidami aplankyti seminarijos rektoriaus Dr. Stiegler, dėkojome arki- 
vyskupui už tokį mūsų supratimą. Jis, žiūrėdamas į tolį, susijaudinęs 
atsakė: „O vis tiek graži mūsų religija, kai mokame vieni kitus taip 
suprasti“. Prielankiai priėmė ir seminarijos rektorius, parodė mudviem 
įstaigą, senas to miesto bažnyčias, vienuolynus, o čia jų yra išlikusių iš 
VII - VIII amžiaus. 

Pačiame Rėgensburge vienuoliai karmelitai užleido mūsų atbėgėlių 
prieglaudai uždarą vienuolyno sodnelį ir visą pirmą aukštą. Kiek ir kaip 
galėdavome jų čia sutalpinti, kiek ilgai kuris pabūdavo, vienuoliai į tai 
nesikišo. Gal ir ne visi vienodai buvo tuo patenkinti, bet tėvas Pijus, tėvas 
Teodoras sakė mums nieko nepaisyti. Tėvas Teodoras ir sesuo Gaučen- 
zia buvo labai uolūs ieškodami mūsų žmonėms pastogių ir darbų. 
Virtuvės seserys Adelė ir Wiralda atiduodavo visą maistą, kiek tik jos 
galėdavo padoriai paimti iš vienuolyno virtuvės. Tėvas Pijus daug kartų, 
nuslėpdamas tai nuo savo vienuolyno tėvų ir brolių, yra davęs didelius 
kiekius vertingų maisto kortelių: sviestui, riebalams, mėsai ir kt. Vieną 
kartą mums dėkingai išsireiškus apie bavarus, tėvas Ireneus, kuris kadai- 
se ilgus metus dirbo Milvokyje, Viskonsino valstijoje ir gerai kalbėjo 
angliškai, pajuokavo, kad bavarai, nors ir šiurkštoki, bet turi širdis 
plačias, kaip vonias prausykles. 

Diecezija pavedė mūsų pabėgėliams apgyvendinti garsiosios muzi- 
kos mokyklos, pirmosios religinės muzikos mokyklos pasaulyje, nema- 
žas patalpas, kurios tada stovėjo tuščios. Čia galėdavome apgyvendinti 
didesnį kiekį žmonių ir nebuvo skubu iš jos keltis kur kitur. Sesuo 
Gaudenzia ir kitos vienuolės pririnko čiužinių, pagalvių, antklodžių. 

Kur nors apsigyventi nebuvo galima be policijos leidimo, o policija 
neregistruodavo, kol neturi kur gyventi. Rėgensburge buvo visos žemu- 
tinės Bavarijos ir Aukštutinio Pfalco sričių policijos viršininko įstaiga. 
Jis išduodavo leidimus visiems - įregistruodavo, ką jam pristatydavo 
mūsų kunigai V. Balčiūnas ir L. Tulaba. Žinoma, gelbėdavo ir vysk. 
V. Padolskio ar mano žodis. Maisto kortelių nebuvo galima gauti be 
darbo pažymėjimo. Ir Arbeitsamto viršininkas išduodavo tokius pažymė- 
jimus visiems, kuriems prašydavo anuodu kunigu. 

Nacių dekretas draudė svetimšalių grupių pamaldas. Tai buvo nu- 
kreipta tiesiogiai prieš lenkus, bet mūsų dabartinėmis aplinkybėmis 
dekretas lietė ir mus. Pamaldoms reikėdavo vietos gestapo leidimo, o 
gestapas leidimo neduodavo be Berlyno aprobato. Žemesnės instancijos 
kreiptis į Berlyną tokiu reikalu ir bijodavo, ir jeigu būtų kreipęsi, gautų 
neigiamą atsakymą. Su Bavarijos ir Aukštutinio Pfalco gestapo vizšinin- 
ku Alt, kurio įstaiga buvo Rėgensburge, susitarėme, kad jis apie mūsų 
pamaldas „nežinos“, kol jam niekas nepraneš, žinoma, skundu. Klauzū- 
rinės klarisės vienuolės leido mums naudotis jų bažnyčia su uždaru 
vienuolyno kiemu. Čia mūsų susirinkimas niekam nekrisdavo į akis, 
tikintieji bavarai mums buvo palankūs ir iki karo pabaizos meldėmės be 
jokių kliūčių. 

Mūsų, lietuvių, santykiai su vietos valdžios įstaigomis buvo tokie, 
kad policija, nutarusi įsisteigti sau bendrą virtuvę, kreipėsi į mūsų 
kunigus prašydama virėjų. Buvo jiems rekomenduotos ir priimtos dvi 
kun. Pijaus Karaliaus seserys, viena mokytoja, kita šiaip darbininkė, ir 
vieno Vilkaviškio vaistininko dukrelė žydaitė studentė, kuri su kita 
seserimi studente slėpėsi pas kun. P. Karalių Lankeliškių klebonijoje, kai 
Vilkaviškio žydus varė į getą. Kun. P. Karalius drįso atsivežti jas kartu su 
savo seserimis į Vokietiją. Jodvi nebuvo tipiškos žydaitės, abi gerai 
kalbėjo vokiškai. Vieną iš jų Prūsuose paėmė į kažkokį kariuomenės 
dalinį štabo vertėja ir raštininke, kitą kun. P. Karalius atsivežė į Rėgens- 
burgą. Pirmoji šiuo metu yra Vilkaviškyje vaistininkė, o antroji Kanado- 
je. 

Reikėjo padaryti žygį Berlyne Darbo ministerijoje, kad mūsų klieri- 
kų nemobilizuotų darbams. Kur nors keliauti iš Rėgensburgo aš negalė- 
jau be gestapo leidimo. Tuo metu Berlyne gyveno kun. Jonas Puišys, 

salezietis, kurį Kauno arkivyskupas paskyrė ir vokiečių valdžia pripažino 
kapelionu lietuviams, išvežtiems darbams į Vokietiją. Per jį gavau 
telegramą, kad Darbo ministerija kviečia į Berlyną. Vykau vienas, nes 
vyskupas V. Padolskis bijojo bombardavimų. Tikrai vakare mūsų trauki- 
nys ilgokai stovėjo laukuose jau netoli Berlyno, matėsi sprogstančių 
bombų pašvaistės, priešlėktuvinių sviedinių sprogimai, paskui gaisrai. 
Ryte pasiekėme Berlyną. Su kun. J. Puišiu aplankiau Berlyno vyskupus, 
kur augziliaras vysk. Winkel buvo Vokietijos vyskupų ryšininkas sų 
valdžia, aplankiau Darbo ministeriją, kur man daug padėjo buvęs Kaune 
darbo tarėju dr. Paukštys. Po tos kelionės, vysk. Winkel tarpininkaujant, 
buvo išsiderėta, kad mūsų klierikai Vokietijoje galės studijuoti. Pirmą 
naktį ir man teko patirti naktinį bombardavimą. Seserų ligoninė, kurioje 
nakvojau, nebuvo paliesta, bet bombos sproginėjo aplinkui, kad ligoni- 
nės požemiuose kabančios lempos siūbavo. Berlyne sužinojau, kad 
arkivyskupas J. Skvireckas, prel. K. Šaulys ir dar keli kunigai iš Prūsų 
Yluvos nuvyko į Vieną. Sugrįžęs į Rėgensburgą, kreipiausi į gestapą 
leidimo keliauti į Vieną, kad susitikčiau su arkivyskupu. Leidimą gavau 
ir nuvykau. Papasakojau arkivyskupui ir prel. K. Šauliui, kaip mes 
gyvename, apie įvairius vizitus, kelionę į Berlyną klierikų reikalais. Visa 
tai buvo rugpjūčio mėnesį. 1944.IX.2 gavau arkivyskupo laišką, pasako- 
jantį apie lietuvius Vienoje, klausiantį, ar negalima kuo nors padėti kun. 
St. Ylai Štuthofo KC. 

Netrukus pasiekė gandai, kad Telšiuose susibūrė nemažai įvairių 
diecezijų klierikų ir kad ten visiems bus pradėti mokslo metai. Vokieti- 
Jojeatsiliepę mūsų klierikai jau buvo nusiųsti į Eichštetą. Kun. L. Tulaba, 
juos globojantis, priimtas gyventi seminarijoje. Frontas tada atrodė bent 
laikinai sustojęs nuo Vištyčio iki Vilkaviškio, Virbalio, Jurbarko link, 
toliau nuo Šiaulių, Telšių, Mažeikių, Latvijos link. Mane apsėdo baisi 
pagunda grįžti į Telšius. Nepaisydamas vysk. V. Padolskio ir kun. 
M. Krupavičiaus atkalbinėjimų, vėl paprašiau kun. J. Puišį iškviesti 
mane į Berlyną. Vėl gavau Darbo ministerijos telegramą ir nuvykau į 
Berlyną. Čia atvykęs rytą tuojau pat prašiau kun. J. Puišį bandyti nupirkti 
gelžkelio bilietus iki tol, kiek tik gaus. Gavo iki Karaliaučiaus. Rytojaus 
dieną mudu buvome jau Karaliaučiuje. Iš čia galėjome gauti bilietą tik į 
Pagėgius, o toliau leidimus duodanti tik Lietuvos Feldkomendantūra - 

kariškoji komerdantūra. Paklajoję per dieną po beveik visiškai sunaikin- 
tą Karaliaučių, vakare išvykonė į Pagėgius ir švintant buvome ten. 
Pirmiausia nuėjome į kleboniją pas kun. Pr. Bajerčių nusiprausti ir laikyti 
Mišių. Jis piėmė midų labai draugiškas, pusryčių pavaišino net lašiniais 
tr kiaušiniais. Bavarijoje tai buvo tik svajonė, Po Mišių išėjau ieškoti 
kariškosios Feldkomendantūros. Nesunkiai radau užrašą su rodykle, po 
kelių minučių buvau komendautūroje. Jaunas karininkas mandagiai 
paaiškino, kad jis esąs tik Pagėgių, o visos Lietuvos komendantas kitas 
generolas, gyvenąs Klaipėdoje - Festungstrase 20, ir toliau keliauti galįs 
leisti tik jis. Paprašiau leidimo nuvykti į Klaipėdą. Jį gavau, ir abu su kun. 
Puišiu nuvykome į gelžkelio stotį laukti traukinio, nes tada traukinių 
tvarkaraščio nebuvo - vienas kitas važiuodavo, kai bėgiai būdavo laisvi. 
Stoties komendantas pasakė, kad kaip tik dabar įvažiuojąs karinis trauki- 
nys. Tikrai, po kelių minučių įvažiavo traukinys, pilnas kareivių. Trau- 
kinio komendantas, jaunas karininkas, paklaustas, ar mudu galėtume tuo 
traukiniu važiuoti į Klaipėdą, leido, jeigu rasime vietos traukinyje. 
Kunigus kareiviai mielai įleido, nors vagonai buvo pilni, pasispaudę 
padarė mudviem vietos aisisėsti. Traukinys važiavo Mažeikių link, taigi 
šiuo traukiniu galėjome važiuoti iki Kretingos. Tad pasitarę nusprendė- 
me komendaiito neieškoti, v važiuoti šiuo traukiniu iki Kretingos. Paskui 
jau bandyti iš ten patekti į Telšius. Kiek po vidurdienio pasiekėme 
Kretingą. Čia prikibo prie mudviejų labai nemandagūs muitininkai ir 
pareikalavo atidaryti valizas. Aš turėjau tik mažą valizėlę, joje nieko 
ypatingo, bet blogiau buvo su viena kun. J. Puišio valiza. Aš ir nežinojau, 
kad jis vežė kelis šimtus lietuvių laiškų saviesiems Lietuvoje. Vokiečiai 
tai pamatę tiesiog nusigando. Pareikalavo iš mudviejų leidimų keliauti, 
o tokių mudu neturėjome. Paėrmę mudviejų valizas, pareiškė, kad arba 
turime grįžti į Klaipėdą ir iš ten gauti leidimus, arba grįžti atgal į Berlyną, 
o toliau nekeliausime. Teiravausi juos pačius, ar čia nėra jokios įstaigos, 
kuri galėtų mūsų reikalą išspręsti. Jeigu norite, atsakė, eikite į Bajorus, į 
gestapą. Jie norėjo mudu pagąsdinti, bet mudu nutarėme eiti. Valizas 
muitininkai pasiliko, o mudu išėjova. Už poros ar kiek daugiau kilometrų 
radome įstaigą. Mudviem įėjus, vienas prūsiškai lietuvišku akcentu 
klausia: „Na, pons vyskupe, iš kur gi tu čia“. Aš beveik nustebau, radęs 
mane pažįstantį, bet aš jo neprisiminiau. Jis paaiškino esąs prūsų lietuvis 

N. N., mane įsidėmėjęs Kaune, bet asmeniškai mudu niekur nesusitikę. 
Papasakojau jam reikalą, jis vokiškai atpasakojo kitam ir klausia, ką jie 
galėtų padaryti. Sakau jam, parašykite mums raštelį, kad muitininkai 
nekliudytų keliauti. „Rašyti raštelį, - jis sako, - aš negaliu“. - „Tai 
paskambinki, - sakau, - jiems telefonu“. Tai jis padarė, liepė leisti 
mudviem keliauti. Kretingoje muitininkas piktai išmetė mudviejų valizas 
pro duris ir nieko nesakydamas duris užsidarė. O stotyje rengėsi važiuoti 
tuščias prekinis traukinys. Pasiteiravome, kur link jis važiuojąs. Ogi į 
Telšius. Popietė buvo saulėta, rami, gana šilta. Mudu sulipomeant vienos 
platformos. Ant jos, o nekitos, gal lipome todėl, kadtenjaustovėjo vienas 
suvargęs vyriškis kariškio uniforma. Mudviem užlipus, jis mane atpaži- 
no, bet aš jo ne. Būta Sigito Kudlinsko iš Kalvarijos, kuris kadaise 
pradžios mokykloje buvo mano mokinys. Jis buvęs paimtas karo tarny- 
bon, bandęs pabėgti, sugautas atlikęs bausmę drausmės dalinyje ir dabar 
turįs įsakymą prisistatyti fronte tam tikro dalinio vadui. Patariau jam 
pasilikti su manim Telšiuose, aš jį kur nors paslėpčiau, bet buvo toks 
įgąsdintas, kad nesutiko ir nuvyko fronto link. Iš vėlesnių susirašinėjimų 
su Lietuva patyriau, kad po karo jis iš niekur neatsiliepė. Jeigu taip, tai jis 
turėtų būti žuvęs kur nors Šiaulių- Telšių fronto ruože arba patekęs rusams 
į nelaisvę ir kur nors žuvęs. 

Labai gražią pavakarę pasiekėme Telšius. Čia mudviejų niekas 
nelietė ir mudu nuėjome į vyskupo rezidenciją. Mudu išvydęs, vyskupas 
V. Borisevičius ir kiti labai nustebo. O aš labai nustebau, radęs pas 
vyskupą tą patį karininką V. V., dar vieną vokietį karininką ir Levą 
Prapuolenį, kuris, paleistas iš Dachau KC, buvo Miunchene namų arešte. 
Greitai atsirado vysk. P. Ramanauskas, kan. J. Juodaitis. Vysk. V. Bori- 
sevičius mus visus vaišino, buvo paruošta vakarienė, apie kokias vokie- 
čiai Bavarijoje nė nesvajoja. Paaiškėjo, kad rytoj, trečiadienį, prasideda 
mokslo metai. Aš buvau paprašytas pasakyti ta proga pamokslą. Raginau 
į rimtį ir pasitikėjimą, frontas esąs net už 30 kilometrų (nors man pačiam 
buvo aišku, kad rusų tankui tai pusė valandos kelio). Tuoj po pamaldų 
buvo posėdis kan. J. Juodaičio bute. Seminarijos vadovybei paaiškinau, 
kas yra sutarta Eichštete, ir kalbėjau maždaug šitaip: bėgti gali tekti 
nelauktai, net ne pro duris, o pro langus, todėl reikia būti pasiruošusiems. 
Tokiu atveju kiekvienas kunigas ir klierikas tegul turi seminarijos vado- 

vybės raštą - Marschbefehlį, kad N. N. yra jo vyskupo ir seminarijos 
siunčiamas studijuoti į Eichšteto seminariją. Raštas turėtų būti karo 
komendantūros ar gestapo antspauduotas, tada žmogus galės gauti vietą 
traukinyje ir nekliudomas keliauti. Patariau tokius raštus rašyti nedel- 
siant, o tėvas Fulstas S. J., kurį ten taip pat radau, sutiko nueiti į kurią nors 
vokiečių įstaigą ir gauti tokius antspaudus. Seminarijos vadovybė pa- 
klausė šio mano patarimo ir tokius raštus tuoj parašė. Telšių vyskupai 
ruošėsi sekmadienį į Židikus pasveikinti kun. Bukontą, minintį kunigys- 
tės 50 metų sukaktį, kalbino ir mane, Aš mielai pritariau, tik norėjau prieš 
tai pasiekti Kybartus ir sužinoti, kas atsitiko su vysk. A. Karosu ir kan. 
V. Vizgirda. Tos dienos popiečiu auto išvykome per Klaipėdą Kybartų 
link, nes tiesioginio kelio nebuvo. Važiavome anas karininkas V. V., 
Levas Prapuolenis ir aš. Pavakare pasiekėme Kybartus. Miestelis jau 
tuščias, bet klebonas kan. A. Steponaitis dar buvo. Sužinojome, kad 
Vilkaviškio katedrą susprogdino pasitraukdami vokiečiai, kad Vilkaviš- 
kio miestas labai sunaikintas, kad frontas prie Virbalio, kad vyskupas 
A. Karosas ir kan. V. Vizgirda pasitraukę į Šunskus. Toliau vykti nebuvo 
prasmės. Vakare buvo ramu, tik fronte įvairiose pusėse girdėjosi lengvų 
ginklų tratėjimas. Nakvojome tame pačiame Prapuolenių ūkyje - Levo 
tėviškėje. Visi jautėmės kaip namie ir labai nenorėjome iš čia pajudėti, 
užtat prabuvome ne tik ketvirtadienį, kaip manėme, bet ir penktadienį. 
Sužinojome, kad penktadienį anksti rytą rusai pradėjo stiprų puolimą 
Šiaulių ruože. Šeštadienio rytą vėl per Klaipėdą išskubėjome Telšių link. 
Pakeliui sustojome Vainute, kur radome prel. Kuodį ir kan. Barauską. 
Užėjęs į bažnyčią radau sėdinčią vienišą jauną mergaitę, kuri pakalbinta 
pasisakė, kas esanti. Jai patariau vykti į Vokietiją, pasakiau, kur mane 
surasti. Savo keliones ir gana nelengvą, drąsų gyvenimą turėtų aprašyti 
ji pati. Aš tik tiek pasakysiu, kad ji turi nuosavą dantų kliniką ir 
laboratoriją ir yra padariusi daug gero. Čia patyrėme, kad rusai gana 
sparčiai eina pirmyn. Ilgai netrukę Vainute vykome toliau, bet pasiekėme 
tik Plungę. Toliau vykti buvo nesaugu, taigi sustojome tėvų kapucinų 
vienuolyne, čia ir nakvojome, Sekmadienio rytą atsirado keli klierikai ir 
papasakojo, kad Telšiai jau rusų rankose, kad vyskupai penktadienį 
išvykę į Židikus su intencija tą pat dieną grįžti, bet jau negrįžę, frontas 
juos palikęs rusų pusėje. O vyskupas Ramanauskas buvo tikrai pasiruo- 

šęs trauktis į Vokietiją. Telšiuose liko nedidelė ir mano valizėlė, kurioje 
buvo mano vyskupo kryžius, keli antspaudai: Kauno kurijos, teologijos 
fakulteto, mano asmeninis, stamboka suma DM, kurias buvau paėmęs iš 
Telšių kurijos. Jas susiuntė parapijos Mišių intencijoms. Taigi turėjau jas 
nuvežti į Vokietiją ir pasirūpinti, kad ten Mišios būtų atlaikytos. Liko 
viena juoda sutana, baltinių, dar keli menkniekiai. Vykdamas į Kybartus 
trumpam laikui, aš pasiėmiau vysk. V. Borisevičiaus sesers nedidelį 
portfelį, į kurį įsimečiau Brevijorių, rankšluostį, pižamą, veidui valyti 
priemones ir nieko daugiau. Tos valizos labai gailėjau, ypač ten likusio 
kryžiaus. Iš atvykusių į Plungę klierikų sužinojau, kad mano patartus 
raštus jie yra gavę, ir paaiškinau, kaip jais naudotis Vokietijoje. Sekma- 
dienio popiečiu mūsų karininkas pareiškė, kad šį vakarą jis turįs būti 
Karaliaučiuje. Nebuvo ko pasilikti Plungėje ir mudviem su L. Prapuole- 
niu,todėlišvykome visi trys. Apie vidurnaktį sustojome miške mediniuo- 
se barakuose ir ten nakvojome. Rytą (karininkas paaiškino, kad tai esanti 
fiurerio būstinė) savo auto mudu pavėžino į Karaliaučių, ir atsisveikinę 
pasilikome gelžkelio stotyje laukti progos, kada galėsime išvažiuoti 
Berlyno link. Su apytuščiu portfelių išvykau iš Karaliaučiaus. Kiek 
atsimenu, gelžkelio bilietui pinigų skolinausi pas L. Prapuolenį; jis 
pasiliko Karaliaučiuje. 

Man išvykstant iš Telšių į Kybartus, kun. J. Puišys išvažiavo Jurbar- 
kan, savo tėviškės link. Man dar esant Kaune, mano sesuo ir kelios kitos 
vienuolės nuvyko pas vieną seselę į tėviškę. Prašiau kun. J. Puišį pasitei- 
rauti ir, jeigu jas kur surastų, pasiųsti į Berlyną, o paskui patvarkytume jų 
ateitį. Kun. J. Puišys Berlyne gyveno ir patarnavo vienoje ses. vienuolių | 
ligoninėje. Pasiekęs Berlyną, nuvykau į tą ligoninę. Radau ir kun. 
J. Puišį, ir savo seserį, ir dar kitas dvi, pasiekusias Berlyną pirma manęs. 
Ligoninės seserys noriai laikė lietuvaites: darbininkių per daug jos 
neturėjo, ir aš patariau ten pasilikti; į Rėgensburgą išvykau vienas. 
Sugrįžusį mane gan keistai pasitiko ir vysk. V. Padolskis, ir kiti, nes 
vokiečių laikraščiai buvo parašę, kad vysk. T. Matulionis, kan. S. Joku- 
bauskas ir aš esame netoli Jurbarko pakarti rusų. Kun. M. Krupavičius 
pasakojo, kad žinutei pasirodžius laikraščiuose, jis nuėjęs į kirpyklą. Prie 
jo priėjęs nepažįstamas ponas ir rodydamas jam tą laikraštį sakąs: 
„Matai? Netikėki, tai netiesa. Žinau, kas tu esi, jums visiems rūpi, kas 
laukia jūsų. Nebijoki, čia ateis amerikiečiai“. 


121 


Sugrįžau į Rėgensburgą bene spalio 12 d., o 15 dienos naktį sapnuo- 
ju, kad čia, vienuolyne, įeinu į savo celę ir randu išdėliotus ant stalo visus 
daiktus, kuriuos palikau Telšiuose valizėlėje. Taip apsidžiaugiau, kad 
pabudau ir, žinoma, labai nuliūdau, kad tai tik sapnas, o mano brangus 
kryžius ir kiti man vertingi dalykeliai teko nežinia kam. Rytą gaunu 
laiškelį iš klierikų P. Dauknio ir Kairio, kad juodu jau Eichštete ir turį 
mano valizėlę, kad kurią nors dieną ją man atvešią į Rėgensburgą. Tiesiog 
neįtikėtina, bet po poros dienų tuodu klieriku tikrai atvyko, atvežė man 
dešimčių markių. Rankšluostis ir marškiniai jau vartoti. Jie papasakojo, 
kad pradėjus bolševikams pulti Telšius, seminarijos vadovybė, išdalijusi 
raštelius ir pasakiusi gelbėtis kiekvienam kaip kuris išmano. Juodu 
neskubėję iš Telšių trauktis, bet fronto ugnis privertusi. Juodu matę mane 
atvykstantį iš gelžkelio stoties, kai važiavau į Telšius, ir įsidėmėję mano 
atsineštą mažą valizėlę. Kun. Fulstas ir keli vokiečiai, nesulaukę grįžtant 
vyskupų, negalėdami ilgiau pasilikti ir žinodami, kad vysk. P. Rama- 
nauskas buvo pasiryžęs trauktis Vokietijos link, įsiveržę į jo kambarį, 
susidėjo į auto jo paruoštas valizas, mano valizėlę ir išvykę su viltimi, kad 
vysk. P. Ramanauskas ir aš atsirasime kur nors Vokietijoje. Jų auto 
puolęs rusų tankas, tad jie, apipylę auto benzinu, jį padegę, o patys pabėgę 
į mišką. Tankas pasitraukęs, o tuodu klierikų, bėgdami pro degantį auto, 
atpažinę valizas, bet vysk. P. Ramanausko buvę per didelės, kad juodu 
galėtų jas panešti, tad ištraukę ir palikę ant lauko, o mano pagriebę ir 
nubėgę. Pasiekę fronto užnugaryje kiek saugesnę vietą ir būdami jau 
visiškai išvargę, savo nieko neturėdami, nutarė atsidaryti mano valizą. 
Juodu alpę 1š džiaugsmo pamatę, kad ten tysojo stora, ilga dešra, švarus 
rankšluostis, muilo, marškinių ir pinigų. Iki pat Rėgensburgo pinigų 
juodu išleido tiek mažai, kad pridėjau jiems kelis kartus daugiau. Ir iš jų, 
ir vėliau iš kitų nustačiau, kad klierikai, turėję minėtus raštelius, atvyko 
į Eichštetą be kliūčių, o jų neturintys ir klierikai, ir kunigai, ir ses. 
vienuolės pakliuvo į darbus Prūsuose kasti apkasų. Vieni iš jų vėliau 
paspruko į Vakarus, kiti pateko į rusų rankas, o kai kurie ir žuvo. Į 
Eichštetą klierikų susirinko arti šimto. Daugelis iš jų neturėjo ne tik 
apsiausto, bet net baltinių pamainos, megztuko, o žiema artėjo. Kad dar 
prieš Kalėdas jau visi klierikai turėjo ir baltinių, ir po apsiaustą, o kas 

tokio nebuvo gavęs, tai turėjo bent dų megztuku, kad nebadavo, tai ačiū 
bavarų krikščioniškai širdžiai. Pvz., mūsų vienuolyno karmelitų kunigo, 

tėvo Eberherdt, pagyvenusi sesuo siuvėja ne tik pati beveik viską atidavė, 

bet ėjo per šeimas ir prašė aukų. Daug padėjo katalikų caritas. 

Kiekatsipeikėjęs po kelionės, parašiau Apaštaliniam Nuncijui Orse- 
nigo apie kelionę, kad iki šiol Vokietijoje atsiliepė iš Lietuvos pabėgusių 
117 kunigų. Vėliau jų atsirado daugiau. Vėl gavęs gestapo leidimą, 
nuvykau į Vieną pasidalyti įspūdžiais su arkivyskupu. Jis man atsiuntė 
1944 metų gruodžio 18 dienos ilgoką laišką tikintiesiems lietuviams 
Kalėdų proga. Jo turinys gražus, bet kaip paskelbti?.. To paties gruodžio 
10 dieną visų mūsų trijų vyskupų vardu jis pasiuntė informaciją Apaštalų 
Sostui apie Lietuvoje įvykusias deportacijas, kitus įvykius. Vėliau paaiš- 
kėjo, kad Roma laišką gavo po poros mėnesių, vasario viduryje. Grįžęs 
iš Vienos, jau niekur toliau nekeliavau. 

Jau minėjau, kad Rėgensburge buvo Messerschmitto orlaivių fabri- 
kai, kitoje miesto pusėje - sprausminių lėktuvų bandymo aerodromas, 
mieste, Dunojaus pakrantėje, dideli naftos sandėliai ir rafineriai, toliau, 
ant Dunojaus kranto, kariški chemijos fabrikai. Tikrai vieną dieną visiš- 
kai subombardavo orlaivių fabrikus, kur žuvo daug žmonių, vokiečių 
darbininkų, daugiausia ten dirbusių prancūzų belaisvių ir kitų. Juo toliau, 
tuo bombardavimai ir Rėgensburge darėsi vis dažnesni. Sunaikino ne tik 
minėtųs punktus, bet irkareivinęs, Kumpfmiūlio priemiesčio dalį, kur net 
mes nežinojom, kad perkeltos anos sunaikintos orlaivių dirbtuvės, sug- 
riovė gelžkelio stotį, kelis kartus bombos krito visai šalia mūsų vienuo- 
lyno, ir mano celė du kartu liko be lango, oro banga išmušė duris, bet 
namui nekliuvo ir mūsų nė vieno nepalietė. Artėjant frontui prie Berlyno, 
dieną iš Berlyno į Rėgensburgą atvyko mano sesuo su trimis draugėmis; 
iš apkasų pasprukę, išvargę ir parazitais aptekę trys ses. kazimierietės ir 
dvi kandidatės, keli kunigai, klierikų, daug pasauliečių. Mano sesuo ir jos 
draugės gavo darbą krikščionių brolių ligoninėje, kazimierietes kelioms 
dienoms priglaudė klauzūrinės ses. dominikonės, vėliau jos išvyko dirbti 
į Eichštetą, klierikai į seminariją. Gavau žinių, kad po bombardavimų 
išvyko iš Vienos ir arkivyskupas su kunigais, bet nesužinojau, kur jis 
sustojo. Rėgensburgo irapylinkių bombardavimai vis dažnėjo. Tas gerai, 
kad Bavarija buvo amerikiečių oro puolimų zona, tai bombarduodavo 

dieną. Teko labai artimai susigyventi su optiku Hans Brandl, kuris jau 
daugelį metų kalendoriuje tiksliai žymėdavo orus, temperatūrą. Dabar 
tiksliai žymėdavo, kada ir kaip stipriai bombardavo. Karo pabaigoje man 
jis sakė ir aš tai užsirašiau: vadinamųjų sunkiųjų bombardavimų su 
daugiau kaip 2000 tonų bombų buvę 68, o mažesnių - be skaičiaus. 
Pridėjęs, kad du bombardavimu patyriau Berlyne, būsiu atlaikęs 70 
sunkiųjų ir nežinau kiek mažesnių bombardavimų Kaune ir Vokietijoje. 
Slėptis nuo bombų bėgdavome po bažnyčia į kriptą. Žinoma, jeigu būtų 
pataikiusi nors viena gera bomba, slėptuvė nebūtų mūsų apsaugojusi, bet 
nuo sprogstančių aplinkui jautėmės gana saugūs, Rėgensburgo miesto 
parko slėptuvėje žuvo nuo bombos visa jauna Kavaliauskų šeima, prie- 
miestyje netoli chemijos dirbtuvių žuvo inžinieriaus Rudžio žmona, 
sūnus studentas ir dukrelė, gimnazijos absolventė. Jis pats visa tai taip 
skaudžiai iškentė, kad pairo jo nervai ir neilgai gyveno. Kad ir ne per 
daugiausia, bet po kiekvieno bombardavimo būdavo ir žmonių aukų. 

Toje kriptoje turėjome gerą telefunkeno radijo aparatą. 

Ten slėpdamiesi klausydavomės pranešimų, kur yra orlaiviai, kada 
galime išeiti. Kitu laiku klausydavomės ir naujienų. Ir vienuoliai, ir mes 
klausydavomės BBC programų. Klausytis užsienio transliacijų naciai 
žiauriai draudė, tad eidavome po vieną, kiekvienas skirtingu laiku. Tai 
darėme todėl, kad tardomiems nereiktų meluoti, ar buvai kada liudinin- 
kas, kuriam nors tokių transliacijų klausant. Tik mudu su vysk. V. Pa- 
dolskiu eidavome kartu. 

1945 metų pavasarį amerikiečiai jau pasiekė Berlyną, Prahą, o 
Rėgensburge naciai dar vis laikėsi, mobilizavo Volkssturmą, statė bari- 
kadas gatvėse, o aikštelėse priešlėktuvines patrankas. Žinoma, kelios 
dešimtys orlaivių per minutę būtų tai pavertę griuvėsių krūva, bet 
amerikiečiai kažkodėl Rėgensburgo naikinamai nepuolė nei oro, nei 
sausumos jėgomis. Pavieniai orlaiviai skraidė žemai nuolat, kur numes- 
dami bombą, kur apšaudydami iš kulkosvaidžių. Bavarai kalbėdavę, kad 
Rėgensburgas bus išsaugotas kaip antinaciškas miestas. O buvusi tokia 
istorija. Hitleriui dar siekiant valdžios, prieš rinkimus 1933 m., Rėgens- 
burgo miesto burgermeisteris neleido naciams surengti Rėgensburge 
mitingo Hitleriui čia atvykus. Mitingas vykęs už miesto. Ir mūsų vienuo- 
liai kalbėdavę, jog Rėgensburgas turįs amerikiečių ir kitų garantijas, kad 

nebus griaunamas. O mes pasijuokdavome, kad amerikiečiai žiną, jog 
mes čia apsistojome, ir todėl Rėgensburgo negriauną. 


Paskutinės NSDP (nacių partijos) dienos Rėgensburge 
(1945 m. balandžio 22 - 23) 


Naktį iš balandžio 22 į 23 skelbiamas aliarmas šaukiamas Volkss- 
turmas prieš tankus, sprogdinami tiltai, tarp jų ir senas istorinis tiltas. 
Skelbiama, kad 6 val. ryto likviduojami maisto sandėliai Švabelveizės 
priemiestyje, kitokios gėrybės - viskas išdalijama vokiečiams (ne kitatau- 
čiamns), gyventojai prašomi padėti, kas kokiomis galįs transporto priemo- 
nėmis. 

23 d. 18 val. prieš partijos ir komisaro būstinę, aikštėje už karmelitų 
vienuolyno kampo, sušaukiamas mitingas, susirenka vyresnio amžiaus 
vyrų, moterų, vaikų nemaža minia ir prašo miesto neginti - perduoti 
amerikiečiams be mūšio. Čia pat areštuoja kunigą Mayer, vieną senuką, 
buvusį laiškanešį, vieną buvusį policininką. Rytojaus rytą pamatėme toję 
pat aikštėje juos tris pakartus. Pakartieji iškabėjo visą dieną. Taip nacių 
režimas atsisveikino su Rėgensburgu. 

24 d. amerikiečių orlaiviai nuolat skraido virš miesto, bet nebombar- 
duoja. Pradeda apšaudyti miestą amerikiečių artilerija, bet miestą mažai 
liečia, šaudo į taikinius aplink miestą. Nuo 23 dienos likviduojamos 
maisto ir kitokios krautuvės - viskas išdalijama vokiečiams. Karmelitų 
vienuoliams nėra reikalo eiti ieškoti, jiems atsiunčia nemažus kiekius 
maisto ir kitų gėrybių. 

25 d. visą dieną vis skraido amerikiečių orlaiviai, numeta vieną kitą 
bombą, bet sistemingai ir stipriau nebombarduoja. Artilerija šaudo nuo- 
latos, bet ne griauna, o daugiau terorizuoja. Vokiečių priešlėktuvinė 
artilerija iš miesto jau pasitraukusi ar jos bent nesigirdi. Nors elektros ir 
vandens tiekimas miestui jau amerikiečių rankose, bet nei elektros, nei 
vandens nenutraukia. Vienintelis ir paskutinis miesto gynimo komen- 
danto įsakymas buvo šį vakarą: taupyti vandenį ir to paties nevartoti 
nevirinto - gal amerikiečiai jį užnuodijo. Vokiečiai piktai pajuokia, kad 
tai aukščiausias gerovės Jaipeais, į kurį atvedė tautą nacių režimas. 

Apie 23 val. iš kreisleiterio įstaigos sujaudintas balsas pranešė, kad 
nutrūko ryšys su aliarmo sirenomis, tad oro aliarmai jau nebus skelbiami, 
piliečiai patys turį būti atsargūs, nes priešas arti. „Heil Hitler“, - buvo 
paskutiniai žodžiai. Visi garsiai nusikvatojome. Buvo aišku, kad sirenos 
gali veikti, nes elektra yra, tik turbūt ponija jau bėgo iš miesto. 

Iš 25 į 26 tarp vidurnakčio ir 2 valandos ryto amerikiečiai įsiveržė į 
miestą, bet, atrodo, kad tik bandydami gynybos stiprumą. Net nebandę 
mieste ilgiau pasilikti, pasitraukė atgal. Amerikiečiai, priartėję prie 
miesto, pradėjo iš visų pusių metodiškai bombarduoti artilerija, Apšaudė 
ne masiškai, bet vieną sviedinį po kito, vieną miesto dalį po kitos. Tėvas 
Teodoras tuoj suprato artilerijos strategiją ir mums komandavo, kada 
turime būti kriptoje, o kada galime išeiti į uždarą vienuolyno kiemelį. Per 
pietus ir vakarienę amerikiečiai darydavo pertrauką. Lygiai vidurdienį, 
paskui 5.30 val. pavakare kanonada nutildavo. Tai supratę ir mes tuo 
metu eidavome į viršų papietauti, pavakarieniauti. Pirmai val. baigiantis 
ir pusei septintos artėjant, vėl skubėdavome į kriptą. Tai tęsėsi dvi dienas 
ir dvi naktis. Antrą naktį buvome stipriai apšaudomi, granatos sprogo 
mieste: naktį amerikiečiai bandę gynybą. Penktadienio rytą naciai dingo, 
policijos komisaras, miesto savivaldybės atstovai išvyko pas amerikie- 
čius pranešti, kad miestas pasiduoda. Netrukus atvažiavo atviras auto - 
džipas su būriu amerikiečių, du nuėjo į Rotušės vidų perimti miesto 
valdymo, o keli liko prie auto. Vienas iš jų pasiteiravo, ar nėra Rėgens- 
burge lietuvių. Tie jam parodę vienuolyną sakydami, kad jame yra keli. 
To amerikiečio būta lietuvio. Jis, palikęs kitus du sargyboje, atėjo pas 
mus pasikalbėti. Jo pavardės neatsimenu. 

Netrukus atsirado mieste didesnis amerikiečių dalinys. Vokiečiai 
buvo pasiruošę terorui, represijoms, tačiau to nebuvo. Tiesa, pirmas tris 
dienas pavienių kareivių elgesys buvo savavališkas. Didelė jų dauguma 
buvo pasigėrėtinai tvarkingi, religingi, bet buvo ir tokių, kurie ėjo per 
butus, plėšikavo, užpuldinėjo moteris. Pvz., iškraustė dr. Jurgio Balčiūno 
kambarį, nors, vyrui protestuojant, paliko ramybėje žmoną. Panašių 
išgyvenimų patyrė dar keli lietuviai. Apie tai daugiau žino kun. V. Bal- 
čiūnas, nes jis visą laiką palaikė gyvą kontaktą su čia gyvenusiais 
lietuviais. 

Užėmę miestą, amerikiečiai čia pat paskyrė civilinę valdžią iš 

vietinių gyventojų, policijos komisarui pavedė suorganizuoti vietos 
miliciją, kuri tuo tarpu buvo neginkluota, tačiau vokiečiams daug reiškia 
titulas, ne tik ginklas. Kurį laiką tik šaligatvių niekas nevalė, nes niekas 
neįsakė, o vokietis be įsakymo, kaip sakoma, net nesiprausia. Amerikie- 
čių įsakymu patys vokiečiai aptvėrė spygliuota aukšta tvora pusę tos 
aikštės, kurioje vyko susirinkimas, prašantis kapituliuoti, ir kur buvo 
pakarti anie trys rėgensburgiečiai, nes ta dalis nekliudė gatvių judėjimui. 
Toje aptvertoje aikštėje laikinai uždarė sugautus ar pasidavusius nacius, 
vokiečių karius. Ačiū Dievui, kad oras buvo šiltas ir nelietingas - 
balandžio pabaiga. Netrukus už miesto buvo įrengta gana didelė karo 
belaisvių stovykla, į kurią perkėlė ir tuos, ir privežė tūkstančius iš kitur. 
Regensburgas tapo 3-ios armijos vadovybės būstine, Krikščioniškų 
brolių ligoninė tapo armijos centrine ligonine. Ligoninėje atsirado gydy- 
tojas, Amerikos lietuvis dr. Vosylius, virtuvės bosas buvo seržantas 
Stukas. Jis atleido iš virtuvės skyriaus ten susigrūdusius tokius, kuriems 
rūpėjo ne darbas, bet pasipelnijimas, ir priėmė apie 30 lietuvių. Vyresnių- 
jų paklaustas, kodėl jis darąs tokią diskriminaciją, atsakęs, kad atleistieji 
iš darbo vogę, o jis suradęs patikimų tarp pabėgėlių ir vokiečių deportuotų 
žmonių. Liko ligoninėje dirbti ir mano sesuo su savo draugėmis, nes 
ligoninė ne visa buvo paimta kariuomenės. 

Jau pačioje pradžioje pajutome aliantų pasitikėjimą kunigu. Toje 
belaisvių stovykloje už miesto buvo net kelios dešimtys ir lietuvių vyrų, 
pakliuvusių amerikiečių nelaisvėn kartu su vokiečiais, nes buvo mobili- 
zuoti darbams aerouoste ar kitur. Tai sužinojęs ir per kun. Kazimierą 
Senkų susisiekęs su stovyklos komendantu, vieną rytą nuvykau ten 
laikyti Mišių, keliems jauniems vyrams suteikiau Sutvirtinimo sakra- 
mentą. (Radau ten ir jauniausią gen. Raštikio brolį.) Padarius žygių, visi 
tie lietuviai buvo paleisti, tik kurį laiką jie negavo DP statuso. Taip pat 
netrukus sužinojau, kad vienoje vokiečių belaisvių stovykloje yra buvęs 
Vilniaus burmistras plk. Dabulevičius. Parašiau stovyklos komendantui 
laišką, paaiškindamas jo vaidmenį Lietuvoje. Jį tuojau paleido. Gavau iš 
britų zonos nepažįstamo vokiečių pulkininko laišką, kad vienoje stovyk- 
loje likęs belaisviu jo adjutantas Scholz, kurį labai gerai žinojo kaunie- 
čiai. Prieš karą jis tarnavo Vokietijos ambasadoje, karo pradžioje tarnavo 
gestape, bet paskui buvo iš ten išmestas ir išsiųstas į rytų frontą, kur 

paskirtas to pulkininko adjutantu. Parašiau laišką irtos stovyklos komen- 
dantui. Ir tą tuojau paleido. 

Sumanėme išsiaiškinti, kur ir kiek yra lietuvių aliantų zonose, kur ir 
kokie kunigai. Kun. L. Tulaba ir kun. V. Balčiūnas sutiko apkeliauti 
visas tris zonas. Vysk. V. Padolskis ir aš parašėme jiems prancūziškai ir 
angliškai laišką, adresuotą karinėms valdžioms, kad juodu yra mūsų 
siunčiami sužinoti, kur ir kiek yra lietuvių, kunigų. Visose trijose zonose: 
amerikiečių, britų, prancūzų, - jie, kaip vyskupų siųsti, buvo visur 
korektiškai priimti, kariškos instancijos duodavo jiems nakvynes, auto- 
mobiliui benzino, maisto. Grįžo po kelių savaičių, apvažiavę visą Vokie- 
tiją, išskyrus rusų okupuotą teritoriją, parvežė gana tikslių žinių apie 
lietuvių skaičių ir vietas, apie kunigus ir parsivežė maisto bei benzino 
dzugiau, negu išsivežė. Maždaug po poros savaičių tuodu kunigu ir dar 
kur, V. Cukuras vėl išvyko tais pačiais keliais, šį kartą veždami kuni- 
gams vysk. V. Padolskio ir mano pasirašytus laiškus, kur kuris skiriamas 
patarnauti lietuviams. Beje, mudu tai darėme be ypatingo Vatikano ar 
Vokietijos vyskupų įgaliojimo, nes kol kas su tomis instancijomis nebu- 
vo dar jokio ryšio, o šis mudviejų žingsnis buvo gana naudingas. Būtinai 
reikia paminėti mūsų kunigų susiklausymą ir pasišventimą. Karui dar 
nepasibaigus, gana dažnai bombarduodavo Miuncheną. O lietuvių ten 
buvo ir darbams nuvežtų, ir savo iniciatyva nuvažiavusių pasitraukiant iš 
Lietuvos. Jie prašė kunigo, o iš pradžių nebuvo galima surasti tokio, nes 
iš viso kunigai dar tik pradėjo atsiliepti. Vieną dieną atvyko pas mane 
keturi žemaičiai. Tada Rėgensburgo mažoji seminarija buvo prašiusi 
nors poros kunigų ton seminarijon, o vieno - tokio priemiesčio klebonas, 
na ir dar Miunchenas. Pasakiau jiems apie vakuojančias vietas. Išėjo 
trumpam pasitarti ir po valandos grįžę pareiškė jau susitarę, Į Miuncheną 
vykstąs kun. St. Valiušaitis. Parašiau laišką Miuncheno kardinolo kurijai 
ir civilinei valdžiai, kad toks ir toks kunigas yra mano siunčiamas. Jam 
patariau pirma kreiptis į kuriją. Tada kardinolas, žymusis Faulhaber, 
kunigą mielai priėmė, davė jam visus įgaliojimus patarnauti lietuviams. 
Gestapas pareiškė, kad čia jokių svetimų kunigų nereikią ir jiems nelei- 
siąs Miunchene sustoti. Kunigas atsakęs, kad jis savo vyskupo siunčia- 
mas, vietos vyskupo priimtas, - ir negalįs nepasilikti. Jeigu gestapas nori, 
gali jį areštuoti, bet jis pats iš Miuncheno neišvyks. Gestapas nusileido. 

Kai po savaitės jis atvyko pas mane ir papasakojo apie pokalbį su gestapu, 
jam patariau kitą misiją: sueiti į kontaktą su Dachau KC esančiais mūsų 
kunigais: V. Pikturna, J. Parensevičium (ir net nežinojau, kad ten buvo iš 
Baltgudijos senukas kunigas Puida). Patariau jam nuvykti į Dachau 
bažnytkaimį, užeiti pas kleboną ir pasitarti. Sakiau, kad su pinigais, jeigu 
reikėtų, nesiskaitytų. Pavyko. Klebonas padėjo jam susitikti su KC 
laiškanešiu ir per šį buvo užmegztas ryšys su KC esančiais mūsų 
kunigais. Deja, jie buvo jau ilgai ten kentėję be pagalbos. Atnešė kun. 
V. Pikturnos laišką sū pavardėmis visų lietuvių, perėjusių Dachau sto- 
vyklą. 

Vieną dieną ateina pėsčias ir išvargęs, su kuprine ant pečių, lazda 
rankoje kun. B. Sugintas ir klausia, kur reikia lietuviams kunigo. Šiuo 
metu reikia, atsakiau jam, Getingene, bet kaip jį pasiekti, kad gelžkeliai 
jau tokie subombarduoti, kad susisiekti galima tik telefonu. Jis ilgai 
negalvodamas atsakė: „Aš pasieksiu“. Ir išėjo, kaip atėjęs - su kuprine, 
lazdele rankoje. Ir pasiekė, daugumą to kelio nuėjęs pėsčias. 

Kiti čia minimi faktai buvo jau karo veiksmams sustojus, bet dar 
neatstačius komunikacijos. Prašėsi kunigo britų zonoje Augustdorfas, 
kur susirinko nemažai lietuvių, buvo didelė lenkų kolonija, taip pat 
netekusi kunigo. Prancūzų zonoje, seserų vienuolyne, gyveno kun. 
I. Starkus, buvęs Šakių „Žiburio“ gimnazijos direktorius, paskui Virba- 
lio klebonas ir dekanas. Parašėme su vysk. V. Padolskiu jam laišką. 
Gavome žinią, kad jau išvažiavęs. Važiavo šaltu oru ant prekinio trauki- 
nio platformos, vienoje stotyje piktadariai pavogė valizą su rūbais, tad 
nuvyko beveik tuščiomis rankomis. Nors su kliūtimis nuvykęs, ten 
pasiliko ir laimingai tarnavo iki pat emigracijos. 

Liko be kunigo lietuvių grupė britų zonos vakaruose. Bavarijoje 
viename seserų vienuolyne kapelionavo kun. K. Simanavičius (vėliau 
Simaitis). Parašiau jam laiškutį, ar nesutiktų atsižadėti tos ramios vietos 
ir nepatarnautų lietuviams. Po kelių dienų jis ateina pas mane ir sako 
užėjęs atsisveikinti, vykstąs į britų zoną. Aš, žinoma, visai nemaniau, kad 
jis taip staiga mano prašymą vykdys. Tai kada manai išvykti? - klausiu. 
Atsako, kad vykstąs dabar. Betgi, sakau, reikia susitvarkyti su Rėgens- 
burgo kurija, nes anas vienuolynas buvo tos diecezijos ribose ir jis ten 
dirbo kurijos paskirtas. Atsakė, kad jis atėjęs tiesiai iš kurijos, kad ten jau 

viskas sutvarkyta ir jis iš manęs einąs tiesiai į traukinį. Lietuvių kolonijoj 
tarnavo, kol lietuviams išsikėlus ir pats išvyko į Ameriką. 

Jau prasidėjus emigracijai, bene 1949 metais, atvyko iš prancūzų 
zonos kun. A. Riškus atsisveikinti - išvykstąs į Ameriką. Pasiteiravau, 
kiek jo aptarnautoje apylinkėje lietuvių dar pasilieka ir kas jiems patar- 
naus. Atsakė, kad lietuvių esąs geras šimtas, jam išvykus, ten lietuvio 
kunigo jau nebus. Jis be žodžių suprato mano jausmą ir pareiškė, kad jis 
pasiliekąs su lietuviais. Į Ameriką niekad ir neišvyko. 

Lankydamasis Austrijoje, susitikau Insbruke kun. P. Bačinską. Jis 
sako manęs keliauti pas mane į Rėgensburgą atsisveikinti, nes išvykstąs 
į Ameriką, tad dabar prašąs nuo kelionės į Rėgensburgą atleisti ir 
atsisveikinti čia. Klausė patarimo, kur Amerikoje būtų reikalingas lietu- 
viams. Jam paaiškinau, kad Amerikoje lietuvių kunigų jau yra daugiau 
negu reikia lietuviams, kad ir dauguma tremtinių pradėjo dirbti su 
nelietuviais, o per mažai kunigų Australijoje. Jis ir sako: „Jeigu taip 
sakote, tai važiuosiu į Australiją“. Ir išvyko. 

Tiesa, buvo vienas kitas kunigas bailus, keli, nors ir nemetė kunigys- 
tės, nesutiko įsipareigoti darbui nei su lietuviais, nei su kitataučiais, 
tačiau tokios išimtys yra tik kelios, tad jų neverta net minėti. Tiek apie 
mūsų tremtinius kunigus. 

Vakarų aliantai: amerikiečiai, britai, prancūzai, - įkūrė pabėgėlių 
stovyklas, į kurias rinktis ragino visus pabėgėlius. Stovyklos savaime 
susiskirstė pagal tautybes. Jas tvarkyti buvo paskirti aliantų kariškiai, o 
jeigu ir civiliai, tai kariuomenės žinioje. Tas stovyklas lankyti buvo leista 
rusų vadinamiesiems ryšio karininkams, kurie buvo aiškūs NKVD agen- 
tai mums suregistruoti, sekti ir raginti grįžti pas juos į savus kraštus. Kurį 
laiką visi gyveno baime, kad aliantai išduos tremtinius, pabėgėlius 
rusams. Buvo keli atvejai, kai rusus, ukrainiečius vertė grįžti į Rusiją. Dėl 
šios priežasties iš pradžių daugelis žmonių bijojo eiti į stovyklas. Rėgens- 
burge, o gal ir kitur, buvo sudaryti komitetai, kurie amerikiečiams ir 
kitiems aiškino, kas mes esame, kodėl nenorime pas rusus netik grįžti, bet 
nenorime, kad mūsų tarpe maišytųsi rusų ryšio karininkai. Kun. M. Kru- 
pavičius, gen. S. Raštikis, jų vertėjas P. Jakutis daug kartų lankėsi 
amerikiečių armijos štabe įteikdami ten lietuvių vardu memorandumus. 
Buvo juntama komunistų ranka, itin vadinamosios MAKI organizacijos, 

kuri kariuomenėje buvo įtakinga, ypač prancūzų zonoje. Visus gąsdino 
gandas apie Amerikos prezidento D. Rooswelt žmonos Eleonoros pa- 
reiškimą tremtinių delegacijoms, nuvykusioms pasveikinti ją, besilan- 
kančią Vokietijoje. Pvz., mūsų moterų delegaciją tiesiog apibarė, kad 
lietuviai prietaringai biją rusų komunistų, kad tie esą geri žmonės ir 
panašiai. Šis gandas nemažai prislėgė mūsų žmonių nuotaikas ir pažeidė 
pasitikėjimą amerikiečiais. 

Rėgensburge lietuviams tuoj buvo atiduota viešoji mokykla šalia 
miesto rotušės. Ton mokyklon greitai susirinko apie tūkstantį Rėgens- 
burge gyvenančių lietuvių. Netrukus evakavo dar gana naujo Kumpfimiū- 
lio priemiesčio gyventojus vokiečius ir tą priemiestį paskyrė pabėgė- 
liams. Kiekviena tautybė: lenkai, lietuviai, latviai, ukrainiečiai gavo 
atskirą kvartalą. Žydai, kiek jų Rėgensburge atsirado, apsigyveno išžu- 
dytų žydų namuose. Nors lenkų buvo gerokai daugiau negu lietuvių, bet 
neišliko jų inteligentija. Rėgensburge jiems vadovavo P. Jokubauskas iš 
Kauno, buvęs „Pochodnios“ redaktorius. Lietuviai ir turėjo, ir rodė 
daugiau už kitus kultūrinio pajėgumo. 

Daugelio stovyklų gyvenimo ir veiklos istorijos yra paskelbtos 
išsamiuose leidiniuose. Nežinau, ar kas parašys apie Rėgensburgo- 
Šeinfeldo lietuvių stovyklos gyvenimą. Ta tema ir aš nieko neužsirašiau, 
tad tik kai ką paminėsių prabėgomis. Susirinkus į Kumpfmiūlį, tėvai 
karmelitai užleido lietuviams patogią valandą - vidurdienio pamaldas 
savo bažnyčioje sekmadieniais ir per šventes. Nors vienuolių klarisių 
bažnyčia buvo mums pakankamai erdvi, tačiau karmelitų bažnyčia buvo 
čia pat. Stovyklos kapelionu tapo kan. Pijus Aleksa. Bronius Budriūnas 
sėkmingai suorganizavo lietuvių chorą. Mus pasiekė gandas, kad Eichš- 
tete Petro Balčiūno iniciatyva organizuojama lietuvių gimnazija savam 
jaunimui. Susitiko manę labai susirūpinusi p-lė Alicija Rugytė. Ji beveik 
ašarodama pasakojo, kad Rėgensburge esą ir jaunimo, ir mokytojų 
pakaktų padoriai gimnazijai, kad ji kalbinusi Igną Malėną pasekti Bichš- 
teto pavyzdžiu, bet tas nenorįs nė klausytis, manęs būsią geriau, jei 
jaunimas eisiąs tiesiai į vokiškas mokyklas. Ir man buvo suprantama, kad 
jaunimas daugiau laimėtų eidamas į vietines mokyklas, bet tai pagreitintų 
jų nutautėjimą. P-lei A. Rugytei tiesiai atsakiau: „O kodėl Tu pati negali 
imtis iniciatyvos? Esi šiam darbui ne mažiau kompetentinga už kitus“, 

Atsakė bijanti užgauti buvusį savo viršininką. Tada jai patariau nueiti pas 
I. M. ir jam pasakyti, kad gimnazija bus. Jeigu jis sutinka būti jos 
direktorium, visi susiburs su juo, jeigu ne - imkis ir daryki pati, o visi 
paremsime. Ji mano žodžių paklausė ir tai „pamačijo“. Nors faktiškai 
viską tvarkė, organizavo, bėgiojo p-lė A. Rugytė, direktorium buvo 
paskelbtas I. Malėnas, o jinai - vicedirektorę. Susiorganizavo ir pradžios 
mokykla. Pradėjo organizuotis visokie komitetai, komisijos vienkarti- 
niams Ir pastovesniems reikalams: įvairioms paskaitoms, kursams. Kaip 
vėliau visus pamokė likimas ir patirtis, laikas stovyklose nebuvo panau- 
dotas beveik reikalingiausiam dalykui - svetimų kalbų mokymuisi, ypač 
vokiečių ir anglų. Šią paskui jau sunkiai užpildomą ar visai neužpildomą 
spragą labai skaudžiai pajuto lietuviai, emigravę į angliškai kalbančius 
kraštus. Daugybė mokytojų ir kitokių buvo priversti imtis paprasto juodo 
darbo tik dėl kalbos nemokėjimo. 

Rėgensburgo tremtinių stovyklų komendantas ar tiksliau - UNRA 
įgaliotinis buvo Vengrijos žydas, prieš karą pasiekęs Ameriką. Jis buvo 
sukalbamas, bet per daug prieinamas rusų atsiųstiems ryšio karininkams. 
Grįžti sava valia pas bolševikus negalvojo ne tik lietuviai, bet nei 
ukrainiečiai, nei rusai. Rusų karininkų visi bijojo. Kilo tiesiog panika, kai 
pasklido gandas, kad tasai komendantas leido rusams nusirašyti tremti- 
nių kartotekas. O tokias jis turėjo šalpos reikalams. Stovyklos gyventojai 
įsidrąsino ir, vieną kartą rusams atvykus į stovyklą prie UNRA būstinės, 
rusiškai šūkaudami žmonės sudaužė jų auto. Kitą kartą, sustojus jiems 
žydų kvartale, jų mašiną apvertė ir padegė. 

Tos pat vasaros pradžioje susitarėme su kun. V. Balčiūnu aplankyti 
arkiv. J. Skvirecką. Neatsimenu, kaip sužinojome, kad jis gyvena Aust- 
rijoje, seserų šaričių vienuolyne Camso miestelyje, netoli Insbruko ir 
Brėgence su kun. Matu Čyvu. Kun. V. Balčiūnas gavo motociklą ir iš- 
keliavome. Dar nevėlyvu popiečiu pasiekėme Camsą. Čia surasti vienuo- 
lyną nebuvo sunku, nes nedideliam miestelyje jis matėsi iš tolo, ne tik dėl 
to, kad aukštesnis už kitus, kad šalia jo didelė ligoninė, bet kad stovėjo 
aukštumėlėje ant Izaro upės kranto, gražių kalnų fone. Čia užtrukau porą 
dienų. Džiaugėmės ne tik seserų ir arkivyskupo svetingumu, bet ir 
kūrėme labai konkrečius planus, ką mes, tremtiniai vyskupai, turėtume ir 
galėtume veikti. Po to pirmo pokalbio radosi daugybė raštų ir žygių, apie 
kuriuos vėliau. 

Grįždami Rėgensburgan, pasukome į Mitenvaldą, kur Amerikos 
karinės valdžios žinioje buvo pereinamoji stovykla grįžtantiems į tėvynę 
italams karo belaisviams ir darbininkams. Sužinojome, kad ten virtuvėje 
ir kitus darbus dirba kelios dešimtys lietuvių, tad nutarėme šia proga juos 
aplankyti. Susipažinau su mokyklos komendantu lenkų kilmės jaunų 
Amerikos armijos kapitonu. Vėliau paaiškės, kad ši pažintis mums labai 
patarnavo. 

Dar nesusisiekęs su arkivyskupu, pasitaręs su nuncijum arkiv. Orse- 
nigo, kuris iš Berlyno pasitraukė į Eichštetą, parašiau P. Pijui XII laišką, 
kuriame pranešiau, kiek turime Vokietijoje klierikų, kad kunigų yra 
daugiau, negu būtina lietuviams pabėgėliams aptarnauti. Paklausiau, ar 
Apaštalų Sostas pritartų minčiai dalį jaunų kunigų ir klierikų atsiųsti į 
Romą studijų. Šį laišką su nunciatūros korespondencija nuvežė į Romą 
vienas Amerikos kariškis, nes tada dar neveikė jokis paštas. Maždaug po 
mėnesio gavau per nunciatūrą atsakymą, kad Šventasis Tėvas mūsų 
minčiai pritaria ir kad tų būsimų studentų reikalams jis paskyrė 10 000 $. 
Kaip paskiau paaiškėjo, tai buvo Amerikos Episkopato auka, skirta per 
Vatikaną padėti Lietuvos Bažnyčios reikalams. Birželio mėnesį vėl 
vykome pas arkivyskupą, šį kartą jau auto: vysk. V. Padolskis, kun. 
V. Balčiūnas iraš. Auto vėl gavo pasiskolinti kun. V. Balčiūnas. Benzino 
gaudavome kur nors pakelėje, amerikiečių karių stovykloje. Po to susi- 
tikimo visi trys parašėme pranešimą Apaštalų Sostui apie mūsų nelaimes 
ir nusiteikimus. Grįždami vėl užsukome į Mitenvaldą. Ta proga paklau- 
sėme Mitenvaldo stovyklos komendantą amerikietį karininką, ar jis 
nesutiktų, kad su grįžtančiais italais nuvyktų į Romą ir mūsų kunigai bei 
klierikai, paskirti studijuoti Romoje. Jis sutiko po keletą pavėžėti iki 
Italijos sienos, o ten juos perduotų Italijos valdžios žinion. Pasišaukę į 
Reėgensburgą ir kun. L. Tulabą, visi trys atrinkome kandidatus į Romą. Iš 
kunigų pirmiausia tuos, kuriuos žinojome, jų vyskupai buvo skyrę ar 
numatę tolesnėms studijoms, ar kurie jauni, gabesni, nebūtini lietuviams 
aptarnauti. Iš klierikų atrinkome taip pat gabesnius: vienų irkitų maždaug 
po 20. Iš jų keli nenorėjo vykti, keli atsirado patys pasiprašę. Mudu su 
kun. V. Balčiūnu, perėję visus bankus, kiek jų buvo Miunchene ir 
Rėgensburge, supirkome Italijos liras. Kiekvienam išvykstančiam įdavė- 
me anglų, prancūzų ir italų kalbomis raštą, kad N. N. yra Lietuvos 

vyskupų siunčiamas studijų į Romą, kad jų pragyvenimas Romoje 
garantuojamas, jie nebus našta Italijos valdžiai, kad prašome karines ir 
civilines instancijas padėti pasiekti jiems Romą. Kiekvienam, kuriam 
reikėjo, davėme šiek tiek lirų - kelionei ir pradžiai. Klierikai ir kunigai po 
kelis kiekviename italų traukinyje ir išvyko į Romą tik su tokiu dokumen- 
tu. Prie austrų-italų sienos nežinia kodel užkliuvo tik viena trijų kunigų 
grupelė, kuriems amerikiečių kontrolė liepė grįžti atgal. Vienas, kun. 
A. Rubikas, čia pat bėgte perbėgo sieną, o kiti du sugrįžo. Vienas 
išvažiavo su kita grupe, trečiasis studijavo Vokietijoje. Romoje susirinko 
apie pusšimtis lietuvių kunigų ir klierikų studentų. Jų rektorium-mode- 
ratorium paskyrėme kun. V. Tulabą, kuris pats planavo rašyti doktoratą 
iš Šventojo Rašto, omes manėme nominuoti jį mūsų kolegijos rektorium, 
jeigu Apaštalų Sostas pritars tokios įkūrimui. 

Liepos I d. zavome arkivyskupo laišką, kad jis turįs leidimą vykti į 
Šveicariją, prašąs pagalbos tokį leidimą gauti ir prel. K. Šauliui, tuo metu 
gyvenančiam Miunchene. Apie tą arkivyskupo kelionę į Romą per 
Šveicariją buvome kalbėję mūsų susitikime birželio mėnesį. Mudu su 
vysk. V. Padolskiu jį tada labai raginome, o ypač reikalas pagyvėjo, kai 
nusiuntėme į Romą studijų būrį kunigų ir klierikų. Jau tada aptarėme 
galimybę įsteigti Romoje lietuvių kolegiją. Su arkivyskupu susitikdavo- 
me gana dažnai. Jeigu ne abu vyskupai, tai kada vienas, kada antras jį 
lankėme atsiradus reikalui. Parašėme keletą laiškų: 1945 m. liepos 19 d. 
trijų vyskupų laiškas Apaštalų Sostui apie mūsų tremtinius. Prieš tai, 
birželio 21 d., arkivyskupas savo vardu parašė Apaštalų Sostui apie mūsų 
tautos nelaimę ir nuotaikas okupacijose. Rugpjūčio 23 d. pasitarime 
nutarta rugsėjo 8 d. parašyti visiems lietuviams laišką Švč. Marijos 
Gimimo šventės proga, paliečiant daugiausia dorovės reikalus. Laiškas 
viso pasaulio vyskupams apie mūsų tautos likimą. Šis laiškas buvo 
išverstas į lotynų, prancūzų, anglų kalbas, išspausdintas Romoje ir 
išsiuntinėtas viso pasaulio vyskupams. Laiškus čia pat, Camse, ir rašyda- 
vome. Čia pasilikdavome tol, kol toks laiškas ar laiškai būdavo pabaigti, 
visų trijų priimti. Šitaip parašėm dar kelis laiškus: kunigams, kad pasi- 
stengtų stovyklose atkurti ateitininkų būrelius, sendraugių, studentų, 
moksleivių, kad burtų pamaldžiuosius į Gyvojo rožančiaus broliją ir kt. 

Rugsėjo mėn. arkivyskupas, lydimas kun. M. Čyvo, išvyko į Švei- 

cariją. Ten jį pasiekė ir prel. K. Šaulys. Šveicarijoje buvo Kauno arkidie- 
cezijos pinigų, apie kurių likimą truputį vėliau. Ši priežastis buvo bene 
svarbiausiaarkivyskupui irprel. K. Šauliui kaip nors nuvykti į Šveicariją. 
Prel. K. Šaulys ten ir pasiliko, apsigyvenęs Lugane pas šv. Birgitos 
seseris, o arkivyskupas netrukus išvyko į Romą. Rugsėjo 3 d. jis jau iš 
Romos, iš tėvų marijonų namų, rašo laišką Amerikos lietuviams kuni- 
gams apie mūsų kunigus ir klierikus studentus Romoje, apie kolegijos 
planus, prašo pagalbos kunigams klierikams ir kolegijos steigimui, šv. 
Mišių intencijomis, aukomis, kurias pataria siųsti tėvui K. Rėklaičiui, 
tada gyvenusiam Čikagoje. 

Pasilikę Rėgensburge, su vysk. V. Padolskiu kūrėme įvairius planus 
toliau. Sutarėme, palaikydami ryšį su arkivyskupu, kad salezietį kun. 
Praną Petraitį reikėtų įkurdinti Konstancoje, prie Vokietijos-Šveicarijos 
sienos. Jis būtų mūsų ryšininkas laisvajame pasaulyje su įvairiomis 
instancijomis korespondencijos ir kitais reikalais. Atsirado, nors ir nedi- 
delių, galimybių įvairiais būdais padėti mūsų žmonėms. įkūrėme forma- 
lią Lietuvos vyskupų caritą ir 1945 m. lapkričio 13 dienos laišku tai 
pranešėme Apaštaliniam Nuncijui Šveicarijoje, Austrijos ir Vokietijos 
valdžioms, prašydami leisti šiai įstaigai veikti. Jos būstinę nurodėme 
Konstancą, o direktoriumi - kun. P. Petraitį. 

Apie mūsų šv. Kazimiero kolegiją Romoje buvo rašyta spaudoje, 
„Drauge“, jos 20 metų sukaktį minint, o 25-ųjų metinių proga knygelę 
parašė prel. K. Tulaba. Mūsų kunigų ir klierikų kelionė į Romą buvo 
savotiška avantiūra, ne visiems ji laimingai baigėsi, patį kun. L. Tulabą 
traukinyje apvogė, Romą pasiekė plikomis rankomis, netekęs paskutinės 
valizėlės. Iš pradžių juos apgyvendino tuščioje Pietų Amerikos kolegijo- 
je, kur jie buvo tikrai skriaudžiami, gyvenimo sąlygos nepakenčiamos. 
Buvo tai Dievo Apvaizdos ranka, kad tuo pačiu laikų atvyko ir arkiv. J. 
Skvireckas. Jeigu ne jis, vargiai būtume tada sugebėję iš viso Romoje 
įkurti savo kolegiją, o jeigu ir būtų pavykę, tai nežinia nei kada, nei 
kurioje vietoje, nei kokią. Kolegijos istorijos nekartosiu. 

Tų pačių 1945 metų rudenį Apaštalų Sostas atsiuntė italo arkivysku- 
po vadovaujamą misiją pabėgėlių dvasiniams reikalams tvarkyti. Joje 
buvo ir kun. dr. V. Pavalkis iš Romos. Tačiau jis nenorėjo pasilikti 
Vokietijoje, grįžo į Romą, o savo vietoje galvojo palikti kurį nors iš mūsų 

kunigų. Jis pats buvo numatęs ir net paskyrimo raštą parašęs kun. Pijui 
Aleksai. Kun, V. Pavalkiui atvykus pas mane ir įsikalbėjus apie tokio 
kunigo misiją, aš patariau skirti kan, Feliksą Kapočių, tikėdamasis, kad 
jis bus pakankamai judrus lankyti kolonijas. Ta pačia proga buvo atvykęs 
ir p. Stasys Lozoraitis, Jr., lankėsi Rėgensburge. 

Tą patį rudenį atvyko ir kun. dr. Juozapas Končius iš Amerikos, 
BALFo pirmininkas. Prieš tai mudu nebuvom susitikę, bet pas mane 
Rėgensburge plačiai išsikalbėjome apie jo planus, galimybes juos įgy- 
vendinti. Jis pasisakė turįs savo žinioje Amerikos vyskupų auką 10 000$ 
lietuvių religiniams reikalams ir manąs Šveicarijoje ar Švedijoje išleisti 
vaikams katekizmą. Jam paaiškinau, kad tuose kraštuose už tą sumą 
daugiau ko nors ir nepadarysi. Pigiau būtų Italijoje ar Vokietijoje. Jis 
paklausė manęs ir pinigų sumą vėliau Šveicarijoje perleido man. Jie 
padėjo atsirasti „Lux“ ir jos leidiniams. Mes nesiėmėme leisti katekizmo 
ar kitokių vadovėlių vaikams, nes buvome informuoti, kad aplankęs 
Vokietiją kun. J. Balkūnas atvežė per ALK federaciją gautus 40 000 $ ir 
juos perdavė kan. F. Kapočiui, Gavęs kun. J. Končiaus žadėtus pinigus, 
parsivežęs juos iš Šveicarijos, nuvykau į Frankfurtą pas vysk. Muench, 
kuris tada jau buvo misijos tremtiniams pirmininkas. Per jį padėkojau 
Amerikos vyskupams ir papasakojau apie mūsų planus. Nuo tada mud- 
viejų ryšiai nenutrūko. Teko viena kartą pasiaiškinti kan. F. Kapočiaus 
įstaigos reikalais. Jo teisinis patarėjas kun. A. Šidlauskas patarė anam 
vadintis Apaštaliniu Delegatu ir savo įstaigą vadinti šitaip. Nors susitikęs 
kun. A. Šidlauską, kai jis apie tai užsiminė, paaiškinau, kas yra Apašta- 
linis Delegatas, į tai dėmesio nekreipė, kan. F. Kapočius atsispausdino 
laiškus ir vokus su tokiu titulu. Kai vieną laišką su tokiu voku pats kan. 
F. Kapočius parašė vysk. Muench, tas iį išsikvietė, liepė visus tokius 
vokus ir laiškus sunaikinti ir jam paaiškino jo titulą. 

1945 metų rudenį pasiteiravau laišku, ką Apaštalų Sostas sakytų, jei 
bandyčiau grįžti į Lietuvą. Atsakymas buvo teigiamas. Pabandyti pasitai- 
kė gera proga. Rusai buvo atsiuntę iš Lietuvos pulk. Tvr., kad tas 
prikalbintų gen. S. Raštikį grįžti į Lietuvą. Pas Raštikius jis lankėsi ne 
vieną kartą (apie tai plačiau gen. S. Raštikio atsiminimuose). Nors 
generolas kitiems to nepasakojo, bet man pasisakydavo. Panaudojome 
progą užsiminti apie mano grįžimą. Jis atsakė, jog su mano byla gerai 

susipažinęs, taigi jeigu bandysiu grįžti, tai Lietuvos nepasieksiu, o 
nukeliausiu pro ją. Jis nesutinkąs prie to rankų kišti. Parašiau apie tą 
pasikalbėjimą į Vatikaną. Gavau atsakymą kol kas šio klausimo neliesti. 
Vatikanas geriau numanė būsimą Lietuvos vyskupų ir kunigų likimą 
negu aš. Aš tikrai nesitikėjau, kad rusai taip pasielgs su Lietuvos vysku- 
pais, kunigais. 

Vos tik pasibaigė karo operacijos, mudu su vysk. V. Padolskiu 
pačiomis elementariausiomis susisiekimo priemonėmis lankėme mūsų 
žmones besisteigiančiose stovyklose. Vykome ir kviečiami, ir patys. 

Grįžo iš Romos ir arkiv. J. Skvireckas. Abu vyskupai 1946 metų 
pradžioje jį aplankėme. Arkivyskupas vienas parašė lietuviams laišką 
Vasario 16-osios proga, jį suredagavęs dar Romoje. 1946 metų gavėniai 
parašėme laišką visi trys. 

1946 m. Šventosios Savaitės dienomis Rėgensburgo lietuviams teko 
pergyventi sunkias dienas. Iš amerikiečių trečiosios armijos štabo gavo- 
me pranešimą, kad visa lietuvių grupė perkeliama iš Regensburgo į 
Šeinfeldą, Erchercogo Šwarcenbergo pilį ir miestelyje esančius barakus, 
Šeinfeldas buvo tarp Niurnbergo ir Viurcburgo, taigi arčiau rusų ZONOS. 
Dar buvo gyvas gandas apie tai, kaip rusus išdavė prievarta rusams 
komunistams. Mūsų žmones perkėlimo žinia labai išgąsdino. Visi suju- 
dome daryti, ką galėjome. Man pačiam Velykų šventės praėjo bevažinė- 
jant Frankfūrtan ir Miunchenan į karines įstaigas prašant, kad mūsų iš 
Rėgensburgo nekeltų. Visur tik padrąsindavo, bet niekur nepažadėjo 
palikti mus ramybėje. Dalis lietuvių išvyko į kitas stovyklas, dalis 
apsigyveno privačiai. Trečiadienį po Velykų sukrovė mūsų žmonių 
ryšulius irjuos pačius daugiausia į plaiforminius vagonus ir išvežė. Labai 
gąsdino dar ir tai, kad vežė ne tiesiai Niurnbergo link, o per Hofą, kur 
buvo amerikiečių-rusų pasienio punktas. Amerikiečiai mūsų žmones 
ramino aiškindami, jog būk pilies savininkai prašę Amerikos karinę 
valdžią apsaugoti vietovę nuo sunaikinimo, vandalizmo. Iš pradžių ten 
stovėjęs vienas amerikiečių karių batalionas. Dabar jie parinkę, jų many- 
mu, kultūringiausią ir tvarkingiausi4 pabėgėlių grupę - lietuvius iš 
Rėgensburgo. Vėliau paaiškėjo, kad jie gal nuoširdžiai kalbėjo. Toji 
stovykla tapo viena iš pačių pirmųjų, kur visa administracija buvo 
sudaryta tik iš pačių mūsų grupės gyventojų. Stovyklos komendantu 

paskirtas pulkininkas inžinierius Birutis-Birutavičius, visą kitą štabą 
pasirinko jis pats, tik iš savų žmonių. Žmones padrąsindami ton grupėn 
DP piliečiais įsirašėme ir mudu su vysk. V. Padolskiu, su savo žmonėmis 
išvyko kan. P. Aleksa, kunigai J. Tautkus, J. Šeštokas, P. Dzegoraitis. 
Kitą savaitę nuvažiavome ir mudu su vysk. V. Padolskiu. Lietuviai mus 
sutiko labai iškilmingai ir nuoširdžiai. Pasitiko mudu prie gėlėmis ir 
vainikais išpuoštų pilies kiemo vartų, visi nuėjome pirmiausia į bažnyčią, 
o paskui praleidome visą popietę tiesiog kaip šventę. Nuo tada kartais 
abu, kartais aš vienas daugiausia ten ir gyvenome. Lietuvius Šeinfelde 
palankiai priėmė ir gyventojai vokiečiai, buvo stengtasi išlaikyti mūsų 
žmonių irtvarką, ir rimtį, tad geri santykiai su vokiečiais išliko visą laiką. 
Taigi čia atvykę lietuviai nieko neprarado, o priešingai - daug ką laimėjo. 
Jie čia savo gyvenimą tvarkė, kaip išmanė, dirbo gražų kultūrinį darbą. 
Lankęs beveik visas lietuvių stovyklas, galiu sakyti, kad ta, nors ir 
nuošalioje vietoje, buvo viena iš geriausių. 

1946 metų pradžioje pradėjome galvoti, kaip savo žmonėms duoti 
katalikiškosios doktrinos apskritai ir religinės literatūros. Po įvairių 
pasikalbėjimų kilo mintis išleisti knygų. Tada nieko negalėjai daryti be 
vakariečių karinės valdžios leidimo. Gauti tokį leidimą amerikiečių ar 
britų zonoje vilčių nebuvo. Prancūzų zonos kultūros reikalų vedėjas buvo 
generolas Schmitlein, buvęs Kauno universitete profesoriumi. Mūsų 
žmonės prancūzų zonoje palaikė su juo gerus santykius ir patyrė iš jo 
daug gera. Jis davė dr. Petrui Karveliui leidimą spausdinti religinio ir 
apskritai katalikiško turinio leidinius. Tai buvo leidimas, o kur spausdin- 
ti, popieriaus reikėjo susirasti mums patiems, kas nebuvo lengva, nes 
visos spaustuvės buvo karinės valdžios žinioje, trūko popieriaus. Darbą 
praktiškai organizuoti pavedėme kun. P. Juknevičiui, kuris tada gyveno 
Feldbache prie Štutgarto. Sau talkininkus jis pasirinko pats. Darbą 
pavadinome „Lux“. Štutgarte suradome spaustuvę, turinčią gražių lietu- 
viškų šriftų. Vienas vokietis turėjo pasislėpęs didelius kiekius labai gero 
popieriaus, kad jo nesekvestruotų karinės valdžios. Vokiečiui pasiūlėme 
mokėti valiuta, kokia jis norėtų, ir visą popierių nusipirkome. Turėdami 
prancūzų zonos leidimą spausdinti, nesunkiai gavome amerikiečių kari- 
nės valdžios leidimą darbus atlikti jų zonoje, jeigu neprašysime popie- 
riaus. Jiems paaiškinome, kad tuo patys pasirūpinsime. Kun. P. Juknevi- 

čiui vadovaujant, 1947 metais buvo išleistas vienoje plono popieriaus 
mažo formato knygelėje visas Naujasis Testamentas, 1948 m. sekmadię- 
nių ir švenčių Mišių tekstai „Būk mums malonus“, parengti prel. F. Bart- 
kaus, 1949 m. Popiežių enciklikų ir kalbų rinkinys, kun. dr. M. Ražaičio 
išversta į lietuvių kalbą „Pasauliečių dogmatika“. 1955 m. mokslinė laida 
viso Senojo Testamento ir II tomas Naujojo Testamento, 1960 metais 
kun. dr. P. Manelio išverstas iš vokiečių kalbos „Katalikų katekizmas“, 
Pirmiausia leidome tokius leidinius, kurie atrodė būtiniausi lietuviams, ar 
jie grįžtų Lietuvon, ar pasiliktų kitur pasaulyje. Naujojo Testamento 
viena knygele kietais viršeliais išleista 12 000 egz. ir veltui išdalyta po 
vieną kiekvienai šeimai, kiekvienam mokytojui, kiekvienam studentui, 
P. Ignas Malėnas laiške arkiv. J. Skvireckui pasakė, kad tai buvo dovaną 
lietuviams, primenanti, jog jie katalikai ir lietuviai. Išleidome ir Maironio 
„Pavasario balsus“. Lietuviams iš Vokietijos emigravus, „Lux“ darbą 
perkėlėme į Romą, bet su vysk. V. Padolskio mirtimi jis nutrūko. 
Vysk. V. Padolskis dar 1945 metų rudenį susitarė su Švč. Kraujo 
vienuoliais Kufšteine, kur vyresniuoju buvo jo mokslo draugas, kurį laiką 
būti Šventojo Rašto paskaitininku iš karo tarnybos grįžusiems kunigams 
vienuoliams. Ten jis ir apsigyveno, retkarčiais atvykdamas ar į Rėgens- 
burgą ar į Šeinfeldą. Susitarėme, kad jis aptarnaus Austrijos lietuvius, o 
aš Vokietijos. Žinoma, po mėnesio kito vis susitikdavome Camse pas 
arkivyskupą. 1946 m. toliau neišvykdavau, išskyrus tik kelis susitikimus 
su arkivyskupu ar aplankytą vieną kitą lietuvių stovyklą Vokietijoje. 
Judresni man buvo 1947 metai. Kovo pradžioje visi trys vyskupai, 
susitikę Camse, šv. Kazimiero šventės proga parašėme laiškus artimo 
meilės klausimais ir Amerikos lietuviams katalikams, prašydami pagal- 
bos mūsų žmonėms Vokietijoje. VLIKas buvo man pasiūlęs vykti 
politiniais reikalais į Paryžių, aptarėme, ką reikėtų tokia proga padaryti 
irnę iš politikos srities. Kovo 17 d. išvykau į Paryžių. Atvykęs radau kun. 
M. Krupavičių, min. V. Sidzikauską, min. Igną Šeinių iš Švedijos. Ma- 
niau, kad politinių reikalų čia man jau nebus, pasitenkinsiu kitais. Tačiau 
šeimininkas dr. S. Bačkis buvo apimtas tikros desperacijos. Jis buvo 
susitaręs keletą vizitų, bet paskutinių momentu kun. M. Krupavičius 
atsisakė eiti į kurį nors iš jų. Priežasties nežinau, Rytojaus ar dar kitą dieną 
Jie visi trys išvyko. Su dr. S. Bačkiu ėjau į Užsienio reikalų ministeriją 

aiškintis, kokia Prancūzijos politika Lietuvos klausimu, ir tuo pačiu - jo 
paties diplomatinė pozicija Prancūzijos valdžios akyse. Kartu vykome ir 
pas Apaštalinį Nuncijų arkiv. Juozapą Roncagli - vėliau P. Joną XXIII, 
dalyvavome Katalikų instituto šventėje, kur ta proga šventės kalbėtojas, 
supažindindamas dalyvius su manim, plačiai ir palankiai kalbėjo apie 
dabartinę situaciją Lietuvoje ir Lietuvos politinę padėtį. Abu aplankėme 
daugelio laikraščių redakcijas. Tada išsiaiškinomę, kad Prancūzijos 
vyriausybė nepripažįsta Lietuvos prisijungimo prie Rusijos ir kad p. dr. 
S. Bačkis bus pripažintas tuo, kuo jis buvo Lietuvos vyriausybės paskir- 
tas. Dr. S. Bačkis pats nežinojo, ar min. P. Klimas spėjo jį pristatyti 
Užsienio reikalų ministerijai, nes jis atvyko į Paryžių prieš pat karo 
pradžią. Aplankiau ir Paryžiaus kunigų seminariją, kurios rektorius 
pažadėjo priimti kelis mūsų klierikus. Sekmadienį T T. Jėzuitų bažnyčio- 
je Grenelio gatvėje, kur gyveno lietuviams patarnaująs tėvas J. Kubilius, 
laikiau šv. Mišias lietuviams ir buvo malonu sutikti čia nemažą būrį tų, 
su kuriais susitikdavau 1932 - 1933 metų vasaromis. Aplankiau ir 
Didžiųjų karjerų šv. Genovaitės parapiją, kur gyvenau 1933 metų vasarą. 
Buvo dar tas pat klebonas kan. Alix, dar tie patys keli kunigai vikarai. 
Kalbėdamasis su Apaštaliniu Nuncijum apie mano kelionės tikslus, 
patyriau, kiek jis turėjo gražaus sarkastiško jumoro. Kai kurie jo patari- 
mai, pvz., kaip aš turiu žiūrėti į prancūzus, buvo pasakyti tokiais žodžiais, 
kad jų niekad neužmirštu, bet be jo leidimo čia jų nekartoju. 

Grįžau į Šeinfeldą vėlai Verbų sekmadienio išvakarėse. Truputį 
pailsėjęs, Šventąjį ketvirtadienį atsilaikęs Mišias, išvykau per Brėgencą 
į Camsą, kur, pakeliui į Romą, norėjau pasitarti su arkivyskupu. Kelionės 
į Romą tikslas buvo dalyvauti pirmame po karo Pax Romana suvažiavi- 
me, kuriame turėjo būti įsteigta ir intelektualų sąjunga. Šventąjį penkta- 
dienį ir šeštadienį praleidau Camse, o Velykų sekmadienį, atsilaikęs rytę 
Mišias, išvykau Brenerio link. Neturėjau formalaus karinio leidimo 
išvykti iš Austrijos prancūzų zonos, o Italijos vizą buvau pasiėmęs 
Paryžiuje. Pasiekęs popiečiu Brenerį, nuėjau Austrijos pusėje pas vietos 
kleboną, pasisakiau jam, kas esąs, ir paprašiau padėti pereiti į Italijos 
pusę. Jis tuojau pašaukė vieną pasienio sargybinį, kuris mane geras 
varsnas pavedėjo ne kontrolės punkto, o priešinga kryptimi ir liepė eiti. 
Po kelių minučių be kliūčių buvau Italijos kontrolės punkte gelžkelio 

stotyje, nusipirkau traukinio bilietą ir po gero pusvalandžio jau riedėjau 
Romos link. Po karo pirmą kartą atsidūręs Italijoje, labai nustebau 
pamatęs, kaip skiriasi Vokietija, Austrija ir Italija. Breneryje prie trauki- 
nio siūlė vynus, valgius kaip ir prieškariniais laikais. Italijos gelžkelio 
stotyse viskas buvo ir neįtikimai pigu, ir visko taip pat gausu, kaip ir prieš 
karą. Seniai buvau valgęs tokią skanią vakarienę, kaip šį kartą traukinyje, 
Pirmadienį, balandžio 7 d. rytą buvau jau Romoje, o dar prieš pietus - 
mūsų naujai įsteigtoje kolegijoje, Kasalmonferato 20. Čia radau į Pax 
Romana suvažiavimą atvykusius ir ponus Turauskus - mūsų ministerį 
Šveicarijoje. Lietuvių oficiali dele gacija suvažiavime buvo gana gausi ir 
rimta grupė. Studentai posėdžiavo Netune, o akademikų konferencija 
prasidėjo Romoje antradienį, balandžio 8 dieną. Sesiją atidarė tada 
jaunas, Italijoje jau populiarus Vittorio Veronese. Su juo ir sų Aldo Moro 
susipažinau studijuodamas Romoje. Nežinau tiksliai kodėl, bet aš buvau 
pakviestas pradėti sesiją malda. Lietuviai čia buvo net tiek užsitarnavę 
dėmesio, kad konstitucijos redakcinėn komisijon išrinko ir p. ministerį 
E. Turauską. Apie jo darbą šioje komisijoje truputį vėliau. Kitą dieną, 
trečiadienį, p. p. Turauskai, keli mūsų kunigai ir aš nuvykome į Netuną, 
studentų konferenciją. Ir čia tada aš buvau vienintelis vyskupas, o tai 
prisidėjo prie to, kadtoks dėmesys buvo rodomas lietuviams. Vos tik man 
atsisėdus ir pirmininkaujančiam pranešus, kas esu, kažkas palietė mano 
petį ir tyliai pašaukė: don Vinčenco, don Vinčenco! Atsisukęs pamačiau 
baltaplaukį jaunuolį, kurio neatpažinau. O tai būta Vittorio Bacheleti iš 
garsios vieno pulkininko šeimos, kuris, man studijuojant Romoje, būda- 
mas penkerių metų pradėjo patarnauti mano Mišioms. Dabar jis buvo 
FUCI - Katalikų studentų sąjungos - pirmininkas, vėliau profesorius 
universitete, Katalikų akcijos pirmininkas ir po Vatikano II susirinkimo 
Vatikane - Pasauliečių Tarybos ir komiteto narys Šeimų klausimams. 
Vėliau jis buvo Italijos prezidento asmeniniu patarėju. Vieną dieną, jam 
esant universiteto rektoriaus kambaryje, įsiveržė piktadarys ir jį čia pat 
nužudė, Kitomis dienomis dalyvaudavau akademikų sesijosę. 

Noriu papasakoti vieną epizodą iš šių sesijų. Jau minėjau, kad min. 
E. Turauskas buvo išrinktas komisijos nariu suredaguoti konstitucijos 
projektą. Kiti jos nariai buvo garsesni už jį - prancūzų, italų ir kitoki 
garsūs teisininkai. Ypač prancūzai komisijos nariai stengėsi neįsileisti 

pabėgėlių grupių. Vieną vakarą jau vėlokai grįžo p. p. Turauskai iš 
komisijos sesijos posėdžio į mūsų kolegiją, jis labai susijaudinęs, pralai- 
mėjęs kovą. Rytoj rytą bus pateiktas sesijai konstitucijos projektas, o 
komisija į jį įtraukusi maždaug tokį paragrafą, kad Pax Romana intelek- 
tualų sąjungos nariais gali būti tik tokios katalikų organizacijos, kurios 
laisvame pasaulyje turi savo tautinės hierarchijas. P. Turauskas klausė, ar 
Pax Romana pripažins mus, tris tremtinius vyskupus, tautine hierarchija. 
Jam paaiškinau, kad toks terminas: tautinė hierarchija negalės būti 
priimtas, nes tokių hierarchijų Bažnyčios Kanonų žodyne nėra. Yra tik 
skirtingų liturgijų ir teritorinės hierarchijos. Tautinė hierarchija, kaip 
pvz., lenkų Amerikoje, reiškia schizmatinę hierarchiją. Patariau jam 
pasitarti dar su kokiu nors kanonistu, paminėdamas pažįstamą arkiv. 
Arratą, buvusį Lietuvos Nuncijų, kuris tada buvo Romoje. Rytojaus 
ankstų rytą p. min. E. Turauskas pasimatė su arkiv. Arrata prieš sesijos 
pradžią. Arkiv. Arrata patvirtino, ką buvau sakęs. Kai susitikom prieš 
sesiją auditorijoje ir p. Turauskas pasakė, ką girdėjęs iš arkiv. Arratos, 
patariau jam prieš sesiją apie tai nekalbėti, o kai svarstys konstituciją, kai 
prieisime prie to punkto, paprašyti leisti pasakyti, ką girdėjęs apie 
tautines hierarchijas, ir pasiūlyti, kad Pax Romana nariais gali būti tokios 
organizacijos, kurias jų krašto hierarchijos yra pripažinusios katalikiško- 
mis. Kai sesija svarstė konstituciją ir priėjo tą punktą, p. min. E. 
Turauskas pasiprašė žodžio ir labai diplomatiškai apgailestavo, kad 
būdamas komisijos narys turįs kitokį siūlymą. Paminėjo, kad kanonistai 
vyskupai, kurių pavardžių jis neminėsiąs, jam išaiškinę, kad Katalikų 
Bažnyčioje yra tik teritorijų ir atskirų liturgijų hierarchijos, kad tautinės 
hierarchijos esantis liaudies, ne teisės žodis, katalikų terminologijoje jos 
reiškiančios schizmatinę hierarchiją, kaip pvz., atskilusių nuo Romos 
Amerikoje lenkų hierarchija. Jis siūląs vietoj tautinės hierarchijos įrašyti: 
organizacijos, kurios savo krašte yra hierarchijos pripažintos katalikiško- 
mis. Šis jo pareiškimas buvo visiems toks netikėtas ir įtikinamas, kad tuo 
klausimu niekas nekalbėjo, irjo pasiūlymas buvo vienbalsiai priimtas. Po 
sesijos sveikinome vienas kitą ir kiti mus už tokią pataisą, nes ji lietė ne 
tik mus. Šios konferencijos-kongreso pabaigimo proga įrašėme Ateities 
sendraugių sąjungą Pax Romana nare, ir Turauskai keletą metų sumokė- 
davo sąjungos nario mokestį. 

Po konferencijos pasilikau kelias dienas Romoje, mūsų naujoje 
kolegijoje. Audiencijoje pas P. Pijų XII Jo Šventenybė man patarė 
užrašyti 1940 - 1944 okupacijų metus, ypač Bažnyčios išgyvenimus, 
katalikų laikyseną, ką esu padaręs. Visai nesitikint, mane aplankė kole- 
gijoje lenkų arkiv. Juozapas Gawlina, Lenkijos armijos vyriausiasis 
kapelionas, ir Lenkijos ambasadorius prie Apaštalų Sosto P. Pappė. Iš jų 
sužinojau, kaip toli yra pasklidęs garsas apie mano pamokslą Kauno 
Įgulos Šv. Mykolo bažnyčioje vokiečių okupacijos metu, kai Lietuvos 
vyskupų vardu pasisakiau prieš vokiečių paskelbtą planą Lietuvos lenkus 
surinkti į getus, panašiai kaip padarė su žydais. Vėliau gyvenime daugybę 
- kartų patyriau, kad lenkai tai įvertino, o su arkiv. J. Gawlina vėliau 
tapome nuoširdūs bendradarbiai. 

Vos pasiekęs Italiją, pranešiau apie tai broliui Jurgiui - saleziečiui - 
kuris tada gyveno Turine. Mudu buvome nesimatę jau dešimtį metų. Jis 
tuoj atvyko, kolegijos rektorius davė jam kambarį kolegijoje, tad pabu- 
vomę kartu, kol gyvenau Romoje. 

Pax Romana konferencija baigėsi pasauliečio profesoriaus Contar- 
do Ferrine beatifikacija. Pax Romana kongreso dalyviai neturėjo atskiros 
audiencijos, o pirmadienio rytą dalyvavome bendroje audiencijoje su 
maldininkais italais, atvykusiais į beatifikacijos iškilmes. Atrodė, kad 
Jiems buvo skirta daugiau dėmesio negu Pax Romana kongreso daly- 
viams. Kai kurie iš Pax Romana žmonių šį faktą aiškino kaip Popiežiaus 
nepasitenkinimą Pax Romana. Turauskų audiencijos proga Šventojo 
Tėvo kalba aiškiai parodė, kad jį pasiekė gandas apie čekų ir šveicarų 
studentų atstovų pasisakymus, siūlančius bendradarbiavimą su komunis- 
tais. Šventasis Tėvas tuo klausimu ir jų adresu laikėsi neigiamai. 

Man baigus vizitus, išvykome su p. p. Turauskais jų tamsiai raudonu 
šauniu Cadillacu Florencijos, Šveicarijos link. Mūsų pirmas sustojimas 
buvo Florencijoje pas jų pažįstamą monsinjorą, kuris lankydavosi Švei- 
carijoje tarptautiniuose caritas suvažiavimuose ir ta proga susidraugavo 
su Turauskais. Florenciją pasiekėme šeštadienio vakare. Sekmadienio 
rytą Mišias laikiau studentams katalikams - FUCI - pasakiau trumpą 
pamokslą. Man patarnavo ministeris E. Turauskas, abu su Ponia priėmė 
komuniją. Studentai tuo labai gėrėjosi. Tai patyriau, kai su jų vadovybe 
praleidau visą dieną. Auto jie mane pavežiojo ne tik po Florenciją, bet 

padarė man nesvajotą malonumą. Mane pavėžėjo į Fidencą, kur katedros 
klebonu ir kapitulos dekanu buvo tas pats Don Lorenzo Guareschi, pas 
kurį praleidau pusę 1934 metų vasaros mažame kalnų vienkiemyje, prie 
mažos bažnytėlės Salco Minorėje. Man atvykus, po keliolikos minučių 
buvo katedroje giedami kapitulos narių ir dalyvių pasauliečių sekmadie- 
nio mišparai. Per juos pabuvau bažnyčioje ir aš, paskui valandėlę pasivai- 
šinome kava, ir su tais pačiais jaunuoliais išskubėjome į Florenciją, nes 
tą vakarą teko dar kita nenumatyta išvyka. Mūsų šeimininkas monsinjo- 
ras, Turauskai ir aš vakare vykome į netoli esantį San Sekondo miestelį, 
kur vienas tėvas benediktinas baigė misijas. Pabaigimo vakare buvo 
pažadėjęs dalyvauti ir monsinjoras, pasiūlė vykti ir mums, mes sutikome. 
Visata apylinkė, o ypač San Sekondas, garsėjo kaip stipriai komunistuo- 
Janti, visa miestelio savivaldybė tada buvo komunistų. Vykdamas iš 
Vokietijos į Romą, buvau pasiėmęs tik vieną mažą valizėlę, nepasiėmiau 
violetinių rūbų, o tik juodą sutaną, juostą, kryžių. Taip apsirengiau ir 
eidamas į bažnyčią. Visai netikėtai misionierius, pasakęs pamokslą, 
parainėjo atvykusius svečius: monsinjorą, ministerį Turauską ir Ponią, 
mane, plačiau paaiškindamas, kas esu, ką esu patyręs, kas dabar dedasi 
Lietuvoje, ir pakvietė mane pasakyti žmonėms žodį, juos palaiminti. 
Nežinojau, ką daryti ir ką turėčiau sakyti. Tačiau klebonas priėjo, 
nusilenkė ir paprašė eiti į sakyklą. Įlipau. Itališkai kalbėjau dar apylais- 
viai, pasisakiau, kas esąs, ką išgyvenome, kas darosi su Bažnyčia Lietu- 
voje dabar, palinkėjau, kad panašus likimas neištikvų italų, nieko neužsi- 
mindamas, ką esu girdėjęs apie San Sekondą, palaiminau. Po pamokslo 
procesija ėjo miestelio gatvėmis. Buvo jau sutemę. Visų namų languos 
kabojo kilimai, degė žvakės, buvo daug gėlių. Einant pro kompartijos 
būstinę, dviejų aukštų namą su didele iškaba ir užrašu stambiomis 
raidėmis kas ten yra, pamatėme, kad ir šio namo visi langai papuošti, 
visuose degė žvakės. Po procesijos ir visoms pamaldoms pasibaigus, 
išėjusį iš bažnyčios mane apsupo minia, moterys nešė laiminti jų vaikus, 
kiti prašė laiminti juos, leisti bučiuoti žiedą. Kurį laiką tai leidome, bet 
minia vis didėjo, tad atėję keli kunigai mane išvedė ir nuvedė į kleboniją. 
Pirmadienio vakare pasiekėme Berną Šveicarijoje, ir iš čia traukiniu 
išvykau į Vokietiją. Po kelių savaičių gavau kun. P. Petraičio pranešimą, 
kad mano vardu Berno banke yra čekis. Nuvykau. Aplankęs ten lietuvius, 

aplankiau ir nuncijų arkiv. Carboni R., sų kuriuo vėliau teko daugiau 
susitikti. Banke radau 10 000 $ - Amerikos vyskupų auką mūsų caritas 
reikaiams ir iš nunciatūros paėmiau Mišių intencijų už 15 000 $. Visa 
paėmęs cash - amerikoniška popierinė valiuta - be kliūčių parsivežiau į 
Rėgensburgą. Mišių aukų pinigus amerikoniška valiuta išsiuntinėjau 
mūsų kunigams, o caritas pinigus išdalijau po 10-15 dolerių šeimoms su 
mažais vaikais. Atsiradus progai, nuvykau į Frankfurtą prie Maino ir 
arkiv. Munch padėkojęs, prašiau jį perduoti mano padėką Amerikos 
Episkopatui. Jis juokaudamas atsakė: „Dėkoki, kai jau turėsi savo ra:.ko- 
se“, Aš atsakiau, kad jau turiu. Jis paklausė, valiuta ar čekiu. Atsakiau, 
kad turiu viską Amerikos valiuta. Jis labai nustebo, nes Amerikos 
kariams ir kitiems amerikiečiams Europoje tada Amerikos valdžia ne- 
duodavo Amerikos valiutos, o tik vadinamųjų kariškų dolerių čekius, už 
kuriuos buvo galima pirkti tik kariškių krautuvėse. Tai saugojo nuo 
spekuliacijos. „Matai, - sako, - mes negaunam, o tu gauni“. Juokaudamas 
atsakiau, kad jeigu reikės, galėsiu padėti. 

Gegužės 9 d. parašiau visiems lietuviams kunigams, vadinamie- 
siems tautiniams dekanams, kad jie pasirūpintų, jog keitimo dieną 
kiekvienas lietuvis turėtų nors 1500 - 2000 senų DM, nes buvo paskelbta, 
kada senos DM bus keičiamos į naujas po vieną už dešimt, kad kiekvienas 
galės gauti į rankas 200 naujų DM, o. kas turės daugiau, tiems bus 
deponuota ir gaus dalimis. Aš buvau pasilikęs apie 1000 $ tokiems 
tikslams. Beveik niekas neatsiliepe, ir man liko 300 S. Tuos aš pakeičia 
po 300 senų DM už dolerį ir deponavau Rėgensburgo diecezijos caritas 
sąskaiton, susitaręs, kad jie vėliau man išmokės po vieną DM už 10 senų. 
Taip už 1 dol. gavau 30 naujų DM. Šiuos pinigus vėliau panaudojau 
pagelbėti lietuviams, o likusią dalį išvykdamas į Ameriką pervedžiau 
mūsų kunigų globon Miunchene. 

Šių metų pavasarį susitarėme su vysk. V. Padolskiu aplankyti britų 
zonoje gyvenančius lietuvius. Pasiskyrėme, kuris kurias stovyklas larky- 
sime, pranešėme kunigams, sutarėme dienas, kurią kurioje stovykloje 
būsime, ir bene 9 d. birželio išvykome traukiniu iš Rėgensburgo. Trau- 
kinys buvo toks pilnas, kad mudu stovėjome koridoriuje. Kiek pavažia- 
-vus išėjo iš vieno kupė žydas, išsivesdamas su savim du jaunuoiiu, juodu 
paliko stovėti koridoriuje, o mudu pakvietė atsisėsti. Kupė sėdėjo dar 

penki žydai. Pasisakė esą Miuncheno žydų Altenrato nariai, pradėjome 
kalbėtis apie Lietuvos žydus. Papasakojo, kad yra atvykusių iš Lietuvos. 
Aš paklausiau, ar jie nieko nėra girdėję, kas nutiko su Kauno gete 
surinktomis Toromis ir brangenybių fondu. Jie man papasakojo, ką aš 
žinojau, kad visa tai buvo paslėpta Švč. Trejybės bažnyčios požemyje, o 
dabar jie visa tai jau turį Miunchene, kad Lietuvoje išlikę žydai visa tai 
atgabenę per Lenkiją. Tada tai buvo dar įmanoma ir aš neabejoju, kad jie 
sakė tiesą, nes, patys būdami ne iš Kauno geto, būtų nesužinoję, kur buvo 
paslėpta. Aš pasisakiau tik, kad esu iš Kauno, bet nesakiau esąs Kauno 
vyskupas. Gal ir be reikalo, gal būtų ką nors daugiau papasakoję. 

Iki Hanoverio keliavome kartu, o čia išsiskyrėme. Vysk. V. Padols- 
kis paėmė rytinę dalį nuo Hanoverio - Brėmeno, o aš vakarinę. Prie 
Hanoverio, Augustdorfe, lietuvius-aptarnavo mons. Ignas Starkus. Čia 
buvo ir daug lenkų. Jų kunigas - Dachau kalinys - metęs kunigystę, 
gyveno čia pat stovykloje su žydaite. Mons. I. Starkus, gerai kalbas ir 
lenkiškai, laikydavo pamaldas ir lenkams. Intelektas, asmenybės stipru- 
mas, pamokslai jo buvo nepalyginamai pranašesni už ano lenkų jauno 
kunigo, kuris šia proga net nepasirodė - lindėjo kambaryje. Atvykstančio 
į Augustdorfą prie gėlėmis išpuoštų vartų, kaip paprastai darydavo 
lietuviai, laukė ir lietuviai, ir lenkai kartu, su vėliavomis, su savais 
atstovais. Sveikino ir teikė gėles lietuviai, tą pat darė ir lenkai, visi kartu 
ėjome į bažnyčią. Rytojaus dieną visiems kartu teikiau Sutvirtinimą, visi 
kartu dalyvavo bendroje vakarienėje. Tai buvo lietuvių ir lenkų šventė. 
Lenkai man dėkojo, kad tai stovyklai suradome tokį kunigą. Žinoma, kai 
ten siuntėme mons. I. Starkų, apie lenkų reikalus nebuvome girdėję ir 
negalvojome. Po pirmųjų pamaldų bažnyčioje mons. I. Starkus mane 
įspėjo, kad ateis delegacija man pasiūlyti nakvynę, papasakojo visas 
" aplinkybes ir pasakė pats nieko nepatariąs, bet jeigu tas pasiūlymas man 
nebūtų prie širdies, jis užleisiąs savo kambarėlį. O lenkų stovyklos 
mokyklos vedėja, apyjaunė grafaitė, turėjo gan erdvų ir patogų kambarį. 
Atvyko ji pati su lenkų stovyklos komiteto pirmininku ir ne tik pasiūlė, 
bet prašė suteikti jiems tą garbę - apsigyventi mokytojos kambaryje. 
Priėmiau jų pasiūlymą, tai buvo man proga ir su jais daugiau pasikalbėti, 
gal net sustiprinti tos stovyklos lietuvių ir lenkų gražius santykius. Iš tos 
kelionės verta paminėti britų kariškų instancijų taktą. Su mumis, vysku- 

pais, visur buvo korektiški amerikiečiai, dar labiau - prancūzai, išskyrus 
porą smulkių incidentų mano kelionėse, kai susidurdavau su komunis- 
tuojančiais MAK.I. Mūsų žmonės britų zonoje pranešdavo apie mudviejų 
atvykimą stovyklos kariniam komendantui, tas savo viršininkams. Kur 
nuvykdavome, pirmiausia mudu pasitikdavo ir pasveikindavo ar tos 
apylinkės, ar vietos karinio padalinio viršininkų vardu atsiųstas karinin- 
kas, visada paklausdavo, ar turime susisiekimo priemonę. Dviem atvejais 
lietuviai jos neturėjo, tad ten vežiojo auto su kariu vairuotoju. Jeigu 
būčiau kur nors negavęs nakvynės ar kitokios paslaugos, kariškiai būtų 
tai parūpinę. Iš šios kelionės paminėsiu Uchtę, nedidelį miestelį, kurbuvo 
apie 1500 mūsų žmonių. Miestelyje su 15 000 gyventojų buvo tik kelios 
vokiečių katalikų šeimos, ten nebuvo net katalikų koplyčios, kartą per 
mėnesį atvykdavo vokietis kunigas, kurios nors šeimos namuose klausy- 
davo išpažinčių, laikydavo Mišias. Lietuviai šiokiadieniais Mišių klau- 
sydavosi savo stovyklos mažoje salėje, sekmadieniais Mišios būdavo 
erdvioje gotikos stiliaus liuteronų bažnyčioje. Ten atvykau šeštadienį. 
Susitikimo apeigoms, vakarui pakako stovyklos aplinkos. Sekmadieniui 
sutarėme, kad ir Mišios, ir Sutvirtinimas bus anoje liuteronų bažnyčioje. 
Sužinojau, kad tos bažnyčios ir parapijos ganytojas praėjusį sekmadienį 
paskelbęs savo žmonėms, jog jų bažnyčioje bus pirmas ir gal net istorinis 
įvykis - lankysiąsis ir iškilmingas pamaldas laikysiąs katalikų vyskupas. 
Tą sekmadienį jis visai nelaikysiąs pamaldų, o visus savo žmonės 
paraginęs dalyvauti mūsų pamaldose. Sekmadienio bene 11 valandą 
nuėję radome tikrai nemažą minią vietos gyventojų. Bažnyčioje tilpo ir 
jų, ir mūsų žmonės. Pats šeimininkas sėdėjo per pamaldas šalia altoriaus. 
Laikiau pontifikalinės Mišias, asistavo keli mūsų kunigai, po Mišių 
teikiau Sutvirtinimą. Po pamaldų bendrų pietų salėje pakvietė ir šeimi- 
ninką su žmona. Abu buvo jau pagyvenę žmonės. Prie stalo, mano 
dešinėje, sėdėjo šeimininkas, kairėje - mūsų kunigai. Per pietus šeiminin- 
kas man prasitarė: „Gaila, kad esu gimęs evangelikas, o keisti Bažnyčios 
nenoriu, nepatogu. Labiausiai ko pasigendu, tai Marijos kulto. Ypač tai 
išgyvenau gegužės mėnesį, kelis kartus dalyvavęs jūsų žmonių pamaldo- 
se Marijai“. 

Pirmadienį iš čia vykau į lenkų karių ir jų šeimų ligoninę, kur lauke 
laikiau Mišias, suteikiau nemažam būriui jaunų ir suaugusių Sutvirtini- 

mą. Visur man asistavo kariškiai su senomis kariškomis uniformomis, o 
majoras, ėjęs tų iškilmių metu šeimininko pareigas, su manim susipažin- 
damas sakėsi esąs generolo Anders adjutantas. Aišku, kad į tą ligoninę jie 
nekvietė manęs be savo viršūnių žinios: arkiv. J. Gawlinos ir gen. 
Anders. Per pietus ir kitomis progomis su tuo majoru kalbėjome prancū- 
ziškai. 

Britų zonoje užtrukome apie tris savaites. Grįždami nesusitikome. 
Vysk. V. Padolskis pora dienų anksčiau už mane išvažiavo tiesiai į 
Rėgensburgą. Grįžtantį į Hanoverį, mane kareivis atvežė į vietinį štabą, 
kur man globoti buvo paskirtas vokiškai kalbantis karininkas. Su juo 
pavakarieniavome karininkų ramovėje, jis pavėžėjo mane į gelžkelio 
stotį, ir išvykau Frankfurto link. Traukinys buvo prisikimšęs žmonių, bet 
aš šiaip taip gavau atsisėsti. Naktis buvo šilta, traukinyje nei vandens, nei 
laisvai pajudėti, nes stačių keleivių buvo prikimšti ir koridoriai. Tik 
aplinkui nebuvo galima rasti nei vandens, nei ko užkąsti. Apie vidurdienį 
išvykau Viurcburgo link, iš pradžių teko sėdėti, paskui, pakeičiant 
traukinį Karlsrūhėje, vos tilpau stačias ant platformos gale vagono, taip 
keliavau iki Viurcburgo. Tik nuo Viurcburgo iki Biberacho, kur išlipda- 
vome eiti į Šeinfeldą, gavau atsisėsti. Šeinfeldą pasiekiau apie 10 val. 
vakare, birželio 28 d., nuo vakar vakaro nieko nevalgęs ir net vandens 
niekur neradęs. Pusgyvis, nieko nenorėjau - nei valgyti, nei miego, tik 
gerti. Likusią 1947 metų dalį praleidau su lietuviais amerikiečių zonoje. 

Tų metų liepos 2 d. „Osservatore Romano“ italų grafas Della Torre 
siūlo Rusijai palankią politiką. Visi trys vyskupai, susitikę Camse, 
parašėme laišką laikraščiui. 

Kaip tik buvo gautas teigiamas atsakymas - P. Pijaus XII raštas, 
paskelbiantis šv. Kazimierą lietuviško jaunimo Globėjų. Ta tema liepos 
25 d. visi trys vyskupai parašėme laišką lietuviams. Ta pačia proga 
aptarėme laišką lietuviams ateinančių Kalėdų proga. 

1948 metų antroji pusė buvo gana nerami. Pirmąją pusę lankiau 
kelias lietuvių stovyklas, gyvendamas Rėgensburge, bet daugiausia 
Šeinfelde. Pavasarį N. P. Švč. M. seselės, gyvenančios Šeinfelde, gavo 
savo viršininkės Putname pranešimą, kad joms teks išvykti į Kanadą. Du 
kartu joms tarpininkai vežė affidavitus kelionei į Ameriką, bet jie kažkur 

pradingo. Atrodo, kad arba vežusieji, arba amerikiečių įstaigos Frankfur- 
te juos pardavė, nes vėliau patikrinome Niujorke ir nustatėme, kad su tais 
affidavitais yra atvykę 16 žydų. Apie gegužės pabaigą gavome Toronto 
arkivyskupo kvietimą atvykti joms į Torontą. Su tuo laišku Kanados 
vizas gavomebe sunkumų. Bene birželio 24 d. palydėjaujas į Niurnbergą 
kelionei į pereinamąją stovyklą ir į Kanadą. Sujomis buvo ir mano sesuo. 
Išvyko į Ameriką ir Eichštete gyvenusios kazimierietės su dviem pas jas 
buvusiom kandidatėm, Išvykti į Ameriką didesniam skaičiui mūsų žmo- 
nių gerų vilčių tada nebuvo, todėl jaunesnieji pasidavė iš kitų kraštų 
atvykusių komisijų pagundoms: Kanados, Australijos, N. Zelandijos, net 
mažai lietuviams girdėtos Venesuelos. Stovyklose labai mažėjo jaunų 
žmonių. Palydėjus vienuolės į Niurnbergą ir grįžus į Šeinfeldą, tą vakarą 
buvo bene jau paskutinis koncertas mūsų gana gero choro, vadovaujamo 
Br. Budriūno. Tarp kitų, jau girdėtų dainų, buvo viena nauja, Gaidelio 
komponuota O tėviškės laukai žalieji...“ Mūsų nuotaikas ji taip atitil:>, 
kad beveik visa minia verkė, man ji paliko gilų nostalgijos ir neviiiies 
įspūdį, kuris ilgai neapleido. Rugsėjo pabaigoje turėjo išvykti į pereina- 
mąją stovyklą ir paskutinė mūsų stovyklos vienuolė kazimierietė, mums 
patarnavusi sesuo Kleofa - Emilija Macelytė. Prieš išvykdama ji dar 
padėjo mūsų šeimai - surengė Šeinfelde puotą mano jauniausio brolio ir 
Emilijos Baniukaitytės vestuvių proga. Jų moterystę palaiminau Šeinfel- 
do pilies bažnyčioje, mano kambaryje buvo gausios vaišės, nors ir 
nedideliam skaičiui žmonių. Rugsėjo 1-2 dienomis visi trys vyskupai vėl 
susitikome Camse. Šia proga sutarta p. dr. S. Bačkį, esantį dabar Paryži"- 
je, paskirti Lietuvos Arkiv. Metropolito atstovu prie UNESCO, Parašytas 
laiškas - Lietuvos vyskupų žodis - lietuviams kunigams emigracijoje 
Nutarta parengti ir išleisti pasauliečiams skirtą teologijos. santraukos 
veikalą ir pavadinti - Dievas ir žmogus. Jį parengti kviestis kan. P. Alek- 
są, kun. F. Bartkų ir kan. K. Steponavičių. Šį nutarimą įvykdė, galima 
sakyti, vienas kunigas, vėliau prelatas F. Bartkus, o „Lux“ išleido Romo- 
je 1953 m. Manau, kad tokio veikalo mums galėtų pavydėti net ir didelės 
kultūringos tautos. 

Šia proga nutarta išleisti Šventojo Rašto Naujojo Testamento II-jo 
tomo mokslinę laidą, paminint jo autoriaus arkiv. J. Skvirecko kunigys- 
tės 50 metų ir vyskupavimo 30 metų sukaktis. Šis tomas išleistas Romoje 
1949 metais. 

Vis rimčiau negaluojani kun. P. Petraičiui, nutarta caritas reikalų 
atstovavimą Šveicarijoje pavesti kun. dr. Juozui Navickui. 

Lietuvių Raudonajam kryžiui finansiškai bankrutavus ir jo vedėjui 
dr. D. Jasiukaičiui prašant, nutaria skirti iš Amerikos Episkopato gautų 
lėšų 800 negiąžinamai ir 700 paskolinti. 

Man siūlant, susitarta surasti vieną du pasauliečius intelektualus ir 
pasiųsti Olandijos, Belgijos ir Portugalijos socialinio gyvenimo ir san- 
tvarkos studijų. Tačiau, kilus emigracijos nuotaikoms, šis nutarimas 
nebuvo įvykdytas. 

Išklausėme arkiv. J. Skvirecko referatą apie lietuvių ir lenkų santy- 
kius, kuriame plačiau išaiškintos tų dviejų tautų mūsų laikų antagonizmo 
priežastys, siūloma ateityje ir dabar palaikyti draugiškus santykius, nes, 
tokiu keliu einant, būtų galima išsiaiškinti praeities nesusipratimus. 

Ateinančiais 1949 metais arkiv. J. Skvireckas vyks į Romą ad limina 
ir parengs pranešimą Apaštalų Sostui ne tik apie Kauno arkidiecezijos, 
bet ir apie visų Lietuvos diecezijų dabartinę padėtį. 

Spalio pradžioje į Miuncheną emigracijai iškvietė ir seserį Kleofą. 
Šeinfelde likau beveik be patarnavimo. Taip pat spalio pradžioje gavau 
Amerikos Klivlendo arkiv. Hoban kvietimą atvykti į Ameriką. Kaip tik 
tomis dienomis vieną šeštadienį vykau į Memingeno lietuvių stovyklą 
Sutvirtinimo. Sustojęs Miunchene, užėjau į Amerikos konsulatą ir čia 
palikau savąjį 1947 m. Romoje gautą Vatikano tarnybinį pasą (Passapor- 
to di Servizio), tikėdamas grįždamas jį pasiimti jau su viza. Man liepė 
ateiti trečiadienį. Kai atėjau į vizų skyrių, vedėjas pradėjo man vokiškai 
(pats vokiška pavarde) aiškinti, kad jam nepatinkanti proklerikalinė 
Amerikos politika, kad Amerikoje visokių dvasininkų ir katalikų kunigų 
esą irtaip per daug. Aš įsižeidžiau, atsistojęs paklausiau, ar vizą man duos 
ar ne, o Amerikos politika ir jo nuomonė apie savo krašto politiką man 
esančios visai neįdomios. Jis atsakė nenorįs vizos duoti. Pats pasiėmiau 
savo pasą nuo jo stalo, pasakiau „auf Wiedersehen“ ir išėjau. Nė negal- 
vojau eiti į kurią kitą instanciją apeliacijos, nes nejaučiau jokio noro 
išvykti į Ameriką, kol neemigravo mūsų žmonės. Trumpai parašiau 
arkiv. Hoban ir kun. dr. J. Končiui, kad vizos man nedavė, tačiau nieko 
neužsiminiau apie ano tarnautojo kalbas. Laikiau reikalą baigtą ir ruo- 
šiausi rudeniui, žiemai Vokietijoje. Spalio 20 d. nuvažiavau į Miuncheną 

išlydėti ses. Kleofos. Tą ar kitą dieną ji turėjo išvykti į laivą bene 
Brėmenhafene. Su ja pasimatęs, užėjau į mūsų Raudonąjį kryžių, kur man 
pasakė, kad telegrafavę pakartotinai iš Šeinfeldo, manęs ieškodami. Ten 
atvykęs Amerikos armijos kariškis su kažkokia telegrama, ir aš turįs 
tučtuojaus išvykti į Ameriką. Dėl tos žinios nesijaudinau ir neėmiau į 
galvą. Grįžau į Šeinfeldą vėlokai vakare. Man papasakojo, kad buvęs 
kapitonas su telegrama iš savo armijos štabo, kad rytoj ryte vėl atvyksiąs, 
norėjęs važiuoti į Miuncheną, bet nežinoję, kur jis galėtų mane ten rasti. 
Tikrai, kitą rytą atėjo kapitonas ir nors mandagiai, bet įsakė man rengtis 
ir tuoj vykti su juo. Aš bandžiau derėtis, kad nesu pasiruošęs, pavargęs po 
vakar kelionės. Niekas negelbėjo, įsakė vykti su juo kaip kokiam 
areštantui. Nuvažiavome į Niurnbergą, į jo divizijos štabą, kur karininkų 
ramovėje abu papietavę sėdome jau ne į džipą, kuriuo atvykome, o į juodą 
patogų Cadillacą ir visu greičiu pasileidome autobahnu į Miuncheną. Jis 
norėjo dar šiandien gauti man vizą ir mane išsiųsti. Už kelių dešimčių 
kilometrų nuo Miuncheno mudu pasivijo du MP ir paklausė, kur mes taip 
skubame. Nors eiliniams MP kapitonas buvo labai nuolankus, bet parodė 
telegramą ir pasakė, kad mudu turime būti konsulate prieš 5 valandą, nes 
tą valandą baigiasi konsulato darbas. MP kariai paleido sireną, tik pasakė 
„Follow us“ irpirma mudviejų pasileido dar greičiau negu mudu prieš tai. 
Kapitonas, matyt, susirūpinęs klausė, kur juodu mus nuves ir ką darys. 
Miunchene atvedė mudu į MP būstinės kiemą ir vienas iš jų priėjęs sako, 
kad konsulatas penktame aukšte, ranką pridėjęs atsisveikino ir nuėjo. 
Konsulato vizų skyriuje aš likau prieškambaryje prieš atdaras duris, 
karininkas, paėmęs mano pasą, priėjo prie to paties džentelmeno, kuris 
anądien man nedavė vizos, parodė telegramą ir paprašė čia pat duoti vizą, 
nes mudu dar šiandien turime sutvarkyti militarinius formalumus - gauti 
iš kariškos įstaigos exit ir reentrance - išvykimo ir sugrįžimo leidimus. 
Žinojau, kur yra ta įstaiga, ten nuvykome, bet buvo jau per vėlų. 
Nakvojomę Miunchene: aš mūsų Raudonajame kryžiuje, jis - karių 
hotelyje. Rytojaus dieną gavome kariškos įstaigos antspaudus, ir kapito- 
nas norėjo vežti mane tiesiai į Frankfurtą, tą pačią dieną išskraidinti į 
Ameriką. Aš jam rimtai paaiškinau, kad taip negalima, kad yra reikalų, 
kuriuos aš turįs sutvarkyti, pranešti lietuviams vyskupams, kam nors 
palikti reikalus. Jis kažkur paskambino, sutiko duoti man dvi dienas. 


151 


Parvežė i Šeinfeldą. Lietuviai čia buvo sujudę, nežinojo, ką su manim ir 
kokiais tikslais daro. Kitos dienos vakare visi susirinkome bendros 
vakarienės pilies salėje. Buvo daug atsisveikinimo kalbų, žmonės jaudi- 
nosi, Aš buvau skaitęs telegramą, kuri buvo iš Vašingtono, iš Pentagono, 
trečiosios armijos štabui. Ten parašyta, kad tokį ir tokį surasti ir tuoj 
išsiųsti į USA, kad Amerikos lietuvius supažindinčiau su komunizmu. 
Taigi aš pats buvau kiek apsiraminęs, raminau ir juos, kad ten ilgai 
nebūsiu ir grįšiu atgal į Šeinfeldą. Atsimenu p. Igno Malėno kalbą, kurjis 
beveik verkdamas kalbėjo, kad iš Amerikos aš jau negrįšiu. Juos padrą- 
sindamas, beto, ir nusiteikęs būti Amerikoje kuo trumpiausiai, pasiėmiau 
tik vieną nedidelę valizą, tik vieną juodą sutaną, kelias pamainas baltinių, 
o visa kita palikau sambaryje. Beje, namelyje, kuriame gyvenau, viršuje 
gyveno senukai, tų namelių savininkai. Mes labai gražiai sugyvenome, 
nes jie buvo garantuoti, kad ten jau neapgyvendins kokių nors kitų 
pabėgėlių. Jų globai palikau ir kambarius, ir viską, kas juose buvo. Rytą 
kapitonas vėl atvyko. Susirinko lietuviai, prikrovė džipą gėlių, atsibučia- 
vome, apsiverkėme ir išvykau. Laimei, kad ten dar liko keli kunigai, nes 
kitaip liekančių nuotaika būtų buvusi tikrai prasta. Vėl atvykome į 
Niumbergą, papieiavome, mane pavežėjo į traukinį, davė du kareiviu 
palydais, ir forimaliai ir faktiškai areštuotą išleido į Frankfurtą. Prašiau, 
kad mane nuvežtųį N C W Cbūstinę, kurtada dirbo man dar nepažįstami 
du Amerikos lenkai kunigai iš Čikagos: Bernasz (su kuriuo vėliau 
Čikagoje gerai susipažinau ir dalyvavau jo laidotuvėse) ir resurrectionis- 
tas Bates. Tą dieną lėktuvas į USA jau buvo išskridęs. Tada skrisdavo tik 
vienas kas antra diena. Teko sujais praleisti naktį, dieną ir dar vieną naktį. 
Jie nupirko man orlaivio bilietą į vieną pusę, už kurį paskui Niujorke 
atsiskaičiau N C W C prieš grįždamas atgal į Vokietiją. Čia jaučiausi jau 
ne kariškių žinioje, nors kariškių buvau iiems patikėtas. Iš čia telegrama 
pranešėme kun. J. Končiui į Niujorką, kada ir kokiu lėktuvu atskrendu. 
Tuodu kunigai buvo dar neseniai atvykę į Vokietiją ir norėjo pamatyti 
didesnę DP stovyklą. Pasiūliau įiems vykti į Hanau, kur buvo didelės 
grupės lietuvių, lenkų, estų, ukrainiečių. Sėdoine į neseniai gautą naują 
srdvų fordą ir išvykome. Juodu sakė, kad tuo auto dar pirma kelionė, kad 
tik vakar gavę jį iš laivo. Atvykę į stovyklą, sustojome pas kun. Z. Gela- 
žių, Jis mus pavedžiojo ir po lietuvių, ir kitų gyvenamas kareivines, 

papasakojo apie žmonių gyvenimo sąlygas, reikalus. Kai po kelių valan- 
dų išvykome, mūsų fordas, nuriedėjęs kelis kilometrus, sustojo ir nega- 
lėjome io užkurti. Vienas iš kunigų tolokai paėjėjo, kol surado telefoną, 
paskambino į garažą. Pralaukėme gerą valandą, ko! atvažiavo autome- 
chanikas. Trūkumas pasirodė paprastas - neturėjome benzino. Išvykdami 
iš Frankfurto, prisipylėme pilną baką, bet io būta kiauro, Jašėjo mums 
važiuojant į Hanau, ten stovint ištekėjo visas, liko tik karbiuratoriuje, tai 
ir važiavome, kol ir tas išdegė. Kitą dieną popiečiu lėktuvas pakilo 
gerokai pavėlavęs, nes buvo rūkas. Nusileidome Kopenhagoje, Šenane 
Airijoje, Islandijos karo aerouoste. Kelyje užtrukę apie 20 valandų, 5 
valandą ryto nusileidome Niujorke, La Gvardijos aerouoste. Manęs ten 
laukė kun. J. Končius. Nors važiavome netoli nuo kun. J. Balkūno ir kitų 
lietuvių parapijų klebonijų, bet niekur nestojome, nes buvo dar per anksti. 
Važiavome tiesiai pas kun. I. Končių, kuris tada Jonkerse kapelionavo 
vienuolėms klauzūrinėms klarisėms. Rytojaus dieną aplankėme kard. 
F. Spelman, NC W C būstinę, mons. Komor, kuris rūpinosi tremtinių 
kunigų paskirstymu, ir lietuvius klebonus: Gurinską - Aušros Vartuose, 
Manhatane, J. Aleksiūną - Angelų Karalienės, N. Pakalnį - Apreiškimo, 
Brukline ir J. Balkūną - Atsimainymo, Maspete. 

"Jeigu ne kun, J. Končius, man būtų buvę nelengva pradėti keliones 
Amerikoje. Kiek kartų ir dienų buvau Niujorke, beveik visada gyvenau 
pas jį. Jis mane visur vežiodavo, Antrą dieną po mano atvykimo atplaukė 
iš Europos pirmas laivas su tremtiniais. Jame buvo ir pirmieji atvykėliai 
iš Šeinfeldo: Lušių ir Švelnių šeimos, dr. A. Katiliūtė su motina ir sesuo 
Kleofa. Visa BALFo vadovybė: kun. J. Končius, kun. J. Balkūnas, p. 
J. Laučka, Staknytė ir kiti pasitiko laive. Ir prieš tai, ir po to visus mūsų 
atvykėlius pasitikdavo BALFo žmonės ir lietuviams visaip padėdavo. 
Šio laivo pasitikti atvyko ir kard. J. Spelman. Jam irmian buvo leista užeiti 
į laivą pasitikti tremtinius. Mūsų lietuviai nesusivokė mane pamatę, kai 
kurie manė dar klajoją po jūrų ligos. Mat prieš kelias dienas mane 
palikdami Šeinfelde, nebuvo nieko girdėję apie mano kelionę, o aš 
orlaiviu juos aplenkiau Atlante, Nežinia kodėl kardinolui patiko Švelnių 
šeimynėlė, kad su jais jis nusifotografavo ir ta nuotrauka rytojaus dieną 
buvo Niujorko laikraščiuos kaip tipiška DP šeima: du jauni, inteligentiš- 
ki, gražiai atrodą vyras ir moteris su maža gražia dukrele. 

Visų Šventųjų dieną popiečiu kun. J. Končius vežė mane savo auto 
į Džozefo ir Marijos vilą, kur ses. kazimierietės mane svetingai priėmė. 
Kitą dieną išvykome Vašingtono link, sustodami Baltimorėje. Vašingto- 
ne aplankėme Lietuvos ministerį P. Žadeikį, jo patarėją J. Kajecką. 

Dar prieš pietus nuvykome į Pentagoną, kur suradome man siųstą 
telegramą pasirašiusį generolą. Pavardės jo neatsimenu, bet jis kalbėjo 
rusiškai, buvo porevoliucinių rusų tremtinių sūnus, jo tėvas buvęs caro 
armijos generolas. Sų mumis jis buvo labai malonus, pakviestas kartu 
papietauti atvyko į hotelį, kur buvome apsistoję, ir pabuvo apie dvi 
valandas. Tada paaiškėjo ir jo telegramos priežastis. Arkiv. Hoban 
pranešė Vyskupų Konferencijos būstinei, kad man neduoda vizos. Iš ten 
P. Moller, teisinis patarėjas, būdamas asmeniškai pažįstamas su Penta- 
gono vadovybe, kreipėsi į ją, o iš ten buvo atsiųsta telegrama, kurią 
trečioji armija taip rimtai priėmė, kad ir jie, ir aš nežinojome, ar mano 
kelionė yra man malonė, ar areštas. Po pietų nuvykome vizito pas 
Apaštalinį Legatą tada arkiv. A. Cicognani. Iš čia grįžtant pastebėjau, 
kad važiuojame pro Kanados ambasadą ir paprašiau kun. J. Končių 
sustoti. Norėjau užeiti ir gauti Kanados vizą, jeigu tektų lankytis Kana- 
doje. Buvau priimtas net pagarbiai. Vizą gavau ir man paaiškino, kad 
turint Amerikos vizą, kol ji galioja, į Kanadą galima vykti ir grįžti į 
Ameriką kada nori. Ambasadorius mane supažindino su tą valandą ten 
besilankančiu erchercogu Švarcenbergo-Šeinfeldo stovyklos savininku. 
Jis domėjosi, o aš jam smulkiai papasakojau, kas ten gyvena, kaip kurie 
pastatai atrodo ir t. t. 

Grįždami iš Vašingtono, pasukome į Pensilvaniją, aplankydami 
lietuvius klebonus. Grįžus į Niujorką, bene „Alpin“ hotelyje vyko Kuni- 
gų vienybės suvažiavimas, kurio tos dienos programa ir buvo tik susiti- 
kimas su manim, pokalbis apie mano kelionę po lietuvių parapijas. 
Kunigų Vienybės pirmininku tada buvo kun. K. A. Vasys - Vusterio 
Aušros Vartų lietuvių parapijos klebonas. Jis, susitaręs su provincijų 
pirmininkais, turėjo parengti mano lankymosi programą. Suprantama, 
kad nežinodami, ar atvyksiu ir kada, negalėjo ruoštis, kol dar neatvažia- 
vau. Tada Kunigų Vienybės provincijų pirmininkai buvo šie: N, Angliją 
tvarkė bene pats kun. K. A. Vasys, Niujorką ir Niu Džersį - kun. J. Bal- 
kūnas, Pietinę Pensilvaniją - kun. M. Daumantas, Žirardvilį klebonas, 

Pitsbergą-Erį - kun. M. Kazėnas, Pitsbergo šv. Kazimiero parapijos 
klebonas, Skrantoną - kun: Miliauskas, šv. Juozapo parapijos klebonas, 
Detroitą - kun. A. Savage-Masevičius, šv. Petro parapijos klebonas, 
Čikagą, Indianą ir visus kitus į vakarus - kun. B. Urba, tada ses. kazimie- 
riečių kapelionas. Suprantama, kol pirmininkas susisiekė sų provincijų 
pirmininkais, šitie su savo provincijų kunigais, ko! viską suderino, čia pat 
jau ir Adventas, Kalėdų šventės. Sutarėm, kad lietuvių kolonijų lankymą 
pradėsiu Naujųjų metų dieną. Taigi turėjau beveik du mėnesiu laiko, Kai 
grįžome iš Vašingtono, kelionėje užtrukę turbūt ilgiau kaip savaitę, kun. 
J. Končiuiatėjo mintis, kad būtų gera kardinolui S. Spelman įteikti kokią 
nors naujai atvykusių tremtinių dovaną. Jis paklausė mano nuomonės, ar 
atvykusieji galėtų kuris ką nors turėti ar padaryti. Atsakiau jam, kad ką 
nors padaręs turėti ar greitai padaryti gali tik Švelnys, kuris buvo baigęs 
amatus, pats mokytojavo Marijampolėje amatų mokykloje ir buvo me- 
džio skulptorius (ar bent apdirbėjas) - geriausias, ką mes dabar galėtume 
surasti. Kun, J. Končius, kaip BALFo pirmininkas, žinojo, kad Švelniai 
nuvyko pas savo gimines į Ansoniją. Greitai patyriau, kad kun. J. Kon- 
čius keliauti mėgo, gal labiau, negu sėdėti namie, turėjo gerą automobilį. 
Tad važiuojame į Ansoniją. Artėdami prie miestelio tarėmės, kaip 
surasti, kur Švelniai apsistojo. Privažiavus policijos būstinę, kun. J. Kon- 
čius sako: „Užeiname čia, tie viską žino“. Įėję radome du policininkus ir 
paklausėme, kur apsigyveno Švelniai. Vienas sako: „Eikime“. Jis sėdo į 
savo auto, mes paskui jį. Netoli pavažiavę sustojome, policininkas 
parodė namą sakydamas: „Čia, antrame aukšte“. Radome Švelnius. Jų 
giminėms ir jiems mūsų apsilankymas buvo nielaukta staigmena. Švelnys' 
pažadėjo padaryti kokį nors rankdarbį: Kryžių ar Rūpintojėlį. Ta proga 
aplankėme ir vietos kleboną kun. Karkauską ir pavakare grįžome atgal į 
Jonkersą. 

Turėjau laiko, tad pasakiau kun. J. Končiui, kad manau aplankyti 
Torontą, kur nuvyko mano sesuo ir kitos jos draugės vienuolės iš 
Šeinfeldo. Jis atsakė, kad ir pats niekad nėra buvęs Kanadoje, kad 
važiuosiąs ir jis. Tuo metu atsirado ir T. S. Kulbis, S. J. iš Monrealio, 
kuris aptarnavo lietuvius, išblaškytus po Kanados miškus, kasyklas ir 
kitur dirbančius pagal sutartį su Kanados valdžia. Išvykome auto visi trys. 
Pernakvoję pakelės hotelyje, pakeliui pasigėrėjome senai girdėtu, bet nė 

vienam iš mūsų dar nematytu Niagaros vandenkričiu, trumpai sustojome 
Hamiltone aplankyti čia dar neseniai atvykusio kun. J. Tadarausko ir 
apsigyvenusio pas socialinės tarnybos vienuoles vengres. Pavakare pa- 
siekėmę Torontą, susiradome vienuoles. Joms čia vadovavo Amerikos 
lietuvaitė, Lietuvoje besimokiusi ses. Apolinara (Emilija Urnikaitė). 
Seselėms buvo pavestas vaikučių našlaitynas. Apgyvendino mane čia pat 
kaimynystėje, kun. bazilijonų vienuolyne. Užtrukome Toronte bene dvi 
dienas, lankydami ką tik iš Vokietijos atvykusį jauną kunigą Petrą 
Ąžubalį, dabar jau lietuvių parapijos kleboną, Lietuvos konsulą Gylį, ir 
arkivyskupą kard. James M. McGuigan, kuris pakvietė čia lietuvaites 
vienuoles ir su kuriuo vėliau man teko artimai susigyventi. Pasiekę 
Torontą, nutarėme aplankyti ir Kanados sostinę Otavą. Čia jau buvo 
kelios lietuvių šeimos. Sustojome hotelyje, vakare lietuviai susirinko į 
Socialinės Globos seserų vienuolyną, nes ten būreliui lietuvių laikydavo 
pamaldas, būdavo sueigos. Šioms vienuolėms buvo pavesta misija glo- 
boti naujus imigrantus, ypač moteris. Kitą rytą trumpai aplankėme 
arkivyskupą ir Apaštalinį Legatą. Dar iš vakaro susitarėme pasiekti ir 
Monrealį. Studijuodami Kanados žemėlapį, pamatėme, kad tas pats 
kelias, prie kurio miesto pakraštyje yra Apaštalinė legatūra, veda tiesiai 
į Monrealį. Taigi vykdami į legatūrą, viską pasiėmėme, išsiregistravome 
iš hotelio, kad po vizito galėtume keliauti tiesiai toliau. Važiuojame 
valandėlę, aš studijuoju žemėlapį, įdomu skaityti upių, ežerų, miestelių 
vardus. Pastebėjau, kad upė, kurios pakrante eina mūsų kelias, pagal 
žemėlapį turėtų būti mums kairėje, o dabar yra dešinėje. Sakau draugams, 
kad važiuojame priešinga kryptimi. Kun, J. Končius susierzinęs sudrau- 
dė, kad neblaškytumae, jis turįs žiūrėti kelio. O tas kelias Nr. 17 buvo dar 
prastas, neplatus, kreivas ir judėjimas labai mažas. Pagaliau ir T. S. 
Kulbis sako: „Bet tikrai, mes turime važiuoti į rytus, tad saulė turėtų būti 
dešinėje, o dabar yra kairėje“. Privažiavom vieną stubelką, J. Končius 
nieko nesakęs išlipo ir nuėjo į vidų. Išėjo su moteria, ranka pamojo ta 
kryptimi, iš kurios mes atvažiavome. Apsisukome ir nuvažiavome atgal, 
per miestą, dabar jau gera kryptimi. Kai kur darbininkai taisė kelią. 
T. Kulbis pasakojo, kad čia gyvenantys prancūzai tokie fanatiški, kad 
angliškai užkalbinti neatsaką. Vienoje vietoje pabandžiau. Sustojome ir 
klausiau juos kelio, iš pradžių angliškai kaip mokėjau, paskui vokiškai. 

Nė vienas nieko nesako. Kai paklausiau prancūziškai, tuoj pakėlė galvas 
ir prabilo net keli. Buvome paskambinę Monrealio lietuvių klebonui kun. 
Bobinui, kad atvykstame. Monrealį pasiekėme pavakare, sustojome ir 
pavalgėme hotelyje, paskui nuvykome į kleboniją. Čia radome Šapokus, 
dar kelis lietuvius, ir su jais praleidome vakarą. Rytojaus rytą Mišias 
atlaikėme katedroje, trumpai aplankėme vietinį arkivyskupą, pasivažinė- 
jome po miestą ir, palikę T. Kulbį Monrealyje, priešpiečiais išvykome 
Amerikos link. Kun. J. Končius patarė važiuoti iki Atola Masačusetse, 
kurklebonavo šviesus ir svetingas, prieš karą iš Vilkaviškio atvykęs kun. 
Pijus Juraitis. Pakelėje sustoję jam skambinome, jis pažadėjo mūsų laukti 
su vakariene. Tačiau pritemus kalnuose įvažiavome į tokius rūkus, kad 
net kelio nesimatė. Daiktais galėjome pajudėti kiek greičiau, o daiktais 
slinkome tik, kad motoras neužgestų. Taip važiuodami Atolą pasiekėme 
tik 10 valandą vakaro. Vis tiek vakarieniavome. Čia ir nakvojomę. 
Rytojaus dieną trumpai aplankėme kun. K. Vasį Vusteryje, tėvus mari- 
jonus Marianapolyje ir Putname N. P. seseles, kurtada joms kapelionavo 
tėvų pranciškonų „primestas“ kun. S. Būdavas. Šia proga aptarėme su 
ses. Aloiza kun. S. Ylos pakvietimą, nors jos apie tai galvojo jau prieš 
man čia atvykstant. Ta mintis buvo bene ses. Augustos - Sereikytės. 

Gruodžio mėnesį lietuviai T T jėzuitai pakvietė manę į Čikagą jų 
klierikui Jonui Sukackui suteikti subdiakonato ir diakonato šventimus. 
Juos teikiau Čikagos jėzuitų Švč. Šeimos bažnyčioje prie Ruzvelt Roudo. 
Dėl to Čikagoje užtrukau apie savaitę. Aplankiau lietuvius klebonus, 
marijonus, kazimieriečių motinišką namą, kard. Stritch. Šiuo kartu buvo 
sutarta, kad lankysiu tik T T jėzuitus, užtat su lietuviais daugiau nesima- 
Čiau, tai turėjo būti vėliau. 

Vėl su kun. J. Končium nuvykome į Torontą švęsti su lietuviais šv. 
Kalėdų. Visų bendra Kūčių vakarienė buvo pas kun. P. Ažubalį šv. Jono 
parapijos salėje. Prisirinko tiek, kiek tik galėjo toje nedidelėje salėje 
sutilpti, beveik vien jauni žmonės, tik vienas kitas iš anksčiau emigravu- 
sių. Prabuvome iki vidurnakčio labai šviesios nuotaikos, o vidurnaktį visi 
nuėjome į bažnyčią, kur aš laikiau Bernelių mišias. Kalėdų ar kitą dieną 
kun. J. Končius išvyko į Ameriką, o aš pasilikau Toronte iki gruodžio 30 
dienos. Tos dienos vakarą traukiniu išvykau Filadelfijos link, nes Naujų- 
jų metų dieną pradėjau lietuvių parapijų lankymą ir pirmoji vieta turėjo 

būti Nių Filadelfija. Traukinyje miegamojo kupė (roomette) negavau, 
teko pasiimti lovą miegamajame vagone. Lova buvo prie durų, šalta 
naktis, tad labai peršalau. Kitos dienos pavakare atvykau į Niu Filadelfiją 
beveik visai neprakalbėdamas. Vakare ir naktį gydžiausi ir iki ryto tiek 
pagerėjo, kad galėjau ne tik Mišias laikyti, nedidelėje bažnyčioje kalbėti, 
bet ir pasikalbėti su žmonėmis. 1949-aisiais Naujųjų metų diena buvo 
šeštadienį. Po pamaldų, pokalbių su žmonėmis, tos pat dienos pavakare 
išvykau į Šenandorą, kur klebonu buvo kun. J. Karalius - Kunigų Vieny- 
bės pirmininkas, kai prasidėjo mūsų kontaktai po karo iš Vokietijos. 
Buvau jau pusėtinai atgavęs balsą, kad galėjau kalbėti ir bažnyčioje, ir 
salėje sa žmonėmis. Po pokalbių salėje buvo ypatingas susitikimas. 
Atėjęs į kleboniją jau pagyvenęs vyras klausė manęs, ar aš esąs Motiejaus 
sūnus. Atsakiau, kad taip. Tada jis pasipasakojo esąs Kubertavičius, 
mūsų kaime ta šeima pravardžiuota Gudais ir ta vieta Kavaliausko lauke, 
prie mūsų lauko, iki paskutinių laikų vadinosi Gudo daržu. Jis su mano 
tėvu kartu ėjęs į mokyklą ir juodu buvę neišskiriami draugai. Atsimenu 
apie tai ir iš tėvo pasakojimų. Kubertavičių tėvams mirus, du sūnūs ir 
duktė išvykę į Ameriką. Mudu praleidome kelias valandas. Jis papasako- 
jo savo brolio tragišką likimą, sesers ir savo vargus. Dabar jo vaikai visi 
baigę ar kolegijas, ar universitetus, jis padėjęs jiems ir gyvenimiškai 
pradžioje, ir pats esąs pasiturįs iš savo kad ir ne stambios prekybos. Jis 
labai gražiai minėjo savo jau mirusią žmoną, kuri jam parodžiusi pado- 
raus gyvenimo ir sėkmės kelią. Ilgai klausęs, pasiteiravau, iš kur jis 
mokąs tokios turtingos naujoviškos lietuvių kalbos, jo laikais mūsų 
kaime žmonės taip nekalbėję. Jis atsakė, kad peržmoną pradėjęs domėtis 
knygomis, skaityti ir rašyti gerai pramokęs dar vaikas Daukšių mokyk- 
loje, o dabar jis turįs turbūt visas knygas, kiek jų buvo išspausdinta 
laisvoje Lietuvoje, ir visas perskaitęs, turįs savo namuose didelę biblio- 
teką. Apie tai minėjau lietuviams pranciškonams, paragindamas nepa- 
miršti tos bibliotekos. 

Beto, apie mano lankymosi dieną kiekvienas klebonas pranešdavo 
savo vyskupui, to aš buvau paprašęs, kai pradėjo ruošti mano kelionės 
planus. Todėl lankydamas lietuvius, aplankydavau ir tos diecezijos 
vyskupą. Jie visi žinojo mane atvyksiant, nes Lietuvių Kunigų Vienybei 
prašant, vyskupai konferencijoje svarstė jų prašymą ir pavedė arkiv. 

Hoban mane iškviesti. Tad suprantama, kad pirmiausia, bene lankydama- 
sis Čikagoje, kai teikiau šventimus klierikui J. Sukackui, aplankiau 
arkiv. Hoban Klivlende, jam padėkodamas. Trukdė prastas anglų kalbos 
mokėjimas. 

Ne visi vyskupai kalbėjo itališkai, vokiškai ar prancūziškai. Kalbė- 
davomės lotyniškai, bet kai kurių ir lotynų kalba buvo ne per geriausia, 
tačiau vieni kitus suprasdavome. Kai pradėjau lankyti lietuvių parapijas, 
pirmasis vizitas buvo Filadelfijos kardinolui Doherty. Mane palydėjo 
kun. J. Čepukaitis. Su kardinolu kalbėjome itališkai. Jis nepiktai, bet 
tiesiai mane paklausė, ar atvykau rinkti pinigų. Mat kas gi kitokiu tikslu 
atvyksta į Ameriką, ypač kitų kraštų vyskupai. Atsakiau, kad ne, rinklia- 
vų neskelbsiu ir nedarysiu. Atvykau kitų vyskupų, savo ir visų tremtinių 
vardu padėkoti už pagalbą, paaiškinti žmonėms, kas įvyko Lietuvoje, 
paaiškinti komunizmą, paprašyti affidavitų mūsų žmonėms Europoje. 

Esi geras diplomatas, atsakė kardinolas. Mano diecezijoje rink ir 
“pinigus. Jų turi ir kunigai, ir kiti žmonės, tegul duoda vargšams. 

Neužteko tiek sekmadienių, kad lietuvių parapijas galėčiau lankyti 
tik sekmadieniais: aš buvau pasiryžęs pabūti 3-4 mėnesius. Keliavau 
užtat beveik kasdien vis į kitą vietą. Žmonės susirinkdavo į bažnyčią, kur 
pakalbėdavau dvasinėmis temomis, paprastai būdavo palaiminimas Švč. 
Sakramentu, paskui eidavome į salę, kur užtrukdavome po kelias valan- 
das. Daugelis žmonių turėjo giminių pabėgėlių, teiravosi apie juos, apie 
Lietuvos likimą. Vietiniai komunistai stengėsi skleisti melus, visur 
girdami rusus, purvindami pabėgėlius kaip žudikus ir kitokius nedorė- 
lius. Po pasimatymo Vašingtone su generolų aš niekur nesivaržiau, 
kalbėdavau labai atvirai ir drąsiai. Net taip, kad Brukline, bene Apreiš- 
kimo parapijoje, po mano kalbos priėjo dar neseniai į Niujorką atvykęs 
kun, dr. M. Ražaitis ir sako: „Žinai, komiai gali tave nudėti. Auditorijos 
gale stovėjo Bimba su savo sėbrais, visi išraudę“. Atsakiau, jeigu aš 
manyčiau jų paisyti, nebūčiau vykęs čia lietuvių lankyti. Jeigu atvykau, 
turiu pasakyti tai, kuo žmonės domisi. 

Kadangi lankiausi Mahanoi Sityje, tai reikėjo aplankyti ir Harisber- 
go vyskupą Leech. Vizitą man užsakė jo kurso draugas, Žirardvilio 
klebonas kun. M. Daumantas. Buvome pakviesti pietų. Kun. M. Dau- 
mantas turėjo gražią rezidenciją ir jo parapijos mokykloje besidarbuojan- 

čias seseles. Pietaujant vyskupas kunigui Daumantui sako: „Sakyk, 
Michaeli, Tu įsigijai tokią vilą, kiti stato naujas mokyklas, klebonijas, net 
bažnyčias (lietuviai). Ar ne beprasmis vargas, išlaidos? Ar ilgam to 
reikės? Dabar augantys lietuviškai nekalbės, be to, kam tos atskiros 
bažnyčios, mokyklos ir kita“. - „Vyskupe, nesirūpinki, - atsakė kun. 
M. Daumantas. - Nebus manęs, nebus tavęs, o tokie dalykai dar bus 
reikalingi. Mūsų pareiga duoti, kas reikalinga dabar. Kai po mūsų tie 
dalykai nebus reikalingi, tai tada gyvensiantys nuspręs, ką su jais daryti“. 

Susitikimai su kunigais, jų parapijiečiais nemažai išvargindavo, bet 
jie buvo tikrai malonūs, nuoširdūs. Būtų per ilga ir per smulku pasakoti 
paskirus išgyvenimus susitinkant su vaikystės pažįstamais, buvusiais 
kaimynais ar artimais, mūsų šeimoje tarnavusiais. Tokiais atvejais būda- 
vo irašarų. Nesižymėjau įspūdžių irapsilankymų kiekvienoje vietoje: jie 
visi būdavo panašūs. Paminėsiu tik tris atvejus, kai lietuvių parapijos liko 
neaplankytos. Vienaišjų- Grand Rapidsas Mičigane, kur klebonavo kun. 
Lipkus. Prieš man atvykstant į Detroitą, kažkokia proga buvo didesnis 
vyskupų ir kunigų subuvimas. Kun. J. A. Lipkus prieina prie kun. 
A. Savage, luris buvo tos provincijos Kunigų Vienybės pirmininkas, ir 
prašo, kad tas paprašytų jo vyskupą sutikimo man aplankyti Grand 
Rapidso liet. par-ją. Tas paima kun. J. A. Lipkų už rankos, prieina prie 
jo vyskupo Haas ir sako: „„Vyskupe, kunigas Lipkus kreipėsi į mane 
paprašyti Jūsų sutikimo apsilankyti vysk. Brizgiui“. Vyskupas pažiūrėjo 
į abu ir klausia: „Tai kodėl kun. Lipkus man nieko nesako?“ - „Kad jis 
tavęs bijo“, - atsakė kun. A. Savage. Vyskupas apsisuko ir nuėjo. Aš tai 
išgirdęs ilgai galvojau, ar man ten vykti, ar ne. Kai kurie Čikagos kunigai 
ragino vykti, bet susilaikiau. 

Man lankant Peorijos parapijas Spring Valyje ir Kėveinyje abu 
klebonai: V. Kvinn (Kvietinskas) ir S. Bartkus mane pavežėjo pas vysk. 
Schlarman. Buvome pakviesti pietų. Per pietus vyskupas klausia, kada 
būsiu Vestvilyje pas kun. J. Paukštį. Atsakiau, kad neturiu jo kvietimo, 
todėl nemanau vykti. Vyskupas šiem dviem kunigams sako: „Praneškite 
jam, kad aš noriu, kad vyskupas ten apsilankytų“. Gal dėl to, kad ten dar 
buvo, nors ir menkutė, nuolat negyvenančių parapija. Tačiau kun. 
J. Paukštys niekad neatsiliepė, ir ten niekad nebuvau. Manau, vykti 
vyskupui, kviestam ne klebono, o pasauliečių, yra savotiškas klebono ir 

parapijiečių santykių ardymas. Trečias atvejis buvo Vusteryje, Masaču- 
setse, šv. Kazimiero parapijoje. Čia nesilankiau ne dėl kitų priežasčių, o 
dėl klebonų santykių. Vėliau esu buvęs ir šioje parapijoje, ir su jos 
klebonu santykiai nusistovėjo geri. Kad tada nebuvau šv. Kazimiero 
parapijoje, didelės reikšmės neturėjo, nes visi lietuviai turėjo progą 
aplankyti Aušros Vartų parapiją. Šioje kelionėje neaplankiau ir Los 
Andželo parapijos, tačiau čia buvo tada savotiškos aplinkybės. Neseniai 
miręs prel. J. Maciejauskas, dar neseniai čia atvykęs kun. J. Kučinskas- 
Kučingis kūrėsi naujoje vietoje, buvo nedaug lietuvių, - tikras naujakurio 
vargas. Vėliau aš čia būdavau dažnokas svečias. 

Lankydamas parapijas, visur aplankydavau ir mokyklas, kur šešta- 
dieniais ir sekmadieniais dirbdavo seselės. Klivlende gavau naujai pa- 
skirto vyskupo W. O' Connor kvietimą į jo ir dviejų jo draugų - Martin 
McNamara ir W. Cousins, - konsekraciją, » ir kun. V. Urba iš Čikagos 
telefonu kvietė būtinai atvykti. Ta proga susitikau beveik visus Amerikos 
vyskupus. Gaila, kad prastai mokėjau angliškai, kad nepatyriau to malo- 
numo, kokį būčiau galėjęs. 

Teko dar kartą važiuoti iš rytų į Detroitą, savaitę prieš Palmių 
sekmadienį pašventinti pamatų naujai lietuvių parapijos bažnyčiai, iš 
vidurio miesto besikeliančiai į užmiestį. Kai čia pirmą kartą lankiausi, 
nakvojau dar senoje klebonijoje, meldėmės senoje bažnyčioje miesto 
centre, negrų kvartale. Man tai buvo pirma tokia patirtis ir vakare, 
užgesinęs šviesas klebonijos antrame aukšte, ilgai stebėjau juodukų 
elgesį. Išsikėlė iš tos miesto dalies visi baltieji, teko atsisakyti ir lietu- 
viams savo bažnyčios, klebonijos, mokyklos. Tų pastatų dabar ten visai 
nėra - pertą vietą nutiestas greitkelis, viskas nugriauta. Nėra dabar ir tos 
Dievo Apvaizdos bažnyčios, kurios pamatus šventinau. Vėl vestas naujas 
greitkelis turėjo eiti per tą vietą, kur stovėjo bažnyčia ir klebonija, vėl 
viskas nugriauta. Iš Detroito po Palmių sekmadienio nuvykau į Omahą 
Nebraskoje, kur, užtrukęs vieną dieną, išvykau į Su Sitį Ajovoje. Apie 
šias dvi vietas po kelis žodžius. Man lankantis Omahoje, lietuvių parapija 
buvo jau tokia maža, kad klebonas Jonas Jusevičius vos išsimaitino. Apie 
kokį nors kunigams skirtą mėnesinį pastovų atlyginimą tada nebuvo ko 
irkalbėti. 1948 metų rudenį, man atvykstant į Ameriką, jis, paėmęs kelias 
dienas atostogų, traukiniu atvažiavo į Brukliną pas savo draugą kun. 

J. Balkūną. Tada orlaivių kai kur dar visai nebuvo, o kad ir buvo, tai dar 
ne visi jais skraidė. Ryte atvykęs į kun. J. Balkūno kleboniją, rado 
šeimininką apsirengusį išeiti. Svečiui buvo pasiūlyta pasilikti klebonijo- 
je, o jis pats vykstąs pasitikti tremtinių laivo, kuriame esą daug lietuvių. 
Tremtinių, Eleonoros Roosvelt pavadintų Displaced Persons - DP, var- 
das tada darėsi vis populiaresnis, vyskupai paskyrė savo diecezijose 
kunigus direktoriais įvairių tautybių tremtinių reikalams - pakvietimams. 
Omahos diecezijoje buvo tik ta viena lietuvių parapija, tad tokiu direkto- 
rium buvo paskirtas kun. J. Jusevičius. Dar nematęs nė vieno tremtinio, 
ir jis pasisiūlė eiti kartu, Atvykus laivui, Juozas Laučka pavarde pašaukė 
vieną tremtinių šeimą, jaunus tėvus su bene keturiais mažais vaikais, ir 
pastatęs juos nuošaliai, rūpinosi kitais. Vienus pasitiko giminės, kitus 
kitokie kvietėjai, o šios šeimos - niekas. J. Laučka aiškino kun. J. Balkū- 
nui, tai girdėjo ir kun. J. Jusevičius, kad tos šeimos kvietėjai - sponsoriai, 
ūkininkas iš Vakarų Virdžinijos savo kvietimą atšaukė turbūt išsigandęs 
būrelio mažų vaikų. Nebuvo juos kur siųsti, tarėsi laikinai apgyvendinti 
hotelyje ir surasti nors formalius sponsorius. Kunigui J. Jusevičiui tos 
šeimynėlės taip pagailo, kad jis susijaudinęs pareiškė ją pasiimąs. Čia pat 
telefonu pasakė savo giminaitei, kuri tarnavo pas jį klebonijoje, kad tą 
šeimą pasitiktų ir apgyvendintų klebonijoje, ko! jis sugrįš, sumokėjo už 
traukinio bilietus, pasodino į traukinį ir išsiuntė į Omahą. Čia atvykęs 
radau tą šeimynėlę dar klebonijoje. Jie klebonui buvo tokie dėkingi, 
nuolankūs, tvarkingi, kad jam kilo mintis pasikviesti tokių daugiau ir 
atgaivinti parapiją. Jis parašė BALFui, kad duotų pavardes visų tremti- 
nių, neturinčių kvietimų, ypač sų mažais vaikais. Jis atsivežė į Omahą 
daugiau kaip 1000 tremtinių. Pats juos pasitikdavo stotyje. Jeigu neturė- 
davo kur kiturjų apgyvendinti, tai kartais buvo pilna klebonija, parapijos 
salė po bažnyčia. Pats ieškodavo jiems darbų, o jų tada buvo, ypač 
skerdyklose. Neturėdamas kur jų apgyvendinti, nupirko kelis apleistus 
namus. Tremtiniai savo rankomis tuos namus suremontavo, gaudami 
atlyginimą už darbą, pradėjo mokėti nuomą, tad klebonas paėmė keletą 
senų ir naujesnių namų išsimokėtinai. Rezultatas buvo tas, kad ten 
prireikė naujos didesnės mokyklos, susikūrė gyva parapija su gražiu 
choru, o klebonas, apie tai nei svajodamas, nei siekdamas, tapo turtingu 
žmogumi. Per anksti mirė, iki pat mirties gyveno vargingai, o visa, ką 

buvo įgijęs, paliko taip nepraktiškai, kad su jo palikimu dar ir man buvo 
šiek tiek vargo, išlaidų, kurių man niekas neatlygino. Bet man pavyko 
rasti išeitį, kad liko patenkintos jo sesuo irklebonijoje tarnavusi jos duktė, 
graži suma teko mūsų kolegijai Romoje, o dvigubai daugiau tai parapijai. 
Parapijai teko daugiau. Jis pats tos intencijos neturėjo, bet kun. L. Tulaba 
ir aš per daug pasitikėjome to meto arkivyskupu Bergenu. Tačiau niekas 
vėjais nenuėjo, o aš širdyje patenkintas, kad tokia dalia teko parapijai, nes 
per ją jis visa tai įgijo. 

Pirmadienio rytą kun. J. Jusevičius auto nuvežė mane į Su Šitį ir 
paliko. Su lietuviais susitikau antradienio vakare. Ir čia jų buvo nedaug. 
Klebonavo kun. Jurgis Čėsna iš Pensilvanijos. Buvo jaunas, nepatyręs ir 
nepraktiškas, atrodė nesveikas ir skundėsi negalėmis. Vienoje vidurinėje 
mokykloje čia jau mokytojavo neseniai atvykęs mano draugas kun, 
Antanas Sidaravičius. Prieš karą jis buvo lankęsis Škotijoje, tad pramo- 
kęs angliškai. Su vyskupu Mueller labai nuoširdžiai išsikalbėjome ir jis 
man pasisakė, kad mirus ar pasitraukus kun. J. Čėsnai, kito klebono ten 
jau neskirs, nes neturi lietuvių kunigų, o paves kun. A. Sidaravičiui 
sekmadieniais ten laikyti Mišias, klausyti senukų išpažinčių. Man išvy- 
kus atgalį Vokietiją, kun. J. Čėsna netrukus mirė, vyskupas pakvietė kun. 
A. Sidaravičių. Kun. A. Sidaravičius vyskupui tiesiai atsakė, kad tas 
norįs uždaryti parapiją, bet jis su tuo nesutiks ir į tą vietą vien patarna- 
vimams neis. Vyskupas įsižeidė ir įsakė kun. A. Sidaravičiui išvykti iš jo 
diecezijos. Laimė, buvo ką tik atvažiavęs kun. S. Morkūnas. Šiam 
vyskupas jau nesiūlė tik sekmadieniais patarnauti, o paskyrė pastoviu 
administratorium, ir jis ten klebonauja ir dabar (po 25 metų). Kitą dieną, 
- trečiadienį prieš Velykas, - iš čia nuskridau į Vinipegą, Manitobą - 
Kanadoje. Čia tada buvo vienas lietuvis pranciškonas. Buvau jam prane- 
šęs, kad atvyksiu. Sužinojau, kad angliškosios diecezijos vyskupas ( nes 
ten buvo trys: dar prancūziškas ir ukrainiečių) yra pakvietęs mane 
apsistoti jo rezidencijoje. Trečiadienio vakare jėzuitų kolegijoje buvo 
lietuvių susirinkimas. Ar dalyvavo čia tremtinių ir kiek, dabar neatsime- 
nu. Mūsų pokalbyje dalyvavo ir kolegijos rektorius. Pakalbėjau apie 
Lietuvos likimą, tremtinius, paprašiau visus maldų ir lojalumo Lietuvai. 
Buvau girdėjęs, kad čia nemaža lietuvių esą rausvi, yra net kompartijos 
narių. Tik dėl to šis susirinkimas buvo ne lietuvių klube, nes jo nariai 

nenorėjo tokio svečio kaip aš, o kai kurie lietuviai nenorėjo ateiti į tokią 
vietą. Apie bolševizmo skriaudas Lietuvai kalbėjau santūriai,-bet po 
mano kalbos buvo nemaža klausimų, kai kurie aiškiai šališki ir prielankūs 
komunizmui. Tai man sudarė progą daugiau ir plačiau pakalbėti apie 
bolševizmo turinį, apie tai, ką bolševikai yra padarę Lietuvoje. Vėliau 
pajutau, kad kai kurie neužmiršo mano posakio, jog dabar Lietuvoje į 
palankų komunizmui žiūri taip, kaip caro laikais žiūrėjo į lietuvį, įtariamą 
tarnaujant caro žandarams. Mūsų pokalbis užtruko iki vėlyvo vakaro. 
Nežinau, kas tuo pasirūpino, bet po pokalbio rektorius pakvietė visus į 
gretimą salę užkandžio ir kavos. Nors kalbėjau atvirai, bet ir privačiuose 
pokalbiuose nepatyriau 1š lietuvių jokios nemalonios reakcijos žodžiu ar 
šalta laikysena. Maloniai kalbėjomės beveik iki vidurnakčio. Šventąjį 
ketvirtadienį dalyvavau katedroje Mišiose ir Alieių šventinimo apeigose. 
Po jų aplankiau vyskupą prancūzų diecezijoje kitoje upės pusėje, kelias 
ką tik atvykusias lietuvaites, dirbančias ligoninėje, ten buvo ir mano 
giminaitė A. Grajauskaitė, vėliau Lietuvninkienė. Tada orlaivių daug 
nebuvo, kaip dabar, tad iš Vinipego į Čikagą išskridau Šventojo penkta- 
dienio priešpiečiais ir pavakare buvau Čikagoje. Šv. Velykas praleidau 
pas kun. B. Urbą - seserų kazimieriečių kapelioną. Po šv. Velykų savaitė 
buvo laisva, tad nutariau dar nuvykti į Kanadą atsisveikinti sesers ir jos 
draugių, lietuvių kunigų, nes vėliau jau nemačiau laisvo laiko, viso 
pavasario kalendorius buvo jau paskirstytas. Kaip mane priėmė Kanados 
ir Amerikos vyskupai, parodo toks faktas. Hamiltono kurijoje prasitariau, 
kad norėčiau aplankyti Londono vyskupą, kurio diecezijoje buvo nemaža 
lietuvių, bet turiu laisvą jau tik rytdieną, be to, eisiu žiūrėti, ar rasiu 
tinkamų traukinių. Vyskupas davė savo auto ir sekretoriui, kun. 
J. L. Wilhelm, liepė mane nuvežti ir parvežti. Nors diena buvo labai 
bjauri, ėjo debesys po debesio su sniego ir lietaus šlapdriba, buvo labai 
slidu, kai kur vos matėsi kelias, bet mane nuvežė į Londoną ir tą pačią 
dieną parvežė. (Man malonu, kad jis dabar yra Kingstono arkivyskupas.) 
Po šv. Velykų baigiau lankyti likusias Amerikos lietuvių parapijas. 
Atskridęs į Ameriką spalio pabaigoje ir lietuvių parapijas pradėjęs 
lankyti 1949-ųjų Naujųjų metų dieną, aplankiau šitas parapijas, 0 jose 
susitikau su daugeliu lietuvių: 

.„ Amsterdamas (Niujorkas) - klebonavo kun. J. Raštutis 
. Ansonija (Konektikutas) B. Gauronskas 

„Atolas (Masačusetsas) P. Juraitis 

„Baltimorė (Merilendas) dr. L. Mendelis 


Bajona (Niu Džersis) prel. M. Kemežis 


„Pietų Bostonas (Masačusetsas) prel. P. Virmauskas 
„Kembridžas (Masačusetsas) prel. Pr. Juškaitis 

„ Bridžportas (Konektikutas) J. Kazlauskas 

„ Broktonas (Masačusetsas) prel. F. V. Strakauskas 


„ Bruklinas (Niujorkas) Angelų Karalienės J. Aleksiūnas 
. Bruklinas (Niujorkas) Apreiškimo N. Pakalnis 

. Bruklinas Šv. Jurgio K. Paulionis 

. Čikaga (Ilinojus) Šv. Jurgio prel. M. Krušas (tada jau Kalifornijoj) 
„ Čikaga Švč. P. M. Gimimo prel. J. Paškauskas 

„ Čikaga Visų Šventųjų J. Šaulinskas 

„ Čikaga Petro ir Povilo M. Švarlis 

„ Čikaga (Ilinojus) Šv. Juozapo prel. V. Černiauskas 
„Čikaga Šv. Mykolo kun. P. Gasiūnas 

„Čikaga Aušros Vartų tėvai marijonai 

„ Čikaga Dievo Apvaizdos prel. A. Martinkus 

. Čikaga Švč. M. Nekalto Prasidėjimo mons. A. Briszko 

. Čikaga Šv. Kryžiaus kun. A. Linkus 

Čikaga Haitsas Šv. Kazimiero P. Katauskas 

Siseras (Ilinojus) Šv. Antano prel. I. Albavičius 
Klivlendas (Ohajas) Šv. Jurgio kun. V. Vilkutaitis 

„ Detroitas (Mičiganas) Šv. Jurgio J. Čižauskas 

Detroitas Šv. Antano L. Boreišis 

Detroitas Šv. Petro V. Masevičius (Savage) 

Diu Boisas (Pensilvanija) prel. M. Urbonas 

Ist Sent Luisas (Ilinojus) J. Deksnys (vikaras A. Deksnys) 
Elisabetas (Niujorkas) J. Simonaitis 

Prakvilis (Pensilvanija) J. Narbutas 

Garis (Indiana) J. Martis 

Žirardvilis (Pensilvanija) M. Daumantas 

Harison-Kernis (Niu Džersis) L. Voiciekauskas 

„Hartfordas (Konektikutas) prel. J. Ambotas 
„Indiana Harboras (Indiana) mons. K. Bičkauskas 
„Kenoša (Viskonsinas) tėvai marijonai 

„Keveinis (Ilinojus) S. Bartkus 


„Kingstonas (Pensilvanija) J. Inčiūra 


„Lorensas (Masačusetsas) prel. P. Juras, PA 
„Mahanoi Sitis (Pensilvanija) P. Čėsna 


„Maspetas (Niujorkas) prel. J. Balkūnas, PA 
„Minersvilis (Pensilvanija) K. Klevinskas 
„Maunt Karmelis prel. V. Dobinis 

„Našua (Niu Hempšyras) tėvai saleziečiai 
„Niuarkas (Niu Džersis) prel. I. Kelmelis 
„Niu Britenas (Konektikutas) V. Karkauskas 
„Niu Heivenas (Konektikutas) A. Gradeckas 


„Niu Filadelfija (Pensilvanija) S. Mozuras 


„Niujorkas, Manhatanas (Niujorkas) J. Gurinskas 

„ Norvudas (Masačusetsas) S. Kneižis 

„ Omaha, Nebraska J. Jusevičius 

„Filadelfija (Pensilvanija) Šv. Kazimiero prel. I. Valančiūnas 
„Filadelfija Šv. Jurgio prel. dr. V. Martusevičius 

56. 


Filadelfija Šv. Andriejaus J. Čepukaitis 


„Pitsburgas (Pensilvanija) Dangun Žengimo kun. J. Misius (jau panai- 


kinta) 


58 


65. 


66 
67 
68 
69 

„ Pitsburgas (Pensilvanija) Šv. Kazimiero M. Kazėnas 
„Pitsburgas (Pensilvanija) Šv. Vincento J. Vaišnora 
„Pitstonas (Pensilvanija) J. Kasakaitis 

„Plimutas (Pensilvanija) A. Sinkevičius 

„Port Vašingtonas (Viskonsinas) prel. J. Šlikas 
„Ročesteris (Niujorkas) J. Bakšys 

„Rokfordas (Ilinojus) (neturėjo nuolatinio kunigo) 
Skrantonas (Pensilvanija) Šv. Juozapo prel. V. Miliauskas 
. Šeboiganas (Viskonsinas) prel. J. Šlikas 

„ Šamokinas (Pensilvanija) J. Klimas 

„ Šenandoras (Pensilvanija) prel. J. Karalius 
„Springfildas (Ilinojus) S. Yunker 

70. Spring Valis (Ilinojus) V. Kwinn (Kvietinskas) 

71. Su Sitis (Ajova) J. Česna 

72. Sent Kleras (Pensilvanija) P. Laumakis 

73. Tamakva (Pensilvanija) K. Batutis 

74. Vandergriftas (Pensilvanija) Šv. Vincento kolegijos benedektinai 
75. Voterberis (Konektikutas) J. Valantiejus 

76. Vokiganas (Ilinojus) J. Čužauskas 

77. Westfildas (Masačusetsas) V. Puidokas 

78. Vilks Baras (Pensilvanija) J. Miliauskas 

79. Vusteris (Masačusetsas) pręl. K. Vasys. 

Man lankant tas parapijas, prelatų titulus tada turėjo tik du: Čikagoje 
prel. M. Krušas ir Hartforde (Konektikutas) prel. J. Ambotas. Kiti prela- 
tais ar monsinjorais tapo vėliau. 

Aplankiau keletą vietų, kur parapijų susirinkimų nebuvo, nes jų 
kunigai manė, kad žmonėms gali pakakti to, kad nuvyks į kaimyninę 
parapiją. Tokios buvo: 

1. Olbanis (Niujorkas), kur klebonavo kun. K. Strimaitis 
„ Česteris (Pensilvanija) E. Paukštys 

„Klivlendas, Švč. M. Nesiliaujančios Pagalbos kun. J. Angelaitis 
„Duryja, Pensilvanija J. Savulis 

„1stonas (Pensilvanija) P. Garmus 

„Heizlfonas (Pensilvanija) V. Nanorta 

„Lusernas (Pensilvanija) J. Kundreckas 

„Mezvilis (Pensilvanija) A. Degutis 

„Providensas (Rod Ailendas) J. Vaitiekūnas 

10. Skenekteidis (Niujorkas) Al. Orvydas 

11. Skrantonas (Pensilvanija), Šv. Mykolo prel. J. Boll 
12. Vusteris (Masačusetsas), Šv. Kazimiero A. Petraitis 


LI OL ELL N 


Aišku, bendravau ne tik su išvardytais kunigais, bet su visais 
lietuviais kunigais, dirbančiais parapijose, atliekančiais kitas pareigas, 
esančiais ne tik marijonų, įėzuitų ar pranciškonų, bet ir kituose vienuo- 
lynuose. Jeigu liko koks lietuvis kunigas neaplankytas, tai tokių buvo 
tikrai nedaug. Man lankantis lietuvių klebonijose, ten ateidavo ir jauni 
lietuviai kunigai, dirbantys nelietuvių parapijose. O tada ir tokių buvo 

gana daug. Pakartotinai teko lankytis T T. marijonų Hinsdeilyję tr 
Marianapolyje. Taip pat pakartotinai, net ir su nakvynėmis, lankiausi 
Broktone, Nukryžiuotojo Jėzaus (pasionisčių) lietuvaičių motiniškame 
name, Putname, Konektikute, N. P. Švč. Marijos seselių namuosę. Pits- 
bergo seselių pranciškiečių kapelionijoje gyvenau lankydamas Pitsber- 
bo, Diu Boiso ir kitas aplinkines parapijas. 

Matydamas, kad Amerikoje lietuvių kunigų netrūksta, o daugybė 
jaunų, čia gimusių lietuvių kunigų, dirbančių nelietuvių parapijose, 
laukia, kada galės pereiti į lietuvių parapijas, parašiau į Vokietiją kan. 
V. Zakarauskui laišką, ragindamas visiems kunigams patarti stropiai 
mokytis anglų kalbos, nes nėra vilties, kad ten esantys mūsų tremtiniai 
kunigai visi rastų sau vietos lietuvių parapijose. 

Baigęs Kunigų Vienybės parengtą programą, aplankęs visas jų 
numatytas lietuvių parapijas Amerikoje, aplankęs Kanadoje Hamiltoną, 
Torontą, Londoną, Otavą, Monrealį, gegužės mėnesį pradėjau paties 
planuotą kelionę, vienas aplankiau kai kuriuos asmenis, padėkojau, 
atsisveikinau. Birželio pradžioje aplankiau Sinsinatį su intencija atsisvei- 
kinti arkivyskupą McNichol, kuris tada buvo Vyskupų Konferencijos 
iždininkas, bet jį radau išvežtą į ligoninę, kunigai patarė ten neiti, prašiau 
juos perduoti mano pagarbą ir linkėjimus. Netrukus jis mirė. iš čia 
atvykau į Čikagą ir pataikiau, kai seselės kazimierietės, baigusios mokslo 
metus savo akademijoje, visos važiavo į Bleini Parką Šiaurės Mičigane. 
Jų kapelionas kun. B. Urba pasakojo, kad telefonu manęs teiravęsis iš 
Grin Bėjaus kun. Ropella, vysk. Bona sekretorius, su kuriuo gyvenau 
studijuodamas Romoje. Jis, kun. P. Gasiūnas ir kun. P. Juškevičius, 
Šv. Kryžiaus ligoninės kapelionas, važiuoją rytoj į Bleini Parką pro Grin 
Bėjų ir pakvietė mane važiuoti su jais. Išvykome, pakeliui aplankėme 
buvusį marijoną kun. A. Morkūną, vikaravusį vienoje Grin Bėjaus para- 
pijoje, pasiėmėme jį. Sustojome valandai Grin Bėjuje, ta proga susipaži- 
nau su vysk. Bona, kun. B. Urbos mokslo draugu, su kuriuo vėliau mūsų 
draugystė buvo labai artima. Užtrukę Bleini Parke bene tris dienas, 
grįžome į Čikagą, ir aš tuoj išvykau į Filą. Buvau žadėjęs dalyvauti kun. 
M. Daumanto, Žirardvilio klebono, kunigystės 25 metų sukakties minė- 
jime. Dieną praleidau su kunigais, o vakare kun. Gibas pavežėjo manę į 
Filo aerouostą, išskridau į Los Andželą. Po įdomios kelionės auto per 

Virdžiniją, Alabamą ir kt. pietines valstijas aplankiau ir išgelbėjau iš ūkių 
kelias ten patekusias mūsų tremtinių šeimas. Prieš dvi dienas jau buvo 
atvykęs kun. dr. J. Končius, tą patį rytą turėjo atvažiuoti ir kun. J. Starkus, 
tada vikaravęs pas kun. J. Simonaitį Elizabete, Niu Džersyje. Visi trys 
susitikome aerouoste irsuplanavome kelionę Pasifiko krantu į Vankuverį 
Kanadoje. Paskambinome į kleboniją. Mums pasakė, kad klebonas kun. 
J. Kučinskas-Kučingis išvykęs visai dienai, tad pradėjome kelionę. Pa- 
keliui aplankėme prof. Pakštą, kuris po nesunkaus dalinio paraližo tada 
sveiko gyvendamas pas P. Starkienę. Keliavome neskubėdami, be to, ir 
neleido greitai važiuoti. Keletą dienų užtrukome San Franciske besigė- 
rėdami jo apylinkėmis. Lietuvių tada ten nesusitikome, nebuvo namie nė 
arkiv. Meeny, tad sekmadienį išvykome pamažu tolyn. Manau, kad 
mums visiems trims nepaprastą įspūdį padarė pirmą kartą matomi sekvo- 
jų-raudonmedžių tūkstantmečiai miškai. Savaitės pabaigon pasiekėme 
Siatlį, kur, iš Vokietijos atvykęs, katedroje vikaravo kun. J. Dakinevi- 
čius. Kun. J. Končius dar keliaujant buvo jį susiradęs telefonu. Mums 
visiems trims nakvynę paruošė katedros klebonijoje. Čia nakvojome, 
regis, dvi naktis, o sekmadienio priešpiečiais išvykome Kanados Vanku- 
verio link. Mano turistinės Amerikos vizos laikas pasibaigęs jau prieš 
kelis mėnesius, tad gyvenau antrąkart gautu stay permit. Žinojau, kad su 
Amerikos viza galiu nuvykti į Kanadą ir vėl grįžti, bet nežinojau, kad, 
Amerikos sieną perkirtus, stay permit nutrūksta automatiškai. Amerikos- 
Kanados perėjimo punkto amerikiečiai mus visus praleido nieko nesaky- 
dami. Kanadiečiai tačiau paklausė, ar ilgai manąs Kanadoje būti ir kur 
vyksiąs iš Kanados. Atsakiau, kad Vankuveryje būsimetik rytojaus dieną 
ir po to visi grįšime į Ameriką. Tada jie man paaiškino, kad grįžti į 
Ameriką aš jau negalėsiąs, nes mano vizos laikas pasibaigęs, reikią 
naujos. Grįžome visi trys iš punkto ir čia pat motelyje likome nakvoti. 
Susitarėm, kad pirmadienį juodu vyks į Vankuverį, nusiveš mano pasą ir 
bandys gauti naują Amerikos vizą. Popiečiu grįžo be vizos. Konsulas 
pažadėjęs vizą pratęsti, bet reikia, kad atvykčiau pats. Ryte išvažiavome 
jau visi trys, daiktus palikę motelyje, jį rezervavę dar vienai nakčiai. 
Nuvykome tiesiai į Amerikos konsulatą. Konsulas laisvai kalbėjo vokiš- 
kai, sušaukė visus tarnautojus su mumis pasisveikinti. Sakėsi, tarnauda- 
mas konsulu Vokietijoje, nuvykdavęs į Palangą pas Tiškevičius. Pasa- 

kiau jam, kad senieji Tiškevičiai likę rusų neišvežti, o jis atsakė, kad rytoj 
vykstąs į Halifaksą pasitikti jų, atvykstančių į Kanadą. Gavau vizą. Iš ten 
nuvykomę į kuriją susipažinti su arkivyskupu, kuris mus priėmė labai 
maloniai, mokejo prancūziškai, tad buvo lengva su juo susikalbėti. Kai 
pasiteiravome apie tremtinius, jis atsakė, kad toliau žinių gausime iš 
Socialinės Globos vienuolių, ir generalvikaras mus ten palydėjo. Vienuo- 
lės parodė visų jau atvykusių į Vankuverį tremtinių sąrašus, bet lietuvių 
ten dar nebuvo. Kun. A. Traškevičius-Traška ir kiti, kurie pasiekė Kana- 
dos Pasifiko pakraščius, dar dirbo pagal sutartis kas miškuose, kas kitur, 
Tą pačią pavakarę grįžtantį Amerikos pusę, kun. J. Starkus sako, kad 
reiktų ką nors pasiimti amerikiečių muitininkams paerzinti. Sustojome, 
priemiesčio mažoje krautuvėlėje nusipirkome šešis kiaušinius, padėjome 
automobilio užpakalyje net neužrakinę. Amerikiečių kontrolės punkte 
klausia, ką vežamės. Končius atsako: „Aš nenoriu kalbėti, klauski tą 
rascally - latrą užpakalyje (kun. J. Starkų)“. Amerikietis jau rimtai 
klausia kun. J. Starkų. Tas atsako: „Šešis kiaušinius“. - „Kur jie?“ - 
klausia valdininkas. „Žiūrėk mašinos užpakalyje“, - atsako kun. J. Star- 
kus. Valdininkas liepia atidaryti auto. Starkus atsako, kad atidaryta. 
Valdininkas atidaro - nieko daugiau, tik dėželėje šeši kiaušiniai. Juok- 
damasis pamojo ranka, ir nuvažiavome prie savo motelio. Grįžome per 
Spokeiną, Jelonston Parką, pasukome į Su Sitį, per Omahą į Čikagą. 
Pernakvoję Sisere, kun. J. Starkų palikome pas kun. I. Albavičių, o mudu 
su kun. J. Končium iškeliavome Klivlendo, Niujorko link. Iš ten, kun. 
“J. Končiaus pavėžintas, nuvykau dar į Vašingtoną atsisveikinti Apašta- 
linio Legato ir Lietuvos ministerio P. Žadeikio. Apaštalinis Legatas 
manęs paklausė nuomonės apie kun. J. Končių. Atsakiau, kad tai vienas 
iš pačių geriausių kunigų. „Ačiū Dievui, tai malonu girdėti“, - atsakė 
vyskupas. Iš to supratau, kad jis bus girdėjęs apie kunigą ką nors 
neigiamo. Vėliau iš paties kun. J. Končiaus sužinojau apie jo incidentą su 
kardinolu Doherty. Gandas pasiekė ne tik Apaštalinį Legatą, bet prireikė 
net Romos įsikišimo, kad kun. J. Končius gautų teisę laikyti doktorato 
egzaminus Vašingtono katalikų universitete. Incidentą laimėjo kun. 
Končius, bet paskleisti šmeižtai, matyt, dar nebuvo pamiršti. ž 
Baigęs keliones, dar pasilikau kelias dienas Niujorke. Atvyko į 
Ameriką mano brolis Juozas ir pasakė norįs mane prašyti, kad prieš 

išvykimą palaiminčiau jo moterystę su Aldona Pupyte. Su ja buvo 
besitarią dar Vokietijoje. Vieną sekmadienio popietę susitikome Niujor- 
ke Aušros Vartų lietuvių parapijos klebonijoje: jis, Aldona su savo tėvais, 
ir sutarėme, kad jų moterystę palaiminsiu sekmadienį - liepos 24 d., 
Brukline, Švč. Marijos Apreiškimo lietuvių parapijoje. Tai buvo, jeigu ne 
visoje Amerikoje, tai nors toje bažnyčioje pirmoji jaunų tremtinių mote- 
rystė, užtat žmonių dalyvavo daug. To paties sekmadienio popietę, toje 
pačioje klebonijoje, parašiau padėkos laišką Amerikos vyskupams, su 
kuriais teko turėti kokių nors reikalų. 
Trečiadienį, liepos 27 d., Britanijos laivu „Mauritanija“ išvykau į 
Europą - į Havrą. Laive susipažinau su viena britų šeima. Sužinoję, kas 
esu ir kad niekad nebuvęs Anglijoje, kvietė mane sustoti ir aplankyti tą 
šalį. Kad neturiu vizos, jie sakė, jog tai ne kliūtis, sutvarkysią. Jie patys 
nesisakė, aš nenorėjau klausinėti jų pareigų. Tačiau D. Britanijoje nesu- 
stojau. Beveik devynių mėnesių kasdienės kelionės, beveik kasdien vis 
naujoje vietoje, kalbėjimas ir kalbėjimas nuo ryto iki vakaro man buvo 
jau nusibodę, tad mintis, jog galėsiu ramiai pailsėti vienuolyno celėje, 
mane ramino. Tik aptemdydavo mintis, kad jau nerasiu saviškių. Žinojau, 
kad lietuviai labai sparčiai emigruoja, kad vieną po kitos uždaro stovyk- 
las, jų likučius perveža į kitas. Iš brolio ir Pupių žinojau, kad jau 
likviduojamas ir Šeinfeldas. Havrą pasiekiau rugpjūčio 3 dieną ir iš čia 
vykau tiesiai į Štutgartą, kur gyveno priemiestyje brolis Petras. Užsukau 
pas jį pakviesti vykti su manim į Šeinfeldą susirinkti ten paliktų menknie- 
kių. Jis pasakė, kad jau ir brolis Simas su šeima išvykę į pereinamąją 
stovyklą, o gal jau laive. Šeinfelde radome tik kelis lietuvius, paliktus 
likviduoti stovyklą ir perduoti vokiečiams pilį. Patalpas valė iš rytų 
atbėgę vokiečiai. Tai jie darė labai noriai, nes rado gana daug paliktų 
dėvėtų drabužių, lovų, kitokių reikmenų, kurių mūsų žmonės negalėjo ir 
nenorėjo pasiimti išvykdami į pereinamąją emigracijos stovyklą. Su čia 
rastais keliais lietuviais praleidome vakarą, o rytą, brolio padedamas, 
susirinkau likusius asmeninius menkniekius. Baldus, virtuvės reikmenis, 
radiją palikau senukams, namelio savininkams. Daviau jiems dar keletą 
DM. Abu verkė atsisveikindami, nes mūsų santykiai buvo tikrai šeimy- 
niški. Bene rugpjūčio šeštą dieną išvažiavau iš Šeinfeldo. Brolio Petro 
palydėtas, išvykau į Rėgensburgą, iš kur jį paleidau atgai į Štutgartą. Jau 

iš Regensburgo antroje rugpjūčio pusėje parašiau Apaštaliniam Legatui 
Vašingtone platų pranešimą apie savo kelionės įspūdžius ir patirtį. Matyt, 
juos nusiuntė į Vatikaną, nes gavau tų pačių, 1949 metų, rugsejo 12 
dienos atsakymą iš Vatikano. 

Reiketų paminėti dar vieną dalyką. Keliaudamas po Ameriką, ga- 
vau, kur Iš vyskupų, kur iš mūsų kunigų ir pasauliečių, smulkių aukų, 
kurių susirinko keliolika tūkstančių dolerių. Dar 1š Amerikos pasiunčiau 
vyskupui V. Padolskiui, kad juos panaudotų mūsų žmonių labdarai. 
Tačiau prie jo prisiplakė du jo mėgiami skaitytojų jau neturinčio laikraš- 
čio redaktoriai - vienas kunigas ir vienas pasaulietis, - ir išprašė tuos 
pinigus, žadėdami sugrąžinti. Man grįžus į Rėgensburgą, juodu netrukus 
atėjo pas manę ne skolos grąžinti, bet labai įkyriai prašydami paskolinti 
daugiau. Trumpai atsakiau, kad juodu turės sugrąžinti skolą, o ne daugiau 
gauti, Netrukus tie išvyko į Ameriką. Vyskupas V. Padolskis mirė, anie 
dar gyvena. Bet niekad iš jų negauta nė cento, pvz., padėti mūsų žmonėms 
Sibire ar Lietuvoje, nors abu yra gana turtingi žmonės... 

Grįžęs iš Amerikos, susitariau su arkivysk. J. Skvirecku ir vysk. 
V. Padolskiu susitikti Romoje. Susitikę ne tik pasidalijome mano kelio- 
nės įspūdžiais, bet ir parašėme ilgoką, septynių puslapių mašinraščio 
ganytojišką laišką emigruojantiems lietuviams. Jis yra „Vyskupų byloje“ 
(1949), o kitas platinamas L-vėje, kitur vergijoje, laisvam pasaulyje yra 
paskelbtas 1951.V.1. Rudeniui vienas pasilikau Rėgensburge. Ten buvo 
kelios lietuvių šeimos vokiečių žinioje, o amerikiečių išlaikomuose 
senelių namuose keliolika lietuvių senukų ir invalidų. Laiką leidau 
kasdien juos lankydamas, šį tą rašinėdamas. Nuotaika tačiau buvo tokia, 
kad kreipiausi net į gydytoją dėl širdies. Ištyręs pasakė, kad kitokių 
trūkumų nesą, tik trūksta geresnės nuotaikos ir daugiau gryno oro. 

Vyskupas V. Padolskis ir toliau gyveno Kufšteine, retkarčiais at- 
vykdavo į Rėgensburgą. Vienas po kito emigravo ir kunigai. Išvyko į 
Ameriką ir kan. F. Kapočius, nepalikdamas nieko, kas tvarkytų dar 
liekančių lietuvių dvasinius reikalus. Pasitarę su vysk. V. Padolskiu, 
parinkome iš likusių kunigų kapuciną tėvą Alfonsą Bernatonį. Jį reko- 
mendavome Vatikanui, ir jis buvo patvirtintas lietuvių sielovadai Vokie- 
tijoje. Gyvendamas Austrijoje, vysk. V. Padolskis aplankydavo ir arki- 
vyskupą dažniau negu aš. Daug ką nutardavome visi kartu, nors ir 
nesusitikdami. 

-1950 metų kovo mėnesį visi trys vyskupai parašėme du laišku 
lietuvių jaunimui šv. Kazimiero asmens ir jo kulto temomis. 

Rugpjūčio viduryje visi trys vyskupai vėl susitikome Romoje. Tiks- 
las buvo dalyvauti Švč. Marijos į Dangų Ėmimo dogmos paskelbimo 
iškilmėse, dalyvauti Šventuose Metuose, kartu pasitarti. Šia proga visi 
trys kartu paprašėnie P. Pijų XII vienokiu ar kitokiu būdu pagerbti šiuos 
asmenis: J. Kajecką, S. Bačkį, prof. A. Damušį, dr. J. Leimoną, dr. P. 
Karvelį, J. Matulionį, M. Galdikienę, O. Labanauskaitę. Mūsų prašymus 
patenkino, išskyrus vieną - prof. A. Damušį. Man atrodo, kad visai 
nepelnytai jam pakenkė tą vasarą prie Šv. Jurgio bažnyčios įvykę 
senbuvių lietuvių ir karštakošių kelių tremtinių peštynės. Kai vysk. Ho- 
ban pasiteiravo kun. V. Vilkutaitį, šv. Jurgio parapijos kleboną, apie prof. 
A. Damušį, Vilkutaičiui, matyt, atrodė, jog dėl peštynių kaltas ir prof. 
A. Damušis, ir apie jį gal ką nors neigiamo pasakė. Spėju, kad taip, nes 
nuo tada kun. V. Vilkutaitis atšalo nuo prof. A, Damušio, o iš pradžių jį 
. labai vertino. 

Ta pačia proga Romoje mudu su vysk. V. Padolskiu lankėmės pas 
Rio de Žaneiro kardinolą Barros de Camara, pas Toronto kardinolą 
McGuigan ir dar pas kelis vyskupus, siūlydamiesi darbui, jeigu jie 
manytų, jog mudu kuo nors jiems naudingi. 

“Tų pačių metų gruodžio 1 dieną vysk. V. Padolskis ir aš parašėme 
P. Pijui XII laišką: kiek maždaug lietuvių į kurį kraštą išvyko, kiek jų ten 
iš seniau yra, ir pareiškėme, kad mudu, dar palyginti jauni, galėtume kur 
nors būti naudingi Bažnyčiai ir lietuviams. Europoje pasilieka pakanka- 
mai kunigų patarnauti čia liekantiems lietuviams, o su jais ir arkiv. 
J. Skvireckas. Laiške nepaminėjome jokio krašto, kur manytume vykti. 
Tai palikome Popiežiaus nuožiūrai. Pokalbiuose buvome daugiau linkę 
jis - į Ameriką, o aš - į Pietų Ameriką. 

Beje, rugpjūčio mėnesį vykdamas į Romą, pakviečiau ten atvykti ir 
savo jauniausius brolius: Jurgį, salezietį, iš Turino ir Petrą iš Vokietijos. 
Juodu atvyko, ir tai buvo jų pirmas susitikimas po 16 metų. 

1951 metų pavasarį VLIKO pirmininkas prel. M. Krupavičius prašė 
mane nuvykti į Paryžių, Madridą, Lisaboną ir patirti tų kraštų valdžių 
nuotaikas, kaip jie žiūri į Lietuvos okupavimą: ar jį pripažįsta, ar ne, 
Išvykau birželio 5 d. Paryžiuje Užsienio reikalų ministerijoje man buvo 

atsakyta, kad Prancūzija yra tos pačios nuomonės kaip D. Britanija ir 
Amerika, Sakė, jie priimsią asmenį kaip Lietuvos charge d'affaires, jeigu 
Lietuvos vyriausybė yra ką nors pristačiusi jų vyriausybei. Jau minėjau, 
kalbėdamas apie mano lankymąsi čia 1947 metais, kad dr. S. Bačkis 
nebuvo tikras, jog min. Klimas spėjęs jį pristatyti Prancūzijos vyriausy- 
bei, Ispanijai ir Portugalijai. Dabar Užsienio reikalų ministerijoje man 
pažadėjo pabandyti savo archyvuose tai patikrinti. Pasakėme jiems datą, 
kada dr. S. Bačkis buvo paskirtas mūsų ministerio patarėju ir kada jis čia 
atvyko. Sakiau, kad maždaug po dviejų savaičių grįšiu. Išvykau į Mad- 
ridą ir Lisaboną. Nei ispaniškai, nei portugališkai nemokėjau. Laimei, 
Madride gyveno salezietis kun. Antanas Patalavičius, kuris mane lydėjo 
visur, kur nebuvo galima susikalbėti prancūziškai, jis buvo ir vertėju. 
Apsigyvenau Kasa di San Vinsentėje - tai Madrido Kunigų sąjungos 
namai: kunigams ir jų rekomenduotiems pasauliečiams, graži bažnyčia ir 
kitoje bažnyčios pusėje ligoninė. Gavau gražų trijų kambarių vyskupišką 
butą, čia ir valgydavau. Man išvykstant patys sąskaitos nepateikė, o tik 
paprašyti parašė, ir vienuolė nedrąsiai paklausė, ar man nebūsią per 
brangu. Pesetas pavertus doleriais, išėjo maždaug pusantro dolerio už 
kambarius ir maistą per dieną. Čia lankiau ir arkivyskupą, ir kunigų 
seminariją, ir laikraščių redakcijas, bet svarbiausias vizitas buvo pas 
Užsienio reikalų ministerį Martiną Artaho. Man vizitą paskyrė 10 valan- 
dą vakaro. Atvykęs radau laukiantį už mane amžiumi vyresnį labai kuklų 
asmenį, kuris pats mane pasisveikino, sakydamasis esąs Amerikos pa- 
siuntinys Stanton Griffits. Prieš tai apie jį nebuvau girdėjęs, tik vėliau 
teko skaityti labai įdomius jo atsiminimus apie diplomatinę karjerą karo 
metais Skandinavijoje, paskui Lenkijoje, Egipte, Argentinoje, Ispanijo- 
je. Jis kalbėjo vokiškai, ir užsimezgė įdomus pokalbis. Jam papasakojau 
apie savo misiją, jis domėjosi bolševikų elgesiu Lietuvoje. Taip mums 
bekalbant išėjo iš ministerio kabineto medaliuotas, auksu galionuotas 
asmuo su dviem palydovais. Prieš tai p. Stanton Griffits buvo spėjęs man 
dar papasakoti, kad dabar Amerikos vyriausybė vedanti derybas su 
Ispanija dėl militarinės bazės, ką jau žinojau, nors UN buvo nutarę 
paskelbti Ispanijai diplomatinį ir ekonominį boikotą. Išėjus aniems trims 
ponams - Švedijos ministeriui su dviem palydovais, - po kelių minučių 
pakvietė mane. Atsisveikindamas p. Stanton Griffits juokais pasakė: 

„Matai, tave priėmė pirmiau negu mane, nes esi vyskupas, nors iš tavęs 
jie nieko negaus, o ministeris dar nežino, kad aš atnešu jam septynių 
milijonų dolerių čekį.“ 

Ministeris Martinas Artaho mane priėmė priklaupdamas ir pabu- 
čiuodamas mano žiedą. Paaiškinau savo misiją, kalbėjome prancūziškai, 
jis atsakė, kad Ispanija seka Vakarų pasauliu. Jeigu yra gyvas asmuo, 
kada nors akredituotas Lietuvai atstovauti Ispanijoje (o tada ta pati 
atstovybė buvo Prancūzijai, Ispanijai ir Portugalijai), jis bus priimtas be 
kliūčių, tik reikėtų, kad jis nors retkarčiais aplankytų Ispaniją, nes jis 
žinąs, kad prieš karą tai būdavę retai. Mūsų visą situaciją ministeris 
žinojo gerai. Jis net pasakė, kad jeigu neatsirastų tokio, kuris buvo 
Ispanijos valdžiai pristatytas, nesant nepriklausomos Lietuvos valdžios, 
jis priimsiąs kad ir naują, kurį rekomenduos VLIKas ar aš. Jis tą patį 
pakartojo vėliau min. E. Turauskui, kai tas nuvyko į Madridą. O Paryžiu- 
je, Užsienio reikalų ministerijoje, tuoj po mano apsilankymo patikrino 
archyvus ir rado, kad dr. S. Bačkis buvo ten pristatytas kaip Lietuvos 
ministerio patarėjas. Išeidamas iš ministerio išreiškiau savo užuojautą dėl 
UN nutarimo ir perdaviau pasigėrėjimą, kad Ispanija šaltai į tai reagavo. 
(Mat buvau skaitęs, kad po UN nutarimo, kai beveik viso pasaulio 
valstybės nutraukė diplomatinius ryšius, Alkasaro gynėją gen. Moscardo 
Ispanijos vyriausybė pasiuntė į Angliją pas sosto įpėdinį, kuris tada ten 
studijavo, prikalbinti grįžti studijų į Ispaniją. Anglijos valdžia laukė, kad 
generolas paprašys audiencijos jeigu ne pas karalienę, tai bent Užsienio 
reikalų ministerijoje, buvo pasiruošę jį iškilmingai priimti. Tačiau gen. 
Moscardo išvyko niekam nieko nepranešęs.) Ministeris Martinas Artaho 
man atsakė, kad dėl UN nutarimo jie gal turėsią laikinų ekonominių 
nuostolių, tačiau dėl to nepulsią ant kelių prieš pasaulio masoneriją. 
Ateisią laikai, kai jie patys pakvies mus į UN ir kitur. 

Tai prasidėjo dar man ten būnant: pirmieji atėjo amerikiečiai, paskui 
juos britai ir kiti. Apie tai labai įdomu skaityti Stanton Griffits. 

Tada Madride lietuvių buvo mažai: radau tik kun. A. Patalavičių, 
studentą Pabedinską ir vieną Lietuvos žydų šeimą, pas kurią lankiausi su 
kun. Patalavičium. Ta pačia proga aplankiau ir plačiai kalbėjausi su 
T. Murillo, S. J., kuris tada buvo Madrido radijo stoties direktoriumi. Jį 
prašiau, kad leistų iš Madrido lietuviškas transliacijas į Lietuvą. Jis 

atsak+, kad dabar radijo stotis modernizuojama, būsianti galingesnė, 
turėsianti daugiau bangų ir t. t. Kai darbas bus baigtas, būsią galima 
galvoti ir apie tai. Tai vėliau laimėjo vysk. V. Padolskis. Sekmadienį 
buvau pakviestas laikyti šv. Mišias universiteto bažnyčioje svetimša- 
liams studentams. Po pamaldų valandėlę kalbėjausi prie bažnyčios su 
įvairių kraštų studentais, patyriau, kiek daug jų čia yra ir kad visiems 
norintiems Ispanijos valdžia skiria stipendijas, tačiau be gundymo Ispa- 
nijoje pasilikti, netgi universiteto baigimo diplomo neduoda, jeigu po to 
neišvažiuoji. Man paaiškino, kad Ispanija turinti pakankamai inteligentų, 
čia baigę mokslus tegu grįžta į savus kraštus ir tegul lieka Ispanijos 
draugai. Panašiai elgtasi ir su našlaičiais. Karui pasibaigus, Ispanijos 
valdžia per katalikų caritas paėmė Ispanijon tiek našlaičių, kiek tik pajėgė 
finansiškai, bene apie 15 000, Jų nedavė bevaikėms šeimoms, o tik 
pavyzdingoms, turinčioms savų vaikų. Specialūs inspektoriai tikrindavo, 
kad tų vaikų nelaikytų šeimose antraeiliais ir kad mokytų jų tėvų kalbos 
irkultūros. Kai jie užaugs, kiek sąlygos leis, turėtų grįžti kiekvienas į savo 
tėvų šalį gražiai išauklėti, išlavinti, kad būtų naudingi savo kraštui ir 
Ispanijos draugai. Po pamaldų parvežti į Kasa di San Vinsentą pasisiūlė 
Lenkijos ambasadorius grafas Potockis. Jis mane supažindino su savo 
ponia Radvilaite. Neilgoje kelionėje kalbėjomės labai bendromis temo- 
mis. Juodu pareiškė jaučią didelį palankumą lietuviams, Lietuvai. Aš 
juokais atsakiau, kad iš Potockių ir Radvilų kitokių jausmų negalėtum 
tikėtis. 

Iš Madrido pirmadienį nuvykau į Lisaboną Portugalijon. Čia radau 
du kunigus saleziečius: Augustiną Sabą ir A. Trainavičių. Kun. Augus- 
tinas Sabas buvo toks vadovas ir palydovas, kad geresnio nerastum. Jo 
santykiaisu Lisabonos aukštais sluoksniais buvo tikrai neįsivaizduojami. 
Jo dėka tuoj mane priėmė Užsienio reikalų ministeris. Čia išgirdau tą patį, 
ką ir Madride, kad Portugalija Baltijos kraštų klausimais laikosi anglo- 
saksų politikos, kad ir čia nebus jokios problemos priimti Lietuvos 
atstovą, priimtą Paryžiaus ir Madrido. Tolesniame pokalbyje ministeris 
pasakė, kad jis ilgą laiką buvęs prie Vatikano, kad nesąs Europos 
valstybių reikalų ekspertas, kad Portugalija iš viso nesanti europiečių, gal 
daugiau afrikiečių (maurų) tauta; tad jos interesai esą ne Europoje, 0 
Afrikoje, kur yra jos kolonijos. Žinoma, man nederėjo reikšti kitokios 

uuomonės, - jos nepareiškiau, užteko išklausyti ministerio pasisakymą, 
kuris man vis tiek buvo gana įdcmus. Premjero Salazar taua nebuvo 
Lisabonoje. Buvo priešrinkiminis laikas, tai ir valdančioji partija, ir 
kairioji opozicija vedė gana gyvą propagandą. Salazar tada važinėjo po 
Portugaliją mitinguodamas. Tai irgi kun. A. Sabo nuopelnas, kad paty- 
riau tokią staigmeną: vieną dieną atvyko manęs aplankyti pretendento į 
karaliaus sostą princo sesuo princesė, paaiškindama, kad princas auto 
akcidence šiek tiek susižeidė ir negalįs išvykti iš namų, tad pasiuntęs ją 
apiankyti mane kaip specialų pasiuntinį Lietuvos re'k.iams. Per ją 
perdaviau mano padėką, pagarbą, linkėjimus pasveikti princui, ies iš 
kalbos paaiškėjo, kad juos revizituoti nebūtų patogu. Taip pat kun. 
A. Sabo dėka susipažinau su Mokslų Akademijos pirmininku. Norėjau 
šia proga aplankyti jau gana garsėjančią Fatimą. Per kun. A. Sabą 
telefonu sutvarkėme, kad sekmadienį man bus rezervuota valanda Mi- 
šioms prie altoriaus apsireiškimo vietoje - koplytėlėje. Pavėžyti į Fatimą 
pasisiūlė Mokslų Akademijos pirmininkas, tik paklausė, ar galėtų kartu 
vykti dvi jo dukrelės studentės. Važiavome auto visi keturi, kalbėjomės 
prancūziškai. Per Mišias mano globėjas tarnavo Mišioms, visi trys 
priėmė Komuniją. Tada Fatimoje dar nebuvo daug ko žiūrėti: dabartinė 
bazilika buvo statoma, statė ir kelis kitus pastatus. Buvo šventovės namai 
su keliolika kambarių turistams, su kuklia valgykla. Po Mišių ir mes, čia 
užkandę, kiek pavaikščioję, pasižvalgę po apylinkes, išvykome Lisabo- 
nos link, nes tą patį vakarą aš turėjau išvykti traukiniu atgal į Madridą. 
Grįžome kitu keliu, sustodami aplankyti vertus pamatyti Alkobaso ir La 
Bataljos vienuolynus. Dar pridėsiu, kad šėštadienį mane vienas jaunas 
inžinierius nuvežė auto į Estorilį (exkaralių gyvenvietes), labai gražų 
privačių rezidencijų miestą, aplinkui kaimuose daugelyje vietų sustojo- 
me pas paprastas šeimas vis pirktis pyragaičių. Jis man norėjo parodyti 
šių vietų moterų kulinarijos meną, kaip kiekviena išgalvoja pagaminti vis 
ką nors nauja, skirtinga. 

Fatimoje, nors diena buvo saulėta ir nešalta, bet aukštumoje kartais 
patraukdavo toks šaltas vėjas, - aš peršalau. Grįždamas traukiniu iš 
Lisabonos į Madridą, nors turėjau miegamąjį, deja, pilną traukinio 
keliamų dulkių, bet jau vakare pasijutau negerai, naktį jaučiau turįs 
temperatūros, skaudėjo gerklę. Madridą pasiekiau anksti rytą, parvykęs 

į Kasa di San Vinsentę, tuojau paprašiau medicinos pagalbos. Po Mišių 
seserys vienuolės mane paguldė į lovą ir pašaukė gydytoją. Mano gerklė 
jau buvo žaizdota, aukšta temperatūra. Daktaras suleido penicilino, 
paskui vienuolė dieną pakartojo kelis kartus. Daktarui išėjus, vyresnioji 
liepė su ja esančiai seseriai atnešti citriną. Perpjovė pusiau, liepė man 
išsižioti ir išspaudė citriną man į gerklę, taikydama ant žaizdų. Įsakė ir 
vienuolei, ir man apie tai nieko nesakyti gydytojui. Sako: „Matai, jie 
viską žino iš knygų, bet daug ko paprasto nežino iš gyvenimo“. Išgulėjau 
iki kito ryto. Susirūpinau, nes buvau sutaręs rytoj, antradienį, 11 valandą 
būti katalikų dienraščio redakcijoje. Paryčiu kelis kartus pasitikrinęs 
temperatūrą, pamačiau, kad ji normali, gerklės neskaudėjo. Atsikėliau, 9 
val. atsilaikiau Mišias, pavalgiau pusrytį, tuo tarpu atvyko kun. K. Pata- 
lavičius ir išėjome į redakciją. Grįžome apie 12 val., radome gydytoją 
belaukiantį. Jis tuoj pamatavo temperatūrą, man išsižiojus apžiūrėjo 
gerklę ir, radęs ją be žaizdų, tik ištarė: „Incredible“. O vienuolė, mano 
gerklę gydžiusi citrina, stovėjo ir tylėjo. Gydytojas man papasakojo, kad 
karo metu jis buvęs Ispanijos legiono Mėlynosios divizijos gydytojas 
Rytų fronte ir daug laiko praleidęs Vilniuje. 

Prieš grįždamas į Paryžių dar norėjau aplankyti Monserato vienuo- 
lyną. Traukinys išvyko 9 val. ryto, man labai patogus, nes galėjau ten 
praleisti vieną dieną ir vakare būti Madride. Paprašiau seseris, ar negalė- 
čiau 8 valandą laikyti Mišias. Vyresnioji labai kategoriškai atsakė neigia- 
mai, sakydama, kad per dieną dirbusių seserų ji negalinti kelti taip anksti. 
Išvykau be Mišių, jas atsilaikiau Monserate. Šis posakis lietuviui keistai 
skamba. Nepabuvus Ispanijoje, keistai skambėtų ir man. Ispanijos žmo- 
nės ne tiek paiso laikrodžio, kad ištisą metą darytų ką nors vis tą pačią 
valandą, o paiso metų sezono. Vasarą vakarę gulti, kai per kaitrą vis tiek 
negali užmigti, ir ryte kelti tada, kai oras yra patogiausias poilsiui, aiški 
nesąmonė, bet daug kur žmonės yra per daug „mechanizuoti“. Madride 
išmokau, kad bažnyčios atidaromos, įstaigos, mokyklos darbą pradeda ne 
anksčiau kaip 10 val. ryto. Dirba iki 2 val., paskui iki 5 val. viskas tylu, 
uždaryta. Nuo 5 iki 10 ar 11 val. dirba įstaigos, atdaros krautuvės. 
Vakarieniauja 11-12 val. vakare, paskui pasėdi valandą balkonuose ir, 
orui atvėsus, eina poilsio. 

Iki Prancūzijos sienos važiavau nauju modernių ir greitu ispanų 

traukiniu Talco. Tokio modernaus traukinio dar neturėjo nei kiti Europos 
kraštai, nei Amerika. 

Grįžęs į Paryžių, vėl vykau kartų su dr. S. Bačkiu į Užsienio reikalų 
ministeriją. Čia sužinojome, kad rastas dr. S. Bačkio pristatymo raštas ir 
kad jis priimamas kaip Lietuvos charge d'affaires. Žinia buvo maloni ir 
dr. S. Bačkiui, ir man. Su šia žinia vykome į Ispanijos ir Portugalijos 
ambasadas, kur patyrėme, kad jie tai jau žinojo, taigi šia proga dr. 
S. Bačkis susipažino su tų kraštų atstovybėmis jau kaip Lietuvos atsto- 
vas, Tuo pačiu tikslu nuvykome ir į Apaštalinę Nunciatūrą, kuriai iš 
anksto buvau pranešęs apie apsilankymo tikslą. Nuncijus J. E. arkivys- 
kupas Juozapas Roncagli - vėliau P. Jonas XXIII, mus palankiai priėmė, 
ilgokai kalbėjomės apie Lietuvą. Grįžęs į Vokietiją, nuvykau tiesiai į 
VLIKo būstinę smulkiai pranešti apie savo keliones. Rytojaus dieną 
išvykau į Rėgensburgą. 

Tų pačių 1951 metų pradžioje vysk. V. Padolskis ir aš gavome po 
Vatikano Valstybės Sekretoriato raštą, pasirašytą kardinolo Piazza, Pro- 
tokolo Nr. 1299/50. Man rašė, kad gausiu laišką iš Amerikos, iš Čikagos, 
ir kad daryčiau tai, kas bus rašte nurodyta. O vysk. V. Padolskiui - kad 
vyktų į Braziliją, Bel Orizontės kunigų seminariją profesoriauti. Laiškai 
nei vieno, nei antro nesužavėjo. Vysk. V. Padolskis mieliau būtų vykęs 
į; Ameriką. Jis 1932 m. ten lankėsi pas savo brolį kun. mar. J. Navicką, 
kalbėjo angliškai. O aš, nemokėdamas anglų kalbos, nejaučiau didelio 
patraukimo vykti į Ameriką, mieliau būčiau kur nors dirbęs mokymo 
darbą. Bel Orizontės kunigų seminarija tada buvo gana sukrėsta, ir vysk. 
V. Padolskiui gal būtų tekę ne tik Šventąjį Raštą dėstyti, bet įsimaišyti ir 
į seminarijos tvarkymo reikalus. Apie tai gerai žinodamas iš Studijų 
kongregacijos bei užjausdamas vysk. V. Padolskį, kun. L. Tulaba, tada 
mūsų vos susikūrusios Šv. Kazimiero kolegijos Romoje rektorius, pasi- 
siūlė vykti į Braziliją, o Romoje palikti vysk. V. Padolskį. Susirinkome 
Camse pas arkivyskupą visi: vysk. V. Padolskis, kun. L. Tulaba ir aš. 
Išklausęs mus visus, ramiai išdėstė savo nuomonę arkivyskupas. Aš 
buvau šiek tiek jau susipažinęs sa Amerikos situacija ir su to krašto 
vyskupais, jie šiek tiek pažinojo mane, Jeigu jie siūlo man grįžti, vadinasi, 
netapau ten persona non grata. Vieta svarb), tad ir reikia man ten vykti. 
Kunigas L. Tulaba turįs pasilikti Romoje, o jeigu juodu su vysk. V. Pa- 
dolskiu darbu pasidalytų ir abu liktų kolegijoje, būtų idealu. Kun. 
L. Tulabai grįžus į Romą, buvo sušauktas Vatikano Studijų kongregaci- 


179 


jos posėdis svarstyti ir kun. L. Tulabos pareiškimui vykti į Bel Orizontę. 
Kun. L. Tulaba buvo jau pasakojęs kardinolo J. Pizzard pokalbį su 
mumis Camse. Jam šiame posėdyje gavus žodį ir papasakojus arkivysku- 
po nuomonę, kardinolas J. Pizzard paskelbė šį klausimą baigtą, priimant 
arkivyskupo J. Skvirecko pageidavimą. Mes iš to pasidarėme išvadą, kad 
netik arkivyskupas, bet ir kongregacija nenorėjo išleisti iš mūsų kolegi- 
jos kun. L. Tulabos. Taip mūsų kolegijoje atsirado vysk. V. Padolskis- 
Praęses su pirmininkaujančio titulų ir su juo kun. L. Tulaba su iki šiol 
turėtu kolegijos rektoriaus titulu. Tuo mes buvome patenkinti, nes.turėti 
Romoje savo vyskupą ir atrodė, irbuvo labai pravartu daugeliu atžvilgių. 
Nežinau, ar dėl to, ar ne, bet jautrus kun. Zenonas Ignatavičius, kolegijos 
vicerektorius, pasisiūlė kongregacijai vykti į Braziliją, Bel Orizontės 
seminariją. Jis ir išvyko ten Kanonų teisės profesorium, o kartu.su juo 
vienas latvis kunigas Šventojo Rašto profesorium. Gal kad iš Romos 
atvyko, juodu toje seminarijoje nebuvo labai svetingai priimti. Gal po 
neseniai ten įvykusių nesusipratimų brazilai žiūrėjo į juodu „kaip į 
Vatikano „agentus“. Kun. Z. Ignatavičius, dvejus metus ten padirbęs, 
persikėlė į Rio de Žaneirą, kur jam pavyko išplėsti ryšius, įsigyti gerą 
vardą pas kardinolą Barros des Camara ir kitus, gana plačiai ir įtakingai 
reikštis spaudoje ir kitur. 

Belaukdamas laiško iš Amerikos, gavau iš Čikagos laiškus nuo kun. 
B. Urbos ir neseniai ten nuvykusio kun. P. Karaliaus, kad esu laukiamas 
Čikagoje. Man buvo įdomu, iš kur jie tokią naujieną žino, kodėl aš dar 
nebuvau girdėjęs apie tai iš Čikagos kardinolo. Paaiškėjo man tai vėliau: 
prieš manę kviesdamasis, Čikagos kardinolas Samuel Stritch pasikvietė 
visus Čikagos lietuvius klebonus ir seselių kazimieriečių generalinę 
vyresniąją motiną Juozapą (Čižauskaitę iš Niu Filadelfijos) išgirsti jų 
nuomonę. Matyt, šie bent neprotestavo, kad buvo toliau tartasi apie mano 
apgyvendinimą. Nežinau kokiais motyvais, bet neutraliausia vieta buvo 
parinkta seselių kazimieriečių kapelianijoje. Man čia Aankantis 1948 - 
1949 metais, buvęs kapelionas kun. B. Urba dabar buvo šv. Jurgio 
parapijos klebonas. Kapelionu buvo kun. S. Valuckas, kun. B. Urbos 
geras draugas. Matyt, kad ir motina Juozapa, ir juodu sū tuo sutiko, nes 
buvo nutarta man pasiūlyti apsigyventi kapelianijoje. 

Pirma negu sulaukiau kardinolo S. Stritch kvietimo iš Čikagos, 
gavau Toronto arkivyskupo kardinolo James McGuigan laišką, mane 
kviečiantį atvykti pas jį, padėti tvarkyti kunigų seminariją ir padėti 

arkidiecezijos darbuose. Šis kvietimas man patiko. Atsakiau kardinolui 
padėkodamas ir rašydamas, kad pasiklausiu Apaštalų Sostą ir tikiuosi 
gauti iš ten pritarimą. Kovo 12 dieną šį kardinolo ir mano laišką 
pasiunčiau į Vatikaną. Po geros savaitės gavau tuo pačiu paštu du laišku. 
Vienas iš Vatikano, pasirašytas Valstybės Sekretoriaus kardinolo Piazza, 
kad turiu gauti laišką iš Čikagos ir kad elgčiausi pagal tą laišką. Antras 
buvo Čikagos arkivyskupo kardinolo Samuel Stritch kvietimas atvykti į 
Čikagą. Tikslas nepaaiškintas nei viename, nei antrame laiške. 

Netrukus po šio gavau laišką iš Portlendo, Oregono vyskupo Edward 
D. Howard, kad ar pats atvykčiau pas jį būti jo diecezijos officiolu, ar 
surasčiau šiam darbui tinkamą lietuvį kunigą. Atsakiau vyskupui, kad aš 
turįs jau kitokį patvarkymą, o jam rekomenduoju dabar gyvenantį Detro:- 
te kan. Pijų Aleksą, buv. Vilkaviškio kurijos officiolą ir kunigų semina- 
rijos profesorių. Parašiau apie tai ir kan. P. Aleksai. Šis man tuoj atsakė, 
kad gavęs mano ir vysk. E. D. Howard laiškus, kad pasiūlymą priėmęs ir 
man dėkojąs už jo prisiminimą. 

Gavę paskyrimų laiškus iš Romos, vieną vakarą Regensburge, 
vienuolyno svetainėje, su vysk. V. Padolskiu, išklausę vakarines naujie- 
nas per radiją, studijavome čia esantį didelį gaublį. Aš jam pasakojau tai, 
ką tuo momentu kūrė vaizduotė: kad nuvykęs į Ameriką ir kiek apsitvar- 
kęs, tuoj vyksiu aplankyti Venesuelos, Kolumbijos lietuvių, pamatyti, 
kaip jie tuose egzotiškuose kraštuose kuriasi, paskui pasikviesiu jį į 
Ameriką ir pervešiu skersai išilgai. Nors vysk. V. Padolskis visada buvo 
nepaprastai santūrus ir atsargus žodžiuose, bet šiuo momentu neištvėrė ir 
pavadino mane plepiu. Jis netikėjo, kad aš greitai tai padaryčiau. Vysku- 
pas V. Padolskis išvyko iš Rėgensburgo, pakeliui dar sustodamas Kufš- 
teine, Camse ir Romoje. Pasilikau Rėgensburge vienas su nedideliu 
būreliu jau minėtų invalidų, Urbų šeima ir dar vienu kitu. Iš anksto 
susitarę, visi vyskupai dar suvažiavome Romoje, kur ta proga mūsų 
kolegijoje įvyko visų Romos lietuvių šventė - Lietuvos pavedimas Švč. 
Marijos Nekalčiausiosios Širdies globai. Šia proga parašėme lietuviams 
ganytojišką laišką, pasirašę keturi - su mumis ir vysk. P. Bučys. Vasaros 
viduryje atvyko kelioms dienoms į Rėgensburgą arkiv. J. Skvireckas su 
kun. K. Razminu, kuris nuo 1946 metų gyveno su juo Camse. Pasivaži- 
nėjome po gražias apylinkes, pasikalbėjome, nusiteikę išsiskyrimui 
ilgam laikui. Man jau laikas ruoštis kelionei į Čikagą. 

Iš Vokietijos į USA išvykau per Romą, norėdamas Vatikane patirti 
jų intencijas ir savo situaciją, kompetenciją. Vatikane pasakė, kad mano 
misija - tarnauti, kaip sugebėsiu, lietuviams už Europos. Romoje užtru- 
kau keletą dienų ir rugsėjo 22 d. išvykau į Neapolį. Manęs išleisti 
gelžkelio stotyje susirinko visi Romos lietuviai, net ir vysk. P. Bučys, 
kuris tada jau rimtai sirgo. Vysk. V. Padolskis ir keli kiti norėjo mane 
palydėti iki Neapolio, tačiau tada jie neturėjo automobilių, būtų važiavę 
traukiniu, grįžę arba naktį, arba net kitą dieną, tad juos perkalbėjau, kad 
nesivargintų. Iš Romos išvykau vienas. Vietą buvau užsisakęs „Saturnia“ 
laive, Atvykau į Neapolį dar likus porai valandų iki laivo išplaukimo. 
Keliaujančių tuo laivu pažįstamų nebuvo, tačiau vos tik įsikūriau, mane 
susirado laivo kapelionas, - jau nejaunas kunigas, - ir vienas jaunas italas 
vienuolis, kuris per USA vyko dirbti į Pietų Ameriką. Mons. Ferreto iš 
Vatikano Sekretoriato (aš jį pažinojau iš anksto) paprašė mane pagloboti 
šešias itales vienuolės ir vieną jauną kandidatę. Jos vyko į Kanadą į 
Amoso diecezijos Kvebeko seminariją, kur buvo jau nuvykęs iš Romos 
jaunas kunigas St. Žilys. 

Jau pritemus laivas atsiskyrė nuo kranto. Tai ypač išgyvenau. Laive 
buvo apie 800 italų, dauguma emigruojančių į Kanadą, kiti į Ameriką. 
Vieni atplaukę jau iš Genujos, kiti įlipę čia, Neapolyje. Jų palydėti ir 
atsisveikinti susirinko minia ant kranto. Laivui pradėjus judėti, balsiai 
verkė, dauguma šaukdami: viena minia ant kranto, kita čia, laive. Mane 
tai labai jaudino. Stovėdamas nuošaliai ytenas ir į juos žiūrėdamas 
galvojau, kad aš irgi keliauju į svetimą pasaulį nežinion, svetimų tironų 
ištremtas iš tėvynės, o šitie, mylėdami savo kraštą, turi iš jo iškeliauti tik 
todėl, kad tėvynėje per maža vietos ir pragyvenimo šaltinių. Pamažu nuo 
kranto tiek nutolome, kad.šauksmų iš ten nesigirdėjo, o laive ilgai liejosi 
graudžios raudos. Viduržemio jūroje naktis buvo labai rami. Keliauda- 
mas aš paprastai nemiegu, beveik iki švintant prasėdėjau ant denio. Ryte 

atsilaikęs Mišias, pavalgęs pusryčius, išėjau ant denio. Čia dar nebuvo nė 
vieno žmogaus, dar visi miegojo. Rytas buvo labai gražus. Palypėjęs ant 
aukštesnio denio ir pažvelgęs dar aukščiau, pamačiau tarp gelbėjimosi 
luotų bešokinėjančius du nusigandusius žvirblius, beieškančius maisto. 
Matyt, Neapolyje vakare užlindo, užmigo ir nepajuto, kaip atsidūrė 
jūroje. Kad balandis ar kregždė - būtų pakilę ir nuskridę į krantą, bet 
žvirbliui tai per ilga kelionė. Susitikęs kapelioną ir nemanydamas nieko 
pikta sakau jam, kad ant mūsų laivo radau du pasislėpusius keleivius, 
matyt, keliaujančius be bilietų. Norėjau jam paaiškinti, kas tie keleiviai, 
bet nespėjau, persigandęs jis pabėgo. Netrukus sugrįžo su laivo kapitonu, 
kuris buvo taip pat išsigandęs. Juodu abu labai susijaudinę klausia, kurtie 
mano matyti keleiviai. Parodžiau į sukabintus aukštai luotus, kad ten 
pasislėpė. Kapitonas sako, aišku, kad tai su jūrininkų žinia, be jų čia 
nebūtų užlindę. Buvo jau belipą aukštyn ieškoti, bet paaiškinau, kas tie 
keleiviai. Tada sužinojau, kad už neteisėtai vežtą keleivį kapitonas turi 
mokėti gana stambią piniginę baudą ir savo laivu išsivežti, Jeigu tokį 
keleivį suseka išlipantį. Laivo biuletenyje pasirodė ir ši naujiena, kaip 
keliaujantis vyskupas laive surado du nelegaliu keleiviu. 

Man buvo įdomu, kad laivo gydytojas paaiškino visiems keleiviams 
pagarsėjusį vaistą nuo „jūrų ligos“ - dramaminą. Jis pasakė, kad tai nėra 
jokis vaistas, o tik priemonė, laikinai paraližuojanti skilvį, gerklę, kad jo 
padarinius vis tiek reikia iškęsti. Linkusiems į jūrų ligą jis patarė nevartoti 
pipirų, garstyčių, kavos ir kitų erzinančių dalykų, o patarė vaisių sultis, 
švelnų maistą, verčiau rūgštaus (sauso) vyno ar kitokio gėrimo stiklelį, o 
ne dramaminą. Viduryje Atlanto teko patirti vieną dieną ir vieną naktį 
gana stiprių bangų. Dauguma keleivių sirgo, nekaip jautėsi kapelionas, 
dalis jūrininkų. Laivo langai ir durys į denius buvo uždaryti, jūrininkai 
vaikščiojo koridoriais laikydamiesi pasieniais nutiestų virvių. Aš nesir- 
gau. Pasigedau globojamų vienuolių. Jų skyriuje patarnaujanti moteris 
paklausta atsakė, kad jos visos serga. Paėmiau iš restorano du butelius 
sauso Chianti ir per tą moterį pasiunčiau, pridėjęs raštelį, kad vartotų po 
truputį kas valandą kaip vaistus. Kitą rytą nuejęs į koplyčią, radau 
sėdinčias vieną seserį ir jauną kandidatę. Atrodė išblyškusios, paklaustos 
apie kitas, atsakė, kad visom kiek geriau, bet dar nesikeliančios. Pasiun- 
Čiau per šias dvi dar vieną didelį vyno butelį. Pietų atejo jau visos ir man 

padekojo už pagalbą. Aš vėl patekau į laivo piuletenį kaip geras jūrinin- 
kas, okeane nesirgęs. Pirmą sekmadienį laikiau Mišias I-II klasės kelei- 
viams, pamokslą jiems pasakiau prancūziškai. Nežinau, kiek buvo tokių, 
kurie suprato. Tačiau vėliau prie manęs priejo pagyvenusi pora, pasisakė 
esą žydai iš Šiaurinės Dakotos ir man papasakojo, kad dalyvavę Mišiose 
ir jautę, jog ten tikrai buvęs Dievas. Jie supratę ir mano kalbos bent turinį, 
kad aš kalbėjęs apie žmogaus pareigą moraliai gelbėti klystantį, paten- 
kanųį ydų ar nors nuodėmės pavojun žmogų. Kaip dabar visi pultume 
gelbėti, jeigu per nelaimę kuris nors iš keleivių nukristų į jūrą, taip turėtų 
būti ir mūsų dvasiniame gyvenime -turėtumę vienas kitą traukti iš klaidų, 
ydų, kurios sunaikina žmogaus gyvenimo prasmę, vertę. Su šia pora 
pasikalbėjau kelis vakarus. Anam vyrui ypač krito į akį, kad laisvalaikiu 
aš esu ne tiek su žmonėmis plaukymo baseine ar kitur, o rašau. Jis labai 
susidoniėjo, ką rašau. Jam paaiškinau, kad rašau platesnį straipsnį apie 
Portugalijos politinę, socialinę ir ekonominę santvarką. (Tas straipsnis 
vėliau buvo „Aidų“ žurnale.) Antrą sekmadienį - jau netoli Kanados 
krantų - Mišias laikiau turistinėję klasėje. Mišiose dalyvavo daugiausia 
italai su Italijos vėliava. Pamokslą sakiau itališkai. Raginau svetur 
neprarasti savų dvasinių ir kitokių tradicijų. Svetur įsigytais naujais 
dalykais reikia praturtinti save, o atsivežtais dvasiniais turtais turtinti 
naują kraštą ir ten gyvenančius. To pat sekmadienio pavakare priplaukė- 
me Kanados Halifakso uostą irsustojome atvirame okeane, gal dėlto, kad 
buvo sekmadienis, nedarbo diena. Rytojaus dieną apie dešimtą valandą 
įplaukėme į uostą. Labai nustebau, kai į laivą atėjęs jaunas prancūziškai 
kalbas kunigas pašaukė mane pavarde. Iš to patyriau, kaip kanadiečiai 
gerai susitvarkę, Uoste Globos seserys turi savo įstaigą - raštinę ir 
patarnauja atvykstančioms moterims, kunigus ir kitus pasitinka ten tar- 
naujantis kunigas jėzuitas. Šis kunigas pasakė, kad Halifakso vyskupas 
atsiuntęs jį su auto parvežti manęs, pabūti tą dieną jo svečiu. Pavakare 
turėjau būti laive, Globos seserys ir kunigas iš Amoso diecezijos pasitiko 
itales vienuoles. Mes nebuvome pažįstami su Halifakso vyskupu, jis tik 
iš ano kunigo sužinojo, kad aš keliauju pro Halifaksą. Pas vyskupą 
valgėme gausius pietus, paskui pats vyskupas mane pavėžino auto, rodė 
visas įdomesnes Halifakso vietoves, ypač katalikiškas įstaigas, mokyklas 
ir kt. Pavakare atvežė į uostą, nes krašto ir laivo taisyklės neleido nakvoti 

mieste. Rytą išplaukėme iš Halifakso Niujorko link, pakeliui niekur 
nestodami. Keliavome visą dieną, nakvojome Atlante netoli Niujorko 1r 
spalio 3 d. priešpiečiais įplaukėme į Niujorko uostą. 

Uoste mane pasitiko kan. J. Končius, kun. S. Kulbis, S. J. iš 
Monrealio, brolis Juozas su žmona, iš Toronto atvykusi sesuo Albina. Iš 
uosto su šiais dviem kunigais nuvykome į „Alpinę“ hotelį, kur buvo 
susirinkę apie 50 kunigų iš Niujorko, Niu Džersio, Naujosios Anglijos, 
Pensilvanijos. Iš Čikagos atvyko, sakėsi kardinolo Stritch siųstas, tada 
jau prelatas Boleslovas Urba. Jis turėjo mane parvežti į Čikagą. Bet 
užsipuolė kun. A. Virmauskas iš Pietinio Bostono, kad tiesiai iš Niujorko 
su juo važiuočiau į Bostoną savaitei jo parapijos misijų. Vėliau patyriau, 
kad jis panašiai pasielgdavo su kiekvienu iš kur nors atvykusiu jam 
įdomesniu kunigu. Buvo nelengva nuspręsti, ar vykti tiesiai į Čikagą, ar 
pasukti į Bostoną, ten susitikti su apylinkių kunigais. Kadangi Čikagoje 
neturėjau jokių įsipareigojimų, prel. B. Urba jų taip pat neatvežė, tad 
nuvykau į Bostoną. Į Čikagą grįžau traukiniu po savaitės. Gelžkelio 
stotyje pasitiko mane prel. B. Urba, kun. I. Albavičius, dar būrelis kunigų 
irbūrys pasauliečių tremtinių. Su visais trumpai pasisveikinęs, atsidaviau 
kun. S. Valucko globon, kuris tada buvo ses. kazimieriečių kapelionas ir 
mane parvežė į kapelianiją, kur apsigyvenau nedideliame, bet patogiame 
kambarėlyje. Čia, kapelianijoje, tada gyveno ir ses. kazimieriečių akadę- 
mijoje mokytojavo jaunas kun. Jonas Malin (Malinauskas). Prel. B. Urba 
buvo mano patarėjas ir tarpininkas žengiant pirmus žingsnius: aplankiau 
arkiv. kardinolą S. Stritch, jo padėjėjus vysk. J. Sheel, vysk. J. O'Brien. 
Aplankiau lietuvius klebonus, marijonus, jėzuitus, nors išvykau iš čia tik 
prieš porą metų. Daugiausia man padėjo, vežė, kur tik reikėjo, kun. 
S. Valuckas. T. J. Borevičius užsiminė, kad ateitininkai norėtų sutikimo 
vakaro su manim, suprantama, kur nors su vakarienę, kalbomis. Nebuvau 
girdėjęs ką nors apie tai kalbant, mūsų ateitininkai, kiek jų čia tada buvo, 
vos atvykę naujakuriai: ruošti kokias nors vakarienes tada jiems nebuvo 
tas pat, kaip po 20 metų gyvenimo Amerikoje. Pergaivojęs atsakiau 
neigiamai. Yra ir daugiau organizacijų, yra parapijos. Kai vieni taip 
darys, kiti manys, kad aš to pageidauju, o tada būtų nereikalingo vargo ir 
jiems, ir man. 

Netrukus iš kunigų sužinojau savo atsiradimo Čikagoje istoriją. Po 

mano kelionės 1948 - 1949 metais po Ameriką ir Kanadą Amerikos 
lietuvių Kunigų Vienybės seimas 1950 metų vasarą kreipėsi į Amerikos 
vyskupų Konferenciją per Apaštalinį Legatą į Vatikaną, kad Amerikos 
vyskupai pakviestų mane į Ameriką pastoviai apsigyventi. Matyt, buvo 
gautas iš Vatikano pritarimas, patys Amerikos vyskupai irgi teigiamai 
sprendė, o mane pakviesti buvo pasiūlyta Čikagos arkivyskupui kardino- 
lui Samuel Stritch. Gal dėl to, kad Čikagoje buvo daugiausia lietuvių. 
Žinoma, Vatikanas nei Episkopatui, nei vyskupui kardinolui S. Stritch 
negalėjo to įsakyti, taigi išeitų, kad kardinolas S. Stritch mane pakvietė 
savo sprendimu. Kardinolas, pakvietęs lietuvius klebonus, tarėsi apie 
mano paskyrimo vietą. 

Seselėms kazimierietėms nei manęs asmeniškai, nei mano patarna- 
vimų nereikėjo: jos turėjo du kunigus, kurie abu buvo savo pareigose 
pavyzdingai uolūs. Vis tiek čia jaučiausi jaukiai ir neutralus, kas buvo 
taip pat svarbu, ir ką netrukus supratau.' 

Spalio mėnesį pasikvietė mane trumpam pokalbiui J. E. kardinolas 
S. Stritch. Pokalbio tikslas - mūsų tremtiniai, bedarbiai kunigai Čikagoje. 
Kardinolas mane prašė ir man pavedė su kiekvienu pasikalbėti, ko kuris 
pageidautų, kokį paskyrimą prisiimtų, bet jis nenorįs, kad jo diecezijoje 
pajėgūs kunigai eitų į dirbtuves ar nieko neveiktų. Po kiek laiko Jo 
Eminencijai pranešiau, kad jo žodį ir mintį perdaviau kiekvienam kuni- 
gui, pasakiau, kuris kokių turi problemų. Po to juos kiekvieną kvietė į 
kuriją pasitarti. Keli iš tų kunigų niekad neėmė jokio paskyrimo: tai kun. 
A. Glauslys, kun. J. Juozevičius, kun. B. Sugintas, paskui dar prisidėjo 
kun. K. Kuzminskas. Ne vienas iš jų ne kartą pasauliečiams skundėsi, 
kaip vietos kurija jais nesidomi, niekuo nepadeda, vėliau jie reiškė 
pretenzijų gauti arkidiecezijos pensijas, bet negirdėjau, kad būtų žmo- 


' Manau, vertėtų paminėti, kad rudenį aivykdamas iš Vokietijos. atsivežiau arkiv. 
J. Skvirecko pasirašytus paskyrimus Kauno kapitulos garbės kanauninkais: kun. dr. 
J Končiui, kun. J. Valantiejui - Voterberyje, kunigams A. Linkui ir J. Paškauskui Čika- 
goje. Suprantama, pirmiau negu jiems ką sakiau, pasimačiau su Niujorko kardinolu 
E. Spelman, kuris pritarė, su Hartfordo arkiv. O'Brien, kuns nepritarė, ir su Čikagos 
arkiv kardinolu S. Stritch, kuris sutiko pritarti kun. J. Paškausko paskyrimui, bet nesu- 
tiko su kun. A. Linkaus skyrimu. 

nėms kada nors pasipasakoję, ką jiems arkidiecezija siūliusi ir ką jie 
atsakę. 

Lapkričio 3 d. dalyvavau BALFo seime. Tada BALFui dar vadovavo 
tik vietiniai, t.y. ne tremtiniai lietuviai, išskyrus p. E. Devenienę, 

Lapkričio 14 d. išvykau pas Monrealio lietuvius besikuriančion 
"jėzuitų - vėliau Aušros Vartų.- parapijon. Tada tėvai J. Kubilius ir 
S. Kulbis gyveno dar kitoje kanalo pusėje, sename mediniame name, kur 
žemai buvo įrengta laikina vieta pamaldoms, viršuje gyveno kunigai. 
Užtrukau pas juos kelias dienas ir iš čia išvykau į Niujorką, kur 18 d. 
„Waldorf Astoria“ hotelyje įvyko Amerikos Lietuvių Bendruomenės 
įsteigimo viešas aktas. Tuo pačiu metu ir ten vyko ALTo sesija. ALTas 
linko boikotuoti besisteigiančią Bendruomenę, nes ji visiškai ignoravo 
visą iki šiol buvusią Amerikos lietuvių veiklą bei organizacijas. Jų 
užsigavimas man buvo suprantamas irširdyje jam pritariau, o vėliau savo 
pažiūras išreiškiau straipsnyje „Drauge“, bet vis tiek ėjau kalbėtis su 
ALTo prezidiumo nariais, kad čia pat būdami viešai tokio boikoto 
nepareikštų. Kalti yra organizatoriai, o eiliniai žmonės, nežinantys tokio 
boikoto nei fakto, nei motyvų, laikys blogu ALTui. P. L. Simučio 
raginami, sutiko sesijoje dalyvauti irbesikuriančią Bendruomenę pasvei- 
kinti. Pasveikinimo žodį pasakė A. Olis, tada ALTO pirmininkas. 

Iš Niujorko vykau į Pitsbergą, kur nuo lapkričio 23 d. iki gruodžio 1 
d. sakiau pamokslus Šv. Kazimiero bažnyčioje parapijos misijų proga. 
Tada čia klebonavo anais laikais žymus kunigas Magnus Kazėnas. 

Gruodžio 2, 3, 4 dienomis sakiau pamokslus Čikagoje, Šv. Jurgio 
bažnyčioje 40 val. adoracijų proga. Tokia pat proga pamokslininkavau 
gruodžio 9, 10 ir 11 dienomis Detroite, Šv. Petro bažnyčioje pas kun. 
J. Misevičių (Savag). Žinoma, aš kalbėjau tik lietuviškai, ir mano pa- 
mokslų Amerikoje gimęs jaunimas jau ne visas galėjo klausytis, nes 
nesuprasdavo. Įspūdis ir buvo, kad jaunimo mažai dalyvaudavo. 

1952 metų pradžioje kokių nors įsipareigojimų neturėjau, tad, pasi- 
taręs su kardinolu S. Stritch, nutariau aplankyti Venesuelos lietuvius: 
šalis arčiausia šios Amerikos, o lietuviams iki šiol taip mažai girdėta. 
Susirašiau su ten dirbančių kun. Antanu Sabaliausku, Don Bosco salezie- 
čių, ir 1952 m. sausio 2-ąją apie vidurdienį išskridau iš Midvėjaus 
aerouosto. Žinoma, tada orlaiviai buvo dar tik propeleriniai. Kunigai 

L. Albačius ir kun. J. Paškus-Paškauskas palydėjo mane į aerouostą. 
Juodu abu buvo nemažai keliavę, bet ši kelionė jiems atrodė egzotiška, į 
nežinomą džiunglių kraštą. Man išskrendant, juodu sumetė į automatą po 
25 centus ir gavo mano gyvybės apdraudą bene 5000 S. Aš pats nesutikau 
mokėti irtų 50 centų sakydamas, kad, man žuvus, pinigų nereikės. Geriau 
gyvam 50 centų, negu už 5000 $ užsimušti. Orlaivis nusileido Niu 
Orleane, paskui Kuboję ir sausio 3 d. apie vidurdienį nusileidau Venesu- 
elos La Gvairoje. Pasitiko mane ne tik kun. A. Sabaliauskas, bet ir geras 
būrys lietuvių, keli Venesuelos aukšti asmenys iš Užsienio reikalų 
ministerijos, iš Karakaso miesto. (Ta mano kelionė aprašyta ir mano, ir 
atskirai kun. A. Sabaliausko leistame Venesuelos „Lietuvyje“, kuris tada 
buvo tikrai gražiausias iš visų lietuviškų laikraščių ne Lietuvoje.) Vene- 
sueloje užtrukau iki vasario 9 d. 

1952 m. vasario 10 d. buvau pažadėjęs Pietinio Bostono lietuviams 
dalyvauti ir kalbėti Vasario 16-osios minėjimo proga. Taigi 9 d. išskridau 
iš Venesuelos ne į Čikagą, o tiesiai į Bostoną. Šiai progai savo kalbą 
pasirašiau orlaivyje. Tada iš Venesuelos Bostono negalėjai pasiekti taip 
greitai, kaip šiandien. 

Ta pačia proga ir t; pačią paskaitą skaičiau vasario 17 d. Čikagoje. 
Kiek ji tiko senųjų ir čia gimusių lietuvių psichologijai, negaliu spręsti, 
bet iš tremtinių patyriau labai šiltų atsiliepimų. 

Apie tų metų pradžią kun. S. Valuckas ir dr. J. Simonaitis pakalbino 
mane įsirašyti į Kolumbo Vyčių kardinolo Mundelein kuopą, kuri įsikūrė 
lietuvių kunigų ir pasauliečių inteligentų pastangomis ir yra išlikusi kaip 
lietuvių kuopa. Įsirašiau, kelis kartus dalyvavau kuopos eiliniuose susi- 
rinkimuose ir tų metų (bene vasario pabaigoje) per Ilinojaus valstijos K. 
o. C. metinį banketą buvau oficialiai priimtas 3-ojo laipsnio nariu, bent 
šioje valstijoje pirmą kartą aplenkiant I ir 2 laipsnius, į kuriuos buvau 
priimtas vėliau kuopos narių priėmimo tvarka. Žinoma, tokia išimtis man 
buvo padaryta kaip vyskupui, o ne dėl kokių nors kitų priežasčių. 

Kovo 2- 14 dienomis vedžiau misijas Kembridže, Masačusetse, 
N. P. Švė. Marijos parapijoje pas svetingą kun. P. i. Juškaitį. Visi kunigai 
žinojo svetingumą ne tik to klebono, bet ir jo puikios virėjos L. Vytės 
Margantos. Prisimindamas šias misijas, turėčiau pamineti vikarą kun. 
J. Petrauską. Ne klebonas, o jis mane pakalbino misijoms už bažnyčios. 

Bažnyčioje mano darbas buvo ryte ir vakare, o visa diena - laisva. Kun, 
J. Petrauskas pasiūlė lankyti ligonius ir senukus ne tik ligoninėse, bet ir 
jų namuose. Tiems, kurie gal laukė tokio apsilankymo, nieko nepapiasto. 
Buvo tačiau jų tarpe atšalusių, nutolusių, apsileidusių. Kun. J. Petrauskas 
parodė tikrai gražaus sugebėjimo prie jų prieiti ir mane privesti. Ne vienų 
atvėju už tokius apsilankymus dėkojo mudviem su ašaromis ae vienos 
šeimos nariai ir mudu vienas kitam: jis man, kad tie asmenys pasinaudojo 
mūsų apsilankymu, o aš jam, kad mane pas juos nuvedė. 

Iš: čia vykau tiesiai į Vusterį, Masačusetse, pas kun. K. A. Vasį į 
Aušros Vartų parapiją, taip pat misijų kovo 16-23 dienomis. 

Kitur kunigų kviečiamas, visada primindavau, kad dėl to susitartų 
su savo ordinaru vyskupu. Be šio formalumo vykdavau tik pasisvečiuoti, 
bet ne patarnauti bažnyčioje. Tik Čikagos arkivyskupas kardinolas 
S. Siritch iš pat pradžių man pasakė, kad tik konfirmacijas tvarko kurija, 
o visokiem kitokiem patarnavimam jo arkidiecezijoje dave man bendrą 
leidimą: kunigai gali apie tai pranešti jam ar ne, bet aš galiu nesirūpinti 
ir neprašyti nei vienkartinių leidimų, nei pranešinėti. 

Kovo 30 - balandžio 6 dienomis vedžiau parapijai misijas Čikagos 
Market Parke, Švč. Marijos Gimimo bažnyčioje. 

Šių misijų metų vieną vakarą po pamokslų atėjo į zakristiją ponai 
Petrušiai, P. Urbienės iš Rėgensburgo sesuo, gavusi anos laiškų apie 
mane Nuo tada su šia šeima teko artimai susipažinti. Paskutinę misijų 
dieną, kai pabaigėm bažnyčioje ne tik pamokslus, pamaldas, bet ir 
išpažintis, klebonas kan., vėliau prelatas, J. Paškauskas pasakė, kad 
raštinėje esą dvi moterys, norį su manim pakalbėti. Radau vieną senyvą, 
kitą jauną. Abi verkė. Duktė ragino motiną pasinaudoti misijomis, bet ta 
nedrįso ar šiaip atsikalbinėjo. Duktė prikalbėjo ir atsivedė motiną į 
bažnyčią nors paskutinį vakarą, misijoms jau pasibaigus. Abi verkė. 
Motina prie dukters pradėjo pasakoti savo gyvenimą. Tada dukterį 
paprašiau išeiti iš raštinės, o pasilikau tik motiną. Man priminus, kad ir 
per-išpažintį nereikės daugiau pasakyti, ką ji dabar man pasakoja, 
nusivedžiau abi į. bažnyčią, išklausiau motinos išpažinties ir visiškai 
tuščioje bažnyčioje palikau abi verkiančias. Neklausiau jų nei pavardės, 
nei iš kur-jos. Taip baigiau pirmąsias misijas Market Parke. 

: Tada visose lietuvių parapijose būdavo kasmet ištikimai švenčiama 

trijų dienų - 40 valandų - Šv. Eucharistijos adoracija, arba 40 valandų 
atlaidai. Būdavo kviečiami ir susirinkdavo lietuviai kunigai iš visos 
apylinkės: ne tik iš Vokigano, Gario ar Indiana Harboro, o iš Spring 
Valio, Keveinio, kai kada iš Ist Sent Luiso, Milvokio ir toliau. Kitose 
klebonijose tie tolesni svečiai nakvodavo ir išbūdavo visas tris dienas. 
Žinoma, tas dienas kunigai broliškai pabendraudavo: pasikalbėdavo, 
palošdavo kortomis, pasivaišindavo. Kurių nors atlaidų metu vienoje ar 
kitoje klebonijoje įvykdavo ir formalus Kunigų Vienybės Čikagos pro- 
vincijos posėdis, Jau tada pastebėjau, kad jaunieji kunigai sau, vyresnieji 
sau, kad Kunigų Vienybės posėdžiuose jaunieji nelabai dalyvaudavo, nes 
tada jų balso tikrai niekas nepaisė, kalbamos temos jienas nebuvo aktu- 
alios. Tokių atlaidų progomis man, kaip naujam žmogui, tekdavo arba 
sakyti pamokslą, arba celebruoti Mišparus ir vadovauti procesijai. 

Balandžio 27 d. šv. Jurgio parapijoje, minint parapijos globėjo 
šventę, laikiau pontifikalines Mišias. Apskritai, visokiomis progomis 
dažniau už kitus mane kviesdavosi šv. Jurgio parapijos klebonas prel. 
B. Urba. Kai kuriems kunigams atrodė, kad jis tai daro per dažnai, per 
menkomis progomis. Aš visada laikiausi taisyklės - jeigu leidžia laikas ir 
įsipareigojimai, - neatsisakyti jokių patarnavimų. “ 

Buvau jau anksčiau nusprendęs vykti į Barseloną į Pasaulinį Eucha- 
ristinį Kongresą gegužės 30 - birželio 5 dienomis. Prieš išvykdamas 
sekmadienį, gegužės 18 d., Maspete, Niujorko valstijoje, Atsimainymo 
parapijoje, pas prel. J. Balkūną, vėliau Apaštalinį Protonotarą, teikiau 
Sutvirtinimo sakramentą. Pats klebonas prieš dvi dienas išvyko į Europą 
nauju „Independence“ laivu, kuris plaukė pirmą kartą. Šeimininkavo ten 
vikaraująs kun. P. Lekešis, dalyvavo daug lietuvių kunigų. Po visų 
pamaldų klebonijoje buvo vakarienė. Kun. P. Lekešis man davė du 
nestambius čekius. Vieną buvo palikęs klebonas, o antrą, didesnį, 150 S, 
jis davė sakydamas, kad tai parapijos. Betgi ir pirmas buvo ne iš kur kitur. 
Vėliau klebonas kažkokia proga man tai priminė, jam pinigus grąžinau, 
bet jis neėmė, liepė panaudoti lietuvių labdarai. Taip ir padariau. 

Gegužės 19 dieną laivu „Satumia“ išvykau Lisabonos link. Laive 
buvo 39 kunigai keleiviai, jų tarpe - vienas lietuvis C. A. Patrick iš 
Eikrono, Ohajo, ir du vyskupai: vienas iš Ekvadoro (kapucinas iš Niujor- 
ko) ir aš. Visi vykome į tą patį kongresą, laive kasdien laikydavome 

gegužines pamaldas, vieną dieną, šventą valandą tik kunigams, aš kalbė- 
davau maldas lotyniškai. Kelionės pabaigoj buvo procesija ir palaimini- 
mas Švč. Sakramentu ant laivo denio. 

Susitarę su vysk. V. Padolskiu, iš anksto įregistavome kongrese 
dalyvaujančią lietuvių grupę, atstovaujančią įvairių kraštų lietuviams, 
buvome iš anksto įsiregistravę ir mudu. Atvykęs į Barseloną, radau jau 
atvykusius vysk. V. Padolskį, su juo kun. V. Balčiūną ir kun. A. Dobro- 
volskį, atskridusį iš Amerikos kun. K. Vasį iš Vusterio Masačusetse. 
Kun. K. Vasį buvau rekomendavęs kaip savo palydovą, o anuodu pami- 
nėtu - vyskupo V. Padolskio. Mus penkis apgyvendino miesto pakrašty- 
je, privačioje viloje „La Miralda“, Senor Ing. Jaime Rifa Anglada - jaunų 
žmonių rezidencijoje. Jie patys kongreso dienomis gyveno savo namuose 
mieste, čia parvykdavo praleisti su mumis valandą kitą, kai ir mes 
nebuvome užimti. Paaiškėjo, kad jis yra pirmininkas komiteto, kuris 
turėjo surinkti kelis milijonus dolerių šio kongreso paminklui - P. Pijaus 
XII miesteliui. Turėjome ne tik erdvią vilą, bet ir gražų uždarą sodnelį, 
kelis tarnus, mudviejų dispozicijoje auto ir šoferį. Barselonoje tuojau 
pajutau labai prielankaus dėmesio mūsų grupei ir sau asmeniškai. Kaip 
netrukus patyriau, kai kur atsiliepė mano lankymasis Madride prieš 
metus. Lietuvių vardai figūravo ne tik kongreso programų įvairiuose 
punktuose, bet ir mudu su vysk. V. Padolskiu asmeniškai, ir Lietuva buvo 
minima tikrai dažnai. Tiesa, ir mes pasistengėme ne tik atvykti, bet ir 
aktyviai dalyvauti ne tik liturginėse pamaldose, bet įvairiose tą proga 
vykusiose konferencijose. Man buvo ir gaila, ir net pikta, kad čia pat, 
Monserato benediktinų vienuolyne gyvenę vysk. A. Urbšas ir su juo prel. 
Novickis, nors patys dalyvavo, bet nebuvo įregistravę latvių, kaip kong- 
reso dalyvių, ir jų vardo niekur neminėjo. Matydamas mus visur dalyvau- 
jant, visur girdėdamas minint lietuvių vardą, prel. Novickis, matyt, pyko. 
Kai vieną popietį buvo įvairių tautų maldų valanda už persekiojamą 
Bažnyčią Šventosios Šeimos bažnyčios (tada dar nebaigtos) aikštėje, kur 
lietuvių vardu maldą skaitė kun. V. Balčiūnas, prel. Novickis taip įtūžo, 
kad vyskupui Urbšui (kartu sėdėjome) nieko nesakęs nuėjo prie mikro- 
fono ir tos programos tvarkytojui pasauliečiui pareiškė, kad ir jis turįs 
sukalbėti maldą. Tas prelatui neprieštaravo, o Novickis, nieko nepaaiš- 
kinęs, sukalbėjo latviškai „Tėve mūsų“. Po jo maldos vedėjas pasakė: 

„Dar vienas lietuvis prelatas sukalbėjo maldą“. Prel. Novickis dar labiau 
įtūžo, tik aebuvo aišku, ant ko šis pyko, nes latvius įregistruoti buvo ne 
kieno kito, o jųdviejų - vyskupo ir io - pareiga. 

Mūsų jauni šeimininkai buvo patys daug nukentėję nuo vadinamojo 
civilinio karo. Šeimininko jauną seserį nukankino, nes atsisakė išduoti 
pasiėptą kunigą, jis pats kalėjo, bet pabėgęs į Prancūziją išliko gyvas. Iš 
savo šeiriniakų sužinojome daug mums nežinomų dalykų apie civilinį 
karą, apie dabartines Ispanijos nuotaikas. Kaip jie kalbėjo apie savo 
persekiotojus, ko jiems linkėjo, matėme turį reikalą su labai aukštos ir 
kilnios krikščioniškos dvasios žmonėmis. 

Kongreso pabaigos dieną, Sekminių s2xmadienį, birželio 5-4 suėjo 
lvgiai 25 metai mano pašventimo į kunigus (1927 m. Sekminių sekma- 
dienį, birželio 5 dieną). Paprašiau vysk. V. Padolskį apie tai neprasitarti 
musų šeimininkams, nes jie tikrai būtų ką nors ruošę. Ir be to viskas išėjo 
„abai gražiai. Kadangi tai buvo jau paskutinė kongreso diena, tai mudvie- 
jų Mišiose vilos koplyčioje dalyvavo šeimininkai, jų tėvai, būrelis jų 
artimųjų, patarnavę asmenys. Pietums buvau pakvietęs visus kongrese 
dalyvavusius lietuvius kunigus, studentus, kuriuos tik pavyko surasti. 
Kun. Balkūnas ir keli kiti kongreso pabaigos nelaukė, nes jų „Indepen- 
dence“ išvyko anksčiau, nepagavau amerikiečių kun. A. Zakarausko ir 
kun. J. Šliko, gal dar ko nors. Pietus valgėmę 41 asmuo. Mūsų pobūvis 
vyko „Rizo“ hotelyje. Prieš pietus gavome privačią terasą iš sodnelio 
pusės, pietums privatų kambarį. Gėrė ir valgė, kas ką norėjo. Ano meto 
Ispanijos kaiiomis tokie pietūs, įskaitant ir priedą tarnams, nekainavo 
asmeniui nė po du doleriu. Pietų dalyviai man įteikė nedidelį albumą, 
jame visi pasirašę. Nors jame nėra nė vieno paveikslo, tie parašai man 
vertesni už viską. 

Kongreso pabaigos procesijoje turėjau ypatingą asistą, kuri atkreipė 
į mane visų žiūrovų ir spaudos atstovų dėmesį. Mano oficialiu kapelionų 
buvo kun. K. Vasys, vyras kaip ąžuolas. Tačiau besirikiuojant procesijai, 
prieina prie manęs vysk. A. Miunch, tada Vatikano atstovas Vokietijoje 
(vėliau kardinolas) ir sako turįs tik juodą sutaną, vyskupo insignijas, 0 
neturįs nei kamžos, nei kapos, nei mitros, kaip visi kiti vyskupai, neturįs 
kitų pažįstamų vyskupų, tad jis eisiąs su manim. Norėjau kaip nors surasti 
jam kapą ir nitrą katedroje, bet jau nebuvo laiko, procesija pradėjo judėti, 

jis prašė nesitrukdyti, tad taip ir žygiavome: aš su kapa, mitra viduryje, 
ovysk. A. Miunchirkun. K. Vasys iš šalių. Procesijoje ėjo nešini plakatų 
sų Lietuvos vardu, Lietuvos vėliava būrelis mergaičių ir berniukų studen- 
tų, - visi tautiniais rūbais. Matyt, mūsų tautinių rūbų spalvingumas ir 
kuklumas patraukė visų akį, kad juos fotografavo, filmavo iš visų pusių. 
Pirmadienio rytą atsisveikinau šeimininkus ir išvykau, <...> 

Sutarėme su vysk. V. Padolskiu, kad jis paprašys Šventąjį Tėvą 
pagerbti kun. M. Krupavičių ir kun. I. Starkų. 

Iš Barselonos vykau tiesiai į Paryžių, kur, praleidęs vieną dieną, 
išvykau traukiniu į Frankfurtą. Čia susitikome su kan. J. Končium ir 
vykome į Amerikos konsulatą. Mums pasisakius, kas esame, kad atvyko- 
me pasiteirauti, kodėl kai kuriems asmenims neduoda vizų į Ameriką, 
konsulas pasitikėjo mumis, atsinešė vadinamąjį slaptą sulaikytųjų sąrašą. 
Pamatėme, kad daugelis gerų žmonių yra įskųsti vieni esą komunistai, 
kiti naciai, kiti nebūtus nusikaltimus padarę ir t.t. Kuriuos pažinojau, ką 
pasakėme, konsulas pasižymėjo, mudu pažadėjome apie šį pasimatymą 
viešai nekalbėti, nerašyti, o jis pažadėjo visiems duoti vizas, ką ir ištesėjo. 
Iš čianuvykome pas kun. A. Povilaitį, netoli Miuncheno kapelionaujantį 
viename seserų vienuolyne, pasveikinti jo kunigystės 50 metų proga. Jis 
tuo buvo labai patenkintas ir atminčiai kan. J. Končiui davė jo užrašytų 
anekdotų knygelę. Abu su kun. J. Končium trumpai lankėmės Miunche- 
ne, iš čia nuvykome į Camsą pas arkiv. J. Skvirecką, kur atvyko ir vysk. 
V. Padolskis. Čia pabuvome kelias dienas. Birželio 19 - 20 dienomis 
buvo formalus posėdis, kuriame apžvelgėme įvairias žinias iš pasaulio, 
pasidžiaugėme lietuvių katalikų ir kartu visų politine veikla, kalbėjome 
apie paramą mūsų studentams Europoje, apie Šv. Kazimiero kolegi:ą, 
apie Katalikų Fondą, apie Šventojo Rašto tolesnį spausdinimą, apie 
atsaką bolševikų melams ir apskritai jų propagandai. Parašėme ir proto- 
kolą. Tai buvo paskutinis mano pasimatymas su arkivyskupu. Iš čia su 
mons. J. Končiumi aplankėme kan. P. Penkauską ir Zalcburgo apylinkių 
lietuvius. Grįžtant traukiniu į Miuncheną, mons. J. Končius paprašė 
mane pabūti jo sekretorium, jis diktavo, o aš užrašinėjau jo įspūdžius, 
prisiminimus iš tos mūsų kelionės. Pabaigęs diktuoti, paprašė perskaityti, 
ką parašiau. Perskaičiau. Neblogai skamba, jis sako. Todėl, kad nerašiau 
taip, kaip diktavai, o rašiau savo galva, atsakiau. Jis dėl panašių juokų 
neužsigaudavo. 

Prabego birželis. Buvau pažadėjęs vysk. P. Bučiui, kad liepos 6 d., 
sekmadienį, laikysiu Mišias ir pasakysiu pamokslą Marianapolyje Lietu- 
vių Dienoje. Liepos 4 d. nuvykau į Frankfurtą, aplankiau V. Vilkutaitį, 
kuris mane nuveže į Frankfurto aerodromą. <...> 

Čikagoje tuo metu vyko seselių kazimieriečių generalinė kapitula. 
Maniau sau, kad bus geriau, jeigu kapitulos metu jų kapelianijoje ir jų 
tarpe nesimaišysiu, tad paprašiau tėvus marijonus leisti man pasilikti jų 
Gladingse. Kartą seselių vyresnioji Aloisa, pašaukusi mane telefonu iš 
Putnamo, papasakojo, kad jos yra pakvietę Naujosios Anglijos lietuvius 
kunigus į Putnamą prisiminti mano kunigystės 25 metų sukaktį. Jai 
padėkojęs, griežtai atsisakiau paaiškindamas, kad tie 25 metai neturi 
nieko bendra su Amerika. Jeigu sutiksiu su jų kvietimu, parašys „Darbi- 
ninkas“, „Draugas“. Tada ir Čikagos lietuviai galės pamanyti, kad ir jie 
turėtų ką nors panašaus daryti. O aš nenoriu. Taigi labai nuoširdžiai ir 
griežtai atsisakiau tokiame pobūvyje dalyvauti. Pobūvį atšaukė. 

Sustojęs Gladingse, daugiausia ilsėjausi, beveik niekur toliau neiš- 
vykdamas. Liepos 8 dieną parašiau Filadelfijos kardinolui laišką visų 
trijų Lietuvos vyskupų vardu, prašydamas lietuviams studentams para- 
mos iš kun. J. Pautieniaus fondo. Atsakymą gavau spalio mėnesio 20 
dienos data, kad mano prašymo jis negalįs patenkinti, tai galįs padaryti tik 
teismas. Tačiau šiuo metu jis gavęs dovaną Studijų kongregacijai. Iš jos 
tam tikrą sumą skiriąs mūsų kolegijai Romoje, o kitus persiuntęs kar- 
dinolui J. Pizzardo.<...> 

Rugsėjo 14 d. dalyvavau Deitone, Ohajo Lietuvos Vyčių seime, 
laikiau dalyviams Mišias, su jais praleidau to sekmadienio vakarą. Tai 
buvo mano pirmas platesnis kontaktas su ta organizacija, su kuria ateityje 
artimai susigyvenau. 

Rugsėjo 27 - 28 dienomis Čikagoje vyko Lietuvių katalikų federa- 
cijos seimas, kurio dalyviams sekmadienį 28 d. laikiau Mišias, sakiau 
pamokslą. 

Gavau J. E. kard. S. Stritch pirmus paskyrimus konfirmacijai. Tiks- 
liai dienos neatmenu, bet rugsėjo pabaigoje, sekmadienį, pirmą kartą 
Čikagoje teikiau Sutvirtinimo sakramentą Pranašo Danieliaus parapijoje 
5400 So. Nashvill Av. Mane ten nuvežė ir apeigų tvarkytoju pabuvo 
kapelionas kunigas Jonas Malin/auskas/. Čia pajutau, koks didelis trūku- 

mas nemokėti vietos žmonių kalbos. Be jos nėra ryšio sų žmonėmis 
bažnyčioje, su kunigais klebonijoje. Pasiryžau pramokti, paprašiau ses, 
kazimieriečių naują generalinę viršininkę mot. Teofą leisti kuriai nors 
vienuolei man padėti. Jinai paskyrė man seserį Perpetuą gal dėl to, kad ji 
geriau už kitas mokėjo lietuviškai. Ji man padėjo pramokti skaityti, o 
toliau stengiausi pats, nemažai skaitydamas.<...> 

Lapkričio 3 d. iš ses. kazimieriečių vienuolyno kapelianijos persikė- 
liau gyventi į naujos Marijos H. S. kapelianiją - į vieną butą su kun. Jonų 
Malin/ausku/. Jis - prieš ketverius metus pašvęstas į kunigus, aš - jau 
trylika metų vyskupas, iki šiol mudu mažai turėję ką bendra. Nežinau, 
kaip jis jautėsi dėl tokio mudviejų sudėjimo į vieną butą, bet man keletą 
metų tai buvo Dievo palaima. Mudu ne tik niekad nesusipykome, bet jis 
man buvo nepakeičiamas pagalbininkas lankant parapijas sutvirtinimui. 
Jis man daug padėjo apsiprasti su anglų kalba, o pats pramoko daugiau 
lietuviškai, nors neblogai mokėjo iš namų.<...> 

Gruodžio 6 dienos data parašiau Apaštaliniam Legatui pranešimą 
apie ikšiolinę mano veiklą Amerikoje ir kitur. 

Gruodžio 5 - 6 dienomis dalyvavau Toronto Lietuvių katalikių 
moterų šventėje.Iš čia su kan. J. Končium išvykome į Otavą, kur Kana- 
dos imigracijos įstaigose plačiai ir naudingai išsiaiškinome Kanados 
planus ir pažiūras į imigraciją. Ta pačia proga atlankiau Ontarijo provin- 
cijoje dirbančius lietuvius kunigus. 

Iki šiol aš keliavau su Vatikano tarnybiniu pasu, Amerikoje buvau su 
turisto viza. N. C. W. C. patarėjas mr. Mollaras sutvarkė, kad Windzore 
aš turėjau gauti Amerikos imigracijos vizą. Kan. J. Končius pasisakė, kad 
grįžęs į Niujorką, eis dar prieš Kalėdas ligoninėn pasitikrinti sveikatos. 
Pasiūliau jam pusiau juokais, o baigėme rimtai, kad abu vykstame kartų 
į Čikagą, į Šv. Kryžiaus ligoninę, o ne į Niujorką. Taigi abu keliavome 
automobiliu Čikagos link, abu sustojome Windzore Amerikos konsulate, 
kur aš tikrai be jokių kliūčių gavau Amerikos imigracijos vizą. 

Šioje kelionėje ir kan. J. Končiui būnant Čikagoje, tikrinantis svei- 
katą, mudu suformulavome ir sutarėme du dalyku: 

Lietuvos Vyskupų Fondą ir Pašaukimų Komisiją. 

Šv. Kryžiaus ligoninėje dr. Jovaišas /Javoys/ konstatavo, kad kan. 

J. Končiaus tiesiojoje žarnoje yra piktybinis auglys /malignant tumor/ ir 

patarė jam kuo greičiausiai operuotis. Aš kalbinau, kad negrįžtų į Niujor- 
ką, 0 operuotųsi čia, bet jis nesidavė perkalbamas, nės sausio pradžioje 
turįs įvykti BALFo seimas Bostone, jis, kaip pirmininkas, turįs dalyvauti. 
Bandžiau įkalbėti, kad bent po seimo grįžtų čia, į dr. Jovaišo rankas, bet 
jis nusprendė kitaip, kas jam liūdnai baigės: - patyrė nereikalingų kančių 
ir vos liko gyvas. 

Vyskupų Fondo mintį plačiau paaiškinau laiške arkiv. J. Skvirec- 
kui ir vysk. V. Padolskiui. Juodu pritarė ir sutarėme mes trys pradėti tokį 
Fondą, kad padėtume Bažnyčiai Lietuvoje, pagal išgales ir dabar, ir 
ateityje. Nors formaliai tą Fondą skelbėme visi trys, bet faktiškai ieškoti 
jam geradarių teko man vienam. Kol juodu buvo gyvi, Fondo vardu 
surinkau kelias dešimtis tūkstančių dolerių, kurie buvo tikrai Dievo 
Apvaizdos duoti, kai pradėjome susirašinėti su mūsų žmonėmis Sibire ir 
Lietuvoje. Jiedviem mirus ir įsteigus Lietuvių katalikų religinę šalpą, tą 
Fondą likvidavau, nors formaliai jis nebuvo teisiškai įregistruotas. Kas 
buvo likę nuo siuntų į Lietuvą ir į Sibirą, dalį kaip paskolą perdaviau ses. 
kazimieriečių kongregacijai su sąlyga, kad tinkamu laiku tai būtų perduo- 
ta Lietuvos vyskupams vienuolynų reikalams, o už prel. I. Valančiūno 
auką buvo nupirkta nuosavybė (pagal jo norą) Kanadoje, Ouk Pointe 
(Manitoba), likusius perdaviau L. k. religinei šalpai. 

Pašaukimų Komisijos reikalu per daug klausiau, arba gal nusileidau, 
kan. J. Končiaus nuomonei. Jis buvo linkęs visur remtis kardinolu 
Spelman, kuris mums buvo labai palankus, bet negi jis neturėjo daugiau 
ką veikti, kaip vadovauti tokiai mūsų komisijai. Kadangi ją sudaryti 
užsimanė pats kan. J. Končius, tad kardinolą ir pakvietė tokiai komisijai 
pirmininkauti. Pats kan. J. Končius pasiliko vykdomąjį vadovavimą, ant 
popieriaus komisijon įrašė mane, lietuviškų vienuolijų viršininkus. Vis- 
kas, ką ta komisija nuveikė, tai jos vardu, Vyskupų Fondo lėšomis, 
„Draugo“ spaustuvėje lietuvių ir anglų kalba išspausdino brošiūrėlę, 
raginančią jaunimą kunigystėn, į vienuolių luomą. Pati komisija niekad 
nesusirinko net pasitarti ir nesu tikras, ar vienuolijos buvo paskyrę jon 
savo atstovus, ar ne: Jeigu ir buvo paskyrę, tai tikrai niekas neatsimena, 
kas tie asmens buvo. 

Prasidėjus to rudens mokyklų darbui, lankiau Čikagos lietuvių 
parapijų mokyklas, bandydamas vaikučiams kalbėti apie kunigystę ir 

vienuolių pašaukimą. Suprantama, kad mano kalbos buvo suprantamos 
tik tremtiniams vaikams. Man buvo aišku, kad vienu kitu atsilankymu ne 
ką laimėsi, reikia metodiško, intensyvaus darbo, kartu veikiant šeimoms, 
mokykloms, parapijų kunigams.<...> 

Gruodžio 30 d. pas mane, Maria H. S., tarėmės ateitininkų reikalais: 
kun. I. Albavičius, kun. V. Rimšelis, kun. J. Borevičius, S. J., ir kun. 
V. Gidžiūnas, OFM. Apie iai parašiau arkiv. J. Skvireckui ir vysk. 
V. Padolskiui. 

Gruodžio mėnesį išsiuntinėjau visur lietuviams kunigams ir lietuvių 
katalikų laikraščiams informaciją apie užsimojimą pradėti Vyskupų 
Fondą ir jo tikslus. Čikagoje patarėjais šiuo reikalu pasikviečiau kun. 
I. Albavičių, kun. J. Paškauską ir po vieną kunigą tremtinį iš įvairių 
Lietuvos diecezijų. Iždininku paprašiau būti kan. V. Zakarauską, kuris 
gyveno čia pat, Švč. Marijos Gimimo parapijos klebonijoje. 

1953 m. 

Tuoj po Kalėdų pasišaukęs mane, J. E. kard. S. Stritch pasiūlė, kad 
tremtiniai kunigai, gyveną Čikagoje, vieni atsilaikytų metines rekolekci- 
jas jėzuitų rekolekcijų namuose, Baringtone, Ilinojus. Susisiekiau su 
rekolekcijų namais, sutarėme 1953 metų sausio 2 - 6 dienas, pranešiau 
apie tai visiems mūsų kunigams. Rekolekcijų vedėju pakviečiau kun. 
V. Rimšelį, M. I. C..jis sutiko. Rekolekcijų dalyviai surinkome maldų 
pažadų - dvasinę dovaną ir įgaliojome kan. F. Kapočių ir kun. dr. 
J. Prunskį aplankyti J. E. kard. S. Stritch, jam padėkoti ir įteikti šį mūsų 
dėkingumo simbolį. Vėliau ir mūsų tremtiniai kunigai jau buvo tiek 
pramokę anglų kalbos, kad vieni vykdavo rekolekcijų į Mandeleiną, 
kard. Stritch rekolekcijų namus, kartu su vietiniais kunigais, kiti atsilai- 
kydavo kur nors kitur, bet tokių, tik tremtiniams kunigams, bendrų 
rekolekcijų paskui nebuvo. 

Sausio 4 d. data gavau J. E. kard. Tardini, Vatikano Valstybės 
Sekretoriaus pranešimą, kad mano pranešimas apie veiklą, pasiųstas 
Apaštaliniam Legatui Vašingtone, D. C. yra gautas. 

Sausio 9 d. traukiniu atvažiavau į Niujorką, kad 10 dieną kartu su 
kan. J. Končium išvykčiau į Bostoną, į BALFo seimą. Regis, kad šia 
pačia proga Niujorko hotelyje aplankiau iš Europos atvykusį prel. 
M. Krupavičių, jį pasveikindamas su naujai gautu prelato titulu. Jis 

sarkastiškai paklausė mane: „Tai už kokį nusikaltimą jūs man tai prika- 
binotę?“ Atsakiau jam: „Kad daugiau nebliuznytum prieš kanauninkus ir 
prelatus“. Jis pats tikrai niekad neparodė noro vienokiam ar kitokiam 
titului, mėgdavo pasakoti kunigiškus anekdotus apie kanauninkus, pre- 
latus. Mes, susitarę su vysk. V. Padolskiu, paprašėme kokio nors garbės 
titulo kun. M. Krupavičiui ir kun. 1. Starkui. Gavo abu kartu: kun. 
M. Krupavičius - prelato, kun. Į. Starkus - monsinjoro. 

11 dieną Bostone, lietuvių Šv. Petro ir Povilo bažnyčioje, laikiau 
Mišias ir sakiau pamokslą BALFo seimo dalyviams, vakare dalyvavau 
šio seimo dalyvių ir svečių vakarienėje, kurioje apsilankė Bostono arkiv. 
Richard Cushing - vėliau kardinolas. Arkivyskupas buvo ligotas, visi tai 
žinojome, svečiuose nevalgydavo ir nemėgdavo ar net negalėdavo ilgai 
būti. Vakarienės metu jis vaikščiojo nuo stalo prie stalo ir sveikinosi su 
žmonėmis. Vakarienės pabaigon išeina lietuvių choras su dainų progra- 
ma. Arkivyskupas prie stalo garsiai sako: „Aš esu kviestas tarti žodį, o ne 
koncerto klausytis, aš neturiu laiko“. Arkivyskupą tyliai atsiprašėme, 
chorą paprašėme palaukti. Ta proga arkivyskupas pasakė neužmirštamą 
kalbą: The stars are still shining - Žvaigždės dar šviečia. Visi buvome ja 
taip sužavėti, kad aš patariau dr. J. Leimonui, šio seimo rengimo komiteto 
pirmininkui ir vakarienės šeimininkui, paprašyti arkivyskupą tos kalbos 
teksto. Tekstą gavome ir Lietuvos Vyčiai yra jį išspausdinę brošiūrėlė- 
je <...> 

13 d. pakeliui trumpai sustojome Providense, Rod Ailende, ir vyko- 
me Vusterio link, kur kun. A. Petraitis buvo pažadėjęs sušaukti lietuvių 
susirinkimą ir įsteigti BALFo rėmėjų skyrių, nes iki šioljo toje parapijoje 
nebuvo. Šia proga pabaigėme seną nemalonią istoriją. Apie ją esu 
užsiminęs, kalbėdamas apie 1949 metais mano lankymąsi lietuvių para- 
pijose. Kelyje priminiau tai kun. J. Končiui ir patariau, kad gal būtų 
geriau sužinoti kun. A. Petraičio nuotaikas. Jeigu jis nekaip nusiteikęs, 
bus geriau, kad aš sustosiu nakvynės pas kun. K. Vasį Aušros Vartų 
parapijoje. Radę pakelėje telefono būdelę, sustojome ir kun. J. Končius 
A. Petraičiui pasakė, kad mudu keliaujame kartu ir jis norįs konfidencia- 
liai žinoti, kaip būtų geriau - ar kad abu atvyktume pas jį, ar kad jis vienas. 
Kun. A. Petraitis atsakė, kad jo klebonija niekuo neprastesnė už kun. 
K. Vasio, vietos yra, jis laukiąs abiejų. Vakare susirinkimas parapijos 

salėje buvo labai gausus, ypač daug atėjo tremtinių, buvo įsteigtas 
BALFo skyrius. Klebonijoje vaišingumui ir gerai nuotaikai nebuvo ribų. 
Čiapernakvoję, valandėlei aplankėme kun. K. Vasį irišvykome į Niujor- 
ką-Jonkersą. 

Mantikrai rūpėjo, kad kun. J. Končius neatidėtų operacijos. Taigi 14 
d. abu nuvykome į Šv. Vincento ligoninę Niujorke. Jam buvo pažadėta, 
kad jį išsikvies, kai tik bus laisvas kambarys. 

18 d. su Čikagos ir Indianos lietuviais kunigais Indiana Harbore 
šventėme kun. K. Bičkausko įvilktuves į monsinjorus. Kaip kadaise 
Filadelfijos kardinolas arkiv. O'Hara prel. I. Valančiūnui, Niujorko 
arkiv. Oboyl prel. I. Kelmeliui, taip šį kartą Fort Veino arkivyskupas 
mons. K. Bičkauskui pasakė tą patį, kad jis pagerbiamas už tai, ką padarė 
tremtiniams lietuviams, padėdamas jiems atvykti į Ameriką. 

Kun. J. Končių netrukus paguldė į ligoninę, po tyrimų operavo bene 
sausio 28 dieną. Sausio 30 d. vėl atvykau iš Čikagos į Niujorką tik jo 
aplankyti, bet radau dar tokį silpną, kad pasimatėme tik trumpam.<...> 

Kovas, I d. Šv. Antano bažnyčioje Sisere sakiau pamokslą, kuršimet 
Čikagos ir Indianos Lietuvos Vyčiai minėjo šv. Kazimiero šventę. 

4 d. popiečiu išvykau traukiniu į Los Andželą. Šios parapijos dar 
nebuvau lankęs <...> Kelyje iš nusipirkto laikraščio sužinojau, kad kovo 
5 d. mirė Rusijos tironas Stalinas. Kun. J. Kučingis, Los Andželo šv. 
Kazimiero parapijos klebonas, apie mano apsilankymą Los Andžele 
buvo pranešęs vietos laikraščiams. Man atvykus, pavakare atėjo netiktos 
diecezijos, bet ir kelių kitų laikraščių korespondentai. Visus domino žinia 
apie Stalino mirtį, jie daug teiravosi apie Rusiją, apie Stalino įpėdinius, 
Man tada gerai pavyko nuspėti, kas po Stalino Rusijoje iškils valdžios 
viršūnėn. Šį pokalbį gana plačiai aprašė keli ne tik Los Andželo laikraš- 
čiai. Vėliau tai paskaitęs Čikagoje dr. Pijus Grigaitis, „Naujienų“ redak- 
torius, straipsnyje savo laikraštyje pareiškė nuomonę, kad aš menkai 
nusimanąs apie Rusijos asmenis ir nuotaikas, jis nuo 1903 metų pažįstąs 
visus senuosius bolševikus ir pareiškė savo spėliojimus. Netrukus paaiš- 
kėjo, kad aš geriau atspėjau negu dr. P. Grigaitis. Tik Berijos tragiško 
likimo mudu nė vienas nenumatėme, | 

Šia proga Los Andžele lietuvių klebonas kun. J. Kučingis, mano 
prašomas, sukvietė ateitininkų valdybos susirinkimą klebonijoje. Siūliau 

jiems kartu su klebonu imtis iniciatyvos Los Andžele pradėti minėti 
Lietuvių Dieną. Dalyvavę pasauliečiai nepritarė sakydami: „Kas ateis į 
tokią dieną, jeigu sunku žmones prikalbinti dalyvauti Vasario 16-osios 
minėjime?“ Tada patariau klebonui visa tai pradėti parapijos vardu. 
Sutareme, kad dar šiais metais, kada nors vasarą, jis bandys tai įvykdyti, 

Sekmadienį prieš pamaldas senoje mažoje klebonijoje sėdint Lietu- 
vos konsului Bielskiui, prof. Mykolui Biržiškai, dar keliems asmenis, 
įsiveržia per virtuvę moteris sakydama: „Nors žinau, kad čia tik labai 
garbingi asmenys, bet aš drįstu įeiti ir tikiuos: manęs nepasmerksite. 
Pasisakysiu, kas esu, ir vyskupas atsimins“. Tačiau aš pasveikinau ją 
vardų ir pavarde - Magdaleną Gumauskaitę-Grinkevičienę, augusią 
mano tėviškės kaimynystėje, gerą mūsų šeimos jauną draugę, kuri išvyko 
į Ameriką prieš Pirmąjį pasaulinį karą, laisvos Lietuvos laikais buvo 
grįžusi su šeima į Lietuvą, bet tada man neteko su ja susitikti, o po kiek 
metų šeima vėl išvyko į Ameriką. Ji tiesiog apstulbo, kaip aš galėjau ją 
pažinti, tačiau ji buvo išlaikiusi visada besišypsančios Magdalenos 
bruožus, tokius būdingus jos jaunystėje. Nuo dabar mes vėl atnaujinome 
kaimynystę, bent švenčių proga pasisveikindami laiškais.<...> 

15 + 22 dienomis Klivlende vedžiau pas kun. J. Angelaitį gavėnios 
misijas. Misijoms pasibaigus, sekmadienį parapijos salėje buvo parapi- 
jos pietūs. Žmonių dalyvavo daug, daug pasakyta kalbų. Tada Klivlende 
dar gyveno du mano pusbroliai: Justinas-Bernardas ir Vytautas su šeimo- 
mis, pusseserės Orintienė ir Smelstorienė su šeimomis, prof. A. Damušis 
ir daugiau senų prietelių. 

Tik po ketverių metų, D. Eisenhower išrinkus prezidentu, pasimo- 
kiau, kad pokalbiuose su nežinomais žmonėmis reikia ir atsargumo, ir 
išminties daugiau, negu aš turėjau 22 d. kovo vakare Klivlende. To 
sekmadienio pavakare nusivedė manę kun. J. Angelaitis, tik skersai 
gatvę prieš bažnyčią, į Amerikoje gimusio jauno vengro gydytojo šeimą. 
Juos man nupasakojo kaip didelius parapijos rėmėjus, gerus katalikus ir 
t.t. Neabejoju, kad jie tokie ir yra. Kitų svečių nebuvo, tik abu jauni 
šeimininkai, kun. J. Angelaitis ir aš. Šeimininkas mėgo kalbėti politinė- 
mis temomis, rodė gero nusimanymo, sekąs gyvenimą ir asmenis. Priėjo- 
me prie buvusio prezidento Rooswelt šeimos. Aš iš plepumo papasako- 
jau, ką girdėjau per BBC 1945 metų kovo mėn. - karui dar nesibaigus. 
Tada vyko Daughters of America suvažiavimas, kuriame kalbėjo prezi- 

dento žmona Eleonore Rooswelt. Jos kalbos, pertransliuotos per BBC, 
teko man klausytis Rėgensburgo karmelitų vienuolyno bažnyčios kripto- 
je. Jinai šaukdama barė Amerikos moteris už neigiamą nusiteikimą 
komunizmo atžvilgiu. Ji šaukė: „Aš pati esu viena iš pirmųjų Amerikos 
komunisčių“. Vėliau tai man atsiliepė. Išrinkus prezidentu D. Eisenho- 
wer, kai p. Eleonore Rooswelt buvo UN Amerikos misijos pirmininke, 
gavau iš Vašingtono laišką, viršuje su užrašu confidential, kuriame 
rašoma, kad aš Klivlende esu pasakojęs apie p. E. Rooswelt tokius ir 
tokius dalykus. Ar galįs patikslinti, iš kur tai paėmiau? Žinoma, galėjau 
išsiginti, kad tokių dalykų nekalbėjau, bet tada gal būtų toliau tardę ir 
pranešėjus, ar kaip juos pavadinti, ir mane. Tad parašiau, kada, kur 
girdėjau, paminėjau datą ir progą, kuria toks išsireiškimas buvo ištartas: 
ir p. E. Rooswelt, ir mano. Pridėjau, kad įstaiga gali patikrinti, ar nera to 
susivažiavimo juostelės įrašytų kalbų. Į tokį atsakymą niekad daugiau 
nepatyriau jokio atgarsio. Žinoma, ne dėlto,kadp. E. Rooswelt atstovau- 
ti Amerikai UN greitai pakeitė kitu asmeniu. 

Pirmadienį aplankiau gimines ir išvykau atgal į Čikagą. Susitariau su 
T. S. Kulbiu, S. J., prisikalbinau kartu važiuoti kun. V. Parulį, M. I. C., 
po Velykų aplankyti šiaurės Kvebeke ir Ontarijyje lietuvius.<...> Otavo- 
je su lietuviais praleidome labai malonų vakarą pas Socialinės globos 
seseris. Vakare jų koplytėlėje buvo šventa valanda, paskui ten pat, 
vienuolyne, vakarienė, šeimyniškas pokalbis. Lietuvius čia aptarnavo 
kun. V. Skilandžiūnas, čia gyveno prof. A. Ramūno-Paplausko šeima, 
prof, A. Šidlauskaitė, dr. Kubilius ir dar keliolika lietuvių. Rytojaus dieną 
lankėmės pas arkivyskupą, Apaštalinį Legatą, trumpai aplankėme Pa- 
plauskus, Kubilius, A. Šidlauskaitę ir išvykome į Monrealį. 

Beje, toje kelionėje ir visose kitose vakariniai susitikimai su lietu- 
viais nebūdavo tik pasivaišinimai, pokalbiai, o visada bažnyčioje ar 
koplyčioje būdavo šventa valanda su pamokslu, palaiminimu Švč. Sak- 
ramentu, klausydavome išpažinčių. 

Monrealyje balandžio 12 dieną pas tėvus jėzuitus suteikiau Sutvir- 
tinimo sakramentą būreliui lietuvių ir visą dieną praleidome su lietuviais. 
Pirmadienį kun. V. Parulį paleidome vieną atgal į Čikagą. Aš lankiausi 
pas arkivyskupą, prieš tris mėnesius pakeltą į kardinolus, Paul Emil 
Leger. Ta proga jis mane prašė perkalbėti kunigą V. Bobiną, kad naują 

bažnyčią statytų ne senoje vietoje, o keltųsi į Montrosą, kur gyvena 
lietuviai. Atsakiau, kad kardinolo minčiai ir aš pritariu, bet kun. V. Bo- 
binas čia jau pastatęs naują kleboniją, jeigu jis neklauso kardinolo ir savo 
parapijiečių nuomonės, neklausys ir manęs. 

Antradienio, 14 dienos, rytą auto išvykome į šiaurę, kur įvairiose 
vietose lietuviai dirbo metalų kasyklose. Pakeliui sustojome St. Andrė- 
Amoso diecezijos būstinėje, kur vyskupo sekretoriumi tada buvo jaunas 
mūsų kunigas St. Žilys. Tačiau jis buvo išvykę. Su T. S. Kulbiu 13 - 17 
dienomis aplankėme Kvebeke ir Ontarijo šiaurėje gyvenančius ir dirban- 
čius lietuvius. Jų čia nebuvo didelių kolonijų: kur kelios dešimtys, kur 
keli šimtai. Ir čia susitikdavome paprastai vakarais bažnyčioje šventos 
valandos, išpažinčių. Suprantama, kad savo bažnyčių ir jiems skirtų 
pamaldų jie neturėjo, laikėsi vietinių parapijų. Kai aplankydavo T. Kul- 
bis, laikydavo jiems pamaldas. Ir mudu čia beveik visur sustojome 
vietinėse, paprastai prancūzų klebonijose, būdavome svetingai priima- 
mi, vietos kunigai kartu su mumis dalyvaudavo ir lietuvių vakarienėse, 
kaip tų žmonių klebonai.<...> 

20 d. aplankiau Londoną, kur lietuviams patarnavo kun. J. Danie- 
lius, 21 d. atvykau į Vindzorą, kur patarnavo kun. V. Rudzinskas. Šiose 
vietose lietuviai dar neturėjo savo bažnyčių, kunigai gyveno kūrios nors 
vietinės parapijos klebonijoje, toje bažnyčioje sekmadieniais lietuvių 
pamaldoms buvo skirta valanda.<..> | 

Gegužės 19 d. vykstu į Niujorką pasitikti laivu atvykstančio vysk. 
V. Padolskio. Išsipildė mano planas, kurį jam pasakojau Rėgensburge 
1951 m., kai gavome iš Vatikano laiškus, kur kuriam vykti, tas mano 
kalbas tada jis palaikė tik plepumu. Gaila, kad buvo jau senokai miręs jo 
mielas brolis, marijonas kun. J. Navickas. 

20 d. bene Palmer Hause susirinko Naujosios Anglijos, Pensilvani- 
jos kunigai šį svečią pasitikti. 

21 d.trhukiniu jį palydėjau į Bostoną, kur pas kleboną Virmauską 22 
d. susirinko lietuvių kunigų būrys.<...> 

Birželio 7 dieną Hamiltone Kanadoje šventino padidintą lietuvių 

"bažnyčią. Šia proga čia laikiau Mišias ir sakiau pamokslą, Tai buvo 
pirmasis kun. J. Tadarausko gražus laimėjimas; jį vėliau sekė kiti. Čia 


T 


202 


symas ir pasiaukojimas. Lietuviai tada dar buvo labai neturtingi naujaku- 
riai, visą darbą padarė savanorių parapijiečių talkos.<...> 

30d. Čikagoje, Maunt Karmelio vienuolyno ir mokyklos bažnyčioje 
(6410 so. Dante) konsekravau bene 14 naujų altorių. Pabaigon ypač 
pradėjo nervintis Vyresnysis. Vienuoliai neturėjo nuovokos apie tas 
apeigas, jie manė, kad tai truksią kokią pusę valandos, o truko apie tris. 
Nors jeigu vietoj manęs būtų buvęs kuris kitas Čikagos vyskupas, tai būtų 
trukę dar ilgiau. 

Liepos mėnesį iš anksto buvau pasilikęs laisvą, be įsipareigojimų, 
kad vysk. V. Padolskiui parodyčiau Amerikos vakarinį pakraštį. Buvau 
tais keliais važiavęs jau 1940 m., turėjau šiek tiek bendros patirties. 
Bendrakeleiviai buvo kun. I. Albavičius, jo patogus auto, ir marijonas 
kun. J. Vaškas - geras vyskupo, jo mirusio brolio ir kun. I. Albavičiaus 
draugas. Ir šiuodu į vakarus keliavo pirmą kartą. Nakvynes telefonu 
užsakydavom iš anksto žemėlapyje atmatavę, kiek tą dieną nuvažiuosi- 
me. Neskubėjome, sustodavome aplankyti įdomesnių gamtos vietų, 
vakare baigdavome kelionę ankstokai. Kelias dienas praleidome Los 
Andžele ir apylinkėse, San Franciske mus labai svetingai priėmė kun. 
V. Pavalkis ir klebonas, pas kurį jis vikaravo. Erdvioje klebonijoje 
buvome apnakvydinti visi keturi, lankydami miestą ir apylinkes, čia 
praleidome dvi dienas. Neskubėdami keliauti, nakvojome miškuose 
motelyje apie Eureką. Pakeliui aplankėme Eugenį, Oregoną, kur ligoni- 
nėje kapelionavo kun. P. Brazauskas. Portlende, Oregone užtrukome 
porą dienų, kur, prie vienos bažnyčios reziduodamas, vyskupo kurijoje 
dirbo kan. P. Aleksa. Savo auto kartu su mumis jis vyko į Maunt Hateną. 
Jis grįžo atgal, o mes važiavome Jelouston Parko link. Pakeliui telefonu 
skambinau kun. dr. J. Patašiui, kuris dirbo Greit Folzo diecezijos kurijo- 
je, ir kun. P. Geisčiūnui, kuris buvo klebonu teritorijos, į kurią įėjo ir pats 
Jelouston Parkas.<...> 

Rugsėjis. 12 d., šeštadienį, Filadelfijoje, Šv. Kazimiero bažnyčioje, 
konsekravau altorius. Bažnyčią buvo apnaikinęs gaisras, prel. I. Valan- 
čiūnas ją taip atnaujino, kad reikėjo pašventinti ne tik naujus altorius, bet 
sekmadienį, 13 d., arkiv. kardinolas O'Ohara šventino pačią bažnyčią, 
pats sakė anglišką pamokslą. Jis Šv. Kryžiaus kongregacijos vienuolis, 
intelektualas, silpnos sveikatos, neseniai čia paskirtas, bet su visais buvo 

labai malonus ir paprastas, labai ryškus kontrastas savo predecesoriaus. 
Aš laikiau Mišias - sumą ir sakiau pamokslą lietuviškai. 

Tos pat savaitės 16 - 17 dienomis Čikagoje, Maria H. S., vyko 
Lietuvių Kunigų Vienybės seimas. Dalyvavo daug, beveik visi jaunieji 
Čikagos lietuviai kunigai, iš kurių tada dar tik vienas kun. P. Katauskas 
buvo klebonu Čikago Haitse, o visi kiti - vikarai. Aš pabandžiau į 
organizacijos valdybą įtraukti tuos jauniklius. Bandymas pavyko. Asme- 
niškai pakalbinti sutiko kun. P. Katauskas, vienas iš tėvų marijonų, kun. 
J. Malin, tik sekretorium parinktas vienas iš tremtinių kunigų. Buvo 
būrys jaunų kunigų iš rytų: Bostono ir kitų diecezijų. Manau, kad daugelį 
kunigų domino jų dar nematyta, o jau garsėjanti Maria H. S. Šiame seime 
kalbėjo pasaulietis p. Ant. Rudis, ko paprastai nebūna Kunigų Vienybės 
seimuose. Kalbėjo apie Romoje įvykusį Pasauliečių Apaštalavimo kong- 
resą. Skaičiau ir aš referatą apie dvasinio pašaukimo ugdymą. Seselės 
kazimierietės priėmė susivažiavusius kunigus labai svetingai. Šia proga 
pamačiau, koks puikus šeimininkas yra jaunas kun. J. Malin. 

20 d., sekmadienį, taip pat Maria H. S., popiečiu įvyko akademija 
pagerbti arkiv. Juozapą Skvirecką jo 830 metų proga. Žmonių, ypač 
tremtinių, dalyvavo daug. Šiai progai buvau paruošęs ir išspausdinęs 
knygelę - jo biografijos svarbesnius bruožus. 

Spalis. 11 - 18 dienomis Kasteryje, Mičigane, Švč. Marijos parapi- 
joje, vedžiau lietuviams misijas. Čia tada klebonavo Amerikoje gimęs 
kun. Benediktas Marčiulionis, pas jį vikaravo tremtinys kun. Mykolas 
Kirkilas. Šioje apylinkėje buvo stebėtinai daug senos imigracijos lietuvių 
ūkininkų, tad ypač į vakarinius pamokslus susirinkdavo gal per pusantro 
šimto. Kai kurie senesnieji bijodavo vairuoti savo auto vakare vieškeliu, 
tai abu kunigai savo auto juos atveždavo į bažnyčią ir iš bažnyčios namo. 
Iš šių misijų liko man keletas prisiminimų. Pirmą rytą Mišioms man 
patarnavo aukštas, lieknas, jau pagyvenęs vyras. Prieš Mišias nebuvo 
laiko su juo pasikalbėti. Pirmu pažvelgimu jis man priminė Gižų semina- 
rijos klieriką, bene dviem metais jaunesnį už mane, Vladą Deltuvą, kuris, 
nebaigęs seminarijos, išstojo, studijavo ir jaunas mirė. Po Mišių aną vyrą 
užkalbinau. Paaiškėjo, kad jis tikrai buvo ano jaunuolio dėdė, tėvo brolis. 
Toks skirtingų generacijų tos pačios šeimos asmenų panašumas nėra 
labai dažnas. Deltuva čia buvo ūkininkas, iš pokalbių labai kultūringas, 

protingas žmogus, jis daug padėjo klebonui jo asmeniniuose ir parapijos 
reikaluose. Po misijų pirmadienio rytą prieš man išvykstant iš Kasterio, 
jis atvažiavo, prisikrovęs savo auto medaus galonų ir obuolių. Kiek tilpo 
į kun. B. Marčiulionio auto, persikrovėme ir parvežiau Maria H. S. 
seselėms lauktuvių. 

Neatsimenu, kurią misijų dieną, po rytinių pamaldų, pamokslo abu 
kleboniją. Atvažiavęs sustojo auto ir išlipę dvi moterys ir du vyrai 
nedrąsiai priėjo prie manęs. Atvyko jie iš Maskigano susitikti su manim. 
Vyresnioji moteris buvo Alaburdaitė, mano motinos pusseserė, jos vyras 
Kaminskas iš Vidgirėlių, mano gimtosios Daukšių parapijos, jaunesnioji 
-jos duktė Ona, gimusi Amerikoje, irjos vyras Ivinskis, gimęs Lazdijuo- 
se. Esą dar kitos dvi dukterys: Juozapa Germanavičienė - našlė, gyvenanti 
taip pat Maskigane, ir kita, gyvenanti Kalamatzu, ištekėjusi už nelietuvio. 
Parėjome į kleboniją, pasikalbėjome, trumpai pasivaišinome. Mūsų 
pažintis pasiliko, kelis kartus susitikome. Dabar Kaminskai abu jau mirę, 
dukterų šeimos jau užaugo, iškriko savarankiškam gyvenimui. Vienos 
Germanavičiūtės palaiminau moterystę Maskigan Haitse.<...> 

Šio mėnesio pabaigoje patyriau vertą paminėti išgyvenimą. Čikagos 
šv. Kristinos parapija, lietuvių įkurta, bet iš pradžių nebuvo lietuvio 
kunigo, tad ji teko nelietuviui. Vėliau, kai buvo pakankamai lietuvių 
kunigų, airiai jos lietuviams jau neatidavė. Kadangi ten gyveno ir gyvena 
daug lietuvių, tai visada būdavo | - 2 lietuviai vikarai. Tuo metu, nežinau 
jau kiek metų, ten klebonavo kun. Rebedeau. Per tą parapiją perėjo daug 
lietuvių ir nelietuvių kunigų, ir visi ten ištesėdavo tik kelis mėnesius. 
Atvykęs į Čikagą, ten jau radau tremtinį kun. Joną Petrėną. Jis buvo 
išgyvenęs arti metų. Visi stebėjosi, o kun. Rebedeau didžiavosi, kad jis 
nesąs toks baisus, kaip kunigai kalbą, kad yra tokių, kurie galį ir su juo 
gyventi. Tačiau ir kun. J. Petrėnui jau pakako. Jis prašė pagalbos išeiti iš 
Šv. Kristinos parapijos. Jam pasakiau jau girdėtą kunigų nuomonę apie 
jį ir patariau ruoštis vykti į Vašingtono katalikų universitetą baigti studijų 
doktoratui. Po kiek laiko parašiau jam raštą, rekomenduojantį baigti 
studijas. Kun. Rebedeau buvo patenkintas, kad kun. J. Petrėnas, tiek 
laiko pas jį išbuvęs, išeina ne savo iniciatyva. Atvykęs pas mane, gyrė 
kun. J. Petrėną ir prašė surasti jam kitą panašų. Šv. Kryžiaus klebonijoję, 

naudodamiesi kun. klebono Aniceto Linkaus neužmirštamu svetingumu, 
gyveno tuo metu bene penki tremtiniai kunigai. Iš jų kun. Pijui Kirvelai- 
čiui pasiūliau pereiti pas kun. Rebedeau. Kultūringas, ramus kun. Pijus 
Kirvelaitis patiko Rebedeau, mokėjo išvengti nesusipratimų ir ten labai 
įsigyveno. Gaila tik, kad plaučių vėžys jį per anksti atėmė ir iš šv. 
Kristinos, ir iš mūsų visų.<...> 

25 d. Kristaus Valdovo sekmadienį, laikiau sumą Sisero Šv. Antano 
bažnyčioje. Baigiant Mišias, priėjo prie manęs klebonas kun. I. Albavi- 
čius ir pasakė, kad Šv. Kryžiaus ligoninėje mirštąs kun. P. Kirvelaitis, 
kuris plaučių vėžiu čia kankinosi jau kelias savaites. Baigęs Mišias ir 
nedelsdamas nė minutės, išskubėjau į ligoninę. Tikrai, kun. P. Kirvelai- 
čio buvo jau paskutinės minutės. Įskubėjo į kambarį ir kun. Rebedeau ir, 
sukritęs gale lovos, pradėjo garsiai verkti. Jis, kelios seselės, aš melsda- 
miesi numarinome kun. P. Kirvelaitį.<...> Klebonas Rebedeau palaidojo 
kun. P. Kirvelaitį tikrai pagarbiai ir nuoširdžiai. Prie altoriaus patarnavo 
tik lietuviai berneliai, dalyviams buvo paruoštas parapijos salėje užkan- 
dis, kur patarnavo taip pat tik lietuvės moterys ir mergaitės. Kun. 
Rebedeau taip patvarkė sąmoningai. Jis čia pat kreipėsi tyliai į mane, kad 
surasčiau jam vėl tokį lietuvį kunigą, panašų į kun. J. Petrėną, kun. 
P. Kirvelaitį. Kaip tik apie tą laiką kreipėsi į mane iš Viskonsino tremti- 
nys kun. Jonas Vėlutis, prašydamas padėti pritapti kur nors Čikagoje. Jis 
buvo jau pramokęs anglų kalbos. Jam patariau šv. Kristiną irjis čia išbuvo 
iki kun. Rebedeau mirties, po jo su klebonu kun. Gallery iki pensininko 
amžiaus.<...> 

Lapkričio mėnesį turėjau dar vieną įdomesnį išgyvenimą. Esu minė- 
jęs Omahą, Nebraską, lietuvių parapijos kleboną kun. Juozą Jusevičių, 
kaip ir kiek tremtinių jis prisivežė į Omahą. Į mokyklą vaikų prisirinko 
tiek, kad teko pristatyti suolų koridoriuje, pastogėje, klasėse sodino, kiek 
galėjo sutalpinti. Vieną dieną atvyko miesto sanitarinė ir gaisrininkų 
komisija, ir jo mokyklą uždarė. Ir buvo jau senoka, medinė. Vyskupas, 
vėliau arkivyskupas Bergen sutarė su kontraktoriais ir po metų pastatė 
naują mūrinę, pakankamai erdvią. Laiku buvo pradėti mokslo metai. 
Vyskupas Bergen liepė klebonui paruošti vaikus sutvirtinimui ir jo vardu 
pakviesti mane suteikti Sutvirtinimo sakramentą, pašventinti naują mo- 
kyklą. Sutartą dieną, lapkričio 13, buvau Omahoje. Žmonių dalyvavo 
daug. Pamoksle žmonėms priminiau, kad nauja mokykla pastatyta jų 

reikalams, užtat už ją išmokėti turės ne kas kitas, o jie, kad aukodami po 
kvoterį savo pareigos neatliks. Po pamaldų parapijos salėje buvo vaišės 
ir seselių paruošta gana graži vaikučių programėlė: kelios dainelės, keli 
šokiai, eilėraščiai. Pirmadienio rytą klebonas kun. J. Jusevičius, beskai- 
čiuodamas vakar dienos rinkliavą, net apsiašarojo, sakė įvykęs stebuklas, 
suskaičiavęs daugiau nei 800$, kai iki šiol net Kalėdų ar Velykų švenčių 
rinkliava retai kada viršijusi šimtą. Aplankiau vyskupą Bergen, paskui 
auto su kun. J. Jusevičium nuvykome vizito į Su Sitį, kur jau klebonavo 
kun. S. Morkūnas ir kurio dar nebuvau aplankęs. 

23. Čikagoje vyko N C W C diecezinių direktorių ir sai NC W C 
bendradarbiaujančių organizacijų suvažiavimas. Lietuvių grupėje, atsto- 
vaujančioje BALFui, buvo mons. J. Balkūnas, keli kiti ir aš sujais - iš viso 
mūsų buvo bene 12 asmenų. N C W C pagalbos užsieniui skyriaus 
direktorius mons. E. Swanstrom vėliau Niujorko vysk. augziliaras kalbė- 
damas apie 300 000 naują kvotą emigrantų iš Europos, paminėjo, kad šis 
laimėjimas yra kun. J. Končiaus, BALFO pirmininko, pastangų nuopel- 
nas, kad lietuviai organizuotumu, atsiskaitymų su N C W C už suteiktą 
pagalbą lietuviams DP yra pirmoje vietoje, sau lygių neturį. Jis ragino 
italus ir kitus pasimokyti iš lietuvių. Ir dabar, kalbėdamas apie naują 
imigrantų kvotą, kuria lietuviai jau beveik nepasinaudos, jis matąs 
lietuvių gausesnį atstovavimą negu kitų. Žinoma, mes, tai girdėdami, 
maloniai jautėmės. 

26-28 d. Čikagoje vyko ALTO sušauktas Amerikos lietuvių kong- 
resas, kurį ALTas pradėjo rengti kas penkti metai.<...> 

Gruodis. 5 d. teko Niujorke liudyti vadinamojoje Kersteno komisi- 
joje. Apie šį klausimą, manau, p. Leonardas Šimutis savo atsiminimuose 
ar kas kitas gal daugiau parašys, o aš tik tiek pasakysiu, kad šis geras 
laimėjimas - Kongreso paskirta komisija ištirti bolševikų darbus Lietuvo- 
je ir kt. užimtuose kraštuose - nebuvo išnaudotas gal tik todėl, kad jos 
pirmininkas neturėjo nei politinio patyrimo, nei gabumų šiai sričiai, nei 
nuovokos apie bolševizmą.<...> 

1954m. 

Sausio 16 d. data gavau mons. J. Montini - Vatikano Valstybės 
Prosekretoriaus laišką, kad Šventasis Tėvas gavo mano šventinius svei- 
kinimus, mano veiklos pranešimą ir kad tai teigiamai įvertinęs. 

Vasario 14 d. Pietiniame Bostone laikiau Mišias, paskui dalyvavau 

Mietuvių salėje minint Vasario 16-33. Visą šią savaitę praleidau Bostono 
apylinkėse, nes sekantį sekmadienį 21 d. Kembridže, lietuvių parapijos 
bažnyčioje, laikiau Mišias ir sakiau pamokslą taip pat čia minint Vasario 
16-ąją. 

24 d. Putname dalyvavau pasitikime Švč. Marijos statulos, kurią iš 
Romos atvežė pernai atvykęs vysk. V. Padolskis. Ši statula buvo pašven- 
tinta P. Pijaus XII, jos paskirtis - kada nors pasiekti Lietuvą, o dabar ji 
vežama per lietuvių kolonijas už Lietuvos. Ji turės apkeliauti visas 
Amerikos ir Kanados kolonijas (tai įvyko, bet nepavyko kol kas jos 
nuvežti į P. Ameriką, Australiją. Ji laikoma Čikagoje, Market Parke Švč. 
Marijos Gimimo lietuvių parapijos bažnyčioje). 

Čikagoje tėvų servitų Švč. Marijos Sopulingosios bažnyčioje /3121 
w. Jackson Blv./ šie metai skirti paminėti tos bažnyčios šimtmetį. Tuo 
metu čia buvo labai gyva vien baltųjų parapija, su didelėmis pradine ir 
vidurine mokyklomis.<...> 

Birželis. 5 d. laikiau Mišias pabaigiant mokslo metus Čikagos 
lituanistinei mokyklai, kurios direktore tada buvo pati mokyklos organi- 
zatorė p-lė Alicija Rugytė.<...> 

Birželio mėnesį buvo įdomesnis susirašinėjimas su Apaštaliniu 
DelegatuJ. E. arkiv. A. Cicognani. Turbūt po mano pranešimo Vatikanui 
apie savo veiklą, gavau paklausimą, ar yra vietų, kur Lietuviai nebūtų 
pakankamai dvasiškai aptarnaujami. Parašiau išsamų pranešimą su vie- 
tovių vardais, lietuvių apytikriu skaičiumi, priežastimis, kodėl jie, mano 
manymu, nėra pakankamai aptarnaujami. Tarpe kitų vietų paminėjau 
Kanzas Sityje 1948 m. uždarytą lietuvių parapiją ir kaip tie žmonės 
pakriko, dabar nepriklausydami jokiai parapijai. Ne anais 1948 m., o 
dabar ten vyskupu buvo John Cody. Matyt, ir jis gavo paklausimą, nes 
parašė raštą, paneigiantį mano tvirtinimą, sakantį, kad aš nesu informuo- 
tas. Jis paminėjo, kiek šeimų iš anų lietuvių dabar priklauso įvairioms 
parapijoms. Jo raštą Apaštalinis Delegatas atsiuntė man, su prierašu, kad 
atsakyčiau. Atidžiai perskaitęs ir suskaičiavęs pamačiau, kad vyskupas 
išvardija tik 12 šeimų. Atsakiau, kad toje parapijoje buvo daug kartų 
daugiau šeimų, anos visos vyskupo laiške neminimos, taigi aš esu teisus, 
rašydamas, kad parapijos panaikinimas lietuviams daug pakenkė, kad jie 
dabar nepriklausą jokiai parapijai. Ar dėl to, ar ne, Vatikanas vyskupui 

parašė, kad už parduotą tos parapijos nuosavybę pinigai būtų saugojami 
ir, jeigu ten atsikurtų lietuvių parapija, būtų jai panaudoti. Sunku tikėtis, 
kad ten dar kada atgimtų lietuvių parapija... 

Liepos I d. - rugpjūčio 10 d. Pasiprašiau tėvų marijonų provinciolą, 
kad šiam laikui duotų man kun. V. Parulį ir automobilį ilgai kelionei. 
Mudu ir tėvas St. Kulbis, S. J., iš Monrealio sutarėme pervažiuoti visą 
Kanadą nuo Hamiltono iki Vankuverio ir aplankyti didesnes ir mažas 
lietuvių grupes vidurinėje ir vakarinėje Kanadoje. Liepos 3 - 4 d. vyko 
rytų Kanados Lietuvių Diena, kurioje dalyvauti buvau pasižadėjęs, tad 
kelionės pradžią sujungėme su šia švente. Išvykę iš Čikagos liepos I d., 
liepos 2 d. praleidome pas kun. Kazimierą Rickų su Delio ir Simko 
lietuviais. Liepos 3 d. nuvykome į Torontą, kur vakare katedroje sakiau 
pamokslą lietuviams, susirinkusiems į Lietuvių Dieną. Šventės tąsa vyko 
Hamiltone, kur sekmadienį, liepos 4 d., laikiau Mišias ir sakiau pamokslą 
Hamiltono katedroje. Kun. J. Tadarauskas, klebonas, tada gyveno dar 
senoje mažoje klebonijoje, bet jis buvo pasiruošęs mus visus tris ir dar 
kelis atvykusius kunigus sutalpinti nakvynei klebonijoje. <...> 

Žinojome, kad kelionė nebus labai patogi, nes skersai Kanadą - nuo 
Toronto į vakarus - dar nebuvo asfaltuoto kelio, jį tada dar tik planavo, 
teko keliauti žvyruotu vieškeliu, patiriant viską, ką su tokiais keliais 
padarydavo pasitaiką vasaros lietūs.<...> 

Liepos 28 d. išvykome į Portlendą, Oregoną, kur kurijoje dirbo kan, 
P. Aleksa, rezidavo vienos parapijos klebonijoje ir aptarnavo ten gyve- 
nančius nedaugelį lietuvių. Čia praleidome visą 29 dieną: lankiau vysku- 
pą ir jo kuriją, servitų vienuolyną, o kitą dienos laiką praleidome su 
lietuviais. Išvykę 30 d. ryte, San Franciską pasiekėme 31 d., kur šeštadie- 
nio vakarą praleidome su lietuviais slovakų salėje. Dalyvavo čia kunigai 
dr. V. Pavalkis, dr. P. Manelis, kun. T. Palis /Palukaitis/ <...> 

Rugsėjis. 3-5 d. Čikagoje vyko ateitininkų kongresas. Jo pradžioje 
laikiau Mišias ir sakiau pamokslą Šv. Petro bažnyčioje, Madisono 
gatvėje. Kalbėjau apie šv. Pijaus X doktriną, priminiau modernizmo 
pasmerkimą. Nustebau išgirdęs, kad tuo pamokslu buvo labai nepaten- 
kinti vadinamieji frontininkai. Vėliau prel. P. Juras man pasakojo, kad 
kun. V. Dabušis prikalbėjęs kongreso komitetą nespausdinti „Kongreso 
darbų“ tik todėl, kad juos spausdinant būtų reikėję dėti ir tą mano 


14. Gyvenimo keliai 209 


pamokslą, kurio tekstą, komiteto prašomas, buvau davęs. Pamokslę 
neturėjau galvoje frontininkų ar kurios kitos grupės, o tik mūsų laiko kai 
kurias nuotaikas, su kokiomis ateitininkams tenka susidurti <...> 

Šį mėnesį surinkau lietuvių vienuolijų viršininkų, Lietuvių katalikų 
organizacijų centrų pirmininkų parašus po prašymu P. Pijui XII, kad 
Amerikoje paskirtų nors vieną vyskupą iš lietuvių kunigų. Vėliau sužino- 
jau, kad P. Pijus XII, tą prašymą pats perskaitęs, savo ranka užrašė kaip 
ir rezoliuciją, kad būtų priimta prielankiam dėmesiui. <...> 

Spalio 26 - gruodžio 10 d. praleidau kelionėje, lankydamas Venesu- 
elos ir Kolumbijos lietuvius. Iš Čikagos išskridau 26 d. ir nakvojau 
Majamyje pas kun. P. Garmų. 27 d. iš Majamio, per Jamaiką, pasiekiau 
Barankilją Kolumbijoje. Todėl, kad orlaivis čia nusileido. Pas salezie- 
čius, kur klebonu buvo kun. St. Matutis, o jo vikarų buvęs mano mokinys 
kun. Dubauskas, pernakvojęs 28 d. išskridau su kun. M. Tamošiūnų į 
Medeljiną. Čia iki lapkričio 3 d. vakarais kalbėdavau lietuviams bažny- 
čioje, dienas praleisdavau juos lankydamas, ar kur kitur pakeliaudavome. 
Lapkričio 4 - 8 d. panašiai praleidau Bogotoje, tik čia lankiausi ne tik pas 
kardinolą, o pas valstybės prezidentą, pas užsienio reikalų ministerį. 9 - 
10 dienas praleidau Ibagvėje pas kun. N. Salduką jo įsteigtoje ir vadovau- 
jamoje žemės ūkio mokykloje. Lankiausi taip pat pas gen. Grigaliūną- 
Glovackį. 

11 d. atskridau iš Bogotos į Marakaibą Venesueloje. Apsistojęs pas 
kapucinus, vakarais jų bažnyčioje sakiau pamokslus lietuviams, klausiau 
išpažinčių. Panašiai praleidau 15 -21 d. Barkisimete, 22 - 24 Karakase, 
25 - 28 d. Valensijoje, 29 d. lapkričio vėl Karakase, 2 - 5 d. gruodžio 
Marakajuje, 6 - 8 d. Karakase. Čia lankėmės ne tik pas vyskupą, bet ir 
katalikiškojo laikraščio redakcijoje ir kitur, kur vietos lietuviai man 
patarė. Gruodžio 9 d. išvykau į Čikagą, kelyje niekur ilgiau nesustoda- 
mas. 14 d. Čikagoje įkalbėjau į juostelę žodį Kalėdų šventėms Lietuvon 
per Amerikos balsą ir Vatikano radiją. 

1955 m. 

Kovas. 6 d. Reisine, Viskonsinas, prakasu žemę naujiems būsi- 
miems parapijos pastatams, kur išsikelia lietuvių parapija iš senosios 
vietos. Tada ten dar klebonavo marijonas kun. V. Andriuška, vėliau iš 
marijonų išėjęs ir įsijungęs Majamio diecezijon... 

Balandis. 16 d. laikiau Mišias ir sakiau pamokslą ses. kazimieriečių 
motiniško namo koplyčioje, minint motinos Marijos Kaupaites mirties 
metines <...> 

Gegužis. 5 d. Niujorkas: kan. J. Končius ir kiti tarėmės kan. J. Kon- 
čiaus siūlomo AL Kat. Centro klausimais. Kiek kartų tie patys ar kiti 
panašūs klausimai iškildavo, visada sakiau iki šiai dienai, kad turime 
visiems žinomas ir visur priimtas (ir Vatikano, ir Amerikos Episkopaio) 
AL Kunigų Vienybę, Katalikų Federaciją. Šias dvi gyvinkime, tobulin- 
kime, o ne naujas kurkime. Tačiau yra žmonių, kurie sutverti tik vadovau- 
ti ir kai neįeina esamų organizacijų vadovybėn, iš kailio neriasi kurtis 
naujas. <...> 

Birželis. 27 d. Toronte, Ontarijas, skaičiau paskaitą su paklausimais, 
tema: Kristaus Eucharistinė karalystė. 

Šio mėnesio pabaigoje aš ir kun. I. Albavičius įsirašėme į kardinolo 
S. Stritch organizuojamą kelionę į Pasaulinį Eucharistinį kongresą, Rio 
de Žaneire, Brazilijoje. Turės atvykti ir kartu su mumis keliauti ir prel. 
L. Tulaba iš Romos. Aš nusprendžiau P. Amerikoje įteisinti mano turimą 
dar galiojantį Lietuvos diplomatinį pasą. Su įvažiavimu į Braziliją 
nebuvo sunkumų, nes, padavęs pasą su kardinolo grupe, atskirą vizą 
gavau nesunkiai.<...> 

Kongresas oficialiai turėjo prasidėti sekmadienį, 24 d. Kadangi tą 
dieną buvo tik Kongreso atidarymo iškilmės, tai mes, visi keturi keleiviai 
iš toliau, šeštadienio pavakare nuskridome į San Paulą. Lietuvių Šv. 
Juozapo bažnyčioje tada klebonavo kun. Pijus Ragažinskas, pas jį vika- 
ravo kun. Juozas Šeškevičius. Kunigų rezidencija buvo maža ir labai 
kukli, bet kitus tris svečius nakvynei ten vis tiek sutalpino, o aš buvau 
apgyvendintas ses. pranciškiečių kapelianijoje, netoli nuo Šv. Juozapo 
bažnyčios. Sekmadienį procesijoje ėjome į bažnyčią, aš laikiau pontifi- 
kalinęs Mišias, sakiau pamokslą, visą dieną praleidome su lietuviais, 
vakare buvo ateitininkų pasitarimas. Pirmadienį, 25 d., grįžome į Rio de 
Žaneirą ir visą savaitę dalyvavome Kongreso programoje. Suprantama, 
kad nebuvo reikalo užsiimti vien Kongreso programa, turėjome laiko ir 
kitokiems reikalams. Lankėmę Lietuvos ministerį P. Meier jo įstaigoje 
ir vieną vakarą jo privačioje rezidencijoje. Ta proga ministeriui papasa- 
kojau istoriją su Argentinos viza. Ministeris man padėjo Lietuvos pasą 

įteisinti aplink visą Kietų Ameriką, nesinaudojant šioje kelionėje Vatika- 
no pasu. 

Mūsų šeimininkai, Liucia Grandmasson, jos sesuo ir jos vyras, buvo 
labai svetingi. kultūringi inteligentai. Galėjom kalbėtis angliškai, pran- 
cūziškai, vokiškai. Gerai, nes portugališkai nemokėjome iš keturių nė 
vienas. Šeimininkai vieną dieną mus nuvežė į Tichuką parodyti būdingą 
tropišką mišką; kitos dienos vakare nuvežė į Korkovado kalno viršūnę. 
Vieną dieną laikiau lietuviškas Mišias mažoje bažnytėlėje, kur kun. 
J. Janilionis, jau senokai čia atvykęs, laikydavo jiems pamaldas kiekvie- 
ną sekmadienį. Kongreso metu vykusioje religinio meno parodoje lietu- 
vių kambarys patraukė visų dėmesį. Tai buvo daugiausia kun. Z. Ignata- 
vičiaus ir Lietuvos atstovybės, ypač P. Babicko, pastangos. Čia nebuvo 
didelių meno šedevrų, bet ypač gražaus liaudies meno buvo ir labai 
apsčiai, tr įdomiai sutvarkyto. Meno ir dėmesio atžvilgiu buvo vertinges- 
nis tik vokiečių kambarys. Mūsų kambarys išsiskyrė ir savo stiliumi, ir 
turiniu: čia buvo gausiai nuotraukų ir statistikos apie bolševikų padarytus 
žiaurumus Lietuvoje. Šiuo kambariu susidomėjimas buvo tokis, kad 
Niujorko kardinolas Fr. Spelman amerikiečių grupę vedė atskirai lankyti 
mūsų kambarį, pats aiškino. 

28 d. Ispanijos ambasadoje buvo kviestinių vyskupų priėmimas. Be 
Ispanijos vyskupų, kitų svečių buvo nedaug. Buvau pakviestas ir aš. 
Supratau, kad tai rezultatas mano lankymosi Ispanijoje 1951 m. ir 1952 
m. Barselonoje Eucharistiniame kongrese.<...> 

28-29 naktį Kongreso aikštėje buvo Mišios tik vyrams. Jas laikė 
J. E. kard. Fr. Spelman, Niujorko arkivyskupas, dalyvavo apie du milijo- 
nai vyrų. civilių ir kariškių. Kongreso šeimininkas kardinolas Baros de 
Camara paprašė vyskupus tų Mišių metu duoti norintiems dalyviams 
Komuniją. Dalino Komuniją toje minioje pakrikę apie du šimtai vysku- 
pų, jų tarpe buvau ur aš. 

29-0s dienos vakare Kongreso aikštėje buvo savotiškos Kryžiaus 
kelių pamaldos už persekiojamą Bažnyčią. Šiai ypatingai procesijai 
vadovauti privilegija teko man. Manau, kad tai del dviejų priežasčių. Dar 
prieš Kongresą aš buvau pirmas vyskupas, pranešęs komitetui, kad 
dalyvaus gausi laisvojo pasaulio lietuvių grupė ir aš jai vadovausiu. Apie 
tai parašė ne tik Rio de Žaneiro, bet visos Pietų Amerikos laikraščiai. 

Antra, čia dirbo kan. Z. Ignatavičius, visi matėme, kokie geri jo santykiai 
buvo su komitetu, kaip lietuvius čia visur tiesi0g pabrėždavo. 

Kryžiaus kelių stotis vaizdavo gyvos žmonių grupės, kurių kiekvie- 
ną sudarė kurios nors komunistų pavergtos šalies atstovai. Prieš procesiją 
kreipėsi į mane latvis kunigas, kad į lietuvių grupę priimtume porą latvių 
protestantų, nes katalikų čia jis nesuradęs. Priėmėme. Jie nebuvo vienin- 
teliai. Albanams, bulgarams atstovavo ortodoksai. Ir šios pamaldos, ir 
kas joms vadovaus, buvo iš anksto paminėtos spaudoje. Gal dėl to tą rytą 
kreipėsi į mane laikraščių korespondentai. Mūsų pokalbis įvyko popiet 
viloje, kur buvau apgyvendintas. Daugiausia kalbėjau apie religijos 
persekiojimą Rusijoje, Lietuvoje. Paminėjau, kad ir rusų tauta nėra 
komunistinė, o yra režimo auka kankinė, kaip ir kitos tautos. Šį pokalbį 
laikraščiai plačiai aprašė, o rusams ypač patiko mano posakis apie rusų 
tautą. Jų laikraštis, spausdinamas Paryžiuje, šį mano posakį plačiai 
komentavo, prirašydamas mano adresu komplimentų, kokių nesu užsi- 
tarnavęs. 

Kongreso paskutinę dieną, sekmadienį, liepos 31 d., lietuviams 
Mišias laikiau Švč. Marijos Sopulingosios bažnyčioje. Atvyko apie 150 
lietuvių iš San Paulo, jaunimas tautiniais rūbais per pamaldas gražiai 
giedojo. Kongreso pabaigimo procesijoje lietuvių jaunimas ėjo su savo 
vėliavomis - bažnytinę ir Lietuvos trispalve, visi tautiniais rūbais. Tai 
patraukė dėmesį. 

Šia proga ir vėliau San Paule raginau kun. P. Ragažinską, kun. 
Z. Ignatavičių ir kitus pradėti rengti periodinius Pietų Amerikos lietuvių 
kongresus, ar ruošti sritines Lietuvių Dienas Amerikos lietuvių pavyz- 
džiu. 2 

Rugpjūtis. 1 d. Mano draugai išskrido į San Paulą, o aš pasisiūliau 
keliauti auto kartu su seselėmis pranciškietėm, kurių keturios buvo 
atvykusios dalyvauti kongrese. <...> Mano tikslas keliauti auto buvo tik 
pamatyti kiek galima daugiau Brazilijos.<..> 

6- 9d. praleidome Argentinoje. Atskridus iš Montevidėjo į Buenos 
Aires, mus pasitiko tėvai marijonai, mano brolis Jurgis, dar keli lietuviai. 
Trys mano draugai perėjo per pasų kontrolę be kliūčių ir sutrukties, o aš 
užkliuvau. Nors vizą turėjau, bet trys tarnautojai, nepratardami nė žodžio, 
stumdė mano pasą vienas nuo kito, tik pirštu parodydami šen ar ten, 

pusbalsiu telefonu su kažkuo kalbėjo, tik po gero pusvalandžio atidavė 
man pasą ir leido eiti per užtvarą, taip pat neištardami nė žodžio. Buenos 
Airėse sustojome pas lietuvius marijonus. Buenos Airės dar dvokė prieš 
kelias dienas įvykusio pasikėsinimo prieš Peroną liekanomis. Stovėjo 
sudeginta kardinolo rezidencija, dar nenuvalyti degėsiai nuo katedros 
altorių. Kardinolą aplankiau ligoninėje - ne sergantį, o išrūkytą iš reziden- 
cijos. Jis prisiglaudė seserų vienuolių ligoninėje. Su visais palydais 
nuvykau vizito pas nuncijų. Čia nustebau radęs fotografus, laikraščių 
reporterius. Pasiteiravau, ar juos pakvietė nunciatūra, ar kas kitas. Paaiš- 
kėjo, kad tai padarė pats vienas marijonas kun. Černiauskas, nesitaręs nei 
sų hunciatūra, nei su manim. Pareiškiau, kad neisiu į nunciatūrą, kol tie 
svečiai nepasišalins. Kun. Černiauskas nemaloniai pasijuto, pradėjo 
aiškintis, bet turėjo nusileisti. Nuncijui paaiškinau incidentą, priminiau 
J. E. kard. S. Stritch įspėjimą, užtat noriu, kad mano lankymasis čia būtų 
tik pravažiavimas incognito, nepatektų į laikraščius.<...> Lankėmės 
Rosarijuje, kur klebonavo kun. Jakaitis. Ir čia, kaip Buenos Airėse, jis 
buvo jau pastatęs naują bažnyčią, kuri man labai patiko. Buenos Airėse 
norėjau susitikti ir su Kaune buvusiu Argentinos ministeriu Barsanti, 
vedusiu lietuvaitę. Telefonu atsiliepė ponia ir paaiškino, kad ministeris 
užsigavęs autogaraže, negalįs priimti, bet tai buvo netiesa. Jis bijojo dėl 
tada Argentinoje ir Buenos Airėse buvusio politinio įtempimo. Labai 
nustebau, kai 10 dieną, atvykę į aerouostą, radome didelį būrį lietuvių, jų 
tarpe ir ponus Barsanti. Gerai, kad buvo daugiau lietuvių, tad ponia 
Barsanti ir kiti liko kalbėtis su mano kelionės draugais, o mes su 
ministeriu pasitraukėme nuošaliau ir pasikalbėjome. Man buvo įdomios 
ateities perspektyvos. Jis paaiškino, kad antras sukilimas esąs paruoštas 
geriau ir šį kartą tikrai pavyksiąs, pasidžiaugė, kad užsienio spaudoje 
minimų keturių vadų pavardžių tarpe nėra nė vieno iš tų, kurie tikrai 
pasiruošimui vadovauja. Kaip po kelių savaičių paaiškėjo, jo pasakoji- 
mas tiksliai atitiko tikrovę. 

Išskridome iš Buenos Airių į Čilės Santjagą 10 dieną. Čia prie mūsų 
prisijungė ir kun. J. Kardauskas, buvęs Vilkaviškio katedros klebonas, 
mano draugas dar iš klierikavimo laikų, kuris iš Rio de Žaneiro grįžo į 
Čilę - Vinja del Marą, kur vikaravo, o toje pačioje klebonijoje jo sesuo 
buvo virėja. Šioje kelionėje vežiausi mažą filmų kamerą, padariau 

neblogų nuotraukų visoje kelionėje, bet ypač skrendant per kalnus tarp 
Argentinos ir Čilės. Dabar niekas tokių nepadarys, „nes viršgarsiniai 
lėktuvai skrenda virš kalnų, o tada motorinis skrido tarp kalnų ledynų. 
<...> 

Kelis kartus kunigų paragintas, tos vasaros pabaigos ir rudens laisvas 
valandas skyriau paruošti skaitymams gegužės mėnesiui: parengiau 
knygelę: „Marija danguje ir žemėje“, kurią išleisti ir platinti apsiėmė 
„Draugas“. : k 

Spalis. 23 d. Šv. Kryžiaus lietuvių bažnyčioje minėjo kunigo Anup- 
ro Bardausko kunigystės 50 metų sukaktį, aš sakiau pamokslą.<...> 

Neatsimenu tikslios datos, nes nuorašo nepasilikau, parašiau Don 
Bosco saleziečių vyriausiam direktoriui /generolui/ laišką aiškindamas, 
kad jų kongregacijai reiktų Čikagos apylinkėse įsisteigti mokyklą, gal net 
seminariją, į šį darbą įtraukti lietuvius, nes'jie turį kongregacijai labai 
daug prielankumo. Tada saleziečiai dėl savo veiklos Kaune tikrai buvo 
lietuvių tarpe labai populiarūs. Negavau jokio atsakymo, Po kiek laiko 
parašiau antrą laišką. Atvyko pas mane jų provinciolas Amerikoje 
Giovanetti. Jis teiravosi, ką aš turiu galvoje: ar įstaigą tik lietuviams, ar 
platesnę; ar sutikčiau kuriam nors vyskupui tarpininkauti. Kreipėsi į 
mane, nesalezietį, ir tai sudomino. Patyriau, kad Amerikos vyskupų tarpe 
saleziečiai nebuvo populiarūs ir nebuvo niekur plačiau prigiję. Turėjo 
kelias įstaigas, bet labai mažai kam žinomas. Jam paaiškinau, kad tokios 
įstaigos, kokią aš įsivaizduoju, vadovavimą pavesčiau lietuviams salę- 
ziečiams, kad sutrauktų vėl prie saleziečių Amerikoje esančius lietuvius. 
Bet įstaiga turėtų būti atvira visokios kilmės katalikams jaunuoliams. 
Pažadėjau patarpininkauti vyskupui, kur jie bepasirinktų vietą. Netrukus 
gavau kun. Antano Sabaliausko, S D B laišką, kad juodu su minėtu 
provinciolu vietą jau numatę > Kraun Pointą Indianoje, tada dar Fort 
Veiną - Sant Bendą Indianos vyskupijoje, kreipęsi į vyskupą ir prašą 
mano paramos. Arkivyskupui parašiau, greitai gavau palankų atsakymą, 
tik su pastaba, kad saleziečiai dar nesikreipę. Greitai parašiau kun. 
A. Sabaliauskui. Leidimas buvo gautas, provinciolas vėl atvyko pasi- 
keišti mintimis, kas iš lietuvių saleziečių kunigų tiktų naujai projektuo- 
jamos įstaigos vedėju. Jam patariau kun. Vincentą Endriūną, kuris tuo 
metu buvo jų įstaigoje Niu Džersyje. Įstaiga pradėjo veikti, kun. V. End- 

"mūnui buvo priskirti kun. A. Sabaliauskas ir kun. Augustinas Sabas, 

vienas klienikas nelietuvis. Vieta greitai tapo lietuvių pamėgta, ypač sa- 
vaitgaliais. Nežinau visų smulkmenų :r priežasčių, bet tapus provinciolu 
Amerikoje gimusiam italui, įstaigoje radus kažkokių trūkumų, trims 
lietuviams savo tarpe pakankamai nesutariant (nemačiau, bet tikiu, kad 
ne vienas kitą skundė, matyt, daugiausia pakenke anas italas klierikas 
savo informacijomis naujam provinciolui), įstaigos direktorium buvo 
paskirtas salezietis slovakas. Kunigų A. Sabaliausko ir A. Sabo laiškai 
savo vyrasniesieims (tuos laiškus juodu man parodė post factum, klaus- 
dami mano nuomonės, kurios neslėpiau, o pasakiau, kad toki laiškai 
Kerašomi) sugadino visą reikalą. Visi lietuviai greitai atšalo nuo gražiai 
besivystančios įstaigos. Daugiau apie tai tegul parašo patys lietuviai 
saleziečiai (kun. V. Endriūnas netrukus mirė, kun. A. Sabas išėjo iš 
saleziečių 1r dirba Kanadoje, kun. A. Sabaliauskas ir dabar ten pat). 

Gruodžio 17 d. Šv. Felicitos bažnyčioje /1526 E. 84th st/ konsekra- 
vau naujus altorius. Sugrįžę su kun. J. Malin sužinome, kad sunkiai serga 
ligoninėje kun. S. Valuckas, motiniškojo namo kapelionas, man daug 
padėjęs. Tuoj nuėjome į ligoninę. Prie jo lovos radome seseles, dr. J. S. 
ir mums ten besimeldžiant, jis mirė. 

22 d. kun. S. Valucko laidotuvės. 

Bene 25 d. ar kurią kitą parašiau atviruką į tėviškę, nenujausdamas, 
kad mano brolis Antanas su šeima ištremtas į Sibirą. Iki to laiko ir dar 
vėliau niekas nedrįsdavo rašyti į Lietuvą, bet neiškenčiau, parašiau ne 
savo vardu, norėdamas nors bandyti kaip nors susirišti su paliktais 
savaisiais. Vėliau paaiškėjo, kad mano atvirukas, rašytas mašinėle, 
pasiekė Daukšių paštą, čia žmonės, žinodami mano brolio koncentracijos 
stovyklą Sivire, atviruką ten išsiuntė ir brolis gavo. 

1956 m. 

<...> 

Kovas. 4 d. gaunu pirmą žodelį, parašytą ant nuplėšto mažo popie- 
rėlio, brolio Antano laišką iš Sibiro. Jo adresas: Irkutskaja oblast, 
Alzamaiskii rajon, p/o Baravinok, pos. Kostino.<...> 

Rugsėjis. Pradedu rengti knygelę skaitymams per birželio mėnesio 
pamaldas. ją baigiau pavasarį, išleido tėvai marijonai, titulu „Trisdešimt 
meilės žodžių, arba Gyvenimo temomis Kristaus dvasioje“.<...> 

27 d. Čikagoje lietuviai minėjome Vilniaus kolegijos universiteto 

įkūrimo 300 metų. Gavau J. E. kard. S. Stritch laišką, kad jis negalįs 
apsilankyti, prašo ir įgalioja mane perskaityti jo laišką. 

<...> ' 

Spalis. 7 d. Šv. Kryžiaus lietuvių bažnyčioje laikiau pontitikalines 
Mišias ir sakiau pamokslą minint Vilniaus akademijos įsteigimo 300 
metų sukaktį. 

<. > 

Gruodis. 6 d. Alvernijoje H. S. kalbėjau mergaitėms apie komuniz- 
mo sistemą, apie įvykius Lietuvoje rusų komunistų okupacijoje. Paskui 
klausimams ir pokalbiui skyriau apie porą valandų. 

16 d. Teknyje, Š V D seminarijoje, teikiau vienuoliams klierikains 
mažuosius šventimus. 

Lietuvių jėzuitų Jaunimo Centro salėje dalyvavau prof. Krikščiūno 
ir Vikt, Biržiškos pagerbime jų 80 metų proga. 

31 d. ryte pradėjau ir baigiau tik po vidurdienio pašventinti 270 
portatilių, atsiųstų iš Čikagos kurijos. Teko tai daryti ir anksčiau, bet po 
mažiau, 

<.> 

1957 m. 

Praėjusių metų rudens ir šių metų pradžios atliekamas valandas 
paskyriau minėtai knygelei „Trisdešimt meilės žodžių“. 

<...> 

Sausis. 23 d. Šv. Kryžiaus lietuvių bažnyčioje - kun, Julijono 
Korsako laidotuvių pamaldos. Aš laikiau Mišias ir atlikau išlydėjimo 
apeigas. Prieš ketvertą dienų Grand Rapidse laidotuvėse jis važiavo kun. 
A. Traškos-Traškevičiaus vairuojamu auto. Auto paslydo, atsitrenkė į 
medį ar stulpą, kun. J. Korsakas taip nelaimingai sudavė smilkiniu, kad 
netrukus mirė. Palaidojome Čikagoje, šv. Kazimiero kapinėse, jo gimi- 
nių įsigytame sklype. 

26 d. Švč. Marijos Gimimo lietuvių bažnyčioje, Market Parke, 
krikštijau brolio Juozo ir Aldonos antrą sūnų Vitenį-Marijų. 

<...> 

Balandis. 2 d. rašau arkiv. A. Samora, tada Vatikano Valstybės 
Subsekretoriui, apie kandidatus į Kauno kapitulą. 

4 d. tuo pačiu klausimu rašau J. E. arkiv. J. Skvireckui. 

23 d. persiunčiau arkivyskupui laišką, gautą iš Romos. Tą pat dieną 
parašiau P. Pijui XII prašymą, kad pradėtų arkiv. Jurgio Matulaičio 
beatifikacijos bylą. 

Iš kontaktų su Lietuva žinojau, jog reikia papildyti Kauno kapitulą. 
Tuo reikalu anksčiau susirašinėjau su arkivyskupu, su kan. J. Stankevi- 
čium Lietuvoje. Atrinktus asmenis pasiūlėme Romai patvirtinti. 

<. > 

Birželis. 2 - 4 d. Ročesteris, Niujorko valstija. Šv. Jurgio lietuvių 
bažnyčioje sakiau pamokslus 40 valandų adoracijų proga. Su jaunų 
klebonu kun. Pranu Valiukevičium buvome pažįstami jau iš ankstesnių 
mano apsilankymų, kai klebonavo dabar ligotas (Floridoj - Leik Vorte) 
kun. Bačkis. Ta proga susigyvenome artimiau ir tai turėjo reikšmės 
ateityje. 

16 d. Šv. Kryžiaus lietuvių bažnyčioje laikiau Mišias ir sakiau 
pamokslą minint 1941 metų bir'fdelio trėmimus iš Lietuvos. 

22 d. Švč. Marijos Gimimo lietuvių bažnyčioje, Market Parke, 
palaiminau moterystę Žukausko /Bernardo sūnaus/ ir Mickevičiūtės / 
Kazimiero - mano mokslo draugo dukrelės/, buvau jų namuose trumpam 
šeimyniniam pobūvy, o į vakaro vaišes nevykau, ko paprastai nedarau - 
tokiomis progomis vaišėse dalyvauju tik labai man artimų šventėje, nes, 
tokius kvietimus priimdamas, negalėtum visų patenkinti, ir kiltų visokių 
nereikalingų spėliojimų ir t.t. 

23 d. palaiminau naują marijonų vienuolyną. 

30 d. Švč. Marijos Gimimo lietuvių bažnyčioje laikiau Mišias 
Jaunimo I-ojo kongreso proga. 

Liepos 4 d. Šv. Šeimos Labdarių viloje prakasiau žemę naujam 
priestatui, sakiau žodį lietuviškai. 

7 d. dalyvavau Lietuvių profesorių draugijos suvažiavime. 

14 d. laikau Mišias ir sakau pamokslą saleziečių vietovėje, Kraun 
Pointe, Indianoje, pašventindamas jaunuolių bendrabučio pastatą. 

21 d. dalyvavau metiniame Dariaus ir Girėno paminėjime čia pat, 
Market Parke, prie jų paminklo. 

Rugpjūčio 8 d. Fordamo un-te, Niujorke, lituanistikos semestre, 
skaičiau pranešimą apie Katalikų Bažnyčios būklę Lietuvoje 1940 - 1941 
ir 1941 - 1944 metais. 

10- 11 d. Los Andžele dalyvavau L. Vyčių seime. 10 d. šeštadienio 
vakare dalyvavau bankete, kuriam vadovavo Ruta Lee-Kilmonytė. Sek- 
madienį laikiau Mišias Šv. Kazimiero bažnyčioje, kur pamaldų metų 
dalyvavo J. E. kard. James Francis McIntyrę, būrys lietuvių kunigų iš 
Naujosios Anglijos. Šis seimas atgaivino L. Vyčius Los Andžele ir prie 
jų pritraukė Rutą Kilmonytę. 

2 

Spalis. 27 d. Švč. Marijos Gimimo lietuvių bažnyčioje konfirmacija. 
Žinojau, kad dalis vaikų nemoka lietuviškai, tremtiniai stengėsi, kad 
lietuviškai kalbantiems Konfirmacija būtų teikiama atskirai. Žinoma, 
tada buvo vartojama dar lotynų kalba, tad viena ar kita kalba būdavo tik 
pamokslas, kokia giesmė. Aš kalbėjau lietuviškai ir angliškai, giedojimas 
beveik visas buvo lotyniškai, tik vienu tarpu įterpta lietuviška giesmė, 
kurią mokykloje seselių išmokyti giedojo visi vaikai. Po kelių dienų 
buvau maloniai nustebintas, kad „Draugas“ tą šventę aprašė labai teigia- 
mai. O laukiau priekaišto už tai, kad kalbėjau ir angliškai - yra visokių 
žmonių. 

<...> 

Po kelionės aptvarkęs susirinkusią korespondenciją, rudens ir žie- 
mos laisvas valandas skyriau rengti knygelei moterystės ir šeimos klau- 
simais, kurią 1959 m. išleido tėvai pranciškonai „Darbininko“ spaustu- 
vėje, 

<.> 

Lapkričio mėn. gaunu kan. J. Stankevičiaus iš Kauno laišką, kuria- 
me jis susirūpinęs, kad Kauno kapitulos narių skaičius Lietuvoje taip 
sumažėjo, jog nebūtų kam paskirti net Vaciarium Capitularem. Tuo 
reikalu parašiau arkiv. J. Skvireckui.<...> 

1958 m. 

Sausis. Neskubėdamas parašiau žodį Vasario 16-osios proga per 
radiją į Lietuvą, nes numačiau, kad vasario mėnesį neturėsiu tam laiko, 

16d. data gavauarkivyskupo laišką, mane įgaliojantį rūpintis Kauno 
kapitulos papildymu. Jis sakosi taip jaučiąsis, kad šis reikalas jam jau per 
sunkus. Ir mons. K. Razminas laiškelyje mini, kad arkivyskupo sveikata 
paskutiniu laiku labai susilpnėjusi. 

Nedelsdamas parašiau J. E. kard. A. Samora, pranešdamas man 

suteiktą įgaliojimą. Tuo tarpu gavau kan. J. Stankevičiaus kandidatų į 
kapitulą pasiūlymą. Rašydamas arkivykupui, pareiškiau savo nuomonę 
dėl kai kurių, pridėjau ir savų. Galutinai sutarę su arkivyskupu, nusiun- 
teme į Romą mudviejų siūlomus kandidatus. 

<...> 

Vasario 6- 8d.su kun. J. Klumbiu vykome pas įo jaunesnį brolį kun. 
Romaną Klumbj į Van Horną Teksase. Kas nematė Van Horno, kokį kun. 
R. Klumbis rado, ar paveldėjo, nežinau iš ko, tas negali patikėti, ką gali 
padaryti žmogaus pasišventimas, be kurijos pagalbos, vien su savo 
parapijiečiais. Jis rado bažnyčią su įgriuvusiomis lubomis, kiauru stogu, 
purviną ir, atrodė, nėra vilties kada nors padaryti ją tinkamą. Klebonija 
buvo irgi panaši, dabartinės salės visai nebuvo, nebuvo asfaltuotos 
aikštės. Iš griuvėsių atstatytos kitos dvi toje parapijoje misijų bažnyčios. 
O jo parapija nuo vienos ribos iki kitos - skersai 100 mylių. Pinigų jis 
prisirinkdavo Čikagoje, kitur, o iš parapijos bent 10 ar daugiau metų 
negavo net jokios algos. Negalima nutylėti, kad jis nebūtų galėjęs to viso 
padaryti, gal nebūtų turėjęs net ką valgyti ir iš ten būtų kur nors kitur 
pabėgęs, jeigu ne paslaptingoji, fantastiška jo šeimininkė Eleonora, kuri 
jį ne tik maitino, vairavo auto, bet savo rankomis padarė daug vyriškų 
darbų remontuojant bažnyčias, kleboniją. Nežinau, ar pats kun. R. K. 
žinojo jos tapatybę. Aš sužinojau tai pripuolamai, pagavęs jos vieną 
išsitarimą. Ji buvo iš Omahos Nebraskoje, lenkų kilmės, registruota arba 
diplomuota ligonių slaugė, dėl sveikatos ankstokai išėjusi į pensiją ir 
visas savo pajamas, darbą paaukojusi kun. R. K. asmens ir jo veiklos 
reikalams. Sugavau jos žodžius, netyčia pratartus, kai mes trise keliavo- 
me į Karlsbad Kavernsą. Tada ji nuoširdžiai man papasakojo savo 
biografiją, jos pažintį su kun. R. K. Palm Springse, Kalifornijoje. Man 
buvo malonu patirti, kad El Paso vyskupas ją tinkamai suprato ir vertino. 
Šioje kelionėje į Karlsbad Kavernsą Eleonora, matydama mano domėji- 
mąsi akmenimis, pasiūlė užsukti pakeliui pas vieną seną vokietį, kunigą 
Stokemyer, kuris buvo mėgėjas mokslininkas, turėjo tikrai gausų ir 
įdomų akmenų rinkinį. Jis gali būti pavyzdys daugeliui, kaip naudoti 
laisvą laiką. Kiek jis šioje srityję buvo išsilavinęs ir ko pasiekęs, beveik 
neįtikėtina. Mačiau, kad jam patiko mano domėjimasis jo rinkiniais, 
įrankiais. Parvykęs į Čikagą, tuoj parašiau jam laišką, patardamas mano 

matytų dalykų neišdalinti kam nors dovanomis atminimui, o kai norės 
tuomi nusikratyti, kad praneštų man, aš paimsiu viską ir dėl sąlygų 
susitarsime. Labai greitai jis man atsakė, džiaugdamasis įvertinimu. 
Rašė, kad jis norįs to jau atsisakyti, esąs 80 metų, siūlęs tai savo vyskupui, 
bet tas jam atsakęs, kad jam reikią pinigų, ne akmenų. Kad iš jo rinkinių 
yra gabalų ir Čikagos Lauko muziejuje ir Londono gamtos muziejuje, ir 
visas Teksaso valstijos gamtos muziejus esąs iš jo rinkinių, kad už gautus 
pinigus jis pastatęs dvi bažnyčias, dvi klebonijas. Už tuos visus, kuriuos 
aš mačiau pas jį, jis paprašė 800 dolerių ne vienu kartu, o kada paprašy- 
siąs. Nedelsdamas pasiunčiau jam 200 $, o kun. R. K. ir Eleonorai 
parašiau, kad visa tai jie paimtų ir prie progos pervešime į Čikagą. Vasarą 
Eleonora atvežė man dalį tų akmenų - apie 500 gabalų. Kitus vėliau 
įdavusi man parvežti kažkokiam Čikagos lenkui iš Evanstono, bei tas 
niekad nepasirodė ir jų negavau. Gautuosius esu padėjęs Marijos H. S. 

9 d. sekmadienį visi lietuviai kunigai susirinko ir pasakė, kad visi 
važiuoją į Chuaresą, į Meksikos pusę, pamatyti kautynių su buliais 
(teisingiau pasakius, su veršiais). Niekad nebuvau to matęs ir nenorejau 
matyti. Visada man tai atrodė barbariška, nekultūringa, nesubrendusių 
žmonių pramoga. Jie buvo jau iš anksto taip susitarę, nenorėjau jų 
užgauti, tad vykau, bet savo nuomonę pasakęs. Ir iš jų kai kurie nebuvo 
to matę, jie manė man malonumą padarysią. Matęs pakartojau, manau, 
kadir mano draugai tam pritaria, kad neverta nei pačiam matyti, nei kitam 
patarti, 

10 d., pirmadienį, visi lietuviai kunigai susirinko į Kanutilją pas kun. 
J. Juodiką paminėti Vasario 16-osi6s. Atvyko ir El Paso vyskupas 
Sydney Mat. Metzger, jo kancleris mon. Kwinn, p. p. Butkai iš El Paso. 
Prieš pietus, bene 11 val., laikiau Mišias, psakui - vaišės, pokalbiai iki 
vėlyvo vakaro. 

L1 d. grįžau į Čikagą, nes 13 d. turėjau kalbėti maldą Vašingtone, 
Senato sesijoje, kuri buvo skirta Lietuvos nepriklausomybės paminėji- 
mui. Ilinojaus senatoriai Paul Dougl ir Everet Dirksen nutarė, kad jiems, 
kaip nekatalikams, nedera būti tokia proga kataliko vyskupo globėjais, 
tad jų prašymu mano formaliu globėju ta proga buvo jaunas demokratų 
senatorius iš Masačusetso John Fitzgerald Kennedy. Po kelių dienų 
gavau, manau, p. K. Kajecko, Lietuvos ministerio, tarpininkavimu, 

Amerikos veliavą su senatoriaus J. F. Kennedy raštinės palydimuoju 
laišku, liudijančiu, kad toji vėliava 1958 metais sausio 13 d. plevėsavo 
virš Amerikos Senato rūmų. 

14 d. Čikagoje, Maria H. S., mergaitėms lietuvaitėms laikiau Mišias 
minint Vasario 16-ą3ją. Dalyvavo beveik visos Maria H. S. mergaitės ir 
lietuvaitės, Ir nelietuvaitės. 

16d.mire prel. Boleslovas Urba, šv. Jurgio parapijos klebonas, kuris 
buvo parodęs man daug prieteliškumo. <...> 

Kovas. 9 d. 12 val. laikiau Mišias Šv. Kryžiaus lietuvių bažnyčioje 
paminint šv. Kazimiero 500 metų gimimo sukaktį. 

Visą likusį kovo mėnesį praleidau netrukdomas.<...> 

Balandžio 16 d. data gavau iš Vatikano atsaką dėl Kauno kapitulos 
papildymo. Atsakė, kad galime nominuoti kanauninkus, o prelatų nomi- 
navimas ir toliau lieka Vatikano jurisdikcijai. Parašiau tai arkivyskupui. 

19 d. parašiau į Vatikaną, į Konsistorinę Kongregaciją, raštą reikalu 
mūsų tremtinių kunigų, kurie dėl kokių nors priežasčių nebuvo vietinių 
vyskupų dispozicijoje. Kai baigdavosi iš Romos gautos jurisdikcijos 
terminas, nebuvo per ką kreiptis į Romą. Parašiau, siūlydamas tos 
jurisdikcijos pratęsimo reikalus palikti arba man, arba Apaštaliniam 
Legatui Vašingtone. 

<, ,> 

Gegužės I d. data gavau Camso arkivyskupo pasirašytus paskyrimus 
į Kauno kapitulą kanauninkais: Juozas Stankevičius, Steponas Kairys, 
Antanas Žitkus, Nikodemas Česna, Atskirame laiškę mons. K. Razminas 
rašė, kad paskutiniu laiku arkivyskupui sklerozė taip sustiprėjo, kad 
neretai jis esąs beveik neaiškios sąmonės. Gautus dokumentus išsiunčiau 
kan. J. Stankevičiui į Kauną ir apie tai pranešiau į Camsą. 

2 d. data laiškas, pasirašytas arkiv. A, Samora, man pranešė, kad 
balandžio 19 d. mano parašyta jurisdikcijos galia, liečianti mūsų tremti- 
nius kunigus, suteikta Apaštaliniam Legatui Vašingtone, D. C. 

<...> 

Lapkritis. 15 d. apie vidurdienį išvykstame specialiu traukiniu iš 
Čikagos į Milvokį parsivežti ten buvusį arkivyskupą Albert Gregory 
Meyer, paskirtą Čikagos arkivyskupu. 

16 d. naujojo arkivyskupo intronizacijos iškilmės katedroje. Po 

apeigų visiems sugrįžus į arkivyskupo rezidenciją, prieš pietus buvau 
pakviestas į kambarį, kur buvo tik naujasis arkivyskupas ir Apaštalinis 
Legatas arkivyskupas A. Cicognani. Jie man be komentarų pasakė, kad 
aš nieko neplanuočiau, kad pasilieku Čikagoje. Tam buvo tokia priežas- 
tis. Mirus kardinolui S. Stritch, parašiau P. Pijui XII laišką, išreikšdamas 
savo nuomonę, kad mane pakvietęs kardinolas mirė, tad nenorėčiau būti 
primestas jo įpėdiniui, kas juo bebūtų, be jo noro, o tik laikantis fakto, kad 
mane Čikagoje rado. Kad man leistų susirasti vietą ir pareigas, kur aš 
būčiau laisvai priimtas. Turėjau mintyje ne tik man palankius vyskupus 
Amerikoje, Kanadoje, be to, būčiau galėjęs gauti dar ir mokymo darbo. 
[ aną mano laišką negavau atsakymo raštu, bet, matyt, buvo pavesta 
Apaštaliniam Legatui pasitarti su naujuoju Čikagos arkivyskupu, ir šis 
jųdviejų pasakymas ir buvo atsakymas. 

<.> 

20 d. data gaunu San Paulo Minesotoje arkivyskupo laišką. Jis tada 
buvo N C W C iždininkas. Gaunu ir 20 000 $ čekį, skirtą BALFui, kad 
aš jį perduočiau mons. J. Končiui, BALFo pirmininkui, ir susitartume, 
kiek iš jų skirs pinigų paremti lietuviškas programas Lietuvai per Vatika- 
no radiją. 

29 d. Jaunimo Centre trumpai dalyvavau lietuvių mokytojų suvažia- 
vime. Savo žodyje išreiškiau apgailestavimą, kad iš Lietuvos atvykusių 
mokytojų toks mažas skaičius (net ne 1 46, o tik vienetai) čia, Amerikoje 
pasistengė dirbti savo profesijos darbą. Visi kiti tapo juodadarbiais. Tai 
didelė skriauda ir jiems patiems, ir lietuvių visuomenei, ir Amerikai. 
Suprantama, kad tokis pasakymas entuziazmo nesukėlė, bet pasakiau, ką 
visada jaučiau savo širdyje - koks mažas skaičius buvusių Lietuvos 
mokytojų pasistengė čia gauti darbą ir jam pasirengti. Kurie pasistengė, 
gavo darbo ir net iškilo, kaip Č. Masaitis, A. Šerkšnas ir keli kiti. 

Lapkričio 29 d. popiečiu išskridau į Niuarką, kur BALFo seime 
vakare pasakiau trumpą sveikinimo žodį. Buvau liudininkas ir pasipikti- 
nau kai kurių liberalų intrigomis bei kun. L. Jankaus negudrumu leistis 
tapti jų įrankiu intrigoms prieš BALFo pirmininką mons. J. Končių. 

30 d. Portlende, Oregone, mirė kan. Pijus Aleksa, laidojamas antra- 
dienį. Išklausęs oro pranešimus, kad kalnuose ir vakaruose sniego pūga, 
į laidotuves neskridau. 

Gruodis. 2 A. Čikagą sukrėtė gaisro tragedija O. L. of the Angels 
parapijos mokykloje, kur žuvo keletas vaikų ir dvi seserys vienuolės. 
Kaip ir kardinolo S. Stritch mirtį, taip ir šią tragediją Čikagos žmonės - 
visi De religijų ir pažiūrų skirtumo, - suprato humaniškai, kad mano 
širdyje tai paliko Čikagai didelį pagarbos jausmą. Čia pasitaiką nusikal- 
timai, kurių buvo ir yra visada ir visur, nėra Čikagos žmonėms būdingi. 

5 4. dalyvavau Mišiose už šio gaisro aukas. Jas laikė Veterans 
Armory, kur buvo suvežti žuvusių karstai. Dalyvavo kardinolas Fr. 
Spelman, Mišias laikė arkivyskupas A. G. Meyer, pamokslą sakė vyskų- 
pas R. Hillinger. Jo pamokslas tokiai progai buvo tikrai Dievo įkvėptas, 
aš prašiau nuorašo, arba kad jį visą paskelbtų „The New World“. Nors 
diena buvo labai šalta, bet žmonių minios stovėjo lauke, netilpo didžiu- 
lėje patalpoje. <...> 

Jaunimo Centre tariau žodį atidarant jungtinę būrio lietuvių meni- 
ninkų parodą. Toje parodoje pastebėjau kiek nuošaliau pakabintą vieno 
menininko nuogos gulinčios moters paveikslą. Savo žodyje pasakiau, 
kad ir menininkas darbuose išreiškia save. Kaip pavyzdį paminėjau, kaip 
nevienodai menininkai vaizduoja, pavyzdžiui, moterį. Paminėjau Rafa- 
elį, Murillo, El Grecą. Anas moters paveikslas dingo, kitą dieną apsilan- 
kęs jo jau neradau. 

<.> 

9 d. rašo Portlendo Oregone arkiv. Howard, ar nesurasčiau jam kito 
kunigo vieton mirusio kan. P. Aleksos. Jo asmenyje arkivyskupas neteko 
ne tik kompetentingo darbininko, bet ir intymaus patarėjo. 

Gruodžio 11 d. rašiau savo veiklos pranešimą Apaštalų Sostui. 

12 d. „Draugo“ patalpose ALKo Federacijos Tarybos sesija. 

13 d. Rokforde, Ilinojus, buvo teikiama Konfirmacija apie 700 
konvertitų nę tik iš Rokfordo, bet ir iš platesnių apylinkių. Tai atlikome 
penki vyskupai, vienu iš jų teko būti ir man. Apeigos truko valandą ir 
visas transliavo per TV. Aš turėjau savotišką staigmeną. Maria H. S. 
tarnavo rytais atvažiuodamas inžinierius nekatalikas, kurį vadindavome 
vardu - Jimm. Buvo viduramžis, rimtas, sąžiningas vyras. Po metų kitų 
darbo jis atėjo vieną dieną po darbo valandų pas kapelioną kun. Joną 
Malir ir sako: „Žinai, Father John, čia dirbu, stebiu jūsų darbą ir 
gyvenimą, ir jūsų visų toleranciją, kodėl man jūs niekad neužsimenate 
apie mūsų religijų skirtumą. Man tai padarė įspūdį, kad jūsų įsitikinimai 

nėra toks pigus dalykas, kurį siūlytumėte ir norintiems, ir nenorintiems. 
Aš norėčiau susipažinti su katalikų religija.“ Kun. J. Malin davė kelias 
knygas, pasikalbėjo. Tai buvo tuoj po Kalėdų. Jimm kiekvieną savaitę po 
kartą užeidavo pas kunigą J. Malin pasiaiškinti įvairių klausimų, išgirsti 
nežinomų dalykų, gauti daugiau literatūros. Gegužės pirmą penktadienį 
Market Parke, Švč. M. Gimimo lietuvių bažnyčioje, Jimm ir jo visą šeima 
buvo priimti į Katalikų Bažnyčią. Labai nustebau, kai tos konfirmacijos 
Rokforde metų ta šeima priėjo prie manęs Konfirmacijos. Tai nebuvo 
parinkta, 700 minią skirstant į grupes po 140,ta šeima pripuolamai pateko 
grupėn, kurią sutvirtinti teko man. Rytojaus dieną, pirmadienį, susitin- 
kam su Jimm Maria H. S. ir jis sako: „Tai ko man reikėjo važiuoti į 
Rokfordą, kad kasdien susitinkame Maria R. S.? Galėjai mus ir čia 
konfirmuoti“. Žinoma, tai buvo pasakyta ne priekaištui, o juokais. 

19 d. Leonardas Šimutis ir Antanas Rudis lankėmės pas arkivyskupą 
A.-G. Meyer mano iniciatyva. Norėjau juos arkivyskupui rekomenduoti 
kaip Čikagos lietuvius pasauliečius, katalikus veikėjus. 

31 d. parašiau P. Jonui XXIII laišką, paklausdamas, koks bus likimas 
Lietuvos ir Lenkijos atstovybių prie Vatikano. Mat naujam Popiežiui jas 
kas nors (arto krašto vyriausybė) turi pristatyti. Ar bus ir kokiu titulu bus 
palikta Lietuvos atstovybė be šio tarptautinio protokolo formalumo? 

1959 m. 

Sausio 19 d. išskridau per Havajus į Australiją ir grįžau į Čikagą tik 
balandžio I d. Ši kelionė aprašyta atskirai, tilpo „Drauge“. 

Man esant kelionėje, sausio 27 d., buvo instalacija Milvokio naujo 
arkivyskupo W. Cousinso. Jis asmeniškai laišku kvietė mane dalyvauti, 
bet buvau toli... 

Radau kardinolo Tardini, Vatikano Valstybės Sekretoriaus, laišką - 
atsakymą į mano pasiteiravimą Lietuvos atstovybės reikalu. Prie laiško 
pridėta iškarpa iš „Osservatore Romano“, kuri taip pat paaiškina aną 
klausimą. Šis laiškas yra mano susirašinėjime su Vatikanu. 

<...> 

Birželio 5 d., skrisdamas į Monrealį, pasukau ne visai pakeliui - į 
Vinipegą. Reikalas buvo toks. Apie Kalėdas, prieš eidamas į ligoninę, 
prel. I. Valančiūnas iš Filadelfijos atsiuntė man 10 000 S čekį ir laišką, 
rašydamas, kad tuos pinigus jis skiria Lietuvos Bažnyčios reikalams, kai 

Lietuvos vyskupai galės jais tiems reikalams laisvai disponuoti. Rašo, 
kadtųpinigų nelaikyčiau banke, niekam neskolinčiau, o kur nors naudin- 
gai investuočiau, Aplink Čikagą už tokią sumą neradau ko gero nupirkti. 
Gavėnioje lankydamasis pas mane Čikagoje kun. Justinas Bertašius iš 
Vinipego prasitarė, kad jis žinąs puikų pirkinį, kuris būtų naudingas ir jo 
parapijos reikalams, ir augtų kaina, o dabar galima esą pigiai nupirkti. 
Smulkiau jį paklausinėjęs, prašiau atsiųsti man braižinį. Jis tai greitai 
padarė. Popieriuje tai atrodė neblogai: nuo Vinipego 60 mylių, ant ežero 
kranto, šalią Ouk Pointo miestelio, Nutariau šia proga pasukti į Vinipegą 
ir viską pamatyti. Abu apžiūrėjome, užėjau pasitarti pas arkivyskupą 
Pocock, kuris pasišaukė savo teisinį patarėją. Abu sakė vietą žiną ir patarė 
man pirkti siūlomomis sąlygomis. Grįžęs į Čikagą, pasikviečiau prel. I. 
Albavičių, kleboną J.Paškų, tėvų marijonų provinciolą kun. Joną Jančių, 
p. Leonardą Šimutį ir p. Antaną Rudį pasitarimui. Parodžius žemėlapį, 
visą smulkią situaciją, papasakojus, ką mačiau ir girdėjau, kaip vieta 
atrodo, visi patarė pirkti. 

Liepos 16 d. ryte Hinsdeilyje pas tėvus marijonus dalyvauju kunigų 
Juozo Vaško ir Antano Švedo kunigystės 25 metų paminėjime. 

19 d. Šv. Kryžiaus lietuvių bažnyčioje sakiau pamokslą prel. L. Tu- 
labai ir jo kurso draugams minint kunigystės 25 metų sukaktį. 3 val. 
kalbėjau maldą pradedant minėjimo iškilmes prie Dariaus-Girėno pa- 
minklo. Po to prel. L. Tulaba ir jo kurso draugai praleidome vakarą pas 
manę. 

Laiškais su kun. J. Bertašium, su Vinipego arkivyskupu ir notaru 
Brigges tvarkėme minėtos nuosavybės pirkimą. Nupirkta mano vardu, o 
Vinipego arkivyskupas lieka po manęs tos nuosavybės globėjas Lietuvos 
vyskupų naudai. Iki vasaros pabaigos visi teisiniai formalumai buvo 
baigti. 

<“.> 

Rugpjūčio 18 d., antradienį, skrendu į Vinipegą baigti nuosavybės 
pirkimo formalumų. 

23 d. Detroite L. Vyčių seime per Mišias sekmadienį sakiau pamoks- 
lą. Mišiose dalyvavo ir naujai Detroitui paskirtas arkivyskupas John 
Dearden. Per Mišias visi dalyviai gražiai sutartinai giedojo Missam de 
Angelis, giedojimui vadovavo man asistavęs jaunas kun. W. J. Stanevi- 

čius. Kai reikėdavo giedoti, jis pakildavo iš klaupkos ir nuo grotelių 
diriguodavo. Po pamaldų arkivyskupas mane teiravosi, iš kur visi daly- 
viai išmoko taip darniai giedoti. Jam paaiškinau, kad kun. J. Stanevičius 
seimo vakarais juos paruošė hotelyje. Paaiškinau taip pat, kad L. Vyčiai 
visur yra aktyvūs parapijų nariai, kad dauguma dalyvauja parapijų 
choruose. Arkivyskupas panoro asmeniškai susitikti su kun. W. Stanevi- 
čium, kuris ir savo elgesiu, ir gražiu pokalbiu turėjo padaryti arkivysku- 
pui gerą įspūdį. Ir tikrai, iki dabar kun. W. Stanevičius turėjo kardinolui 
įtakos. 

<...> 

Spalio 24 d. Šv. Antano bažnyčioje, Sisere, laikiau Mišias už a. a. 
vysk. Praną Ramanauską, mirusį Lietuvoje. 

25 d. Jaunimo Centre laikiau Mišias už mirusius Lietuvos profeso- 
rius. 

Lapkričio 18 d, data gavau arkivyskupo J. Skvirecko laišką P. Jonui 
XXIII, prašantį užtarti Lietuvą. 

20 d. dalyvauju Washington DC I C B V M National Shrins 
dedikacijoje. Čia sutikau iš Australijos vykstantį į kitą paskyrimą arki- 
vyskupą Romolo Carboni, su kuriuo turėjau savotiškų reikalų Australi- 
joje (tai aprašyta minėtame strp.). Jį paklausiau, ar mano raštas nepadarė 
jam kokių nemalonumų, nes tą raštą savo vardu jis išsiuntinėjo Austra- 
lijos kunigams tremtiniams ir Australijos. vyskupams. Priešingai, jis 
atsakė, tai buvo man proga pasakyti tai, ką jau seniai norėjau, bet trūko 
drąsos. 

Ta pačia proga, išeinant po apeigų iš šventovės, priėjo prie manęs 
prel. L. Mendelis ir beveik su ašaromis sako: „Vyskupe, nejaugi šioje 
vietoje mes, lietuviai, neturėsime savo paminklo?“ Kiek atsimenu, atsa- 
kiau jam, kad šio klausimo aš neišspręsiu. 

<. > 

26 d. pakeltas į kardinolus arkivyskupas A. G. Meyer ruošėsi vykti 
į Romą su visais šios provincijos, Ilinojaus valstijos, vyskupais. Mane 
prašė pasilikti Čikagoje, nes nenorėjo palikti diecezijos be jokio vyskupo. 
Jam prižadėjau. 

Gruodžio 3 d. gaunu telefonu pranešimą iš Camso, kad mirė 
arkivyskupas Juozas Skvireckas. Telefonu tai pranešiau generaliniam 
vikarui mons. George Casey, sakydamas, kad man dera vykti į laidotuves. 

Netrukus paskambino kardinolas A. G. Meyer, prašydamas pasilikti. 
Anot jo, palaidojimui aš nieko ypatingo nei pridėsiu, nei atimsiu. Jeigu 
arčiau, aišku, kad reiktų būti. Dabar, jeigu aš vyksiu, jis turįs palikti namie 
arkiv. O'Brien, nes negalįs palikti visą provinciją be jokio vyskupo. 

Priminsiu, kad dar gera pusė metų prieš arkivyskupo mirtį sužinojau, 
kad seserys, kur jis gyveno, remontuoja savo bažnyčią. Parašiau jų 
generolei ir Insbruko arkivyskupui laiškus, juos abu prašydamas ta proga 
kur nors tinkamoje, kad ir nuošalioje vietoje, paruošti arkivyskupo 
palaidojimui vietą ar ją nors numatyti. Pažadėjau apmokėti su tuo 
susijusias visokias išlaidas. Jie tai padarė geriau, negu aš būčiau drįsęs 
prašyti: prieš didįjį altorių sanktuariume po grindimis pamūrijo vienam 
karstui plytinę nišą, joje arkivyskupas palaidotas, ir grindyse per visą 
karsto dydį travertino marmuro lenta su jo ženklu herbu ir atitinkamu 
lotynišku įrašu. 

Taigi pasilikau Čikagoje. Išskridus kardinolui ir jo palydams, suži- 
nojau, kad Springfildo vyskupas W. Al. O'Connor susirgęs ir pasilikęs 
Čikagos Šv. Elžbietos ligoninėje. Nuvykau jo aplankyti. Atrodė, kad 
kojoje jis turėjo flebitis, bet pasveiko be operacijos. Pasilikęs turėjau ir 
daugiau įpareigojimų. 

<.> 

12 dienos data gaunu mons. K. Razmino laišką, kuriame aprašo 
arkivyskupo paskutines dienas, valandas, mirtį, laidotuves (laiškas mano 
susirašinėjime su vyskupais). 

1960 m. 

Sausis. 5 dienos data kardinolas Tardini rašo Popiežiaus vardu, kad 
mano Kalėdinis laiškas ir kt. gauti, dėkoja. 

Šių metų sausis ir vasaris man buvo gana ramūs. Toliau šiais metais 
pažymiu, kiek kurioje bažnyčioje asmenų gavo iš manęs Sutvirtinimo 
sakramentą. Iš to bus galima apytikriai numanyti, kiek Amerikoje ir 
Kanadoje iš viso yra mano sutvirtintų. Gaila, kad tos statistikos nesižy- 
mėjau kitais metais, nors ją būtų galima atkurti iš registracijos Čikagos, 
Džolieto, Grin Bėjaus kurijose. Tačiau tai nėra didelės svarbos statistika. 

<.> 

Gegužės 1 d. Šiandien Romoje mirė vysk. V. Padolskis, pranešė 
telef. Ms. Tulaba. 

9d. Romoje laidojamas vysk. Padolskis. Dėl įsipareigojimų negalė- 
jau vykti į laidotuves. 

28 d., šeštadienį, Švč. Marijos Gimimo bažigčiejė: Market Parke, 
įšventinau 15 kunigų: karmelitų, viatorijonų ir kt. vienuolių. Man tai 
pavesdamas, J. E. kardinolas A. G. Meyer buvo užsiminęs, kad:tai gal 
galėčiau padaryti seserų kazimieriečių motiniškojo namo koplyčioje. Bet 
pasitariau su prel. Jurgiu Paškausku, jis mielai priėmė. Paprašiau vikarą 
kun. Joną Vyšniauską man padėti ir pabūti ceremonijų vedėju. Jis sutiko. 
Paprašytas vargonininkas J. Giedraitis parengė aukštesnių skyrių parapi- 
jos mokyklos berniukų grupę pagiedoti lotyniškas grigališkąsias Mišias 
De Angelis, keletą tinkančių giesmių. Kun. J. Vyšniauskas ir seselės, 
dirbą mokykloje, pamokė būrį berniukų patarnauti apeigoms. Bažnyčia 
buvo perpildyta. Prisirinko vietos lietuvių, nes retas matęs kunigo šven- 
tinimo apeigas. Visos apeigos ir giedojimas pavyko tikrai sklandžiai. | 

Po mišių ir visų apeigų kunigai, iš viso apie 30, buvome klebono 
pakviesti į kleboniją pusryčių. Ir čia viskas buvo gausiai ir skoningai 
paruošta. Pusryčių metu karmelitų provinciolas papasakojo, kad, kai 
gavo pranešimą, kur vyks šventimai, net pyktelėjęs sakydamas sau, kad 
jų pačių bažnyčia nėra prastesnė už Market Parko lietuvių bažnyčią, kam 
jie turį čia vykti. Tačiau pamatęs bažnyčią, išgirdęs giedojimą, stebėjęs, 
kaip gražiai buvo atliktos visos apeigos - kun. J. Vyšniauskas tikrai 
gražiai pasirodė, - liko labai patenkintas, tad norįs viešai pasakyti, ką 
jautęs prieš tai ir ką jaučiąs dabar. Man buvo malonu, kad apie 1000 
lietuvių pirmą kartą, o gal ir vienintęlį, matė kunigų šventimus. Nors iš 
savų, daviau šį tą šeimininkei, 100 $ kun. J. Vyšniauskui, kad jis savo 
nuožiūra padarytų kokį nors malonumą giedojusiems ir apeigose patar- 
navusiems berniukams. Viskuo buvau labai patenkintas. Vėliau kun. 
J. Vyšniauskas ir vargonininkas Giedraitis, paėmę autobusą, išvežė tuos 
visus vaikus į pikniką prie Mičigano ežero Indianoje ir iš ten parašė man 
į Romą laišką su savo ir visų tų berniukų parašais. 

<...> 
Šių metų pirmąjį pusmetį Čikagos archidiecezijoje sutvirtinti 8247 
žmonės. 

Birželio 12, 13, 14 dienomis keliavome su inž. A. Rudžiu į Vinipe. 
gą, kartu vyko jų vyriausia dukrelė studentė Margarette. Prie Manitobos 

ežero nupirktam namui nuvežiau gyvenimui reikalingų dalykų: kelias 
dešimtis paklodžių ir pagalvėms apvalkalų, rankšluosčių, dvidešimt 
pagalvių ir tiek pat naujų gerų anklodžių, ir dvidešimčiai asmenų stalo 
reikmenų: peilių, šakučių, šaukštų, šaukštelių, plastikinių puodelių, 
stiklų ir įvairaus didumo plastikinių lėkščių dvidešimtį komplektų. Visus 
šiuos naujus reikmenis pirkau Čikagoje, Ruzvelt Roude, vienoje urmo 
krautuvėje, sumokėdamas nesvajotai pigiai, kelis kartus mažiau negu 
krautuvėje. 

Liepos 7 d. pasiekiau Londoną ir iš čia skrendu tiesiai į Glasgą. 
Aerouoste sutinka prel. J. Gutauskas ir su juo vykstame tiesiai pas Oną 
Iškauskaitę-Shoskey, seserį vienuolės Felicitos - Magdalenos Iškauskai- 
tės, kuri Lietuvoje ir nežino, ką daryti, kad galėtų išvykti. Norėjau ją 
informuoti, ką esu padaręs ir ką ji galėtų daryti, kad ta atvyktų. Patyriau, 
kad ji žygį Užsienio reikalų ministerijoje buvo jau padariusi. Ją pirmą 
kartą sutikau, bet buvau apie ją girdėjęs. Kūdikystėje nelaimingai nukri- 
tusi, užaugusi invalidė, siuvėja, visur ir visiems daranti gera. Jos svetin- 
gumo ir pagalbos yra patyrę keli jauni ir mūsų kunigai. Deja, išgirdau, kad 
keli iš jų neatsako net į kalėdinius sveikinimus. Porą dienų praleidau 
Glasge, prel. J. Gutauskas pavėžino mane po apylinkes, antrą vakarą ir 
naktį - svetingoje klebonijoje su keliais vietiniais kunigais praleidome 
nepaprastai jaukiai ir įdomiai. Buvo tikrai malonu matyti ir jausti, kaip 
gražiai su jais sugyvena prel. J. Gutauskas. 

Grįžęs į Londoną, sustojau pas lietuvius tėvus marijonus svetingoje 
kun. A. Kazlausko globoje. Aplankiau ministerį P. Balutį, lietuvių įstai- 
gas ir vasarvietę, sekmadienį švenčiau su lietuviais. 

12 d. išskridau į Romą. Čia pabuvau iki 22 dienos. Turėjau ilgai 
trukusią ir įdomią privačią audienciją pas Šventąjį Tėvą Joną XXIII J. E. 
kardinolą Domenico Tardini - Valstybės Sekretorių, arkivyskupą Anto- 
nio Samore, kelis žemesnius pareigūnus. Aplankiau kardinolą J. Pizzar- 
do, Mimmi. Padariau reikiamų žygių po pokalbių, kaip gauti Europoje 
lietuviams vyskupą vietoje mirusio vysk. V. Padolskio. Lietuvos vysku- 
pų prašytas, parašiau keletą prašymų, prašydamas jų vardu privilegijų. 
Šie raštai buvo formalumas, o viską buvau aptaręs žodžiu peraudiencijas 
(teigiamus atsakymus gavome po poros metų: 1962.12.15). 15 d. para- 
šiau kardinolui Mimmi - Konsistorijos Kongreso prefektui (?) prašymą, 

kad prelatą L. Tulabą paskirtų į Emigracinę tarybą ir kun. P. Baikų (7) 
lietuvių sielovados direktoriumi Australijoje. 

23 d. ryte prel. L. Tulaba, mons. K. Razminas ir aš auto išvykome į 
Luganą. Lugane sustojome pas tas pačias vienuoles, jų svetainėje, kur 
gyveno prel. K. Šaulys. Rytojaus dieną praleidome su prel. K.. Šauliu ir 
kun. Alb. Arminu, kuris ten vienoje ligoninėje kapelionavo. Prel. L. Tu- 
laba čia dar kiek pasiliko, o mudu su mons. K. Razminu 25 d. auto 
išvykome į Camsą. 

26 d. raštu, pasirašytu J. E. kardinolo D. Tardini, man suteikiamas 
koadiutoriaus titulas, su teise išduoti Litteras Dimissoriales tremtiniams 
Kauno kunigams. | 

26 - 29 dienas praleidau Camse. Beveik keturias dienas užsidaręs 
kambaryje surūšiavau, suklasifikavau visus arkivyskupo J. Skvirecko 
daiktelius, visus raštus. Kas palaikytino, sudėjau į dėžes, kurias vėliau, 
grįždamas iš Miuncheno, kun. A. Jonušas parvežė į Romą kolegijon. 

Atvyko čia iš Miuncheno kun. dr. J. Aviža, su kuriuo aptarėme 
Lietuvių programą Eucharistiniam Kongresui Miunchene. Tais reikalais 
mudu plačiai smulkmeniškai susirašinėjome, čia liko viską tik patikrinti. 

30 d. visi trys kun. dr. J. Aviža, mons. K. Razminas ir aš išvykome 
į Miuncheną dalyvauti Eucharistiniame Kongrese. 

Kongreso reikalu bent metus laiškais tarėmės su kun. dr. J. Aviža. 
Kongreso komitetui raštu buvau rekomendavęs jį kaip savo asmeninį 
atstovą lietuvių grupei ir įgaliojau tvarkyti visus reikalus sų komitetų ir 
visur kitur. Ir Kongreso komitetui, ir kurijai darant kliūčių, kun. dr. 
J. Aviža buvo rezervavęs lietuviams Kongreso metu gyventi Schulsch- 
western (Amerikoje žinomos kaip Notre Dame seserys) studenčių bend- 
rabutį, kuris vasarą būna laisvas. Ten pat buvo ir erdvi bažnyčia. Paaiš- 
kėjo, kad mes šiuo atžvilgiu buvome labai privilegijuoti. Komitetas 
tikėjosi minių iš Rytų Vokietijos, Čekoslovakijos, Vengrijos, tad mieste 
visus hotelius, mokyklas, vienuolynus rezervavo jiems, o visus kitus 
siuntė nakvynių į Augsburgą, Rėgensburgą, Garmiš Partenkircheną. 
Komitetą tuo įtikino vienas jėzuitas - Bea (vėliau kardinolas), kuris šiuo 
reikalu vedė derybas su komunistinių kraštų valdžiomis. Dieną prieš 
Kongreso pradžią komunistinių kraštų radijas išjuokė Kongresą, patį 
jėzuitą ir neišleido nė vieno kataliko į kongresą. Kitų kraštų vyskupai, į 

kreipimąsi gaudami atsakymus, kad Miuncheno mieste vietų jau nėra, 
kad reikės nakvynėn važineti į kitus miestus, susilaikė nuo maldininkų 
organizavimo. Atvyko bene du autobusai iš Ispanijos, kiek iš ltalijos. 
Kongresas išėjo tik bavariškas, o ne tarptautinis. Be bavarų, gausiausia 
grupe buvome lietuviai. Mes tikrai buvome privilegijuoti: miesto centre 
turėjome patogias nakvynes, čia pat bažnyčia, kasdien pamaldos, vis kito 
kunigo laikomos, kasdien vis kitas pamokslininkas. Pats Kongresas buvo 
tikras fiasco, bet mes, lietuviai, gausiai dalyvaudami, turėjome tikrai 
naudingą dvasinę savaitę, vertą gerų rekolekcijų vardo. Kongreso eiga 
buvo tokia: 

Rugpjūčio I d. Sekmadienį Kongreso atidarymo iškilmės. 

2 d. pavakare buvo skelbtos Mišios už Tylos Bažnyčią. Šioms 
Mišioms buvo paskirta maža priemiesčio bažnytėlė toli už miesto. 
Atvykę radome ją jau pilną bavarių moterų, kitiems nebuvo vietos nė į 
vidų įeiti, o lauke lijo. Apaštalinis Legatas, kardinolas Mimmi dalyvavo, 
tai matė ir privačiuose pokalbiuose tai tinkamai įvertino. Ir šių pamaldų 
vieta buvo kardinolo Bea ir Komiteto naivumo rezultatas, - kad neįžeistų 
komunistinių kraštų. Jie priešinosi, kad tokia intencija pamaldos iš viso 
būtų programoje, bet arkivyskupo J. Gawlina ir kt. pastangomis tai buvo 
įtraukta į programą. 

3 d. Lietuvių pamaldose aš sakiau pamokslą. 

4d. Lankiau lietuvius senelius irligonius jų gyvenvietėse, ligoninė- 
se. 

5 d. Buvo labai lietinga, per bendras pamaldas aikštėje peršlapo ne 
tik sutana, bet ir marškiniai. 

6 d. Lietuviams laikiau pontifikalines Mišias. 

7 d. Kongreso pabaiga. Per Mišias aikštėje, iš šalia esančio parko, 
komunistai šaudė sprogstančias raketas, kurios virš aikštės paskleisdavo 
šimtus komunistinių-ateistinių lapelių. Tada miesto biurgermeisteris 
buvo raudonasis socialdemokratas, atbėgęs iš prūsų. Į šį reiškinį nesikišo 
nei policija, nei kiti tvarkdariai, 

Po vidurdienio buvome kviesti priėmiman pas vietos arkivyskupą 
kardinolą. Buvau liudininkas, kai arkivyskupas J. Gawlina kardinolo 
sekretoriui sakė, jog jis neatvyks protestuodamas dėl to, kad buvo 
paskirta netinkama vieta Mišioms už Tylos Bažnyčią, jo nepatenkino ir 

kongreso eiga. Aš buvau nuvykęs, bet tik trumpam, formalumui, nes 
popiečiu lietuviai turėjome savo šeimynišką pobūvį, kuriame mums 
pakalbėti buvo pasižadėjęs prof. A. Maceina, Dėl sveikatos jis neatvyko, 
jo vietoje kalbėjo kun. Pr. Brazys, marijonas. Jo kalba man labai patiko. 
Paskui vaišės, kurias buvau užsakęs aš savo lėšomis irbuvau jų šeiminin- 
kas. Tai buvo tikrai didelis malonumas. Atrodo, kad visi lietuviai buvo 
patenkinti. 
8 d. Dar pasilikau Miunchene sutvarkyti visokių sąskaitų, visų su 
lietuvių dalyvavimu susijusių reikalų, kad nei kun. dr. J. Avižai, nei man 
pačiam nebeliktų jokių rūpesčių. 
9 d. išskridau į Čikagą. 
Rugsėjis. 12 d. gavau sesers Felicitos laišką iš Lietuvos, kad ji policijos 
apklausinėta, užpildyta ilga anketa su įvairiausiais klausimais, nežinanti, 
kotoliau laukti. Apklausinėjęs policininkas negalėjęs nieko pasakyti, nes 
jam pavesta tik anketą užpildyti, o tikslo jis nežinąs. Tik manąs, kad 
panelei gali tekti išvykti iš Lietuvos. 

<.> 

Spalis. 8 dienos data gavau iš Vatikano, kardinolo D. Tardini, 
Valstybės Sekretoriaus, pasirašytą raštą, kad esu skiriamas patarėju 
Vatikano II Susirinkimui rengti vyskupų ir dieceziją administravimo 
komisijos nariu. Tai pati svarbiausia komisija. Gerai, kad skiriamas tik 
patarėju, o ne kuriuo kitu titulu, kuris reikalautų dažnai važinėti į Romą 
ar ten nuolat gyventi. Netrukus šios komisijos pirmininkas, kardinolas 
Mimmi, mirė, jo vieton buvo paskirtas kardinolas Paulo Marella. Netru- 
kus gavau jo pasirašytą raštą, paaiškinantį, kokios mano pareigos, ir 
pluoštą medžiagos įvairiais klausimais, ir gana trumpą datą, iki kurios 
turiu parašyti nuomonę. Šiuomi prasidėjo metai prieš Susirinkimą, kurie 
ir man davė daug darbo. Paskyrimo raštas ir kt. yra mano dokumentų 
rinkinyje Nr.29. 

27 

1961 m. 

Sausis, 4 d. data gavau kardinolo D. Tardini, Valstybės Sekretoriaus, 
laišką, kad mano pranešimas apie veiklą gautas. 

11 d. data to paties kardinolo laiškas, kuriuo pranešama, kad man 
suteikiamas kitoks titulas: Auxiliaris Kaunensis Sedi Datus uti Antistes. 

Iki šiol mano paskyrimas buvo pagalbininko arkivyskupui, kaip asme- 
niui, o šis reiškia, kad skirtas vietai ir kaip pirmaujantis, nors esąs ir ne 
Lietuvoje. 

Sausio antrą pusę ir vasario pradžią praleidau Pietų Amerikoje. 

<.> 

Birželis. 17 d. Delis, Ontarijas. Pas kun. dr. J. Gutauską pirmas 
Kanados lietuvių vaikų kongresėlis. Ne viena proga buvau kalbėjęs 
kunigams ir pasauliečiams, kad reikėtų tokį vaikų sambūrį pabandyti. 
Amerikoje yra lietuvių parapijų mokyklos, stovyklos, įvairių kitų lietu- 
viškų progų vaikams susitikti ir prisiminti savo lietuviškumą. Kanadoje 
tokių progų mažiau. Šis bandymas pavyko gana gražiai. Mišias laikiauaš, 
dalyvavau visoje programoje. 

19 d. Iš Kanados per Niujorką išskrendu į Romą dalyvauti vienoje iš 
Vatikano II Susirinkimo paruošiamųjų sesijų. 

Šia proga Romoje turėjau gan įdomų ir malonų susitikimą, Minėta 
sesuo Felicita gana greitai buvo iškviesta į Maskvą, ten prie orlaivio ją 
pasitiko Britanijos atstovybės žmogus, davė jai Britanijos pilietės pasą ir 
kitą dieną išskraidino į Londoną. Tai buvo praėjusių metų lapkričio 
mėnesį. Po Kalėdų ji ir jos sesuo man parašė, kad ši gyvenanti Glazge, 
padarė įžadą, jog, jeigu ana iš Lietuvos bus išleista, abi aplankys Lurdą. 
Po Velykų žadą savo įžadą ištesėti. Joms patariau palaukti vėlesnio laiko, 
nes tuo metu apie Lurdą dar būna vėsių dienų. Kai sužinojau, kada aš 
vyksių į Romą, patariau jom vykti į Lurdą birželio viduryje ir iš ten 
atvykti į Romą. 

Romą pasiekiau 20 d. popiečiu, buvau pavargęs, iš vakaro mažai su 
kuo mačiausi. Kitą rytą, atėjęs į kolegijos koplyčią Mišių, radau ir tas abi 
viešnias. 

Šia proga Romoje radau lietuvių kunigų suokalbį prieš prel. L. Tu- 
labą. Ėjo jie pas mane vienas po kito, visi kalbėjo ir tą patį, ir kiekvienas 
savų naujienų. Ačiū Dievui, išsilaikiau ramiai ir tarsi pasiinformuoti 
bendrais kolegijos reikalais paprašiau prel. L. Tulabą, kurią nors dieną 
padaryti kolegijos visos vadovybės, globėjų ir patarėjų posėdį. Posėdžio 
metu klausiau visų dalykų, kuriuos buvau girdėjęs: kiek kainavo nupirkto 
antro namo remontas, kas daroma ten ruošiamoje koplyčioje. Klausantis 
tų pokalbių viešai, pasirodė, kad man kalbėjusieji nežinojo, ką kalba, ir 

ne vienu atveju nežinojo net to, kas buvo jų pareiga žinoti. Atrodo, kad 
prel. L. Tulaba nesuprato, iš kur esu klausimus ištraukęs, o jeigu suprato, 
tai laikėsi labai ramiai ir taktiškai. Skundėjams buvo aiški bausmė - viešai 
girdėti atsakus į jų priekaištus. Įspūdis buvo toks, kad aš skundėjams 
niekad to nepriminiau - užteko io, ką girdėjo tame posėdyje. 

Liepa. Iki liepos 15 dienos praleidau Romoje. Tris dienas dalyvavau 
paruošiamojoje sesijoje, kur buvo peržvelgta jau gausi surinkta medžia- 
ga. Ta proga arčiau susipažinau su kardinolu Paulo Marella. Pakviestas 
jis vieną dieną atvyko į kolegiją pietų. Ši mudviejų pažintis liko. Po 
sesijos su kun. K. Dobrovolskių vieną dieną pavažiavome į pietus - iki 
Pompėjos ir atgal. 

16 d. mons. K. Razminas, abi minėtos viešnios ir aš auto išvykome 
ir, pernakvoję Milane, kitą dieną pasiekėme Luganą. Aplankėme prel. 
K. Šaulį ir pernakvoję išvykome į Camsą. Pernakvoję vienuolyne, kur 
palaidotas arkiv. J. Skvireckas, auto išvykome tiesiai į Miuncheno aero- 
uostą ir po valandos jau buvome ore, pakeliui į Londoną. Su bendrake- 
leivėmis atsisveikinomę orlaivyje, nes Londone išlipę jos ėjo savo keliu 
skristi į Glasgą, o aš į Niujorką ir tą patį vakarą į Čikagą. 

<...> 

Rugsėjis. 1 -3 dienomis Čikagoje vyko L. Kat. Mokslo Akademijos 
suvažiavimas. Dar gyvas būdamas, vysk. V. Padolskis, tada Akademijos 
pirmininkas, ir dr. St. Bačkis kreipėsi į mane, kad jų numatomą suvažia- 
vimą Čikagoje aš sutikčiau „globoti“. O tas žodis „globoti“ daug ką 
reiškia. Valdyba tik paskelbs vietą ir laiką, pakvies prelegentus, gal 
nustatys bendrą programą, o suvažiavimo komitetą, komisijas, smulkią 
programą, patalpas, na ir išlaidas reikia prisiimti ruošėjams globėjams. 

Atsakiau jiems, kad jeigu Akademija mano irtoliau pasilikti tik kelių 
senų narių uždaras ratelis, tai man ji visai neįdomi. Jeigu ją pagyvintų ta 
prasme, kad patrauktų jauną akademikų kartą, suvažiavimo dalyviais 
kviestų ir studentiją, atidarytų duris ir naujiems nariams, tai sutinku 
prisiimti visą suvažiavimo „globą“. Po ilgesnio susirašinėjimo valdyba 
sutiko, kad jie nustatys bendrą programą turinį, pakvies kelis prelegentus, 
o visa kita palieką mano nuožiūrai. Sutikau. Talkon pasikviečiau prof. dr. 
J. Meškauską, inž. J. Rugi, p-lę A. Rugytę, p. p. A. ir M. Rudžius, 
sudarėme platoką komitetą, komisijas, paruošėme visoms trims dienoms 
programą. Beje, vysk. V. Padolskis šio suvažiavimo nesulaukė. 

Suvažiavimas pradėtas Shermano hotelyje, kur gavome veltui posė- 
džiams patalpas. Dalyvavo gausiai, ypač jaunimas. Manau, kad pagrįstas 
ir suprantamas nepasitenkinimas buvo tas, kad nebuvo bendrų pietų ar 
vakarienės banketo, o bendriems pietums buvo kviesti tik tie, kurie turėjo 
kokias nors pareigas: komiteto, sekcijų nariai, prelegentai.. Dalyviams 
buvo palikta pavalgyti pavieniui. Gausiai buvo lankomos sekcijų paskai- 
tos. Dalyvių buvo bent keli šimtai. Sekmadienį pamaldos buvo Švč. 
Marijos Gimimo Market Parko lietuvių bažnyčioje per sumą. Mišias 
laikiau aš, pamokslą sakė kun. St. Yla. Po pamaldų Marijos mokykloje 

"vyko prof. J. Ereto, prof. Z. Ivinskio paskaitos ir lietuvybės išlaikymo 

klausimais vadinamasis simpoziumas. Mokslinio lygio gal trūko šiame 
simpoziume: ne visi kalbėtojai ir klausinėtojai iš auditorijos buvo kom- 
petentingi, ne visi vienodai pasirengę. Visose trijose šiose paskaitose 
žmonių buvo tiek, kiek galėjo tilpti. Kaip kas šį suvažiavimą bevertino, 
jis plačiai visuomenei priminė ir išpopuliarino Akademijos vardą, pakėlė 
jos prestižą, nes niekas kitas panašaus suvažiavimo nebuvo čia niekad 
bandęs. Atsirado naujų narių, ir nuo tada Akademija pasidarė gyva ir 
dabar auganti. 

Dabar tokiam įvykiui rengėjai ieškotų mecenatų aukotojų. Šio 
suvažiavimo visas išlaidas pasidalijome pusiau p. p. Rudžiai ir aš. 

<...> a 

1962 m. 

Sausis. 7 d. dalyvavau „Draugo“ romano premijos įteikimo šventėje 
Jaunimo centre. 

<...> 

Balandis. 4 d. pas dr. L. Kriaučeliūną dalyvauju pokalbyje. Market 
Parke, prieš lietuvių bažnyčią, esanti vieša valdiška mokykla taip ištuš- 
tėjo, kad buvo kalbos, jog miestas manąs ją parduoti. Kai kam iš lietuvių 
atėjo mintis tą mokyklą nupirkti ir įsteigti mokyklą tik lietuvių vaikams 

“(dalyvavo prel. M. Krupavičius, keli kunigai, dr. P. Dauzvardis - 
Gen. Konsulas, p-lė A. Rugytė). Pasiklausęs jų patriotiškų kalbų, aš 
paklausiau: kokia bus toje mokykloje dėstomoji kalba, lietuviška ar 
angliška? Jeigu lietuviška, kur vaikai eis toliau studijuoti be tinkamo 
anglų kalbos pasiruošimo? Jeigu angliška, kuo ta mokykla skirsis nuo 
dabartinių parapinių mokyklų? Mokykla būtų privati, tad kas mokės 

mokytojams algas iruž visą mokyklos išlaikymą? Kiek atsiras tokių tėvų, 
kurie leistų į tą mokyklą vaikus, ir kiek bus vaikų, norinčių eiti? Mano 
manymu, reikėtų sušaukti platų jaunų tėvų susirinkimą ir su jais aiškintis 
šį klausimą. (Išskyrus šeimininkus, p. p. Kriaučeliūnus, kiti dalyviai nė 
vienas neturėjo vaikų. Šis iniciatorių būrelis, kiek žinau, daugiau niekad 
nesusirinko.) 

6 d. pokalbis su Lituanistikos instituto mokytojais. 

14 d. pas vyskupą Al. Wiczislo pasitariau Vašingtono koplyčios 
reikalais. Prel. L. Mendelis, prel. J. Karalius, kun. J. Čepukaitis, minis- 
teris J. Kajeckas ragino mane Nekaltai Pradėtos Švč. Marijos šventovėje 
Vašingtone, įrengti lietuvių koplyčią. Atrodė, kad mums, lietuviams, 
būtų įmanoma tokią koplyčią gauti. Lenkai tokią jau rengė. Norėjau 
patirti, kaip sekasi lenkams gauti tam tikslui žmonių, pinigų. Žinoma, 
skaičiumi mes, lietuviai, lenkams toli neprilygstame. Jie turi Amerikoje 
apie 10 vyskupų iš vietinių kunigų, mes tik vieną vysk. C. A. Salatką ir 
aš čia svečias. Jų parapijų bent tris kartus daugiau negu lietuviškų, ir t.t. 
Vysk. A. Wiczislo mane labai drąsino, papasakojo, kas jų koplyčios 
komitete, kas daroma, davė tuo tikslu išleistų brošiūrėlių. Skirtumas toks, 
kad jų vyskupai asmeniškai sudėjo 100 000 dolerių, o man ir šituos reikės 
surinkti, ir kelis kartus daugiau, ir ne iš kitur, o iš mūsų paprastų žmonių. 
Vis tiek šis pasimatymas buvo man praktiškai labai naudingas. 

28 d. ryte Jaunimo Centre tariau pasveikinimo žodį lietuvių moky- 
tojų studijų dienų dalyviams. Dalyvių buvo gražus skaičius, jie beveik 
visi Lietuvoje buvę mokytojai, o dabar mokyklose dirbo iš jų tik keli. 
Savo žodyje išreiškiau apgailestavimą, kad jų maža ryžosi pasiruošti ir 
imtis darbo mokyklose. Kurie, kalbos pramokę, to norėjo, visi mokyto- 
Javo. Lietuviai mokytojai, atvykę į šį kraštą, neatliks tos misijos lietuvių 
irkitataučių tarpe, kurią galėtų atlikti dirbdami mokyklose. Žinau, kad šis 
mano žodis patiko tik mokytojaujantiems... 

<.> 

Tą patį vakarą išskridau į Monrealį. 

2 

Birželis. 16 d. popiečiu skrendu į Los Andželą, kur 17 d. kun. 
J. Kučingis, klebonas, mini kunigystės 25 metų sukaktį. Sakau pamokslą. 
T4 pačią dieną tokią pat sukaktį minėjo kun. J. Tadarauskas Hamiltone. 

Suprantama, kad pas jį nebuvau. Labai gaila, bet visada pasižadu ten, kur 
pirmiau kviečiamas. 

Ta proga Los Andžele susitikome kun. P. Činikas, M. I. C. ir 
T. S. Kulbis. Taip buvome susitarę. Užsisakėme mažą auto ir keliausime 
Pasifiko krantu į Kanadą. 

23 d. atvykome į Portlendą Oregone ir čia pasilikome 24 dienai, 
sekmadieniui. Tą dieną čia, tėvų servitų parke, turėjome pašventinti 
lietuvišką kryžių, kurį Čikagoje padarė inž. Mulokas, o V. Šimkus 
traukiniu išsiuntė į Portlendą. Jis tačiau nepagalvojo, kad toki traukiniai 
neina tiesiai, kaip keleiviniai, o kartais kur nors stotyje išstovi ir po kelias 
dienas. Jis nesusiprato taip sukombinuoti, kad kryžius būtų vežtas tuo 
pačiu traukiniu, kuriuo jis keliavo, ar išsiųstas anksčiau. Kryžius po šiai 
dienai neatvyko. 

<.> 

30 d. popiečiu traukiniu išvykome į Edmontoną, Alberta, kur rytoj 
čia turi vykti Vakarų Kanados Lietuvių diena. Vakare buvo koncertas, 
kuriame labai gražiai pasireiškė jauna Smitienė. Po koncerto jos vyrui ir 
tėvam patariau leisti jai lavintis toliau dainavimo, bet jie to nepadarė. Po 
koncerto vyko šeimyniškos vaišės, kur išbuvome su lietuviais iki vėlyvo 
vakaro. 

<. > 

Spalis. 1 d. išvykstu į Romą, į Vatikano II Susirinkimo pirmąją 
sesiją. Išvykimo niekam neskelbiau, žinojo tik kaimynai kunigai, M HS 
dirbančios seselės. Nustebau, kai nieko nepranešę atvyko kan. V. Zaka- 
rauskas ir kun. J. Juozevičius, siūlydamiesi pavėžinti mane į O'Haros 
aerouostą. Sutikau, pavėžino. Tą pat vakarą iš Niujorko išskridau Romos 
link. 

2 d. vidurdienį pasiekėme Romą. Pasitiko ne tik lietuviai kunigai, 
visus, atvykstančius į Susirinkimą, gražiai sutiko ir maloniai patarnavo 
Vatikano ir Italijos valdžios atstovai. 

3 d. Jau vakar atvykęs radau laiškelį, kad šiandien vidurdienį būčiau 
Vatikane, Segretaria di Stato. Čia arkiv. A. Samore mane klausė, ar man 
žinoma, kad iš Lietuvos atvyksta ne vyskupai, o trys kunigai: kan. 
J. Stankevičius mano prašymu buvo Vatikano pakviestas experto titulų 
/peritus!, o kiti du: kun. P. Bakšys ir kun. Č. Krivaitis atvyko niekieno 

nekviesti - Maskvos siunčiami. Atsakiau, kad žinau. Jis teiravosi, kaip 
mes, lietuviai, juos traktuosime. Atsakiau, kad kalbėjausi su prel. L. Tų- 
laba ir sutarėme, kad jų kredencialų mes neklausime, jeigu jie tai priims, 
tai mes juos irgi broliškai priimsime ir apgyvendinsime kolegijos svetai- 
nėje. Kaip juos traktuos Vatikanas - ne mūsų reikalas. Arkiv, A. Samore, 
matyt, buvo labai patenkintas tokiu mano atsakymu. Vatikane nenorėta, 
kad tarp mūsų ir jų pačioje pradžioje įvyktų koks nors nesusipratimas. 
Spalis. Turėdamas kelias dienas, aplankiau keletą asmenų, Susirin- 
kimo tvarkymo įstaigas, susipažinau su būsima tvarka, parengta medžia- 
ga. Atvyko ir minėti trys kunigai. Iš jų anksčiau pažinojau tik kan. 
J. Stankevičių, su kitais dviem susitikome pirmą kartą. Jie mielai priėmė 
mūsų kvietimą gyventi su mumis, mes keturi, kada vienas, kada kitas iš 
kolegijos kunigų valgydavo kartu prie vieno stalo. Iš pradžių jie kiek 
varžėsi, bet greitai susigyvenome. Beje, su kan. J. Stankevičium atvyko 
ir kun. R. Krikščiūnas, neseniai įgijęs Kanonų Teisės doktoratą Čia pat, 
Romoje, ir gyvenęs mūsų kolegijoje. Kan. J. Stankevičių pats visur 
palydėjau įsiregistruoti kaip Susirinkimo dalyvį peritus titulu. Tiesa, 
šiems mūsų svečiams teko ne geriausieji kambariai, nes jau anksčiau, kai 
dar nieko nežinojomę apie jų atvykimą, mūsų namus savo žinion su prel. 
L. Tulabos sutikimu paėmė Vatikano II Susirinkimo butų komisija ir pas 
mus apgyvendino keliolika vyskupų: tris iš Australijos, Airijos ir Olan- 
dijos nuncijus ir kt. Jų sąrašai yra mūsų kolegijoje Romoje. Mūsų 
romėnai kunigai nebuvo pakankamai diskretiški pokalbiuose su svečiais 
iš Lietuvos. Jie kartais klausdavo ne tik nereikalingų, bet net provokuo- 
jančių dalykų. Pirmomis dienomis prie stalo tokių pokalbių metu kan. 
J. Stankevičius padarė pertrauką ir labai ramiai pareiškė, kad jie į jokius 
konfidencialius klausimus neatsakinės, nieko konfidencialaus mūsų ne- 
klaus ir mūsų pokalbių laikyti paslaptyje jis nežada. Dabar, sako, galite 
kalbėti. Pamažu paaiškėjo, kad prieš išvykdami jie tris dienas praleido 
Maskvoje ir ten kiekvienas atskirai buvo indoktrinuojamas. Ten dar 
pasilikęs kun. St. Mažeika. Jie mane prašė, kad jis nebūtų priimtas mūsų 
namuose, nes jie esą tikri, kad jam bus pavesta juos sekti, nors ir taip jie 
žinoję, kad savo tarpe jiems pavesta sekti vienas kitą. Kadangi kun. 
S. Mažeika marijonas, tai aš, niekam nieko nesakęs, paskambinau tė- 
vams marijonams Romoje, kad jeigu atvyktų kun. S. Mažeika, tai mūsų 

namuose jau nėra laisvų kambarių, - ir tai buvo tiesa, kad jį priimtų :ie 
patys. Taip ir buvo. Po kelių dienų jis atvyko ir apsigyveno pas marijonus, 
o pas mus kasdien lankėsi. Mūsų svečiai buvo, matyt, nustebinti Romos 
gyvenimo: kaip visko pilna, perki, ką ir kiek nori, kamšatis automobilių. 
Viena proga jie mane net klausė, kas ir kaip gali čia įsigyti automobilį ir 
kas jais važinėja. Atsakiau, važinėja valdininkai, darbininkai, studentai. 
O įsigyti: jeigu norite išbandyti, eikime į čia pat šalia esantį Fordo garažą, 
užtikrinsiu, kad esate patikimi, gyvenate pas mus kolegijoje, tai jūsų be 
auto neišleis, turėsite paimti. Jie tik tiek atsakė, kad pas juos ir Rusijoje 
taip nėra, 

11 d. ryte prasidėjo Vatikano II Susirinkimas. Šios sesijos pradžios, 
eigos nekartosiu, nes apie tai rašiau „Drauge“, tai galima rasti mano 
archyvų dėžėje: KAS MANO RAŠYTA SUSIRINKIMO METU IR 
APIE SUSIRINKIMĄ. 

Mudu su kan. J. Stankevičium, su kitais mūsų namuose gyvenan- 
čiais vyskupais kartu eidavome ir į Baziliką, ir iš Bazilikos. Taip tęsėsi 
dvi sesijas, ir šis mudviejų laikas be kitų lietuvių liudininkų buvo labai 
naudingas, Kiti trys labai nusivylė, kad nebuvo įleisti į Baziliką. Sten- 
giausi jiems tai paaiškinti, kad tokių nekviestų svečių būtų milijonai, tik 
nežinau, ar jie tai suprato. Kelias dienas pasivaikščioję po Romą, vieną 
dieną kun. K. Dobrovolskio pavėžinti išvyko į Neapolį ir jo apylinkes. Be 
abejo, tai darė su Maskvos atstovybės sutikimu ar leidimu, kur slapsty- 
damiesi kun. S. Mažeika ir kun. P. Bakšys lankydavosi maždaug kas- 
dien. Po poros dienų grįžo. Grįžę iš Bazilikos po vidurdienio juos radome. 
Einant pietų, priėjęs prie kan. S. Stankevičiaus kan. P. Bakšys jam 
pakuždomis išreiškė savo įspūdžius. Ir ten, Neapolyje, tas pats velnias: ir 
ten visko pilna. Matyt, jie manė ar gal taip buvo „mokyti“, kad susirin- 
kimo proga kapitalistai visko priveš į Romą, kad apgautų iš kitur 
atvykstančius. Kaip jie klausinėjo, kai jiems aiškinau, jog ne tik Ameri- 
koje, bet ir Prancūzijoje, Vokietijoje visko yra daugiau, negu jie mato 
Romoje. Jie viena proga prašė trumpai pavaizduoti Amerikos gyvenimą. 
Jiems atsakiau, kokį skirtumą matote tarp Romos ir Rusijos, toks yra tarp 
Romos ir Amerikos. Kiti du tylėjo, o kan. J. Stankevičius atsakė, kad tai 
nelengvai įsivaizduojama. 

Buvo mįslė ir Vatikanui, ir mums, kad šiems iš Lietuvos dar 

neatvykus tariamieji Maskvos Patriarcho du atstovai stebėtojai darė 
Vatikane žygių, kad kun. P. Bakšį, Č. Krivaitį ir S. Mažeiką padarytų 
Susirinkimo dalyviais ar įvestų nors expertų periti titulais. Prel. L. Tu- 
laba ir aš nuogąstavome, kad Vatikanas taip nepasielgtų, o dėl asmenų, 
kokių tada buvo arti Jono XXIII ir „Osservatore Romano“, mes turėiome 
ko bijoti. Tačiau popai nelaimėjo. Po kelių savaičių, pasitaręs su arkiv. 
A. Samore(jis, žinoma, teiravosi aukščiau) gavau dviem: kun. P. Bakšiui 
ir kun. Č. Krivaičiui leidimą dviem savaitėm įeiti į Baziliką svečių 
teisėmis. Jie galėjo pabūti per Mišias prieš sesijos pradžią, o paskui 
turėdavo išeiti. Buvo pasakyta, kad jeigu juodu bus pakankamai diskre- 
tiški, niekur nieko nekalbės, tai leidimas gal bus pratęstas. Žinoma, ši 
sąlyga buvo tik tuščias žodis, nes sesijoje sėdėjo du Maskvos atsiųsti 
popai, ir jie viską referuodavo savo viršininkams - Maskvos žvalgybai. 
Šis leidimas buvo sąmoningai duotas per mane ir pasakyta, jog man 
prašant, kad parodytume, jog tai gauta ne anų popų pastangomis. Paskui 
paaiškėjo, Jog jie net nežinojo, kad popai juos užtarė. Kun. S. Mažeikai 
šiuo kartu leidimas nebuvo duotas, kad jam parodytume, jog apie jį mes 
šį tą žinome, juo mažiau pasitikime negu kitais dviem. 

Dariau žygių, ir jis pats to pageidavo, kad prel. L. Tulaba būtų 
paskirtas vienu iš periti, bet nelaimėjau. 

Šios sesijos metu padariau sensaciją. P. Stasys Pieža pasakė, kad jis 
yra atvežęs Šv. Petro Klavere Vyčių dovaną - pinigų Afrikos kardinolui 
Rugambua ir klausė mano patarimo, kaip jam tą auką įteikti. Man šovė 
mintis S. Piežą dėl to įvesti sesijos pradžiai Mišių į Baziliką. Tada, be 
vyskupų ir kitų teisėtų dalyvių, sesijos pradžioje galėdavo pasilikti 
vyskupus palydį jų kapelionai, po Mišių jie turėdavo išeiti. Žinoma, 
kapelionai buvo kunigai, ir aš šitaip vieną po kito pervedžiau ir mūsų 
kunigus Romoje. Ryte nusivežiau S. Piežą prie Bazilikos, radau kardino- 
lą, jam pasakiau, kad vienas ponas turi jam dovaną, kad jis išeitų su juo 
pasimatyti. Jis, pasižiūrėjęs į laikrodį, atsakė, kad jau nesą laiko, jau turi 
prasidėti sesija. Tai buvo tiesa. Tada jam sakau, kad aš tą poną pas jį 
atvesiu. Išbėgau, paėmiau S. Piežą, sargybos nenorėjo leisti, bet aš 
pasakiau, kad tai darau savo atsakomybe, ir nuėjome. Kardinolui perdavė 
auką, S. Piežą pasodinau su kapelionais, vienintelį pasaulietį, paaiškin- 
damas, kad, Mišioms pasibaigus, pats išeitų pro Šv. Mortos duris. Jis tai 

padarė su kapelionais. Grįžęs namo, telefonu pranešė savo laikraščiui 
„Chicago Herald American“, kad jis vienintelis pasaulietis dalyvavo 
sesijoje. Kitą rytą Čikagos dienraščiai pirmame puslapyje tai skelbė 
didelėmis raidėmis. S. Pieža buvo labai patenkintas, nes laikraščiams tai 
buvo sensacija, kad iš daugelio Romoje sėdinčių jų reporterių tik vienas 
A. Pieža galėjo įeiti į Baziliką sesijos rytinei pradžiai. 

Lapkritis. 6 d. Kolegijoje buvo sukviesti visi lietuviai kunigai 
pasitarti, ar kuris turėtų kokių nors minčių, kurias derėtų palikti Susirin- 
kimui. Nieko naujo vieni kitiems nepasakėme, bet tai buvo išmintinga ir 
psichologiškai gerai. 

Vieną dieną asmeniškai kalbėjausi su J. E. kard. Francis Spelman 
jam papasakodamas apie dr. V. Vygantą - Pax Romana jau kelintos 
kadencijos pirmininką, kuris gyvena jo diecezijoje. Kardinolas susido- 
mėjo ir, dr. V. Vygantui vieną savaitgalį atvykus į Romą, padėjau jam su 
kardinolu susitikti, parašiau kardinolui laišką. Dr. V. Vygantas kardinolo 
F. Spelman prašymu tapo Šv. Silvestro Vyčiu. 

<...> 

Gruodis. 5 d. vakare P. Jonas XXIII priėmė privačioje audiencijoje 
grupėmis atskirų kraštų vyskupus. Aš buvau priimtas vienas ir man buvo 
pasakyta, kad palydovais galiu pasiimti kun. P. Bakšį ir kun. Č. Krivaitį. 
Kan. J. Stankevičius buvo priimtas atskirai, kad parodytų skirtumą tarp 
jo ir šių dviejų: jis - Susirinkimo dalyvis, šiuodu tik turistai. Kan. 
J. Stankevičius tačiau to nesuprato ir susijaudino iki ašarų, kad šiuodu su 
manim vyko, o jis ne. Nors stengiausi jam dalyką išaiškinti, bet nežinau, 
ar jį įtikinau. Žinoma, kelių ar kad ir keliolikos minučių audiencijos buvo 
tik formalumas, jose vargiai kas palietė kokį nors svarbesnį klausimą. 

Svečiai iš Lietuvos, kaip ir Vengrijos vyskupas Homwasz, Čekijos, 
o gal ir Lenkijos vyskupai, kiekvienas atsivežė „labai slaptą ir tik jam 
vienam patikėtą“ misiją patirti, ar Vatikanas yra pasiryžęs kalbėtis su 
Maskva. Kan. J. Stankevičius apie tai pasakė man ir jį įspėjau, kad čia tik 
akių mulkinimas, kad tokių, kuriems patikėta „tik jam vienam pasauly- 
je“, yra keliolika. Lenkijos Wiszinski buvo šventai įsitikinęs, kad tai tik 
jam patikėta misija, iš pradžių tikėjo ir mūsiškiai, bet pajutę, kad ir kiti turi 
tokias pat „misijas“, atvėso. Manau, kad Vatikane jie vis tiek bus kam 
nors tai pasakę. Prieš sesijos pabaigą buvome pakviesti pas arkiv. A. 

Samore visi keturi iš Lietuvos ir aš. Ta proga jiems buvo aiškiai pasakyta, 
kokių jie atsivežė iliuzijų ir kaip reikia į jas žiūrėti. Visa tai buvo pasakyta 
mano akivaizdoje, kad jie neišsivežtų „paslapčių“. 

8 d., šeštadienį, baigėsi pirmoji Vatikano II Susirinkimo sesija. Ji 
buvo ne tokia, kokios tikėjosi pats P. Jonas XXIII ir visi aplink jį. Dar 
pradžioje P. Jonas XXIII savo kalboje prašė, kad Kalėdų šventės taptų ir 
Susirinkimo pabaigos šventę. Ir rengę Susirinkimui pateiktą medžiagą, ir 
pats P. Jonas XXIII buvo tikri, jog viskas taip plačiai ir gerai parengta, kad 
susirinkusieji tik pagirs, priims. Išėjo visai priešingai. Pats Susirinkimas 
sukūrė naujas komisijas paruošti naujiems ne tik pateiktiems schemų 
tekstams, bet kai kuriuos visai atmetė, iškėlė naujų klausimų, priimtinus 
jungė po kelis į vieną schemą, o kitų iš vieno darė kelis ir t.t. Buvo aišku, 
kad Susirinkimas užtruks ne vienerius metus. P. Jonas XXIII buvo aiškus 
ligonis. Jeigu jis ilgiau gyvens, kiti aplink jį veiks ir Susirinkimui darys 
įtaką savomis nuožiūromis, bet Popiežiaus vardu. Šioje sesijoje daugiau- 
sia pasireiškė ne nuosaikieji, o visoki ekstravagantai ir mėgstą kalbėti. Jie 
visai neslėpė savo samokslo Susirinkimą pakreipti jiems patinkančių 
keliu. Iš šios sesijos vyskupai išvyko namo labai prislėgtos nuotaikos: 
vienas kitą klausinėdami, ar šis Susirinkimas galės iš viso būti pabaigtas 
ir ką gero jis duos, jeigu jame bus tokios pat nuotaikos, kokios reiškėsi 
šioje sesijoje. 

Gruodis. 9 d. Prel. L. Tulaba, kolegijos rektorius, pakvietė visus 
Romoje gyvenančius į bendrą pobūvį vakarienės, atsisveikinti su grįžtan- 
čiais į Lietuvą. Kolegijoje turėjom susirinkti apie 5 valandą. Apie 3 
valandą atėjo pas mane kun. S. Mažeika ir gana karštai mane užsipuolė, 
kad jie grįžtą atgal ne tik ne vyskupai, bet nė vienas nepakeltas net 
monsinjoru, kad jie nepriimti pilnateisiais Susirinkimo dalyviais, kad 
buvę traktuoti tarsi koki šnipai ir dabar grįžę tik paprastais kunigais, 
kokiais išvykę, ką jie pasakys Lietuvos žmonėms. Ačiū Dievui, aš nė kiek 
nesusijaudinau, paprašiau jį atsisėsti ir ramiai išklausyti, ką galiu atsakyti 
įjo užsipuolimus. Atsakiau jam maždaug taip: 

1. Man neaišku, kodėl šiuos priekaištus sakai man, o ne Vatikanui. 

2. Lietuvos žmonės džiaugsis, kad grįžote, kokie išvykote, nes visi 
žino, žinome ir mes, kad vykote ne Vatikano kviesti, net ne savo 
iniciatyva, o Maskvos parinkti ir atsiųsti. Jeigu būtumėte ką nors laimėję, 

Lietuvos žmonės labai nusimintų manydami, kad ir Vatikano II Susirin- 
kimui Maskva diriguoja, kaip jai patinka, jame pasodina, ką ji nori. / 

3. Pretenduodami į Vatikano II Susirinkimo dalyvius, parodėte 
neturį net elementariausio supratimo apie Bažnyčios Visuotinį Susirin- 
kimą, kas jis yra. 

4, Pats paaiškinki, koki jūsų santykiai sa Maskvos patriarchu? Jis 
tuoj atšovė - Jokie. Atsakiau ir aš esąs tikras, kad patriarchas jūsų 
nepažįsta, gal net negirdėjo, kad tokie iš viso egzistuojate. Jeigu taip, tai 
kieno pavedimu tuodu ortodoksų popai, čia atvykę tarsi patriarcho siųsti, 
ėmėsi žygių prieš jums atvykstant į Romą jus padaryti Susirinkimo 
dalyviais. Tik iš to mes ir sužinojome, kad atvykstate. 

5. Kodėl Tu pats ir dar vienas iš jūsų slapukaudami kiekvieną vakarą 
vykdavote į Maskvos ambasadą? 

6. Koki esate naivūs patikėję Maskvai, kad tik „tau vienam, ir niekam 
kitam pasaulyje, patikėta Maskvos misija patirti, ar Vatikanas sutiktų su 
Maskva kalbėtis“. Kai Maskva to norės,tai ji turisavo ambasadą Romoje. 
Čia diplomatinio korpuso dekanas yra nuncijus, ir Maskvos ambasado- 
rius, nori nenori, turi su juo dažnai susitikti ir būti su juo mandagus. 
Maskva, jeigu kada norės su Vatikanu kalbėtis, ras geresnių kelių negu 
jūs. O jūs visi keturi, lenkų Wiszinski, vengrų Homvasz, vienas čekas 
vyskupas esate parinkti tokiais „vieninteliais pasaulyje“, kad Romoje 
skleistumėte Maskvos taikingumo dūmus, ką visi visą laiką ir darėte. 

Jis staiga pašoko, ypač po paskutinio sakinio, ir karštai paklausė, ar 
aš sutinkąs tai pakartoti prie jo draugų kunigų. Manaitsakius teigiamai, jis 
šaute šovė pro duris. Po kelių minučių grįžo su kunigais P. Bakšiu ir 
Č. Krivaičiu. Kan. J. Stankevičius nėjo ir neleido kun. R. Krikščiūno, tuo 
parodydamas savo nesiskaitymą su kun. S. Mažeika. Kun. S. Mažeika 
tuoj paprašė pakartoti, ką jam buvau sakęs, o anuodu gana nusigandę 
žiūrėjo, nesuprasdami, kas čia darosi. Jiems pakartojau, kaip kun. S. Ma- 
žeika atėjęs mane užsipuolė, ir iš eilės pakartojau, ką buvau sakęs kun. 
5. Mažeikai. Kun. Č. Krivaitis nepratarė nė žodžio, o kun. P. Bakšys 
pasakė tik tiek: „Na, vyrai, po velnių gi esame durni“. Paprašiau juos 
nesijaudinti, aš visa tai pasakiau tik kun. S. Mažeikos išprovokuotas, 
išėmiau iš spintos butelį konjako, jį visą išgėrėme ir nuėjome visi kartu 
į kolegiją, kur jau rinkos: kunigai. 

Tuo pat metu kan. J. Stankevičiui buvo skirta privati audiencija pas 
P. Joną XXIII, ir jis išvyko, lydimas kun. R. Krikščiūno. Tai dar labiau 
suerzino kun. S. Mažeiką ir kitus du. Kolegijoje pobūvio metu prasidėjo 
oficialios atsisveikinimo kalbos, kurias sudėjus visas ir dar tą įspūdį, kokį 
jos paliko, būtų buvę daug geriau, kad būtume to nedarę. 

Turiu pareikšti, kad su kolegijoje gyvenusiais keturiais kunigais, 
ypač su kan. J. Stankevičium, mūsų santykiai buvo geri. Vieną sekmadie- 
nį užsidarėme mano kambaryje išsikalbėti Lietuvos Bažnyčios reikalais. 
Šis ir kiti pokalbiai bei jų prašymų rezultatai - gavau iš Vatikano keletą 
ypatingų privilegijų Lietuvai. Atsakymų originalai yra pas mane, 0 savu 
laiku ir savu keliu jų nuorašus esu perdavęs Lietuvos vyskupams ir 
diecezijų valdytojams. 

Prieš išvykstant atgal į Lietuvą, mūsų konfratrus pakvietė į Vatikaną 
ir čia jiems davė Popiežiaus vardu jo asmenines dovanas kiekvienai 
Lietuvos katedrai - gana brangų arnotą, liturginį kunigo rūbą, dėvimą per 
Mišias. Parsivežę į kolegiją, jie buvo susirūpinę, ką daryti, nes Maskvoje 
užtai jie gali gauti vėjo, ir dovanos gali būti sekvestruotos. Jų klausiamas 
pasakiau savo nuomonę. Patariau tai vežtis ir, jeigu Maskvoje juos 
užsipultų, jų vietoje aš atsakyčiau: „Tai kaip jūs norite, ar kad Vatikane 
būtume pasakę, jog tokių dalykų mes negalime vežtis, kad jūs to neįlei- 
site? Mes paėmėme, parvežėme, o jūs padarykite, ką išmanote, nors ir 
sudeginkite. Tik, jeigu kada būsime paklausti, kas su dovanomis nutiko, 
mes nemeluosime“. Panašiai ir nutiko: Maskvoje juos užpuolė, negi jie 
tokie naivūs, jog nežiną, kad į Lietuvą tokių dalykų vežti negalima. 
Kunigai atsakė maždaug kaip kalbėjome, ir tai pagelbėjo. Muitininkai 
maskoliai tarėsi, skambino ir pagaliau leido rūbus vežtis ir padalinti 
katedroms. į 

10 d. mūsų draugus palydėjome į Romos aerouostą kelionei į 
Maskvą. Kartu su jais oro siunta buvo išsiųsta 13 valizų religinio turinio 
knygų ir visokių devocionalijų: apie trys tūkstančiai rožančių, keli 
tūkstančiai medalikėlių ir kt. Nuo savęs įdaviau po rožančių kiekvienam 
Lietuvos kunigui ir kiekvienai vienuolei. Visos tos valizos Maskvoje 
buvo konfiskuotos. Po kelių dienų jos visos pasiekė tuos, kam buvo 
skirtos, o kas tuo pasirūpino, gavusieji ir šiandien nežino. Kuris tai žinojo 
ir tai padarė, jau miręs (kan. J. Stankevičius). 

Vėliau sužinojome, kad fix iietuviai kunigai buvo išlaikyti Maskvoje 
tris dienas ir tris naktis s1 br vėix be pertraukos dieną naktį tardomi. Jie 
turėjo duoti ne tik diena po dienos, o kiekvienos minutės apyskaitą, su kuo 
Romoje kada susitiko, ką kalbėjo, ką Iš kitų girdėjo. Jie tai numatė, užtat 
kur ėjo, ponielyje visur £ašes1 aparatą įrašyti viską į juostelę. Man jie tai 
buvo parodę. Tardomi leisdavo klausytis juostelę, kad sau palengvintų, 
nes kai tardomasis tik pasakodavo, tuoj darydavo priekaištą: „Vot, čia 
turbūt meluoji“. Taigi kiekvienas namo grįžo išvargęs ne Romoje, o nuo 
tardymų Maskvoje. 

Nesvetingai sutiko valdžios pareigūnai ir Lenkijos Wiszinski, ir 
Vengrijos Homwasz. Man pasakojo, kad iš Wiszinski viską atėmė ir davė 
jam parsivežti tik kelis šventus paveikslėlius ir kelis medalikėlius. | 

11 d. ilgiau kalbėjausi su Vatikano radijo lietuviškų programų 
komisija: kun. dr. V. Kazlausku, kun. dr. P, Braziu, kun. dr. J. Vaišnora. 
Šiuodu ir mons. K. Razminas man labai nusiskundė, kad esą labai sunku 
bendradarbiauti su kun. dr. V. Kazlausku. Besikalbant visiems kartu, 
paaiškėjo, kad ir vienų, ir kitų priekaištai turėjo pagrindo, bet pagrindinis 
trūkumas buvo stoka kunigiško atvirumo ir nuoširdumo: nebuvo nieko, 
ko nebūtų galima lengvai pataisyti gera valia. 

13 d. Kongregacijoje Sancti Concilli gavau Lietuvos diecezijų 
valdytojams leidimą pasiskirti po tris patarėjus, kursunaikintų Kapitulas. 

15 d. parašiau devynis prašymus atitinkančioms S. Kongregaci- 
joms, prašydamas įvairių privilegijų Bažnyčiai Lietuvoje. 

17 d. Išskridau į Čikagą ir tą patį vakarą buvau jau savo kambaryje. 
Kalėdas ramiai švenčiau M H S, ir paskutines šioje vietoje po 11 metų. 

1963 m. 

Su kun. kapelionu J.Malin-Malinausku viename bute išgyvenome 
1] metų. Gyvenome kaip du geri broliai. Per tą laiką tarp mudviejų 
neįvyko jokio nesusipratimo. Nežinau, ką jis pasakytų apie mane, ojis yra 
retas, pasigėrėtinas charakteris. Bent iš mano pažįstamų lietuvių ir 
nelietuvių kunigų aš nežinau kito tokio. 

Kai seselės kazimierietės užsimojo statyti naują ligoninę (nors jų 
vyresniosioms pasakiau savo nuomonę, kad toje vietoje naujos ligoninės 
nestatyčiau, o kur nors toliau, nes po 15 - 20 metų čia bus jau pasiekę 
negrai), pakalbinau jas, ar ta proga jos nesutiktų pramanyti ir man porą 

kambarių, už kurių įrengimą aš pasistengčiau atlyginti. Generalinė vyres- 
nioji sesuo Teofilė man visada buvo prielanki, bet po mano užsiminimo 
po kiek laiko man pasakė, kad kurija nepritarianti mano apsigyvenimui 
ligoninėje. Ar tai buvo kurijos mintis, ar ne kurijos mintis, nesidomėjau, 
man užteko žinoti, kad mano prašymas nepriimtas. Gavęs tokį atsakymą, 
pradėjau tartis su kun. P. Juknevičium kartu pirkti kur nors arba namelį, 
arba sklypą ir namelį pasistatyti. Vienas gyventi nenorėjau. Prie mudvie- 
jų prisidėjo ir kun. J. Plankis. Daugiau bendrininkų neieškojome. Pradė- 
jome dairytis, ieškoti, tačiau tyliai, nesikreipdami į jokius tarpininkus. 
Tačiau po kiek laiko sesuo Teofilė man pasakė, kad ji gavusi kardinolo 
sutikimą, jog aš galįs gyventi ligoninėje. Daviau seselėms pinigų ir 
nusprendžiau keltis ligoninėn, kai tik bus galima. Suprantama, tokiu 
mano sprendimu buvo patenkintas irkun. J. Malin-Malinauskas: jam liks 
daugiau vietos ir niekas netrukdys, kaip būdavo iki šiol, pas mane 
besilankant visokiems žmonėms. Ligoninėje kapelianijai vieta buvo 
skirtą trečiame aukšte tarp senos ir naujos ligoninės. Iš eilės penki 
kambariai su trimis atskirais įėjimais iš koridoriaus. Vidurinis kambarys 
numatytas svetainė, į vieną ir į antrą pusę po kambarį darbui ir galutiniai, 
be durų į koridorių, miegamieji. Man skirti kambariai į pietų pusę. Visų 
kambarių langai į vieną pusę - į vakarus, į Market Parką. 

Ramiai atšventęs Kalėdas ir Naujuosius metus, sausio 2-4 beveik 
visą dieną kroviau į dėžes knygas tokia tvarka, kad galėčiau jas be 
sunkumų sudėti naujose lentynose. 

Sausis. 3 d. ryte darbininkai vyrai visas mano knygas ir visus mano 
asmeninius daiktus pervežė skersai gatvę į Šv. Kryžiaus ligoninę. Mano 
gyventuose kambariuose M H S visi baldai priklausė kapelianijai, nebu- 
voasmeniški. Iš visų pasiėmiau į ligoninę rašomąjį stalą, kuris buvo ir yra 
mano tikslams labai patogus, o kapelianijai ir mokyklai jis nebuvo 
reikalingas - seselės leido paimti. Naujojoje vietoje visą dieną tvarkiausi 
rūbus Ir knygas. Vakare viskas buvo pakankamai sutvarkyta. 

6d. pas lietuvius tėvus jėzuitus susirinkusiems lietuviams kunigams 
pasakojau įspūdžius iš Vatikano II Susirinkimo sesijos. Tomis temomis 
prakalbėjome kelias valandas. 

<.> 

Kovas. 4 d. pasijutau peršalęs ar influenca susirgęs. Labai susirūpi- 

nau, nes buvau sutvarkęs kelionę pasimatyti įvairiose vietose su kunigais 
ir pasauliečiais Vašingtono koplyčios reikalais, patirti jų nuomones, 
sukelti susidomėjimą. Kelionės pradžia turėjo būti Grand Rapidse kovo 
6d.<.> 

8 d. niekam nieko nesakęs išvykau autobusu į Detroitą. <...> Susirin- 
kime paaiškinau Vašingtono koplyčios reikalus, projekią, išlaidų planą ir 
kt. Buvo nemažai paklausimų, buvo ir priekaištų, bet pokalbis buvo 
teigiamas. 

<...> 

14 d. priešpiečiais su prel. V. Miliausku jo auto išvažiavome į Wilks 
Barą. Kelyje patylėjęs jis nedrąsiai sako: „Bijau net pagalvoti, kiek 
kunigų atvyks ir ką iš jų išgirsime“. Kai jis nuvyko pasikalbėti mūsų 
užsimojimo tema pas Skrantono vyskupą augziliarą, lenkų koplyčios 
komiteto pirmininką, tas jam atsakęs: „Vincent, keep away. Jeigu mes, 
turėdami 10 lenkų vyskupų ir tiek lenkų parapijų, nelengvai einame 
pirmyn, tai ką jūs padarysite“. Aš papasakojau prelatui priešingą vyskupo 
„Al Wiczisl nuomonę. Susirinko visi Skrantono diecezijos kunigai. Neda- 
. lyvavo tik kun. V. Kasakaitis ir J. Miliauskas, nes abu rimtai sirgo. <...> 
Kunigų pritarimas buvo vienbalsis. Kai kurie čia pat davė net auką 
pradinėms išlaidoms, kiti žadėjo projektą remti. 

Kelionėje patirti įspūdžiai buvo drąsinantys. Jeigu buvo klausimų, 
tai galima sakyti, kad nebuvo sumanymui priešingų, išskyrus vieną kitą 
pasaulietį iš mūsų tremtinių. Baigęs šią iš anksto suplanuotą kelionę, 30 
d. grįžau į Detroitą, kur buvau pažadėjęs šv. Antano parapijoje pravesti 
gavėnios rekolekcijas savaitę prieš Palmių sekmadienį. 

Balandis. Taigi iki balandžio 7 dienos buvau Detroite. Dar vis 
jaučiau šiek tiek bronchito simptomų, bet dienomis būdamas laisvas 
pailsėjau, galėjau reguliariai pasinaudoti ir medicina, kad iki rekolekcijų 
pabaigos, Palmių sekmadienio, jau jausčiausi visai neblogai. Rekolekci- 
jose žmonių dalyvavo daug. Jas pasiskyriau ir sau metinėmis rekolekci- 
jomis, 

8 d., pirmadienį po Palmių sekmadienio, grįžau į Čikagą ir Velykas 
švenčiau ramiai namie. 

Nors Vašingtono šventovės administracijos formalaus teigiamo 
atsakymo dar neturėjome, bet kūrėme koplyčios planus ir skelbėme aukų 

vajų. Susirašinėjau su mūsų menininkais, paprašiau talkon mūsų istorikų 
pasiūlyti savo nuomonių. Savotišką memorandumą pateikė Vilniečių 
sąjunga, kuri reikalavo, kad koplyčia būtų ne Šiluvos Marijos, o Aušros 
Vartų titulu. Į jų memorandumą niekad nebuvo atsakyta todėl, kad jie 
nežadėjo pinigais paremti, o tokių, kurie tik pataria, ką veikti svetimu 
geru, turbūt ne aš vienas nepaisau. 

<.> 

Gegužės 30 d. Šiandien parašiau Apaštalų Sostui užuojautą Kardi- 
nolų Kolegijos dekanui dėl P. Jono XXIII ligos. Taip pat šiandien 
parašiau kitą laišką ir pasiunčiau J. E. arkiv. Antonio Samore į Segretaria 
di Stato. Dar studijuodamas Romoje sužinojau, kad po Rusijos revoliu- 
cijos Maskvos patriarchas Tichonas buvo parašęs P. Benediktui XV 
įdomų laišką apie Rusijos tikinčiųjų nuotaikas, kai kurias sugestijas 
Romos Bažnyčiai ateityje, ypač apie Rusiją. To laiško turinį žinojau, bet 
ir Vatikane nebuvo žinoma, kaip tas laiškas iš Rusijos pasiekė arkiv. P. 
Karevičių ir iš jo Romą. Išsikalbėjus su mons. J. Končiumi, jis pasipas2- 
kojo, kaip lietuvių grąžinimo reikalais jo misijos proga Rusijoje jis 
kalbėjosi su patriarcho Tichono artimaisiais, tie juo pasitikėję ir įdavę 
laišką kaip nors persiųsti į Vatikaną. Jis tą laišką parvežęs ir perdavęs 
arkiv. P. Karevičiui, nors jo turinio nežinojęs, laiškas buvęs užklijuotas. 

<.> 

Rugpjūtis. 16 d. Šią vasarą gana daug dirbau vžsidaręs kambaryje. 
Vatikano II Susirinkimo komisijos atsiųsdavo tiek medžiagos, kad nere- 
tai padirbėdavau iki vėlyvos nakties. 

Rugsėjo pabaigon išskridau į Romą. Man esant Niujorke, atvyko iš 
Vašingtono mons. Grady, šventovės rektorius, archit. Kennedy. Susirin- 
komę hotelyje. Prel. P. Juras, prel. J. Balkūnas, prof. V. šonynas. Apta- 
tėmę koplyčios dekoravimą. Buvo kilęs karštas ginčas tarp abiejų pasau- 
liečių, bet man pavyko netikėtai ramiai ir sklandžiai tą pokalbį taip 
pakreipti ir pabaigti, kad prel. P. Juras net stebėjosi. Tą patį vakarą 
išskridau į Romą. 

29 d. prasidėjo Vatikano II Susirinkimo 2-oji sesija. Nebandysiu 
pasakoti įspūdžių iš naujo Popiežiaus Pauliaus VI pirmųjų pasirodymų. 
Mus visus tiesiog stebino jo nedrąsus kuklumas. Manau, kad kas nors tai 
geriau parašys, negu aš sugebėčiau. 

Vėl atvyko tie patys kunigai iš Lietuvos. Šį kartą Maskvoje buvo 
jiems pasakyta negyventi mūsų kolegijoje, toliau laikytis nuo manęs. 
Maskvos ambasada apgyvendino juos sename hotelyje šalia gelžkelio 
stoties. Apleistuose, nešvariuose kambariuose nebuvo vandens, praustis 
reikėjo eiti į koridorių, dviaukštės geležinės lovelės, kaip būna kalėji- 
muose. Hoteliuką nuomavo Maskvos ambasada, tad aišku, kad kiekvie- 
name kampe buvo ir mikrofonai, ar bent tuo tikėjo mūsų kunigai. Tokios 
sąlygos, gatvės triukšmas neleisdavo jiems užmigti. Po kelių naktų jie 
pareiškė, kad arba jie vyksta atgal, arba turi būti jiems leista apsigyventi 
kitur. Rusai leido. Teko tarpininkauti Susirinkimo butų komisijoje, ir 
jiems buvo duoti kambariai už Tiberio Milvio tilto, priemiesčio hotelyje, 
bene Čezare Agoste. Čia gyveno ir daugiau Susirinkimo dalyvių. Čia 
gyvendami, vieną kartą sekmadienio popiečiu jie patys man įtikinamai 
parodė, kaip jie vienas kitą turi sekti. Žinoma, kiekvienas iš jų žinojo, kurį 
jis seka, bet kasžin, ar visi žinojo, kuris seka jį. Kan. J. Stankevičius 
žinojo ir mane tuo įtikino, kad jį seka kan. P. Bakšys. 

Spalio 3 d. parašiau prašymus gauti Šv. Tėvo palaiminimus kuni- 
gams Lietuvoje, švenčiantiems kunigystės 50 metų. 

Lapkritis. 26 d. Privati audiencija pas P. Paulių VI. Vienas iš 
svarbiausių mano prašymų buvo gauti Europos lietuviams vyskupą. 
Vienas iš motyvų, kurį aiškinau Šventajam Tėvui, buvo, kad pasaulyje 
turime mažai diplomatinių atstovybių, iš patirties žinau, kad vyskupas 
visur gali prieiti, bet aš vienas visame pasaulyje negaliu spėti dalyvauti 
net svarbesniuosę lietuvių gyvenimo įvykiuose. Šventasis Tėvas atsakė 
mano mintį suprantąs ir man pažadėjo vyskupą. Pasikalbėjimas buvo 
nuoširdus. Šventasis Tėvas buvo paprastas, kuklus, kuo jis pasižymėjo 
būdamas aukštose pareigose Sekretarijoje. 

Ta proga prisiminiau vieną įvykį, kuris mane nemaloniai nuteikė, tik 
nežinojau, ar Šventasis Tėvas tai prisiminė. Studijuodamas Romoje 1930 
- 1935 m., neturėjau nei laiko, nei ypatingų reikalų, nei palinkimo ieškoti 
pažinčių su Vatikano pareigūnais. Vasario 16-osios ir kitomis progomis 
esu susitikęs mūsų atstovybėje su kardinolais E. Pacceli, J. Pizzardo ir 
kt., bet su tada paprastu kunigu Montini nebuvau pažįstamas, nors jo 
pavardę gerai žinojau, pažinojau iš matymo. Lankantis Romoje 1947 
metų pavasarį, Grigaliaus universitete buvo minima neatsimenu kokia 

sukaktis. Kaip buvęs alumnas, buvau ir aš pakviestas. Neatsimenu, kaip 
jie sužinojo, kad tomis dienomis esu Romoje. Skirtą valandą nuvykau, 
kaip vyskupas, buvau pagarbiai sutiktas paties rektoriaus, palydėtas į 
pačią pirmąją eilę. Netrukus rektorius atlydėjo liesą kunigą Giovanni 
Montini iš Vatikano Sekretarijos ir pasodino šalia manęs. Pasisveikino- 
me. Jis buvo nekalbus, man nebuvo kaip jį daugiau kalbinti, netrukus 
prasidėjo programa, tad mudu taip beveik ir nepasikalbėjome. Po oficia- 
lios dalies pobūvyje susitikau buvusių mano profesorių, studijų draugų, 
tad ir neteko padoriau pasikalbėti su kunigu Montini. Pirmą kartą ilgiau 
ir konfidencialiau pasikalbėjau dabar su juom - jau su Popiežium. 

Prieš audienciją su Šv. Tėvu įteikiau arkivyskupui Angelo Dell" Agua 
iš anksto mano parengtą sąrašą kandidatų, tinkančių į vyskupus, iš viso 
12 asmenų: iš visų Lietuvos diecezijų ir vienuolijų kunigų, neaplenkiant 
ir saleziečių. Pirmuoju įrašiau prel. L. Tulabą, kolegijos rektorių. Kaip 
vėliau patyriau, Vatikane svarstant šį mano prašymą ir kandidatą ; 
vyskupus, pirmuoju ir buvo svarstytas prel. L. Tulaba. Kardinolas J. Piz- 
zardo pareiškė, kad jis labai norėtų matyti prel. L. Tulabą vyskupu, jeigu 
tai suderinama su rektoriavimų. Jeigu šios dvi pareigos nebūtų suderina- 
mos, tada pirmiausia jis turįs likti kolegijos rektorium. Dėl suprantamų 
priežasčių jis negalėjo būti kartu ir vienose, ir kitose pareigose, tada 
buvau paklaustas, kurį kandidatą siūlau po jo. Konfidencialiai visa tai 
pasakiau prel. L. Tulabai. Matyt, jis nebuvo tuo patenkintas, bet šį mano 
pranešimą priėmė ramiai ir abu kartu tarėmės, ką siūlyti pirmuojų 
kandidatu. Abu sutarėme, kad bus geriausia pasiūlyti tada tėvų marijonų 
vicegenerolą kun. dr. Praną Brazį. Taip ir padariau. 

Apie lapkričio vidurį Romoje įvyko metinė Amerikos vyskupų 
konferencija. Gįžęs iš jos vakare arkiv. O'Hara, nuncijus Airijoje, per 
vakarienę Kolegijoje priėjęs prie manęs, sveikino su laimėjimu, kad 
nutarta Vašingtone, Švč. Marijos tautinėje šventovėje, leisti lietuviams 
įrengti koplyčią mano atsakomybe. Mat anksčiau ta pati koplyčia buvo 
žadėta Amerikos ukrainiečiams, bet mirusio Filadelfijos arkivyskupo 
metropolito įpėdinis paprašė trejų metų apsisprendimui. Rytojaus dieną 
Bazilikoje prieš sesijos pradžią priėjęs prie manęs Vašingtone D. C. 
arkiv. P. O'Boyle pranešė man tą patį ir klausė, ar aš galiu tikėtis 
surinksiąs reikiamą sumą (šventovei 250 000 $). Atsakiau, kad 60 000 $ 

galiu jau dabar garantuoti. Jis apsidžiaugė ir mane sveikino. Tą pat dieną 
susitikęs sveikino mane ir kardinolas Fr. Spelman. Nors formalus atsaky- 
mas buvo gautas tik dabar, bet aš tikėjausi teigiamo atsakymo ir todėl 
rengėme projektus, rinkome pinigus. Nesuprantamai delsė prof. V. Jony- 
nas. Per tai dalis darbų teko Elskui ir Kašubai. Išvykdamas į Romą, prof. 
V. Jonynui ultimatyviai pasakiau, kad jeigu grižęs prieš Kalėdas iš 
Romos rasiu jo darbus nepadarytus, jo atsisakysime. Tai padėjo. 

30 d. Lietuvos vyskupų prašomas parašiau Apaštalų Sostui prašy- 
mus dispensos 2 matrimonio rato non consumato 23-ims šeimoms 
Lietuvoje. 

Gruodis. 3 d. Įkalbėjau kalėdinį žodį Lietuvai per Vatikano ir 
„Amerikos balso“ radio. 

4d. baigėsi Vatikano II Susirinkimo 2-oji generalinė sesija (taip tada 
vadinosi). Prieš kelias dienas atvyko iš Lietuvos iš viso 12 asmenų: kun. 
dr. J. Labukas, dar du kiti kunigai ir būrys „korespondentų“. Jie atvežė 
daug reikalavimų kan. J. Stankevičiui: kad šis išrūpintų jiems privačią 
audienciją pas Popiežių, kad jis pats, Bakšys ir Krivaitis būtų paskirti 
vyskupais. Iš jų grupės mane konfidencialiai prašė, jog padaryčiau taip, 
jeigu galiu, kad jie nelaimėtų nieko, ko prašo. Pats kan. J. Stankevičius 
jų vengė. Kai jie paskyrė vakarą pasitarimui, kan. J. Stankevičius su savo 
sekretorium (kun. R.K.) važinėjosi iki vidurnakčio tramvajum po Romą, 
kad anie negalėtų jo surasti. Man pavyko gauti privačią audienciją 
vienam kan. J. Stankevičiui, o svečiai iš Lietuvos buvo paskirti audien- 
cijos su Don Orionės mokyklų mokytojų ir mokinių grupe. Iš Lietuvos tie 
buvo atsivežę lyg iš Rugieniaus, Maskvos įgaliotinio religijos reikalams 
Lietuvoje, dovaną Popiežiui: medžio lentoje suklijuotų gintaro gabalėlių 
Aušros Vartų Marijos paveikslą. Kanauninkai P. Bakšys ir Č. Krivaitis 
kreipėsi į mane, kaip tą dovaną Popiežiui įteikti, nes su jais audiencijon 
kan. J. Stankevičius nevyksta - priimamas atskirai, tad tas uždavinys 
tenkąs jiedviem. Patariau nutaikyti momentą pasisveikinimo metu, jeigu 
Šventasis Tėvas sveikinsis asmeniškai su kunigais, įteikti tai Šventajam 
Tėvui ar jo sekretoriui ir trumpu žodžiu paaiškinti, kas ir nuo ko. Tačiau 
audiencijoje per minią italiukų jie neprasimušė iki Popiežiaus, stovėję už 
nugarų ir gal nedrįsę patys eiti priekin, gal manę, kad juos kas nors privės 
arčiau Popiežiaus. Audiencijai pasibaigus, išsiskirstant palikę paveikslą 

audiencijos salėje ant stalo ir kažkam pasakę jo paskirtį. <...> 

9 d. išskridau į Čikagą. 

1964 m. 

Vasaris. 9 dieną buvau prašytas atvykti į Rokfordą, Ilinojuje, 
lietuvių bendruomenės Vasario 16-osios minėjimą, laikyti Mišias, daly- 
vauti programoje. Žinodamas klebono kun. J. Reikaus charakterį ir jo 
antilietuviškumą, prašiau mano kvietėjus pasitarti su vyskupu Lane, nes 
bejo žinios man nederėtų vykti. Vyskupas parašė man laišką, sakydamas, 
kadjis norėtų, kad aš atvykčiau. Pasitaręs su vyskupu telefonu, pažadėjau 
lietuviams atvykti ir parašiau laišką klebonui. Jis neatsakė. Telefonu 
susitarėme, kad mano Mišios bus vasario 9 d., sekmadienį, 12 valandą. 
<...> Per Mišias keliais žodžiais angliškai supažindinau nelietuvius su šių 
pamaldų ir mano apsilankymo prasme. Man tik pradėjus kalbėti lietuviš- 
kai, klebonas nuėjo į zakristiją, išjungė garsiakalbį ir išėjo į kleboniją. 
Bažnyčia nedidelė, visi girdėjo mane ir be garsiakalbio. Po Mišių jis 
nepasirodė, aš nėjau jo ieškoti, nuvykau su lietuviais tiesiai į jų salę netoli 
bažnyčios. Minėjime mano kalba buvo pagrindinė. Klebonas nepasirodė, 
niekas apie jį viešai nekalbėjo, bet jaučiau žmonių nepasitenkinimą iki 
užsigavimo. Prieš išvykdamas patariau rimtesniems vyrams nedaryti iš to 
„istorijos“, o ramiai, objektyviai ir trumpai parašyti apie viską vyskupui 
ir Apaštaliniam Delegatui. Nors ir nemačiau, bet jie turbūt taip ir padarė, 
nes vasarą gavo vyskupas iš Romos įsakymą kun. J. Reikų iš tos parapijos 
paleisti ir surasti kitą lietuvį kunigą. Apie tai buvau informuotas ir aš. 
Vietoje kun. J. Reikaus buvo paskirtas kun. P. Daus /Daukus/. Apaštali- 
nis Delegatas Vagnozi parašė jam laišką, linkėdamas suburti lietuvius, 
laiško nuorašą atsiuntė ir man. 

<...> . 

Birželis. 7 d. Dvi Konfirmacijos grupės St. Pius X (Lombarde, 
Džoliete). Pirmoji grupė buvo vadinamųjų atsilikusių vaikų, apie 80, 

įvairaus amžiaus, suvežtų iš apylinkių, net iš Čikagos. Amžius: 10 - 18 
metų. Jau įeidamas procesijoje pastebėjau graudžiai verkiančių. Tai tų 
vaikelių tėvai. Prieš Konfirmaciją pamokslą pasakė kun. benediktinas iš 
Lislio, kalbėjo teologiškai apie sakramentą, be jokios aliuzijos į tuos 
jaunuolius. Manau, kad jis išmintingai pasielgė. Konfirmuodamas ma- 
Čiau jų nenormalumo visokių laipsnių, tačiau manęs tai nejaudino. Buvau 

su tuo apsipratęs iš vikaravimo Kalvarijoje laikų, kurtada buvo vienintelė 
psichiatrinė ligoninė irtekdavo ten lankytis, kad ir ne kasdien, tai vis tiek 
dažnai. Mane jaudino sveikų verksmas. Baigęs Konfirmaciją ir atkalbė- 
jęs maldas, paprašiau valandėlei visus atsisėsti. Teko pasistengti, kad 
pats nesijaudinčiau. Iš anksto apie tai nieko negalvojęs, pakalbėjau 
maždaug šitaip: Matau jūsų tarpe verkiančių. Tai šių vaikelių savieji. Ko 
jūs verkiate? Jie visi pakrikštyti, gal visi priėmę ir dar ne kartą priims Šv. 
Komuniją, dabar suteiktas Šventosios Dvasios sakramentas. Jie gal visi 
nėra padarę ir gal niekad nepadarys net mažos nuodėmės. Ar ne labiau 
reikėtų verkti tų, kuriuos vadiname brilliant children? Mirtis visiems 
netolima, visų gyvenimą pabaigia, o kas mums gero liks po jos: ar mūsų 
talentai, ar sielos nekaltumas? Dėl ko bus daugiau garbės Dievui ir 
patiems daugiau laimės tr džiaugsmo? Taigi neverkite nei šiandien, nei 
niekad, Kas daugiau gavo, iš tų bus daugiau ir pareikalauta. Sielos visų 
nemirtingos. Šiuos vaikelius mylėkite ir gerbkite net daugiau negu 
talentinguosius. Po to gavau kelis laiškus. Viena mokytoja, kuri rašo 
buvusi vienos mergaitės globėja, mane mačiusi pirmą kartą. Mano 
žodžiai jai padarę didelį įspūdį ir ji mananti, kad aš esąs labai drąsus 
žmogus. Parašė padekos laišką ir ten dalyvavęs Džolieto generalinis 
vikaras, ir vėliau viena proga man pasakojo, kad mano kalbą jis pakarto- 
Ję5 viename diecezijos kunigų susirinkime. 

<. > 

Rugsėjis. 10 d. atskrendu į Romą. Sužinojau, kad kan, J. Stankevi- 
čiaus rusai neišleido. Su kun. P. Bakšiu ir kun. Č. Krivaičiu atvyko kun. 
Barauskas iš Telšių. Taigi nebeliko nė vieno iš Lietuvos, kuris Susirinki- 
me dalyvautų kviestas Apaštalų Sosto. 

13 d. pavakare Kryžiaus procesija iš Šv. Kryžiaus bazilikos į 
Koliziejų. Kryžių nešė Šventasis Tėvas Paulius VI, visi vyskupai ėjome 
procesijoje paskui jį. 

14 d. Sesijų pradžia. Jau pirmosiomis dienomis pajutome, kad buvę 
triukšmingieji liberalūs kalbėtojai pritilę: Doefner, Suenons, Alfrink ir 
kt. 

1] d. kalbėjau per Vatikano radiją apie Marijos Motinysitę. 

Spalis. 22 d. Ryte Bazilikoje prieš sesijos pradžią pasistengiau 
sutikti kard. James Fr. L. Mclntyre tr paskui Hamiltono vysk. J. Ryan. 


254 


Prašiau vieną dėl kun. J. Kučingio, kitą dėl kun. J. Tadarausko, kad juodu 
gautų kokį nors pagarbos titulą iš Vatikano. Kardinolas J. Fr. L. McInty- 
re pritarė ir pažadėjo padaryti, kas reikia, o vysk. J. Ryan trumpai atsakė: 
„Na, tada jis turėsiąs daug tokių padaryti, o to jis nenorįs“. Ir nenorėjo su 
manim kalbėti. 

<.> 

Sesijos pradžioje priėjo prie manęs mons. Willebrand, kardinolo Bea 
sekretorius, ir man pasakė, kad Bazilikoje esą du rusai ortodoksai kunigai 
stebėtojai ir norėtų su manim konfidencialiai pasikalbėti, bet kad niekas 
nežinotų. Gerai, sakau, eikite, sutarkite vietą čia, Bazilikoje, ir pasikal- 
bėsime. Ne, jis atsakė. Jie norėtų kur nors užmiestyje, kad niekas 
nežinotų, nematytų. Aš atsakiau, kadtokio pasimatymo man nereikia. Ar 
garantuoji, klausiu jį, kaip ir kuo toks pasimatymas gali baigtis? Aš 
nuvyksiu vienas, jie atvyks visa gauja iš Maskvos ambasados ir mane 
arba nužudys, arba pagrobs. Jis nustebęs klausia, artu jais nepasitiki? Ne, 
atsakiau, jeigu nori čia, Bazilikoje, galime pasikalbėti, o kitur ne ir man 
jie visai neįdomūs, jokių paslapčių tarp mūsų negali būti, išskyrus kokią 
nors kreivą jų intenciją. Monsinjoras nustebo ir buvo aiškiai nepatenkin- 
tas. Vėliau šį visą įvykį smulkiai aprašiau ir įteikiau arkiv. A. Samore. 

Daugiausia mons. V. Mincevičiaus padedamas parengiau netrum- 
pą, apie 20 puslapių pranešimą apie Bažnyčios padėtį Lietuvoje. Mons. 
V. Mincevičius išvertė į italų kalbą, ją peržiūrėjo jo E L T O S bendra- 
darbis italas, padauginome ir išsiuntinėjome ar į butus išnešiojome 
visiems Susirinkimo dalyviams. Tai buvo padaryta su Vatikano ir Susi- 
rinkimo prezidiumo žinia. 

<.> 

Lapkritis. 14 d. laikiau Mišias prie šv. Petro karsto. Pasistengiau tai 
padaryti su mintimi, kad pavasarį man sukaks 25 metai vyskupavimo, 
kaip nors kitaip minėti nemaniau ir nenorėjau, tad norėjau pats sau tai 
priminti panašiais išgyvenimais. 

Tomis dienomis susitikau Bazilikoje Bombėjaus kardinolą Valeria- 
no Gracias ir pasakiau norįs formaliai įregistruoti lietuvių dalyvavimą 
Bombėjaus Pasauliniame Eucharistiniame Kongrese gruodžio mėnesį. 
Jis atsiuntė pas mane jauną savo sekretorių, kurį buvau sutikęs anksčiau, 
kai jis studijavo Romos Akademijoje irartimai bendravo su kun. A. Bač- 

kiu. Prel. L. Tulaba ir kai kas iš Vatikano mane labai gąsdino, kad 
nevažiuočiau į Bombėjų. Prel. L. Tulaba kiek anksčiau kelionėje po tuos 
kraštus labai sirgo - apsinuodijo vandeniu ar maistu. Žinojau, kad 
Vatikane daug nepalankių žadamai Šv. Tėvo kelionei į tą kongresą. Aš 
vis tiek buvau nusiteikęs vykti ir pamažu tvarkiausi. Su Pan American 
agentu aptariau visą kelionės planą, kur ir kiek laiko sustosiu, jis man 
atvežė visai kelionei orlaivio bilietą su raide I-important, kas kelionėje 
turėjo praktiškos reikšmės. Kur sustojau tik vienai dviem naktim, visur 
buvo veltui geras hotelis, specialus limuzinas. Deramu laiku pasirūpinau 
gauti visus reikalingus skiepus, kurių kelionėse niekad nepamiršdavau, 
nes tai buvo mano paties sveikatos saugumui, o ne tušti formalumai. 

3-oji Sesija buvo tokia, kad vieną rytą, mums laukiant autobuso vykti 
į Baziliką, Seilemo Australijos vyskupas Lyon man sako: „Žinai, atrodo, 
kad iš Susirinkimo grįšime katalikai. O po pirmos sesijos atrodė, kad 
išsiskirstysime protestantai“. 

Sesija baigėsi lapkričio 21 dieną. 

Prisikalbinau prel. L. Tulabą vykti su manim nors į Šventąją Žemę, 
pasiūliau apmokėti jo kelionę. Vykti sutiko, apmokėjimo nenorėjo priim- 
ti, bet tai padariau. Jis neturėjo jokio intereso vykti, o man tai buvo didelė 
pagalba, nes ten jis jautėsi kaip namie. 

22 d. išskridome iš Romos į Beirutą, kur, praleidę porą dienų, lankę 
istorines vietas, antros dienos vakare skridome į Jordanijos Jeruzalę. 
Nusileidome ne Jeruzalėje, bet Amane, nes Jordanijos Jeruzalės aerouos- 
tas be jokių šviesų, nusileisti galima tik dieną. Iš Amano į Jeruzalę 
keleivius vežė limuzinai, lydimi ginkluotų arabų, nes pasitaiką kelyje 
užpuolimų, apiplėšimų. Jeruzalėje apsigyvenome nedideliame ir dar 
nebaigtame hotelyje netoli nunciatūros. Viešbučio savininkai buvo ame- 
rikiečių šeima. Nunciatūroje radome labai „karštą“ atmosferą. Vatikano 
II Susirinkimo toje sesijoje nebuvo priimtas kardinolo Bea projektas 
žydų klausimu. Arabai katalikai ir nekatalikai pyko, kad apie žydus per 
daug kalbėta. Žydai pyko, kad nebuvo priimtas kardinolo Bea pareiški- 
mas. Į nunciatūrą plaukė viena po kitos telegramos su kietais protestais. 
Daugelis katalikų bendruomenių telegramomis pranešė išstoją iš Romos 
Katalikų Bažnyčios. Mons. C. Baldicci jaudinosi, nežinojo, ką daryti. 

inoma, visa tai siuntė į Romą, į Vatikaną. Įspūdis buvo tikrai nemalo- 
nus, kol paaiškėjo, kad visos tos telegramos yra vieno asmens, vieno 
kunigo. 

Žydų būdingiausia reakcija gal buvo laikraštyje „Herald“. Viename 
numeryje išspausdino du straipsnius Rabinų Akademijos profesorių: 
vienas rabino, kitas pasauliečio. Rabino straipsnis, kaip reakcija į Vati- 
kano II Susirinkimo gestą, buvo gana standartinis. Pasaulietis profesorius 
drąsiai ir atvirai patarė žydams peržiūrėti savo Talmudą, jeigu jie tikisi ir 
laukia krikščionių broliško nuoširdumo. Nuoširdumas turi būti abipusis, 
o Talmudas esąs to kontradikcija. Žydai esą labe“ naivūs, manydami, kad 
krikščionys nežino, ką Talmudas kalba apie krikščionis. 

<.> 

Ne tik Kongreso programoje dalyvaudamas, bet ypač Popiežiaus 
atvykimo ir jo išvykimo proga mačiau, kaip tada ne tik Popiežiaus 
reikalus tvarkė, bet ir visą Bombėjų valdė, neišskiriant policijos ir didelių 
ponų, kun. Povilas Marcinkus. Reikia pripažinti, kad jam tai puikiai 
pavyko. Jis čia atvyko keliom savaitėm prieš Kongresą. Po chaoso 
lankant Šventąją Žemę, Vatikane daug kas bijojo, kad Indijoje gali būti 
net daug blogiau. Jeigu ne organizuota iš anksto tvarka, jeigu ne griežtas, 
nors ir mandagus kun. P. Marcinkus, Popiežius niekur nebūtų buvęs 
laiku. Tikrai pelnytai Popiežius jį paskelbė prelatu dar Bombėjuje, vos 
įžengęs į orlaivį. Tai miniu, nes prelato laipsnio tarnautojų tada Sekreta- 
rijoje nebuvo, tik monsinjorai. 

<...> 

1965 m. 

Vasaris.2 d. Klivlende dalyvavau kun. V. Vilkutaičio kunigystės 50 
metų sukakties paminėjime. Jis iau atsisakęs klebono pareigų, gyvena 
klebonijoje, jo vietoje klebonu yra kun. Boleslovas Ivanauskas, buvęs 
mano mokinys Vilkaviškio kunigų seminarijoje. 

<.> 

13 d. Audiencijoje pas Šventąjį Tėvą jis pranešė, kad prel. L. Tulaba 
pakeltas į Apaštalinius Protonotarus. Tai padaryta, kad parodytų, jog ir 
vyskupą renkant jo vardas nebuvęs antraeilis. Audiencijoje dalyvavo ir 
daugiau maldininkų, rodos, argentiniečių grupė. Audiencijos pabaigoje 
Popiežius sveikinosi asmeniškai su dalyviais ir pats pasiūlė nusifotogra- 
fuoti su lietuviais. Aplink jo kėdę negalėjo tilpti visi - parinkome kunigus 
ir kelis pasauliečius. Popiežius, žiūrėdamas į kitus stovinčius, sako man: 
„Tas dvi su tautiniais rūbais paimti“. Tai buvo p. Birutė Venckuvienė iš 

Paryžiaus ir p-Iė Augustaitytė iš Miuncheno. Pastačiau Venckuvienę iš 
dešinės pusės po vysk. P. Brazio, o aš, truputį pasitraukęs į užpakalį, 
pastačiau Augustaitytę Popiežiaus kairėje. 

<.> 

15 d. vakare skridau virš Afrikos į Rio de Žaneirą dalyvauti P. 
Amerikos lietuvių kongrese. Naktį valandai orlaivis sustojo Dakare, 
paskui tik Brazilijoje. Priešpiečiais pasiekėme Rio de Žaneirą, čia pakeitę 
lėktuvą, išskridome į San Paulą. Tame pačiame orlaivyje skrido ir 
ministeris S. Lozoraitis. Jis, kiek mačiau, nes sėdėjome ne kartu, miego- 
jo, 0 aš nemigau ir šią naktį. 

2. 

Lietuvių kongreso programa ir visa eiga buvo neblogi, bet iš spau- 
dos, radijo, TV padarytos propagandos atrodė, tarsi būtų koks grandiozi- 
nis įvykis, liečiąs visą Braziliją. Tai buvo prel. P. Ragažinsko veikla. 
Lankantis pas civilinę valdžią, Bažnyčios hierarchijos asmenis, jautėsi, 
kad čia prel. P. Ragažinsko įtaka panaši į prel. L. Tulabos, kun. V. Min- 
cevičiaus Romoje, kunigų N. Salduko, Matučio, M. Tamošiūno Kolum- 
bijoje, o gal net kai kuriuos iš jų ir pralenkiąs. Nors jis pats visada tylus, 
apie savo santykius niekad neužsimenąs, bet tai jautėme visi ir visur. 

<.> 

Balandis. Grįžęs iš P. Amerikos radau liūdną žinią - mirtinai sirgo 
kardinolas A. G. Meyer. 

7 d. aplankiau jį Gailestingumo ligoninėje. Sąmonės jis jau neturėjo. 
Pasimeldžiau, su ten sėdinčiu jo sekretorium abu apsiverkėme, palaimi- 
nau. Tai buvo paskutinis pasimatymas su kardinolu, kuris buvo visų 
gerbiamas Čikagoje, Vatikano II Susirinkime iš pat pradžių laimėjo visų 
pagarbą ir prielankumą, kurio žodis visada buvo trumpas, turiningas ir 
įtikinamas. Tačiau praėjusioje, 1964 metų sesijoje, visi atkreipė dėmesį 
į pasikeitusį jo charakterį. Vėliau sužinojau, kad jau senokai jį kankino 
galvos skausmai, nemigos, kad nuo skausmų turėdavęs nuolat vartoti 
medikamentus. Nustatė, kad jo smegenyse išaugusi votis tumoras, tokio- 
je vietoje, kad pagelbėti nebuvo galima. 

9 dieną pasklido žinia, kad kardinolas A. G. Meyer mirė. Man ypač 
gaila to žmogaus dėl jo išsilavinimo ir'sveikų sprendimų. Ypač posusi- 
rinkiminiu laiku jo protas ir dvasia būtų buvę labai naudingi ne tik 
Čikagai, bet ir platesniam pasauliui. 

Gegužė. 19 d. Šv. Kryžiaus bažnyčioje mano pontifikalinės Mišios, 
minint mano vyskupavimo 25 m. sukaktį. Lietuvių kunigų ne tik iš 
Amerikos, bet Kanados, net Romos dalyvavo gražus skaičius. Iš vyskupų 
dalyvavo: Cletus O'Donnelli, Čikagos arkid. administratorius, Aloysas 
Wiczislo, Raymond Hillinger, Martin McNamara, Džolieto vyskupas, 
marijonų kongregacijos generolas, vyskupas Pranciškus Brazys, mons. 
Povilas Marcinkus, kuris perskaitė P. Pauliaus VI sveikinimą ir raštą, 
man suteikiantį garbės titulą Assistens Solio - Sosto Asistento.<...> 

Gruodis. 8 d. baigėsi Vatikano II Susirinkimas. 

Pabaigos iškilmės vyko lauke - prieš Šv. Petro baziliką. Procęsijai 
apsirengti ir susirikiuoti vyskupai susirinkome Bazilikoje. Man besiren- 
giant, J. E. kardinolas Julius Doefner, Miuncheno ir Freizingo arkivysku- 
pas, priėjo prie manęs ir, tvirtai spausdamas man ranką, pasakė: „Sveiki- 
nu ir dėkui tau už drąsą. Ne viską laimėjai ko siekei, bet laimėjai daugiau 
negu žinai“. Jis buvo vienas iš Susirinkimui pirmininkavusių ir, matyt, 
buvo viską skaitęs, ką kada Susirinkimui parašiau. O parašiau gana daug. 
Tiesa, kalbėjau tik vieną kartą pirmoje sesijoje, irtai nesvarbiu klausimu: 
apie spaudos, radijo, TV svarbą. <...> 

Gaila, kad turiu ne visus nuorašus to, ką parašiau pasiruošimo 
metais, būdamas vienoje iš paruošiamųjų komisijų ir paskui jau Susirin- 
kimo eigoje. Buvau prisiekęs paslaptį ir stengiausi ją ištikimai tesėti, 
Pasitaikė tokių, kurie buvo mažiau skrupulingi negu aš. Taigi ne vieną 
mano parašytų dalykų ras tik skaitą Vatikano archyvuos surinktą Susirin- 
kimo medžiagą. Prel. L. Tulabą buvau užregistravęs asmeniniu patarėju 
=toks buvo leistas, - sesijų metu rašydamas apie daugybę klausimų, su juo 
tariausi, tačiau ką rašiau prieš Susirinkimo pradžią, pertraukų metu grįžęs 
į Čikagą, rašiau vienas sau, niekas nėrato skaitęs. Susirinkimo priimtuose 
nutarimuose, jeigu tai būtų ir ne mano vieno mintys, tai yra nemažai 
minčių, kurias esu įteikęs raštu Susirinkimui. Daugiau mano parašytų 
dalykų buvo perduota Kanonų kodekso peržiūrėjimo komisijai. To naujo 
Kodekso dar neturime, bet esu tikras, kad kai kurie mano siūlymai bus 
priimti. 

Kelis mano raštus, kurių nuorašų neturiu, paminėsiu. 

1. Atidarant Susirinkimą, buvo pateiktas P. Jono XXIII parengtas 
pasveikinimo žodis pasauliui Susirinkimo vardu. Projekte buvo paminė- 

ta ir Tylos Bažnyčia. Lenkijos kardinolas Wiszinski, Vengrijos vyskupas 
Homvasz 1r vienas Čekijos vyskupas pasisakė prieš tai, jie tiesiog prašė 
Tylos Bažnyčios neminėti. Anot jų, Rusijoje ir visame komunistiniame 
pasaulyje daba: vyksta ryškus persiorientavimas Bažnyčios atžvilgiu ir 
nereikia reikalo gadinti, komunistų erzinti. <...> Reikia konstatuoti, kad, 
jau nekalbant apie anuos Vengrijos ir Čekijos vyskupus, kurie ir namie 
buvo žinomi kaip prisitaikantys, Lenkijos kardinolas Wiszinski buvo 
toks pat naivus, kaip ir iš Lietuvos atvykę kunigai, - tikėjo, kad Maskva 
nuoširdžiai nori susitarimo su Roma. O buvo tai tik bandymas paleisti 
susirinkusiems dūmų į akis.<...> 

Antras mano stiprus raštas, kuris prel. L. Tulabai atrodė per stiprus, 
buvo atsakymas į kardinolo Bea pateiktą tekstą žydų klausimu. Tame 
tekste žydus atsiprašė visos Katalikų Bažnyčios vardu. Aš savo rašte 
pareiškiau, kad visa Katalikų Bažnyčia neturi už ką žydų atsiprašyti. 
Jeigu kurio krašto tikintieji jaustųsi, kad jų krašto Bažnyčia turi už ką 
atsiprašyti, tegul sveiki atsiprašo. Tačiau reikia gerai pagalvoti, ar toks 
gestas būtų užiarnautas net viso Vokietijos Episkopato vardu. Vokietijo- 
je katalikai žydų nepersekiojo, o tai darė pačių žydų nubedievinti buvę 
krikščionys. Žmonės, padaryti gyvuliais, vėliauaranksčiau užtai atsiker- 
šija tiems, kurie juos tokiais padarė. Jeigu kardinolo Bea siūlomas tekstas 
nebus pataisytas, esant reikalui, aš viešai protestuosiu kaip Susirinkimo 
dalyvis. Įdomu, kad tas pirmas tekstas buvo labai greitai pakeistas, turbūt 
pačios Komisijos, kardinolui sutinkant, nes pakeitimams viešai jis ne- 
prieštaravo. 

Vos tik buvo priimta Liturginių reikalų konstitucija, tuoj padariau 
žygių aprobuoti viešam naudojimui prel. G. Bartkaus parengtus lietuviš- 
kus Mišių tekstus „Būk mums malonus“. 1964 m. kovo 14 d. gavau 
teigiamą atsakymą. 

Tų pačių, 1964 metų, pradžioje suorganizavau lietuvių Liturginę 
komisiją rengti lietuvių kalba liturginiams tekstais ir pačiam Apeigynui. 
Per Vatikano ir „Amerikos balso“ radiją perdavėme tą žinią į Lietuvą. 
Ten Rugienius tuoj pasikvietė į Vilnių vysk. P. Maželį ir liepė paskirti 
Liturginę komisiją greitomis parengti Apeigyną lietuvių kalba. Jie dirbo 
Lietuvoje, čia dirbo daugiausia kun. P. Dambrauskas. 1964 metų rudenį 
atvykstantys iš Lietuvos kunigai ir aš iš Čikagos atsivežėme Apeizyno 

lietuviškus tekstus, daugiau kaip tris savaites dirbome juos palygindami, 
įteikėme Susirinkimo Liturginei komisijai, ir mūsų darbas buvo patvir- 
tintas. Skubėjomę spausdinti ir mes, ir anie Lietuvoje valdžios leidimu. 
Netgi pirmiau, negu mes spėjome baigti mūsų darbą, Romoje buvo gauti 
500 egz. Vilniuje spausdinto Apeigyno, parduoti po 5 dolerius. Lietuvoje 
tačiaujo niekas negavo. Kai sužinojau, kad Lietuvoje jis negaunamas, per 
Vatikano ir „Amerikos balso“ radiją gana smarkiai tai kritikavau. Ar dėi 
to, ar ne, bet po to buvo duota kiekvienai bažnyčiai po keturis egz., bet ne 
privačion kunigų nuosavybėn. 

Kaip minėjau, antros sesijos pradžioje tariausi su kardinolu Cicog- 
nani, Valstybės Sekretorium, ir su Susirinkimo prezidiumu dėl mano 
atsakymo į kardinolo Wiszinski, vysk. Homwaszo oportunizmą komu- 
nistų atžvilgiu. Buvo sutarta, kad atsakymą galėsiu pats paskleisti Susi- 
rinkimo dalyviams. Aš buvau prašęs, kad tai galėtų išplatinti Bazilikoje 
patarnaujantys. Man buvo atsakyta, kas visai suprantama, kad tai galėtų 
būti precedentas kitiems reikalauti dalyti Bazilikoje visokius poleminius 
straipsnius ir pan. Niekas man nedraudė tai daryti pačiam ar suradus 
taikininkų, kad ir Bazilikoje. Padedamas daugiausia kun. V. Mincevi- 
čiaus, parengiau platų pranešimą apie Katalikų Bažnyčios padėtį Lietų- 
voje, ir tai buvo įteikta visiems Susirinkimo dalyviams, išsiuntinėjant į jų 
gyvenamąsias vietas. Savo pasiekiau, atgarsis buvo geras, įvairių kraštų 
spauda tai paminėjo, pvz.“Stimmen der Zeit“ įdėjo visą tekstą. 

<...> į 

Tos paskutinės sesijos metu įvyko dar vienas svarbus dalykas. Vos 
atvykęs į Romą, buvau pakviestas į Sekretaria ir buvo aptarta prel. dr. 
J. Labuko eventuali nominacija į vyskupus. Tai buvo padaryta dar prieš 
jam atvykstant. Atvykusį pakvietė į Vatikaną ir padarė šį pasiūlymą. Jam 
buvo priminta mano sugestija, kaip ištirti Maskvos reakciją. 1965 m. 
lapkričio 24 d. jam buvo pranešta, kad jis nominuojamas vyskupu, bet tai 
nebuvo paskelbta. Viešai buvo paskelbta tik iš vakaro prieš jo konsekra- 
ciją. Šventino gruodžio 5 d. Konsekravo vienuolyno koplyčioje kardino- 
las C. Confalonieri, kokonsekratoriai buvo arkiv. A. Samore ir vysk. 
P. Brazys. Buvo sutarta, kad aš laikysiuos nuošaliai, konsekracijoje 
dalyvavau tik koplyčioje, nevykau nė į pusryčius. Konsekracijos metu 


*66 X 


buvo ir du „korespondentai“ iš Maskvos ambasados. Tuoj po kardinolo 


261 


C. Confalonieri kalbos, kurios buvo švelnus tonas, bet labai stiprus 
turinys, „korespondentai“ išėjo. To pat sekmadienio vakare vyskupui 
ainešė iš Maskvos ambasados lapelį, kad pirmadienį ryte atvyktų. Vys- 
kupas nemažai nusigando, nes buvo pagrindo iš pranešimo turinio. 
Pirmadienio ryte, apsirengęs vyskupo insignijomis, nuvyko. O mes visi 
nekantriai laukėme, kuo tai baigsis. Jo paties žodžiais, jeigu jį tremtų 
atgal į Vorkutą ar uždarytų namų arešte, kaip vyskupus Sladkevičių ar 
Steponavičių, po turimos patirties Kazachstane jo tuomi neišgąsdins. 
Būtų blogiau, jeigu neleistų grįžti į Lietuvą. Grįžo iš ambasados nei 
išsigandęs, nei nusiraminęs. Ambasadorius pasisveikinęs, nepaprašęs 
net sėstis ir nieko daugiau nepasakęs. Po šio įvykio pirmu pasitaikiusiu 
rusišku lėktuvu, neatsimenu kurią dieną, vyskupas išskrido į Maskvą. 
Skrisdamas apsirengė vyskupiškais rūbais ir taip skrido iki Maskvos. 
Baimės turėjo, tad pasiėmė tik minimumą daiktų. Po kelių dienų gavome 
pranešimą, kad Maskvoje ypatingų kliūčių neradęs. Kiek laiko ir ką teko 
kalbėti Maskvos saugume, apie tai niekad neparašė. 

Prieš Kalėdas ir aš grįžau į Čikagą. 

Beje, dar prieš išvykstant iš Romos, aš, vysk. P. Brazys, marijonų 
kongregacijos generolas, ir Čekoslovakijos kardinolas J. Beran lankė- 
mės pas kardinolą Cicognani, Valstybės Sekretorių, ir įteikėme pro 
memoria, kad vieną iš mūsų paskirtų atstovauti pavergtiems kraštams 
būsimame Vyskupų Sinode, jeigu rusai neleis Sinode dalyvauti vysku- 
pams iš anapus geležinės uždangos. Mes kalbėjome tik apie tris Pabaltijo 
tautas. Šį žingsnį sąmoningai padarėme dar esant Romoje vyskupui 
J. Labukui ir kitiems kunigams iš Lietuvos ir Latvijos, kad jie tą žinią 
parvežtų į Maskvą. 

1966 m. 

Sausis. 31 d. data gavau kardinolo A. Cicognani laišką su neigiamu 
atsakymu dėl atstovavimo Vyskupų Sinoduose. Tačiau pasiekėm ko 
norėjom: Vatikanas, atėjus laikui, parašė Lietuvos, Latvijos vyskupams 
atsiųsti atstovą į Sinodą, ir rusai tai leido. <...> 

Liepa. 28 - 29 d. Vašingtone su lietuviais aptarėme mūsų koplyčios 
dedikacijos visas smulkmenas. Sustreikavus statybos darbininkams, 
grėsė pavojus, kad mūsų koplyčia nebus baigta. Taip būtų ir buvę, jeigu 
ne prezidento Johnson dukrelės vestuvės, kurios turėjo būti palaimintos 

toje šventovėje. Šventovės rektorius mons. T. Grady gavo Unijos leidimą 
darbininkams baigti mūsų koplyčią, kad tų vestuvių iškilmėms būtų 
galima šventovę išvalyti, išnešti pakopas, lentas ir kt. Tokiu laimingu 
supuolimu mūsų koplyčia galėjo būti baigta sutartam laikui. 

<.> 

Rugsėjis. 1 d. Vykstu iš anksto Koplyčią pašventinti į Vašingtoną. 
Atvykęs gavau Apaštalinio Delegato gražų ir išsamų P. Pauliaus VI 
laišką, skirtą šiai mūsų šventei. 

2 d. patikrinau visas šventės eigos detales. Susitariau su šventovės 
vadovybe, kad rytoj pavakare mūsų šventės vargonininkė Marija Mon- 
deikaitė-Kutz bandys naujus vargonus, kuriais dar niekas nebuvo grojęs. 
Bandys prižiūrima prancūzo, kuris vadovavo jų sustatymui ir liks Čia 
vargonuoti. 

3 d. mūsų koplyčios altorių konsekracija ir mano pirmos Mišios, 
asistuojant kunigams A. Zakarauskui ir J. Malin. Prie didžiojo altoriaus 
tuo pat metu lietuviškai Mišias laikė kun. J. Stankevičius. Po Mišių 
Marija Mondeikaitė-Kutz ir „Dainavos“ choras su solistais bandė vargo- 
nus. Tai buvo puiki proga ir choro bei solistų repeticijai. Prancūzas 
pasakė, kad mūsų vargonininkė puikiai valdo naujus vargonus. 

Rugsėjis. 4 d. Koplyčios pašventinimas. Kaip buvome iš anksto 
sutarę, labai punktualiai išėjo procesija šventinti koplyčios. Šventino 
kardinolas P. O'Boyle, Vašingtono arkivyskupas, Mišias koncelebravo- 
me aš ir būrys lietuvių kunigų, Šv. Tėvo laišką skaitė mons. P. Marcin- 
kus, pamokslą lietuviškai sakė prel. L. Mendelis. Dalyvavo kardinolai 
J. P. Cody, L. Shehan, Baltimorės arkiv. ir kiti svečiai. Koplyčiai nusi- 
pelniusius prelatus paskyriau asistuoti kardinolams. 

<.> 

1967 m. 

Sausis. Šių metų pradžia buvo įvairi. Lietuvius jaudino gandas, kad 
vyksta pas Popiežių Rusijos prezidentas Podgornyj. Mat rudenį Rusija 
minės revoliucijos 50 metų sukaktį, tad Maskva stengėsi visą pasaulį taip 
nuteikti, kad jos niekas neužkabinėtų. O tuo vizitu Podgornyj ir Maskva 
gal norėjo pritrenkti vis drąsiau galvas keliančius Lietuvos katalikus. 
Vieną dieną atvyko pas mane VLIKO, ALTo pirmininkai su p. L. Šimu- 
čių. Jie klausė mano nuomonės, ką manyčiau, jeigu jie lietuvių vardų 

protestuotų raštu Popiežiui prieš Podgornyj priėmimą. Jiems paaiškinau, 
kodėl nedera protestuoti, o patariau parašyti, kad Popiežius panaudotų tą 
progą iškelti jeigu ne Lietuvos laisvės, tai nors tikinčiųjų persekiojimo 
klausimą. Atrodo, kad mano motyvus jie suprato, rytojaus dieną telefonu 
man perskaitė rašto projektą, kuriam neturėjau ką prikišti, tik padariau 
nedidelę formalume pataisą. Parašiau Popiežiui laišką ir aš, pranešdamas 
lietuvių susijaudinimą ir pats prašydamas iškelti katalikų persekiojimą 
Lietuvoje. 

<.> 

Vasaris. 5 d. data gavau kardinolo A. Cicognani, Valstybės Sekre- 
toriaus, laišką, kad informuočiau lietuvius, jog Šventasis Tėvas priminė 
Rusijos prezidentui Podgomnyj Lietuvos Katalikų Bažnyčios reikalus. 
Kaip vėliau patyriau, parašė man, kad informuočiau lietuvius, nes viso- 
kių laiškų buvo parašyta ne vienas. Gal Vatikane nelabai ir orientavosi, 
kas tie rašantieji, užuot aisakę kiekvienam, man pavedė pranešti visiems. 
Tai padariau per lietuvių laikraščius. 

8d. data rašo arkiv. D. Vagnozzi, Apaštalinis Delegatas Vašingtone, 
kad man išsiųstos keturios knygos - asmeninė P. Pauliaus VI dovana. 
Žinoma, tai ne man vienam, o turbūt visiems vyskupams. 

27 d. data Vatikano Secretaria Status siunčia man konfidencialiai 
pluoštą dokumentų, kurie turėtų būti knygoje: Actes et Documents de St. 
Siege etc. Prašo mano nuomonės apie juos. Keli iš Kauno ir Berlyno 
nunciatūrų buvo labai neobjektyvūs. Savo nuomonę parašiau iabai 2tvi- 
rai, kai ką atpasakodainas taip, kaip buvo, kai ką laikydamas ar pavadinęs 
ne tik neobjektyviais, bet net šmeižikiškais ir todėl nusikalstamais dar 
gyviems asmenims. Vėliau gautame leidinyje tų mano „pasmerktų“ 

bazilikos kriptoje lietavių koplyčios reikalais. 

Gegužė, 6 d. pavakare skrendu į Monrealį, pas kun. F. Jucevičių, 
rytojaus dienos pamaldoms Lietuvių dienoje Pasaulinės parodos proga. 
Vakare atvykęs į kleboniją, čia radau P. Verbylą ir kitus Lietuvių bend- 
ruomenės žmones, kurie buvo labai susirūpinę rusų propaganda toje 
parodoje. Ten vykusioje rusų surengtoje estų dienoje rusai nesulaukę 
jokios opozicijos. Netrukus bus tokia ir Lietuvių diena su dainininku 

Noreika iš Vilniaus ir kt. Man tada staiga atėjo mintis, kuri buvo 
sėkminga. Kadangi tos dienos sutrukdyti negalime, tai patariau į koncertą 
susirinkti kuo daugiau, patriotinėms dainoms kelti ovacijas, jeigu dai- 
nuotų kokią prokomunistinę, ją trukdyti, o visą programą pabaigti Lietu- 
vos himnu, giedamu visos auditorijos. 

Taip pat sutarėme prieš tą laiką surengti Laisvųjų lietuvių dieną su 
pamaldomis kurioje nors Monrealio didesnėje bažnyčioje, su kokia nors 
programa parodos teritorijoje visiems jos lankytojams, atspausdinti 
lapelius su tinkamu atsišaukimu ir išplatinti parodos lankytojams ir 
visame mieste. Jeigu rusai tikrai atveš į parodą, kaip sklinda gandas, 
Vilniaus technikos studentų grupę, tai mūsų studentai turėtų susiorgani- 
zuoti juos pasitikti ir paimti savo įtakon. Visi šia proga sutarti planai buvo 
laiku sėkmingai įvykdyti. 

<.> 

Birželis. 1 d. Ryte pranešė telefonu iš Romos, kad staiga mirė 
vyskupas Pranas Brazys, laidojamas antradienį. Sekmadienį popiečiu 
skrisiu iš Hamiltono į Niujorką ir iš ten naktį į Romą. 

11 d. Hamiltone per Mišias pamokslo pradžioje pranešiau žmonėms 
tą liūdną žinią. Žmonių reakcija buvo tokia, kad ne vienas pradėjo garsiai 
verkti. Vysk. P. Brazys čia turėjo ne tik pažįstamų iš anksčiau, bet, jau 
būdamas vyskupu, neseniai lankėsi Amerikoje, Kanadoje ir Hamiltone. 

<.> 

13 d. Vysk. P. Brazį laidojome. Aš laikiau Mišias, pamokslą sakė 
arkivysk. A. Samore, absoliuciją po Mišių - kardinolas C. Confalonieri. 
Kapuose liturgines apeigas atliko tėvų marijonų generolas, prie kapo 
kalbėjo ministeris S. Lozoraitis ir prel. J. Aviža. 

14 d. Asmeninė audiencija pas P. Paulių VI. Jis nuoširdžiai pritarė 
mano prašymui skirti Europos lietuviams kitą vyskupą. Paklaustas apie 
kandidatus, atsakiau, palaikąs anuos vienuolika, kuriuos pasiūliau po 
vysk. V. Padolskio mirties, pirmą vietą skirdamas prel. L. Tulabai. 

<.> 

Rugsėjis. 17 d. Detroite laikiau Mišias ir dalyvavau lietuvio moky- 
tojo pagerbime. Šia proga įdomų pranešimą padarė iš Sibiro išsigelbėjusi 
mokytoja Rūkienė. 

27 d. Šv. Kryžiaus ligoninėje pirmas Romos koplyčios komiteto 

posėdis. Po mano pranešimo apie tai, kas jau padaryta, kad jau gautas 
sutikimas tokią koplyčią įrengti, buvo pasikeista įvairiais pasiūlymais. 

Spalis. 9 d. išskrendu į Romą, į III Pasauliečių Apaštalavimo 
kongresą. Išvykdamas palikau pranešimą šio kongreso, koplyčios ir 
kitais klausimais ALKo federacijos tarybos sesijai. 

Pasauliečių Apaštalavimo kongrese buvau įregistravęs Pasaulio 
lietuvių atstovybę ir tikrai ji buvo labai šauni. Prieš tai vykusioje Pasaulio 
katalikių moterų konferencijoje dalyvavusios p. Venckuvienė iš Pary- 
žiaus. p. Grinienė iš Vokietijos ir kt. pasiliko ir šiame kongrese. Mūsų 
grupės oficialus pirmininkas buvo dr. V. Vygantas, globėjas aš. Buvo 
būrelis jaunų žmonių iš Europos. Mes patyrėme daugelio prielankaus 
dėmesio. Tuo pačiu metu vyko ir pirmasis Vyskupų Sinodas, kur susiti- 
kau su vysk. J. Labuku. 

1968 m. 

Gegužė. 26 d. Jaunimo Centre, Čikagos salėje, koncelebravome 
Mišias ir ta proga pašventinau Švč. Marijos metalinį Aušros Vartų 
paveikslą. Jį Sibire skardos gabale padarė nežinomas Lenkijos karo 
belaisvis, galima spėti, kad vilnietis. Kai gen. Andersas vedė iš Rusijos 
vadinamąjį Sikorskio-Anderso lenkų korpusą per Aziją, tą darbą paliko 
Lenkijos senoje atstovybėje, bene Teherane. Po karų, kai senosios 
Lenkijos atstovybės buvo likviduojamos, Lenkijos atstovas atidavė pa- 
veikslą ten keliavusiai p. Bieliukienei, kuri, parvežusi į Ameriką, atidavė 
mūsų tėvams jėzuitams Čikagoje. Paveikslas stovėjo spintoje, ko! vieną 
kartą aš jį ten pamačiau ir pasiūliau pakabinti bažnyčioje, šoniniame 
altoriuje. 

27 d. Dalyvauju kun. V. Mikolaičio pagerbimo vakarie- 

Birželis. 1 d. vakare Lithuanian Forum Rudžių radijo programoje 
dalyvavome prof. St. Dirmantas, prof. P. Čepėnas, prof. dr. J. Meškau- 
skas ir aš. Visi kalbėjome apie baigiamą rengti Lietuvos universiteto 
istoriją, o aš pakalbėjau ir apie rengiamą koplyčią Šv. Petro bazilikoje 
Romoje. 

<.> 

14 d. Jaunimo Centre birželio trėmimų minėjimas. 

Spalis. 26 - 27 d. Čikagoje vyko Lietuvių Katalikų Federacijos 
suvažiavimas. 

27 d. Sisere p. Kleivų bute įvyko pasitarimas Pasaulio Lietuvių 
Katalikų Centro klausimais. Dalyvavo netik Amerikos LKF valdyba, bet 
ir iš Romos prel. L. Tulaba, iš Argentinos kunigai Steigvila ir Margis, iš 
Kanados T. Placidas Barius, pranciškonas, ir dr. Sungaila. Galima sakyti, 
kad šis pasitarimas ir buvo dabar vadinamosios Pasaulio Lietuvių Kata- 
likų Bendrijos užuomazga. Buvo visų pritarta ją steigti, buvo aptartas net 
pirmos valdybos projektas, nutarta formaliai tai padaryti Romoje šven- 
tinant lietuvių koplyčią, o per tą laiką išsiaiškinti ir užmegzti ryšius su 
įvairių kraštų lietuvių katalikų organizacijų centrais. 

<...> 

Gruodis. 19 d. Privati audiencija pas Šventąjį Tėvą. 

20 d. Gerai, kad atvykau ir gavau audienciją, nes radau visą maišą 
skundų, intrigų Europos lietuvių vyskupo klausimais. Vatikane, net pas 
Šventąjį Tėvą, radau nemaža pasipiktinimo tomis intrigomis. Tik tokiais 
atvejais pamatai, kokių yra menkų žmonių, kuriems asmeniškumas yra 
aukščiau visko. Vienos grupės pastangos prieš prel. L. Tulabą buvo 
tiesiog begėdiškos. Kad tokios intrigos vedamos, žinojau anksčiau, 
žinojau, kas jas kuria, nes keli kunigai, intrigantų įkalbinti, pasipiktinę 
mane informavo, bet nemaniau, kad tai pasieks patį Šventąjį Tėvą. 
Asmeniškame pokalbyje Šventasis Tėvas taip pasakė: „Iki šiol jūs, 
lietuviai, buvote vienybės simbolis. Kas dabar su jumis pasidarė?“ Jam 
paaiškinau, kad tai nedidelės grupės darbas. Jis pažadėjo lietuvį vyskupą 
paskirti. Ta proga pasikalbėjome ir koplyčios tema. Šventasis Tėvas 
pažadėjo dalyvauti jos dedikacijoje, jeigu priderinsim laiką, kad jis 
galėtų. Su mons. Montalvo ne tik pasikalbėjome, bet sugrįžęs į Čikagą 
parašiau jam laišką, paminėdamas asmenį, kuris visas intrigas organiza- 
vo, nepaisydamas jį saistančių patikėtų paslapčių - jas keliais atvejais 
sulaužė. Pasakiau žinąs, kad tas pat asmuo ir jį informuoja. Manau, kad 
mano laišką anam asmeniui jis bus parodęs. Žodžiu įspėjau prel. L. 
Tulabą, kad to asmens jis pasisaugotų. Aš neabejoju, kad tie intrigantai 
siekė gero, jų intencija jiems atrodė teisinga, gera, bet jų veikimo būdas 
buvo nepadorus, o ano asmens tiesiog šventvagiškas, nes piktnaudžiavo 

jam patikėtomis paslaptimis, kurios, jis pats tai žino, saisto sąžinę. 

1969 m. 

Sausis. 3 d. po 20 metų Elizabete, Niu Džersio valstijoje, paskutinis 
teismas dėl Ant. Andriejausko palikimo Veiviržėnų bažnyčiai. Robert 
Kennedy pakeitė iki šiol buvusią USA nuostatą neišmokėti palikimų „už 
geležinės uždangos“. Maskvos įgaliotas Niujorko žydas advokatas Mos- 
cowich (manau, kad jo tikros pavardės Amerikoje niekas nežino) pateikė 
teismui dabartinio Veiviržėnų klebono kun. Burneikio įgaliojimą paimti 
palikimą. Palikimas perduotas minėtam Moscowich. Palikimas atiteko 
Maskvai. Teismas nepripažino net mano iki šiol turėtų išlaidų. Po to 
kleboną moj iškėlė į kitą vietą, o Veiviržėnų bažnyčia nieko negavo. 

<. > 

Balandis. 12 d. Šios dienos data paskelbtas vysk. A. Deksnio 
paskyrimas. 

16 d. parašiau Šventajam Tėvui padėkos laišką už tą paskyrimą. 

Žinau, kad ne visi buvo tuo patenkinti, ypač tie, kurie Vatikane varė 
intrigas savom intencijomis. Tačiau prel. I. Albavičius, kun. Antanas 
Zakarauskas, Amerikoje gimęs lietuvis, man pasakė gražių komplimentų 
už tokį pasirinkimą. Anot prel. Albavičiaus, geresnio kandidato negalė- 
jau surasti. 

<.> 

Rugpjūtis. 23 d. vakare nuskridau į Niuarką, iš čia į Elizabeto 
kleboniją. Vyko L. Vyčių seimas, rytoj laikysiu jiems Mišias. Vakare į 
kleboniją prof. J. Stukas atvežė iš Lietuvos atvykusį kun. St. Lidį, su 
kuriuo du vienu pasilikome klebonijoje iki 2 val. ryto. Pasikalbėjome, ką 
jam patariau, jis paklausė. <...> 

Lapkritis, 16 d. Mišios ir pamokslas minint prezidento Aleksandro 
Stulginskio mirtį. 

<...> 

26 - 28 d. Čikagoje vyko Lietuvių mokslo kūrybos suvažiavimas. 
Daug jaunų ir įdomių žmonių. Nutarta steigti Lietuvių mokslo draugiją. 
Dalyvavo prel. L. Tulaba, P. Liuima, S. J. Visi jiems pareiškėme, kad tai 
nebus konkurencija su L. Kat. Mokslo Akademija, kad mes visi šią naują 
iniciatyvą remsime. 

<.> 

Gruodis. 27 d. Jaunimo Centre Tumo-Vaižganto 100 metų gimimo 
minėjimas. 

Sausis. 3 d. Šeboigane, Viskonsino valstijoje, mirė prel. Jokūbas 
Šlikas - geras mano, o ypač kun. A. Zakarausko, Šv. Kryžiaus ligoninės 
kapeliono, su kuriuo gyvenu, draugas. Abu nusprendėme vykti į laidotu- 
vės. 

<...> 

17 d. Šeštadienis. Labai šalta ir pusnys, o aš turiu vykti į Klivlendą, 
į lietuvių ruošiamą mirusio Lietuvos prezidento Al. Stulginskio paminė- 
jimą. 

18 d. Klivlende, Šv. Jurgio bažnyčioje, laikiau Mišias, paskui 
parapijos salėje dalyvavau a. a. prez. A. Stulginskio minėjime. Vėl 
nakvojau Šv. Jurgio klebonijoje. 

19 d., pirmadienį, skridau į Niujorką pas prof. V. Jonyną pamatyti, 
kaip sekasi skulptūrų darbai mūsų koplyčiai Romoje. Sutarėme, kad šio 
mėnesio pabaigoje darbai bus baigti ir orlaiviu išsiųsti į Romą. Tos pat 
dienos vakarą grižau į Čikagą. 

Vasaris. 7 d. Švč. Marijos Gimimo bažnyčioje palaiminau giminai- 
tės Vidos Orintaitės ir Algio Kaulėno moterystę. Vakare dalyvavau Ford 
Sičio klube jų svečių vakarienėje. 

8 d. Vyčių salėje dalyvavau Lietuvos Vyčių tradicinėje Lithuanian 
Memories šventėje. Tuo laiku vadinamoji Regio šaika daug triukšmavo 
prieš kardinolą Cody ir mane. Telefonu grasino, kad nedrįsčiau rytoj 
laikyti Mišių Šv. Kryžiaus bažnyčioje ir panašiai. Tame vakare pagyriau 
Vyčius už išmintį nesileidžiant įtraukiamiems į Regio ir Maskvos agentų 
balą, neminėdamas nei laikraščio, nei redaktoriaus, atsakiau „Naujie- 
noms“ (klausė Gudelis ir Gužauskas) į vakarykštį straipsnį. Pabrėžiau jų 
veiksmų sutapimą su birželio minėjimu ir dabar, Vasario 16-osios proga, 
pabrėždamas, kad visa tai daroma norint nukreipti lietuvių dėmesį nuo to, 
ką Lietuvoje daro Maskva, kad tokiomis progomis, kaip birželio įvykių 
ir Vasario 16-osios minėjimas, jie nekalba, tik kursto prieš Vatikaną, 
kardinolą Cody ir mane. Mano žodis buvo stiprus, girdėjau, kad padarė 
klausantiems įspūdį. 

15 d. laikiau Mišias Šv. Kryžiaus bažnyčioje minint Vasario 16-ąją. 
Dar iš vakaro telefonu grasino, kad nedrįsčiau to daryti. Šiurkščiai 

atsakiau. Ne tik Mišias laikiau, bet dalyvavau ir auditorijoje. 

16 d. laiške arkiv. Casaroli palankiai rašo apie mano 1964 - 1969 m. 
veiklos pranešimą. 

<...> 

Kovas. Kovo pradžioje italų, prancūzų ir kt. spauda mini, kad 
Maskvos „Literaturnaja gazeta“ puola Vatikano radiją. Gaunu įvairių 
pranešimų apie tai. 

<...> 

31 d. Sužinojau, kad Klivlendo arkivyskupas, vieno lietuvio prašo- 
mas, pasirašė laišką, kviečiantį kunigą iš Lietuvos atvykti svečiu į 
Ameriką. Parašiau Detroito arkiv. J. Dearden (Vyskupų Konferencijos 
pirmininkui) laišką, patardamas nekviesti nepasitarus. Deja, nors arki- 
vyskupo atsakymas buvo labai prielankus, bet kaip tik tuo metu Valsty- 
bės Departamentas naikino iki tol buvusį nerašytą formalumą, kad į 
Ameriką atvykti kunigams nebūtų duodama viza be kurio nors Amerikos 
vyskupo kvietimo. ž 

Balandis. 12 d. Penkių šventųjų kankinių bažnyčioje dalyvauju 
Mišiose minint Katynės žudynių 30 metų sukaktį. 

<.> 

21 d. „Pick Congress“ hotelyje, ukrainiečių iniciatyva, spaudos 
konferencija apie bolševikų įvykdytus ir vykdomus žiaurumus. Spaudos 
ir TV dėmesys labai menkas, nes kalbama apie senus dalykus, nepasakant 
nieko naujo. 

<.> 

25 d. Jaunimo Centre informacinis susirinkimas vykstantiems į 
Romą koplyčios dedikacijon. Kalbėta tik apie kelionę, o ne apie dedika- 
ciją. 

Koplyčios dedikavimo šventei tvarkyti mano iniciatyva buvo suda- 
rytas ir paskui praplėstas šventės komitetas. Greitai pajutau, kad viską 
tvarkys tik J. E. kard. A. Samore ir mons. V. Mincevičius, o gal tik vienas 
mons. V. Mincevičius. Neapsirikau. Tai pajutęs pradėjau kai ką tvarkyti 
aš pats, nors iš tolo. <...> Laišku paprašiau mons. Tulabą užeiti ir 
asmeniškai pasiteirauti, ar kardinolas P. Marella sutiktų konsekruoti 
altorių ir laikyti prie jo pirmąsias Mišias, kaip reikalavo ano meto apeigų 
taisyklės, ir taip pat paklausti vysk. P. Marcinkų, ar jis sutiktų pakalbėti 

vietoj manęs per Mišias. Pasiteirauti, ar dalyvaus Šventasis Tėvas, ar bus 
audiencija, ar kaip nors kitaip jis parodys dėmesį. 

<...> 

Liepa. 1 d. Atskridęs į Romą, išgirstu naujieną, kad kišjos 7 d. 
lietuviams Mišias laikys Šventasis Tėvas. Jis pats tai pasakė vysk. A. 
Deksniui praėjusį trečiadienį. Tai iš pagrindų keitė J. E. kardinolo A. 
Samore ir mons. V. Mincevičiaus numatytą tvarką. Dabaraitorių konsek- 
ruos kardinolas P. Marella, rytojaus dieną Mišias laikys Šventasis Tėvas, 
jis ir kalbės, o nuo lietuvių žodį pasakys vysk. P. Marcinkus. 

2-3 d. Paruošiau dovaną Šventajam Tėvui. Tai iš Lietuvos atsiųsta 
gintarinė Rūpintojėlio statulėlė maždaug pėdos aukščio. Ir Amerikoje, ir 
Romoje manyta, kad tai tinkama dovana tokia proga. 

<.> 

7 d. Labai punktualiai atvyko Šventasis Tėvas. Mūsų žmonės susi- 
rinko laiku, viskas buvo tvarkoj. Šventasis Tėvas palaimino koplyčią, 
uždegė padovanotą žvakę gale altoriaus ir pasimeldęs, pabučiavęs alto- 
rių, čia pat apsirengė Mišioms, kurios buvo laikomos kriptos centrinėje 
patalpoje, nes žmonių buvo kelis kartus daugiau, negu galėtų sutilpti 
mūsų koplyčioje. Buvo iš anksto pasakyta, keliems duos Komuniją 
Šventasis Tėvas. Žmones aš pats parinkau po kelis iš įvairių kraštų. 
Mišios buvo lotyniškos, tekstas sukurtas ir Šventojo Tėvo patvirtintas 
specialiai šiai progai. Daugiausia padirbėjo prel. L. Tulaba. Tekstų 
knygeles išspausdino Vatikane, padalijo visiems dalyviams, tad mūsų 
žmonės lotyniškai darniai ir garsiai atsakinėjo, darniai kalbėjo lotyniškai 
atgailos aktą, Gloria ir kita. Mišių pradžioje, per Sanctus, Komuniją, 
Mišių pabaigoje visi darniai giedojo lietuviškas giesmes, kokios buvo iš 
anksto sutartos ir Šventojo Tėvo pritartos. Po Mišių - vysk. P. Marcinkaus 
žodis lietuviškai, Šventojo Tėvo žodis itališkai ir vysk. P. Marcinkaus 
atpasakojimas angliškai, dovanos, aukos, Rūpintojėlio, prof. V. Jonyno 
paveikslo įteikimas. Šventasis Tėvas praleido valandėlę su mumis, 
asmeniškai pasisveikindamas su daugeliu, kurie galėjo jo ranką pasiekti. 
Svečių dalyvavo: kardinolai Slypi, Marella, Samore, arkiv. G. Benelli, du 
lenkai vyskupai, keletas iš diplomatinio korpuso, Italijos visuomenės. 
Viskas toli gražu viršijo tai, apie ką mes galėjome svajoti tokią šventę 
rengdami. 

Išleidę Šventąjį Tėvą, visi lietuviai ir kardinolas Marella grįžome 
prie P. Pijaus XI kapo: prie popiežiaus, kuris, P. Benedikto XV siųstas, 
lankė Lietuvą tuoj po Pirmojo pasaulinio karo kaip Apaštalinis Vizitato- 
rius. Tapęs Popiežiumi, pripažino Lietuvą de jure, 1926 įsteigė Lietuvos 
Bažnytinę provinciją, 1927 m. buvo pasirašytas Lietuvos konkordatas su 
Apaštalų Sostu. Prie jo kapo pasimeldę, padėję gėlių vainiką, krikome iš 
Bazilikos visi patenkinti. 

<.> 

8 d. Šv. Petro bazilikoje dalyvavome bendroje audiencijoje. Centri- 
nėje navoje prie tako buvo rezervuota vieta lietuviams. Savo kalboje 
Šventasis Tėvas mūsų dalyvavimą paminėjo ypatingai. Po mums skirtų 
žodžių lietuviai Bazilikoje sugiedojo Ilgiausių metų. Visas tris dienas 
viskas vyko labai sklandžiai, pagal aptartas smulkmenas. Už tai ačiū 
šventės komitetui ir ypač mons. V. Mincevičiui, prel. L. Tulabai. Dr. P. 
Karvelis ir keli kiti reiškė beveik nepasitenkinimą, kad aš niekur nepasi- 
rodęs. Aš jiems trumpai atsakiau, kad savo pasiekiau: koplyčia yra irjos 
dedikacija vyko geriau, negu buvo galima tikėtis. 

<.> 

9d. Praleidau lankydamas, padėkodamas: kardinolus P. Marella, A. 
Samnore, mūsų ministerį Lozoraitį ... 

Grįžau į Čikagą ne tik fiziškai gerokai pavargęs, bet dar ir su 
rūpesčiu. Už visokius extra darbus koplyčioje, už šventės išlaidas ir kt. 
gautos sąskaitos viršijo surinktą sumą visais 20 000 dolerių. Juos reikės 
surinkti, o darbą pabaigus ir jau net apvainikavus, tai nebus taip lengva 

<.> 

Rugsėjis. 1 d. Toronto tėvų pranciškonų lietuvių parapijos bažny- 
čioję laikiau Mišias ir sakiau pamokslą Lietuvių Katalikų Mokslo Aka- 
demijos suvažiavimo dalyviams ir kitiems susirinkusiems. Po Mišių 
salėje keli pasipiktinę parodė man tos dienos „Tėviškės žiburius“ su kun. 
P. Gaidos straipsniu pirmame puslapyje. Straipsnis atseit apie Romoje 
dedikuotą koplyčią, deja, nieko nei apie pačią koplyčią, nei apie šventę, 
tik ignoruojančios insinuacijos. Po pirmos pertraukos priėjęs kun. P. 
Gaida ta tema užvedė kalbą. Pasakiau savo nuomonę apie jo šališkumą, 
neobjektyvumą. Jis atsakė, kad parašyčiau apie tai, jis išspausdinsiąs. 

Jam atsakiau pavyzdžiu Bernardo Brazdžionio, kuris, prieš rašyda- 
mas „Lietuvių dienose“, atsiuntė raštu man klausimų, į juos atsakiau, ir 
tik tada jis parašė. Pats pirma padarai, o paskui klausi patarimo. Jį 
pavadinau snobu ir nuėjau. 

> 

Rugsėjis. 12 d. parašiau į Vatikaną, kad gali skirti Telšiams vyskupą, 
Maskva nekliudys. 

19d. Market Parke eisena protestuojant dėi Siii0 Kudirkos išdavimo 
rusaiNS. 

<...> 

29 d. Sunkiai serga prel. M. Krupavičius, bet atsisako gultis į 
ligoninę ir reikalauja, kad išeitų iš jo buto Maldeikis, kuris jį saugojo. Šis 
vėlai vakare telefonu klausia, kaip jam pasielgti. Patariau prelato neerzin- 
ti, išeiti ir rytoj ryte vėl ateiti. Jis taip ir padarė. Panašiai buvo ir kitą dieną. 

Gruodis. 1 d. vakare antrojo aukšto gyventojai išgirdo, kad prelatas 
lygsmarkiai krito ant grindų. Moteris atėjusi rado prelatą iškritusį iš lovos 
ir nepajėgiantį atsikelti. Paskambinau dr. A. Katiliūtei-Rugienei, ši 
pašaukė dr. P. Kisielių. P. Kisielius gavo lovą Loreto ligoninėje. Prelatas 
protestavo vežamas į ligoninę, bet aš telefonu sakiau to nepaisyti. 

2 d. ryte nuvykau į ligoninę prelato aplankyti. Jis turėjo ligoninės 
paskirtą nuolatinę slaugę lietuvaitę, tuo buvo patenkintas, bet man 
mandagiai pasakė: „Kam čia atvęžėte, ką tai padės, kam žmones varginti 
ir užimti kambarį, kuris gal reikalingas tokiam ligoniui, kuriam galima 
padėti“. Atsakiau, kad šitaip jam bus patogiau, 0 mums ramiau žinant, 
kad jis yra prižiūrimas ir pagal išgales aprūpintas. 

4 d. prelatas mirė... 

Testamento vykdytojais palikti kun. V. Bagdanavičius ir p. Ant. 
Repšys. Pastarasis buvo rimtas širdies ligonis, ir juodu abu kreipėsi į 
mane, kad padėčiau tvarkyti laidotuves, ypač pamaldas irtinkamos vietos 
kapuose parinkimą. <...> Su administratorium P. Kulpavičium parinko- 
me kapo vietą šalia prel. I. Albavičiaus ir kitų senosios kartos žymių 
Čikagos ir kt. lietuvių kunigų kapų. 

> 

S d. 11 val. Cibic Centre aikštėje lietuvių demonstracija Simo 
Kudirkos reikalu. Ji buvo gausi, ypač daug jaunimo, studentų, bet ir labai 

tvarkinga, net ten dalyvavę policininkai po demonstracijos mums 
padėkojo. 

Kai ėjome į laidotuvių koplyčią atlydėti į bažnyčią prel. M. Krupa- 
vičių, p. p. B. Žukauskas, P. Spetyla, dar keli prelato tikri gerbėjai pradėjo 
karštai įrodinėti, kad prelatas esąs visos tautos žmogus, kad nesą laido- 
tuvių komiteto, kad prelatą reikią tinkamai palaidoti, reikią paminklo ir 
t.t. Man tai nepatiko ir jiems trumpai atsakiau, kad čia melskimės, o tuos 
reikalus palikime tvarkyti paties prelato paskirtiems. 

Radau nuošaliai kun. V. Bagdanavičių ir P. A. Repšį išvargusius ir 
išsigandusius. Čia pat buvo p. Repšienė, dr. A. Rugienė-Katiliūtė, p. Al. 
Rugytė, būrys kitų - visi susirūpinę dėl anų triukšmo, kad reikia laidotu- 
vių komiteto tvarkyti laidotuvėms. Trumpai pasakiau, ką aniems atsakęs. 
Vyrai ir moters siekė bučiuoti man ranką iruž pagalbą tvarkant laidotuvių 
reikalus, ir už anų nutildymą. 

8 d. lydime prelatą iš koplyčios į bažnyčią. 

9 d. koncelebruojame laidotuvių Mišias: prel. J. Balkūnas, mons. J. 

Tadarauskas, kun. V. Bagdanavičius, kun. E. Abromaitis ir aš. 
Kardinolo vardu dalyvavo vysk. A. Ambramowicz. Kapuose apeigas 
vykdė prel. J. Balkūnas. 

15 d. Balsuojame Ilinojaus valstijos konstitucijos pataisas. Aš prieš 
mirties bausmę. 

1971 m. 

Sausis. 9 d. vakare visa mūsų giminė pas G. Brazaičius Maler Byče, 
Garyje (Indiana), jo sesers Konstancijos išleistuvėse. Ji čia svečiavosi ir 
grįžta į Lietuvą. 

<.> 

Balandis. 18 d. L. Vyčių salėje salėje L. Kat. Federacijos Čikagos 
skyriaus susirinkimas, prel. L. Tulabos pranešimas, vad. A. Regio ir V. 
Žemaičio intrigos ir prel. L. Tulabos atviri, aštrūs žodžiai jiems (aš visai 
nekalbėjau). 

47 

Gegužė. 16 d. Šv. Jurgio bažnyčioje teikiau lietuviškai Konfirmaciją 
būreliui jaunuolių. 

Kun. K. Žemaičiui girdint, mokytojai mane prašė jam įsakyti šešta- 
dieniais ateiti į mokyklą ir vaikus pamokyti tikybos. Pirmadienį, mud- 
viem vykstant į aerouostą, jis teisinosi, kad su vaikais jis nemokąs, 
negalįs pradėti kalbėti. Kiek pastebėjau, jis ne ką daugiau kalbėjo ir su 
suaugusiais. 

2 

Rugpjūtis. 23 - 24 d. Marianapolyje Kunigų Vienybės seime. Čia 
teko pasakyti kietesnį žodį po kun. Ylos, Dabušio kalbų, kad reikią 
lietuviams savo diecezijos, kad visus valdytų. Atsakiau, kad norintys ir 
dabar susiklauso, o tie, kurie dabar nieko nepaiso, ir tada nieko nepaisys, 
jeigu ne jie valdys. Pirma reikia atsiklausti ir čia gimusių kunigų, 
parapijose dirbančių, kiek tokiam centrui paklustų. Siūliau paskirti 
komisiją parengti projektui, kaip pagyvinti lietuvių pastoraciją ir apskri- 
tai katalikiškąjį gyvenimą realiomis sąlygomis, o ne neįvykdomas utopi- 
jas kalbėti. 

<. > 

Rugsėjis. 28 d. pas mane Mišiolo vertėjų pasitarimas. 

<. > 

Spallis. 13 d. Pasitarimas su kviestais asmenimis dėl vakarienės 
Romos koplyčios skoloms. Patyriau, kokia ryžtinga yra p. S. Semėnienė, 
kiek palainkumo parodė jaunos ponios, kurias net mažai pažinojau ir 
nemaniau esant tokias talkininkes. 

<.> 

17 d. dalyvauju Resurrection kapinėse mauzoliejaus dedikacijoje, 
kur žymūs darbai yra R. Mozeliausko skulptūros. 

24 d. Detroite koncelebruojame Mišias, sakau pamokslą Šv. Petro 
bažnyčioje, parapijai minint 50 metų sukaktį. 

29 d. miršta konsulas dr. Petras Dauzvardis. Reikėjo net kreiptis į 
mane, kad išvengtų kišimosi tokių žmonių ir tokia forma, kokių nei pats 
mirusis, nei jo ponia nepageidauja. Patariau atlydėti mirusįjį į bažnyčią 
iš vakaro, leisti parinktięms asmenims bažnyčioje tarti trumpą žodį. 
Tačiau tai buvo iki šiol negirdėta praktika. Aš pasisiūliau pakalbėti su 
kardinolu. Kun. A. Zakarauskas pasakė pamokslą, atsisveikinimo žodį 
tarė ministeris J. Kajeckas, VLIK vardu - prof. B. Vitkus, ALTo vardų 

„dr. K. Bobelis, LB vardu - J. Jasaitis. Velionis pageidavo, kad kaip nors 
galėtų pasireikšti Lietuvių teisininkų dr-j0s pirmininkas. Juo dabar buvo 
prof. Mackevičius. Jis save laikė nevertu kalbėti bažnyčioje. Jam buvo 
pasiūlyta, ir jis tai priėmė - pakviesti kalbėtojus. 

<.> 

1972 m. 

Balandis. 7 d. ALTo būstinėje gaunu medalį ir pažymėjimą: kaip 
vienas iš pirmųjų „Amerikos balso“ programų kalbėtojų, kalbu jau 20 
metų. 

<. > 

Rugsėjis. 30 d. parašiau mons. J. Tadarauskui paskyrimą būti mano 
asmeniniu įgaliotiniu be jurisdikcijos, o veikiant susitarus su vietos 
ordinarais. Šią žinią pasiunčiau vyskupams, kurių diecezijose yra Lietu- 
vių parapija ar misija, pronuncijui į Otavą. 

Šu 

Spalis. 23 d. grįžtu į Čikagą. Vakare apsilanko E. D. ir papasakoja, 
kaip ją, išvykstančią iš Lietuvos (buvo nuvažiavusi), bolševikai „ištyrė“, 
papasakojo pokalbius su įvairiais asmenimis, parvežė ir man paliko 
pluoštą poezijos - M. - Putino imitacijos, bet tikrai ne Putinas. 

<. > 

1973 m. 

Birželis. 15 d. J. Centre pirma lauke prie paminklo, paskui salėje, 
birželio deportacijų minėjimas. 

16 d. Švč. Marijos Gimimo parapijos salėje aplankiau genocido 
parodą. 

21 d. P. Pauliaus VI išrinkimo dešimtmetis. Pasveikinu ilgesniu 
laiškų. 

26 d. Pas tėvus marijonus Čikagos L. Kun. Vienybės susirumkimas, 
kalba T. Montvilas, S. J., parvykęs atostogų iš Indijos, kur pirmiau 
profesoriavo, o dabar dirba raupsuotųjų kolonijoje. Netakt iškai iššoka 
kalbėti kun. V. Gorinas, dar neišmintingesnė kelių kunigų replika jam. 
Kalbėjau apie tai, jog reikia spaudoje rašyti apie misijose dirbančius 
lietuvius. 

<...> 


Spalis. 9 d. Ateina G. Kijauskas. S. J., P. Kavaliūnas 1r p. Jonynienė 

nusiskųsdami užsipuolimais dėl mokyklų vaikams paruoštos knygos. 
Nebuvau jos mates, paliko. Peržiūrėjau. Kai paskui kreipėsi į mane kun. 
A. Zakarauskas 1r kun. J. Stankevičius nuomonės, kaip atsakyti į kitų 
reikalavimą tą knygą uždrausti jų parapijos lietuviškose pamokose, 
patariau nesikišti. 

12 d. popiečiu lankos: iš Imigration Naturalizatton Oflice kažkoks 
Thom Vail dėl skundų, kad aš ir kiti bendradarbiavome su naciais. Jam 
čia pat įdaviau pasiaiškinimą raštu, kurį buvau parašęs dar 1963 m., kai 
Čikagoje mane puolė komunistai, vadovaujami vieno rabino. 

<.> 

17 d. Po pietų vėl atėjo Thom Vail iš Iinigration Naturalization 
Office. Pasirašiau pareiškimą. 

21 d. - sekmadienis. Šiandien J. Centre - Vilniaus „ikūrimo“ 650 
metų sukakties minėjimas. Nedalyvavau ir nebuvau kviestas, nes dar 
gerokai anksčiau, kai ruošėjai apie tai užsiminė (istorikai, besirenką pas 
p. Rugytę), parašiau p. A. Rugytei laišką, išreikšdamas pasipiktinimą, . 
kad jie taip nuvertina Vilniaus istoriją, perpus ją sutrumpindami ir 
žalodami. Nežinau, ar dėl to, ar ne, bet bent nuo tada jų kalba ne apie 
Vilniaus įkūrimo, o Vilniaus, kaip sostinės, sukaktį. 

<.> 

Lapkritis. 4 d. Toronte, Misisogos lietuvių kapuose, laikau Mišias 
ir sakau pamokslą. Vėliau, pašventindamas naują salę, tariau ilgesnį žodį 
apie šios vietos ateitį. Dalyvavo kancleris kun. Volo, su kuriuo trumpai 
pasikalbėjome apie šį „Anapilį“. Nakvojau Hamiltone. 

5 d. ryte su mons. J. Tadarausku vykome į Torontą, kur tėvų 
pranciškonų lietuvių bažnyčioje koncelebravome Mišias laidojant iš 
Nuuarko atvežtą kun. Petrą Totoraių. Su arkivyskupu Pocock kalbėjausi 
apie „Anapilį“. Jam papasakojau, kad kun. P. Ažubalis ir jo korporacija 
norėtų išlaikyti salę ir žemę aplink salę kaip korporacijos nuosavybę, 
išskyrus plotą su bažnyčia, klebonija, kapus. Korporacijai išnykus, ta 
nuosavybė tektų Lietuvos Bažnyčiai, kai ten bus Bažnyčiai laisvė. Iki to 
laiko Toronto arkivyskupas prašomas būti trustee. Pokalbį tęsėme visi 
trys: arkivyskupas, jo kancleris ir aš. Juodu mano mintį suprato ir 
prielankiai priėmė. Sutarėme, kad kun. Ažubalis palaikys kontaktą su 
kurija rengdamas „Anapilio“ inkorporavimo aktą, nes ten turi būti 

teisiškai tiksliai pasakyta tai, apie ką kalbėjome. Visa tai papasakojau 
kun. P. Ažubaliui ir jo bendradarbiams. Atrodė, kad jie buvo patenkinti. 
Pavakare vėl grįžau į Hamiltoną. 

6 d. Skridau į Niujorką pasikalbėti su p. K. Valiūnu - VLIKo 
pirmininku, nes bolševikų puolamas ir šantažuojamas buvau ne aš 
vienas: jis, prof. J. Brazaitis ir kiti. 

<.> 

10 d. Ligoninėje mirė mano pusseserės vyras Motiejus Mikučiaus- 
kas. Ji pati čia sunki ligonė: plaučiuose turi kraujo krešulį, reikia operuoti, 
kad pašalintų votį (tumorą) iš vidurių. 

2 

1974 m. 

Sausis. Naujųjų metų dieną ramiai praleidau namie. Pavakare buvo 
užėjęs brolis. 

2d. Atskrido į Niujorką keliolika metų iškalėjęs rusų koncentracijos 
stovyklose, kalėjimuose, tremtyje pusbrolis Jonas Kreivėnas, kurio čia 
sulaukti nebuvo jokių vilčių. Jį iškvietė jo dukrelė Teresė per Nebraskos 
senatorių. 

<.> 

24 d. ketvirtadienį J. Centre supažindinimas su prof. A. Maceinos 
knyga „Krikščionis pasaulyje“. 

Vasaris. 9 d. vakare J. Centre jaunųjų menininkų parodos atidary- 
mas. 

<.> 

14 d. Maniau aplankyti iš Lietuvos atvykusį J. Kreivėną, bet, vakar 
paskambinęs telefonu, sužinojau, kad šiandien jis laukia iš Filadelfijos ir 
kitur laikraščių reporterių. Geriau tegu kalbasi su jais, aš rasiu kitą progą. 

<. > . 

Kovas. 15 d. dalyvauju Galdiko parodos atidaryme (pas Putnamo 
seseles). 

<...> 

Balandis. 6 d. šeštadienis. Tautiniuose Namuose Ad. Varno pager- 
bimas (90 metų). 

7 d. Maria H. S. auditorijoje „Draugo“ romano premijos vakaras. 

<.> 

Gegužės 28 d. Lankosi pas mane Chicago Boys Scouts atstovas, 
prašydamas paveikti lietuvius skautus, kad tie jungtųsi su jais. Atsakiau, 
kad ne mano sritis. Vėliau iš spaudos patyriau, kad juos užpuolė valdžia 
už tai, kad gavę ir išleidę dičioką sumą pinigų, kad patrauktų daugiau 
jaunimo į skautus, bet nieko nepadarė. Matyt, norėjo laimėti nors lietu- 
vius ir tuo pasiteisinti. 

<...> 

Birželis. 8 d. Švč. Marijos Gimimo bažnyčioje laikau Mišias ir 
palaiminu brolio Petro sūnaus Antano ir Ramunės (Baronaitės) Brizgių 
moterystę. 

9 d. buvau pažadėjęs Sisere L. B. laikyti ten Šv. Antano bažnyčioje 
mišias. Sužinojęs, kad šiandien L. B. mini birželio deportacijas, o kitą 
sekmadienį minės tenpat ALTo skyrius, atsisakiau, aiškiai pasakydamas, 
kad jų suskilimą smerkiu. 

<.> 

23 d. Šv. Kryžiaus bažnyčioje dalyvauju Mišiose, telšiškio kun. K. 
Olšausko paminėjime. 

<.> 

Rugpjūtis. 5 d. Rašau Filadelfijos lietuviams klebonams, siūlyda- 
mas šio mėnesio pabaigoje, po Kunigų Vienybės seimo, pasitarti dėl 
būsimo Euharistinio kongreso. 

<.> 

Rugsėjis. 22 d. Tautiniuose Namuose tariu žodį, pateikdamas 
Švekšnos monografiją ir p. Al. Rugytės darbą. 

25 d. Lankosi prof. B. Vitkus ir Virbickas pasitarti dėl Dotnuvos 
ž. ū. akademijos 50 metų sukakties. 

<.> 

30 d. Apsilanko p. Povilaitienė, grįžusi iš Vilniaus, ir papasakoja, 
kas buvo jau perduota man pasakyti. 

<.> 

Spalis. 26 d. Pasiunčiu „Draugui“ P. Jono XXIII laiško Lietuvių 
tautai kserokopiją. 

<.> 

1975 m. 

Sausis. 5 d. Kun. V. Bagdanavičius,, dr. p. B. Miniotaitė, P. Povilaitis 

tarėmės PLK Bendrijos reikalais: apie būsimą suvažiavimą Romąje, jo 
programą. P. K. Kleiva jau Floridoje, P. Kilius, p. Semėnienė neuolūs 
posėdžių lankytojai. 

<. > 

7 d. Jau buvo tapęs gana žinomu V. Siavruko vardas. Iš Lietuvos jis 
išvyko neseniai, su žydų kvota, bet į Izraelį nevažiavo, pasiliko Europoje. 
Kurį laiką, bene Tolstojaus fundacijos apmokamas, gyveno musų na- 
muose Romoje, o dabar jau Amerikoje. Kaip dėl kelių kitų, taip ir dei V. 
Siavruko, vyko varžybos, kas pirmas ir daugiau padės, kas galės sakytis 
išgelbėjęs, padėjęs: VLIKas, ALTas ir BALFas. Šiandien į Čikagą V. 
Siavrukas atskrenda BALFo pastangomis. P. p. Rudžiai vyksta jo pasitik- 
ti, bet prieš vakarą juodu turi kažkokį reikalą (o jie visada turi tiek, kad 
tik reikia stebėtis judrumu ir ištverme), nenorį V. Siavruko palikti bet kur, 
tad klausia mane, ar man nebūtų įdomusu juo susitikti. Pritariau, popiečiu 
atvežė pas manę. Susipažinome, gana nuoširdžiai pasikalbėjome, pasi- 
vaišinome. Po vakarienės atvyko ir p. p. Rudžiai, jį išsivežė. Iš mudv'ejų 
pokalbių, iš planų, ką jis manąs veikti ir t. t., iš kelių posakių susidariau 
apie jį savo nuomonę, kad mums nėra ko daužiau iš jo laukti. 

8 d. Jaunimo Centre pasitarimas apie persekiojimus Lietuvoje. 

9 d. Lankėsi V. Valiušaitis iš Lietuvos. Jis atvykęs lankyti mirtinai 
sergančio savo brolio (kitas jo brolis, kun. Stasys, mirž 1971.1V.11 
Brukline). Mons. V. Balčiūnas parašė trumpą laiškelį rekomenduoti man 
V. Valiušaitį kaip labai nuoširdų žmogų, iš kurio būsią galima daug ką 
patirti, o gal per jį daug; kam ir padėti. Netrakdydamas leidau jam kalbėti 
kelias valandas, kalbėjomės darir po vakarienės. Taigi susidariau įspūdį, 
kad jis tik čigoniško būdo įkyrus pinigų prašytojas. Vėlesni susitikimai 
šį mano įspūdį patvirtino, 

<.> 

12 d. Maria H. S. auditorijoje ponų Rudžių surengtas V. Siavruko 
pranešimas su klausimais, vadovaujant prof. V. Vardžiui. Dalyvavau 
scenoje prie stalo ir aš, bet paklausiau tik vieno dalyko - apie jaunimo 
religingumą. To jis nežinojo, pats viešai prisipažindamas esąs marksis- 
tas. Kitų klausimai jį kiek suerzino, atsakymai nebuvo gilūs ar taktiški, 
tad pokalbio bendras įspūdis liko blankus. 

13 d. pranešatelefonu iš Ronaos, kad šį rytą rastas po nakties negyvas 
mons. kan. dr. J. Končius. Žinia visus sujaudino. Nors jau gražaus 

amžiaus, sąvo populiarumo dar nebuvo praradęs. Tuoj paskambinau jo 
seseriai Mikuckienei. 

<.> 

19 d. sekmadienį „„Martinigue“ rest. Balzekų sukviesta vakarienė 
pagerbti S. Kudirkai. Dalyvavo Simas, jo žmona ir dukrelė. Pradžioje 
sukalbėjau maldą. 

<.> 

Vasaris. 9 d. „Martinigue“ rest. Lietuvos Vyčių tradicinis Lithu- 
anian Memories vakaras. Pasidžiaugiau čia sutikęs ir L. Šimutį, kuris dar 
neseniai labai rimtai sirgo ligoninėje. Pranešiau apie Rugieniaus iš 
Lietuvos lankymąsi, kad iš Lietuvos atvyks dvasininkų grupė, tarp jų 
vienas lietuvis kunigas. Įspėjau ir atspėjau jų tikslus, raginau ignoruoti. 
Kalbėjau apie žodį iš Lietuvos, kad iš laisvo krašto nelaukia lepšių, kurie 
ir ten nuvykę, ir namo į Ameriką sugrįžę nedrįsta burnos praverti. Tarp 
klausančių buvo keli kunigai, kuriems šie žodžiai tiko. Mano kalbą 
garsiai nuplojo, p. L. Šimutis pagyrė ir už informacijas, ir už įspėjimus. 
<...> 

26 d. Gaunu kardinolo J. P. Cody laišką, ukrainiečių kreipimąsi 
laukiant iš Rusijos dvasininkų. Savo pareiškimą buvau jau plačiai išsiun- 
tinėjęs po Ameriką ir Kanadą, vieną egzempliorių turėjo ir kardinolas. 
Pasakiau savo nuomonę apie jų tikslą, pakartojau nusiteikimą. Vėliau 
gavau kardinolo laiškelį, sakantį, kad jis ir nemanąs su jais susitikti. Tai 
jis ištesėjo, 

<.> 

Kovas. 2 d. Susirenka pas mane Romos koplyčios buvę komiteto 
nariai pamatyti abiejų: Vašingtono ir Romos koplyčių aukotojų knygų. 

7 d. Pas mane seselė Lawrence - kazimieriečių vyresnioji, t. J. 
Borevičius, S. J., kun. A. Stašys, dr. J. Meškauskas, dr. P. Kisielius, J. 
Jasaitis. Jiems pranešiau apie 1976 m. Eucharistinį Kongresą, kas daro- 
ma, kad lietuviai dalyvautų, paprašiau organizacijas paskirti po savo 
atstovą prie jau sudaryto ir veikiančio komiteto Filadelfijoje, patardamas 
pirmoje vietoje parinkti kurį nors iš komitete jau esančių asmenų. Pa- 
skvrimus pranešti kun. K. Sakalauskui. 

> 

Balandis, 11 - 19 d. Kelionė į Romą su maldininkais iš Čikagos. 

Pakartotinai bandžiau atsisakyti, bet rimtos priežasties nebuvo, tik neno- 
ras, tad sutikau. Turėsiu... 7 maldininkus: vieną lietuvį vyrą, jo žmoną ir 
dar penkias moteris, iš kurių viena juodukė. 

<.> 

15 d. Vatikane lankiau mons. A. Bačkį, mons. Diaz, kardinolą A. 
Samore, vysk. P. Marcinkų, su kuriuo pasitarėme LK religinės šalpos 
ateities reikalais. 

Gegužės 25 d. J. Centro salėję Mišios, pamokslas, visuomenei 
parodant koplyčių aukotojų knygas ir Romos koplyčios pašventinimo 
filmą. Žmonių buvo vos kelios dešimtys. Pats būčiau šito visai nedaręs, 
bet to ypač pageidavo inž. P. Narutis. Šia proga knygų kserokopijas 
palikome Lituanistikos archyve, o filmą T. G. Kežio globai. 

> 

Rugsėjis. Dvi savaites ramiai tvarkau medžiagą ir pradedu rašyti 
1940 - 1944 metų Bažnyčios gyvenimo Lietuvoje apžvalgą. 

<.> 

Lapkritis. 5 d. pavakare skrendu į Sinsinatį. Sutarta, kad rytoj 10 
val. susitiksime su arkiv. J. L. Bernardinų > Vyskupų Konferencijos 
pirmininku, Susitikome kun. K. Pugevičius, ses. Margarita Bareikaitė, 
Putnamo vienuolyno vyresnioji, ir dr. V. Vygantas. Vakare ilgokai 
kalbėjomės aptardami visokias galimybes - kaip gali mus sutikti ir kaip 
kokiu atveju kalbėtume. 

6 d. priėmė arkivyskupas, buvo kun. Hehair iš Vašingtono D. C., 
Vyskupų Komisijos for Justice and Piece sekretorius. Mūsų pokalbis, 
arkivyskupo nuotaikos buvo geriausi. Pirmas kalbėjo arkivyskupas, 
paliesdamas keturis punktus, kuriuos kun. K. Pugevičius buvo iš anksto 
jam pateikęs raštu. Ką jis kalbėjo, ką žadėjo veikti, mums nedaug liko 
pridėti. Aš, padėkojęs už mums skirtą dėmesį, už tai, kas buvo jo 
pasakyta, pareiškiau, kad mūsų apsilankymo ne tautiniai, politiniai 
tikslai, o kaip Bažnyčios narių - kalbėti apie galimą pagalbą persekioja- 
mai Bažnyčios daliai. Apie Lietuvos Bažnyčios sąlygas mažiau nusima- 
nė kun. Hehair. Pokalbis buvo naudingas ir jam, ir mūsų reikalui. 
Sutarėme, kad mūsų pokalbio niekur neskelbsime, kol kun. Hehairirkun. 
K. Pugevičius kartu neparuoš oficialaus komunikato. 

1 


1976 m. 


Vasaris. 8 d., sekmadienį, Lietuvos Vyčių tradicinis Memories 
Lithuanian. Pasakiau savo mintį apie klaidingą vadinamojo bendravimo 
sų Lietuva supratimą, apie neišmintingus ir bailius turistus, vykstančius 
į Lietuvą, kurie ir ten bijo pasirodyti žmonėmis iš laisvojo pasaulio, ir 
sugrįžę elgiasi veidmainingai, kalba niekus, kad neužkirstų sau kelio vėl 
gauti maskolių leidimą nuvykti į Vilnių, kad nepakenktų ten saviems. 

<. > 

Spalis. 23 d. Braiton Parke N. P. Švč. Marijos lietuvių parapijos 
salėje vyko L. Katalikų Federacijos 70-asis seimas. Jis buvo gausesnis už 
pernykštį, bet neišvengta užkulisinių intrigų (vis. frontininkų machinaci- 
jos) ir šį kartą. Tai paliko visiem blogą įspūdį ir, be abejo, tai nepadeda 
katalikų vieningumui ir veiklai, 0ją skaldo ir silpnina. Žmonės nepajėgia 
nei suprasti, nei prisipažinti, kad jie negali išsivaduoti iš prieškarinių 
Europos diktatorių palikto raugo, jie mano, kad „viršžmogiškumu“ 
išgelbės pasaulį. 

<.> 

1977 m. 

Sausis. 1 d. Popiečiu aplankė broliai: Simas ir Juozas su žmona. 
Kalbėjomės apie mano kunigystės 50 metų šeimyninį paminėjimą. Brolis 
Petras apie tai kalbėjo per Kalėdas, kad jie pageidautų ta proga šeimyni- 
nio pobūvio, panašiai kaip paminint mano vyskupavimo 25 metus, 1965 
metais. 

<.> 

21 d. Seselių kazimieriečių motiniškame name įvyko susirinkimas- 
pasitarimas pašaukimų klausimu. Susirinkimas įvyko kun. K. Pugevi- 
čiaus iniciatyva, nors tai buvome aptarę su juo anksčiau. Dalyvavo 
keletas ses. kazimieriečių, prel. V. Balčiūnas, dvi ses pranciškietės iš 
Pitsbergo, ses. Margarita ir ses. O. Mikailaitė iš Putnamo, p. I. Bublienė 
iš Klivlendo ir keletas kitų. Suprantama, kad kokių nors konkrečių 
nutarimų ir negalėjo būti, nes tai yra gilesni auklėjimo klausimai. Visi 
konstatavo, jog jaunimui reikia gilesnio dvasinio auklėjimo. Ypač dėme- 
singai klausiau p. I. Bublienės kalbos, kurioje ji reiškė mintis, kad visur 
jaučiame perdėtą patriotizmo pabrėžžimą iki įkyrumo, o visur per silpną 
religinį auklėjimą bei švietimą. 

<...> 

25 d. Kaip buvome sutarę 21 d.. posėdyje, parašiau šiandien krikščio- 

niškojo atsinaujinimo rašto projektą, kurio nuorašai bus pasiųsti visiems 
P L K B valdybos nariams, kad kiekvienas pateiktų pataisas. Parašiau 
laišką lietuviams kunigams, siūlydamas per Mišias tikinčiųjų maldose 
įterpti du maldavimu: pašaukimų ir arkiv. J. Matulaičio beatifikacijos. 
Parašiau spaudai ir radijui „Amerikos balsas“, Vatikanui komunikatą 
apie šaukiamą Masl:voje „dvasininkų“ suvažiavimą. 

Balandis. 10 d. Velykų sekmadienį vėlai vakare paskambino iš 
Broktono Masačusetse, kad šį vakarą Bostone ligoninėje mirė kun. dr. 
Pranas Manelis, laidos 13 d. 12 d. pavakare išskridau į Bostoną. Radau 
jo brolį su šeima, ilgiau pasikalbėjomę apie mirusiojo paliktų dalykų 
sutvarkymą. <...> Buvo labai gaila taip nelauktai ir per anksti mirusio 
tokio pozityvaus kunigo. Jo knyga Eucharistijos klausimais jau beveik 
baigta spausdinti, bet jis pats spėjo padaryti tik jos korektūrą - knygos 
nesulaukė. Buvo gaila ir gerų seselių vienuolių, kad po ilgesnio laiko 
gavę tinkamą kapelioną, jo taip greitai neteko ir aežinia, kaip greitai 
surasime kitą. 

<...> 

Gegužė. 3 - 5 dienomis Čikagoje, Palmer Hause, vyksta Amerikos 
vyskupų pusmetinė konferencija. Dalyvavau visas tris dienas. Be kitų 
kiausimų, buvo paskaitytas pareiškimas apie religijos persekiojimą ko- 
munistų valdomuose kraštuose. Ilgokai kalbėjo Filadelfijos ukrainiečių 
vyskupas apie persekiojimus (ypač orientalų katalikų) Ukrainoje ir 
Rutenijoje - Baltgud'ioje, prašydamas tuos kraštus išskirti. Aš, kaip 
svečias stebėtojas, negalėjau, air man bent jau nederėjo dalyvauti disku- 
sijose, bet per pertrauka padėko jau referentui vysk. Davis ir konferenci- 
jos pirmininkui, Sinsinačio arkiv. Bernardino. Gal ne dėl to, bet pareiš- 
kimo tekste buvo paminėtas ir Lietuvos vardas, ko nebuvo projekte. 

<...> 

Rugsėjis. 2 d. popiečiu išskridau į Klivlendą dalyvauti ateitininkų 
kongrese. Radau vysk. C. A. Salatką, kuris šiandien laikė mišias ir sakė 
pamokslą, vysk. A. Deksnį, kuris laikys mišias ir sakys pamokslą rytoj. 

3 d. dalyvavau kongreso darbe, pasigėrėjau tematika, visa dvasia, 
kalbėtojais: labai prasmingai kai kurie pasauliečiai kalbėjo apie dvasinį 
krikščioniškąjį atsinaujinimą. Vakare Šv. Marijos Nesiliaujančios Pagal- 
bos - kur dabar tėvai jėzuitai - salėje vaidinimas, parašytas Landsbergio, 

scenizuotas Lapinsko. Mano įspūdis: kartą mačius, neverta nei pačiam 
antrą kartą gaišinti laiką, nei kitiems patarti. 

<.> 

24 d. ryte išskridau į Vašingtoną. Prie Lincolno paminklo Pabaltijo 
jaunimas kvietė į protesto demonstraciją. Protestavo dėl to, kad rusai 
pažeidinėja Helsinkio konferencijos nutarimus, dėl Baltijos kraštų paver- 
gimo, persekiojimų. Šios demonstracijos pradžioje sukalbėjau maldą. 
Pabuvome aikštėje beveik iki pat pabaigos ir su kun. K. Pugevičium auto 
išvykome į Brukliną. 

"<. 

28 d. Lėktuvu grįžau iš Čikagos. Namie pasimatavau temperatūrą - 
103 F. Tuoj pasikviečiau savo gydytoją F. Winskūną, tas telefonu 
pašaukė ligoninės slaugę, kuri atnešė antibiotikų. 

29 d. Ligoninėje nebuvo laisvo kambario, tad dieną praleidau savo 
kambaryje. Gydytojas jau turėjo tyrimų rezultatus ir pasakė, kad man 
labai stiprus pūslės uždegimas, turėsiu kuriam laikui atsigulti ligoninėn, 
padarysiąs daugiau tyrimų. 

30 d. Jau ligonis, formaliai įregistruotas. 

Spalis. 1 ir2 dienomis temperatūra dar vis aukšta irtik 3 d. paprašiau 
kun. P. Kelpšą atnešti man rašomąją mašinėlę. 

7 d. daktarai F. Winskūnas ir Rossas paaiškino, kad anksčiau ar 
vėliau turėsiu operuotis. Buvau pažadėjęs 11 d. sukalbėti maldą prade- 
dant ALTo metinį suvažiavimą, lapkričio 5 d. buvo numatytas mano 
kunigystės 50 metų paminėjimas, Paklausiau gydytojus, ar jie galėtų 
garantuoti, kad tas kelias savaites nepasikartos priepuolis. Atsakė, kad 
nėra jokios garantijos. Tad juodu paprašiau operuoti kuo greičiausiai. 
Sutarėme 12 dieną. Paskambinau kun. A. Stašiui, kad negalėsiu būti 
ALTo suvažiavime. 

<.> 

12 d. išvežė mane į operacinę. Slaugės juokėsi, kai vežamas jas 
prašiau laikyti pusryčius, kol sugrįšiu iš operacinės. Žinoma, nereikėjo 
man ne tik pusryčių, tą dieną negavau nei valgyti, nei gerti. Per naktį 
turėjau privatų vyrą slaugą. 

<.> 

15 ir 16 naktimis ir dienomis jau neturėjau privačios slaugės. 

Normalus patarnavimas buvo rūpestingas. Išliko neužmirštama pagarba 
toms moterims ir mergaitėms, kurių rūpestingos pagalbos patyriau. 

17 d. Šiandien pajutau norą skaityti. Perskaičiau visus laiškus. 

<.> 

26-27 dienomis ryte laikiau Mišias. 27 d. išleido mane iš ligoninės 
į savo kambarį. 

= 
Gruodis. I d. parašiau ir išsiuntinėjau lietuviškiems laikraščiams 
žodį Kalėdų proga, „Draugui“ išsiųsiu kiek vėliau. 

4 d. Torontiškiai, dr. J. Sungailos iniciatyva, užsimanė, kad šiandien 
Toronte, tėvų pranciškonų bažnyčioje, laikyčiau Mišias, pasilikčiau 
vakarienės minint mano kunigystės 50 metų sukaktį. Visi ėjome į 
bažnyčią, nes atlydėjo visų mėgiamą menininką Telesforą Valių, mirusį 
prieš porą dienų. 

<. > 

28 d. Šiandien popiečiu pradėjau jausti vidurių netvarką. Maistas 
negalėjo būti priežastis. 

29 d. Naktis - taip sau. Dieną jaučiausi neblogai, valgiau normaliai. 
Vakareatsigulęs, apie 11 val. pajutau vėl blogumą, nuskubėjau į prausyk- 
lą, čia apsvaigau ir nukritau. Po kelių minučių atsigavau. Išgirdau, kad 
grįžo kapelionas kun. P. Kelpšas. Jam pasisakiau, kad jaučiuosi negerai 
ir einu tyrimų. Jis palydėjo. 

30 d. Mane išlaikė iki 2.30 val. ryto, o paskui nuvežė į 427 kambarį. 

Apie 11 val. atėjo mano gydytojas F. Winskūnas, pasakė, kadtyrimai 
rodą per smarkią dehidraciją, rytoj gal išleis. Visą dieną nedavė nieko 
valgyti, tik gerti. 

31 d. Ryte savijauta gera, bet valgyti nedavė, tik gerti. 

<.> 

1978 m. 

Sausis. Naujųjų metų dieną jaučiausi pakankamai gerai, tad ryte 
ligoninės pietinėje dalyje nunešiau ligonėms Komuniją, normaliu laiki: 
laikiau Mišias. Dieną niekur nesilankiau, pas mane užėjo broliai. 

Dvi pirmas savaites praleidau ramiai savo kambaryje, parašydamas 
užsilikusius laiškus ir kt. 

14 d. vakare Jaunimo Centre vakaras - baigusių Lituanistikos insti- 
tutą išleistuvės. Buvau žadėjęs dalyvauti, bet susilaikiau. 

<...> 

Vasaris. 5 d., sekmadienį, Lietuvos Vyčiai mini tradicinę Lithu- 
anian Memories. Dalyvavau, kalbėjau maldą, pasakiau ta proga žodį; kai 
kam atrodė per daug pasakyta, kai, visus kviesdamas vienybėn, pasakiau, 
kad ton vienybėn priimsime ir komunistus, jeigu jie liausis tarnavę 
Maskvai ir maskoliams, imsis Lietuvos laisvinimo darbo. 

<. > 

Kovas. 5 d. Jau seniai man atrodė, kad turiu trūkį. Kai sirgau rudenį, 
tai pasakiau gydytojui, jis pasakė, kad taip yra, bet tuo pačiu metu daryti 
dviejų operacijų nesutiko. Nutariau, kad ši savaitė man bus geriausia: 
būsiu ištesėjęs visus patarnavimus, iki Velykų dar bus laiko atsigauti. 
Taigi 6 d. 11 val. mane operavo. Palyginti su rudens operacija, ši buvo 
visai nesunki, kitą dieną po gerai išmiegotos nakties jaučiausi visai 
neblogai. Apie vidurdienį atėjęs gydytojas liepė išlipti iš lovos, šiandien 
tai padariau kelis kartus, o sekančias dienas jau mažai kada grįžau į lovą. 

10 d., penktadienį, 9 val. nuėjau į koplyčią, laikiau Mišias. 

11 d., šeštadienį, Mišias laikiau 8 val. Prieš 11 val. atėjo mano 
gydytojas ir paleido „namo“. 

12 d. pradėjau įprastinį mano gyvenimą. 

<. > 

18 d. Popietį aplankė seselė Margarita, Putnamo N. P. Švč. M. 
vyresnioji su kita jauna sesele iš Punsko krašto. Pasikalbėjome apie 
vasarą, Jų kelios vyks vasarą į Lietuvą. Paskyriau savų 500 $ nuvežti į 
Lietuvą seselėms. Gerai, kadji aplankė. Rytoj Jaunimo Centrebus metinė 
jų rėmėjų vakarienė, kuri visada būna ir įdomi, ir maloni. Jos sesutei 
Marijai Remienei, pirmininkei, kviečiant kadaise buvau žadėjęs daly- 
vauti, bet dabar paprašiau pasakyti, kad dar nepasitikiu savimi prasėdėti 
ten iki vėlyvo vakaro. Tą sekmadienį, 19 d., ir savo brolelį Juozapą tik 
telefonu pasveikinau, pakalbinau: Žinoma, būčiau pajėgęs užeiti ir šen, 
ir ten, bet žmonės mano pasiteisinimus laikė dar savaime suprantamais, 
tad ir aš taip elgiausi - kuo greičiau atsigauti namie. 

20 - 25 dienas paskyriau sau privačias metines rekolekcijas. 

26 d. Velykų sekmadienį užėjo broliai, aš pats nėjau niekur į vaišes. 

Balandis. 2 d. Buvau operoj „Nabuco“. Vertai pagyrė ne vien 
lietuvių, bet ir Čikagos miesto laikraščiai. 

8 d., šeštadienį, Švč. Marijos Gimimo bažnyčioje laikiau Mišias ir 
palaiminau Lino Sidrio ir Rimos Briedytės moterystę. Šie jaunuoliai, abu 
medicinos studentai, man ne giminės. Linas yra mano bendradarbis 
katalikiškoje veikloje, P L K Bendrijos valdybos narys. Rimos motina - 
tyli kultūringa moteris - niekad neatsisako paprašyta padaryti kokį nors 
gerą darbą. Tą pavakarę mane aplankė iš Lietuvos M. M. L., pažįstama 
nuo ios moksleivės dienų, 18 metų išbuvusi rusų vergų stovyklose Sibire, 
Neįtikėtinai iškankinta ir fiziškai, ir psichologiškai, tiesiog neatpažįsta- 
mas žmogus. Tą vakarą beveik nieko nekalbėjome. Gerai, kad buvo jos 
sesuo, 0 tai turbūt būtume tik patylėję. 

<. 

23 d. 11 val. koncelebravome Mišias, sakiau pamokslą, parapijos 
salėje pietūs. Ten išgirdau viena naujieną, standartinę mano atvejui. 
Pasisveikindami klausia, ar tiesa, kad rudenį mane operuojant rado vėžį. 
Atsakiau, kad kiek aš žinau, tai tik gandas, bet aš pats to patikrinti negalių, 
tačiau tikiu, kad taip nėra. 

27 d. Šiandien parašiau asmenišką laišką Šventajam Tėvui Pauliui 
VI ir arkiv. Giuseppe Caprio, kad šių metų lapkričio 10 d. man sukanka 
75 metai, kad, nepaisant mano sveikatos, laikas Europos lietuviams gauti 
jaunesnį vyskupą, paminėjau kai kuriuos motyvus ir išvardijau kelis 
kandidatus. 

> 

Gegužės I d. apsilankė p. R. Sakadolskis, įrašėme į į juostelę mano 
žodį Lietuvai Sekminių proga. 

<...> 

4 d. pavakare netikėtai aplankė vysk. J. Labukas, čia atvykęs 
trumpam iš Romos. Jį palydėjo kan. V. Zakarauskas ir kun. I. Urbonas. 
Pokalbio įspūdis toks, kad nėra prasmės klausti kokių nors intymesnių 
klausimų. Ir jo psichologijai būdingas visų ilgamečių Rusijos kacetų 
kalinių baimės bruožas; iš čia jis turi grįžti atgal į Lietuvą, o aš kalbu per 
radiją, rašau laikraščiams, tad nenuostabu, kad jis santūrus. Susilaikiau 
neklausinėjęs, kai pajutau, kad į kai kuriuos „suktai“ atsako (pvz., 
nežinąs, kiek po mėnesio bus Lietuvoje pašvęstų naujų kunigų). 

<.> 


Gavau vyskupo laišką, prašantį gegužės 14 d. Darieno bažnyčioje 

suteikti Konfirmacijos sakramentą. Suprantama, kad Mišios, trumpas 
pamokslas ir Konfirmacijos apeigos buvo lietuviškai. Tikiuosi, kad 
sutvirtinamieji visi suprato... Po pamaldų parapijos salėje buvo gražiai 
paruoštos trumpos vaišės. Čia sutikau kelis ilgokai nematytus pažįsta- 
mus. Beveik visi buvo lietuviai tremtiniai inteligentai. 

<. > 

Rugpjūčio 6 d., sekmadienį, paskambino iš Vinipego Balčiūnai, kad 
per radiją pranešė apie Pauliaus VI mirtį. Netrukus atvyko ir kun. J. 
Bertašius, šios žinios dar negirdėjęs - bažnyčioje radijo neklausė. 

<.> 

Spalis. Praėjusias tris savaites ramiai praleidau namie. Atžjo mintis, 
kad jeigu neparašysiu aš apie lietuvius Vatikano II Susirinkime, tai niekas 
pasaulyje to negalės padaryti nei man esant gyvam, nei po manęs. Yra 
smulkmenų, kurių niekas neras jokiuose archyvuose, juos nusineščiau į 
kapą amžinai užmarščiai. Tarkime, jie Bažnyčiai ir apskritai žmonėms 
nėra svarbūs, bet lietuviams nors įdomūs. Jeigu jų dabar ir neskelbčiau, 
tai tegul liktų nors užrašyti. Taigi nusprendžiau parašyti: LIETUVIAI 
VATIKANO II SUSIRINKIME. Pats nustebau, kai savo „archyvuose“ 
radau parašytų dalykų Susirinkimui, nuorašų daugiau, negu maniau turįs. 
Taigi nuo dabar laisvas valandas aukosiu šiam darbui. Taigi šis reikalas 
neliks nepaminėtas ir nereikės nuobodžiauti žiemą. 

13d. PL K Bendrijos valdybos posėdis. P. Povilaitis iškėlė mintį, jai 
pritarėme - parašyti lietuvių visuomenei laišką atsišaukimą, kviečiantį 
taikon ir vienybėn. Jo pirminį projektą parengti paprašė mane. Aš 
paprašiau kiekvieną ne tik pagalvoti, bet ir man atsiųsti savo mintis. 

<.> 

1979 m. 

Sausis. 1 d. Jau kelinta diena ir šiandien taip šalta, kad net su čia pat 
arti gyvenančiais broliais tik telefonu pasveikinome vieni kitus su Nau- 
jaisiais metais, visi buvome tos pačios nuomonės, kad geriau sėdėti 
namie. 

<. > 

Balandis. 22 d. Šiandien dalyvavau Donelaičio šeštadieninės mo- 
kyklos 20 metų darbo sukakties minėjime, tariau trumpą žodį. Kiek liks 
tame jaunimę lietuviškumo, kol jis subręs, priklausys nuo daugelio įtakų 

ir t. t., bet vis tiek jaučiu didelę pagarbą mokytojams, tėvams ir pačiam 
jaunimui už pastangas ir rezultatus. 

28 d. Šį vakarą dalyvavau Lituanistikos instituto absolventų išleis- 
tuvėse (Jaunimo Centro salėje). Ir žemesnių, ir šios lietuvių privačios 
iniciatyvos ir pasiaukojimo vaisiai yra tie, kad ir šiame institute, ir kitose 
mokyklose lietuvių kalbos, istorijos ir kt. lietuviškos srities dalykų 
mokytojai daugiausia yra jaunimas, baigęs tas mokyklas. 

<.> 

Gegužė. 26 d. Šiandien žinios praneša, kad yra paskirtų naujų 
kardinolų. Vienas „in pectore“, t. y. Popiežiaus intencija, bet kas - viešai 
nepaskelbia. Šį vakarą Palmer Hause vakarienė pagerbti p. St. Lozorai- 
čiui, Jn. Žadėjo atvykti J. B. kardinolas J. P. Cody. Vykau į vakarienę su 
intencija paklausti kardinolą, ar žinia yra tikra. Kardinolą jau radau 
besikalbantį su kunigais. Kardinolas sako: „Turiu tau žinią. Paskirti nauji 
kardinolai, tarp jų vienas lietuvis“. - „Iš kur tokia žinia“, - paklausiau. 
Kardinolas atsakė šiandien kalbėjęs telefonu su Roma. Neklausiau, su 
kuo kalbėjo. Po dienos kitos daugelis laikraščių paskelbė žinią ar gandą, 
kad tas kardinolas esąs Vilniaus Apaštalinis Administratorius vysk. 
Julijonas Steponavičius, dabar Lietuvoje, namų arešte Žagarėje. Gando 
šaltinio niekas nepasako, bet yra pagrindo juo tikėti. Kai apie 1960 metus 
P. Jonas XXIII paskelbė tris kardinolus „in pectore“, buvo spėliojama, 
kad tai Čekoslovakijos vyskupas Beran, Ukrainos vyskupas Slipy, ku- 
riuodu buvo kalėjime, ir arkiv. Teofilius Matulionis, Kaišiadorių vysku- 
pas, po daugelio metų grįžęs iš kalėjimų į Lietuvą ir esąs namų arešte. Du 
pirmieji, ištremti iš savo krašto į laisvą pasaulį, viešai buvo paskelbti 
kardinolais. Trečiasis liko nežinomas - mirė ir arkiv. T. Matulionis, ir P. 
Jonas XXIII. 

<.> 

Birželis. 7 d. Švč. Marijos Gimimo bažnyčioje laikiau Mišias, 
skirtas vysk. J. Matulaičio-Labuko atminimui. Pamokslą sakė kun. Ignas 
Urbonas, tos pačios Kaišiadorių vyskupijos kunigas. 

<.> 

23 d. Vakare pas brolį Petrą, jo naujoje vietoje, vaišinomės. Sūnus 
Vincentas baigė teisę. 

<...> 

Rugsėjis. 28 d. Pas mane turėjo įvykti PL Katalikų Bendrijos naujos 

valdybos posėdis, tačiau dar ne visi atsivasaroję - susirinkimui per mažas 

skaičius, nepadoru skirstytis pareigas ne visiems esant, atidėjome porai 

savaičių, nes ateinantį savaitgalį Čikagoje lankysis P. Jonas Paulius II. 
<.> 

Spalis. 4 d. Nuvykau į kardinolo rezidenciją, iš kur kardinolas, jo 
pagalbininkai vyskupai ir aš nuvažiavome į O'Haro aerouosto karinį 
skyrių pasitikti Šventąjį Tėvą Joną Paulių II. Ten radome minią. <...> 
Nusileidus orlaiviui, kardinolas nuėjo pasitikti aukšto svečio, prie laipte- 
lių laukė vyskupai ir civiliai dignitoriai. Kardinolas supažindino svečią 
su kiekvienu, sakydamas pavardę, titulą. 

Vyskupus Abramowich, Hayes ir mane svečias pats pažino. Jis labai 
paprastai priėjo prie laukiančių, paduodamas ranką sveikinosi su vaikais 
irsu daugeliu, kuriuos galėjo pasiekti. <...> Katedroje buvo tik išrinktieji 
- kunigai ir gerą protekciją turėjusios seselės. Buvo malonu, kad dalyvavo 
ir būrelis seselių kazimieriečių. 

<.> 

5 d. Visa diena su Šventuoju Tėvu. Neminėsiu, kur pats nedalyva- 
vau. Mačiau, kaip ankstų rytą pradėjo rinktis lietuviai California avenue. 
<...> Gaila, kad negalėjau laukti čia su mūsų žmonėmis. Bet visa 
procesija pravažiavo taip greitai, kad lietuviai negalėjo net pamatyti, kaip 
atrodo Šventasis Tėvas, nors jis važiavo stovėdamas atviramę auto. 
Kadangi lietuviai nežino, nei kas tvarką darė, nei kas ją vykdė, tai už tai 
daugelis rūgojo vysk. Povilą Marcinkų, nes tik jo vieno pavardę žinojo. 
<...> 

Kvaili Santo koplyčioje Šventasis Tėvas skaitė ilgoką programinę 
doktrinos paskaitą. Po to pietūs mokyklos valgomajame. Išeidamas iš 
valgomojo Šventasis Tėvas pasakė mons. Audriui Bačkiui, kokį jis turėtų 
parašyti lietuvišką pasveikinimą lietuviams per šv. Mišias, kurios netru- 
kus bus Grant Parke. Monsinjoras priėjo prie manęs ir mudu parašėme: 
„Mano nuoširdus sveikinimas lietuviams. Likite ištikimi Kristui, Bažny- 
čiai, branginkite kilnias tautos tradicijas. Tegloboja jus Dievo Motina 
Marija. Garbė Jėzui Kristui“. Mudviejų buvo lietuviški žodžiai, o mintis 
Šventojo Tėvo. 

Minios žmonių buvo ne tik Grant Parkę, kur įeiti galėjo tik turintys 
bilietus, bet ir gatvėse aplinkui. Prasidėjus procesijai, kilo ovacijos, ypač 

pasirodžius Šventajam Tėvui. Aukšta pakyla buvo tokia erdvi, kad čia 
tilpo ne tik altorius, visi vyskupai, bet ir šimtai kunigų, pasiruošusių 
dalinti šv. Komuniją. Pakylą juosė plati erdvė geltonų chrizantemų. Kol 
Šventasis Tėvas, eidamas aplink pakylą, sveikino, minia šaukė, plojo. 
Vos tik priėjo prie altoriaus, nereikėjo ženklo ar žodžio - minia staiga 
nutilo. Šv. Mišių metu tvarka ir mintis buvo tobula. Dalyvavę nekatalikai 
stebėjosi. 

Reklamavo ir bedievių protesto eiseną į Grant Parką. Organizatoriai 
buvo ne iš Čikagos. Policijos žiniomis, jų su plakatais buvo susirinkę apie 
50. Pamatę, kokia minia susirinkusi, jie turbūt nusigandę, nes paslėpę 
savo plakatus pakrikę ar pranykę minioje. <...> 

Po šv. Mišių Popiežiaus asmeniniai palydovai, Čikagos vyskupai ir 
aš vykome vakarienės į kardinolo rezidenciją. Prieš vakarienę turėjau 
progos pasikeisti keliais žodžiais su Šventuoju Tėvu. Jis sakė, kad 
pravažiavęs gražią minią lietuvių ir klausė, kas tos įstaigos, prie kurių 
žmonės buvo susirinkę. Paaiškinau, kad lietuvaičių ses. kazimieriečių 
mokykla su 1 400 mergaičių studenčių ir Šv. Kryžiaus ligoninė. 

<...> 

13 d. Klivlende - Amerikos Lietuvių Tarybos penkmetinis Kongre- 
sas. Beje, vakar po vakarienės drįsau pasikviesti gen. konsulą Anicetą 
Šimutį, VLIKo, ALTo pirmininkus pakalbėti apie mūsų diplomatinių ir 
konsulinių tarnybų išlaikymą. Pasikeitę nuomonėmis sutarėme, kad aš 
parašysiu dr. St. Bačkiui, Lietuvos chargė d'affaires Vašingtone, siūly- 
damas pasikviesti pas save minėtus ar ir kitus asmenis ir ką nors nutarti. 
Kongreso pabaigoj pasakiau trumpą žodį. Viskas vyko sklandžiai, išsky- 
rus pačią pabaigą, kai vienas iš kongreso žymesnių žmonių pasakė tokią 
kalbą, gal tik kalbelę, kad buvo nejauku klausytis. <...> 

Lapkritis. 1 d. Šį rytą Šv. Kryžiaus ligoninėje netikėtai mirė seselė 
Margarita - Ona Milevičiūtė. Kazimieriečių pradžioj Lietuvoje ji kelerius 
metus dirbo Kaune jų mokykloje, „Saulės“ namuose, perimtuose iš 
„Saulės“ draugijos. Ji, kaip mokytoja, Kaune įsigijusi nepaprastai gerą 
vardą. Grįžusi į Ameriką, turėjo labai sunkių išgyvenimų. Pagaliau 
mokytojavo, kol amžius leido. Kai jau negalėjo mokytojauti, gyvendama 
toje pat mokykloje buvo labai atsiskyrusi, iš šalies žiūrėdamas laukdavai, 
ar neparpuls, o išėjusi kasdien daug vaikščiodavo ne šiaip sau judėdama, 

o eidavo, tarsi labai skubėtų. Staiga susirgo ir greitai mirė. <. > 

6 d. Po vidurnakčio suskambo telefonas ir pranešė, kad ką tik 
Momence mirė mano tėvo pusbrolis Antanas Brizgys. Šiandien popiečiu 
išskrendu į Providensą Rod Ailende, į Lietuvių Kunigų Vienybės seimą 
ir nespėsiu grįžti į dėdės laidotuves, nors nežinau, kada laidos. 

<.> 

12 d. Šiandien atėjo pas mane p-lė A. Rugytė, dr. J. Meškauskas, B. 
Vitkus, prof. !. Račkauskas, P. Dundulis pasitarti apie a. a. prezidento 
Aleksandro Stulginskio mirties 10-čio paminėjimą ir jo užrašų - dieno- 
raščio spausdinimą. Sutarėme tai daryti gegužės 4 d. - sekmadienį Mišios, 
paskui Jaunimo Centre Prezidento prisiminimas ir visuomenės supažin- 
dinimas su knyga, trumpas garsinis filmas iš jo laidotuvių Lietuvoje, 
fotografijos iš j0 gyvenimo. 

<...> 

23 d. Šiandien ligoninėje esame likę tik su kapelionu dr. Kelpšu. 
<...> Vakare valgiau Kūčių vakarienę klebonijoje su tais kunigais, kurie 
šioje bažnyčioje laiko šv. Mišias su motiniškojo namo kapelionu kun. St. 
Gaučiu. Ši vakarienė visada būna broliška. Visada pasigendu čia niekad 
nepasirodančio ir čia pat gyvenančio kun. Povilo Jakulevičiaus. Jis ir šv. 
Mišias laiko savo kambaryje, beveik jokia proga nepasirodo nei šioje 
bažnyčioje, nei klebonijoje. Šią vasara už kelių dešimčių žingsnių nuo 
klebonijos apsigyveno išėjęs pensijon kun. Vladas Aleksonis. Girdėjau, 
kad irjis šv. Mišias laiko savo kambaryje. Buvo įdomu, ar jį sutiksiu šioje 
vakarienėje klebonijoje. Nepasirodė. Žinoma, neklausiau, ar jis čia kada 
pasirodo, ar buvo kviestas. Manau, kad, kaip ir kun. P. Jakulevičius, 
nebuvo kviestas, nepalaiko kontakto su klebonija. <...> 

24 d. Šiandien, tikrąją Kūčių dieną, jau niekur nėjau. 

25 d. Apie vidurdienį paskambino brolis Simas. Paskui 2 val. 
2tvažiavo brolis Petras, nuvykau pas jį, kur buvo parvažiavusi iš Kalifor- 
nijos dukrelė, sūnus Antanas su žmona ir naujagime dukrele, buvo ir 
sūnus Vincentas, brolienės seserys. Vėliau rinkosi daugiau svečių, bet aš 
jaučiausi kiek pavargęs, tad išvykau namo. Skambino brolis Juozas, kiek 
vėliau sesuo Albina-Michaelė iš Toronto. 

<.> 

Baigdamas šiuos metus, negaliu pamiršti kelių išgyvenimų. Visi 

žinome, kad yra kilnių žmonių, ir suaugusių, ir jaunimo. Visiems aišku, 
kad žmoniją tik jie palaiko. <...> Nors žmonijoje yra tiek daug blogio, 
tačiau pati žmonija netampa tokia, kurioje nesinorėtų gyventi ar ji pati 
taptų neverta egzistuoti. Tai dėka tokių asmenų, apie kuriuos kalbu. Jie 
nesudaro žmonijos daugumos, bet savo asmenybės įtaka, dvasia palaiko 
žmonijos teigiamą charakterį. Kokia būtų nelaimė ir kuo pavirstų žmo- 
nija, jeigu nebūtų tokių asmenybių. Tie asmenys gyvena nežinomi, gal 
niekada jokis laikraštis ar radijas nepaminės jų vardo, nebent kas apmo- 
kės kokiame laikraštyje skelbimą apie jų mirtį, bet neregima, negirdima 
įtaka žmonijai gero padaro daugiau, negu visi klystantieji blogo. Ačiū 
Dievui, kad tokių žmonių turi visos tautos, neišskiriant ir mūsų, ir 
Lietuvoje, ir už Lietuvos. Begyvenant teko nemažai pamatyti, pakeliauti, 
sutikti visokių žmonių, patirti gražių, malonių išgyvenimų. Tačiau malo- 
niausi momentai yra praleisti su tokiais žmonėmis, apie kokius kalbu. Jų 
yra daugiau, negu aš žinau, tačiau esu ir būsiu Dievui dėkingas už tuos, 
kuriuos teko pažinti. Kad jaunimas tokius pažintų, jais pasektų ir savo 
laimei, ir žmonijos gerui. Dievui garbė už viską: orą ir vandenį, kasdienį 
maistą, už jo apreiškimus ir visokias malones, bet tebus nemažėsnė garbė 
ir padėka Dievui ir už tuos žmones. 

1980 m. 

Sausis. I d. Grįžau prie rankraščio „Vatikano I[ nutarimai kasdienia- 
me gyvenime“. Juodraštį baigęs prieš Kalėdas, iki dabar buvau palikęs jį 
ramybėje. Popiečiu aplankė broliai Simas ir Juozas. 

<.> 

6 d. Mišių pabaigoje ilgokai kalbėjo J. E. kardinolas J. P. Cody, 
padrąsindamas seseris rengti savo steigėjos beatifikacijos bylą, pažadė- 
damas pagalbą. Mišių pabaigoje seselė Henrietta Bagdonaitė paskaitė 
vieną Motinos Marijos laišką seserims. Po Mišių salėje buvo Motinos 
Marijos prisiminimai. Nors dalyvavo visos po jos buvę ir visos dar gyvos 
generalinės vyresniosios: seserys Juozapa, Teofila, Adorata, Laurencija 
ir dabartinė Joanella, bet pirmos keturios nekalbėjo. Seselė Joanella 
gražiu jautriu žodžiu pradėjo šį minėjimą. Paskaitą skaitė Motinos 
Marijos sesers Cibulskienės duktė, kurią Motina Marija parsivežė į 
Ameriką 1924 metais. Pluoštą prisiminimų skaitė seselė Dorotea, kuri 
Šv. Kryžiaus ligoninėje slaugė Motiną Mariją. Paskui mažomis grupėmis 

„vedė, kurie norėjo aplankyti Motinos Marijos celę ir pažiūrėti jos paliktų 
asmeninių dalykėlių. Ten yra ir Lietuvos valdžios jai suteiktas Gedimino 
ordinas. Man buvo labai malonu matyti šį liudijimą, kad Lietuvos valdžia 
suprato ir įvertino jos atliktą misiją. <...> Jos užrašai, surasti vienuolyne 
tik prieš kelis mėnesius, dabar verčiami į anglų kalbą, bet jau ne kartą 
patyriau, kad daugelį jos posakių pagarbiai kartoja jaunos seselės. 

„Nors pakilo smarkus vėjas, beveik audra, krito lietus su sniegu, bet 
po vakarienės nuėjau aplankyti brolio Juozo šeimynėlę, nes jau nuo 
vasaros vis pasikalbame tik telefonu, jis buvo pas mane Naujųjų metų 
popietę, o mane sekmadieniais vis sutrukdo kokis nors lietuvių įvykis 
Čikagoje ar tenka išvykti kur kitur. Porą valandų maloniai pasikalbėjo- 
me, sūnus Raimundas parvežė manę į ligoninę. 

: - 26 d. Šiomis dienomis, išskyrus vieną kitą patarnavimą ligo- 
K niekieno netrukdomas perrašiau iš juodraščio mano rengiamą 
„Vatikano II susirinkimo nutarimai mūsų kasdieniame gyvenime“. Da- 
bar ieškosiu, kas perskaitytų ir padarytų kalbos pataisų. 

+ 

Vasaris, 3 d., sekmadienis. 1950 m. vasarą Felache prie Štutgarto, 
Vokietijoje, pak rikštijau savo jauniausio brolio Petro pirmagimį, vardu 
Antanas. Nors ab u tėvai pažadėjo (nerimtai), kad, jeigu berniukas, tai bus 
kunigas, tačiau prieš kelerius metus palaiminau jo moterystę Market 
Parke, Čikagoje, Švč. Marijos Gimimo lietuvių parapijos bažnyčioje. 
Šiandien krikštijau jų pirmagimę dukrelę. Dalyvavo abiejų šeimų nariai. 
Krikšto apeigos po Vatikano II liturginių reformų yra prasmingesnės, 
dalyviams įdomesnės, nes kai kurias maldas kalba visi dalyvaujantys. 

Iš bažnyčios parskubėjęs persirengti, brolis Petras mane pavėžino į 
Jaunimo Centrą, BALYO koncertą. Programą atliko jauni iki šiol dar 
viešai nepasirodę. Manau, ne man vienam tai patiko, tačiau ir menininkai 
be priekaišto. Pianistas Kaminskas gali pasirodyti visokiomis progomis, 
birbyne grojo iš Lietuvos jaunas Arvydas Kasiulaitis, Berlyne pabėgęs 
nuo rusy atsiųstos grupės. Manau, kad juo visi gėrėjosi. Pakankamai gerai 
pasirodė ir clvi jaunuolės. 

Šį Ma o seselių motiniškame name mirė seselė Teresė (Čižau- 
skaitė). Ji - |ligonė - kambaryje, /ovoje, pragyveno 59 metus... 

S d. anti adienio vakare palydėjiome seselės Teresės kūną į koplyčią. 
Po pamaldų | pranešė, kad ketvirtanie aukšte, ligonių skyriuje, miršta 

seseie Petronėlė. Apie šią seselę (Barusevičiūtę) yra daug ką pasakyti. 
Nuo 1952 metų ji buvo akla - po galvos vėžio operacijų prarado ne tik 
tezėjimą, bet gydytojai, gelbėdami jos smegenis ir gyvybę, išėmė abi 
akis. Fo operacijų ji neteko skonio ir uoslės pajautimų. Būtų ilga istorija 
pasaxoti, kaip ji per tuos beveik 28 metus laikėsi, gal seselės tai aprašys, 
bet tai buvo nuostabaus tikėjimo, kantrybės, didvyriškos nuotaikos 
asmenybė. Išgirdęs žinią, kad ji miršta, meldžiuosi už ją, bet labiau jai, 
Malonu girdėti, kad ir seselės laiko ją šventa, maždaug tokie buvo ir 
kunigo žodžiai, pasakyti per jos laidotuves. 

9 d., šeštadienį, šventą kankinę palaidojome. Tik ta proga sužinojau, 
kad prieš kelerius metus ji yra parašiusi tada generalinei vyresniajai 
seseriai Adoratai laiškelį, kurį naudinga paskaityti visiems, sveikienas ir 
sergantiems, ypač turintiems ilgesnio laiko kryželių. <...> 

11d., pirmadienį, nuvykau pas tėvą J. Vaišnį, S. J., nusivėžiau mano 
parengto guasikatekizmo - Vatikano II Susirinkimo nute,rimų keletą 
klausimų ir atsakymų iš nutarimų tekstų. Prašiau jį peržiū/.ėti ir turinį, ir 
kalbą; ir vieną, ir antrą taisyti nesivaržant, nes mano nuvė? tas tekstas esąs 
dar tik „juodraštis“. Jis sutiko tai padaryti. 

12 d. ryte paskambino J. Vaišnys, S. J., pasakė vieną mano padarytą 
klaidą: vietoje P. Pauliaus VI enciklikos Žmogaus gyvy bės klausimais aš 
miniu P. Pijaus XII encikliką Casti Connubii - apie padorumą moterys- 
teje. Jis sakėsi manąs, kad gal būtų geriau pirma, visą tą medžiagą 
spausdinti LAIŠKUOSE LIETUVIAMS, o paskui. iš to ofsetų a.tspaus- 
dinti knygelę. Jo minčiai pritariau. 

13 d. ryte parašiau du laišku. Vieną dr. L. Herningway, Australijoje, 
autoriui knygos „The modern world and self-con:trol“, irantrą „Desclee“ 
leidyklai, išleidusiai anglų kalba Alphonse de Parvillez, S. J.., knygą „Joy 
in the face of death“. Ir vieną, ir antrą paprašiau leidimo išversti jas į 
lietuvių kalbą, paaiškindamas, kad tai nebus komerciniais tikslams. 
Lauksiu atsakymo ir jeigu bus teigiamas, tai iki vasaros kurią nors gal ir 
išversiu, nes prie rašomojo stalo dar pajėgiu pasėdėti visą ilg;ą dieną. Tai 
daug maloniau ir prasmingiau, negu niek; neveikti. 

Baigiau dar kartą peržiūrėti parašytą: „Lietuviai Vatikamo II susirin- 
kime“. Kiek parašyta - nieko „nuodėmingo“. Tačiau neseriai gavau iš 
Vatikano leidyklos pranešimą, kad visi Zusirinkimo darbai (ką dalyviai 

parašė ar pasakė) yra išleisti keturiais tomais. Ką parašiau Vatikano II 
Susirinkimą beruošiant ir per jį, ne visko turiu nuorašus, tik dėl to vykti 
į Romą neverta, tad parašiau mons. A. Jonušui į mūsų kolegiją Romoje, 
kad tuos keturis tomus atsiųstų man kiek įmanoma greitesniu keliu. 
Lauksiu ir parašytą darbą gal kuo papildysiu. 

<. > 

Balandis. 20 d. Ne iš įdomumo, o iš lojalumo dirbantiems nuėjau į 
Maria H. S., į operą. Šį kartą dvi vienaveiksmės. Pirmąją lietuviai mato 
pirmą kartą - „Carmina Burana“, iš vokiečių kalbos išversta Pūkelevičiū- 
tės. Ir turinys, ir pats pastatymas - tikras šlamštas. Iš tikro tai nėra ten ko 
nei vadinti opera. O jos išlaidos buvo tokios, kad šį kartą Lietuvių opera 
savo „sezoną“, tris kartus pakartota, baigė, kiek girdėjau, su 15 000 $ 
deficitu. Šį deficitą turėtų sumokėti tie, kurie atsakingi už „Buraną“ irjos 
„pastatymo“ būdą. 

<.> 

Gegužė. 13 d. Seselių Constancijos ir Marijos Balkus prašomas, 
nuvykau į jų sesutės Lee (Balkus) laidotuves. Lee laidojome šv. Kazimis- 
ro kapinėse, šalia tėvų ir prieš pusantrų metų staiga mirusio brolio. 
Nežinau, ar kada mačiau tokias 1sp' dingas pasaulietės mergelės laidotu- 
ves: tokią pagarba pareiškė mokytojai, mokinių tėvai, kiek ir kaip 
dalyvavo vaikų. <...> Buvo labai įdomu girdėti, kaip Lee Balkus, gavusi 
Stoni Krike, Alsipo priemiestyje, mokykle!s su 30 mokinių, ją išugdė į 
milžinišką įstaigą. Kaip viena motina pasakė, kad ta mokytoja pakeitusi 
jų visų supratimą apie tėvų ir vaikų santykius, auklėjimą ir t.t. Tuoi po 
laidotuvių mokytojams prašant ta mokykla buvo pavadinta „Lee 3alkus 
Learning Center“. Ilinojaus valstijos švietimo departamentas pripažino 
jai aukščiausią žymenį už jos atliktą darbą. Malonu, kad visa tai aprašė 
„Draugas“, „Darbininkas“, paunejo „Vyts“, pakartojo Australijos „Tė- 
viškės aidai“. 

Sp . 

22 d. Šv. Kryžiaus ligonitiėje vakarienė pagerbiant kraujo davėjus. 
Gėriesi matydamas, kiek tokių žmonių yra, kas jie, kiek jie drįsta atiduoti 
savo kraujo nežinomiem, kad juos išgelbėtų. Tiesa, gal jiem patiem tai į 
sveikatą, toks jų organizmas, tačiau tokių rastųsi daugiau, jeigu daugiau 
būtų panašiai filantropiškai nusiteikusių. Tai įkvepiantis humaniškumo 
ir, reikia manyti, krikščioniškosios artimo meilės pavyzdys. 

25 d. Švč. Marijos Gimimo bažnyčioje laikiau šv. Mišias ir sakiau 
pamokslą Lietuvių krikščionių demokratų suvažiavimo proga. Kalbėjau 
ne apie partiją, o apie krikščioniškosios ideologijos principus, apie 
pasiaukojančius asmenis. 

Po pietų nuėjau į parapijos salę, į sesiją. Atėjau pabaigon, atrodo, 
nieko ypatingo nebuvo, tik pasibaigė nesąmone. Pirmininkaujantis leido 
pasveikinti suvažiavimą „Naujienų“ redaktoriui Gudeliui. Tas vietoj 
pasveikinimo rėžė pusvalandžio demagoginę kalbą, ir niekas jo nesustab- 
dė. Tuo taip pasipiktinau, kad po sesijos ir susitikdamas su atskirais 
asmenimis, vadovavusiais susirinkimui, pasipiktinimo nenutylėjau. 

31 d. Lietuvių Donelaičio mokyklą baigiančiųjų išleistuvės. Mokyk- 
la čia pat, skersai gatvės, viešosios mokyklos patalpose. Yra kuo pasi- 
džiaugti: kiek šioje mokykloje mokinių, kiek ją baigė, kiek jaunų moky- 
tojų. Iš viso tautinio veikimo panašios įstaigos ir jų rezultatai yra gal pats 
vertingiausias dalykas. 

Birželis. 1 d. 12 val. tėvų jėzuitų koplyčioje laikiau šv. Mišias 
kybartiečiams, prisimindamas savo parapiją, veiklą. 

<. > 

15 d. sekmadienis. Šiandien visame pasaulyje ir čia, Čikagoje, 
minime 1941 m. birželio 15 - 22 masines lietuvių deportacijas mirčiai į 
Sibiro šiaurę. 

Ta intencija buvo Šventa Valanda. Jos iniciatoriai buvo mūsų 
jauniausieji veikėjai, Linas Kuprys ir kiti. Ta tema kalbėjomės kelias 
savaites. Rimtai bijojau, kad neišeitų fiasco, jeigu kardinolui sakysim, 
kad neturime tokios lietuvių bažnyčios, kurioje ta proga galėtume sutilp- 
ti, o matysime pustuštę Katedrą, mūsų reputacijai tai nepagelbėtų. Ačiū 
Dievui, viskas išėjo jaudinančiai gražiai: Katedra pilnutėlė, skaitė ar 
maldas kalbėjo mons. D. Mozeris, kun. J. Stankevičius, seselė Agnesina 
- kazimierietė, p. J. Dauzvardienė - konsulė, P. Dilys - reformatų 
dvasininkas, jaunuoliai - studentė ir studentas, įspūdingai giedojo Švč. 
Marijos Gimimo parapijos choras, pabaigoje visus palaiminau. Iš pasau- 
liečių girdėjau, kad ta Valanda juos giliai jaudinusi gal dviem dalykais: 
pasauliečių aktyviu dalyvavimu ir religiniu turiniu: maldos, skaitymai, 
giesmės. Pats organizatorius L. Kuprys laikėsi pasigėrėtinai nuošaliai. 

16 d. Noriu pamatyti, kaip Putname laikosi kun. P. Dambrauskas ir 


298 


kiti. Jį radau, kaip paprastai, ramiai sėdintį, mane pažino, pasikalbėjome. 
Tame pat kambaryje prie durų ant kėdės sėdi kitas vyras, gyvenąs tame 
kambaryje, apsirengęs, su kepure ant galvos, ant stalelio išsidėstęs kortas, 
regis ir kitokių popierėlių. Pasveikintas nepažvelgė, nieko neatsakė. 
Sužinojau, kad esąs „susimaišęs“, nesąmoningas. Kun. P. Dambrauskas 
nenormalios orientacijos. Kai paminėjau, kad prašė pasveikinti kun. P. 
Garšva, jis klausė, kurtas gyvenąs. Kai iš jo nuėjau toje pat pastato pusėje 
į kitą koridorių aplankyti prel. K. Vasį, jis mane palydėjo, sakėsi nežino- 
jęs, kad ir Vasys ten gyvenąs, nors matė jį kasdien. Su prel. K. Vasiu 
pasisveikinęs ir išėjęs, kaip paskui girdėjau, nesurado savo kambario, 
reikėjo parodyti. 

<.> ' 
20 d. vykau į 119 So. La Saale St. - Y M C A namus, prieš tai laišku 
prašytas vysk. E. Swanstrom iš Niujorko, kur buvo įvairių žmonių - 
katalikų ir nekatalikų susirinkimas (apie 50 dalyvių). Tema: valdžios 
projektas pareikalauti pajamų mokesčio iš Amerikos piliečių, dirbančių 
misijose ne Amerikoje. Kalbėjusieji paaiškino šio projekto žalą ir ragino 
dalyvius rašyti prezidentui ir kt. laiškus, prašant šio projekto nepriimti. 
Tokių laiškų parašiau ir aš, plačiau pasakydamas, kokį darbą dirba 
katalikų ir kiti misionieriai, kaip jie kelia misijų kraštų žmonių civiliza- 
ciją, tvarką ir t. t., kaip jie sunaudoja iš kur nors gaunamas kokias nors 
pajamas. Jie verti valdžios paramos, o ne apmokestinimo. Po geros pusės 
metų, 1981 m. sausio 16 d. data, gavau Catholic Relief Service laišką, 
kuriame praneša, kad minėtas projektas nepriimtas - yra laimėta, ir dėkoja 
už mano rašytus laiškus. Beje, minėtas projektas būtų lietęs net atgal du 
metu < 1978 ir 1979 metus. 

<.> 

11 d. Siserę Šv. Antano bažnyčioje, dalyvavau šv. Mišiose, atlikau 
išlydėjimo apeigas mirusiam Aloizui Baronui - rašytojui, poetui, vienam 
iš „Draugo“ redaktorių. „Draugas“ neteko bendradarbio, kurį nebus 
lengva kitu pakeisti, o visuomenė netenka pozityvaus ir įdomaus asmens. 

14 d. Tradicinė Švč. Marijos Gimimo oktavos procesija. 

<...> 

15 d. Tos pačios šventės pabaiga bažnyčioje. Čikagoje jau nėra kitos 
lietuvių bažnyčios, kurioje žmonės taip gausiai dalyvautų įvairiose 

metinese šventėse, kaip šiomis dienomis ir šį vakarą Švč. Marijos 
Gimimo bažnyčioje. Ir čia tačiau nėra jaunimo. 

<.> 

Spalis. 1 d. Kadangi paštas su Roma neskubus, turiu laiko parengti 
minčių kalboms Adventui Australijos lietuviams. Šiandien „Margutyje“ 
įkalbėjau į juosteles Kristaus Karaliaus, Vėlinių, Kalėdų šventėms žodį 
Lietuvai per Vatikano radiją. Pasiunčiau kun. V. Kazlausko buvusiu 
adresu, nežinodamas, kad jis jau persikėlęs į mūsų kolegijos svečių 
namus. 

<. > 

18 d. priešpiečiais išskridau į Detroitą, į L. Kat. Federacijos seimą. 
Spėjau dar į vieną sesiją, vakare dalyvavau vakarienėje. 

19 d. Po pietų baigiamoji sesija, kurioje, kun. V. Dabušiui skaitant 
rezoliucijų projektus, neiškenčiau ir pasisakiau prieš dvi rezoliucijas, 
pareikšdamas, kad užtenka ginčų ir varžybų už politinę veiklą tarp 
„veiksnių“, Federacija į šią sritį nesikiškime. 

<. > 

Gruodis. 10 d. Melburne vakarieniavome pas Slavėnus (Mykolaity- 
tę- Vinco Putino seserį). Čia išgirdau, kad po V. Putino mirties jo buvusi 
draugė pastatė religinį antkapį-paminklą. Valdžia, komunistai, jį sunai- 
kino, pastatė savą metalinį, mačiau vieno ir kito nuotraukas. Sakė, kad tą 
moterį dėl to įvykio ištiko nervų priepuolis ir buvo paguldyta į nervų 
kliniką (kokiose ten uždaromi visi, nesideriną su idiotų mintimis). 

Įdomu, kaip nuostoliai ir laikas žmones nę atitolina, bet dar labiau 
suartiną. Kai Vokietijoje su Slavėnais gyvenome toje pačioje stovykloje, 
tai buvome beveik nepažįstami (tiesą sakant, nesistengiau su nieku 
palaikyti ypatingesnės pažinties), o po daugelio metų ir nuotolių mūsų 
susitikimas buvo kaip gerų senų kaimynų (Lietuvoje gerai pažinau jos 
motinos giminę - Garbus, tačiau nepažinojau Mykolaičių šeimos maž- 
daug už 10 km nuo mano tėviškės). 

12 d. Šiandien išskridau į Hobartą - Tasmanijos salą. Po valandos 
nusileidau. Žinau, kad čia lietuvių nedaug, tačiau vis tiek būrelis jų mane 
pasitiko. <...> Vakarieniavau pas Taškūnus, čia buvo Kantvilai, Tarvidai. 
Ponia Taškūnienė - nelietuvaitė, inteligentė moteris ir gana gerai išmo- 
kusi lietuviškai. Tarvidienė - taip pat nelietuvaitė, bet man paliko plačiai 

inteligentiško ir kultūringo žmogaus įspūdį. P. Kantvilienė-Truchanaitė, 
sesuo Olego Truchano, inžinieriaus, kuris savo vardą įamžino tyrinėda- 
mas tą salą (iki šiol ją dar ne visą matė žmogaus akis). Olegas Truchanas 
praleisdavo savo atostogas tirdamas miškus, kalnus, vandenkričius. 
Vienoje iš tokių kelionių, mažu luoteliu patekęs į vandenkričio sūkurį, 
žuvo. Jo vardu pavadinta salos dalis, du nelietuviai išleido puikią, gausiai 
iliustruotą knygą. Melbumno lietuviai ją man padovanojo: nors dar 
neseniai parašyta, bet jau buvo šešios laidos. 

13 d. pavakare, bažnyčioje, kur lietuviams jau seniai kas mėnesį 
būna lietuviškos pamaldos, klausiau išpažinčių, pasakiau porą pamokslų, 
laikiau šv. Mišias. Iš bažnyčios vakarienės vykau pas Kantvilus. Kitų 
svečių nebuvo, tik mes trys. Pasikalbėjome apie tyrinėtoją Olegą Trucha- 
ną - Kantvilienės brolį, apie Kantvilo dienas Štuthofo koncentracijos 
stovykloje, pažadėjau, parvykęs į Čikagą, pasveikinti jo kaceto draugus: 
kun. S. Ylą, M. Mackevičių, P. Narutį. 

> 

1981 m. 

Vasaris. 13 d., penktadienis. Šią savaitę niekas netrukdė, ramiai 
praleidau prie užsiimto darbo, kurį manau pavadinti: NEIŠSKIRIAMI 
TRYS NEŽINOMIEJI. Šiandien vakare 7.30 val. pas mane Pasaulio LK 
Bendrijos Valdybos posėdis. 

<.> 

Kovas. 24 d., antradienis. Šį rytą 10 val. aplankė p. B. Kviklys. 
„ Pasikalbėjome apie jo ruošiamus Lietuvos bažnyčių leidinius. Paliko 
parengtų projektų medžiagą patikrinti - ne cenzūrai, o tikslumui. 

25 d. Atėjo kun. Juozapas Prunskis, p. Smilgaitė ir Saulius Girnius 
pasitarti apie lietuvišką teletipe - garsinių filmų programą. Šia tema 
anksčiau buvau kalbėjęs su prof. Jonu Račkausku, dabar Lituanistikos 
instituto rektoriumi. Šiai programai gauta lėšų iš Amerikos valdžios 
etninių kultūrų išsaugojimo biudžeto. Dabar tarėmės apie konkrečius 
klausimus. 

<.> 

30 d., pirmadienis. Šiandien pas tėvus marijonus Kunigų Vienybės 
Čikagos skyriaus posėdis. Tai kartą per metus atliekamas formalumas. 
Kadangi posėdžiavome pas marijonus, tai dalyvavo keli tėvai marijonai, 

atvyko keli tėvai jėzuitai, ne visi Čikagoje gyveną tremtiniai lietuviai 
kunigai. Svarbesnių klausimų, galima sakyti, nebuvo. Prastos sveikatos 
atrodė skyriaus valdybos pirmininkas tėvas Petras Činikas - marijonas. 
Nors jis ir sėdėjo prezidiume kaip pirmininkas, bet faktiškai susirinkimui 
vadovavo kun. F. Kireilis. Išrinkta nauja valdyba, kuri gal dar sušauks 
kitą metinį susirinkimą... Iš vietinių, čia gimusių lietuvių kunigų, neda- 
lyvavo nė vienas. Jie jau seniai nesidomi Kunigų Vienybe... 

Gegužė. 23 d., šeštadienis. Šiandien pavakare mirė kunigas Petras 
Činikas - marijonas, „Draugo“ administratorius. Visa lietuvių visuomenė 
netenkame ir mielo, ir naudingo asmens. Žinau, kad kai kurie iš mūsų 
tremtinių (DP) kunigų irpasauliečių ne visai tokios nuomonės kaip mano, 
tačiau mes, tremtiniai (DP), ne vienu atveju apie savę manome per gerai, 
ir kvailystes laikydami išmintingais žingsniais, nes tai padaryta mūsų. 
<.> 

Rugpjūtis. 18 d., antradienis. Vakare miesto centrinėje aikštėje 
lietuviai demonstravo, nes Lietuvoje areštuotas Skuodis, gimęs Čikago- 
je, užaugęs Lietuvoje. Vakar aš nedalyvavau, nes žinojau, kad šiandien 
bus tos pačios demonstracijos religinė tąsa. 

<. > 

Rugpjūtis. 20 d., ketvirtadienis. J. E. kardinolas J. P. Cody telefonu 
informavo, kad, atrodo, tie patys, kurie 1962 m., vadovaujami vieno žydo 
komunisto, „Pick Congress“ hotelyje rengė prieš mane mitingus, vėl 
teiraujasi apie mane. Man tai jau ne naujiena, jie man ne tik telefonu ir 
anoniminiais laiškais grasino, bet yra pakartotinai darę žygių Vašingto- 
ne, ką žinau iš valdžios įstaigų. 

<. > 

Spalis. 9 d., penktadienis. Šiandien ryte, užėjęs į seselių kazimierie- 
čių motiniškąjį namą, turėjau progos nors paviršutiniškai pamatyti jų 
archyvus. Pamačiau, kad iki šiol neturėjau tikslios nuovokos, ką jos turi: 
žinojau apie jų bibliotekas, muziejų, bet ne apie archyvus. Daugiau negu 
gėrėjausi - stebėjausi ir tuo, ką jos turi, ir kaip sistemingai, gražiai viskas 
sutvarkyta. Ir dabar kelios seselės, dėl amžiaus ar sveikatos jau pasitrau- 
kusios iš darbo mokyklose, toliau tvarko archyvą. Esu tikras, kad čia 
galimą daug ko rasti iš Amerikos lietuvių gyvenimo, pradedant praėjusio 
šimtmečio paskutiniais dešimtmečiais, ir to nėra niekur kitur. Vienas sau 

pagalvojau patarti kun. dr. J. Prunskiui tai pamatyti ir parašyti „Drauge“ 
lietuvių visuomenei. 

<.> 

17 d., šeštadienis. Šiandien popiečiu išskrendu į Detroitą. Jau prieš 
kokius du mėnesius kreipėsi laišku P. Musteikis, kviesdamas atvykti 
18-ą dieną į Detroitą, laikyti šv. Mišias Šv. Antano parapijos bažnyčioje, 
pasakyti pamokslą paminint 1941 m. sukilimą ir pagerbiant Lietuvos 
žuvusių partizanų prisiminimą. 

<.> 

Lapkritis. 10 d., antradienis. Šiandien perrašiau mašinėle žodį 
spaudai ir Vatikano radijui Kalėdoms ir apie seselių kazimieriečių 
kongregacijos 75 metų sukaktį. Ir šiandien vis galvojau apie kun. A. 
Staniukyną ir Motiną Mariją - Kazimierą Kaupaitę, kad čia jųdviejų 
gyventa ir veikta, ir tos mintys mane giliai jaudina. <...> 

1982 m. 

Sausis. 1 d., penktadienis. Šį vakarą pradėjau nuo pat pradžios 
skaityti Šv. Rašto vadinamąją Naują Vulgatos laidą. Kadangi daugelį 
vietų atsimenu pažodžiui, tai pasieksiu du dalyku - po kiek laiko vėl 
perskaitysiu visą Šv. Raštą ir palyginsiu, kokių pakeitimų yra padaryta. 
Žinoma, esminių nebus, bet kelis kartus esu jau pastebėjęs ir neesminių 
skirtumų (lotyniškuose išsireiškimuose), bet ypač Senajame Testamente 
pasitaikančių vardų rašymo. 

<.> 

8d. Rudenį įvykusio mokslinio simpoziumo metu pajutau, kad mūsų 
lietuviai, ne tik eiliniai, bet ir inteligentai, neturi nuovokos apie šiandie- 
ninį lietuvaičių (ir kitų) seserų vienuolių intelektą. Nutariau ta tema 
parašyti nors trumpą straipsnį, kai baigsiu pradėtą darbą apie Motiną 
Mariją - Kaupaitę. Šiandien 10 val. motiniškajame name kalbėjausi ta 
tema su seselių kazimieriečių vadovybe. Jos pažadėjo paruošti man raštu 
informacijų apie kazimieriečių išsilavinimą pasaulietinių mokslų srityse. 

<...> 

Vasaris. 14 d., sekmadienis. Su keliais kunigais koncelebravome šv. 
Mišias Market Parke, lietuvių Švč. Marijos Gimimo bažnyčioje, aš 
sakiau pamokslą. Po pietų 2 val. Maria H. S. auditorijoje vyko civilinis 
šventės minėjimas dalyvaujant keliems nelietuviams „politikieriams“ - 

latvių, estų, ukrainiečių atstovams. Pagrindiniu kalbėtoju buvo pakvies- 
tas prof. Jokūbas Stukas, kuris pradžioje padarė tokią nevykusią užuomi- 
ną lenkų adresu, kad čia buvęs ir ių atstovas cyliai atsistojęs išėjo iš salės. 
Ponia J. Dauzvardienė ir aš nepritarėme tokioms mintims: 

<.> 

24 d., Pelenų diena. Nors ir šiandien man tenka atlikti kapeliono 
pareigas, bet jau anksčiau pasižadėjau Maria H. S. mergaitėms p3žen- 
klinti kaktas palaimintais pelenais priminimui, „kad esame dulkė ir į 
dulkes pavirsimę“. Su manim buvo dar trys kunigai. Visą apeigų progra- 
mą: skaitymus, giesmes, skaidres - parengė pačios mergaitės, ir reikia tik 
stebėtis ir turiniu, tr skoniu. Tai gražus pavyzdys, kad mūsų religiniame 
gyvenime, net bažnyčios liturgijoje, yra naudinga leisti pasireikšti pasau- 
liečiams. Mes, kunigai, per mažai kreipiame į tai dėmesio, užtat raūsų 
prisirišimas prie daugelio smu/kmenų, paverčiant ias tradicijomis, pada- 
ro mūsų pamaldas nepatrauklias, ypač jauniems žmonėms. Nelabai 
linkęs tikėti, kad kunigas būtų sukūręs panašią Pelenais paženklinimo 
programą. 

> 

Kovas. 4 d., Šv. Kazimiero šventė, Rvte Mišias laikiau privačiai, 0 
paskui laukėmę atvykstant Filadelfijos kardinolo John Krei. Atvyko geru 
pusvalandžiu anksčiau, tad galėjau su juo pasikalbėti, O turėjau ne vien 
savo, bet ir švento Kazimiero metų - 1984 - mošimo komiteto vardu jį 
painformuoti, ką mes, lietuviai, manome daryti, kad neiškiltų kokių 
sutapimų, įeigu lenkai ką nors ruoštų tais metais. 

<...> 

Balandis, 3 d. lankėsi p. Stasys Baras. Jis kvietė apsilankyti Lietuvių 
Fondo 20 metų sukakties 19-e suvažiavime, arba pradžioje maldą sukai- 
bėti, arba pasakyti sveikinimo žodį. Sutarėme, kad aš sukalbėsiu maldą 
(irtokioje maldoje gali pasakyti prasmingesnių žodžių negu rmutininiame 
sveikinime). Paskui jis, tarsi tarp kita ko, užsiminė, ar aš nesutikčiau, kad 
jų leidžiamoje narių knygoje būtų įrašytas ir mano vardas. Prieš kiek laiko 
to paties klausė irp. A. Rugytė, kaip ji sakė, prašyta valdybos narių. Irja:, 
ir dabar S. Barui, be platesnių paaiškinimų, atsakiau neigiamai, ne dėl to, 
kad nepritarčiau L. Fondui, bet manau, kad panašiuose leidiniuose man 
nedera figūruoti. Turiu tam dar ir kitokių motyvų. 

<.> 

Balandis. 26 d., pirmadienį, 10 val. nuvykau į „Draugą“ ir nuvežiau 
fotorinkiaį knygeiei „GARBINGOJI LIETUVAITĖ“ - apie Motiną 
Mariją - Kazimierą Kaupaitę. Nuvežiau taip pat straipsnį apie seserų 
kazimieriečių pasaulietinius mokslus. Kai „Draugas“ paskelbs, tai dau- 
gelis pasauliečių pamatys, kokis silpnas ir siauras yra jų supratimas apie 
mūsų laiko seserų vienuolynus. 

<. > 

Gegužė. 20 d. Paskambino, pasisakė kalbanti iš Justice Department 
ir klausė, ar aš esu liudininkas byloje Palčiausko, kuris gyvena Filadel- 
fijoje ar kur kitur - nežinau, ir kaltinamas, kad Lietuvoje, būdamas Kauno 
burmistru, nusikaltęs žydams. Atsakiau, kad apie mano dalyvavimą toje 
byloje girdžiu pirmą kartą iš jos (tikrai, to niekur negirdėjau), kad paties 
Paičiausko asineniškai nepažįstu taip, kad galėčiau ką nors apie jį 
pasakyti. Į keiis jos klausimus negalėjau nieko teigiamo atsakyti, nes 
klausė man nežinomų dalykų (kelių datų). 

<.> 

22 d. Šiandien ryte išskrendu į Vinipegą. Kun. J. Bertašius ir du jo 
kurso draugai kun. P. Kuras ir V. Katarskis mini kunigystės 40 metų... 

25 d. Per dieną aš ruošiau žemę kun. Bertašiaus vasaros daržui. 
Žinoma, Izikas nuo laiko vis nueidamas prie ežero patikrinti meškerės. 
Žuvų, sugavau nedaug, bet gerų. 

26 - 27 dienomis praleidome darže ruošdami žemę, sėdami, sodin- 
dami daržoves. 

28 d. kun. Bertašius išvyko ir negrįš iki trečiadienio, birželio Ž d. 

Birželis. 2 d. Keturias praėjusias dienas tikrai ilsėjausi: gamtos 
ramybėje pasiskaičiau, 4 buvau atsivežęs, pasivaikščiojau paežere hie- 
kieno nettukdomas, be ypatingo darbo, Popiečiu parvažiavo kun. Berta- 
šius. Buvome išvykę toliau p2žuvaati, bet, matyt, tokis buvo sezonas, kad 
tik pasivažinėjorae - be jokio laimikio. 

4 d. Vėl lieku vienas iki pirmadiznio. Pasiskyriau: kizk sūspėsiu - 
šiandien, o likusią ryto! nupjauti mašinėle žolę aplink daržą. 

<.> 

21 d. Atvyko kariu su kun. Beriašium prel. L. Talaba, Iki vakaro 
kalbėjomės įvairiais reikalais, o svarbiausia - apie siūlomus kai kuriuos 

pakeitimus mūsų koplyčioje, Romoje, Šv. Petro bazilikoje. Visi siūlomi 
pakeitimai man atrode priimtini, išskyrus grindis. Pasakiau savo moty- 
vus, kodėl grindų pakeitimams nepritariu, ir sakiau, kad iš Čikagos 
parašysiu visa tai atskirame laiške. Pakeitimų planų kopiją paliko man. 

22 d. Šiandien ryte visi trys išvykome. Prel. L. Tulaba skrenda į 
Torontą, o aš grįžtu į Čikagą. 

29 d. Po pietų nuvykau į „Draugo“ spaustuvę patikrinti, kaip spaus- 
dinami „Neišskiriami trys Nežinomieji“ ir „Motina Marija - Kazimiera 
Kaupaitė“. Atrodo, kad darbas bus baigtas sutartu laiku. 

<. > 

Liepa. 12 d. Visą šią ir kitą savaitę netrukdomas galėsiu peržiūrėti 
įvairius savo užrašus: straipsnius, paskaitas ir kt., su mintimi, kad gal iš 
jų sulipinsiu ką nors vieną ir kaip knygą atiduosiu visuomenei. 

<...> 

25 d. Seselių motiniškajame namę generalinė vyresnioji kalbėjo apie 
savo įspūdžius iš kelionės Lietuvon. Tai buvo jos pirmas lankymasis 
Lietuvoje. Ji net nežinojo, ar ten rastųsi kas nors, kurie atsilieptų kaip jos 
giminės. Pranešimas buvo be ypatingų sensacijų, nes kalbėjo tik tai, ką 
galima viešai kalbėti, o apie susitikimus ir pokalbius su seselėmis 
Lietuvoje ji buvo diskretiška. Aš neišgirdau nieko, ko būčiau nežinojęs. 

<.> 

30 d. Šiandien 7 val. vakaro pasiuntinys iš teismo atnešė pranešimą, 
kad esu šaukiamas liudyti byloje Kazimiero Palčiausko, kuris vokiečių 
okupacijos metu buvo Kauno miesto burmistras, dabar kaltinamas už 
bendradarbiavimą su naciais ir žydų žudymą. Visų tokios rūšies klausimų 
ir bylų kėlimą bei vedimą apmoka Amerikos pinigais, taigi piliečiams tai 
kainuos ne vieną milijoną dolerių, o visokia kaltinamoji medžiaga, 
liudininkai, - beveik viskas melagingai sufabrikuota, - yra iš Maskvos. 
Sunku atspėti, ar Maskva per Amerikos politikierius turi tokią galią 
tvarkyti Amerikos reikalus, ar Amerikos valstybininkai-politikieriai taip 
nenutuokia, ką jie daro. Tokis klausimas pagrįstai yra kilęs jau daug kartų 
nuo tada, kai Amerika pripažino Rusijos komunistinį režimą. 

<.> 

Rugpjūtis. 5 d. Kun. V. Dabušis parodė parengto Mišiolo vieną 
egzempliorių, vieną bendrąją dalį, ne skaitymus. Nejaučiau jokio 
džiaugsmo. Apie tai turėčiau daug ką pasakyti, bet gal kita proga. 

=. > 

13 d. Šiandien 10 val. ryte turėjau būti pas tardytoją kaip Kazimiero 
Palčiausko liudininkas. Vakar buvo pas mane atvykęs jo gynėjas, jaunas 
advokatas iš Vašingtono, Račkauskas (man iki šiol negirdėtas). Šiandien, 
man atvykus, jis atėjo su man pažįstamu advokatu Povilu Žumbakiu. Kol 
mano eilė atėjo, buvo jau 3 val. po pietų. P. Žumbakys patarė, kaip elgtis, 
ir pasisiūlė kalbėti už mane arba mano vietoje, kaip mano advokatas. 
Tardytojo kambaryje buvome tik abu advokatai, vertėja P. Kraučiūnienė, 
dvi sekretorės ir tardytojas, iš išvaizdos tipiškas žydas, kurio pavardės 
nežinau. Į visus klausimus P. Žumbakis mano vardu atsisakė atsakyti. 
Tardytojas, matyt, buvo labai nepatenkintas, bet neturėjo ką daryti, po 
kelių minučių pasakė, kad apklausinėjimas atidedamas. Manau, kad 
mane liudininku įrašė gal K. Palčiauskas. Abu advokatai žadėjo patvar- 
kyti, kad mano pavardė iš tos bylos būtų išbraukta. Aš tikrai neatsimenu, 
ar K. Palčiauską kada asmeniškai buvau susitikęs, o apie jo veiklą Kaune 
tikrai nieko negaliu pasakyti. 

<.> 

Spalis. 27 d. Paštu gavau Liet. Kunigų Vienybės išleistą „Romos 
Mišiolą“ -sekmadienių irproginių švenčių - bei vieną „Skaitymų“ knygą. 
Išleistas techniškai labai gerai. Šia proga prisimenu, kaip prieš 10 metų 
prel. J. Balkūnas su kitais tada Kun. Vienybės valdybos nariais pasiskel- 
bė leidžią pilną kasdieninį Mišiolą altoriui, t. y. didelio formato. Jie 
nepaisė, kad mes turime tokiem tikslam Vatikano patvirtintą Liturginę 
Komisiją. Bet nenorėjau prel. J. Balkūnui pasakyti savo veto, pažadėjau 
bendradarbiauti. Jie tai paskelbė viešai, paragino kunigus užsisakyti sau, 
savo bažnyčioms, o pasauliečius - užsakyti Lietuvos bažnyčioms. Bene 
kitais metais Seime, kuris įvyko Marianapolyje, tėvai marijonai pasisiūlė 
išleisti mažo formato sekmadienių ir švenčių Mišiolą pasauliečių priva- 
čiam naudojimui. Vėl prel. J. Balkūnas su kitais valdybos nariais pareiš- 
kė, kad ir tą leis Kunigų Vienybė. Seimo dalyviai valdybos pareiškimui 
pritarė. Nors valdybą ne kartą ne tik įspėjau, bet esu ir šiurkščiai pasakęs, 
kad jie tik žmones suvedžios, kad iš jų užsimojimo nieko neišeis. 

Pasikeitė valdyba, kuriai tikrai tas užmojus mažai rūpėjo, ir ji nieko 
nedarė, ir kunigai, ir pasauliečiai daug kartų klausė mane, kas nutiko su 
Mišiolu ir jų pinigais. Visiems atsakydavau, kad klaustų Kunigų Vieny- 
bę. Liko prie to darbo tik kun. V. Zakaras ir kun. V. Dabušis. Šiuodu, 
susisiekę su Lietuvos kunigais, Mišiolo rengėjais, vis laukė, kada anie 
atsiųs „visus pilnus“ skaitymų ir kitus tekstus. Kelis kartus juos įspėjau, 
kadjieklysta anais pasitikėdami. Irturime tik altoriui dvi minėtas knygas. 
Esu tikras, kad iš jų tai ir viskas, daugiau nesulauksime. Turiu vilties, kad 
gal ką nors padarys Putnamo seselės su prel. V. Balčiūnu. 

Beje, prieš porą metų Vatikanas, vyskupo Pavilonio ir jo palydovų, 
prašomas, pasiuntė į Lietuvą kelias tonas tinkamo popieriaus, nes „val- 
džia davusi leidimą Mišiolui spausdinti, o patys turį pasirūpinti popie- 
riaus“. Praėjusią vasarą gauta žinia, kad valdžios sandėliuose sukrauto to 
popieriaus jau bene pusė sugedusi nuo šlapio pogrindžio. Kol anie 
Lietuvoje Mišiolą parengs, kurį jie jau vis „baigia“ bene 6 ar 5 metai, tai 
iš popieriaus liks šiukšlių kupeta, O jeigu būčiau savo tvirtą žodį pasakęs 
prel. J. Balkūnui ir to meto valdybos nariams kun. V. Dabušiui, kun. 
V. Piktumai, būtų kilusi nemaža „pekla“ 

> 

Lapkritis. 7 d. buvau Jaunimo Centro kavinėje, kurbuvo visuomenė 
„Supažindinta“ su Broniaus Kviklio parengta antra Lietuvos bažnyčių 
knyga: Vilkaviškio vyskupija. Ši parengta daug geriauuž pirmąją - Telšių 
vyskupiją. Turininga ir netrumpa beveik paskaita buvo p. Kazio Bradūno 
supažindinimas. Pakalbėjo pats autorius, buvo parodyta skaidrių. Šis 
B. Kviklio užsimotas ir labai rūpestingai tvarkomas darbas yra vertingas 
Lietuvos Bažnyčios istorijai. Jo surinkta tiek nuotraukų, kurių netrukus 
niekur nebus galima rasti, tad darbas vertas ne tik gero žodžio, bet ir 
paramos. 

= 

10 d. Šiandien mano gimtadienis, baigiu 79 metus. Mano visai 
savijautai atrodo skaičius tinkąs ne man. Nežinau kodėl: ar kad sveikai 
jaučiuosi, bet visai mano savijautai atrodo, kad tai ne mano. Niekas ta 
proga netrukdė ir aš niekam neužsiminiau, visą dieną rašinėjau, buvau 
ramiai užsiėmęs savo reikalais. Tiesa, rytę šv. Mišias aukojau padėkoda- 
mas Dievui už išgyventus metus, už visokią palaimą... Kiek dar gyvensiu * 

ir kur baigsiu?.. 

22 d. Buvau pareiškęs naujam Čikagos arkivyskupui, kad norėčiau 
jį trumpai aplankyti, pareikšti savo pagarbą ir lojalumą. Jo kvietimu 
šiandien jo rezidencijoje vakarieniavome: arkivyskupas, ten gyveną du 
kunigai ir aš. Jam pasipasakojau savo apsigyvenimo Čikagoje kelius, ką 
iki šiol veikiau, paminėjau lietuvių gyvenimo svarbesnius punktus. Jis 
domėjosi, kai ko nebuvo girdėję ir jo sekretoriai kunigai. Jis mane klausė, 
ar būčiau reikalingas kokios pagalbos. Atsakiau, kad gyvenu iš ses. 
kazimieriečių labdaringumo, ir jo užteks, jei mane Čikagoj toleruos. Jis 
pakartojo, kad netylėčiau, jeigu reikėtų kokios pagalbos. 

<.> 

Gruodis. 25 d. 3 val. atvyko brolis Petras ir su juo nuvažiavome pas 
jį, kur radau ne tik jo šeimą (išskyrus dukrelę su vyru, kuriuodu išvykę į 
Kaliforniją), bet ir kelias poras svečių. Iš čia sugrįžęs, vakare užėjau pas 
brolį Juozapą. Jų svečiai jau iškrikę, likę tik juodu - jis ir žmona. 
Valandėlę ramiai pasikalbėjome. Pas brolį Simą neužėjau, nes su jų 
sveikata buvo jau per vėlu. <...> 

1983 m. 

Sausis. 6 d. apsilankė dr. L. Sidrys. Įdomiai pasikalbėjome įvairiais 
lietuvių religinį gyvenimą liečiančiais reikalais. Tikrai malonu, kad čia, 
Čikagoje, o manau ir kitur, - yra tokių pasauliečių, kurie gali būti panašūs 
į Šalkauskį, Dovydaitį ne tik katalikišku gyvenimu, bet ir religijos 
žinojimu, pastangomis tuo dalintis ir sų kitais. 

7d. Vėlaplankė P. Samuel P. Martin - Genealogical Society of Utah 
atstovas, kuris buvo pas mane prieš savaitę. Šiandien pasirašiau laišką 
arkiv. J. L. Bernardin, prašydamas leisti mikrofilmuoti visų parapijų, 
kapinynų metrikus apsaugai, kad jie nežūtų, kaip yra įvykę ne vienoje 
vietoje gaisro ar kitokios nelaimės atveju. <...> 

13 d., ketvirtadienį atvyko iš Detroito dr. P. Butkus, naujas Ameri- 
kos Lietuvių Bendruomenės pirmininkas. Pasikalbėjome daugiausia apie 
ALBo, ALTo ir VLIKo santykius. Kalbėjomės taip pat apie planuojamą 
1984 m. vasarą PL Šokių dieną, kuri turėtų įvykti šį kartą Klivlende, nes 
Čikagoje šią vasarą vyks Pasaulio Lietuvių Kongresas, Dainų diena, tad 
vėl rengti Čikagoje būtų nepopuliari. Tik dėl to motyvo ir Pasaulio 
Lietuvių katalikų kongresą šv. Kazimiero metų proga darysime Toronte. 

<. > , 
Vasaris. 9 d. Šiandien gavau iš Romos naują Bažnyčios Kanonų 
kodeksą. Knyga vidutinio formato, kad ir neblogas, tai vis tiek įpraštas 
popierius. Tik atsivertęs pasigedau vardyno. Yra tik turinys, kuriame 
galima surasti tik skyrių, bet ne žodį ir kanoną, kuriame jį galima rasti, 
kaip iki šiol buvusio Kodekso laidoje. Reikia manyti, kad ši pirmoji laida 
skubi. Po jos, matyt, seks tradicinė praktiška. Palyginęs su senuoju 
Kodeksu, matau, kad naujajame yra 662 kanonais mažiau negu iki šiol 
buvusiame Kodekse, Kaip žmonės sako, „viską padėjęs į šalį“, pasistėng- 
siu perskaityti naująjį Bažnyčios Teisės kodeksą. 

13 d. Švč. Marijos Gimimo bažnyčioje laikiau šv. Mišias minint 
Vasario 16-ąją. Paskui Marijos mokykloje pasaulietinis minėjimas. Kal- 
bėtojas buvo neseniai iš Sibiro per Lietuvą atvykęs Pranckevičius. Jo 
kalba buvo turininga, nušviečianti faktiškąją komunistinės Rusijos padė- 
tį. Buvo keli „politikieriai“ nelietuviai - mat rinkiminiai metai: pasirodė, 
pasveikino ir daug visko žadėjo. 

<.> 

20 d. Po Mišių jėzuitų bažnyčioje - salėje programa. Kalbėjo dr. 
P. Kisielius. Prieš jį kalbėjo Čikagoje augęs Amerikos armijos karinin- 
kas Eivys, buvęs Pakistane pas Afganistano partizanus, kovojančius su 
Rusijos invazija į Afganistaną. Kalba buvo įdomi, nes Rusijos armijoje 
Afganistane yra ir lietuvių, jau nemažai žuvusių ir keli paimti nelaisvėn, 
išlaikyti gyvi dabar yra Raudonojo Kryžiaus globoje. 

<.> 

Kovas. 11 d. Tautiniuose namuose kalbėjau maldą pradėdamas 
vakarienę ir po maldos pasakiau sveikinimo žodį. Proga - susipažinti su 
nauja Lietuvos vicekonsule Marija Januškaite-Krauchuniene. Dalyvių 
gausiai, nors visi esame tikri, kad tyliai ne vienas nusivylęs... 

24 d. ryte Loreto ligoninėje mirė kun. Stasys Yla. Antradienį dar 
kalbėjau su juo telefonu. Buvo jau ligoninėje, kur nuvyko ne tik sveikatos 
pasitikrinti, bet jau blogai jausdamasis. 13 d., sekmadienį, po Mišių 
išvyko pas marijonus, kitą šeštadienį ir sekmadienį nedalyvavo nė 
„Draugo“ premijų vakare koncerte, nei sekmadienį seselių rėmėjų šven- 
tėje. 

<...> 

25 d. Petkaus koplyčioje, Market Parke su būreliu kunigų ir susirin- 
kusiais žmonėmis kalbėjome rožančių už kunigą St. Ylą. Žmonių buvo 
minia, kokios šioje koplyčioje turbūt niekad nėra buvę. 

26 d., šeštadienį, Švč. Marijos Gimimo bažnyčioje laikiau šv. Mišias 
ir sakiau pamokslą kun. St. Ylos laidotuvėms. Pareiškiau mintį, kuriai po 
pamaldų buvo aktyviai pritarta: surinkti kun. St. Ylos parašytas mintis ir 
išleisti atskiru leidiniu. Palydėjau karstą į į laidotuvių automobilį, kuriuo 
jį nuveš į O'Haros aerouostą ir perveš į Putnamą. 

> 

Balandis. 28 d. Ketvirtadienio ryte išskridau į Brukliną, į Liet. Kai. 
religinės šalpos direktorių metinį susirinkimą. Klausydamasis pranešimų 
pagalvojau, kad jeigu čia būtų patys Rel. šalpos iniciatoriai ar kiti, kurie 
nežino, kaip ir ką veikia kun. K. Pugevičius, ne vieną jo siūlymą palaiky- 
tų nerealių, per daug išlaidingu. Ir aš pats šį kartą vienam siūlymui 
nepritariau, bet visi kiti dalyviai pritarė. Galima sakyti, kad tas nepapras- 
tas išlaidas, kurias jis pasiūlo, savo pastangomis irpadengia. O propagan- 
dai jam panašaus kunigo šiuo metu bent aš nežinau. Duok Dieve, kad 
atsirastų į jį panašus iš jaunųjų. <...> 

Jurgio Matulaičio namuose radau kunigą Pijų Lekešį - kurso draugą 
iš kunigų seminarijos Gižuose, silpną ligonį, kun. Joną Ruokį sergantį, 
kun. P. Dambrauską geros fizinės sveikatos, bet be orientacijos, prel. 
Juozapą Tadarauską, atsigavusį fiziškai, bet dar labai nervingą, nesiori- 
entuojantį, ką ir kaip toliau daryti. 

<.> 

Birželis. 13 d. Pirmadienį ryte nuvežiau į „Draugą“ praėjusios 
žiemos ir pavasario darbą - knygelę, kurią pavadinau „Žmogus realiame 
gyvenime“, Paprašiau rinkti, kada jų laikas leis, o leidėjo klausimu tuo 
tarpu tariuosi su P. Leono XIII fondu. Apsispręsti laiko daviau iki 
rugpjūčio mėnesio. Parvykęs iš „Draugo“, ėmiausi peržiūrėti biblioteką. 
Knygų prikimšta jau per daug ir ne visos man reikalingos, darau atranką. 

2 

24 d. Šį rytą gavau pusbrolio Justino-Bernardo laišką, kuriame rašo, 
kad prieš trejetą savaičių grįžęs iš Lietuvos. Įspūdžius tik labai trumpai 
aprašo. Mini, kad gegužės 29 d. dalyvavo Kauno bazilikoje katedroje tuo 
metu, kai ten įšventino 12 naujų kunigų, žmonių buvusi pilna bazilika, 

kad matėsi Kaune ir Vilniuje su mano šeimos nariais. Ką iš jų girdėjo ir 

benarai aple įspūdžius beveik nieko. Gal netrukus bus proga susitikti I ir 

plačiau pasikalbėti. 
<...> 

26 d. Vakare nuvykau į Jaunimo Centrą, kur buvo formaliai pradėtas 
Pi Bendruomenės penkmetinis 6-asis seimas. Nuvykęs patyriau daugiau 
malonumo, negu iš anksto nujaučiau: susitikau keletą žmonių iš tolesnių 
šalių ir jau senokai nematytų. Nebuvo laiko su kuriuo nors (ilgiau 
pasikalbėti, bet pats susitikimas buvo malonus. Įdomiausia dalis iš visos 
šio vakaro programos buvo prof. V. Vardžio paskaita apie Lietuvos 
perspektyvą praeityje ir dabar. Paprastai apie Lietuvą kalbama J. Basa- 
navičiaus, V. Kudirkos ir kitų stiliumi - nematant nei praeityje, nei 
dabartyje silpnųjų pusių. Šią prof. V. Vardžio paskaitą galima būtų 
pavadinti panašia į prof. Z. Ivinskio „Lietuva iki Vytauto D. mirties“. 
Ypač įdomus buvo apžvelgimas dabartinės padėties ir tautos dvasios. 
Apžvalga buvo labai objektyvi. 

27 d. Sužinojau tačiau, kad rengėjams, kurie parodė tikrai pasigėrė- 
tuno pasiaukojimo ir darbštumo, trūko „diplomatinės“ nuovokos kontak- 
tuojant su Lietuvos atstovu Vašingtone, Lietuvos konsulais. Detalių 
nepateiksiu, bet patyriau, kad kai kas yra net užsigavęs, ir pagrįstai. Būtų 
išmintingai padarę, jeigu nors gerą mėnesį prieš seimo pradžią būtų šiais 
reikalais pasitarę su konsule p. J. Dauzvardiene. 

<.> 

Liepa. 5 d. Išvykau į Vinipegą atostogų prie Manitobos ežero, <...> 
Nano stogas ties valgomuoju kambariu buvo prakiuręs. Kunigas J. Ber- 
tašius kalbėjo apie kažkokius vyrus, kurie žadėjo atvykti ir sutvarkyti, bet 
jie vis nesirodė. Kaip jau ne vienų atveju mudų esame padarę, ir šį kartą 
pasitarėme, kad apseisimę ir be jų. Vieną dieną kunigas Justinas nuplėšė 
stogo visą įtariamą plotą ir, susinešę medžiagų ir patys užsilipę ant stogo, 
uždėjome naują stogo dangą greičiau, negu tikėjomės darbą pradėdami. 
Mūsų vyrai tikrai nebūtų padarę geriau, o mudyiem kainavo tik medžiagų 

upirkimas. Atostogų metu panašūs pajudėjimai, ką mudu esame jau 
gerai išbandę, yra labai į sveikatą. 

Jau trečia savaitė ir vis giedra, kaitra net įkyri, kad dieną lauke net 


; 

medžių pavėsyje peršilta. Liepos 22 -23 dienomis ruošėme garsiakalbius, 
status ir suolus bei kėdes lauke - sekmadienį, 24 dieną, čia bus tradicinis 
metinis lietuvių parapijos piknikas. 

<...> 

Rugsėjis. 25 d. Sekmadienį, mano įprastu šventadienių laiku pradė- 
jus šv. Mišias, vos pradėjęs pirmą skaitymą (skaitau aš pats) pritrūkau 
kvapo. Trumpai pertraukęs skaitymą, atsikvėpęs vėl pradėjau, bet po 
kelių sakinių širdis pradėjo taip drebėti, kad turėjau skaitymą vėl per- 
traukti ir pasakęs, kad turiu nutraukti, nuėjau į zakristiją. Panašiai man dar 
niekad nėra buvę, nebuvo ir jokios ypatingos priežasties, prieš Mišias 
nešdamas ligoniams Komuniją jaučiausi visiškai normaliai. Čia pat 
paskui mane atbėgo į zakristiją dvi seselės, dvi slaugės, kurios buvo 
koplyčioje, po poros minučių, kol spėjau nusiviikti hturginius rūbus, jau 
buvo atvežta kėdė ir mane „procesija“ nulydėjo iš antro į pirmą aukštą. 
Čia supuolė, subėgo keli gydytojai, slaugės, paguldė ant stalo. Nieko kito 
nejaučiau, tik širdis drebėjo. Tuoj leido vaistų į veną. Maždaug p0 pusės 
valandos paleido, ir nuėjau į koplyčią laikyti šv. Mišių. Blogos savijautos 
neliko. 

<...> 

Spalis. 28 d. Penktadienį Jaunimo Centro kavinėje apibūdinimas 
Kauno Arkivyskupijos knygos, parengtos Broniaus Kviklio. Buvau 
prašytas ta proga pakalbėti apie tos knygos turinį. Pasirinkau kalbėti ne 
apietai, kas ten parašyta, bet apie smuikmenas, epizodus, faktus, kurie ten 
nepaminėti ir autoriui negalėjo būti net žinomi. Kiek patyriau iš atsilie- 
pimų, dalyviai buvo patenkinti, 

Lapkritis. 8 d. Šiandien Šv. Kryžiaus ligoninėje šv. Eucharistijos 
diena. Susirinko apie 20 kunigų (gaila, kad nebuvo nei vieno iš jauniau- 
sių, lietuvių kilmės ir nei vieno iš dviejų jaunųjų klebonų). 

10 d. Švenčiau 80 metį sukaktį. Tikrai, praleidau kaip kurį nors 
svarbesnių šventadienių: pasimeldžiau, jaučiausi šventadieniškai, lanky- 
tojų neturėjau, išskyrus kelis telefono skambučius, kelis laiškus. 

<. > 

20 d. Niujorke laikiau šv. Mišias ir pasakiau pamokslą Aušros Vartų 
Švč. Marijos lietuvių parapijos bažnyčioje. Kelis paskutinius metus ši 
parapija gyvena krizę ne tik dėi lietuvių iškrikimo iš Niujorko, bet ir dėl 


21. Gyvenimo keliai 313 


kunigų. Kai amžiaus ir sveikatos priverstas pasitraukė kun. Jurgis Gurin- 
skas, čia perėjo keli: vienas lietuvis salezietis, keli nelietuviai, pabūdami 
vis po kelis mėnesius. Dabar čia dirba Argentinoje augęs kun. Vytautas 
Palubinskas. Jis stengiasi parapiją dar atgaivinti. Todėl ir aš šiandien čia 
lankausi. Žmonių buvo, bet iš kitų parapijų, bet irtai nepripildė nedidelės 
bažnyčios. 

<.> 

Gruodis. 24 d. Ryte staigiai mirė seselė Clotilda (Mačiulionytė). Su 
jos broliais kunigais, ypač su marijonu vienuoliu kun. Juozu, visada 
susitikdavome kaimyniškos nuotaikos, nes jų tėvai iš mano tėviškės 
krašto: tėvas iš Šlavančių, motina - Gleveckaitė iš Daukšių (abu kunigai 
jau mirę). 

<.> 

25 d. Popiečiu aplankiau brolio Simo šeimą, brolienė Marija parvež- 
ta iš ligoninės, bet labai silpna, kenčianti ligonė. Vakare užėjau pas brolį 
Juozapą. 

<...> 

29 d., ketvirtadienį, 4 val. pavakare nuėjau į Lechavičiaus laidotuvių 
koplyčią pasimelsti už mirusią brolienę, kuri 4 val. turėjo būti jau 
pašarvota. 

30 d. Tik po vakarienės nuėjau vėl į laidotuvių koplyčią. Čia radau 
ir kun. V. Mikolaitį, kuris vadovavo trumpai maldai už mirusią brolienę. 
Pasilikau valandėlę su šeima, pasikalbėjome dėl laidotuvių smulkmenų. 
Pažvelgęs į lankytojų knygą pamačiau, kad apsilankiusių per dieną būta 
nemažai, daug seselių kazimieriečių. Atvykusi ir mūsų sesuo Albina - 
seselė Michaelė iš Monrealio. 

31 d. Šeštadienį laidojome brolienę Mariją. Bažnyčioje Mišias ir 
visas kitas apeigas atlikau aš, kartu su visais nuvykau ir į kapus, kur taip 
pat atsisveikinimo maldom ir apeigom vadovavau aš. Kapuose buvo 
gražus būrelis giminių. Pabuvome prie duobės, kol karstą nuleido. 
Dalyvavau pietuose, pasimačiau su keliais giminėmis, nedažnai sutinka- 
mais. 

1984 m. 

Sausis. 1 d. Šiandien niekur nėjau. Su brolio Simo šeima, su broliu 
Petru pasikalbėjome telefonu. Brolis Juozas su žmona buvo, matyt, kur 

nors išvykę, kad telefonu jų neprisišaukiau. Popiečiu užėjo valandai 
sešuo Albina, nakvos pas Petrus, o rytoj skris atgal į Monrealį. 

<.> 

2 d. Atėjo skulptorius Bert J. Gast, arkidiecezijos kapinių valdybos 
narys, pasitarti apie būsimą šv. Kazimiero paminklą šv. Kazimiero 
lietuvių kapinėse. Pasikalbėjome ir įdomiai, ir pozityviai. Dar prieš 
pietus skambino brolis Juozapas, papasakojo vakar dienos prietykius, 
kodėl neužėjo. Sutarėme pasimatyti pavakare pas mane. 

3-14d. Ramiai dirbau lietuvindamas Sr. Joyce knygą: „Įžadai: lobis 
moliniuose induose“. <...> 

Kovas. Vasario 29 - kovo 6 d. įvykiams ir nuotaikoms Romoje tektų 
parašyti visą knygą, kaip tos dienos Lietuvą ir šv. Kazimierą išgarsino 
visame pasaulyje. Apie tai daug rašė italų ir mūsų laikraščiai, apie tai ir 
aš parašysiu ką nors plačiau praėjus Kazimiero metams. Čia tik trumpai 
paminėsiu faktus. 

1 d. vakare Villa Lituania svetainėje vakare - S isiksnis posėdis, 
kuriame didesnį pranešimą apie 3 - 4 dienas pateikė prel. L. Tulaba. Čia 
buvo paskirti asmenys, kurie kokias pareigas atliks sekmadienį per Šv. 
Tėvo Mišias, kurie iš Šv. Tėvo rankos priims Švč. Komuniją ir kt. 

3 d., šeštadienis. Šiandien 9 val. visi lietuviai turėjo rinktis prie 
Vatikano audiencijos su Šventuoju Tėvu. Kunigus ir vienuoles leido be 
ypatingų patikrinimų, visi kiti privalėjo turėti specialius ženklus ir įėjimo 
bilietus. Audiencija buvo Konsistorijų salėje. Į audienciją Šventasis 
Tėvas atėjo 11 val. Pasisveikinęs su vyskupais ir keliais mūsų prelatais, 
Šv. Tėvas atsisėdo, o man teko privilegija pasakyti (tiksliau - paskaityti) 
žodį lietuvių vardu. Apie tai man pasakė ketvirtadienį, tekstą į anglų 
kalbą išvertė Donald Petraitis, tėvų marijonų vicegenerolas, gyvenąs 
Romoje. Manau, kad patikrino arkiv. P. Marcinkus ar kas nors kitas, nes 
angliškam tekste buvo vienas sakinys, kurio nebuvo mano parašytame 
tekste. Po to Šventojo Tėvo kalba, tada visi kunigai galėjo ateiti, pasisvei- 
kinti su Šv. Tėvu, kartu nusifotografuoti. Šv. Tėvas tyliai man pasakė, kad 
visi kartu sukalbėtume lietuviškai „Tėve mūsų...“ ir Jis mus palaimino. 
<.> 

4 d. - sekmadienis Šv. Petro bazilikoje taip pat visi turėjome būti 9 
val. Lietuviams buvo rezervuotos pirmosios vietos prie altoriaus, su 

Kiivlendo jaunimo „Grandinėlės“ giesmininkais visi giedojo net kelias 
giesmes lietuviškai. Koncelebravo su Šv.. Tėvu visos Europos tautų 
Vyskupų Konferencijų atstovai. Nebuvo tik Vengrijos, Čekoslovakijos, 
Latvijos ir - nė vieno iš Lietuvos. Gal dėl to teko koncelebruoti vieninte- 
liam lietuviui - man (tikiuosi, ir šią valandą aprašysiu plačiau atskirai). 
Visi lietuviai buvo pakviesti atvykti po pamaldų į mūsų Šv. Kazimiero 
kolegiją ir svetainę šeimyniškų vaišių. Svečių buvo arti tūkstančio, bet ir 
pasiruošta buvo taip, kad visus turėta kuo pavaišinti. Vakarienė restora- 
ne-hotelyje už miesto. Buvo svečių ir nelietuvių, keli Vatikano dignito- 
riai. Šia proga man pavyko privačiai pasikalbėti, kas, manau, pagreitino 
naujo vyskupo lietuviams paskyrimą. Buvau numatęs rytoj, pirmadienį, 
skristi atgal į Čikagą, bet pasakė, kad rytoj Šventasis Tėvas kviečia 
lietuvių vyskupus pietų jo privačioje rezidencijoje Vatikane. 

5 d. Pirmadienį 11 val. vykome į Vatikaną: arkiv. G. Salatka, arkiv. 
J. Bulaitis, vysk. A. Deksnys iraš. Vatikane susitikome su arkiv. P. Mar- 
cinkumi, prel. A. Bačkiu. Kelias minutes prieš 12 val. atėjo Šv. Tėvas. 
Pasisveikinome, nusifotografavome, užėjome minutėlei į koplyčią ir 
nuėjome pietų. Per pietus pokalbiai buvo pripuolami, be jokių svarbesnių 
klausimų. 

<. > 

18 d. Sekmadienį šv. Kazimiero metų minėjimo proga Filadelfijos 
katedroje mišias laikė ir turiningą pamokslą pasakė kardinolas J. Krol. Jis 
pamoksle paminėjo, kad laišku kvietęs į šią šventę atvykti Lietuvos 
vyskupą Julijoną Steponavičių, bet jo rusai neleidę. Po pamaldų katedros 
salėje valandėlė buvo skirta žmonių susitikimui su kardinolu, pokalbiui, 
pasivaišinimui kava. 

Balandis. 8 d. Aplankė brolio Petro sūnus Vincentas su sužadėtine. 
Prašė ir prižadėjau rugpjūčio 25 d. palaiminti jų moterystę Švč. Marijos 
Gimimo bažnyčioje. Įspėjau, kad dėl to susitartų su klebonu. 

S 

“ 18d. Išskridau į Portlendą Mene. Pasitiko pranciškonų provinciolas 
Paulius Baltakis. Kaip buvome sutarę, iš aerouosto vykome tiesiai pas 
vietinį vyskupą su formaliu vizitu, bet ten kalbėjome ir apie kai ką 
daugiau. Jau visi trys žinojome dar nepaskelbtą „paslaptį“, kad Paulius 
Baltakis yra nominuotas vyskupu lietuviams už Lietuvos. Visi trys 

pasikalbėjome apie būsimą jo konsekraciją šios diecezijos katedroje. O 
su tėveliu Paulium - nauju vyskupu - pasitarėme ir kitais klausimais, 
liečiančiais jo ateitį. Šia proga atvežiau jam žiedą ir kryžių, kurie man 
buvo nereikalingi. Žiedas vertingas, kryžius ir grandinėlė pakankamai 
padorūs, kadaise man dovanoti kelių Čikagos nelietuvių kunigų. Tačiau 
aš niekad nenešiojau jų, nes turiu kitus du. 

<.> 

22 d. Velykų sekmadienis. Popiečiu nuvykau pas brolio Petro šeimą 
(jo paties pavėžintas). Ten užtrukęs porą valandų, vakare užėjau pas brolį 
Simą, brolį Juozą. Visai suprantama, kad aš pas juos, o ne jie pas mane 
lankosi tokia proga, nes pas juos ateina irkitijų savieji, taigi nėra nei kada, 
nei patogu iš namų išeiti. 

<.> 

Gegužis. 14 d. Jau ilgokai tam ruošęsis, šiandien po pietų nuvykau 
į šv. Kazimiero kapinių administracijos įstaigą kapinėse pasirinkti ir 
užsisakyti vietą savo kapui. Kapų administratorius norėjo man įkalbėti 
vietą senoje kunigų sekcijoje, kad užtektų vietos irpaminklui, bet į kalbas 
šia tema nesileidau ir paprašiau paskirti man vietą naujoje kunigų 
sekcijoje, kur yra visiems bendras paminklas, o kiekvieną kapą žymi tik 
mažu akmens antkapių su ten palaidoto vardu, pavarde, gimimo-mirimo 
datomis. Pagaliau jis sutiko tai pranešti arkidiecezijos centrinei kapų 
administracijai. Vieta: trečiame skyriuje, kapas 16. Netrukus gavau iš 
centrinės administracijos šį „nuosavybės“ dokumentą ir perdaviau sese- 
lių kazimieriečių vadovybei, kuri yra sutikusi patvarkyti mano laidotu- 
ves. 

<.> 

Birželis. 27 d. Šią vasarą prel. L. Tulaba ir jo kaimynas ir draugas 
kun. V. Aleksonis švenčia kunigystės 50 metų sukaktį. Šio mėnesio 
pradžioje prel. L. Tulaba lankėsi Čikagoje. Ta proga 7 d. čia, ligoninėje, 
jį kukliai pagerbėme. <...> Platesnio pagerbimo nerengėme, nes per vėlai 
sužinojome, kada jis atvyks. Žmonėms pranešėm tik per „Draugą“ ir 
„Margučio“ radiją. 

<.> 

Liepos 2. Išskridau į Vinipegą pas kun. J. Bertašių atostogų. Pralei- 
dau čia visą mėnesį nieko neveikdamas ir neturėdamas kada pasiskaityti 

net tai, ką atsivežiau. Tačiau „skaitymas“ buvo kiek įkyrėjęs. Nuo 
praėjusių metų rudens iki dabar visas laisvas valandas praleidau versda- 
mas į lietuvių kalbą: „Įžadai: lobis moliniuose induose“ ir baigiau, 

<...> 

Rugpjūtis. 25 d. Švč. Marijos Gimimo bažnyčioje laikiau mišias ir 
palaiminau brolvaikio Vincento moterystę. Dalyvavau vaišėse. Žinau, 
kad jo tėvams tai nebuvo didelis malonumas, nes jaunoji ne lietuvaitė. 

26 d. Švč. Marijos bažnyčioje dalyvavau mišiose ir sakiau pamokslą 
Lietuvos Vyčių seimo dalyviams, dalyvavau pietuose. Čia man buvo 
įteiktas pažymėjimas, kad esu „pakeltas“ į organizacijos Garbės Dvasios 
Vado titulą. k 

<...> 

Rugsėjis. 1 d. Šiandien Čikagoje, Švč. M. Gimimo bažnyčioje, 
laiminama mano brolėno (Juozo ir Aldonos vyresnio sūnaus) moterystė 
su D. Rimaitę, bet aš turiu būti Toronte. Tai iš anksto išsiaiškinom. Jiems 
buvo nepatogu datą keisti, bet ir mano nedalyvavimo priežastį suprato. 

Toronto hotelio salėje pradedamas Katalikų Kongresas ir šv. Kazi- 
miero metų minėjimas. Kongreso pradžioje man teko sukalbėti maldą. 
Buvo dvi įdomios paskaitos: Pauliaus Rabikausko, S. J., apie šv. Kazi- 
mierą ir prof. J. Girniaus apie religijos ir ateizmo kovą lietuvių tautoje. 
Popiečiu vyko jaunimo programa, kurioje dvi ištekėjusios moterys, ve- 
dęs vyras ir kandidatas į diakonus Putrimas skaitė pranešimus įvairiais 
krikščioniško gyvenimo klausimais. Po jų klausimai ir atsakymai. Ir ši 
dalis buvo įdomi ir naudinga. Buvo kuo pasigėrėti, kaip pasauliečiai 
rirntai žiūri ir moka pakalbėti gyvenimiškais klausimais. 

<. > 

Rugsėjis. 13 d. Turėjau skristi į Portlendą, Melno valstijoje į vysk. 
P. Baltakio konsekraciją. <...> Konsekracijoje dalyvavome 20 vyskupų, 
daugiau kaip šimtas kunigų, katedra buvo per maža sutalpinti visus 
pasauliečius. Lietuvių buvo atvykę net iš Pensilvanijos, Čikagos, iš 
Kanados. Mano širdžiai buvo taip malonu matyti, kaip Amerikos ir 
Kanados vyskupai reagavo į naujo vyskupo paskyrimą, su kokia nuotaika 
Jį sutiko lietuviai. Darydamas šiuo reikalu žygius, ne kartą esu pagalvo- 
jęs, ar po manęs lietuviai dar jaus reikalo turėti sau „misionierių“ 
vyskupą. Visa ši šventė, vaišės, rytojaus diena tas mano „baimes“ 
išblaškė. 

<.> 

Spalis. 14 d., sekmadienį, Bostone šventė šv. Kazimiero metų 
minėjimą. Mišios buvo katedroje. Kadangi kun. A. Kontautui reikėjo 
patikrinti, ar viskas tvarkoje bažnyčioje ir kitur, tad jis vyko gera valanda 
iš anksto, kartu nuvykau ir aš. Katedra nebuvo visai pripildyta, bet 
vaizdas buvo gražus = dalyvavo apie 1600 žmonių. Pamokslą sakė 
arkivyskupas, po jo trumpą lietuvišką žodį - naujas lietuvių vysk. P. Bal- 
takis. Per Mišias giedojo Berklio muzikos kolegijos choras, kur profeso- 
riauja Jeronimas Kačinskas. Lietuviškas giesmes giedojo visi. 

Vakarienė buvo Friporto salėje. Jos metu vienas sau permąsčiau, ką 
paskui trumpai pasakiau, pakviestas prabilti dalyviams - koks turiu būti 
dėkingas Dievui. Per tiek metų niekad neatsisakiau kur nors atvykti, 
patarnauti, kad būtų sveikata sukliudžiusi. Dabar šie metai: šv. Kazimie- 
ro minėjimuose, nuo pirmojo Čikagoje (vasario 25 d.), paskui Roma, 
Filadelfija, Vašingtonas, Kolumbijos apygarda, Torontas ir šiandien čia, 
kiek dabar žinome, jau paskutiniame. Ir šiais, šv. Kazimiero metais, 
išsipildė, ko siekiau šešerius metus - gavome naują vyskupą patarnauti 
lietuviams - pranciškoną vysk. Paulių Baltakį. To laukiau su dvejopa 
baime: ar gausime ir, jeigu gausime, kaip jį priims Amerikos, Kanados ir 
kitų kraštų vyskupai ir lietuvių visuomenė - ar ji dar parodys, kad tokio 
vyskupo pageidauja. Abi baimės buvo šviesiai išblaškytos: vyskupai ir 
lietuvių visuomenė naują vyskupą priima palankiai. Išreiškiau dėkingu- 
mą Dievui, padėkojau šios šventės Bostone rengėjams, visuomenei, kad 
ir mane pakvietė dalyvauti ir kad galiu būti šiandien kartu su jais. 

<.> 

16 - 17 d. sutvarkiau korespondenciją, kitus reikalus. Likusį laiką 
panaudojau parengti pamokslui 28 dienai, nes rytoj turėtų operuoti mano 
dešiniąją akį - pašalinti kataraktą. 

Spalis. 22 d. Pirmadienis. Ketvirtadienį, 18 d. 8 val. ryto, operavo 
dešiniąją akį, pašalino kataraktą. Operavo dr. Linas Sidrys. Prieš tai mano 
kambaryje slaugė įleido į akį vaistų, adata įleido vaistų taip pat į šlaunį. 
Operacijos metu nejaučiau nė mažiausio nepatogumo. Po operacijos, 
trukusios nepilną valandą, parvežė į mano kambarį ir ramiai aukštielnin- 
kas išgulėjau tris valandas. Po trijų valandų atsikėlęs suvalgiau atneštus 
į kambarį pietus. Po pietų pasakė, kad galiu apsirengti ir jaustis laisvai. 

Taip ir Dž Laziau. į iausi 12 nėjau, 5 5et juožjau ae tik savo kambaryje, bet 
Nuėjau Žemy: pasiimti tos alenos pašto, skaičiau gautus laiškus, tos 


dienos isikraščius. Nors buvau įspėtas, ka4 akies apmazinimui pračjūs 


galiu palusi ax'2s, 0 gai ir galvos skausmą, Det nieksd nepajutau nė 


p“ 
mažiausio nepatogumo, išskyros, xad uždengta dešinioji akis. 
<...> 


21 4. Nors dariik keturios dienos praėjo, bet labai žingeidžiai laukiu, 
kaip atrULyS pasaulis per z0iexis, ar apvalytoji tikrai tarnaus geriau negu 
Kurį laiką Ki ŠiOL. 

Lapkriūs. 23 d. Penktadienis. Jaunimo Centre Lietuvių katalikų 
federacijos tarybos sesijų pradžiai sukalbėjau maldą. Iigoką, turiningą 
žodį pasakė arkivyskupas kardinolas J. L. Bernardin. 

24 d. Sesijų tąsa. Visokių komisijų užuomazgų pasitarimai. Be 
kitokių darootvarkės punktų, būvo kun, K. Pugevičiaus viešas pasikalbė- 
jimas šu spaudos (žetuvių) atstovais. Vienas iš jų taip nediskretiškai 
pradėjo klaus:ačti, kas ir kaip redaguoja Lietuvoje „Katalikų bažnyčios 
kroniką“ ir kaip mes ją gauname, kad aš pradėjau bijoti, ar kunigas 
K. Pugevičius nepradės atsakinėti. Pakilęs prlėjau prie jo ir į ausį tik tiek 
pasakiau, kad į mos klansiraus nieko neatsakytų. Kunizo K. Pugevičiaus 
„atsakymai“ buvo visai tinkami - jis pakalbėjo taip bendrai, kad tų 
klausimų net nepalietė. Klausėjas, matyt, susiprato, kad daugiau ta tema 
nieko neklausė. 

<. > 

Gruodis. 25 d. Vienas Mišias laikiau 7 val., antras 7.39 val. Popiečiu 
aivažiavo brolis Petras, nuvykome į jo šeimą, kur, kaip visada, buvo 
kelios iaunos šeimos, oūrelis mažųjų. Apie 5 vai. brolis Petras pavėžino 
niane pas brolį Simą, iš čia po valandėlės pas brolį Juozą. Apie aštuntą 
valatcą bivau jau savo kambaryje. Kitos Kalėdų švenčių dienos pračio 
i2miai. Sakmadienį, 30-4j4 dieną, popiečiu užėjo brolis Simas, apie porą 
valandų pasikalbėjome. Kiekvienas žmogus išgyvena ir malonių, ir 
surkių valandų 17 dienų. 

<...> 

1955 m. 

Sausis. Naujųjų metų rytas. Jau balta nuo vaxar vakaro, naktį ir iki 
vidurdienio s:i50. Mes gavometik ma*3 dalį to, kas teko miesto šiaurinei 
daliai, apyliakėms į vakarus ir šiaurę. <...> 


320 


2 d. Tolokai pažengiau perrašinėdamas dienyno užrašus. Tesiu 
toliau, tikiuosi iki vasaros baigti, t. v. „pasivyti šia dieną“. 

8 d. Vakare atvežė į Emergency (Greitosios pagalbos skyrių) dr. 
Feliksą Winskūną. Šią nakti jį operavo. 

9 d. Winskūną kelis kartus lankiau, atrodo, kad iš pradžiu pažira, bet 
neka!bėjo. Silpnėjo, gydytojai negalėjo sustabdyti viduriuose kraujavi- 
mo. Susirinko visi jo savieji. 

Mirė... Tai skaudu ne tik io saviesiems, bet ir man asmeniškai. Nuo 
1953 m. jis buvo mano gydytojas ir ne vienu atveju teip padėjo, kad, 
kasžin, ar būčiau suradęs kitą, įam lygų. Ir medicinos žinojimas, ir patirtis 
buvo tikrai reto gydytojo. OC jo atvirumas pacientui buvo tokis, kad jį 
gerbiau ir už tai, Nors buvo jau pasitraukęs iš prakikos, Let man buvo 
žadėjęs rekomenduoti gydytoją. Buvo labai kuklus, geras katalikas ir 
lietuvis. 

<.> 

Vasaris. 3 d. Sekmadienį šv. Kryžiaus bažnyčioje krikšijau Sidrių 
dukrelę - jaunos šeimos ketvirtą kūdikį. Labai domėjosi visomis apeigo- 
mis dvi vyresnės dukrelės ir sūnelis - dar maži vaikai, bet jav tokio 
amžiaus, kad visą įvykį gerai aisimins. Pasistengiau, kad jie būtų kuo 
arčiausiai, viską gerai matytų, girdėtų. Tikrai stevėjaus', kokiu žingei- 
džiu žvilgsnių krikštijamoii (šešių savaičių) žiūrėio į manę. Ar mano 
spalvoti rūbai patraukė jos dėmesį, ar kas, ko negalėjome ics paklausti. 

<.> 

15 d. gavau iš Vašingtono, Kolumbijos apygardos, dr. S. Bačkio, 
Lietuvos chargė d'affaires, Vasario 14-osios proga Amerikos Vaistybės 
Sekretoriaus George Shultso jam atsiųsto laiško kopiją. 

16 d. parašiau padėkos laišką Valstybės Sekretoriui ir jo kopiją su 
atskiru asmeniniu laišku pasiunčiau dr. S. Bačkiui. 

<.> : į 

Kovas. 3 d. Dalyvauju kun. J. 3ertašiaus „įvilktuvėse“. Šio pager- 
bimojis niekad nesiekė nei tiesiogiai, nei netiesiogiai 'r vargu arkada apie 
tai pagalvojo. Atsirado parapijiečių, io pasišventima ne tik vertinančių, 
bet ir norinčių kokiu nors būdu tai parodyti. Tiesa, ji> tai yra parodę 
keliais atvejais. Ši kartą kreipėsi į mane. Jiems paaiškinau,, kad be vietinio 
vyskupo tai neįmanoma ir patariau, kaip į Vinipego vyskupą kreipūs. Jie 

taip ir padarė: parašė motyvuotą prašymą, surinko gražų skaičių parašų 
ir tai padėjo: kunigas Justinas buvo nelauktai ir nepaprastai nustebintas, 
kai Vinipego arkivyskupo pakviestas kurijoje išgirdo, kad jis yra prelatas. 
Tai įvyko dar prieš Kalėdas, bet dėl daugelio motyvų „įvilktuves“ atidėjo 
iki šiai dienai. 

<...> 

Balandis. 26 d. Dalyvavau jėzuitų bažnyčioje Mišiose ir po to 
kavinėje vakare prisimenant kunigo Alfonso Lipniūno mirties 40 metų 
sukaktį. Pakalbėjo asmeniškai jį pažinojęs Pilypas Narutis, kartu kentėjęs 
Štuthofe. Šia proga buvo pateikta nedidelė knygelė, kolektyvinis leidinys 
apie kun. A. Lipniūną. 

<...> 

Gegužė. 10 d. palaiminau ligoninės visus naujus kompiuterius, 
naujai sutvarkytus archyvus. Tikrai neturėjau nuovokos apie ligoninės 
naują techniką, kokios man stebėtinos pažangos padaryta pastaruoju 
laiku. Savaime suprantama, kad ir mūsų dienų tarnautojai, ir darbininkai 
turi mokėti daug tokių dalykų, kokių dar neseniai nežinojo nė mokslinin- 
kai. 2 

< > 

Gegužė. 21 d. Brolio Juozapo sūnui Raimondui prašant, aplankė jis 
mane su žmona ir su jos drauge iš Lietuvos. Ta norėjo, kad palaiminčiau 
rožančių, kurį ji parvešianti savo dukrelei, šią vasarą priimsiančiai 
pirmąją Komuniją. Palaiminau jos prašomus dalykėlius ir daviau rožan- 
čių, man duotą Šventojo Tėvo Jono Pauliaus II, kad ir tą parvežtų 
dukrelei. Negalėjau ilgiau su ja pasikalbėti, nors tokie lankytojai visada 
yra nekalbūs, jie mėgsta klausyti, bet ne pasakoti - turėjau būti marijonų 
vienuolyne laidojant netikėtai mirusį jų kunigą Benjaminą Uždavinį. 

<“.> 

23 d. Pradėjau darbelį, kurio galvojau imtis po vasaros, nes maniau, 
kad ilgiau užtruksiu perrašinėdamas prisiminimus ir dienyną. O tas 
darbelis - padaryti tris sąrašus: diecezijų, abėcėlinį ir chronologinį tų 
kunigų, kurie mirė už Lietuvos, pasitraukę 1944 m. Jų gyventas vietas, 
mirimo, palaidojimo vietas, mirimo datas turėjau bemaž visų, trūko kai 
kurių gimimo datų. Pagalvojau, kad tai kada nors kam nors gali būti 
įdomu, o jeigu aš nepadarysiu, tai po manęs gal niekas net negalėtų tai 

padaryti. Kurių neturėjau gimimo datų, tikėjausi kur nors surasti prieš 
1940 metus išleistą Lietuvoje metinį Lietuvos kunigų ir bažnyčių Ellen- 
chą. Kurių neturėjau (bet tik kelių) tikslių mirimo datų, parašiau kuni- 
gams, kurie tas žinias galėtų man suteikti. Prie šio užsimoto darbo, kuris 
vyko greičiau, negu iš anksto maniau, praleidau likusias šio mėnesio 
dienas, 

Birželis. 9 d. Atvežta į Šv. Kryžiaus ligoninę p-lė Alicija Rugytė. 
Nors ji pati nusiteikusi ir tikisi, kad po dienos kitos galės grįžti prie savo 
nebaigtų darbų, bet sakėsi esanti silpna, o gydytojai, jai to gal nepasakę, 
sako, kad ji - labai rimtas ligonis: širdis ir plaučiai. 

<.> . 

20 d. užėjęs pas mane į kambarį dr. Jonas Račkauskas - A. Rugytės 
sesers sūnus - papasakojo, kad ligonė A. Rugytė labai nusilpusi ir daktarai 
abejoją, ar ji gyvens iki kitos dienos, Ją perkėlė į kitą kambarį, nuėjęs 
radau susirinkusius jos gimines, ji tikrai atrodė labai silpna, nors buvo su 
sąmone. 

22 d. ryte užėjo dr. Jonas Račkauskas, pasitarėme Alicijos Rugytės 
laidotuvių reikalais. Abu sutarėme, kad reikėtų ją pašarvoti Jaunimo 
Centro auditorijoje, nes laidotuvių koplyčios nė viena negalės sutalpinti 
norinčių mirusiąją aplankyti. 

<...> 

23 d. Alicija Rugytė jau pašarvota, jau pasirašiusių daugybė lanky- 
tojų. Vėlesniu popiečiu iki vakaro lankytojų praėję keli tūkstančiai, 
susirinkusieji giedoję, visi kartu garsiai meldęsi - įspūdis buvęs, kad 
visuomenė tikrai nuoširdžiai vertino Alicijos gyvenimą ir veiklą. 

<.> 

Lapkritis. 16 d. Jaunimo Centro Čiurlionio galerijos kambaryje 
vyko metinis Ateitininkų akademikų savaitgalis. Tai nebuvo šiaip pra- 
moginis pobūvis, bet intelektualus. Ypač pasidžiaugiau dviejų jaunų 
profesorių: Skrupskelytės ir Kavaliūnaitės, bet ypač Skrupskelytės pas- 
kaita. Atrodo, dar taip neseniai matydavau mokyklinio amžiaus mergai- | 
tes, o šiandien - profesorės su savo srities išsilavinimu, 

<.> 

Gruodis. 17 d. Skubėsiu parašyti kalėdinius sveikinimus į Lietuvą, 
seselių kazimieriečių, kitoms lietuvaičių ir nelietuvaičių vienuolių misi- 

joms. Kaip paprastai, pirmiesiems rašau Šv. Tėvui, keliems ypatingiems 
asmenims Vatikane, Apaštaliniam Pronuncijui Vašingtone, keletui kar- 
dinolų, vyskupų ne tik Amerikoje, Lietuvos atstovybėms, konsulams, 
saviesiems ir daugeliui kitų asmenų Lietuvoje. Šį kartą kitiems kuni- 
gams, pasauliečiams rašysiu tik tiems, kurie pirmieji atsilieps. Bet 
turimuose mano sąrašuose jau nėra gyvųjų tarpe geroko skaičiaus kardi- 
nolų, vyskupų, kunigų, pasauliečių, su kuriais pasikeisdavome sveikini- 
mais Kalėdų - Naujųjų metų švenčių proga. 

<.> 

25 d. Kaip buvo susitarta, apie 3 val. atvyko brolis Petras, ir 
valandėlei užsukau į jo šeimą, kur, kaip paprastai, susirenka ne tik jų sūnų 
ir jų marčių šeimos, bet ir sūnų draugai su šeimomis. Vėliau, taip pat 
brolio Petro pavėžintas, trumpai sustojau pas brolį Simą, kur taip pat 
radau jo sūnus ir Eugenijaus šeimą, pusbrolį Joną Kreivėną. Čia trukau 
labai trumpai, nes norėjau sutartą valandą būti pas brolį Juozapą. Čia 
pabuvau apie porą valandų, bet visos šios dienos mano savijauta buvo 
nelabai šventiška. Vakare pasitikrinęs radau kiek pakilusią temperatūrą. 
Gerai, kad nesitikrinau dieną, nes gal būčiau susilaikęs nuo brolių 
lankymo. 

<,> 

1986 m. 

Sausis. 1 d. Naujuosius metus sutikau ramiai: pats niekur nevykau, 
niekas nesilankė ir pas mane. Telefonu pasisveikinome su broliais, 
seserim Albina-Michaele Toronte. 

<. > 

17d. Penktadienis. Pirmadienį irtrečiadienį aplankiau kelias vyriškų 
rūbų krautuves ieškodamas kunigui tinkančios juodos rūbų „eilutės“. 
Niekur neradau vilnonių, tik dacron-wool ir visur tik šviesiai juodas. 
Neradau geros vilnonės net medžiagos. Užsakiau tad dacron-wool, nors 
ne tokį juodą, kaip norėjau, tai nors pakenčiamą. Šia proga čia nusipirkau 
arnotą ir stulą, kurias skirsiu, kartu su kitais reikiamais rūbais, savo 
laidotuvėms. 

<...> 

Vasaris. 3 d. Šiandien atėjo generalinės vyresniosios pirmoji pata- 
rėja savo ir generalinės vyresniosios vardu pasikalbėti apie Motinos 

Marijos beatifikacijos bylą. Ją išleidęs galvojau, jeigu būčiau jaunesnis, 
pasisiūlyčiau imtis beatifikacijos bylos postulatoriaus, bet mano amžiuje 
tai jau per vėlu - reikia jaunesnio. 

<.> 

9d. Parašiau į Lietuvą laišką kunigui Vincentui Dumčiui į Veiverius, 
kuris šio mėn. 28 d. švęs 100 metų sukaktį. Parašiau apie tai ir prel. 
L. Tulabai į Romą, jam tai primindamas. Paskui sužinojau, kad šio mėn. 
7 d. jubiliatas mirė - tris savaites prieš 100 metų. Parašiau ir „Moters“ 
redaktorėms primindamas, kad praėjusią vasarą mirusi p-lė Alicija 
Rugytė buvo man pažadėjusi suorganizuoti tinkamų asmenų, kurie 
parašytų apie žymesnes lietuves moteris išeivijoje. Ji to nepadarė, dabar 
šioms priminiau tą pačią mintį. 

<.> 

10d. A. Saulaitis, S. J. - provinciolas, pranešė, kad šiandien Monre- 
alyje mirė tėvas Stasys Kulbis, S. J. - Kanados misionierius. Jam vado- 
vaujant man teko daug pakeliauti po Kanadą lankant lietuvius, tad jautriai 
gaila jo netekus. Žinau, kad ilgokai sirgo. 

<.> 

12 d. Pelenų diena. Ryte paskambino dr. V. Dambrava. Iš jo sužino- 
jau, kad sausio 31 d. mirė kun. Antanas Perkumas, S D B - Karkase, 
Venesueloje, kur daugelį metų aptarnavo lietuvius. Gerai nors tiek, kad 
tuo tarpu ten pasilieka kun. Petras Urbaitis, S D B. Juodu abu keletą metų 
dirbo Kinijoje, galima sakyti, visą jaunystę, užtat abiems likę lengvai 
pastebimų tai šaliai būdingų savybių. 

<.> 

Kovas. 4 d. Motiniškojo namo koplyčioje buvo Šventa Valanda 
sutinkant žinią, kad jau patvirtintos jų Kongregacijos konstitucijos. 
Pakviestas dalyvavau ir aš toje valandoje. Seselių atvyko daug iš aplin- 
kinių misijų. Koplyčioje ties altoriaus mensa, priešakyje, ant žemo 
stalelio stovėjo gražiai įrėmintas gautas iš Romos vienuolių kongregaci- 
jos pranešimas-dekretas, už jo stovėjo užžiebta žvakė, šalia - gražių gėlių 
puokštė. Ta valanda buvo gražiai prasminga: pagiedota, paskaityta iš Šv. 
Rašto, ištrauka iš naujų konstitucijų, iš Romos gautas dekretas, pasimels- 
ta. Nuoširdžiai savo įspūdį seselėms pasakiau, kad tą valandą - kaip ji 
paruošta, kaip praėjo, - verta nufilmuoti ir parodyti visuose vienuoly- 
nuose: kaip tokį įvykį - konstitucijas - sutikti ir priimti. 

<.> 

10 d. Pirmadienis. Šeštadienį perskaičiau seselių kazimieriečių 
Kongregacijos konstitucijų anglišką tekstą, šio mėnesio ketvirtos dienos 
data patvirtintą Romoje, ir šiandien ėmiausi versti į lietuvių kalbą. Koltai 
baigsiu, mano atliekamomis valandomis bus svarbiausias užsiėmimas. 

11 d. parašiau keliolika velykinių sveikinimų į Lietuvą, sutvarkiau 
dėžę, kurioje sudėti mano laidotuvėms skirti rūbai. Taigi, dabar tai 
šventei trūksta jau tik karsto, kurį gal netrukus kaip nors surasiu, nors čia, 
Amerikoje, gauti karstą ne per „graborius“ sunkiai įmanoma. Dabartinių 
karstų, labai gražiai atrodančių, savikaina yra kelios dešimtys dolerių, o 
„graborius“ paima kelis ar net keliolika šimtų. Kitas dienas skiriu 
minėtoms konstitucijoms. 

16 d. Sekmadienis. Jėzuitų bažnyčioje laikiau Mišias ir sakiau 
pamokslą Maldos dienoje, skirtoje už mūsų kalinius rusų bolševikų 
kalėjimuose, koncentracijos - vergų darbų stovyklose. Šį minėjimą 
organizavo buvę rusų ir vokiečių kalėjimų kaliniai, vadovaujantis inicia- 
torius buvo inž. Pilypas Narutis. 

17 d. Turtinga visokių žinių. Iš eilės: iš Romos laiške kun. V. Kaz- 
lauskas rašo tikėdamasis žodžio Velykoms per radiją į Lietuvą. Prieš kiek 
laiko laiškų jį klausiau, ar mano kalbos dar pageidaujamos, ar gal turi 
pakankamai jaunesnių kalbėtojų. Šį kartą jo prašymo patenkinti jau 
negalėsiu - per vėlu. 

Šį rytą skambino kun. P. Garšva, M. I. C. , „Draugo“ redaktorius, 
prašydamas žodžio Velykų proga. Parašęs gavėnios pradžiai, maniau, 
kad to paties pakaks ir Velykoms. Pažadėjau jam parašyti. Laiške iš 
Lietuvos seselė Bonifacija Endziulaitytė gan smulkiai parašė apie a. a. 
kun. kan. Žitkaus mirtį ir įspūdingas jo laidotuves. Tik šiandien iš 
laikraščio sužinojau, kad šio mėnesio 7 d. Toronte mirė Katarina Guogai- 
tė-Grajauskienė, buvusi mano mokytoja Marijampolės gimnazijoje, ku- 
rią visi jos mokiniai labai gerbėmę,<...> 

20 d. Šiandien baigiau versti į lietuvių kalbą minėtas konstitucijas. 
Pirmasis tekstas yra per daug pažodinis, teks perredaguoti ir perrašyti, yra 
bent pora vietų, kur angliški išsireiškimai yra tokie, kad lietuvių kalbon 
juos galima išversti įvairiai. Susitarėme su sesele Agnesina, kad tai 
aptarsime, bet tai bus jau po Velykų. 

Dar likusį laiką sutvarkiau kelis gautus laiškus, pasirūpinau medžia- 
gos rekolekcijoms, taigi prieš Velykas jau neturėsiu jokio blaškymosi. 

19 d. Palmių sekmadienį pradėjau vienas sau, savo kambaryje, 
metines rekolekcijas. 

Motiniškajame name mirė seselė Damijona - Elena Margytė. Savo 
gyvenime kaip registruota slaugė labai nuoširdžiai tarnavo ir padėjo 
daugeliui žmonių, o paskutinius kelis metus buvo invalidė. Ypač pasku- 
tines kelias savaites daug kentėjo ir pamažu gyvenimas užgeso. Kaip 
pavyzdingai vienuoliškai gyveno, tarnavo ligoniams, seneliams, taip 
pavyzdingai kentėjo, ne tik religingai, bet paskutinių savaičių viena iš jos 
kančių buvo, kad ne ji gali kitiems padėti, bet kiti turi padėti jai... 

Šiandien, pradėjęs rekolekcijas, po pirmo mąstymo išgyvenau labai 
ypatingą savijautą. Niekad savo gyvenime neįžiūrėjau ir nepajaučiau 
taip, kaip šiandien, ką savo gyvenime patyriau iš Dieviškos Apvaizdos ir 
kaip mažai patyrė iš manęs Dievas. Ši mintis ir liko, galima sakyti, 
vadovaujanti ir kitoms dienoms. 

<.> 

Balandis. 2 d. Atvyko p-lė Gintė Damušytė, mūsų Liet. Kat. religi- 
nės šalpos tarnautoja ir veikėja. Ji pateikė minčių, kaip organizuoti 
Čikagoje lietuvių būrelį, kuris padėtų Religinės šalpos įvairioms progra- 
moms, pvz., kalboms ir pamokslams Lietuvai per Vatikano ir „„Laisvo- 
sios Europos“ radijo stotis. Pasikalbėjomę šiomis temomis plačiau, 
numatėme asmenis, su kuriais kontaktuotų pasilikdama Čikagoje iki 
pirmadienio (nes sekmadienį jos tėveliui, prof. Adolfui Damušiui, bus 
įteikiamas šv. Silvestro ordinas ir motinėlei Jadvygai - medalis ir doku- 
mentas Pro Ecclesic et Pontifice). Kartu valgėme pietus ir ją išleidau 
sutaręs, kad penktadienį susitiksime pas mane su jos pakviestais kunigais 
klebonais. 

3 d. Trečiadienį prieš Palmių sekmadienį baigęs versti seselių 
kazimieriečių naujas konstitucijas iš anglų į lietuvių kalbą, tik šiandien 
„prisėdau“ peržiūrėti šio vertimo rankraštį, padarydamas būtinas lietuvių 
kalbos pataisas, nors vis tiek paliksiu vertimą kuo arčiausiai net žodžių 
tvarka originaliam tekstui. 

<.> 

11 d. Šiandien telefonu pakvietė į J. E. kardinolo rezidenciją. Mane 

nuvežė ir pats ten pakviestas dalyvauti A. Saulaitis, S. J. - provinciolas. 
Paėmę atvykusį iš Bruklino vyskupą P. Baltakį, ien nuvykome. Dalyva- 
vo kardinolas, jo kurijos kancleris kun. J. P. Roach, kun. J. Šarauskas ir 
mes trys. Iš pokalbio atrodė, kad ten būtų užtekę vieno vyskupo Baltakio. 
Kardinolas turbūt norėjo kai ką jam pasakyti prie liudininkų. O visa 
kalba, galima sakyti, buvo apie vieną: apie dr. Lino Sidrio „atkurtos“ 
Lietuvių katalikų labdaros vardu ir jo pakurstytų iš įvairių Amerikos 
kampų rašomi laiškai, liečiantys tik Čikagos lietuvių katalikų reikalus: 
Šv. Kryžiaus bažnyčios pamaldų laiką, šv. Šeimos vilą. Buvo kalba ir 
apie Lemonto lietuvių parapiją ar misiją. Kardinolo kalbos tonas buvo 
mums prielankus, ką jis jau seniai mums parodo, bet įsakmiai pareiškė, 
kad dr. L, Sidrio laiškai ir jo pakurstytų laiškai jį yra įžeidę 1r norėjęs 
mums tai pareikšti. Pokalbiui pasibaigus, kardinolas atsiprašė turįs 
išvykti ir pirmas pakilo, mums siūlydamas pasilikti, pasitarti, išgerti 
kavos. Atsisveikindamas kardinolui ir kun. J. P. Roach pasakiau, kad 
prieš kelias dienas L. kat. federacijos vardu leidžiamam mėnesiniame 
laikraštyje „„Observer“ buvo išspausdintas dr. L. Sidrio vardu straipsnis 
apie mane Čikagoje. Pasakiau, kad esu parašęs atsakymą - pataisą. Tai 
pasakiau todėl, kad kardinolas ir kun. J. P. Roach tą straipsnį vis tiek 
skaitys, tad tegul žino, kad jam nepritariu. 

12 d. Šiandien Jaunimo Centre vyko komiteto posėdis Lietuvos 
krikšto sukakčiai minėti. Prieš posėdį dr. L. Sidrys man užminė parašęs 
straipsnį, gal tikėdamasis pritarimo. Trumpai jam pasakiau, kad visa, kas 
joparašyta, yra visiškai priešinga tiesai irkad jis negerai pasielgęs. Aišku, 
jis galėjo pirma pasikalbėti su manim, tad būtų tokių niekų neparašęs. 
Asmeniškai pripažįstu ir vertinu jo idealizmą, norą veikti, bet jo akiratis, 
žinios ir taktika dar „nesubrendę“. <...> , 

Gegužė. I d. Ketvirtadienis, Pradedu šį mėnesį be ypatingų rūpesčių 
ir be kokio nors ypatingesnio užsiėmimo ką nors plačiau parašyti. Tiesa, 
kalendoriuje jau turiu vis ką nors kiekvienam šeštadieniui, kiekvienam 
sekmadieniui, kur nors dalyvauti, pasakyti žodį. 

<. > 

Birželis. 7 d. - šeštadienį nuėjau čia pat, skersai gatvę, į šeštadieninę 
lietuvių Donelaičio mokyklą šių mokslo metų užbaigos. Nors mokinių 
kasmet pamažu mažėja, bet vis tiek buvo didelis malonumas. 

20 d. aplankė brolis Petras. Jis 30 d. išvyks savaitei į Lietuvą su 
turistų grupe. Buvome sutarę, kad įduosiu kai ką kai kam nuvežti. 

30 d. užėjo seselė Marilyne - gen. vyresniosios seselės Joanellos 
pirmoji patarėja, ir pasisakė, kad ji yra oficialiai paskirta postulante vesti 
Motinos Marijos Kaupaitės dvasinio gyvenimo bylą. Tokią naujieną, kad 
moteris būtų paskirta tokioms pareigoms, girdėjau pirmą kartą, bet ji 
sakė, kad jai seselė Joyce iš Romos pranešusi, kad tai jau ne vienintelis 
atvejis, jau yra ir daugiau. Pažindamas seselės Maryline charakterį, 
mentalitetą, manau, kad tai labai geras paskyrimas - šią savo pareigą ji 
nuoširdžiai ir, reikia tikėtis, sėkmingai atliks. Dievas jai tepadeda... 

Liepa. 1 d. priešpiečiais atvyko prel. L. Tulaba. Kartu papietavome, 
bet ką nors platesnio pasikalbėti nebuvo laiko - vos kelios valandos 
prabėgo besikalbant daugiausia apie jo naujas pareigas - Šv. Petro 
bazilikos kapituloje, kur jis rado ir jam teko tiek visokių reikalų ir 
rūpesčių, nieko bendra neturinčių sų malda, ir kurių jis nenumatė, 
nesitikėjo, manau, neturėjo net nuovokos. Po 40 metų pasišventimo, 
rūpesčių mūsų Šv. Kazimiero kolegijoje šis naujas paskyrimas yra 
prastos „atostogos“. Seni Šv. Petro bazilikos kapitulos nariai gavo 
asmenį, kuriam uždėjo didelę žemiškų reikalų naštą... 

2 d. Šiandien išskridau į Vinipegą, Kanadą, atostogų. Aerouoste 
susitikome prel. J. Bertašių, mano seserį vienuolę iš Toronto ir kazimie- 
rietę seselę Mercedes iš Čikagos. 

Mano atostogavimas parodė, kad jau nesu, kokis buvau. Po trijų 
savaičių taip pasijutau, kad, prel. J. Bertašiaus patartas, sėdau su juo į 
auto ir išvykau į Vinipegą pas jo gydytoją. Ką man sakė tas gydytojas ir 
ką radau jo, galima sakyti, liepiamas nuėjęs į universiteto miesto medi- 
cinos centrą, būtų ilga ir nemaloni istorija. Beveik fizinėmis jėgomis 
išsilaisvinau iš būrio jaunų gydytojokų, slaugių, kurie, jeigu būčiau 
sutikęs, iki vakaro gal būtų išbovinę iš šios žemelės... Tai įvyko birželio 
23 d. - trečiadienį. Ketvirtadienį išskridau į Čikagą, nors visa litanija 
minėtų gydytojų mane įtikinėjo, kad skridimo orlaivių nepakels mano 
širdis, kad turiu nors kelias dienas pasilikti jų ligoninėje. Išskrido savais 
keliais ir abi vienuolės. Parskridau laimingai - be jokios blogos savijau- 
tos. Čia, Šv. Kryžiaus ligoninėje, paprašiau dr. Bon patikrinti sveikatą, 

jam papasakojau savijautą. Visokie patikrinimai truko 28 ir 29 dienomis, 
Po visų tyrimų pasakė, kad esu kiek pertempęs krūtinės ir pečių musku- 
lus, kad širdis ir visi kiti tyrimai nerodo nieko bloga. Kaip pertempiau, 
gerai atsimenu: tai mano nenusimanymas, kad jau nesu fiziškai kokis 
buvau iki šiol... Kad nesirūpintų prel. J. Bertašius, 30 d., trečiadienio | 
vakare, paskambinau telefonu ir jam papasakojau, ką girdėjau iš gydytojų 
Čikagoje. 

<.> 

Rugpjūtis. 9 d. Šeštadienį, 11 val., pas mane suėjomebroliai: Simas, 
Juozapas, Petras, kad pasiklausytume brolio Petro pasakojimo apie 
kelionę Lietuvon. Paprašiau brolius iš pradžių nieko neklausinėti, o leisti 
Petrui papasakoti iš eilės, ką jis turi pasakyti. Buvo įdomu. Šį kartą 
susilaikiau nuo klausimo apie susitikimą su kazimierietėmis, palikau tai 
sekančiam mūsų pasimatymui. 

13 d. Popiečiu pradėjau jausti vis didėjančius pečių skausmus. Naktį 
nepraėjo - negalėjau užmigti. Rytojaus dieną tas pats, tad po pietų pavyko 
surasti dar neišėjusį lankantį ligonius dr. A. Bon. Mane patikrinęs, tuojau 
pašaukė dr. V. Nemicką, kuris patikrinęs liepė čia pat eiti į AK G- 
kardiologijos laboratorijas, kur patikrinę abu sakė, kad turiu čia pat gulti 
į ligoninę kaip ligonis. Bandžiau aiškinti, ar nebūtų galima gauti porai 
dienų kokių nors vaistų, nes norėjau 15 d. dalyvauti seselės Zitos - Annos 
Kripavičiūtės įžadų Mišiose, bet gydytojai nesileido į kalbas, sakydami, 
kad mano širdis esanti pavojingoje stadijoje, kad gali įvykti priepuolis 
kiekvieną valandą. Čia pat pašaukė Intensive Care - nuolatinės priežiūros 
skyrių, gavo lovą 519-2 kambaryje ir čia pat nuvežė, paguldė, tuoj sekė 
irtolesni patikrinimai ir pirmoji mediciniška pagalba. Seselėms pranešė, 
kad manęs nelankytų. Paprastai kunigai ir seselės, norį lankyti ligonius, 
yra netrukdomi. Taigi ir pas mane ėjo nesiklausdami: kelios seselės, 
mano broliai. Vienas pirmiausių atėjo kapelionas Pr. Kelpšas, išklausė 
išpažinties, suteikė Ligonių Patepimo Sakramentą. 

16 d. Šeštadienis. Aplankė kun. J. Borevičius, S. J., ir pranešė, kad 
vakar staiga mirė jų kun. J. Beleckas, S. J. Laidos pirmadienį. Intensive 
Care pabuvau keturias dienas, skausmai praėjo, pirmadienį, 18 d., perve- 
žė į 512-2 kambarį. Šiame kambaryje yra ir telefonas, ir TV. Rytais TV 
įsijungdavau koplyčią Mišių metu. Antradienį, 19 d., skambino Čikagos 

kardinolas J. Bernardin, teiravosi, kaip jaučiuosi. Ketvirtadienį, 21 d., 
kardinolo sekretorius kardinolo vardu teiravosi apie savijautą. 

Šiomis dienomis pakartotinai lankėsi mano broliai su šeimomis, 
sesuo Michaelė-Albina iš Kanados. 

<.> 

24 d. 11 val. išleido iš ligoninės į savo kambarį, prirašę keletą 
vartotinų vaistų. Atsilaikiau Mišias, padėkodamas Dievui už pagalbą. 

<.> 

Rugsėjis. Pirmas dienas praleidau, atsakinėdamas į gautus laiškus, 
pasiskaitydamas, pabandžiau išeiti į Maria H. S. sodną. 

5 d., penktadienį, buvo paskirtas pasimatymas su dr. V. Nemicku. 
Patikrinęs nieko ypatingo nepasakė, leido pavaikščioti ir lauke, tik 
„nelakstyti“. Mintyje turėjo susilaikymą nuo mano įprastinių ilgesnių 
pasivaikščiojimų, kurių metu eidavau kaip reikiant - ne lėtai pasivaikš- 
čiodamas. Paskyrė vėl pasimatymą spalio 7 d. 

<.> 

17 d. Pasidrąsinęs gera savijauta, šiandien 10 val. išėjau kasdieni- 
niais reikalais kiek toliau. Kol viską atlikau, parėjau, jaučiausi taip 
pavargęs, širdį taip jaučiau, kad tai buvo savijauta, kurios nenorėčiau 
pakartoti. 

18d. Kaip buvo patarta dr. V. Nemicko, šiandien pasimačiau su savo 
dr. A. Bon. O šiandien priešpiet jaučiau gal per didelį širdies pulso 
nenormalumą. Daktaras patyrinėjo kraujo spaudimą, kuris esąs geras, 
paklausęs širdies veikimą, mane apramino, kad nėra nieko nepaprasto. 
Patarė ateinančios savaitės trečiadienį jį susirasti ligoninėje ir pasimatyti. 
Vakar ir šią naktį prastai miegojau, manau - nuo vienų vaistų. 

19 d. ryte nesijaučiau „pilnose jėgose“, bet geriau negu vakar. 

Šio mėnesio laisvas dienas skyriau peržiūrėti savo užrašus - dienyną 
nuo 1952 metų ir dabar. Beveik nuolat vis kas nors klausia, ar rašau 
atsiminimus. Viską, kas įrašyta mano dienyne, kitiems skaityti ne viskas 
būtų įdomu. Bandau peržiūrėt, kaip nors pasižymėti ir, kiek laikas leis, 
perrašyti taip, kad tiktų ir būtų įdomu ir kitiems. 

Lapkritis. 9 d. šv. Antano lietuvių parapija, Sisere, Ilinojuje šventė 
savo gyvavimo 75 metų sukaktį. Vidurdienyje, 12 valandą, koncelebra- 
vomę Mišias: iš šios parapijos kilę arkiv. Paulius Marcinkus, kunigai, visi 

čia klebonavę ar vikaravę kunigai, keli kaimynai ir aš. Dalyvavo ir 
Čikagos arkiv. kardinolas J. Bernardin. Visos apeigos bažnyčioje - 
kunigų, seselių vienuolių, pasauliečių gausus dalyvavimas, gražus giedo- 
jimas - tikrai buvo įspūdingos. Iš šios parapijos vienos generacijos - 
vadinamosios senosios imigracijos vaikų - yra 25 kunigai, dieceziniai ar 
vienuoliai, bene 18 seselių vienuolių. Visa šventė pavyko labai gražiai, 
nors parapijiečių labai sumažėję. Širdyje džiaugiausi, galėdamas daly- 
vauti šventėje, nes toje bažnyčioje yra tekę daug kartų įvairiai patarnauti, 
dalyvauti daug kartų kieno nors laidotuvėse. Labai gražiai draugavome 
su mirusiu klebonu prel. Ignu Albavičium, su jo succesoriumi kunigu 
J onu Stankevičium teko kelis metus kartu gyventi Šv. Kryžiaus ligoninė- 
labai gražios dvasios, labai gražios veiklos. 

Šiandien, 13 dienos vakare, baigiau peržiūrėti iki šiol parašytą 
dienyną. Žiemą turėsiu ką veikti - bandysiu jį taip perrašyti, kad jis tiktų 
kam nors nenuobodžiai pasiskaityti. 

Šio mėnesio likusias dienas tam ir praleidau, niekieno ypatingai 
netrukdomas. Jeigu panašiai bus ir toliau, tai šį užsimotą dalyką iki 
vasaros baigsiu. 

Netrukdomos buvo ir pirmosios gruodžio mėnesio dienos, bet to- 
liau jau buvo įvairesnės. 

1987 m. 

1987 metus pradėjau labai paprastai. Dieną niekur nėjau, išskyrus 
pačioje ligoninėje apiankytas seseles. Popiečiu valandėlei užėjo brolis 
Simas. 

<...> 

Kovas. 6 d. Penktadienį vakare Jaunimo Centre pokalbis apie 
palaimintąjį arkivyskupą Jurgį Matulaitį. Sekmadienį, 8 dieną, Šv. Ma- 
rijos Gimimo lietuvių bažnyčioje L. Vyčių skelbiamas šv. Kazimiero 
minėjimas, kuria proga laikiau Mišias, sakiau pamokslą.<...> Trečiadienį 
ryte pranešė telefonu iš Toronto, kad staiga susirgo ir arti mirties sesutė 
Albina - seselė Michaelė. Tuoj užsisakiau lėktuve vietą, tikėdamasis rasti 
ją dar gyvą. Po pietų parėjus į kambarį suskambo telefonas, ligoninės 
gydytojas sako, kad jau antru kartu man skambinąs. Pranešė, kad maž- 
daug prieš valandą mirė sesutė Albina... Tuoj telefonu pranešiau bro- 

liams, Simo sūnų Rimą paprašiau, kad tuoj pasiųstų telegramas į Lietuvą 
broliui Antanui, seserims Magdalenai ir Marijai, į Argentiną - broliui 
Jurgiui. Jis labai greitai tai padarė. Susilaikiau nuo skridimo į Torontą, 
nes sesutę laidoti parveš į Putnamą. Tą pat vakarą keturi broliai susitvar- 
kėme rytoj skristi į Putnamą. <...> Seselės, atlydėjusios mirusiąją, papa- 
sakojo, kaip gražiai maldingai už ją meldėsi, kaip išlydėjo Toronto 
lietuviai. Laidojome šeštadienį, 14 dieną. Mišias koncelebravo prel. 
V. Balčiūnas, vienuolyno kapelionas dr. V. Cukuras, tėvai marijonai iš 
Marianapolio Petrauskas ir Parulis, kunigai A. Petraitis, R. Krasauskas, 
A. Grigaitis ir vienas pusiau lietuvis itališka pavarde, kurio pavardės 
neatsimenu. Broliai pasilikome dar nakvynei ir grįžome į Čikagą sekma- 
dienio vidurdienį. 

Vasaris. 16 d. pasikviečiau popiečio brolį Simą, Joną Kreivėną. Su 
Jonu susitarėme, kad kovo 3 d. popiečiu užeisiu pas jį. Kovo 2 d. vakare 
jis paskambino pažįstamai seselei Lucillei - Želvytei, dirbančiai Šv. 
Kryžiaus ligoninėje, kad jam labai suskaudę krūtinę, ar ji neatneštų kokių 
nors vaistų. Seselė tuoj nuvažiavo pas jį, čia pat netoli gyvenantį, ir 
automobiliu parvežė į ligoninę. Tuoj pašaukė mane, atbėgęs radau jį jau 
be sąmonės ir čia pat, mums prie jo būnant, mirė. <...> Laidojome 
šeštadienį, 7 dieną. Mišias laikiau, visas apeigas bažnyčioje ir kapuose 
atlikau. Žmonės, įvairių organizacijų atstovai gausiai dalyvavo ir bažny- 
čioje, ir palydėjo į kapines. Savo žodyje bažnyčioje paminėjau, kad 
žmonės žino du jo gyvenimo periodus: kančias rusų kalėjimuose ir 
mirtininkų stovyklose, ir gyvenimą Amerikoje. O vertas pažinti jo 
zyvenimo tarpas 1918 - 1940 metų. Kuriantis Lietuvai, jis įstojo savano- 
riu į miliciją, kuri vėliau tapo policija, ir visą Lietuvos nepriklausomybės 
laiką taip tarnavo, kad gali būti gražus pavyzdys visiems tarnautojams, 
visiems valdininkams. <...> 

Balandis. 4 d. Šeštadienį buvau pasižadėjęs malda pradėti rašyto- 
jams premijų įteikimo vakarą. Organizavo PL bendruomenės kultūros 
taryba. Galima sakyti, kad dalyvavo ne tik rašytojų gražus būrys, bet ir 
menininkų, ir kitokių įdomių asmenų iš visos Amerikos. 

5 d. Pakrikštijau brolio Petro sūnaus Antano trečią kūdikį - dukrelę, 
vardų Aleksa-Emilija. Ir bažnyčioje, ir vaišėse buvo įdomi šeimyniška 
nuotaika: kelios dešimtys jaunų tėvų, jų giminių ir draugų dalyvavo ne tik 

patys, bet ir su savo vaikučiais, nuo kūdikio iki pradžios mokyklos 
amžiaus, kas daug reiškė savotiškai šeimyniškai nuotaikai, nes visokiuo- 
se pobūviuose esame pratę matyti tik suaugusius. 

12 d. Palmių sekmadienis. Šiandien vakare pradedu savo metines 
rekolekcijas - Šventąją savaitę. Ji ne visiems buvo labai šviesi: penktadie- 
nio, 17 dienos, ryte mirė ilgai kanceriu kentėjusi dr. Ona Vaškevičiūtė, 
Šv. Kryžiaus ligoninės gydytoja, plačiai lietuvių mėgiama ne tik už 
malonų paslaugumą ligoniams, bet ir už visuomeniškumą. Kasžin, ar po 
jos Market Parke veiks vasaromis „vaikų aikštelė“. Atšventęs Velykas bę 
ypatingų įvykių, pirmadienį, 20 dienos ryte, nuvykau į pasų įstaigą mieste 
panaujinti besibaigiantį pasą. Popiečiu aplankiau Petkaus laidotuvių 
namuose pašarvotą dr. O. Vaškevičiūtę. 

<.> 

Gegužė. Nors dėl sveikatos bijojau keliauti, bet, dalyvaudamas 
įvairiuose įvykiuose Čikagoje, nejutau nieko ypatingo. Gan stipriai t. 
G. Kijausko, S. J., kviečiamas buvau pasižadėjęs dalyvauti Klivlendo 
restauruotos bažnyčios naujų statulų palaiminime. 

<.> 

Birželis. 24 d. Išskridau sų grupe lietuvių pavakare į Romą. Apsigy- 
venau, kaip buvo sutarta, Šv. Kazimiero kolegijos svetainėje. Išskyrus 29 
dieną, pirmadienį, kai Mišias laikė P. Jonas Paulius II ir koncelebravo tik 
vyskupai, atskirų šalių atstovai, kai buvo paskelbtas Palaimintuoju arkiv. 
Jurgis Matulaitis, - visas kitas dienas koncelebravau su kitais. 

29 -30 d. buvo skirtos naujo Palaimintojo garbei. Mišios buvo Šv. 
Marijos Didžiojoje bazilikoje. Koncelebravome visi dalyvavę vyskupai 
(buvo keli atvykę iš Lenkijos) ir kunigai. Antradienį, 30 dieną, Mišių 
pabaigoje man teko pasakyti trumpą žodį. Kalbėjau: ką iš šios šventės 
išsivešime pastovaus visai savo ateičiai, Nežinau, ar šis mano žodis 
padarė žmonėms kokį nors įspūdį, bet man baigus kalbėti, ilgokai garsiai 
plojo, ko nedarė po jokios kitos kalbos. Visos šventėms skirtos dienos 
pavyko taip įspūdingai, kad, manau, to nesitikėjo ir jas rengusieji. Apie 
tai pasakyti tik kelis žodžius būtų viso įvykio neįvertinimas. Be abejo, 
apie tai daug parašys ne tik kunigai, bet ir pasauliečiai. 

Liepa. 1 d. Su ta pačia lietuvių grupe išskridome atgal į Čikagą. Iš 
kelionės, gal dėl klimato, laiko pakeitimo, kelias dienas jaučiau galvos 

svaigulį, bet be jokių rimtesnių pasekmių. Per neatsargumą antradienio 
vakare puoliau ir nusilaužiau per riešą kairiąją ranką, tą pačią ir toje 
pačioje vietoje, kaip prieš 50 metų Vilkaviškyje, puolęs ant ledo. 

<.> 

Rugsėjis. 2 d. Taip sutriko kvėpavimas, pradėjo skaudėti krūtinę, 
kad pašauktas gydytojas tuojau paguldė į ligoninę. Vaistais tą negalią ar 
savijautą greitai pašalino, bet tyrimai rodė, kad yra rimtesnis širdies 
negalavimas ir teks pabūti visokiems tyrimams ne mažiau kaip savaitę. 

<. > 

19 dieną išleido iš ligoninės į savo kambarį, bet iki šiai dienai, spalio 
15, jaučiuosi toks silpnas, kad nežinia, ar galėsiu 24 dieną dalyvauti 
„Margučio“ 55 metų minėjime ir 25 dieną t. J. Borevičiaus, S. J., kuni- 
gystės 50 metų sukakties minėjime. 

Lapkritis. 22 d., sekmadienį, Šv. Jurgio bažnyčioje dalyvavau 
Mišiose, po Mišių nuėjau į parapijos salę „užkandžio“ kartu su visais, 
dalyvavusiais Mišiose. Ši parapija, kur klebonas jau ne lietuvis, minėjo 
Lietuvos krikščionybės 600 metų sukaktį. Šią visą savaitę Čikagos 
lietuviai skyrė tam minėjimui. Šv. Jurgio bažnyčioje pradėta, nes tai 
seniausia Čikagos lietuvių bažnyčia. 

<.> 

1988 m. 

Sausis. Tokia šalta Naujųjų metų diena, kad su broliais tik telefonu 
pasikalbėjome, pasisveikinome. 

<.> 

Laisvą laiką praleidžiu skaitydamas. Pajudėti galiu tik namo korido- 
riuose ar savo kambariuose, nes mano sveikatai per šalta pasivaikščioti 
lauke. 

17 d. Širdies ir krūtinės negalia vėl paguldė dešimčiai dienų ligoni- 
nėn. 

Vasaris. 2 d. Išleido iš ligoninės. Šį kartą jaučiuosi gerokai nusilpęs. 
Net vasario 14 d., sekmadienį, minint Vasario 16-ąją, tik koncelebravau 
Mišias su keliais kunigais, bet negalėjau sakyti pamokslo, dalyvauti 
Maria H. S. popietiniame pasaulietiniameę Vasario 16-osios minėjime. 
Negalėjau dalyvauti ir mūsų konsulo Vaclovo Kleizos rengtame vakare 
Čikagos universiteto salėje priėmime kviestiems ne tik lietuviams, bet ir 
nelietuviams jaučiau, turįs per mažai jėgų. 


335 


<. > 

Gegužė. 13 d. Penktadienio vakare Jaunimo Centro mažojoje salėje 
vyko susipažinimas su B. Kviklio „Lietuvos bažnyčių“ šeštuoju tomu - 
Kaišiadorių diecezijos. Gan plačiai ta tema pakalbėjo kun. Ignas Urbo- 
nas, tos diecezijos kunigas. Buvau pakviestas pasakyti žodį ir aš. Dalyvių 
buvo, Ikiek tik tilpo salėje. 

<. > 

Birželis. 21 d. Antradienį, 11 val., atvyko A. Rudis ir iš Lietuvos 
ištremtas, daug metų kentėjęs kalėjimus ir visokius kankinimus, Lietuvos 
veikėjas, medicinos daktaras Krikščiūnas. Su juo atvyko į Ameriką, 
Čikagą, ir jo dukrelė, universiteto studentė. Ši turbūt grįš į Lietuvą, kitų 
šeimos narių neišleido. Pasikalbėjome, kartu papietavome. Galima saky- 
ti, kad neišgirdau kokių nors man nežinomų naujienų. Taip, Lietuva 
netenka vieno po kito veikėjų - kovotojų. Čia, išeivijoje, lietuvių veiklai 
jie nedaug ką ypatingo duos, nes čia veikimas laisvas, veikėjų turime, 
Kurį laiką tokie atvykstantieji yra labai naudingi informacijai apie 
Rusijos komunizmą, Lietuvos nelaisvės sąlygas. 

27 d. Praėjusią naktį širdis taip „veikė“, kad visai neužmigau. Šį rytą 
taip jaučiausi, kad bandžiau laikyti privačiai Mišias, kaip paprastai, šiaip 
taip ištesėjau, užkandau pusryčių ir čia pat telefonu susisiekiau su savo 
daktaru. Pasakiau, kaip jaučiuosi, jis liepė tuoj eiti į Greitosios pagalbos 
skyrių, Ten jau jo telefonu pasakyta, ką su manim daryti iki jam atvyks- 
tant. Taigi mane tuoj paguldė į lovą, įjungė vaistų į veną. Netrukus atėjo 
ir gydytojas. Tačiau čia pagulėti teko kelias valandas, kol penktame 
aukšte, širdies ligonių skyriuje, liko laisva lova. Lovą ten gavau tik po 
vidurdienio. Čia taip pat tuoj įjungė intraveninius vaistus, deguonį, kitus 
vaistus gavau tuos pačius, kokius kasdien vartoju. Po poros dienų taip 
Jaučiausi, kad gydytojui pasisakiau norįs grįžti į savo kambarį. Išleido 
tačiau tik po kelių dienų - šeštadienį priešpiečiais. <...> 

Liepa. 18 d. Mirė seselė Concepta (Antanina Unguraitytė). Jeigu 
būtų sulaukusi rugsėjo 2 dienos, būtų baigusi 101 metus. Ji viena iš 
pirmųjų trijų, kurios pradėjo šv. Kazimiero seselių kongregaciją. Faktiš- 
koji steigėja ir pirmoji seselė Marija (Kazimiera Kaupaitė) mirė 1940 m., 
antroji ses. Immaculata (Uršulė Dvaranauskaitė) mirė 1974 m. Ši iš trijų 
pirmųjų mirė paskutinė. 

<...> 

Baigėsi liepos mėnuo, lieku šią vasarą be atostogų. Vis laukiau, kad 

galėsiu vykti keliolikai dienų į Vinipegą, bet ir Čikagoje, ir teri buvo 
tokios karštos dienos, kad geriausia buvo pasilikti „namie“. 

Gruodis. Sekmadienį, 18 d., Šv. Marijos bažnyčioje pakrikštijau 
mano jauniausio brolio Petro vyriausiojo sūnaus Antano ir Ramunės 
Brizgių ketvirtą kūdikį. Dalyvavau ir vaišėse. <...> 

24 d. Kūčių vakarienę valgėme vakare pas brolį Juozą ir Aldoną. 
Dalyvavo jų sūnūs su žmonomis, brolienės Aldonos brolienė su savo 
tėvu. Kalėdų vakarienę 25 d. valgiau pas minėtus Antaną ir Ramunę 
Brizgius. 

Šiuos metus baigėme vakare dalyvaudami seselių motiniškajame 
name Eucharistijos pagarbinimu. 

1989 m. 

Sausis. Šis mėnesis buvo be ypatingų įvykių. 

Dalyvavau tik 29 dieną Mokytojų pagerbimo vakare. Dalyvių buvo 
daug, atvyko iš Vašingtono Lietuvos atstovas Stasys Lozoraitis, kuris 
pasakė ilgesnį ir gražų žodį. Paminėjo, kad jo gyvenime pirmasis moky- 
tojas buvau aš: Romoje jį ruošiau Atgailos sakramentui ir Pirmajai šv. 
Komunijai. 

Balandis. Ir šį mėnesį nedaug kas paįvairino mano kasdienį gyveni- 
mą. Nors dabar nereikia, ir negalėčiau keliauti, kaip prieš gavimą 
jaunesnio vyskupo P. Baltakio, bet randu ką veikti. 

<.> 

28 d. Penktadienio rytą 9 val. dalyvavau Marijos mokykloje pašven- 
tinime medelių, kurie bus pasodinti mokyklos sodne. Buvo pašventinta 
keliolika klevelių ir vienas ąžuolaitis, dovanos S. Balzeko. Buvo sakyta, 
kad tas ąžuolaitis yra iš Stelmužės, kur yra seniausias ąžuolas Lietuvoje. 
Tačiau to ąžuolo iš Stelmužės buvo atvežta tik gilių, o iš jų čia, Čikagoje, 
išauginti medeliai, kurių vieną šia proga S. Balzekas padovanojo Marijos 
mokyklos sodnui. 

<.> 

Birželis. Apsilankė kun. Svarinskas, lydimas kun. Kuzminsko, 
ilgametis kalinys ir tremtinys Sibire. Jis papasakojo daug smulkmenų ne 
tik iš savo nelaisvės metų, bet ir įvykių Lietuvoje. Sekmadienį jis laikė 
Mišias ir pasakė pamokslą Švč. Marijos Gimimo bažnyčioje, Market 
Parke. Mišiose dalyvavau. 

<.> 

29 d. - Šv. Petro ir Povilo šventės rytą nusiprausęs ir pradėjęs rengtis, 

pajutau staigų kairės rankos tirpimą. Suprasdamas, kas tai gali būti, 
nebaigęs rengtis skubėjau į Emergency - Greitosios pagalbos skyrių čia 
pat ligoninėje. Gydytojai greitai teikė pagalbą, kuri gal ir padėjo, kad 
negalia stipriau nepasireiškė, tačiau jaučiau, kad paliesta mano visa 
kairioji pusė. <...> Netrukus buvau paguldytas ligoninėn. Per šešias 
dienas teko patirti daug gana varginančių tyrimų. Po kiek laiko atsiuntė 
kopiją sąskaitų, kurias gydytojai ir ligoninė pateikė. Suma fantastiška: 
per dieną daugiau nei 1000 $ . Teko kai ką pačiam sumokėti: keliems 
gydytojams, kurie už praleistas pas mane 10 - 15 minučių pareikalavo 
150 S arapie tiek. Po 6 dienų iš ligoninės išleido į savo kambarį, davę 
praktiškų patarimų, kaip turiu elgtis su savimi, kad atgaučiau kairę ranką 
ir koją. 

Kaip tik tomis dienomis, man esant ligoninėje, atvyko į Čikagą iš 
Lietuvos atplaukę buriuotojai. Daugiau negu derėjo ir man juos sutikti, 
bet to malonumo teko atsižadėti. <...> 

Liepa. 16 d. Popiečiu, nors ne iki pabaigos, bet dalyvavau Gajauskų 
šeimos - ilgamečio bolševikų kalinio ir tremtinio Sibire - išleistuvėse. Jie 
grįžta į Lietuvą. 

Rugsėjis. 25 d. Įvyko Amerikos L. Kat. federacijos susirinkimas. 
Dalyvių apie 30. Apie federacijos veiklą, reikalus nedaug kas buvo 
pasakyta. Iš anksto buvo gandas, kad tame susirinkime bus kalbama dr. 
L. Sidrio tema - apie Šv. Kryžiaus ligoninės lietuviškumą, apie dr. 
L. Sidrio neva įkurtos, bet jokiu veikimu nesireiškiančios L. K. labdaros 
sąjungos, kuriai pirmininkauja L. Sidrys, pretenzijas į Šv. Kryžiaus 
ligoninę. Taip ir įvyko: baigus kalbėti apie federaciją, pasiprašė žodžio 
viena mergelė ir pasisakė norinti kalbėti apie Šv. Kryžiaus ligoninę. 
Parapijos klebonas J. Kuzinskas pareiškė, kad pateikta federacijos susi- 
rinkimo programa baigta ir paskelbė susirinkimą baigtą. Taigi svarbiau- 
sias, bet nepasakytas federacijos susirinkimo motyvas nebuvo paliestas. 

<...> 

Gruodis. 24 d. Sekmadienį vakare dalyvavau Kūčių vakarienėje pas 
brolį Juozapą. 

Paprastai pasveikinimų su Kristaus gimimo, Naujųjų metų šventė- 
mis parašydavau kelis šimtus. Šimet nusprendžiau tik atsakyti, kurie man 
parašys. Tiesa, į Lietuvą ir keliems asmenims už Lietuvos parašiau, 
nelaukdamas žodžio iš jų. Vis tiek teko parašyti apie 150. 

<...> 

PUSVALANDIS PIETINĖJE AMERIKOJE 


Drįstu pavogti jūsų pusvalandį, jei panorėsite skaityti pabirus mano 
įspūdžius apie praėjusių savaičių keliones pas Pietų Amerikos lietuvius. 

Vykau į to kontinento lietuvių 4-ąjį kongresą. Į kiekvieną iš jų 
nuvyksta iš šio kontinento vis keliais asmenimis daugiau. Būtų tačiau 
daugeliu atžvilgių labai gera, kad abiejų Amerikų jaunoji lietuvių karta 
dažniau susitiktų, arčiau susipažintų. Iš anksto įspėju, kad nerašysiu apie 
kongresą, nes apie jį jau kiti parašė. Tai bus tik keletas pabirų įspūdžių. 

Skristi į kurį nors vieną Pietų Amerikos tašką būtų nemaža skriauda. 
Ar jūs skrisite rytiniu, ar vakariniu pakraščiu, - keliose vietose yra 
lietuvių. Juos aplankydamas, ne tik juos palaikai, bet pamatai gabalėlį 
pasaulio, gerokai skirtingo nei ši Amerika ar Kanada. 

Šį kartą skridau tiesiai į San Paulą. Maniau kelias dienas ten ramiai 
praleisti, tačiau išėjo daug maloniau. Išbuvau visą savaitę ir kasdien kur 
nors lietuvių būryje. Galvojau kurią dieną vienas pavažiuoti aplankyti 
ligoninėje komunistų kalėjimų tortūrų auką prelatą Kazimierą Miliauską, 
bet ir ten mane palydėjo trys lietuviai. Daugiau negu ankstesniais 
atvejais, pamačiau lietuvių gyvenimą, plačiai išsikalbėjome įvairiausiais 
klausimais. 

Brazilijos lietuvių ekonominės sąlygos. Ir iš lauko, ir viduje ma- 
čiau keleto lietuvių rezidencijas. Tačiau jų nedaug. Pagal pačių lietuvių 
pasakojimą, vargstančių lietuvių esą nedaug ir tik dėl ypatingų priežas- 
čių. Dauguma gyvena vidutiniškai. Mačiau ir tokių, kuriems neprilygsta 
nė viena man žinoma Čikagos lietuvių šeima. Gerai gyvenančių esą apie 
40 G. 

Jaunimas. Keliomis progomis sutikau gana daug jaunimo. Sociali- 
niu charakteriu jie man primena vakarinės Kanados ten gimusį lietuvių 
jaunimą. Jauni San Paulo lietuviai kelis kartus po kelias valandas praleido 
su savo tėvais ir kitais suaugusiais, savo nuotaikomis ir bendravimu 
sudarydami tikrai vienos šeimos nuotaiką. Sutikau labai sąmoningų ir 
susipratusių. Tokių jaunuolių ir reiškinių lietuvių gyvenime daugėja. San 

Paulo lietuviai turi gerą chorą, kurio daugumą sudaro jaunimas, turi 
sportininkų klubą. Šio miesto jaunimo man pareikštą pageidavimą vėliau 
pakartojo ir Argentinoje Buenos Airių jaunimas, pageidaudamas dides- 
nio bendradarbiavimo. Tikrai būtų naudinga, jeigu įvairiomis progomis 
nuvyktų po kelis šaunius jaunuolius iš JAV ir Kanados į Pietų Ameriką. 
Į JAV, Kanadoje ruošiamas jaunimo studijų savaites, jų stovyklas reiktų 
atvežti po kelis iš Pietų Amerikos kraštų. Suprantama, kad jaunimas 
negali to padaryti be vyresniųjų didesnės paramos, bet kam gi visokie 
mūsų fondai, veiksniai, rinkliavos, kas yra svarbiau mūsų tautinėje 
veikloje, negu išugdyti susipratusių ir įgudusių jaunų veikėjų? Šiuo metu 
San Paule nors kelioms savaitėms reikia gero tautinių šokių mokytojo. 
Jaunimas ir kiti pakartotinai mane prašė tokį surasti. Jeigu kas iš skaitan- 
čių susigundytų, ir suteiktų Brazilijos lietuviškam jaunimui šį pasitarna- 
vimą, prašyčiau atsiliepti. Manau, kad tokį svečią ar viešnią San Paulo 
lietuviai priimtų labai svetingai. JAV ir Kanados jaunimui verta įsirašyti 
į kalendorių, kad 1968 m. Brazilijoje įvyks Pietų Amerikos jaunimo 
studijų savaitė su sporto, dainų dienomis. 

Kalbėdami apie San Paulą negalime nutylėti dviejų prelatų: Pijaus 
Ragažinsko ir Aleksandro Armino - poeto Venancijaus Ališo. Jų įtaka 
siekia ne tik lietuvius, ar tos diecezijos, miesto reikalus. Prelatą Pijų 
Ragažinską myli ne tik suaugę, bet ir jaunimas. Gražu matyti, kiek jis 
laiko ir jėgų atiduoda bendraudamas su jaunimu. 

Šiuo metu San Paule kilo tėvų jėzuitų ir Lietuvių sąjungos naujos 
valdybos nesusipratimas dėl namų. Dar prieš dvejus metus turėjau progos 
pasakyti tėvams jėzuitams savo nuomonę, kad tai reikalas, kurio neverta 
liesti. Reikia tikėtis, kad abi pusės tai supras. 

San Paulas turi didelę gamtos privilegiją: ne tik malonų klimatą, bet 
ir netoli Santos paplūdimį prie Atlanto, žmogaus rankų taip papuoštą, 
kad, atvirai prisipažinsiu, JAV tokio gražaus pajūrio nesu matęs, 

Būtent San Paule teko nenumatyta proga susitikti su ypatinga jaunų 
intelektualų nelietuvių grupe. Kai kuriuose Pietų Amerikos kraštuose 
veikia jaunų intelektualų ir universitetų studentų sąjūdis kovai prieš 
komunizmą. Pažinau juos jau kiek anksčiau. Šį kartą San Paule vyko jų 
vadų iš įvairių kraštų studijų savaitė. Vieną popietį jų kviečiamam teko 
ir man su jais pabūti, pasikalbėti jų studijų temomis. 

Montevidėjas. Pirmą kartą čia buvau prieš 10 su puse metų. Buvau 
ir vėliau. Nuo ano pirmo lankymosi iki dabar čia daug kas pasikeitė. 
Dabar čia yra jau ne tik komunistų, bet ir katalikų radijo programa, veikia 
jaunimo sporto klubas ir tautinių šokių grupė. Montevidėjaus jaunimas 
gražiai pasirodė Buenos Airių kongrese. Dar prieš dvejus metus buvę 
apleisti lietuvių namai dabar padoriai suremontuoti ir naudojami lietuvių 
susirinkimams ir šventėms. Vieną vakarą teko būti tuose namuose 
vestuvių pobūvyje. Ta proga susitikau asmenų, kurie nebuvo pažinę 
manęs. Kai kurie prašė paaiškinti, kodėl daugelis lietuvių laikomi komu- 
nistais, nors tokie nėra, klausė, kokie tie komunistai. Tos kalbos man 
priminė mano susitikimus su Kanados komunistais, kokie jie buvo iki 
1950 metų. Ir Urugvajuje daugeliui nieko kito nereikia, tik lietuviško 
broliško žodžio ir gražios progos grįžti atgal į patriotinę lietuvišką šeimą. 

Buenos Airės. Ne apie kongresą. Pirmiausia apie save. Noriu nuo- 
širdžiai pasakyti, kad čia patyriau daug lietuvių bičiuliško malonumo. 
Buvo vienas įvykis, kurio nėra kongreso programoje, vargu ar apie jį kas 
rašė. Vieną dieną visi lietuviai kunigai buvome pakviesti pietų pas kun. 
J. Stasiulevičių, vienos naujos parapijos kleboną, kur turėjome ilgoką, 
naudingą pasitarimą lietuvių kalbos liturgijoje ir kitais mums įdomiais 
klausimais. Ir Buenos Airėse girdėjau tą pačią mintį kaip ir San Paule, kad 
pradžios mokyklos amžiaus vaikai, patekę į bendrąsias mokyklas, labai 
„Sulietuvėja“, nes kai kurie gal ir šeimoje per mažai girdi lietuviškai, tad 
sutapę su visa vaikų mase, ima kalbėti ispaniškai ir portugališkai. Tačiau 
paaugę ir tapę sąmoningesni, atsipeiki tie, kuriems kas nors padeda. 
Jaunuoliui atgauti lietuvišką dvasią čia yra gal net lengviau negu JAV ar 
Kanadoje, nes Pietų Amerikoje lietuviai turi labai gerą vardą. Tuose 
kraštuose lietuvių kilmės jaunimas yra pačių gražiausių žmonių grupė. 
Lietuvio vardas ten yra gera rekomendacija. 

Visiems svetimšaliams įsimenantis Buenos Airių ir kitų Argentinos 
miestų technikos chaosas yra ne lietuvių kaltė, tačiau tiesa ir tai, kad jam 
lygaus nerasi jokiame kitame to kontinento mieste. Nesinori net tikėti, 
kad antai Limoje, neturtingos Peru valstybės sostinėje, vidurnaktį sve- 
timišalio atvykimo formalumus atlikau per kelias minutes, nebuvo jokio 
keblumo patogiai nuvykti į miestą. Nebuvo perduota, kad iš Buenos Airių 
rezervavau viešbutį, tačiau telefonai puikiai veikė, net vidurnaktį čia 

buvo lengviau susitvarkyti negu Buenos Airėse dieną. Kodėl apie tai 
rašau, suprantama tik buvusiam Buenos Airėse. 

Kolumbija. Dar didesnis skirtumas Kolumbijoje. Telefonu čia 
pasieki ir kitus šalies miestus, taip pat ir JAV; elektra veikia tvarkingai, 
taksi gali važinėtis po visą valstybę ir niekas neklaus, ko išvažiavai už 
miesto ribų. Viena praktiška pastaba. Jei gerai krašto nepažindamas 
norėsite pasivažinėti po Kolumbiją, neverta samdytis automobilio be 
vairuotojo, nors ir tai galima. Geriau yra kelioms dienoms ar kelioms 
savaitėms pasiimti automobilį su vairuotoju. Tai kainuoja tik tiek, kad 
neverta pačiam vargintis irklaidžioti ar net rizikuoti būti kieno apgautam. 

Apie Kolumbijos lietuvius tiek tepasakysiu, kad čia jų nedaug, bet 
vardas jų garbus. Politiniai neramumai daugelį išbaidė į JAV ir Kanadą, 
o kurie pasiliko, tie laikosi gerai. Pakartosiu prieš keletą metų pareikštą 
savo nuomonę: padarytumėm lietuviams labai gerą darbą, jeigu viso 
pasaulio lietuviai bendromis pastangomis perkeltumėm į Kolumbiją ar 
Venesuelą visus lietuvius iš Urugvajaus ir nors kelis tūkstančius iš 
Argentinos. 

Bogotos lietuviai savo maldos namų neturi, bet turi jiems skirtą laiką 
vienoje bažnyčioje. Jiems dvasinius patarnavimus teikia kun. dr. 
V. M. Mankeliūnas - valstybinio universiteto profesorius, vienos kated- 
ros vedėjas ir vieno žurnalo redaktorius. Didelėje vietinėje parapijoje 
dirba kun, V. Vaičiūnas. Savo pobūviams lietuviai turi Tres Kasite ir 
kelias kitas lietuvių nuosavas vietas, labai mėgiamas ir kitų. 

Medeljino lietuviai jau naudojasi, nors oficialiai dar neatidarytais 
gražiais savo namais, kuriuose yra apie 300 vietų koplyčia, tokio pat 
dydžio salė, uždaras kiemelis, keturi butai ir kelios kitokios patalpos. Tai 
ypatingas kun, M. Tamošiūno, saleziečio, apsukrumo ir pasiaukojimo 
vaisius. Jokia kita tautinė grupė tokio židinio čia neturi, net amerikiečiai 
nuomojasi daug kuklesnę patalpą. Medeljine šventėme Vasario 16-ąją. 
Pamaldos buvo vienoje bažnyčioje mieste. Nors dalyvavo nemaža ir 
nelietuvių, šv. Mišias laikiau lietuviškai, lietuviai sutartinai atsakinėjo, 
tarpais lietuviškai giedojo. Popiečiu - minėjimas lietuvių namuose. Po 
programos praleidome šeimyniškai popietį iki vakaro. Mūsų tautos 
šventę gražiai ir prielankiai paminėjo visi žymesnieji Kolumbijos laik- 
raščiai. Vienas kolumbietis pasakė, kad lietuviai moka save taip parodyti, 

jog atrodo, kad jų yra pilna Kolumbija. Čia, Medeljine, yra dar kitas 
lietuvis salezietis Mikodemas Saldukas, kuris dabar eina pareigas, sie- 
kiančias plačią šio krašto sritį, tačiau randa laiko pabūti su lietuviais. Jo 
nuopelnai lietuvių gerui ir Lietuvos vardui čia labai dideli. 

Aukštasis žemaitis. Kalbėdamas apie Kolumbijos lietuvius, nega- 
liu nutylėti vieno žemaičio, saleziečio kunigo Stasio Matučio. Jo nepa- 
mirš nė vienas Kolumbijoje gyvenęs lietuvis. Jo vardas liks neužmiršta- 
mas Kolumbijai. Šiuo metu jis yra pačioje šiaurėje, ant Karibų jūros 
kranto, Barankiljos mieste, pačiame pakraštyje prie Magdalenos upės, 
didžiulės Šv. Roko parapijos klebonas. Tai ir pati vargingiausioji miesto 
dalis. Paveldėjo jis priterštą bažnyčią, be tinkamų altorių, be varpų, be 
vargonų. Dabar bažnyčioje viskas kitaip. Buvo mokykla, bet ji negalėjo 
priglausti nė mažos dalies parapijos vaikų ir, be to, iš ko ją išlaikyti, jeigu 
parapijiečiai tik žiūri, ką gauti iš kunigų. O dabar? Neseniai toje teritori- 
joje sukurta kita parapija gavo dvi mokyklas ir šv. Rokui liko dar šešios 
su 9000 mokinių - nuo pradžios mokyklų iki licėjaus. Keliose iš tų 
mokyklų visas mokslas veltui. Kitose nemaža dalis mokinių mokosi 
veltui. Prie vienos iš tokių nemokamų mokyklų šiuo metu statoma 1000 
vietų auditorija su scena, tinkančia ir vaidinimams, ir koncertams. Kaip 
atrodys auditorija pačioje neturtingiausioje miesto dalyje, galime spėti iš 
ten esančios neturtingiesiems vaikams nemokamos mokyklos. Ji netik iš 
lauko gražiai atrodo, bet ir viduje švarutėlė, tarsi joje žmogaus dar nebūta. 
Ojai jau ketveri metai. Švarą palaiko pamokoms pasibaigus patys vaikai: 
išplauna savo klasę, koridorius. Vietiniai kunigai jam kartą priekaištavę, 
kad jis purviniausiems miesto vaikams statąs rūmus, kai už tuos pinigus 
būtų galima daugiau ką nuveikti. Jis atsakęs, kad purve užaugę pasiliks 
visą gyvenimą tokie. O auginti rūmuose gal nors užaugę įsigeis turėti ką 
nors nuosava. Ten aplinkui išpirkta keletas namelių, sklypų, ir jis dar 
tikisi sukurti toje vietoje gražų kultūros židinį. Žinoma, iš vietinių 
parapijos gyventojų pagalbos negauna, reikia jos surasti kitur. Jo spau- 
džiama miesto magistratūra jau išasfaltavo visas aplinkines gatves, o dar 
neseniai ten buvo tik dulkės ir purvas. 

Prieš kelis metus mirus vyskupui, diecezijos kapitula išrinko jį 
diecezijos administratorium - kapitulinių vikaru, ko! bus paskirtas naujas 
vyskupas. Iki tol ir vyskupas gyveno vargingame namelyje. Kun. S. Ma- 

tutis nupirko gražioje miesto dalyje puikią rezidenciją, ją gražiai įrengė. 
Ir dabartinis vyskupas jį vertina. Kiek kartų vyko į Romą, ar kitais 
atvejais, visada palieka kun. S. Matutį valdyti dieceziją. Tačiau visa jam 
tenkanti našta yra pakenkusi j jo sveikatai. | 

Saleziečių vardu jis įgijo gražią vietą pajūryje, įrengė patalpas 
atostogauti, paruošė ten pat vietą būsimai mokyklai. 

Kun. S. Matučiui pakanka ir nemalonumų. Jeigu pasiryš prieš ką 
kovoti, eis iki paties Dievo teismo. Negalėjo pakęsti mieste beveik viešos 
prostitucijos. Pradėjęs prieš tai kovą, konfliktavo ne tik su miesto ponais, 
bet ir su provincijos gubernatorium. Byla pasiekė prezidentą. Laimėjo 
kun. S. Matutis. 

Provincijos mokytojų sąjungos pirmininke tapo slapta komunistė. 
Tą dvasią pajuto ir mokytojai, ir mokyklos, o per mokyklas ir visuomenė, 
Kun. S. Matutis paskelbė jai kovą. Kilo sąmyšis. Dienraštis „El Nacio- 
nal“ beveik kasdien įdėdavo ką nors įžeidžiančio ar žeminančio kun. 
S. Matutį. Žinoma, buvo laikraščių, kurie jį atvirai palaikė. Irtada laimėjo 
kun. S. Matutis. Pirmininkei teko pasitraukti. 

Kun. S. Matutis ir dabar yra tos provincijos žurnalistų sąjungos 
dvasinis patarėjas. Vasario 18 d. jo bažnyčioje buvo minima sąjungos 
metinė šventė. Jo prašomam man teko privilegija laikyti šv. Mišias ir 
paskaityti trumpą pamokslą, kurį ispaniškai man perrašė ten pat dirbantis 
kitas lietuvis salezietis, buvęs mano mokinys Kalvarijoje kun. Vaclovas 
Dubinskas. Po šv. Mišių klebonijos kiemelyje visi praleidome kelias 
valandas besivaišindami, įdomiai, o gal ir naudingai pasikalbėdami. To 
vakaro radijo, TV, vakariniai ir kito ryto laikraščiai įvykį gan plačiai 
paminėjo, beveik visi laikraščiai spausdino ištisą mano žodžio bažnyčio- 
je tekstą. Kitą pirmadienį dienraštis „El Meralde“ dar atsiuntė savo 
reporterį, su kuriuo gana ilgai kalbėjomės. 

Apie kun. S. Matutį galėčiau dar daug pasakyti. Malonu konstatuoti, 
kad Kolumbijoj visi lietuviai kunigai jį vertina ir myli. Ką čia parašiau, 
nieko negirdėjau iš paties kun. S. Matučio, o tik iš kitų kunigų. Prisime- 
nant Kolumbiją ateina mintis: Don Bosco sekėjai yra jau padarę pasaulyje 
labai daug gero. O kiek būtų galima padaryti, jeigu daugiau būtų tokių, 
kaip mūsų saleziečiai Kolumbijoje. 

Mano įspūdžiai iš Kolumbijos nebūtų pilni, jeigu nepaminėčiau, kad 

kun. S. Matučio ir kun. M. Tamošiūno statyboms labai nuoširdžiai darbu 
ir patarimais talkininkauja inž. Piktšilingis. Sunkiai sergantį aplankiau 
vienoje Bogotos ligoninėje. 

Kiti įspūdžiai. Žemės drebėjimas. Buvau Bogotos mieste vasario 
9 dieną per stiprų žemės drebėjimą. Tas momentas užklupo mudu su kun. 
prof. V. Mankeliūnu miesto centre gatvėje. Didžiausią įspūdį man padarė 
žmonių išgąstis. Tokio nesu matęs net per pačius didžiuosius bombarda- 
vimus Vokietijoje. 

Vasarvietės. Karibų jūros paplūdimiai. Iš Majamio į ten tik 2 val. ir 
10 min. skridimo. Kai Floridoj ar Kalifornijoj gruodžio, sausio, vasario, 
kovo mėnesiais retą dieną gali maudytis, nes dažniau tenka ir krosnį 
pasikurti, ten maloniai šilta. Tais mėnesiais ten nelyja ir kasdien pučia 
švelnus rytinis vėjas, kuris ypač malonius padaro vakarus. Mūsų vėlyvo 
pavasario ir vasaros mėnesiais ten įkyriai šilta ir dažnokai lyja. Į vakarus 
nuo Barankiljos keliolika mylių pakrante vandenį gerokai užteršia Mag- 
dalenos upė. Tačiau toliau į vakarus, apie Kartachenos miestą, ir visur į 
rytus nuo Barankiljos vanduo švarus ir šiltas. Kartachenoj ir El Rodadere 
prie Santa Martos pristatyta gražių viešbučių prie pat vandens. El 
Rodadere teko pasinaudoti inž. Tyliaus statytu puikiu viešbučiu „,Tama- 
ca“. Yra tačiau jau ir čia už jį naujesnių ir prašmatnesnių. Kainos visai 
neamerikoniškos. Už gerą kambarį ir maistą vienas sau moki apie 6 
dolerius per dieną. Tiesa, žmonės čia kitokie negu Amerikos gyventojai, 
tačiau su jais reikalų turi tiek, kiek pats pageidauji. Tai rašau ne reklamai, 
tik pasidalindamas įspūdžiais. 

Kolumbijos bytmikai. Ta banga ir žodis pasiekė ir Pietinę Ameriką. 
Kolumbijos provincija Antiochija laikoma iškilia ir turi savo skonį. 
Kažkaip Medeljine ir kituose Antiochijos miestuose paplito paprotys 
sutikus bytniką užsiimti nosį. Sako, bytnikas dvokia tvartu. Toks žmonių 
elgesys įerzino Antiochijos bytnikus. Vieną dieną Medeijino mieste jie 
suruošė demonstraciją prie gubernatoriaus įstaigos reikalaudami už- 
drausti piliečiams juos įžeidinėti. 

Pietų Amerikos universitetai. Šių metų sausio 16 dienos „US News 
and World Reports“ 37 - 38 puslapiuose spausdino įdomų reportažą iš 
Karakaso universiteto Venesueloje, kur buvo pasiųsta kariuomenė pada- 
ryti universitete tvarką. Tą straipsnį pravartu perskaityti kiekvienam, kas 

tais klausimais domisi. Jis atspindi dvasią ir įvykius daugelyje kitų 
universitetų. Panašiai kaip Karakase, administracinės valdžios įstaigos 
įsikišo į kelis kitus universitetus: Meksikoje, Čilėje, Argentinoje. Trum- 
pai pakartosiu, kas buvo man papasakota vienam privačiam susitikime 
apie valstybinį Buenos Airių universitetą. Prezidento Frendizi brolis 
buvo universiteto rektorium. Savo prielankumo komunistams jis neslė- 
pė. Nekalbant apie profesorių kolektyvą, surinktą iš Čekoslovakijos, 
Rytų Vokietijos ir kt., viešai prokomunistines nuotaikas, - komunistinė 
literatūra buvo studentams brukte brukama. Gali jos neskaityti, bet 
nedrįski jos neimti, ar nepalankų žodį ištarti, kai ji dalinama. „Kolegos“ 
už tai pavartodavo net fizines bausmes. Buvę atsitikimų, kad raudonasis 
pasiuntinys ateidavęs į auditoriją per paskaitą, padarydavęs ten praneši- 
mą ar padalindavęs literatūros. Tokių niekas nesudrausdavo. Neraudoni 
studentai negaudavo medicinos, technikos, chemijos praktikos darbų. 
Tik neseniai įsikišo į tai valdžios įstaigos. Dabar esą jau galima bent 
privačiai ir prieš komunistus ką pasakyti. 

Pietų Amerikos integracija, neturtas ir kt. Labai daug kalbama 
apie Pietų Amerikos turtuolius ir vargšus. Tiesa, ten yra stambių žemės 
savininkų ir kitokių turtuolių, be savų nuopelnų. Yra daug vargšų, be savo 
kaltės. Yra tačiau ir kita tos problemos pusė. 

Viena lietuvių šeima nusipirko namą iš vietinės šeimos. Namas buvo 
apleistas. Lietuvių šeima savo rankomis namą išvalė, perdažė, įdėjo 
duris, prieš namą pasodino gėlių. Vieną dieną buvusioji savininkė sako 
naujajai: „Matai, ką daro pinigai“. Lietuvė atsakė: „Ponia, tai ne pinigai, 
0 mano pačios darbas“. 

Daugelis P. Amerikos laikraščių įsidėjo žinelę, kad vasario 12 d. 
Limos mieste nusižudė 283 metų vyras, palikęs tokį raštelį: „Nieko 
nekaltinkite, žudausi pats. Nieko neturiu, dirbti nenoriu ir niekas manęs 
nesupranta, nenori padėti“. 

Net keli kunigai man sakė, kad jie nepriima ir nepriims vargšams 
siunčiamos pagalbos maistu bei rūbais nei iš M G W C, nei iš carito. Kai 
tie žmonės išalksta, tai nors tada eina arba darbo ieškoti, arba nors vogti. 
O be darbo, juo daugiau gauna, tuo daugiau girtuokliauja ir ištvirkauja. 
Anot tų kunigų, visame pasaulyje reiktų skelbti devizą: „Prieš neturtą 
kovokime darbu“. 

Daugeliu atvejų buvo minėta spaudoje, visokiuose suvažiavimuose, 
kad Pietų Amerikoje esąs išspręstas integracijos klausimas. Įstatymais, 
gal ir dvasia, taip. Gyvenime tačiau yra kitaip. Kiekvienas miestas turi 
atskiras sekcijas ne tik pagal turtingumą, bet ir pagal rases. Kodėl taip? 
Papasakosiu, kaip man buvo aiškinta. Kad tai lengviau suprastume, 
pavyzdžiu paimsiu San Paulo Vilja Selinos lietuvių parapiją. Kai čia 
kūrėsi lietuviai, lėtai ir sunkiai augo jų bažnyčia - tai zona nebuvo tuščia, 
žmonės gyveno neturtingai, nemažas procentas gyventojų buvo spalvo- 
tieji. Dar prieš 10 metų spalvotųjų čia buvo gerokai daugiau negu dabar. 
Dabar čia gyvena baltieji, japonai ir tik retas juodas ar pusjuodis. Kur tie 
dingo? Zonoje pagerinus gatves, įvedus kanalizaciją, atvedus vandenį, 
atsirado kultūringesnių gyventojų, padoresnių rezidencijų, pabrango 
nuosavybės. Juodieji ir pusjuodžiai savo nuosavybes čia pardavė, išėjo į 
miesto pakraščius, nusipirko vėl pigų sklypą, pasistatė lūšną, kokią irten 
turėjo, o likutį pralaidokavo. Tik ateiviai, jų vaikai ir dalis mišrių vietinių 
pažangą įvertino ir ja naudojasi. Kitame krašte viename pajūryje man 
vietiniai pasakojo apie vietinius žvejus. Jie žvejoją tik ketvirtadienį, o 
bėdai prispyrus, ir penktadienį. Žuvį pardavę, užmoka skolą krautuvei už 
maistą, dvi - tris dienas girtuokliauja, pirmadienį, antradienį, trečiadienį 
vėl ima maistą į skolą, o ketvirtadienį vėl eina žvejoti, nes krautuvė 
neduos maisto skolon. Klimatas jų nevaro iš molinių lūšnų. Marichuaną, 
kitokias svaiginančias žoles bei šaknis ir alkoholį jie labiau vertina nei 
civilizaciją, ar tai, ką mes vadiname gerove. Kadangi ir toje gamtoje tik 
sodindamas gali gauti vaisių, tai milijonai lieka gyventi tarp piktžolių, 
nes sodinti - reiškia dirbti, o tai baisus žodis. Ne visiems pakeliama 
pažanga, sukurta kitų rankomis. Keliuose miestuose girdėjau tą pačią 
pasaką, kaip priemiesčių laužus nugriovus ir pristačius dangoraižių su 
moderniais butais, į juos buvo suvaryti lūšnų gyventojai. Nemažai jų 
naktį pabėgę į džiungles. 

Visuose Pietų Amerikos kraštuose dar yra primityvių grupių, kurių 
kultūra nėra aukštesnė, negu buvo prieš kelis tūkstančius metų. Jos net 
jėga ginasi nuo bet kokios pašalinės įtakos, kuri sugriautų jų primityvumo 
tradicijas. Atrodo, kad tos grupės pirma išnyks, negu įsisavins civilizaci- 
ją. Visa tai žinant tampa suprantamiau, kodėl daug kur pasaulyje net 
šviesūs žmonės nevertina Amerikos ir kitų civilizuotų kraštų medžiagi- 

nės pagalbos taip, kaip mes to lauktume. Ten reikia ne milijonų valdžios 
iždams, nes iš jų sau indėlius pasidarys svetimų bankų valdžioje sėdį ; 
žmonės, o liaudžiai nieko neteks. Ten reikia kultūros apaštalų ir darbo 
duodančių industrijos bei kitokių įmonių. Ne visos bėdos pasaulyję 
Išsprendžiamos idealistų trumpu pasikarščiavimu ir pinigų sauja, paberta 
tik tai dienai. 

Market Parke. Sausio pab. pakilęs orlaiviu iš 86 F, po 6 valandų ir 
30 minučių praleistų jette nusileidau Čikagos žiemoje. Neturėjau net 
apsiausto - tik megztuką. Laimei, tuoj pagavau taksi, vairuojamą dano iš 
Čikagos šiaurinių priemiesčių. Iš Vestern aveniu pasukus į 69 gatvę, 
danas kiek patylėjęs klausia: „Kokia žmonių grupė čia gyvena, kad 
beveik kiekviename name saliūnas?“. Gerai, kad nebuvo laiko aiškinti. 
Spėjau tik pasakyti: „Privažiavęs bažnyčią, pirmu įvažiavimu pasuki 
dešinėn“. 


Bendri įspūdžiai iš šios kelionės Australijoje 


Gamtą ir klimatą palikime - kiekvienas gali pasiskaityti plačiau, 
negu aš keliais sakiniais atpasakočiau. Tik paminėsiu, kad šį kartą 
lapkritis, o ypač gruodis, buvę nepaprastai karšti. Antai Brisbane mus 
užklupo 41 C arba 106 F. Tą dieną, kai iš Melburno skridau į Hobartą - 
Tasmanijon, Melburne buvo 44 C arba 110 F. Tai Amerikos Teksaso 
vasaros. Būnant Tasmanijoje tik trys dienos buvo debesuotos, vėsios. 
Tačiau rudenį paltą ir skrybėlę vos atvykęs palikau Sidnyje. Toliau su 
savim turėjau valizėlėje lengvą megztuką, kurio tačiau nereikėjo apsi- 
vilkti. Visur buvo per šilta. 

Krašte tvarka apirusi. Ir visada taip buvę. Visada kas nors streikuoja. 
Man esant iš pradžių streikavo benzino stočių darbininkai, tiems pabai- 
gus, prasidėjo aerodromų operatorių neramumai. Nusimanantys apie 
Australijos gyvenimą, sako, kad visos sąjungos esančios komunistų 
rankose ir todėl vienokis ar kitokis sabotažas (dažn. streikai) ten niekad 
nesibaigia. Kai baigiasi vienas, tą pat dieną prasideda kitas. 

Miestų komunikacija primena Ameriką ar Europą. Tik miestų supla- 
navimas kitoks. Pertas gana tvarkingas ir gražus. Neklaidi Adelaidė. Jau 


348 


daug blogiau Melburne. Na, o Sidnyje Brisbane tai, kaip patys gyventojai 
sako: kur kada šuns nubėgta, ten tapo takelis, paskui kelelis, paskui 
kelias, o dabar miesto gatvės. Kur šuns stabtelėta, ten ir gatvės pabaiga, 
tenka sukti į vieną ar kitą pusę. Na o Kanbera... Naujas miestas, suplanuo- 
tas, matyt, amerikiečio. Kol privažiuoji prie kurio nors namo, tenka kelis 
kartus aplink jį apsukti. Ne juokas, o tikrai taip yra, kad net vietiniai 
gyventojai, grįždami iš kur nors namo, paklysta. 

Pragyvenimas, palyginti su uždarbiais, brangus. Uždirba žmonės 
gerokai mažiau, o viskas yra daug brangiau negu Amerikoje. 

Lietuvių ekonominė būklė yra aukštesnė negu vidutinė. Kai lankiau- 
si 1959 m., jau tada dauguma lietuvių gyveno talkomis pasistatytuose 
savo nameliuose, kurių didesnė dalis atrodė geresni negu vietinės austra- 
lų dirbančios visuomenės. O dabar jau tik retas gyvena dar ano laiko 
namelyje, jau pasistatę kitus, patogesnius, erdvesnius, dažnai geresnius 
negu senųjų vietinių gyventojų, turi didesnius žemės plotus. Išskyrus 
vieną kitą, lietuviai tvarkosi gerai; yra aukštesnės klasės (šiuo atžvilgiu) 
gyventojai. Tačiau tą patį galima pasakyti ir apie kitus imigrantus, 
atvykusius po Antrojo pasaulinio karo - italus, graikus, portugalus, jau 
nekalbant apie vokiečius. Jie ir savo sugebėjimais, ir užmojais, ir gyve- 
nimo skoniu lenkia vietinius senuosius baltuosius Australijos gyvento- 
jus, kilusius iš D. Britanijos, Airijos, Škotijos. Beveik visi Australijos 
gyventojai priklauso kokioms nors organizacijoms, turinčioms politinių 
tendencijų ir planų. Premjero Witolam, kuris buvo pripažinęs Maskvai 
Baltijos kraštų okupaciją, partija pralaimėjo dėlto rinkimus. Kita vyriau- 
sybė, supratusi pirmtakų klaidas, iš anksto pasižadėjo ir tuoj po rinkimų 
atšaukė minėtąjį Pabaltijo kraštų pripažinimą Maskvai. 

Kaip sakė arkivyskupas J. W. Gleeson, Australijos ateitis yra naujų- 
jų imigrantų rankose. 

Reikėtų pasidžiaugti, kad jaučiau lietuvių šiai politikoje, tam 
tikrą įtaką senate, kongrese, spaudoje, radijuje, TV programose. 

Neseniai Australijos valdžia buvo jau beveik sutikusi leisti rusams 
turėti plaukiojantį uostą, kuriame galėtų leisti sustoti laivams, plaukian- 
tiems į Antarktidą. Lietuviai pakėlė tokį protestą, kad valdžia aną 
koncesiją ar jos pažadą atšaukė. 

Pakitėjusi ir Katalikų hierarchijos atmosfera. Anais 1959 metais 

negalėjo būti aė kalbos apie savas parapijas, savus maldos namus. 
Šiandien, kaip murau, Adelaidėje yra savo parapija su trobesiais. 
Misijos siandien visa: kitaio traktuojamos negu buvo anuo metu, Vietos 
higrarebai parodo dėmesio įr lietuvių šventėms, ir kitokiem įvykiam. 
Jeigu Dūtų jaunesitų Kunigų ir jaunoji karta tuo domėtųsi, šiandien turbūt 
nebūtų sunku bent didesnėse kolonijose susikurti savas parapijas, savus 
maldos namus, K.ai iš Perto išvyko lietuvis kunigas, vysk. ordinaras 
Goody nebuvo prielankus leisti kur nors lietuviams pamaldas. Juo 
sekdamas ir jo sekretorius, ir generalinis vikaras nenorėję apie tai net 
kalbėti. Girdi, atsiradę iš pačių lietuvių, kurie ėję pas vyskupą aiškinti, 
kad lietuviams atskirų pamaldų nereikia. Tačiau vis dėlto lietuviai 
laimėjo: kroatų kilmės Australijoje gimusiam jaunam kunigui pavesta 
patarnauti italams ir lietuviams, paskiriant pamaldas skirtingu laiku, t. y. 
kiekvienai tautinei grupei atskirai. Apie tai kalbėjau pasakodamas apie 
mano lankymąsi Perte. Žinoma, šios nuotaikos pasikeitimui didelės 
Įtakosturės jo direktyvos iš Vatikano, kurios yra labai palankios emigran- 
tams. . 

Nemažas lietuvių procentas yra „nebažnytiniai“. Daugiausia tai 
neiegalios poros, negalinčios naudotis bažnyčios patarnavimais. 

Lietuvybės požiūriu Australijos lietuvių bendruomenė nesuskilus ir 
gana aktyvi. Žinoma, ne visi vienodai aktyvūs, kaip ir visur, kas yra visai 
natūralu. Lietuvių bendruomenės skyriai yra net ir nedidelėse kolonijose, 
toli nuo centrų, kaip pvz., Perte ar Tasmanijoje. Yra du savaitiniai 
laikraščiai: „Mūsų pastogė“, leidžiama lietuvių bendruomenės ir „Tėviš- 
kės aidai“ > Katalikų federacijos. Išsišokimai prieš katalikus „Mūsų 
pastogėje“ ir kitur pagimdė „Tėviškės aidus“. Kurį laiką buvę žodinių 
peštynių, bet dabar jos aprimę. 

Jaunimas Australijoje daugiau nukentėjęs negu Amerikoje ar Kana- 
doje. Taiatsitiko todėl, kad buvo nepalankios pradinės sąlygos. Mažesnis 
procentas pasiekė aukštąjį universitetinį išsimokslinimą. Nedaug jau- 
nuolių dalyvauja lietuviškame kultūriniame ar religiniame gyvenime. 
Visur nusiskundžia - jaunimo nesimato lietuvių pamaldose. Pokalbyje su 
kunigais patariau rimtai pagalvoti apie pamaldas lietuvių jaunimui kad ir 
anglų kalba. Nėra jaunų kunigų - nėra kam palaikyti kontakto su jaunimu. 
Girdėjau, kad 1š tremtinių šeimos viena mergaitė esanti tapusi vienuole, 

bet jos nesutikau. Iš jaunų vyrų yra penki kunigai, trys iš jų Australijoje 
(vienas invalidas, vienas dirba nelietuvių parapijoje, pats pasitraukęs iš 
darbo su lietuviais), vienas Filadelfijoje ir vienas Vokietijoje. Šiuo metu 
du jaunuoliai yra Romoje, mūsų kolegijoje. 

Dar pajėgių dabar dirbančių kunigų pakanka paprastam patarnavi- 
mui lietuviams. Kunigai P. Vuseris ir P. Dauknys leidžia „Tėviškės 
aidus“, aktyviai dalyvauja lietuvių gyvenime. Tą pat reikėtų pasakyti ir 
apie kunigus P. Butkų ir kun. P. Bažinską. Jie neapsiriboja vien lietuvių 
reikalais, turi įtakos vietos Bažnyčios hierarchijai. Pvz., reikėjo ir kant- 
rybės, ir pastangų, ir laiko, kol Sidnyje buvo laimėtas plotas kapinėse 
lietuviams. 

Etninėms grupėms nemažai dėmesio yra iš valstybės valdžios pusės. 
Antai radijo valandas apmoka valdžia savo lėšomis. Vedėjams būna 
konkursiniai egzaminai. Laimėjusiam valdžia moka algą už jo darbą 
radijo valandėlėse savo kalba. Neklausiau, tačiau manau, kad ir Lietuvių 
dienoms buvo gauta lėšų ir iš valdžios. 

Kaip ilgai tai tęsis, sunku pranašauti - daug priklausys nuo padėties 
pačioje Lietuvoje, nuo ryšio su kovojančia tauta, bet Australijoje Lietuva 
dar gyva ir iki šiol gyvai teigiamai reiškiasi. 


DIEVO IR TAUTOS TARNYBOJE 


Vincentas Brizgys buvo ne eilinis kunigas, bet vyskupas, kuris turėjo 
galvoti apie visus lietuvius Tėvynėje ir svetur, turėjo guosti gerai gyve- 
nančius ir varginguosius, nes svetimi kraštai daugeliui nebuvo svetingi. 
Ganytojas nesigailėjo savo jėgų lankydamas pasaulyje išsisklaidžiusius 
lietuvius ir visuomet tardamas jiems paguodžiančius ir skatinančius 
žodžius. 

Garbingasis vyskupas kilęs iš gausios devynių vaikų šeimos, vyriau- 
sias sūnus. 

Gimė 1903 m. lapkričio 10 d. Plynių km., Daukšių par., Liudvinavo 
valsč., Marijampolės apskr. Jo mokslas prasidėjo Daukšiuose, tęsėsi 
Rygiškių Jono gimnazijoje Marijampolėje ir nuo 1921 m. kunigų semi- 
narijoje, kuri iš Seinų buvo perkelta į Vilkaviškį, nors 1927 m. baigė ją 

Gižuose. Tais pačiais metais birželio 5 d. buvo įšventintas kunigu. Po 
primicijų Daukšiuose trejus metus vikaravo Kalvarijos parapijoje, išvys- 
tydamas sielovadoje didelį uolumą ir taikydamas naujus darbo būdus. 

Kun. V. Brizgys nepasitenkino tik seminarija - jis norėjo gilintis 
toliau. 1930 m. išvyko į Romos Gregorianumo universitetą ir ten studi- 
javo filosofiją, kurią baigė daktaro laipsniu. Kad būtų naudingesnis 
Lietuvai ir savo vyskupijai, jis dar studijavo bažnytinę teisę ir 1935 m. 
gavo Kanonų teisės daktaro laipsnį. Iš filosofijos parašė disertaciją 
„Spinozos Dievo buvio įrodymo kritiką“, o iš Kanonų teisės - „Moterystė 
pagal civilinius įstatymus“. 

Tuo pačiu metu klausė socialinių mokslų paskaitų, išvyko į Prancū- 
ziją ir ten gerai susipažino su katalikišku jaunimo Žosistų Joc judėjimu 
ir socialiniais laimėjimais. Po tokių studijų, pasiruošęs darbui ir pilnas 
energijos, nors sveikata tuo metu buvo kiek sušlubavusi, jis buvo pa- 
kviestas profesoriumi Vilkaviškio kunigų seminarijoje. Nesiekdamas 
paaukštinimo buvo nominuotas Kauno arkivyskupo Juozapo Skvirecko 
vyskupu pagalbininku. Dalyvavo taip pat Katalikų akcijos valdyboje ir 
kurijos tribunole, kol 1940 m. balandžio 2 d. buvo nominuotas Kauno 
vyskupu. 

Vyskupo Vincento Brizgio konsekracija buvo Kaune gegužės 19 d., 
dalyvaujant daugeliui dvasiškių, pasauliečių, valdžios žmonių ir giminių. 
Nuo tada ir prasidėjo sunkus vyskupiškas gyvenimas, nes tuo metu 
reikėjo kentėti Sovietų Sąjungos ir vokiečių nacių okupaciją. Jas yra 
aprašęs savo darbe „Katalikų Bažnyčia Lietuvoje 1940 - 44 metais“. 

Jam reikėjo lankyti Kauno arkivyskupijos parapijas ir nuo 1941 iki 
1944 m. būti Vytauto Didžiojo universiteto Teologijos fakulteto dekanu 
ir profesoriumi. Parašė ir išspausdino „Civilinės metrikacijos klausimu“, 
„Vadinamosios civilinės jungtuvės proto, teisės ir istorijos šviesoje“. 
Išvertė L. Fanfani „Vienuolių luomo katekizmą“ ir kt., nuo 1922 m. 
bendradarbiavo katalikų spaudoje: „Pavasary“, „Tėvynės sarge“, „Tie- 
sos kelyje“, „Žvaigždėje“, „Ryte“, „XX amžiuje“ ir kt. 

Sielovados darbus sutrukdė traukimasis nuo antros bolševikų oku- 
pacijos. Bet vysk. V. Brizgys nesėdėjo tik Rėgensburge Vokietijoje. Jis 
lankė lietuvius, juos guodė, nors ir pats nežinojo tikrosios ateities. 

Gyvendamas Vokietijoje po Antrojo karo, vysk. V. Brizgys lankė 

visas lietuvių kolonijas - stovyklas, padėdamas žmonėms ir teikdamas 
Sutvirtinimo sakramentą. Tuo metu jis išvertė ir spaudai paruošė „Popie- 
žių Enciklikas“, kurios apėmė daugiausia socialinius klausimus. 

Atsidarius Romoje Šv. Kazimiero kolegijai, vysk. V. Brizgys ir 
vysk. V. Padolskis išvyko į Romą, bet ten nepasiliko gyventi. 1951 m. jis 
persikėlė į Čikagos šv. Kazimiero seserų Šv. Kryžiaus ligoninę, kur 
galėjo aptarnauti nę tik pačią ligoninę, vienuolyną, padėti lietuviškose ir 
amerikietiškose parapijose Sutvirtinimo sakramentu, bet taip pat dirbti ir 
plačius darbus tarp laisvojo pasaulio lietuvių. Nors jis buvo Kauno 
arkivyskupijos augziliaras, bet į Kauną vykti dėl okupacijos negalėjo. 
Galėjo tik padėti lietuviams visuose kontinentuose ir daugelyje valsty- 
bių. Jo apaštalavimas yra toks didelis, kad to negalės ištrinti laikas, nes 
tai istoriniai įvykiai, buvę daugelyje kraštų. 

Gyvendamas Čikagoje, a. a. garbingasis Velionis lankėsi įvairiuose 
kraštuose, vadovavo delegacijoms Eucharistiniuose kongresuose, statė 
lietuviškas koplyčias Vašingtone ir Romos Šv. Petro bazilikoje. Jos 
primena Lietuvą ir lietuvius tuose miestuose besilankantiems ir norin- 
tiems susipažinti su istorinėmis meno apraiškomis. 

Kas penkeri metai vyksta Eucharistiniai kongresai viename ar kita- 
me krašte. Vysk. Brizgys nuo 1952 m. vadovavo lietuvių delegacijoms 
Madride, Rio de Žaneire, Miunchene, Bombėjuje Indijoje, Filadelfijoje, 
Australijoje. Visur jis pats ir jo vadovaujama delegacija reiškėsi kaip 
lietuvių tautos atstovai, norį pagarbinti Jėzų Eucharistijoje, Nors tos 
kelionės buvo varginančios, bet Vyskupas to nepaisė, kad tik galėtų 
aptarnauti ir paguosti lietuvius ir atstovauti Lietuvai. 

Nėra lietuviškos parapijos ir lietuvių būrio JAV ir Kanadoje, kur net 
po kelis kartus nebūtų lankęsis vysk. Brizgys. Jis žmonėms nešė ne tik 
paguodą, iškilmių didybę, bet ir teikė Sutvirtinimo sakramentus ar 
surengdavo specialias pamaldas. Jis lankė ir Europos lietuvius, kol 1965 
m. jo prašymu Europai buvo paskirtas vyskupas Pranas Brazys, vėliau 
vysk. Antanas Deksnys. 

Vyskupas Brizgys nuolat lankė ir kituose kontinentuose gyvenan- 
čius lietuvius - tris kartus buvo tolimoje Australijoje ir Naujoje Zelandi- 
joje, net aštuonis kartus Pietų Amerikos valstybėse, kur gyveno nuo seno 
ir po dabartinio karo atklydę būriai lietuvių ir jų vaikų, tuose kraštuose 

užaugusių. Jo būta Argentinoje, Urugvajuje, Brazilijoje, Kolumbijoje, 
Venesueloje. Visur yra lietuvių ir visur buvo reikalinga sielovada ir 
žmogiškas suraminimas, kurio vysk. V. Brizgys niekada nestokojo. 

Vysk. V. Brizgys dalyvavo ir Vatikano II Bažnyčios Susirinkime. 
Prieš tai buvo svarstomi pasiūlymai, administraciniai, sielovadiniai, 
Bažnyčios aptarties reikalai. Vėliau vyko svarstymai, kuriuose turėjo 
dalyvauti viso pasaulio vyskupai. Popiežius Jonas XXIII pakvietė ir 
vysk. Brizgį, kuris Susirinkime buvo iki jo pabaigos, nes tik pabaigoje jau 
įsijungė ir vysk. P. Brazys. Apie šio Susirinkimo nutarimus ir lietuvių 
įtaką vysk. Brizgys parašė knygą: „Vatikano II Susirinkimo mintys ir 
lietuviai susirinkime“. 

Šv. Kazimiero 500 metų sukakčiai buvo uoliai ruošiamasi visame 
pasaulyje, kur tik buvo lietuvių. Iškilmės vyko Romoje 1984 metais. Net 
iš Lietuvos, dar okupuotos, buvo didelė delegacija su vyskupais, kunigais 
irpasauliečiais. Didžiausia delegacija, kuriai vadovavo vysk. V. Brizgys, 
buvo iš JAV ir iš Kanados. 

Į vysk. Vincento Brizgio uolią tarnybą Dievui ir savo Tėvynei 
atkreipė dėmesį Šv. Tėvas Paulius VI. 1965 m., - 25-aisiais jo vyskupa- 
vimo metais, - Popiežius V. Brizgiui suteikė Solio Pontificip Adstans 
garbės titulą. Kukliai atšventė kunigystės 50 metų jubiliejų 1977 m. O 
Čikagos arkivyskupui kardinolui Joseph L. Bernardin pageidaujant, 
vyskupystės 50 metų jubiliejų šventė iškilmingai, nes tokių sukakčių 
mažai pasitaiko. 

Vyskupas Vincentas Brizgys niekada nepaleido plunksnos iš rankų. 
Bendradarbiavo lietuvių katalikų spaudoje: „Drauge“, „Darbininke“, 
„Aiduose“, „Ateityje“, Kanados „Tėviškės žiburiuose“, Šv. Kazimiero 
Akademijos „„Aide“, ,„Varpely“ ir kt. Yra parašęs ir išleidęs daug knygų, 
iš kurių dar minėtinos „Marija danguje ir žemėje“, „Negesinkime auku- 
rų“, „Trisdešimt meilės žodžių“, „Neišskiriami trys nežinomieji (žmo- 
gus, pasaulis ir Dievas)“, „Žmogus realiame gyvenime“. Prieš pradedant 
Motinos Marijos, Šv. Kazimiero seserų vienuolijos steigėjos palaimini- 
mo bylą, vysk. Brizgys 1981 m. parašė išsamią, labai gerą knygą 
„Kazimiera Kaupaitė - Motina Marija“. Taip pat puikiai parašyti jo 
atsiminimai. Beto, angliškai jis išleido „Religious Condition in Lithuania 
under Soviet Russian Occupation“. 

Verta prisiminti jo žodžius, parašytus paskutinėje knygoje „Žmogus 
realiame gyvenime“: „Atskirtas nuo savo tautos pasijunta tarsi būtų kur 
tai dingusi žemė iš po kojų. Visa, kas yra nepakeičiamai 17 nepakartoja- 
mai sava, yra tik savoje gimtoję tautoje“ (113 psl.) Vincentas Brizgys 
jautė savo įsipareigojimus Dievui ir Tėvynei, tautai ir žmoneins, JO 
žodžiai skatina ištikimai tarnauti Dievui ir savo tautai. 

Vyskupo Vincento Brizgio (1903-1992) memuaruose dokumentiškai tikslūs XX a. 
pirmosios pusės Lietuvos ir kai kurių Vakarų Europos miestų (Romos, Paryžiaus), 

